በስመ፡አብ፡ወወልድ፡ወመንፈስ፡ቅዱስ፡፩፡አምላክ፡ናሁ፡ወጠንኩ፡መቅድም፡መጽሐፈ፡አንቀጽ።

፩ኛ፡የድጓ፣፪ኛ፡ጾመ፡ድጓ፣፫ኛ፡የምዕራፍ፣አመል፡ያለባቸው፡ዜማዎች፡አንቀጽ፣እንዲሁም፡አንቀጽ፡ሃሌታ፡በሙሉ፡ሲሆን፡ይህም፡መጽሐፍ፡ለድጓ፡መምህራን፡የዜማዎችን፡አመል፡ማስታወስና፡መወሠን፡ያስችላቸዋል።፡ሆኖም፡ከአንድ፡እስከ፡አራት፡ተገለፁትን፡ክፍሎች፡የዜማቸውን፡አመል፡(ስልት)፡በመለየትና፡በማውጣጣት፡የተዘጋጀውን፡አንቀጸ፡ድጓ፡የቀደሞ፡መምህራን፡በብራና፡ላይ፡በእጃቸው፡እየጻፉ፡ሲገለገሉ፡የኖሩ፡መሆናቸው፡ይታወቃል።፡ሆኖም፡ለሁሉም፡ሊቃውንትና፡መምህራን፡እንዲደርስ፡ሊቃውንቱም፡ይህን፡መጽሐፍ፡ለመጻፍ፡የሚያጠፉትን፡ጊዜና፡ድካማቸውን፡ለመቀነስ፡ሲባል፡በሚያስተምሩበትም፡ጊዜ፡ሆነ፡ለሚጠየቁት፡የዜማ፡አመል፡መጽሐፉን፡ተመልክተው፡በአጭሩ፡መልስ፡ለመስጠት፡ያስችላቸው፡ዘንድ፡አስበን፡ይህን፡የድጓ፣የጾመ፡ድጓ፣የምዕራፍና፡አንቀጽ፡ሃሌታ፡መጽሐፍ፡እንዲታተም፡አቅርበናል።

በመሠረቱ፡የዜማን፡ድርሰት፡ትልቅነት፡ለማስረዳትም፡በመጀመሪያ፡ቅዱስ፡ያሬድ፡በመንፈስ፡ቅዱስ፡ተመልቶ፡ቀዳሚ፡ዜማ፣ዓቢይ፡ዜማ፡በማለት፡ጀምሮታል።፡ቅዱስ፡ያሬድ፡የዜማውን፡ጣዕም፡ከመላእክት፡ከሰማ፡በኋላ፡“ዋይ፡ዜማ፡ዘሰማዕኩ፡በሰማይ፡እመላእክት፡ቅዱሳን፡እንዘ፡ይብሉ፡ቅዱስ፡ቅዱስ፡ቅዱስ፡እግዚአብሔር፡መልአ፡ሰማያተ፡ወምድረ፡ቅድሳተ፡ስብሐቲከ”፡በማለት፡አድናቆቱን፡ገልፆአል።

ይህም፡አንቀጸ፡ድጓ፡የተባለው፡መጽሐፍ፡ከፍ፡ብሎ፡እንደተገለፀው፡ከድጓ፣ከጾመ፡ድጓና፡ከምዕራፍ፡የተውጣጣ፡ሲሆን፣አንቀጽ፡የሚለው፡ስያሜ፡የተሰጠበት፡ምክንያት፡ነቢዩ፡ዳዊት፡በመዝሙር፡፻፲፯፡በቁጥር፡፳፡ላይ፡ዛ፡አንቀጽ፡እንተ፡እግዚአብሔር፡ጻድቃን፡ይበውኡ፡ውስቴታ፡እንዳለውና፡ጌታችን፡ኢየሱስ፡ክርስቶስም፡በዮሐንስ፡ወንጌል፡ምዕ፡፲፤፩፡አነ፡ውእቱ፡አንቀጸ፡ዘባግዕ፡ሲል፡እንደተናገረው፡አንቀጽ፡የተባለው፡መጽሐፍ፡የድጓውና፡የጾመ፡ድጓው፡የምዕራፍ፡አብነት፡ዜማዎች፡እንደ፡በር፡መግቢያ፡ሲሆን፡መምህራኑ፡በየጊዜው፡ድጓውን፡ለመመልከት፡ሲፈልጉ፡አንቀጾቹና፡አመል፡ያላቸው፡ቀለሞች፡እያንዳንዳቸው፡የአሉበት፡በተራራቁና፡በተለያዩ፡አቡንና፡እስመ፡ለዓለም፡ውስጥ፡ወዘተ…እንዲሁም፡ከልዩ፡ልዩ፡የዜማ፡መጻሕፍት፡ክፍሎች፡ስለሚገኙ፡መምህራኑ፡በግብታዊነት፡ሲጠየቁ፡በአጭሩ፡መልስ፡ለመስጠት፡የሚመቻቸው፡አመል፡ያላቸው፡ዜማዎች፡ተለቅመው፡ጣዕመ፡ዜማቸው፡ተቀነባብሮ፡በአንቀጽ፡(በመጽሐፍ)፡ሲታተም፡በመሆኑ፡መምህራኑም፡ያለድካም፡ማስተማርና፡ማስረዳት፡ይችላሉ፡ማለት፡ነው።፡፡ምሳሌ፡ቢያስፈልግ፡አንዳንድ፡ንዋያተ፡ቅድሳትና፡ልዩ፡ልዩ፡መገልገያ፡የሆኑ፡ዕቃዎች፡ለየአንዳንዳቸው፡ልዩ፡ልዩ፡መቀመጫና፡መኖሪያ፡ቦታ፡ሲኖራቸው፡ጠቅለል፡ባለመልኩ፡በአንድ፡ላይ፡ሲቀመጡ፡ፈላጊው፡ያለችግር፡ቶሎ፡ሊያገኛቸውና፡ሊቆጣጠራቸው፡ስለሚችል፡እነዚህም፡አንቀጾች፡ተውጣጥተውና፡ተቀነባብረው፡በመጽሐፍ፡ታትመው፡ሲገኙ፡መምህራኑ፡ጉረሮአቸውን፡እና፡ጣዕመ፡ዜማቸውን፡ሊጠብቁ፡ይችላሉ።

ስለዚህ፡አንቀጽ፡በር፡(ደጃፍ)፡ከሆነ፡በሩን፡የአላወቀ፡ሁሉ፡ስለሚቸገር፡በሩ፡ይህ፡ነው፤፡በሩን፡አንኳኩ፡ይከፈትላችኋል፡እንደተባለ፡ሁሉ፣በከፊል፡ሳይሆን፡ሙሉ፡በሙሉ፡ያስፈልጋሉ፣ምክንያቱም፡ድጓውን፡ጾመ፡ድጓውንና፡ምዕራፉን፡በማገላበጥ፡አመል፡ያላቸውን፡ዜማዎች፡መመራመር፡ጊዜ፡የሚፈጅና፡የሚጎዳ፡በመሆኑ፡ጠቅለል፡ባለመልኩ፡በኪስ፡ወይም፡በትንሽ፡ማኀደር፡ለመያዝ፡አመቺ፡የሚሆነው፡አንቀጾቹ፡ተውጣጥተውና፡ተለቅመው፡ሲገኙ፡በመሆኑ፡ጉረሮአቸውንና፡ጣዕመ፡ዜማቸውን፡በመጠንቀቅ፡አዘጋጅተን፡የሊቃውንቱ፡ችግር፡ይቃለል፡ዘንድ፡ይህን፡፡አንቀጸ፡ድጓ፡ለኀትመት፡አቅርበናል።፡የሚማሩትን፡ደቀ፡መዛሙርት፣የሚስተምሩትን፡መምህራን፡የብዙ፡ጊዜ፡ድካም፡በማቃለል፡ላይ፡የሚገኘው፡ትንሳኤ፡ማሳተሚ፡ድርጅትም፡እንደተለመደው፡መጽሐፉን፡አሳትሞ፡በአገልግሎት፡ላይ፡እንዲውል፡ያደርግልን፡ዘንድ፡በጉባኤው፡ስም፡እያሳሰብን፡ወደፊትም፡ይትበሀሉን፡እየአዘጋጀን፡ስለሆነ፡ለኀትመት፡የምናቀርብ፡መሆኑን፡ተስፋ፡እናደርጋለን።

ሊቀ፡ምሁራ፡ሙሉ፡ገላው

በኢትዮጵ፡ኦርቶዶክስ፡ተዋሕዶ፡ቤተ፡ክርስቲያን፡

የቤተልሔም፡ድጓ፡ምስክር