**ድጓ።**

ምዕራፍ ፩ ።

**የድጓ ትምህርት ።**

**፩ኛ የድጓ ብሂል ።**

ድጓ ማለት ረቂቅ ማለት ነው ፤ ይኸውም ከጽሕፈቱ ረቂቅነት ከምልክቱ ብዛት የተነሣ የወጣለት ስም ሳይሆን አይቀርም የማለት ግምት አለ ። አንዳንዶችም ደግሞ ድጓ ማለት እስትጉቡእ ማለት እንደሆነ ይናገራሉ ፤ ምክንያትም የዓመቱ መዝሙራት ተውጣጥተው ተሰብስበው ይገኛሉና ። ይኸ ስም በቅዱስ ያሬድ ጊዜ የወጣ አንድም በኋላ ጊዜ ይሁን ግልጥ ሆኖ አይታወቅም ራሱ ቅዱስ ያሬድ ግን «ዋይ ዜማ» ሲል የዜማውን ስልት አንድም ስም ብቻ ተናገረ እንጂ ስለ መጽሐፉ ስም ከቶ የገለጠው ነገር እንደሌለ የታወቀ ነው ። የኋላ ሊቃውንት ግን «ንጽሕፍ መጽሐፈ ድጓ» እያሉ የመጽሐፉን ስም ድጓ በማለት ያመለክታሉ ፥ ግብሩንም ይገልጣሉ ። ይኸም አገላለጥ ቅሉ መቼ እንደተጀመረ ከቶ ግልጥ ሆኖ አይታወቅም ፤ ነገር ግን ጾመ ድጓ ሲል በጾም ጊዜ የሚዘመር የጾም ማመስገኛ መሆኑ ከታወቀ ፥ ድጓም ማለት ዝማሬ ፤ መዝሙር ፤ ምስጋና ማለት እንደሆነ ግምት ቢሰጠው ስሕተት ነው ሊባል አይቻልም ። እንዲያውም ዜማ ማለት ጩኸት ማለት ሳይሆን አይቀርም የማለት ግምት ይሰጣል ፤ ስለዚህም ድጓ ማለት ሙሾ ፥ ዜማ ማለት እንደሆነ በሌላ በኩል ይነገራል ። የሆነው ሆኖ ይኸ መጽሐፍ የታላቁ የቅዱስ ያሬድ ከፍተኛ ድርሰቱ እንደሆነና የቤተ ክርስቲያንንም የዓመቱን መዝሙር አጠቃሎ የያዘ እንደሆነ የታወቀ ነው ፤ ነገር ግን ሁሉም መቶ በመቶ የርሱ ነው ብሎ ለመቀበል በየድጓው መቅድም ላይ የሚጻፈው በጠቅላላው ድጓውን የቅዱስ ያሬድ ብቻ አድርጎ አያመለክትም ፤ ምክንያቱም ግማሹ ከያሬድ ተያይዞ ዓረፍተ ዘመን ሳይገታው ሲወርድ ለብዙ ሊቃውንት ተደረሳል ፤ ከብዙ ሊቃውንት ሲወርድ ሲዋረድ የመጣ ሲሆን ግማሹ ግን በኋላ ዘመን በተነሡት ሊቃውንት በአጼ ዘርዓ ያዕቆብ ጊዜ የተቀመረ እንደሆነ ያመለክታል ። እርሱም ሲገለጥ «እስመ ለዝንቱ መጽሐፍ መንፈቁ ተረክበ እመጻሕፍት ካህናት ቀደምት ወመንፈቁ ተጽሕፈ በመዋዕለ ዘርዓ ያዕቆብ ንጉሥ» ይላል (መቅድመ ድጓን ተመልከት) ። ማናልባት መነፈቁ የሚለው አልፎ አልፎ የገቡትን አዋልድ የተባሉትን ይሆን? የሚል ግምት ይሰጣል ፤ ወይም በእርግጥ ግማሹ በኋላ ተጽፎ የገባ እንደሆነ ግልጥ ሆኖ አይታወቅም ። በቃል የሚነገረው ግን በመላ የዜማ ድርሰት የተባለው ሁሉ ፤ በተለይም ድጓ የተባለው መጽሐፍ የቅዱስ ያሬድ ድርሰት እንደሆነ የታወቀ ነው ። የምልክቱ ዓይነትም በርሱ ጊዜ ፰ቱ ብቻ ነበሩ ይባላል ፥ ሌሎች ግን የተቀመሩት በቅዱስ ያሬድ ደቀ መዛሙርት በሐዊራ ፤ በሳዊራ ፤ በእስክንድራ ፤ በፖእስክንድራ ፤ በአቢድራ ነው ፤ የተቀሩትን ደግሞ የቀመሩ በአጼ ሠርጸ ድንግል ጊዜ የነበሩ አዛዥ ጌራና አዛዥ ራጉኤል የተባሉ ፥ የተድባበ ማርያም ሊቃውንት እንደሆኑ ይተረካል ፤ እነርሱም ምልክቱን በብዛት ሊያደርጉ የተገደዱበት ዋናው ምክንያት በግራኝ ወረራ ምክንያት ሊቃውንት አልቀው የዜማው ስልት ለመጥፋት ስለቀረበ ለደቀ መዝሙር እንዲያስቸግር በማለት ነው ።

ጥናታዊዊያን የሆኑ አንድም በቅዱስ ያሬድ ጊዜ ነበሩ የሚባሉ የዜማ ምልክቶች ፰ ዓይነት የተባሉት እነዚህ ነበሩ ፤ ይዘት ፤ ደረት ፤ ድፋት ፤ ሂድ ፤ ቁርጥ ፤ ርክርክ ፤ ቅናት ፤ ጭረት ፤ ናቸው ። ይኸውም ቍጥር እንደ አውሮፓውያን የኖታ ምልክት ፰ ብቻ መሆናቸው ነው ።

“የምልክቶች ትጓሜ ። ድረት ማለት የሞት ቤት ። ድፋት ከሰማያት መውረዱ ። ዙር ድሩ ማስተማሩ ። ቁርጥ አዳምን ለማዳን በሞት መቁረጡ ። ደረት በአይሁድ እጅ ተይዞ መገረፉ ። ቅናት ይሁዳ ብቅናት መሰቀሉ ። ጭረት ግርፋቱ ። ሂድ ፩ኛ ጊዜ ወደ ሐና ፩ኛ ጊዜ ውደ ጲላጦስ ጌታን መውሰዳቸው ። ርክርክ የደሙ አወራረድ ሲገርፉት ። ድርስ በነቢያት በዳዊት ቃል የተነገረው ትንቢት በ ዕለተ ዓርብ ደርሶ መፈጸሙ ነው ። የቀረው ምልክት ?ር ዑ ከድጓ የተገኘ ነው ። አንብር ?ማውን አሳርፍ ማለት ነው ።”

ነገር ግን ከዚህም ሌላ በኋላ ጊዜ «ድርስና አንበር» የተባሉ ፪ ምልክቶች ተጨምረዋል ፤ ይኸም ሲደመር ፲ ይሆናል ፤ የ፲ሩ አውታረ በገና ምሳሌ ነው ። የኢትዮጵያ ሊቃውንት ግን ለዜማው ስልት በበለጠ ይሰጣል ብለው ከተጠቀሱት ምልክቶች ጋር ሌሎችም ብዙዎች ምልክቶች በየጊዜው ጨምረውባቸዋል ።

የድጓውም ዜማ ምንም ምልክት በየጊዜው ቢጨመርበት ከላይ እንደገለጥነው ግዕዝ ፤ ዕዝል ፤ ዓራራይ ፤ ብቻ ነው እንጅ ከዚህ የወጣ ዜማ ከቶ የለውም ምሳሌውም እንደሚከተለው ይሆናል ።

ግዕዝ በአብ ፤ ዕዝል ፤ በወልድ ፤ ዓራራይ በመንፈስ ቅዱስ ፤ ይመሰላል ፤ ትርጕሙ ወይም ምሳሌው ግዕዝ ማለት ርቱዕ ማለት ነው ፤ አብን ርቱዕ ሎሉ ነአኵቶ ለማለት ፤ ዕዝል ጽኑዕ ነው ወልድ ጽኑዕ መከራን ተቀብሎ አዳምን ላመዳኑ ምሳሌ ፤ ዓራራይ ደግሞ ጥዑም ነው ፤ ሀብተ መንፈስ ቅዱስን መቀበላችንን ለማጠየቅ ነው ።

ግዕዝ በአብ፤ ዕዝል በወልድ ፣ ዓራራይ በመንፈስ ቅዱስ ይመሰላል ሦስቱም የዜማ ዓይነቶች በአንድ ላይ ሲገናኙና በአብ በወልድ በመንፈስ ቅዱስ ሲመሰሉ ሥርዓተ ቅዳሴውን ልንመለከት እንችላለን ፥ ማለት አሐዱ አብ ቅዱስ ብሎ በግዕዝ ፥ አሐዱ ወልድ ቅዱስ ብሎ በዕዝል ፥ አሐዱ ውእቱ መንፈስ ቅዱስ ብሎ በዓራራይ ጽፎ አመልክቶም ይገኛልና ። እንዲሁም ከግዕዝ ዜማ ዓራራይና ዕዝል ሊወጡ ይችላሉ ፤ ይኸውም ምሳሌ አለው ፤ ምሳሌውም ወልድ ከአብ የመወለዱ ፤ መንፈስ ቅዱስም የመሥረጹ ምሳሌ ነው ።

የዜማ ትምህርት በግዕዝ ፤ በዓራራይ ፤ በዕዝል ፤ ይወሰናል አልን እንጅ ፫ቱም ዓይነት ባ፩ ጊዜ ፪ቱም እየራሳቸው በአንድ ቀለም የሚገቡበት ጊዜ አለ ፤ ይኸውም የሚከተለው ነው ።

፩ኛ/ በግዕዝ ፤ በዓራራይ ፤ በዕዝል ፤

«ባሕረ ግርምተ ፤ ገብረ ዓረፍተ ፤ ወበውስቴታ አርአየ ፍኖተ ፤ በእደ መልአኩ ዓቀቦሙ በገዳም ለሕዝቡ አርብዓ ዓመተ ፤ ወሴሰዮሙ መና ኅብስተ ፤ ኪነ ጥበቡ ዘአልቦ መስፈርተ» ይኸ ቀለሙ አንድ ሲሆን በግዕዝም ፤ በዕዝልም ፤ በዓራራይም ፤ የሚዜም ነው ፤ ይኸንም የመሰለ ብዙ ይገኛል ።

፪ኛ/ በዕዝልና በግዕዝ የሆነ ፤

«ኢትክል ተከብቶ ሀገር ፤ እንተ ተሐንፀት መልዕልተ ደብር ፤ ይእቲኬ ስብከታት ዘሀዋርያት ኢትክል ተከብቶ ሀገር» ይኸም ቀለሙ አንድ ሲሆን በዕዝል በግዕዝም ሲባል ይታያል ይኸንም የመሰለ ብዙ ይገኛል ።

፫ኛ/ ዓራራይና ዕዝል ።

«ወአዘዘ ዱድያኖስ ንጉሥ አግበረ ሎቱ አሣዕነ ዘሐፂን ወአስተሰአንዎ ለቅዱስ ጊዮርጊስ ተመትረ ሥርዉ ወተክዕወ ደሙ ፤ ወሶበ ስእነ ሠጊረ ድቡተ ሖረ ጸርሐ ጊዮርጊስ በዓቢይ ቃል ወይቤ አፎ ኢይሄሊ ከመ አምላክየ ተሰቀለ ዲበ ዕፀ መስቀል» በዚህም መልክ ዓራራይና ዕዝል ሊባል ይችላል ቀለሙ ግን ይኸው ነው ፤

፬ኛ/ ግዕዝማ ዓራራይ በአንድ ላይ ሲገኙ ፤

«ዘበዳዊት ተነበየ ወበዮሐንስ (እስከዚህ ግዕዝ ነው) ጥምቀተ ኃርየ በቃና ዘገሊላ ማየ ወይነ ረሰየ መዓዛ ቃልከ ይትወከፍ ጸሎትየ» ይኸ ደግሞ ዓራራይ ነው ።

፭ኛ/ ግዕዝና ዕዝል በአንድ ላይ ሲገኙ ይኸ ዓይነት ነው ፤

ስምዐኒ እግዚኦ (ግዕዝ) ጸሎትየ ሃሌ ሉያ (ዕዝል) ወይብጻሕ ቅድሜከ (ግዕዝ) ገዓርየ ሃሌ ሉያ ወኢትሚጥ ገጸከ እምኔየ (ዕዝል) በዕለተ ምንዳቤየ አጽምእ እዝነከ (ግዕዝ) ኀቤየ ሃሌ ሉያ (ዕዝል) አመ ዕለተ እጼውአከ ፍጡነ (ግዕዝ) ስምዐኒ ሃሌ ሉያ ለዓለም ወለዓለም ዓለም (ዕዝል) ወአመ ስዱስ ነሥኦሙ (ግዕዝ) ኢየሱስ ለጴጥሮስ ወለያዕቆብ ወለዮሐንስ ወአዕረጎሙ ደብረ ነዋሃ (ዕዝል) እንተ ባሕቲቶሙ ወተወለጠ አርአያሁ በቅድሜሆሙ ።

ግዕዝ ወዓራራይ

ዘወራኅኪሙ ለሕዝብከ ወይማሰ እዴኪ ወለለሑዋዊ መኪር (ዓራራ) ኮላ ዘኅን ዐቅድሚከ ይእዴኒ ርደአነ በኃይለ መስቀልከ ለከ ስብሐት እግዚአ ለሰንበት ።

ይህን የመሰለ በድጓ በጾመ ድጓ ሙሉ ብዙ ነው

በዓራራይ ጀምሮ በግዕዝ የሚጨርስ ዕበይሲ ዘበህላዊሁ ትሕትና ቢፈቃዱ እምለከ አሐዜ ዓለም ዓቢይ (ግዕዝ) ከመ ዕቡስ ይብ ዕሉ ሰቀልዎ ሱራፌል ወኪሩቤል ይኬልልዎ ።

በዓራራይ ወግዕዝ

ወ ይመሎ ለፈርዖን ፈጋዎሙዒ ለሕዝብየ (ግዕዝ) ይግበሩ በዓልየ ይምልኩኒአ ኪይየ በጽድቅ ዘቲ ፋሲካ ቀዳሚት ሕግ ።

ይኸም ድርሰት ዓመት እስከ ዓመት ሊዘመር የሚቻለውን ልዩ ዓይነት ፥ የመዝሙር ስልት ፤ በክፍለ ዘመናት በንዑስ ዘመናት በመክፈል በዓላትን አጽዋማትን በመከተል የተዘጋጀ ነው ።

ድጓ የተባለው ድርሰት የመጀመምሪያው የቅዱስ ያሬ ድርሰት ከመሆኑም በላይ የግጥም መልክ ያለው የተመጠነ አንድም የተለካ አሰካክ ያለው ድርሰት ስለሆነ እውነተኛ መዝሙር እንደሆነ ያስረዳል ።

እንኳን ድጓውን ቅኔውን ሳይቀር የደረሰው ቅዱስ ያሬድ ነው እየተባለ ይነገርለታል ፤ ይኸም የታመነ እውነት እንደሆነ ሊያረጋግጥለት የሚችለው የድጓውን ፤ የቃል ትምህርቱንም ሁሉ በጥንቃቄ የተመለከትን እንደሆነ ነው ፥ ለምሳሌ «ባሕረ ግርምተ ገብረ ዓረፍተ ፤ ወበውስቴታ አርአየ ፍኖተ ፤ በእደ መልአኩ ዓቀቦሙ በገዳም ለሕዝቡ አርብዓ ዓመተ ወሴሰዮሙ መና ኅብስተ ኪነ ጥበቡ ዘአልቦ መሥፈርተ» የሚል ሲሆን ከቃል ትምህርት ውስጥ ደግሞ በግጥም መልክ ሲገኝ «አጥመቀ ወተጠመቀ ለሊከ ፤ ቃል ፈነወከ ነቢየ ልዑል ተሰመይከ» ይላል ፤ ሌላውም ብዙው በዚህ መልክ ይሄዳል ። ከዚህ ሌላ ደግሞ ግማሹን በ፩ ቤት አድርጎ ፪ኛውን ፫ኛውን በሌላ ቤት ይፈጽማል ፤ ግን የሚሔደው ግጥምነቱን ሳይለቅ ነው ፤ ለምሳሌ «ሃሌ ሉያ ለአብ ሚካኤል ብሂል ፤ ዕፁብ ነገር ፤ ሃሌ ሉያ ለወልድ ገብርኤል ብሂል ወልደ እግዚአብሔር» እስከዚህ በአንድ ቤት ነው ፤ «ሃሌ ሃሌ ሉያ ወለመንፈስ ቅዱስ ዓይኑ ዘርግብ፤ ክንፊሁ ዘእሳት ፤ ወያሥተሰሪ ኃጢአተ ሕዝብ» ሲል ደግሞ በሌላ ቤት ይፈጽማል ። (ዓርያም ዘሐሙስ) ፤ ሌላውንም ሁሉ ጠንቅቀን ብንመለከት ፩ኛ/ እንደስድ ንባብ ሆኖ የቃሉ አሰካክ ግን የግጥም መልክ ያለው ሆኖ ይገኛል ፤ ፪ኛው እንደአውሮፓውያን ግጥም አንድ ቤት መቶ በመካከሉ ሌላ ቤት ያገባና በኋላ ቆይቶ ያነኑ ቤት ይመታል ፤ ይኸም የግጥም ዓይነት ነው ፤ ፫ኛው ደግሞ ፪ ፪ ቤት እየመታ በተለያየ ቤት ይዘልቃል ፤ ይኸንም ጠንቅሎ ቢከታተሉት ሁሉም ሊረዳው ይችላል ።

ይኸን ዜማ ቅዱስ ያሬድ ይድረሰው እንጅ እርሱ ለነማን እንዳስተማራቸው ወይም እንዳስተላለፈው ተከታዮቹስ እነማን እንደነበሩ ግልጥ ሆኖ አልታወቁም ፤ በአንዳንድ ታሪክ ብቻ መንከራ ፥ ሳዊራ ፥ ሐዊራ ፤ እስክንድራ ፥ ፓእስክንድራ ፤ አቢዳራ ተከተሉት ጻፉት አጠኑት ይባላል ። ገድሉ የሚለው ግን ስሜን ተራራ በስሙ በተሰየመው ገዳም ከዘጋበት ቦታ ድረስ ካህናተ ሰሜን፤ እየሄዱ ይማሩ እንደነበረና ዜማው በመላ ኢትዮጵያ ደርሶ እንደነበረ ይነገራል ። (ገድሉን ተመመልከት) ።

በኋላ ግን በጉዲት ጥፋት ምክንያት ሊቃውንቱ ሁሉ አልቀው መጻሕፍቱም ተቆነጻጽለው ስለጠፉ በአጼ ዘርዓ ያዕቆብ ጊዜ እንደገና ለመሰብሰብና ለመወሰን በቃ ይላል ።

በሌላ በኩል ደግሞ የቅዱስ ያሬድ ተከታዮች ለቅኔውም ለድጓውም ሐዊራና መንክራ የተባሉ ወሳኞች እንደነበሩ ይተረካል ፤ የኢትዮጵያ ቤተ ክርስቲያን ትምህርቱም ሥነ ሥርዓቱም ዜማው ከነሥልቱ የተወሰነው በዚያን ጊዜ ነው ።

**፪ኛ የድጓ አስተጋባእያን ።**

የድጓችን ዜማ እንደገና እስትጉቡእ ሆነ ማለት ተሰበሰበ ፤ ነገር ግን ከያሬድ በኋላ በጉዲት ወይም ብዙ ዘመን ቆይቶ ይሁን ግልጥ ሆኖ ባልታወቀ ምክንያት ጠፍቶ ሲኖር የሰበሰቡትና መልክ የሰጡት የወሰኑትም በአባ ጊዮርጊስ ሰብሳቢነት በአጼ ዘርዓ ያዕቆብ ተጠባባቂነት ነው ይባላል ።

ስለዚህም ብዙዎች ሰዎች የዜማን ስልት ከአባ ጊዮርጊስ እንደተማሩ ድጓውም እንደ ገና መልክ እንዳገኘ ግልጥ ሆኖ ይነገራል ፤ ይሁን እንጅ ይኸም ቅምር በግራኝ ወረራ ምክንያት እንደገና የጠፋ የዜማውም ስልት እንደገና የተለወጠ ስለሆነ ሊቃውንቱ ሲጨነቁ በቤተ ልሔም ገዳም አባ ልሳነ ዕፍረት የተባለ መነኵሴ አብነት የሆነውና እንደገና ቀማሪ የሆነው ድጓውን ይዞ ስለተገኘ የ፫ኛው ጊዜ ቀማሪ ተብሏል ። ይኸውም በመጀመሪያ ጊዜ በአክሱም ቅዱስ ያሬድ ደርሶ ቀምቶ ያስተማረው በጉዲት ምክንያት ጠፋ ፤ ፪ኛም አባ ጊዮርጊስ ዘጋስጫ ሰበሰበው አስተጋባው የሚለው ነው ። ፫ኛው ጊዜ ግን አባ ልሳነ ዕፍረት አብነት ሆኖ ተገኝቷል ፤ ቤተ ልሔምም የድጓ የምስክር ቦታ ለመሆን የቻለችውም በዚህ መልክ ነው እርሱም ልሳነ ዕፍረት መራሂ ዘቤተ ልሔም የተባለው ነው ። የአሁኑ ዜማ ግን ከርሱ የተገኘ እርሱ ያስተማረው ነው ፤ እርሱም አባ ዘቃለ አብን አስተምሮ በእግሩ እንዲተካ አድርጓል ።

ከዚያ በኋላ ግን ያለማቋረጥ ተያይዞ እስከኛ ዘመን ደርሷል ፤ የዘር አወራረዱም እንደሚከተለው ነው ።

አባ ዘቃለ አብም ቃለ ዓዋዲን አሠልጥኖ ተከ ፤ እርሱም የደብረ ሊባኖስ መምህር አንድም እጨጌ የሆነው ነው ። የቤተ ልሔም አስተዳዳሪዎች ሁሉ እጨጌዎች እየተባሉ የድጓ ምስክር እንደነበሩ ታሪክ ይነግረናል ፥ ለምሳሌ እጨጌ በትረ ጊዮርጊስን ሌሎችንም እንዲሁ እንመልከት ፤ ቃለ ዓዋዲ እንደገና ሕንፃ ሃይማኖትንና ተጠምቆ መድኅንን አስተማረ ፥ ሕንፃ ሃይማኖትም ወልደ መለኮትን አስተማረ ፤ ወልደ መለኮትም ሠርፀ ማርያምን አስተማረ ። ሠርፀ ማርያም ደግሞ ክንፈ ሚካኤልን አስተማረ ። በዚህን ጊዜ የቆማው ፤ የተጉለቴው ፤ የአጫብሬው ፤ የወንጨሬው ዜማ የተለየ ሆኖ ሲቀር በቀር በኢትዮጵያ ውስጥ በብዙ ቦታዎች የድጓ ትምህርት ተዳርሰ ለምሳሌ ቤጌምድርን አልፎ በትግሬ በደብረ ገሪማ ፤ በወሎ ፤ በደብረ ነጐድጓድ (ሐይቅ) በደብረ እግዚአብሔር እንዲሁም በአትሮንስ ማርያም ፤ በተድባበ ማርያም እንዲሁም በመካነ ሥላሴ ፤ በሸዋ ደግሞ በደብረ ሊባኖስ በሌላም ቦታ ተዳረሰ ቤጌምድር ግን ዳር እስከዳር የዜማ አብነት የድጓ ትምህርት ምንጭ ሆነች ።

ከዚህ በኋላ ግን በሁሉም ዘንድ ተበተነና የድጓ ዜማ ለሁሉም ተዳረሰ ። ክንፈ ሚካኤል የተባለው ሊቅ ደግሞ ለገብረ እግዚአብሔር (ለመሪጌታ ደርሶ) አስተማረ ፤ ገብረ እግዚአብሔርም ለገብረ መድኅን (ለአለቃ መርሻ) አስተማረ ። ገብረ መድኅንም ለስብሐተ ማርያም (ለአለቃ አምሳሉ) አስተምረ ። ከልሳነ ዕረፍት እስከ አለቃ አምሳሉ ድረስ ያሉ የቤተ ልሔም የድጓ ምስክሮች ፲ ብቻ ናቸው ፤ እነዚህም በቤተ ልሔም የድጓ ምስክሮች ሆነው የኖሩት ናቸው ።

ከትምህርታችን ውስጥ የዜማው ምስክር የታወቀው ቤተ ልሔም ስለሆነ የመምህራኑን ስምና ተራ በመጠኑ ለማወቅ ቅደም ተከተሉንም ለመዘርዘር በቃን ።

የአቋቋሙ የቅኔው የመጽሐፉ የሌላው ትምህርት ግን ትምህርቱ እንዲሁ በየቦታው አስተምሮ መፍቀድ ብቻ ስለሆነ የመምህራኑ ተራ ሊጠበቅ ታሪኩም ሊታወቅ አልተቻለም ።

አንዳንድ ጊዜ የእገሌ ደቀ መዝሙር ነኝ ሲል ወይም የኔ አባት እገሌ ናቸው ሲል ተያይዞ ተከታትሎ ሲሔድ ብቻ ይታወቃል ፥ ይሁን እንጅ ደቀ መዝሙሩ ከ፩ እና ከ፪ት ከዚያም ከበለጠ ጉባኤ መግባቱ ስለማይቀር እነዚያን ሁሉ ሊያስጠራ አይችልም ፤ የድጓው ትምህርት ግን የትም ይማር እንጅ ምስክሩ አንድ ስለሆነ ፤ ለመቍጠር ተቻለ ፤ የምስክር ወረቀትም በትክክል የሚሰጥ በቤተ ልሔም ብቻ ነው ።

ምዕራፍ ፪ ።

**ክፍለ ድጓ ።**

የድጓ መጽሐፍ በጥራዙ ብቻ ሳይሆን በኃይለ ቃሉ ታላቅ እንደመሆኑ ለዝማሬ ይመች ዘንድ በውስጡ ብዙ ክፍልን ይዞ ይገኛል ። ስለዚህም በ፬ ታላላቅ ክፍል ይከፈላል ፤ ይኸውም የ፬ቱ ወንጌላውያን ምሳሌ ነው ።

ክፍሎቹም ።

፩ኛ/ ዮሐንስ የተባለው ክፍል ነው ፤

የመጀመሪያው ክፍል ዮሐንስ ይባላል ፤ ምክንያቱም ዮሐንስ የብሉይና የሐዲስ መሸጋገሪያ አንድም የሐዲስ መጀመሪያ ነበርና የዚህ ምሳሌ ነው ።

አንድም የድጓው መጀመሪያ ዮሐንስ ተባለ ስለዚህም ድጓው ብፁዕ አነተ ዮሐንስ ብሎ ይጀምራል ።

በዜማውም ውስጥ የዮሐንስን የሕይወት ታሪክ ይተርክና ወደ ሐዲስ ኪዳን ይሻገራል ። የዮሐንስም ፍጻሜ ስምዕ በዚሁ ዕለት ስለሆነ ዕለቱም ዘመኑም የድጓውም ክፍል ዮሐንስ ተብሏል ። በዜማው ከባድነት በቍጥሩ ብዛት ከሁሉም ዮሐንስ ይበልጣል ፥ በዮሐንስ ክፍል የሚዘመሩት ፫ሺ፭፻፸፯ ሲሆኑ የእርሱም ክፍል የሚባለው ከመስከረም ፩-፰ ድረስ ነው ።

፪ኛ/ አስተምህሮ የተባለው ክፍል ነው ፤

አስተምርህሮም ማለት የጌታን ትምህርት የሚገልጥ ነው ፤ ጌታም የአስተማረውን ይተርካል ፤ ይህንንም በመከተል ይዘመራል ። የአስተምህሮ ክፍል በ፩ ጊዜ የሚወሰን አይደለም በልዩ ልዩ ክፍለ ዘመናት ውስጥ ይገባል ፤ እየተመላለሰም ይዘምራል ። ይሁን እንጂ በአስተምህሮ ውስጥ የሚዘመረው ፫ሺ፬፻፸፬ ይሆናል ።

**ጾመ ድጓ የተባለው ክፍል ።**

ከዚሁ ከአስተምህሮ የሚቈጠር ነው ይኸውም ክፍል የሚዘመረው በዓቢይ ጾም ጊዜ ብቻ ነው ፤ ክፍሉም አንዳንዶች መምህራን ከአስተምህሮ ውስጥ ነው ይላሉ እንዚህም የድጓን ክፍል ፫ ብቻ የሚያደርጉ ናቸው ፤ ይሁን እንጅ በግድ ራሱን የቻለ ክፍል መሆን እንዳለበት የታመነ ነው ፤ የሆነው ሆኖ ራሱን የቻለ ክፍል ስላለው በገጽ ፹፭ ተመልከት ።

፫ኛ/ ፋሲካ የተባለው ክፍል ነው ፤

እርሱም ከትንሣኤ እስከ አባ ገሪማ የሚዘመረው ነው ። በውስጡም የሚይዘው ፫ሺ፬፻፷፱ ነው ። ይኸም ክፍል እንደገና በአርእስት ይከፈላል አርእስት የሚባሉትም ፳፪ ናቸው ። የ፳፪ቱ ሥነ ፍጥረት ምሳሌ ነው ፤ ይኸውም በገጽ ፸፪ የሚገኘው ነው ፤ ምስጋና ወይም ትምህርት ማለት ነው ።

፬ኛ/ የድጓው ዝርዝር ቍጥርና የዘመኑ አከፋፈል ።

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| ተራ ቍ. | ዘዮሐንስ | ብዛት | ተራ ቍ. | ዘአስተምህሮ | ብዛት | ተራ ቍ. | ዘፋሲካ | ብዛት | ተራ ቍ. | ማጠቃለያ ስሙ | ጠ. ድምር |
| 1  2  3  4  5  6  7  8  9  10  11  12  13  14  15  16  17  18  19  20 | ምስባክ  ዋዜማ  በአምስት  እግዚአብሔር ነግሠ  ይትባረክ  ሠለስት  ሰላም  መዝሙር  አርባዕት  ዕዝል  ማኅሌት  ስብሐተ ነግህ  ዘይእዜ  ዘአምላኪየ  ዘናሁ ሠናይ  አርያም  እስመ ለዓለም  አቡን  ህየንተ ቅኔዎች  ምዕዋድ | 19  176  51  43  62  321  460  46  247  195  82  39  4  17  12  415  926  458  3  1 | 1  2  3  4  5  6  7  8  9  10  11  12  13  14  15  16  17  18  19  20  21  22  23  24  25 | ምስማክ  ዋዜማ  በአምስት  እግዚአብሔር ነግሠ  ይትባረክ  ሠለስት  ሰላም  መዝሙር  አርባዕት  ዕዝል  ማኅሌት  ስብሐተ ነግህ  ዘይእዜ  ዘአምላኪየ  ዘናሁ ሠናይ  አርያም  እስመ ለዓለም  አቡን  ህየንተ ቅኔዎች  ምዕዋድ  መወድስ  ክብር ይእቲ  ዝማሬ  ዕጣነ ሞገር  ምቅናይ | 15  227  43  24  46  320  591  53  216  176  59  58  15  17  4  252  909  437  5  3  1  1  1  1 | 1  2  3  4  5  6  7  8  9  10  11  12  13  14  15  16  17  18  19  20  21  22  23  24 | ምስማክ  ዋዜማ  በአምስት  እግዚአብሔር ነግሠ  ይትባረክ  ሠለስት  ሰላም  መዝሙር  አርባዕት  ዕዝል  ማኅሌት  ስብሐተ ነግህ  ዘይእዜ  ዘአምላኪየ  ዘናሁ ሠናይ  አርያም  እስመ ለዓለም  አቡን  ህየንተ ቅኔዎች  ምዕዋድ  መወድስ  ሚበዝኁ  ብፁዕ ዘይሌቡ  ኵልክሙ | 22  157  56  52  58  579  579  72  289  214  54  88  19  14  764  447  1  1  1  1  1 | 1  2  3  4  5  6  7  8  9  10  11  12  13  14  15  16  17  18  19  20  21  22  23  24  25  26  27  28 | ምስማካት  ዋዜማዎች  በአምስት  እግዚአብሔር ነግሠ  ይትባረክ  ሠለስት  ሰላም  መዝሙር  አርባዕት  ዕዝል  ማኅሌት  ስብሐተ ነግህ  ዘይእዜ  ዘአምላኪየ  ዘናሁ ሠናይ  አርያም  እስመ ለዓለም  አቡን  ህየንተ ቅኔዎች  ምዕዋድ  መወድስ  ክብር ይእቲ  ዝማሬ  ዕጣነ ሞገር  ምቅናይ  ምበዝኁ  ብፁዕ ዘይሌቡ  ኵልክሙ | 56  560  150  119  166  1220  1630  171  752  585  195  185  38  48  16  667  2599  1342  3  7  4  1  1  1  1  1  1  1 |
|  | ድምር | 3577 |  | ድምር | 4374 |  | ድምር | 3469 |  | ድምር | 10.520 |

ዓመት እስከ ዓመት የሚዘመሩት እነዚህ ከዚህ በላይ የተዘረዘሩት ሲሆኑ ከነዚህም ውስጥ ብዙዎቹ ተራ የማይድርሳቸው በአንዳንድ አጋጣሚ ብቻ ተፈልገው ይባላሉ እንጅ በተወሰኑ በዓላት የሚዘመሩት የተወሰኑ በመሆናቸው የዓመት በዓላት ፤ የዓመት መዝሙር ፤ የዓመት አቡንና እስመ ለዓለም ተብለው ተለቅመው የወጡ የታወቁ ናቸው ።

እነዚህም ፭ቱ ጸዋትወ ዜማዎች በሚለው መጽሐፍ ታትመው ይገኛሉ ፤ ይሁን እንጅ አንዳንድ ድጓ በጉንጩ የሚባሉት ከታወቁት መዝሙሮች ሌላ ከባሕሩ ድጓ ገብቶ የዋኘ ያልታወቀውንም እስመ ለዓለም አቡን መዝሙር ፈልፍሎ ወይም አንዱን ወደ አንዱ በመለወጥ ያቀረበ እንደሆን ነው ።

**፭ኛ የድጓ ትምህርት በዘማናት ።**

ማንኛውም ትምህርት በኢትዮጵያ እየተሻሻለ እየተለወጠ አዲስም ነገር እየገባበት ሲሄድ ድጓው ከዘመን ወደ ዘመን ሲሸጋገር ምንም ያሳየው ለውጥ የለም ፤ ለምሳሌ የቅኔ ለውጥ የቅኔ ስልት ያው ጥንታዊ ይሁን እንጅ ሊቃውንቱ በተቀኙ ቍጥር ሁልጊዜ አዲስ ቅኔ መሆን ስላለበት አዳዲስ ቅኔ ይቀኙ ነበር ።

ስለዚህም መልካም እንደተባለ እንድተደነቀ ይኖራል ፤ ይህም ሳይሆን እንደ ቅዳሴው ዘመናዊ ጥንታዊ እንደ ስለልኩላና ደብረ ዓባይ የተደረገ መሻሻል የለም ፤ ይኸን ሲመለከቱት የዜማ ትምህርት ባለበት ተቋርጦ የቀረ ጥበብ እንደሆነ ሳያስገምት አልቀረም ።

የቆሜው የአጫብሬው የተጉለቴው ሌላም ይኸን የመሳሰለው ልዩነት ቢኖረውም ቅሉ ከቤተልሔሙ የበለጠ የአረጀ እንጅ የተሻለ ነገር የለውም ፥ በዚያውም ላይ ከቆሜው በስተቀር ሌላውን ባለማወቅ በሚዜምበት ጊዜ እንደያዙት ቀረ ይባላል እንጅ ለጥናታዊነቱ ከቶ አስረጅ የለውም ፥ እንዲያውም አሁን ሁሉም የያዘውን ዕይተወ ወደ ቤተልሔም ሲጓዝ ይገኛል ።

የአቋቋም ትምህርት ከጊዜ ወደ ጊዜ እየተሻሻለ በአርባ አራቱ የጐንደር አድባራት ልክ ፵፬ ይትበሃል አንድም የአቋቋም ስልት ለመገኘት ቻለ ። ከዚያውም ውስጥ በቅርቡ ጊዜ የተክሌ አቋቋም ሲወጣ እየተፈለሰፈ እየታደሰ እንደሚሄድ ያስረዳል ፤ ድጓ ግን በዚያው ባለሕበት ሳይባል አልቀረም ።

ይሁን እንጅ እንደ መሪጌታው ተራቃቂነት በዲስኩር ወይም በግሥ መልክ አዲስ ዜማ አዲስ ድርሰት ደርሶ መስጠት ይችላል ።

በዚህም መልክ በድጓው መካከል አንዳንድ ዲቃላ (ዓዋልድ) እንዳለ ይነገራል ።

እክላ ድፈር ግፋዕ ዘንጥኤ አቀማጥልዓ አንቀጥቅጤ። ፍዝ አይይዙ ዙር ንተቅ አጋንን ደፋርና መሲነቅት አዛይ ሀሀ ባይ ሐመድላይ ተንከባላይ ቀ ሰ ቆ ወ ተ ረ ደጅ ደጅ ስንዴ በማደ የመሱላል በረደ ሐተተ ሳዊሮስ ተወ ተመለስ ወይ አይዋጋ ወይ አይሸሽ። የዮናግ ሎሰ ዮናኤል ባኦን ገደለው በሽቷል ኅዘን ክንፌን ስበረው በምን ክንፌ ልብረረው እቲ አይይ እቲ አይይ ቢባልኺ ተጋዳይ እጣን አለ መርፌ አለ በል አለ ግዙ ገዘዙ ። በሚድቅ እረታናቸው በጭንቅ ። በልን ሰብአ ሰለጢን አትብሩፈ ተሽከርከረ ። ቡቢይ ላሚ እየባላሽ ልምላሜ የመረብ የመረብ ምንጭ ላሜ ወርደሽ ጠጭን በ ሰ በሶ የደንቢያ ሽንብራ ። ማየ ጎንደር ይፈሳል በሲንኮፈ በአርባ ሎሜ ተሽለምለሚ ዕፁብኒ ገረመኒ በ በይ አርደ በይ ።

ይኸም ሆኖ ዲቃላው የትኛው እንደሆነ ፤ ወይም መቼ እንዴት እንደገባ አልታወቀም ። ከዚህም ጋር የአንደኛው አስተያየት ለ፪ኛው እንግዳ ሳይሆንበት አልቀረም ፤ ባንዳንድ በኩል ደግሞ ምልክቱም ከቀን ወደ ቀን አዲስ እየገባበት እየተጨመረበት እየተሻሻለ እንደሄደ እናገኛለን ፤ ለምሳሌ አጥሩን ዘለሽ ግቢ ።

የጐንደር ኢያሱ

ወርቅ ይዟል በራሱ

አይሸሽ አይዋጋ - - - -

ይኸን የመሰለ ብዙ በጐንደር መንግሥት ጊዜ እየገባ እንደ አብነት የሆነ ምልክት እናገኛለን ። ይኸም አዲስ ገብ ነገር አብሮ በቀል መስሎ እንደሌሎች ምልክቶች ሆኖ ይገኛል ፤ በዓዋልድም መልክ የገባው የዳንኤል ድጓ የተባለው በፋርጣና በጋይንት ደጋ ለደጋ የሚገኙት ሊቃውንት የጨመሩት ብዙ አዋልድ ያለው ነው እየተባለ ይነገራል ።

የምስክሩ ድጓ ሳይቀር በቤተ ልሔም በ፫ ይከፈላል ፤ ይኸውም ፩ኛው የዳንኤል ፥ ፪ኛ/ ጌታዩ እንግዳ አየሁ ፥ ፫ኛ/ ብርሃነ ዓለም የሚባል ነው ፤ ልዩነቱ ሲጠየቅ በዚሁ በዓዋልድ ብዛትና ማነስ በምልክቱ ልዩነት እንደሆነ እንረዳዋለን ፥ ከዚህም በቀር ሰንበት አምኜ የሚባል ከድጓው የተውጣጣ እስትጉቡእ አለ ፤ እርሱም የመሻሻል ምልክት እንደነበር ያመለክታል ። ስሙ እንደሚያመለክተው ሁሉ በፍና ተሳልቆ የወጣለትና ሊቃውንቱ የማይስማምበት ቁንጽል ነገር እንደሆነ የሚገመት ነው ። ከዚህም ጋር ማን እንደ አስተጋባው መቼ እንደተሰበስበ በአዋጅ ባለ መታወቁ ተቀባይናትን ሳያገኝ ይኖርል ፤ ሆኖም የጐንደር አቋቋም ተማሪ በመጠኑ አጥንቶ ለመውጣት ተፈላጊ የሆኑትን የዓመት ቀለሞችን ስለያዘለት ያወጣው ሳይሆን አይቀርም ፤ የተወሰነውም በጐንደር መንግሥት ነው የሚሉ አሉ ። ምክንያቱም የዓመት መዝሙሮችን እስመ ለዓለሞችን አቡኖችን ሰብስቦ ስለያዘ ነው ፤ አንዳንዶች ደግሞ የተሰበሰበው ወይም የተወሰነው በሸዋ ነው የሚሉ አሉ ፤ ምክንያቱም በብዛትም የሚጠቀሙበት እነርሱ ናቸውና ፤ ከነስሙም ሰንበት አምኜ ሳይሆን ትንሹ ድጓ ይሉታል ፤ ይኸንም ብቻ ያጠናሉ ይላሉ ። ይሁን እንጂ ሊሻሻል ከተፈለገ የሚያስቸግር አለመኖሩ አንዳንድ መምህራን ድርሰት ደርሰው ምልክት አመልክተው እንደቅኔ ለትልቅ ሰው ሰጥተው ዋጋ አግኝተውበት ይኖራሉ ፤ በመጠኑም ከዚህ የሚከተለውን እንመልከት ።

ዑ ንጉኪ ጕቡይ ማኅበራ ሰማንበረ ማይቲ ከመ ቲስምስዎለ ለሊቀ ሥልጣናት ወንጌላዊ ሊቀ ሥልጣናት ቴዎኅሎስ ሊቀ ሥልጣናት አቡ ቀለምሲስ ሊቀ ሥልጣናት ዘረልቀ ውስተ ሕፁኒ ኤ ላልዮሴ

(መሪ ጌታ ጥበቡ መንግሥቱ) ። በዚህ መልክ ዘመናዊ ድርሰት ሊደርስ በዚህም መልክ ምልክት ሊያመለክት ይችላል ።

ምዕራፍ ፫ ።

**ጾመ ድጓ ።**

ጾመ ድጓ ከድጓው ፩ኛ ክፍል የሆነ ለጾም ጊዜ አገልግሎት የተቀመረ ነው ፤ መጀመሪያ በድጓው ክፍል በአስተምህሮ ውስጥ ይገኝ ነበር ፤ ነገር ግን በአፄ ዘርዓያዕቆብ ጊዜ በደብረ ነጐድጓድና በደብረ እግዚአብሔር የነበሩ ሊቃውንት አባ ጊዮርጊስን ይዘው ከዚህ ክፍል አውጣጥተው ራሱን የቻለ ክፍል እንዳደረጉት ይነገርላቸዋል ። አንዳንድ ሊቃውንት ደግሞ ዘመናትን በመክፈል ድጓውን የደረሰ ቅዱስ ያሬድ ስለሆነ ጾመ ድጓውንም ራሱን የቻለ ክፍል አድርጎ በዚያኑ ጊዜ ደረሰው የሚሉ አሉ ።

የጾመ ድጓውም ዝርዝር ሆናቴ እንደሚከተለው ነው ።

**ጾመ ድጓ ።**

በመኃትው ከዋዜማው በፊት ዘወረደ ብሎ ይጀምራል ፥ ራሱ ዘወረደም መኃትው ነው ፤ መኃትውም ማለት ከዋዜማ በፊት የሚባል አንድም የዋዜማ መግቢያ ማለት ነው ።

«ቀጥሎም ኩኑ እንከ» በሚለው ዋዜማ ይጀምራል ፤ ከዚያም ቀጥሎ በአምስት ይባላል ። እንዲሁም እግዚአብሔር ነግሠ ይትባረክ ሠለስት ሰላም ይባላሉ ፤ እነዚህ ሁሉ በ፩ ዋዜማ የሚባሉ ናቸው ፤ ድምራቸውም ፰ ይሆናሉ ።

**፩ኛ መዝሙር ዘሰንበት ።**

በአንድ እሑድ የሚባለው ጾመ ድጓ ፳፩ ዓይነት ነው ፥ እርሱውም የሚከተለው ነው ።

፩- ተቀነዩ ፰- ማኅሌት

፪- ዘአምላኪየ ፱- ዘይእዜ

፫- በአምስት ፲- ስብሐተ ነግህ

፬- አርባዕት ፲፩- አራት እስመ ለዓለም

፭- በአምስት ፪ ፲፪- አንድ አቡን

፮- አንድ እግዚአብሔር ነግሠ ፲፫- ሠለስት

፯- ዕዝል ፲፬- ሰላም

፪ኛ በዘወረደ የሚዘመረው ።

በ፩ ሳምንት ውስጥ ከሰኞ እስከ ቅዳሜ የሚባለው ጾመ ድጓ የሚከተለው ነው ፤ በዘወረደ ሰኞ በነግህ ዕዝል ፥ ማኅሌት ፥ ስብሐተ ነግህ ፣ እስመ ለዓለም ፥ ቅንዋት ፥ አቡን ፥ የአስርቆት አርያም (ትርፍ አርያም) ፥ አቡን ፥ አርባዕት ፥ ሰላም ሲሆን ድምራቸው ፲ ይሆናሉ ። በሥለስት ሰዓት ደግሞ አርያም ፣ አቡን ፣ አርባዕት ፥ ቅንዋት ፥ ሠለስት ፥ ሰላም ይባላሉ ፤ ድምራቸው ፮ ይሆናሉ ።

በስድስት ሰዓትም አርያም ፥ አቡን ፥ ዘአምላኪየ ፥ ቅንዋት ፥ ሠለስት ፥ ሰላም ይሆናሉ ፤ ድምራቸው ፮ ናቸው ። በ፱ ሰዓትም አርያም ፥ አቡን ፥ አርባዕት ፥ ቅንዋት ፥ ሠለስት ፥ ሰላም ይሆናሉ ድምራቸው ፮ ይሆናሉ ።

በሠርክ ደግሞ ዋዜማ ፤ በአምስት ፪ ጊዜ ፤ አንድ አርባዕት ፥ ሠለስት ፥ ሰላም ይሆናሉ ፤ ጠቅላላው የውሎው ዜማ ፲፰ ይሆናል ። የዋዜማው ስድስት ሲሆን ፤ በአንድ ቀን ብቻ ከነግህ እስከ ሠርክ የሚዘመረው ጾመ ድጓ ፴፬ ይሆናል ። ይኸም ሲደመር የሚከተለውን ልክ ይሰጠናል ።

የሰኞ ፴፬ የማክሰኞ ፴፬

የረቡዕ ፴፬ የሐሙስ ፴፬

የዓርብ ፴፬ የቅዳሜ ግን ለየት ያለ ሆኖ በነግህ ዕዝል ይጀምርና ማኅሌት ፥ ስብሐተ ነግህ ፣ እስመ ለዓለም ፪ ጊዜ ፥ አቡን ፥ ሠለስት ፥ ሰላም ይደርሳል ፤ ድምሩም ፰ ይሆናል ።

በሠርክ ዋዜማ ፤ በአምስት ፪ ጊዜ ፥ እግዚአብሔር ነግሠ ፥ ይትባረክ ፥ ሠለስት ፥ ሰላም ፯ ይሆናል ። የቅዳሜ ደግሞ ከነግህ እስከ ሠርክ የሚዘመረው በጠቅላላ ፲፭ ነው ።

በዚህ አኳኋን ከዘወረደ ቅዳሜ እስከ ቅዳሜ ሥዑር ያሉት የጾመ ድጓ ስምና ሥራ ፩/ ዋዜማ ፥ ፪/ በአምስት ፥ ፫/ እግዚአብሔር ነግሠ ፥ ፬/ ይትባረክ ፥ ፭/ ሠለስት ፥ ፮/ ሰላም ፤ ፯/ መዝሙር ፥ ፰/ ዘአምላኪየ ፥ ፱/ አርባዕት ፥ ፲/ መወድስ ፥ ፲፩/ ዕዝል ፥ ፲፪/ ዘይእዜ ፥ ፲፫/ ማኅሌት ፥ ፲፬/ ስብሐተ ነግህ ፥ ፲፭/ እስመ ለዓለም ፥ ፲፮/ አቡን ፥ ፲፯/ አርያም ፥ ፲፰/ ቅንዋት ፥ ፲፱/ ክብር ይእቲ ፥ ፳/ ዝማሬ ፥ ፳፩/ ዕጣነ ሞገር ከዚህ በኋላ ግን የተለዩ ናቸው ፤ እነርሱም የሆሣዕና ፣ ምዕዋድ ፥ የሰሙነ ሕማማት አቡን ፤ እለ - ስምዕዎኬ - እለ - ሐዋርያቲሁ ከበበ ዘየሐፅብ ፥ እለ - ንዜኑ - እለ ወጸቢሖ ዘቀዳም ሥዑር ከዕዝል እስከ ዕጣነ ሞገር የሚባለውን ሁሉ ጠንቅቆ ቢቈጥሩ ገቢዓከ በል የሚለውንም ደምሮ ቢቈጥሩ ፩ሺህ፩፻፸፪ ይሆናል ።

ትርፍ ከቍጥር ያልገባ ግን በጾመ ድጓው ተተክቶ የሚገባ ይህ የሚከተለው ነው ።

የሐዋሪያት ፰ ፤ የመጋቢት መስቀል ፰ ፥ የ፵ ሐራ ሰማይ ፲፭ ፥ የቴዎክሪቶስ ፰ የመጋቢት ማርያም ፰ ፤ የትስብእት ፳፩ ድምራቸው ፷፰ የሚሆኑ የሚዘመሩ አሉ ።

ትርፍ በምስባክ ፈንታ እየገባ ህየንተ ጸልዩ ፥ ህየንተ አሌዕለከ የሚባሉ አሉ ፤ ነገር ግን አርኅው ኆኃተ ፥ መኑ ውእቱ ዝንቱ ፥ እግዚአብሔር አምላክ ኃይላን ፥ ክርስቶስ አምልክነ ፥ ንስብሖ ፥ ኪርያላይሶን ፥ ለአምላክ ይደሉ ፥ ለመስቀልከ ንሰግድ ፥ ወወደዩ ፥ ግፍዖሙ ፥ አምንስቲቲ ፥ ንሴብሖ ፥ አመ ተንሥአ ፥ እመሰቀሉ ክርስቶስ ፥ ይትነሣእ ፥ ተዐውቀ ፥ ወዝኵሉ አልቦሙ ኍልቍ የግብረ ሕማማት ሥራ ናቸው ፤ ጾመ ድጓው ይጽፋቸዋል እንጂ በወንበር አያስተምሯቸውም ፤ ምክንያቱም የግብረ ሕማማት ሥራ ስለሆኑ ነው ።

በዓቢይ ጾም ያሉ ዕለታት ፶፭ ናቸው ። የዘወረደ እሑድና ቅዳሜ ሲጨምሩ ግን ፶፯ ይሆናሉ ምክንያቱም የዘወረደ ቅዳሜ ዋዜማ ያለው ነው ፤ እሑድም ምቅናይ ይጀመራልና ። በየአንዳንድ ቀን የሚድረሰው ዜማ ከዚህ እንደሚከተለው ነው ፤ ዕዝል ፣ ማኅሌት ፣ ስብሐተ ነግህ ፥ እስመ ለዓለም ፥ ቅንዋት ፥ አርያም ፥ አቡን ፥ አርባዕት ፥ ሠለስት ፥ ሰላም ፥ ዘአምላኪየ ፥ ዘይእዜ ፥ መዝሙር ፥ መወድስ ፥ ዋዜማ ፥ በአምስት ፥ እግዚአብሔር ነግሠ ፥ ይትባረክ ፥ ምህላው በሙሉ ፥ ክብር ይእቲ ፥ ዝማሬ ፥ ዕጣነ ሞገር ናቸው ። የነዚህን ሁሉ ቍጥር ከዚህ በሚከተለው ሠንጠረዥ ተመልከት ።

**ሳምንቶች ።**

ዘወረደ ቅድስት ምኩራብ መፃጉዕ ደ. ዘይት ገ. ኄር ኒቆ. ሆሣዕና

ቅዳሜ ፰ ፲፭ ፲፭ ፲፮ ፲፭ ፲፭ ፲፮ ፲፮

እሑድ ፳፩ ፳፩ ፳፩ ፳፪ ፳፪ ፳፬ ፳፩ ፳፰

ሰኞ ፴፬ ፴፪ ፴፪ ፴፪ ፴፪ ፴፪ ፴፪ ፬

ማክሰኞ ፴፬ ፴፪ ፴፪ ፴፪ ፴፪ ፴፪ ፬

ረቡዕ ፴፬ ፴፪ ፴፪ ፴፪ ፴፪ ፵፯ ፴፬

ሐሙስ ፴፬ ፴፪ ፴፪ ፴፪ ፴፪ ፴፪ ፴፬ ፭

ዓርብ ፴፬ ፴፪ ፴፪ ፴፪ ፴፪ ፴፪ ፵፩ ፳፬

የቅዳሜ ሥዑር ለብቻው ፲፫ ይሆናል ፤ ነገር ግን ሁሉንም በመላ ሲደምሩት ፩ሺ፩፻፸፪ ይሆናል ። ጾመ ድጓው ከዚህ ሌላ ትርፍ ብዙ ይጽፋል ፤ በአገልግሎት የሚባሉት በቍጥር የሚገቡት ግን እነዚህ ብቻ ናቸው ።

፫ኛ የጾመ ድጓ ዝርዝር ቍጥር ።

፩- አርያም ፩፻፲፪

፪- አርባዕት ፩፻፲፯

፫- ሠለስት ፪፻፪

፬- ሰላም ፪፻፮

፭- ዋዜማ የጾሙ ፵፱

፮- በአምስት ፩፻፲፬

፯- ይትባረክ ፰

፰- እግዚአብሔር ነግሠ ፲፮

፱- መዝሙር ፰

፲- ዘአምላኪየ ፵፫

፲፩- መወድስ ፪

፲፪- እስመ ለዓለም ፲፱

፲፫- ቅንዋት ፩፻፷፩

፲፬- አቡን ፩፻፷፭

፲፭- ዕዝል ፶፪

፲፮- ዘይእዜ ፲፩

፲፯- ማኅሌት ፶

፲፰- ስብሐተ ነግህ ፶፱

፲፱- ክብር ይእቲ

፳- ዝማሬ

፳፩- ዕጣነ ሞገር በድምሩ ፲ ይሆናል ፤ የምዕዋድ አቡን ፭ ፥ የሰሙነ ሕማማት አቡን ፬ ፥ የስቅለት መዝሙር ፭ ፥ የወንጌል መርገፍ እለ ወጸቢሖ ፲፮ ፥ በዕዝል ፈንታ የገባ ህየንተ ዕዝል ፯ ፥ በገብር ኄር የገባ ህየንተ አቡን ፳ በኒቆዲሞስ አቡን ሆኖ የገባ ዋዜማ ቤት ፮ ፤ በዘአምላኪየ ቦታ የገባ አርባዕት ፯ ነው ፤ በሠለስት ቦታ የገባ ነግሥ ፬ ነው ፤ በጾም ውስጥ ያሉ የግዕዝ ዋዜማዎች ብቻ ፮ ናቸው ።

ስብሐተ ነግሁ ፥ ዋዜማው ፥ ዘአምላኪየው ፥ ማኅሌቱ ፥ ሠለስልቱ እየተመላለሱ ይባላሉ እንጂ በዝርዝር ቍጥር ይህን ያህል አይገኝም ።

የምህላ ምስባክ ፫ ፥ መዝሙሩ ፫ ፥ ሰላሙ ፫ ፥ በጾም ውስጥ ፫ት ቀን ምህላ አለ ፤ በሆሣዕና ይባእን ፤ መኑ ውእቱን ፤ የስቅለት ለመስቀልከ ፥ አምንስቲቲ ግፍዖሙ ፥ ክርስቶስ አምላክነ ፥ ተዐውቀ እነዚህ ሁሉ አይቆጠሩም ፤ ምክንያቱም የግብረ ሕማማት ሥራ ስለሆኑ ነው ።

ምዕራፍ ፬ ።

**የድጓ ይትበሃል ።**

ይትበሃል ማለት በዚህን ጊዜ ይኸ ይባላል ፤ እንደ ማለት ነው ፥ ግን ሥነ ሥራዓትም ማለት ይሆናል ፥ ለምሳሌ የቤተ ክርስቲያን ይትበሃል ስንል የቤተ ክርስቲያን ሥነ ሥርዓት አንድም በዚያን ጊዜ ይኽ ይባል ብላ የወሰነችው ሕግ እንደሆነ ይታወቃል ።

በጠቅላላው የቤተ ክርስቲያን አገልግሎት ድጓውን ተከትሎ ስለሚሄድ የድጓውን ይትበሃል ጠንቅቀን ማወቅና መከተል ይስፈልገናል ፤ እርሱም እንዲህ ሲል ይጀመራል ወግ ወሥርዓት እምዮሐንስ እስከ ዮሐንስ ፤ ወእምዮሐንስ እስከ ዘካርያስ ፥ ዮሐንስ ይትበሃል ።

እምዮሐንስ እስከ ዘካርያስ ፯ቱ ዕለታት ዮሐንስ ይባላል ። በ፰ መስከረም ዘካርያስ ይትበሃል ፥ እምሳኒታ ዘካርያስ እስከ ሕንፀታ ፍሬ ይትበሃል ። እመ አሡሩወ፮ሱ ሕንፀት ይትበሃል።

ከ፲፯ እስከ [ጸዓተ ክረምት መስቀል ይትበሃል

ከ፳፮ እስከ አባ ዮሐኒ ጽጌ ይትበሃል

እምሳኒታ አባ ዮሐኒ እስከ ስብከት አስተምህሮ ርኁቀ መዓት መሐሪ ይትበሃል ።

ስብከት፤ ለ እመ ኮነ ኤልያስ በሠሉስ አመ ፲ ወ፫ ግብር ፤ በረቡዕ ለእመ ኮነ

አመ ፲ ወሰኑዩ ግብር ፤ በሐሙስ ለእመ ኮነ አመ ፲ ወአሚሩ ግብር ፤

በዓርብ ለእመ ኮነ አመ ፲ሩ ግበር ።

በቀዳሚት ለእመ ኮነ አመ ሰሙኑ ግበር ።

በእሑድ ለእመ ኮነ አመ ሰሙኑ ግበር ።

በሰኑይ ለእመ ኮነ አመ ሰቡዑ ግበር ።

ከስብከት እስከ ብርሃን ያለው ክፍለ ጊዜ ሁሉ በአንድ ስም ስብከት ይባላል ።

ከብርሃን እስከ ኖላዊ ያለውም እንዲሁ ብርሃን ይባላል ። ከኖላዊ እስከ ታኅሣሥ ፳፮ ያለው ጊዜ ኖላዊ ይባላል። ፳፯ኛው ቀን ግን ተለይቶ መርዓዊ ይባላል ። ፳፰ኛው ቀን ደግሞ ጌና ወመርዓዊ ይባላል ። በዓለ መርዓዊና ከልደት እስከቀድሞ ማድረግ ተገቢ ነው ፥ ይኸውም ፬ ቀን ነው ፤ በ፳፱ኛው ቀን ግን ልደትን ማድረግ ተገቢ ነው ፥ በአንድ ሳምንት ውስጥ ግን ልደት ይባላል ። ወበካልእ ስንበት ዘውእቱ ናዝሬት ወሕፅነት ይትበሃል ። እምገሃድ እስከ ቀበላ ጾም ተወልደ ፥ አንሶሰወ ፥ አስተርአየ ይባላል ። ከጥምቀት በኋላ ከእሑድ እስከ መርዓዊ ያለው ጊዜ ጥማቀት ከብካብ አዊኖተ ወይን ይባላል ፣ እንደ ስንበትም ይቈጠራል ።

ከቅበላ እስከ ሆሣዕና ያለው ጊዜ ደግሞ ጾም ይባላል ። ከሆሣዕና እስከ ፋሲካ ሐመ ይባላል ።

በዓርብ ተሰቅለ ሞተ ይባላል ፡፡ ከፋሲካ እስከ ዕርገት ፋሲካ ፤ ትንሣኤ ይባላል ፤ ሰንበት ነውና ። የፋሲካ ማግስት ሰኞ ጸአተ ሲኦል ማዕዶት ይባላል ። ማክሰኞ ደግሞ ቶማስ ይባላል ። ረቡዕ አልዓዛር ፥ ሐሙስ አዳም ፥ ዓርብ ቤተ ክርስቲያን ፥ ቀዳሚት አንስት ይባላል ፥ ከዕርገት እስከ አባ ገሪማ ዕርገት ይባላል ። ከአባ ገሪማ እስከ በዓተ ክረምት አስተምህሮ ይባላል ። አስተምህሮ በየቦታው ይገባል ፥ ያልነው ስለዚህ ነው ።

ከበዓተ ክረምት እስከ ቂርቆስ ዘርእ ፤ ደመና ፤ ጊሜ ፤ ክረምት ይባላል ። ከቂርቆስ እስከ ማኅበር መብረቅ ፤ ባሕር አፍላግ ፤ ጠል ፤ ነጐድጓድ ይባላል ። ከማኅበር እስከ አብርሃም ደስያት ፤ ዕጐለ ቋዓት ፤ ዓይነ ኵሉ ይባላል ።

ከአብርሃም እስከ ዮሐንስ ፤ ጐኃ ጽባሕ ፤ ነግህ ፥ መዓልት ፤ ብርሃን ይባላል ። በጷጉሜን ምጽአት ይባላል ።

ምዕራፍ ፭ ።

**ክፍለ ዘመናት ።**

**፩ኛ ክረምት ።**

የቤተ ክርስቲያኖችን ይትበሃል ለዘመናት ክፍል ስለሠራ ድጓውም ያንኑ ተከትሎ በ፬ ክፍል ከፍሎ እንደሚከተለው ያመለከታል ፤ ዓመቱ በመላ ዓውደ ዓመት ይባላል ፤ ዓውደ ዓመትም ፫፻፷፭/፫፻፷፮ ይሆናል ።

በዘመነ ክረምትና በመፀው እንዲሁም በሐጋይና በፀደይ ዕለታት ጳጉሜን ትቶ በ፬ ዘመናት ቢከፍሉት ፺ ፺ ቀን ለአራቱ ይደርሳል ፤ ይኸንም ለማስድረዳት እንዲህ ይላል ።

ወለእመ ፈቀድከ ታእምር ክፍለ ዘመኑ ለክረምት ትዌጥን አመ ፳ወ፮ ለሰኔ ወትፈጽም አመ ፳ ወሐሙሱ ለመስከረም ። ኍልቍ እሉ ዕለታት ተስዐ ውእቱ እምዝ ኢየሐፅፅ ወኢይትዌሰክ ወበውስቴቶሙ ሀለዉ ፫ቱ አዝማን ንዑሳን ዘመነ ዮሐንስ ፥ ወዘመነ ፍሬ ፤ ወዘመነ መስቀል ይላል ።

በዝርዝር ለማረዳት ደግሞ እንዲህ ይላል ፤ ዘመነ ዮሐንስ ትዌጥን አመ አሚሩ ለመስከርም ወትፈጽም አመ ሰሙኑ ለመስከረም በዚህም ጊዜ «ነሱሑ ወእመኑ እስመ ቀርበት ይእቲ መንግሥተ ሰማያት» እያለ አሕዛብን ስለአስተማረና ፍጻሜ ስምዑም በዚህ ስለሆነ ክፍለ ዘመኑ ዮሐንስ ተብሏል ። የነዚህም ዕለታት ቍጥራቸው ፰ ናቸው ።

ዘመነ ፍሬ ትዌጥን አመ ተሱዑ ወትፈጽም አመ ፲ ወ፮ ለመስከረም የእነዚህም ዕለታት ቍጥር ፰ ናቸው ፤ ምክንያቱም ጌታችን ትምህርቱን በፍሬ እየመሰለ ለሐዋርያት የማስተማሩ ምሳሌ ነው ።

ዘመነ መስቀል ትዌጥን አመ ፲ ወ፮ ለመስከረም ወትፌጽም አመ ፳ ወሐሙሱ ይላል ። የነዚህም ዕለታት ቍጥር ፱ ብቻ ናቸው ፤ ይኸንም ለማስረዳት «አካህን አእምር ጥንቁቀ እስመ ኢይውሕድ እምተሰዓቱ» ይላል ። ይኸውም ምሳሌ አለው ምሳሌውም ፯ ዕለታት እሌኒ ምህላ አድርጋ መስቀሉን የማግኘቷ ሁለቱ ዕለታት የአጼ ዳዊትና የአጼ ዘርዓ ያዕቆብ የአባትና የልጁ መስቀሉን ወደ ግሸን ያስገቡበት ምሳሌ ነው ።

ከዚህም ጋር «ወበከዊኖቱ ፱ተ ያስተባሪ መስቀለ ወጽጌ መኃትው» የሚል አብነት ይገኛል ።

ክረምት የተባለው ክፍለ ጊዜ በዚህ ዓይንት ይፈጸማል ፤ ስሙ ክረምት ተብሎ በአንድ ስም ተጠራ እንጅ በውስጡ የያዛቸው ብዙ ንዑሳን ዘመናት እንዳሉ ተረድተናል ።

**፪ኛ መፀው ።**

መፀው የተባለው ክፍለ ዘመን የነፋስ ዘመን ነው ፤ እርሱም ከመስከረም ፳፮ ጀምሮ እስከ ታኅሣሥ ፳፭ ቀን ድረስ ያለው ጊዜ ነው ። በርሱም ውስጥ ብዙዎች ንዑሳን ዘመናት ይገኛሉ ፥ የቤተ ክርስቲያናችን ይትበሃል እንደሚመስከረው ስለ መፀው እንዲህ ያላል ፤ ወለእመ ፈቀድከ ታእመር ክፍለ ዘመኑ ለመፀው ትዌጥን አመ ፳ወ፮ ለመስከረም ወትፌጽም አመ እሥራ ወሐሙሱ ለታኅሣሥ ወኁልቍ እሱሰ ዕለታት ተስዓ ውእቱ እምዝ ኢየሐፅፅ ወኢትዌሰክ ። ወበውስቴቶሙ ሀለዉ ፭ቱ አዝማን ንዑሳን ዘውእቶሙ ዘመነ ጽጌ ወአስተምርህሮ ፤ ስብከት ፤ ብርሃን ፥ ኖላዊ ይላል ። ዘመነ ጽጌ ትዌጥን አመ ፳ወ፮ ለመስከረም ወትፌጽም ፥ አመ ሐሙሱ ለኅዳር ፥ ኍልቍ እሉ ዕለታት ፵ዓ ይላል ።

ዘመነ አስተምህሮ ትዌጥን አመ ሰዱሱ ለኅዳር ወትፌጽም አመ ሰቡዑ ለታኅሣሥ ዓዲ አመ ፲ ወሰኑዩ ለታኅሣሥ ፤ ኍልቍ እሉ ዕለታት ፴፩ ። በኍልቍ ቀዳማይ በኍልቍ ደኀራይ ይከውን ፴ወ፯ እምዝ ኢየሐፅፅ ወኢይዌስክ ፥ ወዝ ዘይከውን በአሥርቆተ ኤልያስ ።

አስተምህሮ የተባለበትም ምክንያት እንደሚከተለው ነው ፤ ጌታ በባሕር ፤ በየብስ ፤ በቤተ ሐሙማን ገብቶ አስተምሯል ለምጽ ፤ አንጽቷል ፤ ዕውር አብርቷል ፥ ያንን ሁሉ ለማስታወስ አስተምህሮ ፤ ርኁቀ መዓት እየተባለ ይመሰገናል ይዘመራል ።

ዘመነ ስብከት ትዌጥን ድኅረ ፍጻሜ አስተምህሮ በሳኒታሁ ወትፌጽም በ፯ ዕለት ። ስብከት ማለት ከልደተ አብርሃም እስከ ልደተ ዳዊት ያለውን ፲፱ ትውልድ ነው ፥ በዚህም ዘመን ሙሴ ኦሪትን ጽፎ ንሰብክ ወልደ ፤ ተሰብከ በኦሪት ፥ እያለ አስተምሯል ፥ ነቢያት ፯ ቀን ምህላ አድርገው ሙሴን ተከትለው መውረድ መወለዱን መስቀሉን ተናግረዋልና ፤ ስለዚህ ያንን ሁሉ ለማስታወስ ስብከት ይባላል ።

ዘመነ ብርሃን ትዌጥን ድኅረ ፍጻሜ ዘመነ ስብከት ፤ ይኸውም ከልደተ ዳዊት እክስ ፍልሰተ ባቢሎን ያለው ፲፬ ትውልድ ነው ፤ በዚህም ዘመን ዳዊት ፈኑ ብርሃነከ ወጽድቀከ ፥ በብርሃንከ ንርአይ ብርሃነ እያለ ተናግሯልና ፥ ያንን ለማስታወስ ብርሃን ተብሏል ፥ ብርሃንም የተባለው ጌታ ነው ጌታ ሰው ሆኖ በዓለም የመታየቱ ምሳሌ ነው ።

ዘመነ ኖላዊ ትዌጥን ድኅረ ፍጻሜ ብርሃን ፥ ኍልቈ ኖላዊ ይትረከብ ፯ተ ዕለተ አው ፮ተ ዕለተ ፥ ዓዲ ፭ተ ዕለተ ፥ አው ፬ተ ዕለተ ዓዲ ፫ተ ዕለተ ፥ አው ፪ተ ዕለተ አው አሐደ ይከውን ። ኦካህን ለቡ ዘንተ በተጠናቅቆ ከመ ኢይምሰልከ ዘመነ ኖላዊ ዘይትረከቡ ኵለሄ ፯ ዕለተ ። እሥራኤል ጠባቂ እንደሌለው መንጋ ተበታትነው ሲኖሩ ነቢያት ስለ ክርስቶስ መምጣት ተገልጦላቸው ጠባቂ መጣልን ፤ የእሥራኤል ጠባቂ አነተነህ ፤ ናላዊሆሙ ለእሥራኤል አጽምዕ እያሉ ተናግረው ነበርና ያነን ለማስታወስ ኖላዊ አለ ። ኖላዊ የተባለው ስምንት ቀን ሲሆን ሁልጊዜ ልክ አይመጣም ፥ አንድ ጊዜ ከፍ አንድ ጊዜም ዝቅ ይላል ፥ ምሳሌም አለው ይኸውም ዝቅ ማለቱ በኖላዊ ስለተመሰለ ፤ ከፍ ማለቱ ደግሞ ሥልጣነ መለኮቱ ሳይለየው ከድንግል የመወለዱ ምሳሌ ነው ።

በዚህ መልክ ዘመነ መፀው ይሔዳል ፤ በውስጡም ያሉ ንዑሳን ዘመናት ቢሆኑ በዚህ መልክ ይሄዳሉ ።

**፫ኛ ሐጋይ ።**

ሐጋይ ማለት ደረቅ ፤ ፀሐይ ማለት ነው ፤ እርሱም ከታኅሣሥ ፳፮ እስከ መጋቢት ፳፭ ድረስ ያለው ጊዜ ነው ። ስለዚህም የቤተ ክርስቲያናችን ሥርዓት እንዲህ ይላል ፤ «ወለእመ ፈቀድከ ታእመር ክፍለ ዘመኑ ለሐጋይ ፤ ትዌጥን አመ ፳ወ፮ ለታኅሣሥ ወትፌጽም አመ ፳ ወሐሙሱ ለመጋቢት ወኍልቈ እሉ ዕለታት ተሰዓ ውእቱ ፤ ወ እምዝ ኢየሐፅፅ ወበውስቴቶሙ ሀለዉ ንዑሳን አዝማን ፬ቱ ዘውእቶሙ ዘመነ ልደት ፤ ዘመነ ናዝሬት ፤ ዘመነ ጥምቀት ወአስተርዮ ፤ ወዘመነ ጾም ። ዘመነ ልደት ትዌጥን አመ ፳ ወተሱዑ ለታኅሣሥ ወትፌጽም እስከ አሐቲ ሰንበት ።

ዘመነ ናዝሬት ትዌጥን ድኅረ አሐቲ ሰንበት ፥ ወበሳኒታሁ ሰኑይ ትዌጥን ወትፌጽም አመ ፲ ለጥር ዘውእቱ ጥምቀተ ገሃድ ፤ ለእመ ኮነ ልደት በሰኑይ ፭ተ ዕለተ

በሠሉስ ለእመ ኮነ ፮ተ ዕለተ ።

በረቡዕ ለእመ ኮነ ፯ተ ዕለተ ።

በሐሙስ ለእመ ኮነ ፰ተ ዕለተ ።

በዓርብ ለእመ ኮነ ፱ተ ዕለተ ።

በቀዳሚት ለእመ ኮነ ፲ተ ዕለተ ።

በእሑድ ለእመ ኮነ ፲ተ ወ፩ደ ትረክብ ናዝሬት ። ለቡ ዘንተ በተጠናቅቆ ዘመነ ጥምቀት ወአስተርእዮ ትዌጥን አመ ፲ወ፩ ለጥር ወትፌጽም አመ ፴ሁ ለጥር ፥ ወኍልቈ እሉ ዕለታት ፳ ውእቱ ዘይከውን በርደቱ ለጾም ወለእመ የዓርግ ጾመ ኀበ ላዕላይ ቀመር ዘመነ አስተርእዮ ይበጽሕ እስከ አመ ሠሉሱ ለመጋቢት ፤ ወኍልቈ እሉ ዕለታት ፶ወ፫ ውእቱ እምዝ ኢየሐፅፅ ወኢይትዌሰክ ።

በዓለ መርዓዊ እምቅድመ ቀበላ ጾም ፯ተ ዕለተ ግብር ። ዘመነ ጾም ለእመ ትዌጥን አመ አሚሩ ለየካቲት ወትፌጽም አመ ፳ ወኀሙሱ ለመጋቢት ፤ ወኍልቈ እሉ ዕለታት ፶ወ፭ቱ ፤ ወለእመ ይበውእ ጾመ አመ ሐሙሱ ለመጋቢት ይትፌጸም አመ ፳ ወተሱዑ ለሚያዝያ ፤ ወኍልቈ እለ ዕለታት ፶ወ፭ ። ወእምዝ ኢየሐፅፅ ወኢይውሕድ ። ወኢይትዌስክ ። አመ አሚሩ ለየካቲት እስከ ሐሙሱ ለመጋቢት የዓርግ ወይወርድ በዓተ ጾም ።

**፬ኛ ፀደይ ።**

ፀደይ ማለት ዘመነ ዘርእ ዘመነ በልግ ማለት ነው ፤ እርሱም ከመጋቢት ፳፮ እስከ ሰኔ ፳፭ ድረስ ነው ፤ እንደ ቤተ ክርስቲያናችን ሥርዓትምስለ እርሱ እንዲህ ይላል ፤ ወለአመ ፈቀድከ ታእመር ክፍለ ዘመኑ ለፀደይ ትዌጥን አመ ፳ወ፮ ለመጋቢት ወትፌጽም አመ ፳ወ፭ ለሰኔ ፤ ወኍልቈ እሉ ዕለታት ተስዓ ውእቱ ። ወሀለዉ በውስቶቴሙ ፬ቱ አዝማን ንዑሳን ። ዘውእቶሙ ዘመነ ትንሣኤ ፤ ዘመነ ዕርገት ፤ ዘመነ ጰራቅሊጦስ ፥ ዘመነ አስተምህሮ ፥ ዘመነ ፋሲካ ።

ዕርገት ጾም ይከውን እመ ፳ወ፯ ለመጋቢት እስከ ፴ሁ ለሚያዝያ እምዝ ኢየዓርግ ፥ ወኢይወርድ ። ወኍልቈ እሉ ዕለታት ፴ ወ፭ ውእቱ በዝየ የዓርግ ወይወርድ ወይተመያየጥ ።

ወለእመ ኮነ በዓለ ፋሲካ አመ ፴ሁ ለሚያዝያ ዘመነ ጰራቅሊጦስ ይትፌጸም አመ ፳ወ፯ ለሰኔ ወአሜሃ አልቦ ዘመነ አስተምህሮ ። ኢይትረከብ በላዕላይ ቀመሩ ለፋሲካ ፤ ባሕቱ እምክረምት አሐደ ዕለተ ታምጽእ ለዘመነ ጰራቅሊጦስ ። ወኍልቈ ዘመነ ለትንሣኤ ፴ወ፱ ውእቱ እምዝ ኢየዓርግ ዘመነ ዕርገት እም ፵ ዕለት ትዌጥን ወትፌጽም ፤ በ፲ቱ ዕለት እምዝ ኢየሐፅፅ ። ዘመነ ጰራቅሊቶስ ትይዌጥን በ፶ ዕለት ወትፌጽም ወትረ በእሑድ አመ ሰሙኑ ፤ ለእመ ረከብከ ዘመነ አስተምህሮ በዘመነ ዕርገት ጰራቅሊጦስ ፤ ምህላ ጰራቅሊጦስ ወአስተምህሮ ይገኛል ፤ በዚህም ጊዜ ወትብል ሠውር ፥ ወኍልቈ እሉሂ እምትንሣኤ እስከ ተፍጻሜተ ጰራቅሊጦስ ፶ወ፯ ውእቱ ።

ምዕራፍ ፮ ።

**የድጓ ቤቶች ።**

የድጓ ቤቶች ስንል በዚህ ምዕራፍ ስለ ትምህርት ቤቶች መናገራችን አይደለም ። የድጓ ቤት ፤ የቅኔ ቤት ፤ የመጽሐፍ ቤት ሲል በእርግጥም ትምህርት ቤቱን ያመለከታል ፤ ከዚህ ላይ ግን የድጓ ቤቶች ስንል የድጓውን የዜማ ስልት አንድም ወገን ወገኑን የሚገልጥና የሚያስረዳውን መንገድ አንድ የሆነውን ነው ።

ይኸን የመሰለውን መንገድ በድጓ ትምህርት ቤት ይሉታል ። ዜማ ለመማርና የአንዱን ከሌላው ለመለየት መጀመሪያ ምልክቶችን ጠንቅሎ መለየትና ማወቅ ያስፈልጋል ፤ እንዲሁም በሁለተኛ ደረጃ ቤቶችን ለይቶ ማወቅ ተገቢ ነው ፤ እንዲህ የሆነ እንደሆነ ደቀ መዝሙሩ ያለ ምንም ችግር የቀረበለትን ሁሉ ሊያዜም ይችላል ፥ መምህሩንም ብዙ ጊዜ አያስቸግርም ።

ድጓ እንዲሁ አገኝ አጣውን የተወሰነ ትምህርት አይደለም ፤ ነገር ግን ንባቡ የተመጠነ የተለካ ትምህርት ነው ፤ ስድንባብም ብቻ ሳይሆን የግጥም መልክ ያለው ከፍተኛ ድርሰት ነው ።

ይኸን ምጣኔ አንድም የመንገድ ዓይነት ለመለየት ቤቶችን ለይቶ ጠንቅቆ ማወቅ በግድ ያስፈልገዋል ። እያንዳንዱ ቤት በቃሉ አሰካክ በሃሌታው በንባቡ በዜማው ተመሳሳይ የሆነ መንገድ አለው ፤ እርሱንም ከዚህ እንደሚከተለው እንመልከት ።

**፩ኛ የግዕዝ አቡንና የመዝሙር ቤቶች ።**

ምሕፃረ ቃል ሙሉ ንባብ

ፌ ሐ . . . . . . . . . . . ሐዳፌ ነፍስ

ጉሥ ለ . . . . . . . . . . . ለንጉሥ

ማ መ . . . . . . . . . . . ማይ ጥቀ

ዥ መ . . . . . . . . . . . መዥሐት ሠርዓ ሰንበት

ሰ ሰ . . . . . . . . . . . ሰብሕ

በ በ . . . . . . . . . . . በዝንቱ ማይ

ባ . . . . . . . . . . . . . . ባኡ

ብ . . . . . . . . . . . . . . ብርሃነ ሕይወት

ቀ ቀ . . . . . . . . . . . ቀደሳ

ሥ ነ . . . . . . . . . . . ነገሥት

ነ . . . . . . . . . . . . . . ነአምን በአብ

ታ . . . . . . . . . . . . . . ኑ ኑታ መሰለ ምሳሌ

ግድ . . . . . . . . . . . . . . ን ሰግድ

ቡ አ . . . . . . . . . . . አ ቡነ

ኪ . . . . . . . . . . . . . . አምላኪየ አምላኪየ

ግ . . . . . . . . . . . . . . አድግ አልጸቀ ጾም

እ . . . . . . . . . . . . . . አርእየነ

ሁ . . . . . . . . . . . . . . አንተ ኬንያሁ

ሚ . . . . . . . . . . . . . . አግዳሚ

ሐ . . . . . . . . . . . . . . አመ መጽቅሐ

ሩ . . . . . . . . . . . . . . አእመሩ

ድም . . . . . . . . . . . . . . አቀድም

ቆ . . . . . . . . . . . . . . አልጺቆ

ቱ . . . . . . . . . . . . . . አንተ ውእቱ

ዓቢ . . . . . . . . . . . . . . ዓቢይ

ኝ . . . . . . . . . . . . . . አዝፋኝ

እፎ . . . . . . . . . . . . . . እፎ ተወልደ

ራኒ . . . . . . . . . . . . . . ዕዝራኒ ርእያ

ሮ . . . . . . . . . . . . . . አፍቂሮ

ሮ . . . . . . . . . . . . . . ኢተዘኪሮ

ፈ ክ . . . . . . . . . . . ክነፈ ርግብ

ዶ ወ . . . . . . . . . . . ወልዶ መድኅነ

ወብ . . . . . . . . . . . . . . ወብዙኃን

ኵ . . . . . . . . . . . . . . ወኵሉ ነገራ

ወበ . . . . . . . . . . . . . . ወበውእቱ መዋዕለ

ያ ዘ . . . . . . . . . . . ዘይቤ ሐዋርያ

የ . . . . . . . . . . . . . . ዘየአምን ብየ

ሮ . . . . . . . . . . . . . . ዘተናገሮ

ዘዮ . . . . . . . . . . . . . . ዘዮም መስቀል

ዕ . . . . . . . . . . . . . . ይስማ ዕሰማይ

ይ . . . . . . . . . . . . . . ይትፌሣህ ሰማይ

ዎ . . . . . . . . . . . . . . ይሰጠዎ

ደ ደ . . . . . . . . . . . . ደምረነ

ዴ . . . . . . . . . . . . . . . ዴግንዋ

ገሚ ገ . . . . . . . . . . . . ጊዜ ገሚድ

ግበ . . . . . . . . . . . . . . . ግበሩ

ጸ ጸ . . . . . . . . . . . . ጸርሐት

**፪ኛ የአራራይ አቡንና የመዝሙር ቤቶች ።**

ዝ ሐ . . . . . . . . . . . . ሐዋዝ

ገ . . . . . . . . . . . . . . . ሐረገ ወይን

ሐጸ . . . . . . . . . . . . . . . ሐጸበ እግረ አርዳኢሁ

ህ . . . . . . . . . . . . . . . ህላዊ ዘአብ

ሐነ . . . . . . . . . . . . . . . ሐነፀ

ድ መ . . . . . . . . . . . . መጽአ ወልድ

ጌል ሰ . . . . . . . . . . . . ሰባኬ ወንጌል

ያ . . . . . . . . . . . . . . . ሰማያ አብርሃም

ቀዳ ቀ . . . . . . . . . . . . ቀዳሚ ዜማ

ሙ በ . . . . . . . . . . . . በእንተ ዕበዮሙ

ረ . . . . . . . . . . . . . . . በቀዳሚ ገብረ

ነዩ ተ . . . . . . . . . . . . ተቀነዩ

ዊ አ . . . . . . . . . . . . አረጋዊ

ታ ኑ . . . . . . . . . . . . ኑኑታ መሰለ ምሳሌ

ር . . . . . . . . . . . . . . . እንዘ ይነብር

ጣ . . . . . . . . . . . . . . . እጣነ ሞገር

ና . . . . . . . . . . . . . . . እስመ ናሁ

ኒ . . . . . . . . . . . . . . . እስመ ጽልመትኒ

እኅ . . . . . . . . . . . . . . . እኅትነ ይብልዎ

ኩ ከ . . . . . . . . . . . . ኩኑ እንከ

ዋ ወ . . . . . . . . . . . . ዋዜማ

ወረ . . . . . . . . . . . . . . . ወረደ ቃል

ዘል ዘ . . . . . . . . . . . . ዘልፈ ነአኵቶ

ሴ . . . . . . . . . . . . . . . ዘሙሴ

ቦ . . . . . . . . . . . . . . . ዘይገለብቦ

ኬ . . . . . . . . . . . . . . . ዝኬ ውእቱ

ጣሴ . . . . . . . . . . . . . . . ዝስኩሰ ሚካኤል

ሃ ይ . . . . . . . . . . . . ይገብር ነግሃ

ቲ . . . . . . . . . . . . . . . ይእቲ ማርያም

**፫ኛ የዕዝል ቤት ።**

ስቡ ሰ . . . . . . . . . . . . ስቡሕ በውስተ ቅዱሳን

በአ በአ . . . . . . . . . . . . በአማን ቃልከ

ጢ ተ . . . . . . . . . . . . ተመየጢ

ግድ ን . . . . . . . . . . . . ንስግድ

ኑ . . . . . . . . . . . . . . . ንዜኑ

ጣ ዕ . . . . . . . . . . . . ዕጣነ ሞገር ወደም ክቡረ

ጸቀ . . . . . . . . . . . . . . . አልጸቀ ሳውል

ብፁዕ . . . . . . . . . . . . . . . ወብፁዕሰ

ድየ ወ . . . . . . . . . . . . ወሪድየ

ኩ ደ . . . . . . . . . . . . ድኩሌ

ገ ገ . . . . . . . . . . . . ገብርኤል አብሠራ

**፬ኛ የግዕዝ እስመ ለዓለም ቤት ።**

ዕ ሰ . . . . . . . . . . . . ስማዕ ሰማይ

ቁ ቀ . . . . . . . . . . . . ቁም በዘሀሎከ

ቅል . . . . . . . . . . . . . . . ቁም ዘኢያንቀለቅል

ቁሪ . . . . . . . . . . . . . . . ቁም አንገርጋሪ

ልዎ ተ . . . . . . . . . . . . ተሰአልዎ

ጉ . . . . . . . . . . . . . . . ትጉሀን

ሙ ነ . . . . . . . . . . . . ነገሮሙ በምሳሌ ።

ኑ . . . . . . . . . . . . . . . ንዜኑ

ግድ . . . . . . . . . . . . . . . ንስግድ

ነ አ . . . . . . . . . . . . አስተጋብዓተነ

ዮ . . . . . . . . . . . . . . . አስተርእዮ

ሚ . . . . . . . . . . . . . . . አግዳሚ

ቱ . . . . . . . . . . . . . . . አንተ ውእቱ

ሪ . . . . . . . . . . . . . . . አንገርጋሪ

ጺሪ . . . . . . . . . . . . . . . አርዋፂ አንገርጋሪ

ዐቢ . . . . . . . . . . . . . . . ዐቢይ

ዕፁ . . . . . . . . . . . . . . . ዕፁብኒ

ኩ ከ . . . . . . . . . . . . ኵሉ ዘገብራ

ኮነ . . . . . . . . . . . . . . . ኮነ

ው ወ . . . . . . . . . . . . ውድቅ

ፅ ዘ . . . . . . . . . . . . ዘየሐፅብ

ል . . . . . . . . . . . . . . . ዘያንቀለቅል

ሉ ይ . . . . . . . . . . . . ይቤሉ

ይ . . . . . . . . . . . . . . . ይትፌሣሕ

ገ ገ . . . . . . . . . . . . ገብርኤል መልአክ

ጾ ጾ . . . . . . . . . . . . ጾመ ሙሴ

**፭ኛ የዓራራይ እስመ ለዓለም ቤት ።**

ህ ሀ . . . . . . . . . . . . ህላዌ ዘአብ

ቁራ ቁ . . . . . . . . . . . . ቁም ዓራራይ

ሮን በ . . . . . . . . . . . . በትረ አሮን

ነሥ ነ . . . . . . . . . . . . ነሥአ

ናሁ . . . . . . . . . . . . . . . ናሁ

ብሖ . . . . . . . . . . . . . . . ንሴብሖ

ጺራ አ . . . . . . . . . . . . አርዋፂ ዓራራይ

ቦ ዘ . . . . . . . . . . . . ዘይገለብቦ

ጥ ጠ . . . . . . . . . . . . ጥበብ

ምዕራፍ ፯ ።

**የግዕዝና የዕዝል ዘየዓርግና ዘይወርድ ።**

የኢትዮጵያ ዜማ በግዕዝና በዕዝል እንዲሁም በዓራራይ የተቀመረ ለመሆኑ ቀደም አድርገን አስረድተናል ፥ ይኸም ማለት ሦስት ዓይነት የዜማ ስልት አለው ማለት ነው። እነዚህም የዜማ ዓይነቶች እያንዳንዳቸው የሚባሉበት የተወሰኑ ጊዜያቶች አሏቸው ፤ እነርሱም አንዳንድ ጊዜ ክፍለ ዘመናቱን ይከተላሉ ፥ አንዳንድ ጊዜ ግን ልዩ ምክንያትን በመፈለግ በግዕዙ አንድም በዕዝሉ ሊዘመር ይችላል ። ስለ ዓራራይ ግን የተለየ አንድም የተወሰነ ጊዜ የለውም በዕዝሉም በግዕዙም ጊዜ ራሱን በመቻል አንድም በጣልቃ ገብነት ሊነገር ይቻላል ።

ብዙ ጊዜ ይኸን ሥርዓት ሊያፋልሰው የሚችለው ለእመ ኮነው ነው ። ስለማንኛውም አገልግሎት ይኸ የግዕዝና የዕዝል ስልት የሚጠበቅ ሲሆን ፥ ይበልጡኑ ይኽ ነገር የሚጠበቅ በቅዳሴ ጊዜ ብቻ ነው ። እንዲሁም አልፎ አልፎ በኪዳን ላይ ፥ እንዲሁም በዕጣነ ሞገር በጣም ይጠበቃል ። ይኸውም ሁሉ ሆኖ ሊቃውንቱ ጠንቅቀው ክፍለ ዘመናትን በመከተል የወሰኑት ዘየዓርግና ዘይወርድ ከዚህ እንደሚከተለው ነው ።

**፩ኛ በልዩ ልዩ ጊዜያት ።**

በሚያዚያ ፴ ቀን ትንሣኤ የዋለ እንደሆነ እስከ ሰኔ ፯ ቀን ድረስ ቅዳሴው ዕዝል ይሆናል ፤ ነገር ግን ከርሱ ቀደም ብሎ ያለው ጊዜ ማለት ከጾመ ቅበላ ጀምሮ እክሰ ሆሣዕና ዋዜማ ባለው ጊዜ ቅዳሴው ግዕዝ ነው ፤ ዕጣነ ሞገሩም እርሱን ይከተላል ።

ከሆሣዕና እስከ ትንሣኤ ፥ ከትንሣኤም እስከ አባ ገሪማ ድረስ ዕዝል ይሆናል ። ከአባ ገሪማ ሳኒታ እስከ መስከረም ፳፭ ቀን ድረስ ያለው ጊዜ ደግሞ ግዕዝ ይሆናል ።

ከመስከረም ፳፮ እስከ ኅዳር ፮ ድረስ ያለው ጊዜ ደግሞ ዕዝል ይሆናል ። ከኅዳር ፮ ሳኒታ (አባ ዮሐኒ) ጀምሮ እስከ ስብከት ያለው ጊዜ ግዕዝን ይመለከታል ። ከስብከት ጀምሮ እስከ ጾመ ቅበላ ያለው ጊዜ ግን ዕዝል ይሆናል ። ከዚህም በቀር በግዕዝ ጊዜ ስቡሕ ከተባለ ምልጣንም ከተመለጠነ ዕዝል ይቀደሳል ።

**፪ኛ ኪዳኑ ።**

ኪዳን በሌሊት ፤ በነግህ ፤ በሰርክ ሊደርስ እንደሚገባ ሆኖ በ፫ ዓይነት የተዘጋጀ ነው ። እንዲሁም ኪዳን በግዕዝ በዕዝል በዓራራይ የሚደረስበት የተወሰነ ጊዜ አለው ፤ ይሁን እንጂ ብዙ ጊዜ የሚደርሰው በዕዝል ነው ። ፫ኛው ኪዳን ግን ሁል ጊዜም ዓራራይ ብቻ ነው ፤ ነገር ግን ከዓመቱ ውስጥ ፲፬ ጊዜያቶች ብቻ ኪዳን በግዕዝ ይደርሳል ።

እነርሱም ፩/ ታኅሣሥ ፳፰ ቀን የአማኑኤል ዋዜማ ።

፪/ የገብር ኄር ሳምንት ከሰኞ እስከ ዓርብ በአሉት በአምስቱ ቀኖች

፫/ የሆሣዕና ዋዜማ

፬/ የዕርገት ዕለት

፭/ የደብረ ታቦር ዋዜማና ዕለት

፮/ ዮሐንስ

፯/ መስቀል

፰/ ኅዳር ሚካኤል ሰኔ ሚካኤል

፱/ ስብከት

በእነዚህ ዕለታት ኪዳኑ በግዕዝ ይደረሳል ። በዚህ ጊዜ ግን ህየንተ ዕዝሉ በግዕዝ ይገባል ።

**፫ኛ የዋዜማ ግዕዝ ።**

ዋዜማ የሚደረሰው ብዙ ጊዜ በዓራራይ ነው ፥ ነገር ግን በዓመቱ ውስጥ ፲፬ ቀኖች ብቻ በግዕዝ ይደረሳል ፤ እርሱም የቅዱስ ዮሐንስ ፤ የመስቀል ፤ የኅዳር ሚካኤል ፤ የስብከት ፤ የአማኑኤል ፤ የኒቆዲሞስ ሰኞ ፤ ማክሰኞ ፤ ረቡዕ ፤ ሐሙስ ፤ ዓርብ ፤ ጰራቅሊጦስ የሆሣዕና ፤ የዕርገት የሰኔ ሚካኤል ነው ።

ምዕራፍ ፰ ።

**የድጓ አድራሽ ።**

የድጓ ተማሪዎች በልዩ ልዩ ቦታ እየተዘዋወሩ ረኃቡን ጥሙን ታግሠው ከተማሩ ድጓውንም መላልሰው ከዘለቁት በኋላ አመሉንም ከለዩት በኋላ ራስን ችሎ ለማስተማር ይቻል ዘንድ ድጓውን ለማስመስከር ወደቤተ ልሔም ይወርዳሉ ። ቤተ ልሔም የተባለችው ቤተ መቅደስ በታሪኳ ጥንታዊት በሥራዋም አስደናቂ የሆነች በእርግጥም የሥነ ጥበብ ምንጭ የባህል ምስክር ልትሆን የምትችል በቤገምድር ውስጥ በጋይንት አውራጃ የምትገኝ ገዳም ናት ።

ከግራኝ ወረራ በኋላ የተነሡ የድጓ መምህራን ሁሉ በዚች በተቀደሰች ቦታ የምስክርነት አብነት ሁነው ስለሚያስተምሩ የድጓ አድራሾች ሁሉ በብዛት ወደ ርሷ ይጐርፋሉ ። ተማሪዎችም ቤተ ልሔም ከገቡ በኋላ የድጓ አድራሾች ይባላሉ እንጅ ተማሪዎች አይባሉም ።

በመጀመሪያ ጊዜ ተማሪው ድጓውን ለመማር ብዙ ዘመን ይፈጅበታል በብዙ ቦታም ይዘዋወር ነበር ። ነገር ግን ገና ተማሪ ሳለ ድጓውን ራሱ ጽፎ አመልክቶ ወደ ቤተ ልሔም ስለሚወርድ ምንም ችግር አይገጥመውም ነበር ፤ ምክንያቱም የሚጠብቀው የወንበር ተራ እንጂ የመጽሐፍ ተራ አይደለምና አንዳንዶች ደግሞ ራሳቸው ድጓውን በመጻፍ ፈንታ የሀገራቸውን የቤተ ክርስቲያን መጽሐፍ ተውሰው በዚያው ለማስመስከር ይወርዳሉ ።

አንዳንዶቹ ግን ይኽ ሁሉ ዕድል ሳይገጥማቸው ይቀርና ባዶ እጃቸውን ወደ ቤተ ልሔም ወርደው የወንበርም የመጽሐፍ ተራ በመጠበቅ ብዙ ዘመን ያሳልፋሉ ። የታወቀው የድጓው ማድረሻ ጊዜ ፬ ዓመት ያህል ሲሆን ፤ አንዳንዶች ፈጣን ተማሪዎች ግን ከዚህ በፊት ፈጽመው ይሔዳሉ ፤ አንዳንዶች ደግሞ እስከ ፯ ዓመት ድረስ ይቆያሉ ፤ እነርሱም አንዳንድ ጊዜ ማድረስ ሳይችሉ በመቅረት ነው ፤ እንዲሁም ከአደረሱ በኋላ የሚቆዩ አሉ ። የሆነ ሆኖ የድጓ አድራሽ ወደ ቤተ ልሔም ሲወርድ ደግሞ እርሱ የሚያስቀጽላቸው ለምነውም የሚያበሉት ወጥተው ወርደው የሚረዱት እስከ ፪ ተማሪዎች ፩ አድራሽ ይይዛል ፤ የአድራሹንም ችሎታ የሚያውቁ የሚያስመሰግኑትም እነዚሁ ተማሪዎች ናቸው ። መምህሩ ከሚሰጡት የምስክር ወረቀት ይልቅ ዐዋቂነቱ የሚታወቀው ተማሪ ሲከተለው ሲከበው ዐዋቂነቱንም ሲመሰክርለት ነበር ።

ይሁን እንጅ ድጓውን በተራ ጠብቆ መዝለቅ ባህሉንም ጠንቅቆ ማወቅ ስላለበት በዚህም መሠረት ሲፈጽም እንዲያስተምር የምስክር ወረቀት ይሰጠዋል ፤ ከድጓውም ላይ ስለ ትክክልነቱ ማኅተም ይታተምበታል ፤ ጽሑፍም ለተወለደበት ወይም ለሚቀጠርበት ደብር ይጻፍለታል ።

ከዚህም ሁሉ ይልቅ የምስክሩ መምህር የልብ ጸሎት ያደርጉለታል ፤ የልብም ምርቃን ይመርቁታል ፤ መሪጌታም ብለው ይሰይሙታል ፤ ይኸም ማለት የድጓ መምህር እንዲሆን እንዲያስተምር ዲግሪ ተሰጠው ማለት ነው ። ድጓውን አስመሰከረ ከማለት ይልቅ አስመረቀ ይባላል ፤ ምክንያቱም ከምስክሩ ወረቀት ይልቅ መርቀው ጸሎት አድርገው ይሰዱታልና ። በፊት ተማሪ ተብሎ ተጠራ በኋላ ደግሞ አድራሽ ተብሎ ተሰየመ ፥ ከዚህ በኋላ ግን ስሙ ይለወጥና ከተመረቀ ወዲህ መሪ ጌታ ተብሎ ይሰየማል ። ወዲያው ተማሪ እንደ ንብ አውራ ይከበዋል ፤ ያጅበዋል ፤ ዕለቱንም ወጥቶ ከአደረበት ቦታ ያልታሰበ ተማሪ ይከበዋል ። እርሱም በተማሪው መልክ እንዲያስተምር አደራ የተጣለበት የተመረቀበት በመሆኑ ልዋል ልደር ቤት ልሥራ ጐመን ልዝራ ሳይል ወዲያውኑ ማስተማር ይጀምራል ።

በጥንት ዘመን በቤተ ልሔም አድራሽ ተብለው የሚጠሩት እስከ መቶ ከዚያም በላይ ይገኙ ነበር ። አንዳንዱ አድራሽ ረዳት ደግሞ ሲጨመሩ ቤተ ልሔም ሁል ጊዜ አዲስ ከተማ አድርገዋት ይገኙ ነበር ።

አሁን ግን አድራሾች ምንም ቢበዙ እስከ ፴ ብቻ ይገኛሉ ፤ የነዚህም ረዳቶች እንደ ጥንቱ ብዙዎች አይደሉም ፥ ሆኖም አንዱ ሲወጣ አንዱ ሲገባ በመገኘቱ እስከ አሁን ጉባኤው ሳይፈታ በመቀጠል ላይ ይገኛል ። ይኸም ሥነ ሥርዓት የሚፈጸመው በዜማ ፤ በቅዳሴ ፤ በዝማሬ መዋሥዕት መምህራን ብቻ ነው ። እንደ ቅኔ እንደ መጽሐፍ እንደ አቋቋም ያሉት መምህራን ግን ሁሉም በየበኩላቸው እየመረቁ ደቀ መዝሙሩን ስለሚያወጡ ይኸ ሁሉ ወግ ማዕረግ ለመምህራኑ አይደርሳቸውም በአሁኑ ጊዜም ምስክር የሚሆን ችሎታቸውን የሚገልጥ የምስክር ወረቀት የላቸውም ፤ ቦታውም የዚህ ምስክር ተብሎ ዝናው አይነገርለትም ።

ሆኖም ለቅኔ ጐጃም ፤ ዋድላና ጐንደር እንዲሁም ለመጽሐፍና ለአቋቋም ጐንድር ምስክር ናቸው ፤ እየተባሉ መነገሩ አልቀረም ፤ ተማሪም በዚሁ መሠረት ወደነዚህ አገሮች መዝመቱን አላቋረጠም ፥ ይሁን እንጅ ቤተ ክርስቲያን በአዲሱ አቅድ ወስና የምስክሩን ወረቀት አዘጋጅታ ባለመስጠት ስንት ሊቃውንት በየዓመቱ እንደሚወጣ ልታውቅ አልቻለችም ።

**ልዩ አስተያየት ።**

፩-በጥንት ዘመን ድጓውን መማር ትልቅ ትግል ሲሆን ፤ የበለጠ ትግሉ ድጓውን መጻፍ ነበር ፥ ስለዚህም ብራናውን መሰብሰብ ብዙ ጊዜ አጥፍቶ ድጓውን መጻፍ ነበር ።

ተማሪዎችም ከወጡበት ጊዜ አንሥቶ አስመክረው እስኪመለሱ ብዙ ጊዜ ያጠፉ የነበረ በዚህ ምክናያት ነው ። ይኸም ሆኖ ሁሉም የመጻፍ ዕድል ስለሌላቸው እየተዋሱም ስለሚያስመሰክሩ የድጓ መጽሐፍ በየትም ቦታ አይገኝም ነበር ።

አሁን ግን በግርማዊ ንጉሠ ነገሥት ቀዳማዊ ኃይለ ሥላሴ መልካም ፈቃድ ከነምልክቱ ታትሞ በርካሽ ዋጋ ስለሚገኝ ፤ አስተማሪና ተማሪ ከተገኘ የመጽሐፉ ችግር ተወግዷል ለማለት ይቻላል ።

፪-የቤተ ክርስቲያን ሥነ ሥርዓት የበዓላት የአጽዋማት ዘየዓርግና ዘይወርድ የሚጠበቀው በድጓ ትምህርትና በድጓ መምህራን ዘንድ ነው ፥ እንዲያውም ቤተ ክርስቲያን የምትከፈተው በድጓ መምህራን ነው ለማለት ይቻላል ።

ብዙ ጊዜ እንደሚተቸው የኢትዮጵያ ቤተ ክርስቲያን በልዩ ልዩ ጥበብ ሳትራቀቅ የቀረችው በዜማ ተወስና ነው ፤ ዜማ ቤተ ክርስቲያንን ገደለ ይላሉ ፥ እንደ እውነቱ ከሆነ ራሱ ዜማው አንድ ጥበብ ከመሆኑ ሌላ ለሌሎችም ጥናት በር ከፍቶ የሚሰጥ ይኸው ትምህርት ነው ።

**ጥንታዊ የኢትዮጵያ ሥርዓተ ትምህርት ።**

ከሊቀ ሥልጣናት ሀብተ ማርያም ወርቅነህ ።