**ሥርዓተ ቅዳሴ**

ምዕራፍ ፩ ።

ጸሎት ላዕለ ንዋያት ሐዲሳት ።

በስመ አብ ወወልድ ወመንፈስ ቅዱስ ፩ አምላክ ። ጸሎት ሶበ ትሠይሞ ለፃሕል ፤ ወትብል ።

፩ ፤ እግዚአብሔር አማልክነ አኃዜ ኵሉ ፤ አቡሁ ለእግዚእነ ወአምላክነ ወመድኃኒነ ኢየሱስ

ክርስቶስ ፤ ዘአቀማ ለቤተ ክርስቲያኑ በንጽሕ ፤ ወለካህናት ወለንዋየ ቅድሳት ።

፪ ፤ ኦ አብ ኄር ናስተብቍዕ እምነ ኂሩትከ ፤ ኦ መፍቀሬ ሰብእ አርኢ ገጸከ ላዕሌነ ወባርከነ ።

፫ ፤ ወባርካ ለዛቲ ፃሕል ለሥርዓት ወለንጽሕ ፤ ይግበሩ ዲቤሃ ሥጋሁ ቅዱስ ለዋሕድ ወልድከ

ኢየሱስ ክርስቶስ ።

፬ ፤ ከመ ትኩን ዛቲ ፃሕል ፃሕል ቅድሳት ወፃሕል መድኃኒት ፤ ወይንበር ዲቤሃ ሥጋሁ ቅዱስ ለ

ዋሕድ ወልድከ ኢየሱስ ክርስቶስ ለሥርየተ ኃጢአት እንተ እምኀቤሁ ለወልድከ ዋሕድ ። አሜን ።

ሥርዓት

፭ ፤ ወይንሣእ ካህን ሜሮን ወይቅብዖ ለፃሕል ኅበ ፬ቱ ገጽ በትእምርተ መስቀል እንተ ውስጡ

ወዐውዱ ፤ ወይበል ።

፮ ፤ እግዚአብሔር አምላክነ አንተ አንጽሕ ዘንተ ሢመተ ወኅረዮ ለመድኃኒተ ኵሉ ዓለም ፤ ወባር

ክ ዘንተ ፃሕል ። አሜን ።

በስመ አብ ወወልድ ወመንፈስ ቅዱስ

ቡራኬ ፫ተ ጊዜ ፤ በጽዋዕሂ ወበዕርፈ መስቀል ወበአልባስ ከመዝ ግበር ።

ጸሎት ሶበ ትሠይሞ ለጽዋዕ ቅዱስ ወትብል ።

፯ ፤ እግዚአብሔር አማልክነ አቡሁ ለእግዚእነ ወመድኃኒነ ኢየሱስ ክርስቶስ ፤ ዘኀረዮ ለአሮን

ካህን ወዐቀመ ማእከለ ጉባኤ ማኅበር በደብተራ ስምዕ ፤ ወረስዩ ከመ ይፈጽም ቅድሳቶ ኀበ

መቅደሱ እንተ ይእቲ ቅድስተ ቅዱሳን ።

፰ ፤ ንስእል ወናስተብቍዕ ኀቤከ ኦ መፍቀሬ ሰብእ ፤ ባርኮ ለዝንቱ ጽዋዕ ወምልዖ ደመ ንጹሐ ።

፱ ፤ ከመ ይኩን ላዕሌሁ ነቅዐ ሕይወት ደም ቅዱስ ዘውኅዘ በእንቲአነ እምገቦሁ ለወልድከ እግ

ዚእነ ኢየሱስ ክርስቶስ በላዕለ ዕፀ መስቀል ቅዱስ እንተ በላዕሌሁ ተሰቅለ ከመ ይረስየነ

ድልዋነ በደሙ ለሥርየተ ኃጢአት እግዚእነ ወአምላክነ ወመድኃኒነ ኢየሱስ ክርስቶስ ዘሎቱ

ስብሐት ለዓለመ ዓለም ።

፲ ፤ ባርኮ ወቀድሶ ወአንጽሖ ለዝንቱ ጽዋዕ ኅሩይ ከመ ይኩን ጽዋዐ ቅዱስ አሜን ።

ጸልት ሶበ ትሠይሞ ለዕርፈ መስቀል ። ወትብል ።

፲፩ ፤ እግዚአብሔር አምላክነ አኃዜ ኵሉ አቡሁ ለእግዚእነ ወመድኃኒነ ኢየሱስ ክርስቶስ ።

፲፪ ፤ ንስእል ወናስተብቍዕ ኂሩተ ሠናያቲከ ኦ መፍቀሬ ሰብእ ዘኃረይኮ ለእስጢፋኖስ ወረስይኮ

ላእከ ለካህናት እንተ እምኀቤሆሙ ለሐዋርያት ንጹሓን ከመ ይግበር መልእከተ ለአሕዛብ ።

፲፫ ፤ ወይእዜኒ ግበር እዴከ ላዕለ ዛቲ ዕርፈ መስቀል ቅድስት ዘለከ ። ባርካ ወቀድሳ ወሀባ ኃይለ

በከመ ወሀብካ ለጕጠት እንተ ሱራፊ ከመ ይትለአኩ ባቲ እንተ እምኀበ መላእከት ቅዱሳን

እለ ይቄድስዎ ከመ ንቁም በርትዕ ወበንጽሕ ፍጹመ ቅድመ ወልድከ እንቲአከ ቅድሳተ በአ

ብኦተ አፈ አግብርቲከ በኅበ ኢሳይያስ ነቢይ ዘአንጻሕኮ ከናፍሪሁ ።

፲፬ ፤ ወበ እንተዝ ንስእል ወናስተብቍዕ ኂሩተ ሠናያቲከ ኦ መፍቀሬ ሰብእ ።

፲፭ ፤ ባርካ ለዛቲ ዕርፈ መስቀል ቅድስት ወአንጽሓ ወምልዓ ደመ ክቡረ ከመ ትኩን ንዋየ ኅሩየ

ወንጹሐ ለሰትየ ደመ ወልድከ ዋሕድ ዘሎቱ ክብር ወስብሐት አሜን ።

፲፮ ፤ ወምልዓ ኃይለ ወረስያ ኅሪተ ወአንጽሓ ለዛቲ መንካ አሜን ። ስብሐት ለአብ ወወልድ ወ

መንፈስ ቅዱስ ለዓለመ ዓለም ፤ አሜን ።

ምዕራፍ ፪

፩ ፤ በስመ አብ ወወልድ ወመንፈስ ቅዱስ ፩ አማላክ ።

ሥርዓተ ቅዳሴ ዘይደሉ ለቀሲስ ወለዲያቆን ወለኵሉ ሕዝብ ወለኵሉ ዘመፍትው ዘበበጊ ዜሁ

በከመ ሥረዓተ አበዊነ ግብፃውያን ። ቀዳሚ ግብረ ያንብብ ዘንተ ቃለ ፤ ቀሲስ አው ዲያቆን

በጊዜ ቍርባን ፤ ወያጽምዑ በልቡና ኵሎሙ እለ ይነሥኡ እምሥጢር ቅዱስ ። ወይበል ።

፪ ፤ ኦ እኁየ ሀሉ በዝንቱ ልቡና እንዘ ትሄሊ ኃጣውኢከ ወሰአል ሥርየተ ከመ ትርከብ ምሕረተ

እንዘ ኢትወዕእ እምቤተ ክርስቲያ በጊዜ ያቀርቡ ወያዐርጉ መሥዋዕተ ንጹሐ በእንቲአሆሙ

ወበእንቲአከ ።

፫ ፤ ኢትኅድጎኬ ለካህን ዘይጼሊ ወያቀርብ በእንቲአከ ከመ ኢትሑር ምስለ እለ ያወዕእዎ ለዘኢጥ

ሙቅ አላ ንበር ውሣጤ ቤተ ክርስቲያን ወአድምዕ ቃሎ ለካህን ወስማዕ ዘይስእል ሥርየተ በ

እንቲአከ ወበእንተ ኵሎሙ ኃጥኣን ያነኅሲ ሎሙ አምላኮሙ ።

፬ ፤ እመሰ ትፈቅድ ኦ ብእሲ ትንሣእ ሥርየተ ኃጣውኢከ ለምንት ትወዕእ እምቤተ ክርስቲያን ።

ወካልእ ያደንን ወይስእል ምሕረተ በእንቲአከ ።

፭ ፤ ወለምንት ጽሩዕ አንተ ወታንሶሱ እምሀገር ለሀገር በልብከ በውእቱ ጊዜ እንዘ ኅቱም አንተ በ

ማኅተሙ ለመርዓዊ ሰማያዊ ክርስቶስ ።

፮ ፤ ወባሕቱ ታወዕአከ ቤተ ክርስቲያን አፍኣ ፤ ወተዓፁ ላዕሌከ ኃዋኅዊሃ ከመ ኢትባእ አንተ ውስ

ቴታ ለዓለም እስመ ኢይትረከብ ነኪር በማእከሌሃ ።

፯ ፤ ወሶበ መጽአ መርዓዊሃ ታርኁ ሎቱ ኃዋኅዊሃ ወታበልዖ ፍኅርቱ ለመርዓዊሃ ። ነኪርሰ ኢይጥ

ዕም እምኔሁ እስመ ኢትውህበ ሎቱ ።

፰ ፤ መኑ ዘርእየ መርዓዊ ዘይጠብሕ ሥጋሁ በጊዜ ከብካቡ ወዘይትበላዕ ለግሙራ ።

፱ ፤ ግብረ ሐዲስ ገብረ ወልደ እግዚአብሔር በውስተ ዓለም ዘእምፍጥረት ዓለም አልቦ ዘገብረ ከ

ማሁ ዘእንበሌህ ሥጋቡ ቅዱስ ወደሞ ክቡረ ሠረዐ ማዕደ በውስተ ከብካቡ ቅድመ ረፋቅያን

ከመ ይብልዑ እምኔሁ ወከመ ይሕየው ዘየአምን ቦቱ እስከ ለዓለም ።

፲ ፤ መብልዕሰ ወመስቴ ውእቱ እግዚእነ ኢየሱስ ክርስቶስ በውስተ ከብካቡ ። ቡሩክ ውእቱ አምላ

ክነ ዘወሀበነ ሥጋሁ ቅዱሰ ወደሞ ክቡረ ለሥርየተ ኃጢአት ከመ ንሕየው ቦቱ ለዓለም ሎቱ

ስብሐት እስከ ለዓለመ ዓለም ፤ አሜን ።

፲፩ ፤ መቅድሙ ኵሉ ይጼሊ ቀሲስ ጸሎተ ንስሓ ጊዜ በዊኦቱ ኅበ ቤተ ክርስቲያን ፤ ወይበል እ

መዝሙረ ዳዊት ።

ዘ፳ ወ፬ ኀቤከ እግዚኦ አንቃዕዶኩ ።

ዘ፷ ስምዐኒ አምላኪየ ስእለትየ ።

ዘ፻ ወ፩ ስምዐኒ እግዚኦ ጸሎትየ ።

ዘ፻ ወ፪ ትባርኮ ነፍስየ ለእግዚአብሔር ።

ዘ፻ ፳ ወ፱ እማዕምቅ ጸዋዕኩከ እግዚኦ ።

ዘ፻ ወ፴ እግዚኦ ኢይትዔበየኒ ልብየ ።

ወእምድኅረዝ ይበል ዘንተ ።

፲፪ ፤ እግዚአብሔር አምላክነ አንተ ውእቱ ባሕቲትከ ቅዱስ ዘወሀብከነ ለኵልነ ቅድሳቲከ በኃይልከ

ዘኢያስተርኢ ።

፲፫ ፤ እወ እግዚኦ ንስእለከ ወናስተብቍዐከ ከመ ትፈኑ መንፈስ ቅዱስ ዲበ ዛቲ ቤተ ክርስቲያን

ወዲበ ዝንቱ ታቦት ወዲበ ኵሉ ንዋየ ቅድሳቲሆን ዘይሠራዕ በላዕሌሆን ምሥጢርከ ክቡር

።

፲፬ ፤ ወይእዜኒ ባርኮን ወቀድሶን ወአንጽሖን እምኵሉ ርስሐት ወጥልቀት ፤ ለሥርየተ ዳግም ል

ደት እንዘ ኢይትኅደግ በላዕሌሆን ለግሙራ ወኢምንቲኒ ዝክረ ዕልወታት ወርኵስ ።

፲፭ ፤ ወረስዮን ለዛቲ ቤተ ክርስቲያን ወለዛቲ ታቦት ንዋያተ ኅሩያተ ወንጽሓተ ወንጡፋተ ዘአጽረ

ይዎን ምስብዒተ እምኵሉ ርስሐት ወጥልቀት ወርኵስ ዘዕልዋን ከመ ብሩር ጽሩይ ወንጡፍ

ወፍቱን እምድር ።

፲፮ ፤ ወረስዮን ከመ ሶበ ንጹሓተ ወቅዱሳተ ኮና ይትገብር በላዕሌሆን ምሥጢረ አብ ወወልድ ወ

መንፈስ ቅዱስ ፤ ይእዜኒ ወዘልፈኒ ወለዓለመ ዓለም ። አሜን ።

ጸሎት ዘጎርጎርዮስ ቅድመ ግብአተ መንጦላዕተ ።

፲፯ ፤ እግዚአብሔር አምላክነ ዘተአምር ኵሎ ሕሊና ሰብእ ወትፈትን ልበ ወኵልያተ ፤ እስመ እን

ዘ ኢይደልወኒ ሊተ ጸዋዕከኒ እትቀነይ ውስተ ዝንቱ መካን ቅዱስ ዘዚአከ ።

፲፰ ፤ ኢትመንነኒ ወኢትሚጥ ገጸከ እምኔየ ፤ አላ አእትት ኃጢአትየ ወአንጽሕ ርስሐተ ነፍስየ ወ

ሥጋየ ።

፲፱ ፤ ወይእዜኒ እስእለከ ወአስተብቍዐከ ከመ ትደምስስ ጌጋይየ ወአበሳሆሙ ለሕዝብከ ወኢታብአ

፳ ፤ እወ እግዚኦ ኢትግድፈኒ ፤ ወኢታስተኃፍረኒ እምተስፋየ ። ዳእሙ አውርድ ላዕሌየ አኰቴተ

መንፈስ ቅዱስ ፤ ወረስየኒ ድልወ እቁም ውስተ ቤተ መቅደስ ። ወከመ አቅርብ ለከ መሥዋ

ተ ንጹሐ በልብ የዋህ ለሥርየተ ኃጢአትየ ወጌጋይየ ።

፳፩ ፤ ወኢትዝክር አበሳሆሙ ለሕዝብከ ፤ ወጸጉ ዕረፍተ ለእለ ኖሙ አበዊነ ወአኀዊነ ወአኃቲነ ።

፳፪ ፤ ዕቀቦሙ ወአጽንዖሙ ለሕዝብከ በኃይልከ ፤ እስመ ለከ ስብሐት ምስለ ወልድከ ዋሕድ

ለዓለመ ዓለም ። አሜን ።

ወእምዝ ይባእ ካህን ውስተ ቤተ መቅደስ ወይስግድ ቅድመ መንጦላእት ፩ ጊዜ ። ወይበ

ል ጸሎተ ባስልዮስ ላዕለ ሣፁናት እንዘ ያርኁ ።

፳፫ ፤ እግዚአብሔር አማልክነ ወፈጣሪነ ዘገብርከ ኵሎ በቃልከ ወአባእከነ ውስተ ዝንቱ ምሥጢር

ዘበጥበብከ ለሐኰ ላዕለ ኵሉ ፍጥረት ይኰንን በጽድቅ ወበርትዕ ።

፳፬ ፤ ጸግወነ ጥበበ እንተ ውስተ መዛግብቲከ ተኀድር ። ልበ ንጹሐ ፍጥር ለነ እግዚኦ ወሥረይ

ለነ ኃጣውኢነ ወቀድስ ነፍስነ ወሥጋነ ፤ ወረስየነ ድልዋነ ንቅረብ ውስተ ቤተ መቅደስከ ከ

መ ናቅርብ ለከ መሥዋዕተ ወጽንሓሐ መንፈሳዊ ለሥርየተ ኃጢአተ ሕዝብከ ።

፳፭ ፤ ኦ እግዚእነ ወአምላክነ ወመድኃኒነ ኢየሱስ ክርስቶስ ዘአንሣእከነ እምድር ወአልዐልክነ እ

መሬት ከመ ታንብረነ ምስለ መላእክቲከ ወምስለ መላእክተ ሕዝብከ ።

፳፮ ፤ ረስየነ ድልዋነ ንትቀነይ ለቃለ ወንጌልከ ቅዱስ በፍቅርከ ወበዕበየ ሣህልከ ወአጽንዓነ ለገ

ቢረ ፈቃድከ በዛቲ ሰዓት ፤ ናዐርግ ለከ መሥዋዕተ መዓዛ ሠናየ ወፍሬ መንፈሳዊተ እነተ

ታሠምር ኂሩተከ ።

፳፯ ፤ ጸግወነ ንርከብ በሣህልከ ወበምሕረትከ ወተወከፍ ዘንተ መሥዋዕተ ዘእንበለ ነውር ፤ ወፈኑ

ላዕሌነ ወዲበ ዝንቱ ቍርባንነ መንፈስከ ቅዱሰ ይኩን ለአኰቴት ።

፳፰ ፤ ኦ ወልድ ዋሕድ እግዚነ ወአምላክነ ወመድኃኒነ ኢየሱስ ክርስቶስ ለከ ስብሐት ለዓለመ ዓ

ለም ። ዓሜን ።

ወእምዝ ይባእ ውስጠ ወይግድ ፫ተ ፤ ጊዜ ቅድመ ታቦት ወይበል ጸሎተ ዮሐንስ ።

፳፱ ፤ እግዚአብሔር አምላክነ ዘይነብር መልዕልተ መላእክት ወሊቃነ መላእክት አጋዕዝት ወሥልጣ

ናት ኪሩቤል ወሱራፌል ዘውእቱ እምቅድመ ኵሉ ፍጥረት ።

፴ ፤ ልዑል ውእቱ መልዕልተ ኵሉ ስብሐት ፤ ዘአንሥኦሙ ለትሑታን እምድር ወአልዐሎሙ ው

ስተ ሰማያት ። ወመራህከነ ፍና ሐዲሰ ለመድኃኒትነ በዘአልቦ ኍልቍ ለምሕረትከ ።

፴፩ ፤ ኦ መሐሪ ወመፍቅሬ ሰብእ ዘበፈቃድከ አለበውከነ ለነዳያን ሕዝብከ ከመ ናእምር ምሥጢረ

ቅድሳቲከ ወግሩም ቃልከ ወእኵት ስብሐቲከ ዘሠራዕከ ለነ ።

፴፪ ፤ እግዚአብሔር አማልክነ ኄር ወመፍቀሬ ሰብእ ተወከፍ ስእለተነ ወረስየነ ድልዋነ ንባእ ውስ

ተ ጽርሐ ቅድሳተ ስብሐቲከ ወናነብብ ምሥጢረ ቃላቲከ እንተ ጽሉት ለመልእክትከ በርትዕት

ሃይማኖት ።

፴፫ ፤ አብርህ ላዕሌነ ብርሃነ ስብሐቲከ እንተ ታሴስል እምላዕሌነ ሕሊና ርኩስ ወግብረ ኃጢአት

ወፈኑ ላዕሌነ ጸጋ መንፈስ ቅዱስ እሳት በላዒ ዘኢይክሉ ቀሪቦቶ እሳታውያን እንተ ትበልዕ

ሕሊና እኩየ ወቃውዒ ኃጣውአ ።

፴፬ ፤ ጸጉ አእምሮ ለአይንተ አልባቢነ ወዕቀብ ከናፍሪነ እምነገር እኩይ ሰላመ ሀበነ ወጽድቅ መሐ

ረነ እስመ አንተ ልብስነ ወፈውሰ ሕማምነ ወኬንያ ፍጥረትነ ።

፴፭ ፤ ወረስየነ ድልዋነ ለዝንቱ ምሥጢርከ ቅዱስ ወአእትት እምላዕሌነ ኵሎ ሕሊና እኩየ ወፍት

ወተ እንተ ትጸብዓ ለነፍስነ ከመ ናዕርግ ለከ መሥዋዕተ ወመዓዛ ሠናየ ዘበሰማያት ዘእንበ

ለ ነውር ወርስሐት በብዝኀ ሣህልከ ወምሕረትከ ወአኰቴትከ ንፈጽም ዘንተ ምሥጢረ ሰማያ

ዌ ዘውእቱ መልዕልተ ኵሉ ምሥጢራት ።

፴፮ ፤ ለከ ናዓርግ ስብሐተ ወዕበየ ወክብረ ምስለ አቡከ ኄር ሰማያዊ ወምስለ መንፈስከ ቅዱስ

ማሕየዊ ለዓለመ ዓለም አሜን ።

ጸሎተ ላዕለ ኵሉ ንዋየ ቤተ ክርስቲያን ።

፴፯ ፤ እግዚአብሔር አምላክነ ኄር ወመሐሪ ወቅዱስ ዘተዐርፍ በውስተ ቅዱሳን ። ዘበእንተ ኂሩት

ከ አዘዝኮ ለሙሴ ቍልዔከ ይንሣእ ደመ ወይንዛኅ ላዕለ ንዋየ ደብተራ ።

፴፰ ፤ ወይ እዚኒ ንስእለከ ወናስተበቍዐከ ኦኄር ወመፍቀሬ ሰብእ ከመ ትቀድስ ዘንተ ንዋየ በመ

ንፈስ ቅዱስ ወበንዝኃተ ደሙ ለኢየሱስ ክርስቶስ ።

፴፱ ፤ ለይኩኑ ንጹሓነ እሉ ንዋያት ለመልእክትከ ። ወዛቲ ሥርዓት ቅድስት ይእቲ ወበአማን እላን

ቱ ምሥጢራት ወሀብያተ ሕይወት ።

፵ ፤ ወዝ ውእቱ ሥጋሁ ቅዱስ ወደሙ ክቡር ለእግዚእነ ወመድኃኒነ ኢየሱስ ክርስቶስ እስመ ቅዱ

ስ ወምሉዕ ስብሐተ ስምከ ቅዱስ ። ኦሥሉስ ቅዱስ ፤ ይእዚኒ ወዘልፈኒ ወለዓለመ ዓለም አ

ሜን ።

ጸሎት ላዕለ ማኅፈዳት ።

፵፩ ፤ እግዚአብሔር እግዚእነ ወአምላክነ ወመድኃኒነ ኢየሱስ ክርስቶስ ዘሎቱ መዛግብት ዘምሉዕ

ሣህለ ወምሕረተ ወሃቤ ሠናይት ለኵሎሙ እለ ይትዌከሉ ቦቱ ። ዘሰፍሐ ሰማያተ በጥበቡ ወ

ወሀበ ሕርመተ ውሉጠ ለምጽንዓት ወለደመናት ወለሰማያትኒ ኢተወለጠ ኅብሮሙ ።

፵፪ ፤ ወይእዜኒ አምላክነ መፍቀሬ ሰብእ ለትረድ እዴከ ወኃይለ መለኮትከ ላዕለ እሉ አልባሰ ዘይ

ከድኑ ሥጋከ ቅዱስ ። ዘፈኖከ ኃይለ ላዕለ አልባሰ እለ ጥብሉላን በሥጋከ ቅዱስ ዘውስተ

መቃብር ። ለይኩኑ እሉሂ በአምሳሊሆሙ ለእለ በሰማያት ።

እስመ ለከ ስብሐት ወኃይል ወጽንዕ ምስለ አቡከ ኄር ወመንፈስ ቅዱስ ይእዜኒ ወዘልፈኒ ወ

ለዓለመ ዓለም አሜን ።

ጸሎት ላዕለ ፃሕል ።

፵፫ ፤ እግዚአብሔር አምላክነ ኄር ወማሕየዊ ዘሰፋሕከ አእዳዊከ ቅዱሳተ ዲበ ዕፀ መስቀል ፤ ግበ

ር እዴከ ቅዱሰ ላዕለ ዛቲ ፃሕል ዘምሉዕ ሠናይተ ። ዘአስተዳለዉ ላዕሌሃ እለ ያፈቅሩ ስመ

ከ ቅዱሰ መብልዐ ዘ፲፻ ዓመት ።

፵፬ ፤ ወይእዜኒ እግዚአብሔር አምላክነ ባርካ ወቀድሳ ወአንጽሓ ለዛቲ ፃሕል ዘመልዕት ፍሕመ ዘ

ውእቱ ሥጋ እንቲአከ ቅዱስ ዘአቅረብነ ላዕለ ምሥዋዕ ቅዱስ በዛቲ ቤተ ክርስቲያን ቅድስት

እንተ ሐዋርያት ። እስመ ለከ ስብሐት ምስለ አቡከ ኄር ሰማያዊ ወመንፈስከ ቅዱስ ማሕየ

ዊ ይእዚኒ ወዘልፈኒ ወለዓለመ ዓለም ፤ አሜን ።

ጸሎት ላዕለ ጽዋዕ ።

፵፭ ፤ እግዚአብሔር አምላክነ ኢየሱስ ክርስቶስ አላትዮን ዘበአማን አምላክነ ዘተሰብአ ፤ ወኢተፈ

ልጠ መለኮቱ እምትስብእቱ ፤ ዘከዐወ ደሞ በሥምረቱ ላዕለ ልሕኵቱ ፤ ግበር እዴከ ቅዱሰ

ላዕለ ዝንቱ ጽዋዕ ።

፵፮ ፤ ወይእዜኒ ባርኮ ወቀድሶ ወአንጽሖ ይግበሩ ውስቴቱ ደመከ ክቡር ይኩን ዝንቱ «እማሬ፡»

ለሕይወት ወለሥርየተ ኃጢአት ለኵሉ ዘይሰቲ እምኔሁ በአሚን ፤ ስብሐት ለአቡከ ኄር ሰማ

ያዊ ወመንፈስ ቅዱስ ማሕየዊ ይእዜኒ ወዘልፈኒ ወለዓለመ ዓለም ። አሜን ።

ጸሎት ላዕለ ዕርፈ መስቀል ።

፵፯ ፤ እግዚአብሔር አማላክነ ዘረሰይኮ ድልወ ለገብርከ ኢሳይያስ ነቢይ ከመ ይርአዮ ለሱራፊ እ

ንተ ውስተ እዴሁ ጕጠት ወቦቱ ነሥአ ፍሕመ እምሥዋዕ ወወደየ ሎቱ ውስተ አፉሁ ።

፵፰ ፤ ወይእዜኒ እግዚአብሔር አምላክነ አብ አኃዜ ኵሉ ግበር እዴከ ላዕለ ዝንቱ ዕርፈ መስቀል

ለሠረዐ ሥጋሁ ቅዱስ ወደሙ ክቡር ለዋሕድ ወልድከ እግዚእነ ወመድኃኒነ ኢየሱስ ክርስ

ቶስ ።

፵፱ ፤ ይእዜኒ ባርኮ ወቀድሶ ወአንጽሖ ። ወሀቦ ኃይለ ለዝንቱ ዕርፈ መስቀል ወስብሐተ በከመ ወሀ

ብካ ለጕጠት እንተ ሱራፊ ። እስመ ለከ ስብሐት ወእኂዝ ምስለ ወልድከ ዋሕድ እግዚእነ

ወመድኃኒነ ኢየሱስ ክርስቶስ ወምስለ መንፈስ ቅዱስ ማሕየዊ ይእዜኒ ወዘልፈኒ ወለዓለም

ዓለም ። አሜን ።

ጸሎት ላዕለ መሶብ ።

፶ ፤ እግዚአብሔር አምላክነ ዘይቤሎ ለሙሴ ገብሩ ወነቢዩ በደብረ ሲና ግብር ሊተ ንዋየ ኅሩየ

ወአንብሮ ውስተ ደብተራየ ።

፶፩ ፤ ወይእዜኒ እግዚኦ አምላክነ አኃዜ ኵሉ ስፋሕ የማነከ ቅድስተ ላዕለ ዛቲ መሶብ ። ወምልዓ

እምኃይል ወጽንዕ ወጸጋ መንፈስ ቅዱስ ወስብሐቲከ ይግበሩ ውስቴታ ሥጋሁ ቅዱስ ለዋሕድ

ወልድከ በዛቲ ቅድስት ቤተ ክርስቲያን ጉባኤ እንተ ሐዋርያት ፤ እስመ ለከ ስብሐት ምስለ

ዋሕድ ወልድከ ወመንፈስ ቅዱስ ይእዜኒ ወዘልፈኒ ወለዓለመ ዓለም ። አሜን ።

፶፪ ፤ ወእምዝ ይውጥን በልብሰ ታቦት ወይክድን መንበረ ወጽዋዐ በልብስ ቅዱስ ወኢይኅድግ ምን

ተኒ ዘኢኮነ ክዱነ ወይኅረይ ዕጣነ ወያንብር ውስተ ሙዳየ ዕጣን ።

ይካ. እንዘ ያለብስ ታቦተ ወያስተናብር ።

፶፫ ፤ እግዚአብሔር ማእምረ ልብ ዘኵሉ ለለ፩ዱ ፩ዱ ። ወቅዱስ ዘየዐርፍ በቅዱሳን ዘውእቱ ዘእ

ንበለ ኃጢአት ባሕቲቱ ከሃሊ ወሠራዬ ኃጢአት ።

፶፬ ፤ እስመ አንተ ተአምር እግዚኦ ከመ አነ ኢኮንኩ ድልወ ወከመ ኢኮንኩ ንጹሐ ለዛቲ መልእ

ክት ቅድስት ዘዚአከ ወአልብየ ገጽ በዘ አቀርብ ኀቤከ ወእከሥት አፉየ ቅድመ አኰቴትከ ቅ

ድስ ባሕቱ በብዝኃ ምሕረትከ ሥረይ ኃጢአትየ እስመ አነ ኃጥእ ።

፶፭ ፤ ሀበኒ እርከብ ጸጋ ወምሕረተ በዛቲ ሰዓት ወፈኑ ጽንዐከ እምላዕሉ ከመ እኩን ድልወ ወእፈ

ጽም መልእክተከ ቅዱስ በከመ ፈቃድከ ወሥምረትከ ወትኩን ዛቲ ዕጣን ከመ መዓዛ ሠና

ይ «እማሬ፡» ኀበ ሙዳየ ዕጣን ።

፶፮ ፤ ወአንተኒ ኦ እዚእነ ኩን ምስሌነ ወባርከነ እስመ አንተ ውእቱ ሠራዬ ኃጢአትነ ወብርሃነ ነ

ፍሳቲነ ወሕይወትነ ወኃይልነ ወተስፋነ ወምግባዒነ ወለከ ንፌኑ አኰቴተ እስከ አርያም ክብ

ር ወስግደት -ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም አሜን ።

ወእምድኅረ ፈጸመ አስተናብሮ ንዋየ ቅድሳት ይበል ዘንተ ጸሎተ ዘአብ ።

፶፯ ፤ ኦ እግዚኦ እግዚአብሔር አምላክነ ዘመሀርከነ ዘንተ ምሥጢረ ዐቢየ ዘለምድኃኒትነ አንተ

ውእቱ ዘጸዋዕከ ኪያነ ትሑታን አግብርቲከ እንዘ ኢይደልወነ ከመ ንኩን ተቀናይያነ ለምሥ

ዋዒከ ቅዱስ ።

፶፰ ፤ አንተ ኦ ሊቅነ ረስየነ ድልዋን በኃይል መንፈስ ቅዱስ ከመ ንፈጽም ዘንተ ቅኔ ወሥርዓተ

ቅዳሴ ዘእንበለ ድቀት ውስተ ኵነኔ በቅድመ ስብሐቲከ ዐቢይ እለ ናቀርብ ለከ መባአ ስብሐት

ወውዳሴ ወዕበየ ተድላ ውሰት መቅደስከ ።

፶፱ ፤ ኦ እግዚአብሔር ወሃቤ መድኃኒት ወፈናዌ ጸጋ ዘይገብር ኵሎ ውስተ ኵሉ ለለ ፩ዱ ፩ዱ

ሀበነ እግዚኦ ከመ ትኩን አምኃነ ውክፍተ በቅድሜከ ።

፷ ፤ እወ እግዚኦ አምላክነ ንስእለከ ወናስተብቍዐከ ከመ ኢትኅድጎሙ ለሕዝብከ በእንተ ኃጢአቶ

ሙ ወፈድፋደሰ በእንተ ዕበድየ ሊተ ለኃጥእ ገብርከ እስመ ቅድስት ይእቲ ቅድሳቲከ በከመ

ሀብተ መንፈስ ቅዱስ በኢየሱስ ክርስቶስ እግዚእነ ፤ ዘሎቱ ክብር ወስብሐት ወእዘዝ ይደሉ

ምስሌሁ ወምስለ ቅዱስ ማሕየዊ ዘዕሩይ ምስሌከ ፤ ይእዜኒ ወዘለፈኒ ወለዓለመ ዓለም አሜን

።

ወይበል ካህን

፷፩ ፤ ሃሌ ሉያ ወአንሰ በብዝኃ ምሕረትከ እበውእ ቤተከ ። ወእሰግድ ውስተ ጽርሐ መቅደስከ

በፈረሆትከ ።

እገኒ ለከ እግዚኦ በኵሉ ልብየ ። እስመ ሰማዕከኒ ኵሉ ቃለ አፍየ ።

በቅድመ መላእክቲከ እዜምር ለከ ። ወእሰግድ ውስተ ጽርሐ መቅደስከ ።

ካህናቲከ ይለብሱ ጽድቀ ። ወጻድቃኒከ ትፍሥሕተ ይትፌሥሑ ።

ትነዝኀኒ በአዛብ ወአንጽሕ ። ተሐፅበኒ እምበረድ ወእፃዕዱ ።

ሕፅበኒ ወአንጽሐኒ እምኀጢአትየ ። ወእምአበሳየኒ አንጽሐኒ ።

እምኅቡአትየ እንጽሐኒ ። ወእምነኪር መሐኮ ለገብርከ ።

ወወሀብኮሙ ኅብስተ ሰማይ ። ወኅብስተ መላእክቲሁ በልዑ ዕጓለ እመሕያው ።

ወአሐዕብ በንጹሕ እደውየ ። ወአዐውድ ምሥዋዒከ እግዞኦ ።

ዖድኩ ወሦዕኩ ውስተ ደብተራሁ ። መሥዋዕተ ወየበብኩ ሎቱ ።

ወሠራዕከ ማዕደ በቅድሜየ ። በአንጻሪሆሙ ለእለ ይሣቅዩኒ ።

ወአጽሐድከ በቅብዕ ርእስየ ። ጽዋዕከኒ ጽኑዕ ወያረዊ ።

ጽዋዐ ሕይወት እትሜጦ ። ወስመ እግዚአብሔር እጼውዕ ።

ምሕረትከ ይትልወኒ በኵሉ መዋዕለ ሕይወትየ ። ከመ ታንብረኒ ቤቶ ለእግዚአብሔር ለነዋህ

መዋዕል ።

ኦ እግዞኦ አድኅንሶ ። ኦ እግዚኦ ሠርሕሶ ። ስብሐት ለአብ ወወልድ ወመንፈስ ቅዱስ ለዓል

ም ወለዓለመ ዓለም ።

ቀኖና ።

፷፪ ፤ እመቦ ጳጳስ አው ኤጲስ ቆጶስ አውቀሲስ አው ዲያቆን ዘኢተምህረ ወኢያእመረ መጽሐፈ ኪ

ዳን ወሲኖዶስ ወዲድስቅልያ ወሥርዓተ ቤተ ክርስቲያን እስከ ፍጻሜሁ ወኵሎ ሕገጋቲሁ

ዘጽድቅ ዘያበጽሕ ኅበ ፍኖተ ሕይወት ኢይባእ ለግብረ ተልእኮ ውስተ ቤተ ክርስቲያን ፤

ወለእመ ቦአ በተሀብሎ ወድፍረት ፤ ይትመተር እመዓርጊሁ ። ወይሰደድ እምቤተ ክርስቲ

ያን ፤ ወለእመ ኮነ ለባዌ በትምህርተ መንፈስ ቅዱስ ፍጹመ ይባእ ለተልእኮ አእሚሮ ትእዛ

ዛቲሆሙ ለአብጥሊሳት ።

፷፫ ፤ ወዘይቄድስ ካህን ይቁም በፍርሃት መቅድመ ኵሉ ይስግድ ምዕረ ቅድመ ታቦት ወምዕረ ለ

ቀሳውስት ወምዕረ ለዲያቆናት ወይንሣእ አልባሰ በእዴሁ ወይሚጥ ገጾ መንገለ ምሥራቅ ወ

ይስግድ ሥልሰ ፤ ወይበል አቡነ ዘበሰማያት ።

ወካዕበ ይትመየጥ መንገለ ሕዝብ ወይነጽር በእመቦ ዲያቆን ዘይትለአኮ እምቅድመ ይልበ

ስ አልባሰ ፍጹመ ። እስመ ለእመ ለእመ ኢተረክበ ዲያቆን ዘይትለአክ ወዘይትራድኦ ለመ

ልእክት ፤ ኢይትከሀሎ ለካህን ከመ ያውፅእ እምድኅረ ለብሰ ።

ወሶበ ፈቀደ ከመ ይልበስ ቀሚስ ይነጽር ለእመ ነዊሀ አው ኀጺር እስመ እምድኅረ ለብሰ

አኮ መፍትው ከመ ያውፅእ ፤ ወእምዝ ይልበስ አክማመ ወይእስሮ በዝናር ። ወያስተጋብእ

ሕሊናሁ ወኢይኅድጎ ይዒል ውስተ ግብረ ዓለም ወኢከመ ይፃእ እምአንቀጸ ምሥዋዕ ጥቀ

ፍጹመ ። ከመ ገብር ዘየዐቅብ ወይተግህ ለቅኔ እግዚኡ ። እፎኬ ፈቀደ ለመልእክተ እግዚ

አ ኵሉ ፍጥረት ።

፷፬ ፤ ወለእመ ሀሎ ጳጳስ ይሑር ኀቤሁ ምስለ ልብስ ከመ ይባርክ ሎቱ ወያልብሶ ። ወእመ ኢሀ

ሎ ለሊሁ ይባርክ ወይልበስ ።

፷፭ ፤ ወአልባሰ ቅዳሴ እለ ይቄድሱ ቦቶን ይኩና ጸዓድወ ወአኮ ኅብራተ ።

፷፮ ፤ ወኢይቀድሱ በ፩ ሰምዕ አላ በ፪ቱ በገበዋተ ምሥዋዕ ። እመሂ ዐቢይ አው ንኡስ አው በቀን

ዲል ህየንተ ፫ቱ ሰምዕ ። እስመ ሥርዓት በ፪ቱ ሰምዕ ይከውን ። ወ፪ቱ ሰምዓት ክብር

ወዕበይ ለኅብስት ወወይን ።

፷፯ ፤ ወያብኡ ፬ተ ጵርስፎራ በዕለተ እሑድ ። ወ፫ተ በካልኣን ዕለታት ወኢይኩን ኅብስት ዘነቅዐ

አላ ድኁነ እምኵሉ ነውር ።

፷፰ ፤ ወሶበ ይወድዮ ለወይን ውስተ ጽዋዕ ያስተሐይድ ወይነጽር ፤ ለእመ ኮነ ሠናየ አው አልቦ ፤

ወዘይሠርዕ ጽዋዐ ኢይደይ ወይነ ብሉየ ። ወኢይቶስሕ ማየ ብዙኀ ዘይፈደፍድ እምሣልስተ

እድ ። ወለእመ ተረክበ ወይን ብዙኅ ይቶስሕ ዐሥራተ እድ እማይ ። ወኢያፍልስ እምዐቅ

መ ዝንቱ ወድሎት ።

፷፱ ፤ ወእምቅድመ ኵሉ ይትሐፀብ እዴሁ ካህን ፤ ወኢያይብስ ዳእሙ ይመዝምዝ ቦቱ ኅብስተ እ

ንበለ ቡራኬ ነሢኦ በእዴሁ ። ወእምዝ ይውጥን በጸሎተ አኰቴት ።

፸ ፤ ወይኩን ንቁሐ ወትጉሀ በጊዜ ቍርባን ከመ ያቅርብ ለሕዝብ ቍርባነ እንዘ ሀሎ ሙቀት ላዕሌ

ሁ ።

፸፩ ፤ ወኵሎሙ ምእመናን እለ ተጋብኡ ለነሢአ ምሥጢር ቅዱስ ይቁሙ በኅድዓት ውስተ ቤተ

ክርስቲያን ለሰሚዐ ነገረ እግዚአብሔር ። ወአልቦ ዘይትናገር ወይሥሕቅ እስመ ቤተ ክርስቲ

ያን አኮ መካነ ነገር ዳእሙ መካነ ጸሎት

፸፪ ፤ ወዘይሥሕቅ በጊዜ ቅዳሴ ለእመ ኮነ ካህነ ኵነኔሁ ፩ዱ ሱባዔ ወለእመ ኮነ ሕዝባዊ ይፃ

እ በውእቱ ጊዜ ወኢይትመጦ እምቍርባን ። ወስብሐት ለእግዚአብሔር ዘወሀበነ ሥጋሁ ቅዱ

ስ ወደሞ ክቡረ ለዓለመ ዓለም አሜን ።

ምዕራፍ ፫

፩ ፤ ይ. ካ. ሚመጠን ግርምት ዛቲ ዕለት ወዕፅብት ዛቲ ሰዓት እንተ ባቲ ይወርድ መንፈስ ቅዱስ

እመልዕልተ ሰማያት ወይጼልሎ ። ለዝንቱ መሥዋዕት ። ወይቄድሶ ።

፪ ፤ በጽሙና ። ወበፍርሀት ቁሙ ወጸልዩ ከመ ሰላሙ ለእግዚአብሔር የሀሉ ምስሌየ ወምስለ

ኵልክሙ ።

ይ. ሕ. አሜን ።

፫ ፤ ይ. ሕ. በ፩ዱ ሃሌ ሉያ እመቦ ብእሲ እም እመናን ዘቦአ ቤተ ክርስቲያን ። በጊዜ ቅዳሴ

ወኢሰምዐ መጻሕፍተ ቅዱሳተ ወኢተዐገሠ እስከ ይፌጽሙ ጸሎተ ቅዳሴ ወኢተመጠወ እም

ቍርባን ይሰደድ እምቤተ ክርስቲያን ። እስመ አማሰነ ሕገ እግዚአብሔር ወአስተሐቀረ ቁመተ

ቅድመ ንጉሥ ሰማያዊ ንጉሠ ። ሥጋ ። ወመንፈስ ከመዝ መሐሩነ ሐዋርያት በአብጥሊሶሙ

።

፬ ፤ ህየንተ እመቦ ብእሲ እምትንሣኤ እስከ በዓለ ፶ ። በ፩ዱ ሃሌ ሉያ ዮሴፍ ወኒቆዲሞስ ገነዝ

ዎ ለኢየሱስ በሰንዱናት ለዘተንሥአ እሙታን በመንክር ኪነ ።

ይ.ካ. እንዘ የዐውድ ምስለ አኰቴተ ቍርባን ።

፭ ፤ ተዘከር እግዚኦ እለ አቅረቡ ለከ ዘንተ ቍርባን ፤ ወእለሂ እምጽኡ በእንቲአሆሙ ሀቦሙ ለኵ

ሎሙ ዐስቦሙ ዘበሰማያት ።

፮ ፤ ወፈድፋደሰ ለገብርከ ዘአምጽአ ለከ በዛቲ ዕለት ተወከፎ ኀቤከ በከመ ተወከፍከ ቍርባነ አቤ

ል ጻድቅ ወመሥዋዕተ አቡነ አብርሃም ፤ ወ፪ተ ጸራይቀ ዘመበለት ።

፯ ፤ ከማሁ ተወከፍ እምኃሆሙ ለአግብርቲከ ዘብዙኅ ወዘውኁድ ዘኅቡእ ወዘገሃድ ። ወምላእ አብ

ያቲሆሙ እምኵሉ ሠናያቲከ ፤ ወበከመ ተዘከሩ ስመከ ቅዱስ በዲበ ምድር ተዘከሮሙ ። በ

ውስተ መንግሥትከ ዘበሰማያት በዝየኒ ኢትኅድጎሙ ለዓለም ።

፰ ፤ ይ. ሕ. አንቲ ውእቱ መሶበ ወርቅ ። ንጹሕ እንተ ውስቴታ መና ኅቡእ ኅብስት ዘወረደ እምሰ

ማያት ወሃቤ ሕይወት ለኵሉ ዓለም ።

፱ ፤ ወእምዝ በርጡብ እዴሁ ይንሣእ ካህን ኅብስተ ወይመዝምዞ ላዕለ ወታሕተ እንዘ ይብል ።

ኀሠሥኩ ገጸከ ። ገጸ ዚአከ አኀሥሥ እግዚኦ ። ወኢትሚጥ ገጸከ እምኔየ ። ወኢትትገኃሥ

እምገብርከ ተምዒዐከ ። ረዳኤ ኵነኒ ወኢትግድፈኒ ወኢትትሀየየኒ አምላኪየ ወመድኃንየ ።

፲ ፤ ይ. ክ. አውሎግዮስ ጌርዮስ ኢየሱስ ክርስቶስ ወልደ እግዚአብሐር ሕያው አግዮስ ማንጦን

ፖንዋማንጦን አላቲኖን በአማን አሜን ።

፲፩ ፤ ወካዕበ ይብል እንዘ የኀትም በእራሁ በትእምርተ መስቀል ።

ክርስቶስ አምላክነ ዘበአምን ዕተብ በየማንከ ወባርክ በእዴከ ወቀድስ በኃይልከ ወአጽንዕ በ

መንፈስከ ፤ ዝንቱ ኅብስት ይኩን ለሥርየተ ኀጢአተ ሕዝብከ ፤ አሜን ።

፲፪ ፤ ወእምዝ ይትመጦ ንፍቅ በማኅፈድ ወይበል ። ኢየሱስ ክርስቶስ ሊቀ ካህናት በከመ ገነዙከ

ዮሴፍ ወኒቆዲሞስ በልብስ ሰንዱናት ወአፈዋት ወሠመርከ ሎሙ ከማሁ ሥመር ለነ ።

፲፫ ፤ ወይመጥዎ ለካህን እንተ ውስጥ ። ወእንዘ ይትሜጠዎ ይበል ።

ቅዳሴ ውኩፍ ወአኰቴት ወዕበይ ለሥርየተ ኀጢአት እምኀበ እግዚአብሔር አብ አሜን ። ኀ

ይል ወበረከት ወብርሃን ዐቢይ ወቅዳሴ ለዛቲ ቤተ ክርስቲያን ።

፲፬ ፤ ወእምዝ ይዑድ ፩ደ ጊዜ ኀበ ታቦት ፤ ማኅቶት ቅድሜሁ ወዲያቆን ድኅሬሁ እንዘ ይብል ።

እግዚአብሔር አማልክነ ዘተወከፍከ ቍርባነ አቤል በውስተ በድው ወለኖኅ በውስተ ታቦት ወ

ለአብርሃም በውስተ ርእሰ ደብር ወለኤልያስ በደብረ ቀርሜሎስ ወለዳዊት በዐውደ ኦርና ኢ

ያቡሳዊት ወጸሪቀ መበለት በቤተ መቅደስ ከማሁ ተወከፍ መባኦ ወቍርባኖ ለኃጥእ ገብርከ

ዘአብአ ለስምከ ቅዱስ ፤ ወይኩን ቤዛ ኃጣውኢሁ ፤ ወፍድዮ ፍዳ ሠናየ በዝ ዓለም ወበዘይ

መጽእ ይእዜኒ ወዘልፈኒ ወለዓለመ ዓለም ፤ አሜን ።

፲፭ ፤ ወእምዝ ያንብር ቍርባነ በፃሕል ወይዑድ ዲያቆን እንዘ ይእኅዝ ጽውዐ ፫ተ ጊዜ ወይብል

እግዚአብሔር ይሬእየኒ ወአልቦ ዘየኀጥአኒ ። እስከ ተፍጻሜቱ ። ወካህን ንፍቅ ተመጢዎ እ

ምዲያቆን ይቅዳሕ ደመ በጽዋዕ ።

፲፮ ፤ ይ. ካ. ክርስቶስ አምላክነ ዘበአማን እግዚእነ ዘሖርከ ውስተ ከብካብ ፤ አመ ጸውዑከ በቃና

ዘገሊላ ወባረከ ሎሙ ወረስይኮ ለማይ ወይነ ፤ ከማሁ ረስዮ ለዝንቱ «እማሬ፡» ወይን ዘንቡ

ር ወቅድሜከ ።

፲፯ ፤ ወይዜኒ ባርኮ ወቀድሶ ወአንጽሖ ይኩን ለሕይወተ ነፍስነ ወሥጋነ ወመንፈስነ በኵሉ ጊዜ ።

፲፰ ፤ ሀሉ ምስሌነ አብ ወወልድ ወመንፈስ ቅዱስ ወምላእ ወይነ ትፍሥሕት ወኀሤት ለሠናይ ፤ ወ

ለሕይወት ወለመድኃኒት ፤ ወለሥርየተ ኃጢአት ፤ ለልቡና ወለፈውስ ወለምክረ መንፈስ ቅዱ

ስ ይእዜኒ ወዘልፈኒ ወለዓለመ ዓለም ፤ አሜን ።

፳ ፤ ወእምዝ ይእትብ በእዴሁ በትእምርተ መስቀል ላዕለ ኅብስት እንዘ ይብል ።

ብሩክ እግዚአብሔር አብ አኃዜ ኵሉ ዓለም አምላክነ ።

ይ. ሕ. አሜን ።

ወቡሩክ ወልድ ዋሕድ እግዚእነ ኢየሱስ ክርስቶስ መድኃኒነ ።

ይ. ሕ. አሜን ።

ወብሩክ መንፈስ ቅዱስ ጰራቅሊጦስ መጽንዒ ወመንጽሔ ኵልነ ።

ይ. ሕ. አሜን ።

፳፩ ፡ ወከማሁ ላዕለ ወይን ዓዲ ላዕለ ፪ሆሙ ይበል ።

ስብሐት ወክብር ይደሉ ለሥሉስ ቅዱስ አብ ወወልድ ወመንፈስ ቅዱስ ዕሩይ ኵሎ ጊዜ ይእ

ዜኒ ወዘልፈኒ ወለዓለመ ዓለም አሜን ።

፳፪ ፡ ወካዕበ ይበል ።

ጸልዩ አበውየ ወአኅውየ ላዕሌየ ወላዕለ ዝንቱ መሥዋዕት ።

፳፫ ፡ ይ. ካ. ንፍቅ እግዚአብሔር ይስማዕከ ኵሎ ዘሰአልከ ወይትወከፍ መሥዋዕተከ ወቍርባነከ

ከመ መሥዋዕተ መልከ ጼዴቅ ወአሮን ወዘካርያስ ካህናተ ቤተ ክርስቲያኑ ለበኵር ።

ወይበሉ ኵሎሙ አቡነ ዘበሰማያት ።

፳፬ ፤ ወእምዝ ይትመየጥ ካህን መንገለ ንፍቅ እንዘ ያስተራክብ እዴሁ በአውሥኦተ ቃል ወይበል

።

ተዘከረኒ ኦ አቡየ ቀሲስ በጸሎትከ ቅድስት ።

፳፭ ፤ ውእቱኒ ይሠጠዎ እንዘ ይብል ።

እግዚአብሔር ይዕቀባ ለክህነትከ ወይትወከፍ መሥዋዕተከ ወቍርባነከ በብሩህ ገጽ ።

ሥመር እግዚኦ ከመ ታድኅነኒ ።

፫ተ ጊዜ በል ።

፳፮ ፡ ወእምዝ ይቁም ካህን ርቱዐ ሰፊሖ እዴሁ ወገጹ መንገለ ምሥራቅ ወይበል በዐቢይ ቃል ።

፩ አብ ቅዱስ ፤ ፩ ወልድ ቅዱስ ፤ ፩ ውእቱ መንፈስ ቅዱስ ።

፳፯ ፡ ይ. ሕ በአማን አብ ቅዱስ በአማን ወልድ ቅዱስ በአማን ውእቱ መንፈስ ቅዱስ ።

፳፰ ፡ ይ. ካ. ሰብሕዎ ለእግዚአብሔር ኵልክሙ አሕዛብ ።

ይ. ሕ. ወሴብሕዎ ኵሎሙ ሕዝብ ።

ይ. ካ. እስመ ጸንዐት ምሕረቱ ላዕሌነ ።

ይ. ሕ. ወጽድቁሰ ለእግዚአብሔር ይሄሉ ለዓለም ።

፳፱ ፤ ይ. ካ. ስብሐት ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም አሜን

ሃሌ ሉያ ።

ይ. ሕ. ከማሁ ።

ስብሐት ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም አሜን ። ሃሌ

ሉያ ።

፴ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፴፩ ፡ ጸሎተ አኰቴት ዘቅዱስ ባስልዮስ ።

ይ. ካ. ነአኵቶ ለገባሬ ሠናይት ላዕሌነ እግዚአብሔር መሐሪ አቡሁ ለእግዚእነ ወአምላክነ

ወመድኃኒነ ኢየሱስ ክርስቶስ ። እስመ ሰወረነ ወረድአነ ዐቀበነ ወአቅረበነ ወተወከፈነ ኀቤሁ

። ወተማኅፀነነ ። ወአጽንዐነ ። ወአብጽሐነ እስከ ዛቲ ሰዓት ።

፴፪ ፤ ንስአሎ እንከ ከመ ይዕቀበነ በዛቲ ዕለት ቅድስት ኵሎ መዋዕለ ሕይወትነ ወበኵሉ ሰላም አ

ኃዜ ኵሉ እግዚአብሔር አምላክነ ።

፴፫ ፤ ይ. ዲ. ጸልዩ ።

፴፬ ፤ ይ. ካ. እግዚእ እግዚኦ እግዚአብሔር አኃዜ ኵሉ አቡሁ ለእግዚእነ ወአምላክነ ወመድኃኒነ

ኢየሱስ ክርስቶስ ። ነአኵተከ ላዕለ ኵሉ ግብር በእንተ ኵሉ ግብር ወውስተ ኵሉ ግብር

እስመ ሰወርከነ ወረዳእከነ ዐቀብከነ ወአቅረብከነ ወተወከፍከነ ኀቤከ ወተማኅፀንከነ ወአጽና

ዕከነ ወአብጻሕከነ እስከ ዛቲ ሰዓት ።

፴፭ ፤ ይ. ዲ. ኅሡ ወአስተብቍዑ ከመ ይምሐረነ እግዚአብሔር ወይሣሀል ላዕሌነ ። ወይትወከፍ

ጸሎተ ወስእለተ እምነ ቅዱሳኒሁ በእንቲአነ በዘይሤኒ ኵሎ ጊዜ ይረስየነ ድልዋነ ከመ ን

ንሣእ እምሱታፌ ምሥጢር ቡርክ ፤ ወይሥረይ ለነ ኃጣውኢነ ።

፴፮ ፤ ይ. ሕ. ኪርያላሶን ።

፴፯ ፤ ይ. ካ. በእንቲ ዝንቱ ንስእለከ ፡ ወነኀሥሥ እምነ ኂሩትከ ፤ ኦ መፍቀሬ ሰብእ ሀበነ ከመ

ንፈጽም ዛተ እለተ ቅድስቲ ኵሎ መዋዕለ ሕይወትነ ወበኵሉ ሰላም ምስለ ፈሪሆትከ ኵሎ

ቅንዓተ ወኵሎ መከራ ወኵሎ ግብረ ሰይጣን ወምክረ ሰብእ እኩያን ወትንሣኤ ፀር ዘኅቡ

እ ወዘገሃድ ።

፴፰ ፤ አርኅቅ እግዚኦ እምኔየ ቡራኬ ላዕለ ርእሱ ። ወእምነ ኵሉ ሕዝብከ ቡራኬ ላዕለ ሕዝብ

። ወእምዝንቱ መካነ ቅዱስ ዘዚአከ ቡራኬ

ላዕለ እለ ሀለው በምሥዋዕ ።

ኵሎ ሠናያተ ዘይሤኒ ወዘይኄይስ አዝዝ ለነ እስመ አንተ ዘወሀብከነ ሥልጣነ ከመ ንኪድ

ከይሴ ወአቃርብት ወዲበ ኵሉ ኃይለ ጸላዒ ።

፴፱ ፤ ኢታብአነ ውስተ መንሱት አላ አድኅነነ ወባልሐነ እምኵሉ እኩይ በጸጋ ወሣህል ዘለፍቅረ

ሰብእ ዘበወልድከ ዋሕድ እግዚእነ ወአምላክነ ወመድኀኒነ ኢየሱስ ክርስቶስ ዘቦቱ ለከ ስብሐ

ት ወክብር ወእዘዝ ይደሉ ምስሌሁ ወምስለ መንፈስ ቅዱስ ማሕየዊ ዘዕሩይ ምስሌከ ። ይእ

ዜኒ ወዘለፈኒ ወለዓለመ ዓለም አሜን ።

፵ ፤ ይ. ዲ. ንፍቅ ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ንፍቅ ፤ ሰላም ለኵልክሙ ።

ይ. ሕ. ምስለ መንፈስከ ።

፵፩ ፤ ይ. ካ. ንፍቅ ፤ ጸሎተ መባእ ዘሐዋርያት ። ወካዕበ ናስተበቍዕ ዘኵሎ ይእኅዝ እግዚአብሔ

ር አብ ለእግዚእ ወመድኃኒነ ኢየሱስ ክርስቶስ በእንተ እለ ያበውኡ መባአ በውስተ ቅድስት

አሐቲ እንተ ላዕለ ኵሉ ቤተ ክርስቲያን ።

መሥዋዕተ ቀዳምያተ ዐሥራተ አኰቴተ ተዝካር ዘብዙኃ ወዘኅዳጥ ዘኅቡእ ወዘገሃድ ። ወለእ

ለሂ ይፈቅዱ የሀቡ አልቦሙ ዘይሁቡ ይትወከፍ ፍትወቶሙ ዘበስማያት መንግሥተ ይደጉ ፤

ዘለኵሉ ግብረ በረከት ሥልጣን ቦቱ እግዚአብሔር አምላክነ ።

፵፪ ፡ ይ. ዲ. ንፍቅ ጸልዩ በእንተ እለ ያበውኡ መባአ ።

፵፫ ፡ ይ. ሕ. ተወከፍ መባኦሙ ለአኀው ወተወከፍ መባኦን ለአኃት ለነኒ ተወከፍ መባአነ ወቍር

ባነነ ።

፵፬ ፡ ይ. ካ. ንፍቅ እግዚአብሔር አማላክነ ዘኵሎ ትእኅዝ ንስእለከ ወናስተብቍዐከ በአንተ እለ

ያበውኡ መባአ በውስተ ቅድስት አሐቲ እንተ ላዕለ ኵሉ ቤተ ክርስቲያን ። መሥዋዕተ ቀዳ

ምያተ ዐሥራተ አኰቴተ ተዝካር ዘብዙኅ ወዘኅዳጥ ዘኅቡእ ወዘገሃድ ። ወለእለሃ ይፈቅዱ የ

ሀቡ ተወኪፈከ ፍትወቶሙ ሀብ ለኵሎሙ ዐስበ በረከተ ክፍለ ትኩን ።

በ፩ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ

ወለዓለመ ዓለም አሜን ።

፵፭ ፡ ይ. ዲ. በትሑት ዜማ ። ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፵፮ ፤ ይ. ካ. ጸሎተ እንፎራ ።

ኦ ሊቅየ ኢየሱስ ክርስቶስ ሱታፌ ቀዳማዊ ቃለ አብ ንጹሕ ወቃለ መንፈስ ማሕየዊ አንተ

ውእቱ ኅብስተ ሕይወት ዘወረድከ እምሰማያት ። ወአቅደምከ ነጊረ ከመ ትከውን በግዐ ዘአል

ቦ ነውር በእንተ ሕይወተ ዓለም ።

፵፯ ፤ ወይእዜኒ ንስእለ ወናስተብቍዕ እምነ ኂሩተ ሠናያቲከ ። ኦ መፍቅሬ ሰብእ አርኢ ገጸከ ላዕ

ለ ዝንቱ ፤ «እማሬ፡» ኅብስት ፤ ወዲበ ዝንቱ «እማሬ፡» ጽዋዕ ዘአንበርነ ላዕለ ዝንቱ ታቦት

መንፈሳዊ ዘለከ ።

፵፰ ፤ ባርኮ ለዝንቱ ኅብስት ቡራኬ ላዕለ ኅብስት ወቀድሶ ለዝንቱ ጽዋዕ ቡራኬ ላዕለ ጽዋዕ ። ወ

አንጽሖሙ ለ፪ሆሙ ቡራኬ ላዕለ ፪ሆሙ ።

፵፱ ፤ ወሚጦ ለዝንቱ ፤ «እማሬ፡» ኅብስት ይኩን ሥጋከ ንጹሐ ። ወዘተደመረ ውስተ ዝንቱ «እ

ማሬ፡» ጽዋዕ ደመከ ክቡር ። ወይኩን ለኵልነ ዕሩገ ወፈውሰ ለመድኃኒተ ነፍስነ ወሥጋነ

ወመንፈስነ ።

፶ ፤ አንተ ውእቱ ንጉሠ ኵልነ ክርስቶስ አምላክ ወለከ ንፌኑ ልዑለ ውዳሴ ወስብሐተ ወስግደተ

ምስለ አቡከ ኄር ሰማያዊ ወመንፈስ ቅዱስ ማሕየዊ ዘዕሩይ ምስሌከ ። ይእዜኒ ወዘልፈኒ ወ

ለዓለመ ዓለም አሜን ።

፶፩ ፡ ወእምዝ እንዘ ይከድኖሙ ለኅብስት ወለጽዋዕ በመክድን ይበል ዘንተ ጸሎተ መግነዝ ።

አንበርነ ዲበ ዝንቱ ፃሕል ቡሩክ በአምሳለ መቃብር ዘነበርከ ውስቴቱ ሠሉስ ዕለታተ ወሠሉ

ሰ ለያልየ ።

፶፪ ፤ ወረስዮን ለእደውየ አምሳለ እዴሆሙ ለዮሴፍ ወኒቆዲሞስ እለ ገነዝዋ ለሥጋከ ። ወረከቡ

በህየ ናኅየ ወዕረፍተ ወክብረ እምአብ ወወልድ ወመንፈስ ቅዱስ ። ይእዜኒ ወዘልፈኒ ወለዓ

ለመ ዓለም ፤ አሜን ።

፶፫ ፡ ወዲያቆን ይሚጥ ገጾ መንገለ ምዕራብ ወይበል ።

ትእዛዘ አበዊነ ሐዋርያት ኢያንብር ብእሲ ውስተ ልቡ ቂመ ወበቀለ ። ወቅንዓተ ወጽልአ ላዕ

ለ ቢጹ ወኢላዕለ መኑሂ ።

፶፬ ፤ ይ. ዲ. ስግዱ ለእግዚአብሔር በፍርሀት ።

፶፭ ፡ ይ. ሕ. ቅድሜከ እግዚኦ ንሰግድ ወንሴብሐከ ። ወዲያቆን ይስግድ ለቀሲስ ወይስግዱ ኵሎ

ሙ ኅቡረ ።

፶፮ ፤ ወካህን ንፍቅ ዘይትራድኦ ይበል ዘንተ ጸሎተ

ፍትሐት ዘወልድ ።

እግዚኦ እግዚኦ ኢየሱስ ክርስቶስ ወልድ ዋሕድ ቃለ እግዚአብሔር አብ ዘበተከ እምኔነ ኵ

ሎ ማእሰረ ኃጣውኢነ በሕማማቲከ ማሕየዊት ወመድኀኒት ዘነፋሕከ ውስተ ገጸ አርዳኢከ ቅ

ዱሳን ወላእካኒከ ንጹሓን ወትቤሎሙ ንሥኡ መንፈስ ቅዱስ ለእለ ኀደግሙ ኃጢአት ይት

ኀደግ ሎሙ ፤ ወለእለ ኢኀደግሙ ኃጢአት ኢይትኀደግ ሎሙ ።

፶፯ ፤ አንተ ኦ እግዚኦ ይእዜኒ ጸጎከ ክህነተ ለላእካኒከ ንጹሓን ለእለ ይገብሩ ግብረ ክህነት

ኵሎ ጊዜ ለቤተ ክርስቲያን ቅድስት ከመ ይኅድጉ ኃጢአተ በዲበ ምድር ይእስሩ ወይፍት

ሑ ኵሎ ማእሰረ ዐመፃ ።

፶፰ ፤ ወይእዜኒ ካዕበ ንስእለ ወነኀሥሥ እምነ ኂሩትከ ኦ መፍቅሬ ሰብእ ፤ በእንተ እሉ አግብር

ቲከ ወአእማቲከ አበውየ ወአኀውየ ወአኃትየ ወበእንቲአየሂ አነ ገብርከ ድኩም ። ወበእንተ

እለ አድነኑ አርእስቲሆሙ ቅድመ ምሥዋዒከ ቅዱስ ጺሕ ለነ ፍኖተ ምሕረትከ ብትክ ወም

ትር ኵሎ ማእሰረ ኃጣውኢነ ። ለእመ አበስነ ለከ እግዚኦ በአእምሮ አው ዘእንበለ አእምሮ

አው በጽልሑት ። አው በእከየ ልብ አው በገቢር አው በተናግሮ አው በናእሰ ልብ ። እስመ

አንተ ተአምር ድካሞ ለስብእ ።

፶፱ ፤ ኦ ኄር ወመፍቀሬ እጓለ ዕመሕያው ወእግዚአ ኵሉ ፍጥረት ጸግወነ ለነ እግዚኦ ሥርየተ ኃ

ጣውኢነ ። ባርከነ ወቀድሰነ ወአግዕዘነ ወአንጽሐነ ወረስየነ ፍቱሓነ ወግዑዛነ ወለኵሉ ሕዝብ

ከ ፍትሖሙ ።

በዝየ ይዝክር ሒዲሳነ ሙታነ ።

ወምላዕ ላዕሌነ ፈሪሆተ ስምከ ። ወአቁመነ ኀበ ገቢረ ፈቃድከ ቅዱስ ።

፷ ፤ ኦ ኄር እስመ አንተ እግዚእነ ወአምላክነ ወመድኃኒነ ኢየሱስ ክርስቶስ ። ወለከ ንፌኑ ስብ

ሐተ ወክብረ ምስለ አቡከ ኄር ሰማያዊ ወመንፈስ ቅዱስ ማሕየዊ ዘዕሩይ ምስሌከ ይእዜኒ ወ

ዘልፈኒ ወለዓለመ ዓለም ፤ አሜን ።

፷፩ ፤ ወእምዝ ይቅመየጥ መንገለ ምሥዋዕ ወይበል ። አግብርቲከ እለ ተልዕኩ በዛቲ ዕልት ቀሲስ

ወዲያቆን ወካህናት ቡራኬ ላዕለ ካህናት ። ወኵሉ ሕዝብ ፤ ቡራኬ ላዕለ ሕዝብ ፤ ወምስነ

ትየኒ አነ ገብርከ ፤ ቡራኬ ላዕለ ርእሱ ። ይኩኑ ፍቱሓነ ወግዑዛነ ወንጹሓነ እምአፈ ሥሉ

ስ ቅዱስ አብ ወወልድ ወመንፈስ ቅዱስ ። ወእምአፈ ቤተ ክርስቲያን ቅድስት ጉባኤ እንተ

ሐዋርያት ፤ ወእምአፈ ፲ወ፭ ነቢያት ፤ ወእምአፈ ፲ወ፪ ሐዋርያት ፤ ወእምአፈ ፸ወ፪ አር

ድእት ላዕካን ወእምአፈ ነባቤ መለኮት ማርቆስ ወንጌላዊ ሐዋርያ ወሰማዕት ።

፷፪ ፤ ወእምአፈ አብ ክቡሩ ሊቀ ጳጳሳት ቅዱስ ስዊሮስ ወቅዱስ ዲዮስቆሮስ ወቅዱስ አትናቴዎስ

ወቅዱስ ዮሐንስ አፈ ወርቅ ወቅዱስ ቄርሎስ ወቅዱስ ጎርጎርዮስ ወቅዱስ ባስልዮስ ።

፷፫ ፤ ወእምአፈ ፫፻ ፲ወ፰ ርቱዓነ ሃይማኖት እለ ተጋብኡ በኒቅያ ለአውግዞ አርዮስ ። ወእምአፈ

፻ወ፶ እለ ተጋብኡ በሀገረ ቍስጥንጥንያ ለአውግዞ ወቅዶንዮስ ። ወእምአፈ ፪፻ እለ ተጋ

ብኡ በኤፌሶን ለአውግዞ ንስጥሮስ ።

ወእምአፈ ክቡር ርእሰ ሊቃነ ጳጳሳት አባ እገሌ ወብፁዕ ሊቀ ጳጳስነ አባ እገሌ ወእምአፈ

ዚአየኒ ኃጥእ ወነዳይ ወምስኪን ይኩኑ ፍቱሓነ ወግዑዛነ ።

፷፬ ፤ ወእም አፉሃ ለእግዝእትነ ቅድስት ድንግል በ፪ኤ ማርያም ወላዲት አምላክ ሐዳስ ምእናም

።

፷፭ ፤ እስመ ቡሩክ ወምሉዕ ስብሐተ ስምከ ቅዱስ ፤ ኦ ሥሉስ ቅዱስ አብ ወወልድ ወመንፈስ ቅ

ዱስ ይእዜኒ ወዘልፈኒ ወለዓለመ ዓለም ፤ አሜን ።

ይ. ዲ. አው ቀሲስ ፤

፷፮ ፤ በእነተ ቅድሳት ሰላማዊት ሰላመ ናስተብቍዕ ከመ እግዚአብሔር ያስተሳልመነ በሣህለ ዚአሁ

።

፷፯ ፤ ይ. ሕ. ለለ ምዕራፉ አሜን ኪርያላይሶን እግዞኦ ተሣሀለነ ።

፷፰ ፤ በእንተ ሃይማኖትነ ናስተበቍዕ ከመ እግዚአብሔር የሀበነ እንቲአሁ ሃይማኖተ በንጹሕ ንዕቀ

ብ ።

፷፱ ፤ በእንተ ማኅበርነ ናስተበቍዕ ከመ እግዚአብሔር እስከ ፍጻሜነ በኅብረተ መንፈስ ቅዱስ ይዕ

ቀበነ ።

፸ ፤ በእንተ ትዕግሥታት ነፍሳት ናስተበቍዕ ከመ እግዚአብሔር በኵሉ ምንዳቤነ ፍጻሜ ትዕግሥት

ይጸግወነ ።

፸፩ ፤ በእንተ ነቢያት ቅዱሳን ናስተበቍዕ ከመ እግዚአብሔር ምስሌሆሙ䀠ይኈልቈነ ።

፸፪ ፤ በእንተ ሐዋርያት ላዕካን ናስተበቍዕ ከመ እግዚአብሔር የሀበነ ናሥምር በከመ እሙንቱ አ

ሥመርዎ ወመክፈልቶሙ ይክፍለነ ።

፸፫ ፤ በእንተ ቅዱሳን ሰማዕታት ናስተበቍዕ ከመ እግዚአብሔር የሀበነ ንፈጽም ኪያሃ ፤ ግዕዘ ።

፸፬ ፤ በእንተ ርእሰ ሊቃነ ጳጳሳት አባ እገሌ ወብፁዕ ሊቀ ጳጳሳነ አባ እገሌ ናስተበቍዕ ከመ እግ

ዚአብሔር የሀበነ ኪያሆሙ ለነዋህ መዋዕȈ በልቡና ያርትዑ ቃለ ሃይማኖት በንጹሕ ዘእንበለ

ነውር እስመ እሙንቱ ቀዋምያኒሃ ለቤተክርስቲያን ።

፸፭ ፤ በእንተ ቀሳውስት ናስተበቍዕ ከመ እግዚአብሔር ኢያሰስል እምኔሆሙ መንፈስ ክህነት ጻሕ

ቀ ወፍርሀተ ዚአሁ እስከ ፍጻሜ ይጸጉ ወፃማሆሙ ይትወከፍ ።

፸፮ ፤ በእንተ ዲያቆናት ናስተበቍዕ ከመ እግዚአብሔር የሀቦሙ ምርዋጸ ፍጹመ ይሩጹ ወበቅድስና

ይቅረቡ ፃማሆኡ ወፍቅሮሙ ይዘከር ።

፸፯ ፤ በእንተ ንፍቅ ዲያቆናት ወአናጕንስጢስ ወመዘምራን ናስተበቍዕ ከመ እግዚአብሔር የሀቦ

ሙ ጻሕቀ ሃይማኖቶሙ ይፈጽሙ ።

፸፰ ፤ በእንተ መበለታት ወመዓስባት ናስተበቍዕ ከመ እግዚአብሔር ይስማዕ ስእለቶን ወፈድፋደ

ጸጋ መንፈስ ቅዱስ ይጸግዎን ውስተ አልባቢሆን ወይትወከፍ ፃማሆን ።

፸፱ ፤ በእንተ ደናግል ናስተበቍዕ ከመ እግዚአብሔር የሀቦሙ አክሊለ ድንግልና ወይኩኑ ለእግዚአ

ብሔር ውሉደ ወአዋልደ ወይትወከፍ ፃማሆን ።

፹ ፤ በእንተ መስተዓግሣን ናስተበቍዕ ከመ እግዚአብሔር የሀቦሙ ዐስቦሙ በትዕግስት ይንሥኡ ።

፹፩ ፤ በእንተ ሕዝባውያን ወመሃይምናን ናስተበቍዕ ከመ እግዚአብሔር የሀቦሙ ሃይማኖተ ፍጹመ

በንጹሕ ይዕቀቡ ።

፹፪ ፤ በእንተ ንኡሰ ክርስቲያን ናስተበቍዕ ከመ እግዚአብሔር የሀቦሙ መክፈልተ ሠናየ ወሕፅበተ

ዳግም ልደት ለሥርየተ ኃጢአት ወበማኅተመ ቅድስት ሥላሴ ይኅትሞሙ ።

፹፫ ፤ በእንተ መፍቀሪተ እግዚአብሔር ሀገሪትነ ኢትዮጵያ ናስተበቀዕ ከመ እግዚአብሔር ብዙኃ ሰ

ላመ ይጸጉ በማዕከሊሃ ።

፹፬ ፤ በእንተ መኳንንት ወእለ በሥልጣናት ናስተበቍዕ ከመ እግዚአብሔር ጥበበ ወፍርሃተ ዚአሁ

የሀቦሙ ።

፹፭ ፤ በእንተ ኵሉ ዓለም ናስተበቍዕ ከመ እግዚአብሔር ያቅድም ሐልዮ ወየሐሊ ለለ ፩ ፩ ጻሕ

ቆ ዘይሤኒ ወዘይኄይስ ።

፹፮ ፤ በእንተ እለ ይነግዱ በባሕር ወበየብስ ናስተበቍዕ ከመ እግዚአብሔር በየማነ ሣህል ይምር

ሆሙ ወያግብኦሙ ኀበ ማኅደሪሆሙ በዳኅና ወበሰላም ።

፹፯ ፤ በእንተ ርኁባን ወጽሙዓን ናስተበቍዕ ከመ እግዚአብሔር የሀቦሙ ሲሳዮሙ ዘለለ ዕለቱ ።

፹፰ ፤ በእንተ ኅዙናን ወትኩዛን ናስተበቍዕ ከመ እግዚአብሔር ይናዝዞሙ ፍጹመ ።

፹፱ ፤ በእንተ ሙቁሓን ናስተበቍዕ ከመ እግዚአብሔር ይፍትሖሙ እማዕሠሪሆሙ ።

፺ ፤ በእንተ ፂዉዋን ናስተበቍዕ ከመ እግዚአብሔር ይሚጦሙ በሰላም ውስተ ብሔሮሙ ።

፺፩ ፤ በእንተ ስዱዳን ናስተበቍዕ ከመ እግዚአብሔር የሀቦሙ ትዕግሥተ ወትምህርተ ሠናየ ወይጸጉ

ፃማሆሙ ፍጹመ ።

፺፪ ፤ በእንተ ሕሙማን ወድውያን ናስተበቍዕ ከመ እግዚአብሔር ፍጡነ ይፈውሶሙ ወይፈኑ ሣህ

ለ ወምሕረተ ሳዕሌሆሙ ።

፺፫ ፤ በእንተ እለ ኖሙ እምቅድስት ቤተ ክርስቲያን ናስተበቍዕ ከመ እግዚአብሔር ይጸግዎሙ መ

ካነ ዕረፍት ።

፺፬ ፤ በእንተ እለ አበሱ እበዊነ ወአኀዊነ ናስተበቍዕ ከመ እግዚአብሔር ኢይትቀየሞሙ ናኅየ ወሣ

ኅተ የሀቦሙ እመዓቱ ።

፺፭ ፤ በእንተ ዝናማት ናስተበቍዕ ከመ እግዚአብሔር ይፈኑ ዝናመ ኀበ ዘይፈቀድ መካን ።

፺፮ ፤ በእንተ ማያት አፍላግ ናስተበቍዕ ከመ እግዚአብሔር ይምላዕ ኪያሆን እስከ መስፈርት ወዓ

ቅም ።

፺፯ ፤ በእንተ ፍሬ ምድር ናስተበቍዕ ከመ እግዚአብሔር የሀባ ፍሬሃ ለምድር ለዘርዕ ወለማዕረር

። ወለኵልነ እለ በጸሎት ንስእል ወናስተበቍዕ በመንፈሰ ሰላም ይክድነነ ወይጸግወነ ወያብር

ህ አዕይነተ አልባቢነ ። ንቅረብ ወንስአሎ ለእግዚአብሔር ከመ ተሠጢዎ ጸሎተነ ይትወከፍ

።

ወእምድኅረ ይቤ ዛንተ ይቅጽቦ ኤጲስ ቆጶስ በእዴሁ ወይበል ።

፺፰ ፤ ንትነሣእ እንከ በመንፈስ ቅዱስ ከመ ለቢወነ ንልሐቅ በጸጋሁ ወንትመካህ በስመ ዚአሁ ወን

ትሕነጽ ዲበ መሠረተ ነቢያት ወሐዋርያት ። ንቅረብ ወንስአሎ ለእግዚአብሔር አምላክነ ከ

መ ተሠጢዎ ጸሎተነ ይትወከፍ ። ወእምዝ ይትነሥኡ ሕዝብ ።

ወካህን የአኃዝ ኅጠታተ ዕጣን በአዴሁ ዘየማን ወማዕጠንታተ በእዴሁ ዘጸጋም ። ወለእመ

ሀሎ ሊቀ ጳጳስ አው ጳጳስ አው ኤጲስ ቆጶስ ይሰድ ኀቤሁ ዕጣነ ወማዕጠንተ ከመ ይባርክ

ሎቱ ። ወለእመ ኢሀሎ ይባርክ ለሊሁ እንዘ ይዜከር በዘሀሎ ዓመተ ምሕረት ወሠርቀ ሌ

ሊት ወመዓልት ።

፺፱ ፤ ወካዕበ ይበል ዘንተ ፤ እስእለከ ወአስተበቍዐከ ኦእግዚአብሔር አማልኪየ በከመ ሠመርከ

ቍርባነ አቤል ፍቁርከ ወመሥዋዕተ ሄኖክ ወኖኅ ወአብርሃም ወዕጣነ አሮን ወሳሙኤል ወዘካ

ርያስ ፤ ከማሁ ተወከፍ እምኔየ ዘንተ «እማሬ ፡» ዕጣነ ንጹሐ ከመ ፄና መዓዛ ሠናይ ለሥ

ርየተ ኃጢአትየ ፤ ወአናኅሲ አበሳሆሙ ለኵሎሙ ሕዝብከ ። እስመ ቡሩክ አንተ ወለከ ይደ

ሉ ስብሐት ምስለ ወልድከ ዋሕድ ወመንፈስ ቅዱስ ማሕየዊ ። ይእዜኒ ወዘልፈኒ ወለዓለመ

ዓለም ፤ አሜን ።

፻ ፤ ይ. ካ. እግዚአብሔር አብ እግዚአብሔር ወልድ እግዚአብሔር መንፈስ ቅዱስ ተወከፍ ዘንተ ዕ

ጣን ንጹሐ ወዘንተ ማኅቶተ ወዘንተ መሥዋዕተ ጸሎተ ፫ቱ ጊዜ በል ።

፻፩ ፤ እግዝእትነ ማርያም ወላዲተ አምላክ አዕርጊ ዘንተ ዕጣነነ ወዘንተ ጸሎተነ ወዘንተ ማኅቶተነ

ወዘንተ መሥዋዕተነ ።

፻፪ ፤ ኦ እግዚኦ ተወከፍ እምኔየ ዘንተ ዕጣነ ንጹሐ ወቍርባነ ለሥርየተ ኃጢአትየ ወጌጋይየ ወአ

በሳሆሙ ለሕዝብከ ።

ወይውግር ዕጣነ እንዘ ይብል ።

ቡሩክ እግዚአብሔር አብ አኃዜ ኵሉ ።

፻፫ ፤ ይ. ካ. ንፍቅ ወቡሩክ ወልድ ዋሕድ እግዚእነ ኢየሱስ ክርስቶስ ዘተወልደ እምእግዝእትነ ማ

ርያም ቅድስት ድንግል ለመድኀኒተ ዚአነ ።

፻፬ ፤ ይ. ካ. ወቡሩክ መንፈስ ቅዱስ መጽንዔ ኵልነ ስብሐት ወክብር ይደሉ ለሥሉስ ቅዱስ አብ

ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም ፤ አሜን ።

፻፭ ፤ ይ. ካ. አበውእ ለከ ዕጣነ ምስለ ሐራጊት ከርቤ ወቀንዓት ፤ ወሰሊሆት እምነ አልባሲከ ።

ተወከፍ ሰሎትየ ከመ ዕጣን በቅድሜከ ። ወዓዲ አቀርብ ለከ ዘንተ «እማሬ ፡» ዕጣነ ንጹሐ

ለሥርየተ ኃጢአትየ ወጌጋይየ ወአበሳሆሙ ለሕዝብከ ። እስመ ቡሩክ ወምሉዕ ስብሐተ ስም

ከ ቅዱስ አብ ወወልድ ወመንፈስ ፤ ቅዱስ ይእዜኒ ወዘልፈኒ ወለዓለመ ዓለም ፤ አሜን ።

፻፮ ፤ ይ. ካ. ስብሐታተ መላእክት እንዘ ይብሉ በአርያም ፤ ሃሌ ሉያ ለአብ ሃሌ ሉያ ለወልድ ሀ

ሌ ሉያ ለመንፈስ ቅዱስ ። ስብሐት ለአብ ስብሐት ለወልድ ስብሐት ለመንፈስ ቅዱስ ።

፻፯ ፤ ንስግድ ለአብ ንስግድ ለወልድ ንስግድ ለመንፈስ ቅዱስ እንዘ አሐዱ ሠለስቱ ወእንዘ ሠለስ

ቱ አሐዱ ።

ጸሎተ ዕጣን ።

፻፰ ፤ ኦ አምላክ ዘለዓለም ቀዳሚ ወደኃሪ ዘአልብከ ጥንት ወኢተፍጻሚት ። ዘዐቢይ በተኬንዎቱ

ወኃይል በምግባሩ ወጠቢብ በምክሩ ወጽኑዕ በኃይሉ ። ዘህልው ውስተ ኵሉ ወይሄሉ ምስለ

ኵሉ ።

፻፱ ፤ ሀሉ ምስሌነ እግዚኦ በዛቲ ሰዓት ወቁም ማእከሌነ ። ወአንጽሕ አልባቢነ ወቀድስ ነፍስነ ወ

ሥጋነ ወመንፈስነ ወሕዕበነ እምኵሉ ኃጢአት ዘገበርነ በአእምሮ አው በኢያእምሮ ።

፻፲ ፤ ሀበነ ንሡዕ በቅድሜከ ወሥዋዕተ ነባቢተ ወመሥዋዕተ በረከት እንተ ታበውእ ውስተ ወሳጢተ

መንጦላዕት ወኀበ ቅድስተ ቅዱሳን ማኅደርከ ዘለዓለም ።

ወእምዝ ይዑድ ኀበ ታቦት ፫ተ ጊዜ ማኅቶት ቅድሜሁ ሠራዒ ዲያቆን ጻዊሮ መጽሐፈ ጳው

ሎስ ይዑድ እንዘ ይብል ።

፻፲፩ ፤ ንስእለከ እግዚኦ ወናስተብቍዐከ ከመ ትዘከራ ለቅድስት እሐቲ ቤተ ክርስቲያን ጉባኤ እን

ተ ሐዋርያት እንተ ሀለወት እምጽንፍ እስከ አጽናፈ ዓለም ።

፻፲፪ ፤ ይ. ዲ. ጸልዩ በእንተ ሰላመ ቤተ ክርስቲያን አሐቲ ቅድስት ጉባኤ እንተ ሐዋርያት ርትዕት

ኀበ እግዚአብሔር ።

ወለለ ዑደቱ ይ. ሕ. አሜን ኪርያላይሶን እግዚኦ ተሣሃለነ ።

፻፲፫ ፤ ይ. ካ. ተዘከሮ እግዚኦ ለአብ ክቡር ብፁዕ ወቅዱስ ርእሰ ሊቃነ ጳጳሳት አባ እገሌ ወብፁዕ

ሊቀ ጳጳስነ አባ እገሌ ተዘከር እግዚኦ ጳጳሳተ ኤጲስ ቆጶሳተ ቀሳውስተ ወዲያቆናተ ርቱዓነ

ሃይማኖት ።

ወለ እመ አዕረፈ ሊቀ ጳጳሳት አው ጳጳስ ይበል ። ኦ እግዚኦ አዕርፍ ነፍሰ አቡእ እገሌ ወአ

ኅድሮ በውስተ መንግሥተ ሰማያት ምስለ ጻድቃን ። ወአንብር ለኒ ዲበ መንበሩ ህየንቴሁ

ኖላዌ ኄረ ኢንኩን ከመ መርዔት ዘአልቦ ኖላዊ ወኢይምሥጠነ ተኵላ መሣጢ ። ወኢይጽዐ

ሉነ ሕዝብ ነኪራን እለ ዉፁኣን እምኔነ ።

፻፲፬ ፤ ይ. ዲ. ጸልዩ በእንተ ርእሰ ሊቃነ ጳጳሳት አባ እገሌ ወብፁዕ ሊቀ ጳጳስነ አባ እገሌ ወኵ

ሎሙ ጳጳሳት ኤጲስ ቆጶሳት ቀሳውስት ወዲያቆናት ወኵሎሙ ሕዝበ ክርስቲያን ርቱዓነ ሃይ

ማኖት ።

፻፲፭ ፤ ይ. ካ. ተዘከር እግዚኦ አበዊነ ወአኀዊነ ወአኃቲነ እለ ኖሙ ወአዕረፉ በርትዕት ሃይማኖት

።

ተዘከር እግዚኦ ማኅበረነ ። ባርኮሙ ወጸግዎሙ ከመ ይኩኑ ለከ ዘእንበለ ክልዓት ወኢጽር

ዓት ይግበሩ ፈቃደከ ቅድስተ ወብፅዕተ ። ወረስዮሙ ቤተ ጸሎት ወቤተ ንጽሕ ወቤተ በረከ

ት ።

ጸግወነ እግዚኦ ለነ ለአግብርቲከ ወለእለ ይመጽኡ እምድኅሬነ ወእስከ ለዓለም መዋዕለ ጸጉ

።

፻፲፮ ፤ ይ. ዲ. ጸልዩ በእንተ ማኅበርነ ወፅቅበተ ለኵልነ ።

፻፲፯ ፤ ይ. ካ. ተንሥእ እግዚኦ አምላኪየ ወይዘረዉ ፀርከ ። ወይጕየዩ ኵሎሙ እምቅድመ ገጽ

ከ እለ ይጸልዑ ቅዱሰ ወብሩከ ስመከ ። ወሕዝብከሰ ይኩኑ ቡሩካነ በበረክተ ፼ አእላፋት

ወትእልፊተ አእላፋት እለ ይገብሩ ፈቃደከ በኵሉ ጊዜ ።

በ፩ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ ዓለም አሜን ።

፻፲፰ ፤ ይ. ዲ. ተንሥኡ ለጸሎት

ይ. ሕ. እግዞኦ ። ተሣሃለነ ።

ይ. ካ. ሰላም ። ለኵልክሙ ።

ይ. ሕ. ምስለ መንፈስከ ።

፻፲፱ ፤ ይ. ካ. በዘወትር አንቲ ውእቱ ማዕጠንት ዘወርቅ ። በዓበይት በዓላት ወበእሑድ ።

ይ. ካ. ንስግድ ፫ተ ጊዜ ።

ይ. ሕ. ለአብ ወወልድ ወመንፈስ ቅዱስ እንዘ ሠለስቱ አሐዱ ፫ተ ጊዜ ።

፻፳ ፤ ይ. ካ. ሰላም ለኪ ።

ይ. ሕ. ቅድስት ቤተ ክርስቲያን ማኅደረ መለኮት ።

፻፳፩ ፤ ይ. ካ. ሰአሊ ለነ ።

ይ. ሕ. ድንግል ማርያም ወላዲተ አምላክ ።

፻፳፪ ፤ ይ. ካ. አንቲ ውእቱ ።

ይ. ሕ. ማዕጠንት ዘወርቅ እንተ ፆርኪ ፍሕመ እሳት ቡሩክ ዘነሥኣ እመቅደስ ዘይሠሪ ኃ

ጢአተ ወይደመስስ ጌጋየ በውእቱ ዘእግዚአብሔር ቃል ዘተሰብአ እምኔኪ ዘአዕረገ ለአቡሁ

ርእሶ ዕጣነ ወመሥዋዕተ ሥሙረ ። ንሰግድ ለከ ክርስቶስ ምስለ አቡከ ኄር ሰማያዊ ወመ

ንፈስከ ቅዱስ ማሕየዊ እስመ መጻእከ ወአድኀንከነ ።

፻፳፫ ፤ ወእምዝ ይረድ ውስተ አንቀጸ ምዕራብ ወይዕጥን ፫ተ ጊዜ በአድንኖ ርእስ ። ወለእመ ሀ

ሎ ሊቀ ጳጳስ አው ጳጳስ አው ኤጲስ ቆጶስ ይሰድ ኀቤሁ ። ወይዕጥኖ ፫ተ ጊዜ በከመ

ገብረ ቅድመ ታቦት ። ወይበል ቅድመ ።

ተዘክሮ ለአቡነ እገሌ ። ወዳግመ ይበል ።

ዕቀቦ ዓመታተ ብዙኀ ወመዋዕለ ነዊኀ በጽድቅ ወበሰላም ። ወሣልሰ ይበል ።

አገርር ፀሮ ታሕተ እገሪሁ ይሰአል ለነ ኀበ እግዚአብሔር ከመ ይሥረይ ለነ ኃጣውኢነ ።

፻፳፬ ፤ ወእምዝ ይዕጥን ካህናተ ኵሎ ለለ ፩ ምዕረ ጊዜ እንዘ ይብል ።

እስእለከ ኦ አቡየ ቀሲስ ከመ ትዘከረኒ በጸሎትከ ቅድስት ።

ውእቶሙኒ ያውሥእዎ እንዘ ይብሉ ።

እግዚአብሔር ይትወከፍ መሥዋዕተከ ወያፄኑ መዓዛ ዕጣንከ ወይዕቀባ ለክህነትከ በጽድቅ ።

በከመ ተወክፈ መሥዋዕተ መልከ ጼዴቅ ወዕጣነ አሮን ወዘካርያስ እለ ህልዋን ውስተ ቤተ

ክርስቲያን ዘበኵር ።

፻፳፭ ፤ ወእንዘ ይወዕእ ያንብር እዴሁ ዲበ ርእሱ ለዲያቆን ወይበል ።

በረከተ ጳውሎስ ይኅድር በላዕሌከ ።

ወይበል ላዕለ ሕዝብ ለለ አሐዱ አሐዱ ። እግዚአብሔር ይባርከ ።

፻፳፮ ፤ ይ. ካ. እንዘ የ ዐውድ ኀበ ቤተ ክርስቲያን በበ አንቀጹ ።

ስብሐት ወክብር ለሥሉስ ቅዱስ ይደሉ አብ ወወልድ ወመንፈስ ቅዱስ ኵሎ ጊዜ ይእዜኒ

ወዘልፈኒ ወለዓለመ ዓለም አሜን ።

፻፳፯ ፤ ፀዓቱ በየማን ወበዊኦቱ በፀጋም ቅድመ ታቦት ደቡባዊ ወሶበ ይበውእ ይበል ።

እግዚአብሔር አምላክነ በከመ አንኀልከ ቅድመ ጥቅማ ለኢያሪኮ በእደ ኢያሱ ገብርከ ወል

ደ ነዌ ከማሁ አንኅል ጥቅመ ኃጢአትየ ወኃጢአተ ኵሉ ሕዝብከ በእደ ዚአየ እነ ገብርከ

።

፻፳፰ ፤ ይ. ካ. በአ መልአክ ኀቤሃ ወቆመ ቅድሜሃ ወይቤላ ተፈሥሒ ተፈሥሒ ተፈሥሒ ኦ ምል

ዕተ ጸጋ ።

ይ. ሕ. እግዚአብሔር ምስሌኪ ።

ይ. ካ. ቡርክት አንቲ እምአንስት ።

ይ. ሕ. ወቡሩክ ፍሬ ከርሥኪ ።

ይ. ካ. ሰአሊ ለነ ኀበ ክርስቶስ ወልድኪ ።

ይ. ሕ. ከመ ይሥረይ ለነ ኃጣውኢነ ።

፻፳፱ ፤ ወእምዝ ገቢዖ ይዑድ ኀበ ታቦት ፩ደ ጊዜ ወያዕርግ ዕጣነ ላዕለ ርእሰ ምሥዋዕ ፫ተ ጊዜ

እንዘ ይብል ።

ኦ ተወካፌ ንስሓ ወሠራዬ ኃጢአት ኢየሱስ ክርስቶስ ሥረይ ኃጢአትየ ወኃጢአተ ኵሉ

ሕዝብከ ።

፻፴ ፤ ወተወከፍ ንስሓሆሙ ለእሉ አግብርቲከ ወአእማቲከ ወአሥርቅ ላዕሌሆሙ ብርሃነ ጸጋከ በእን

ተ ስምከ ቅዱስ ዘተሰምየ በላዕሌነ ። በ፩ ወልድከ ዘቦቱ ለከ ምስሌሁ ወምስለ ቅዱስ መን

ፈስ ይእዜኒ ወዘልፈኒ ወለዓለመ ዓለም አሜን ።

፻፴፩ ፤ ይ. ዲ. ንፍቅ ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ንፍቅ ሰላም ለኵልክሙ ።

ይ. ሕ. ምስለ መንፈስከ ።

፻፴፪ ፤ ይ. ካ. ንፍቅ እግዚአ አእምሮ ወዜናዌ ጥበብ ዘከሥተ ለነ ዘኮነ ሥውረ ውስተ ማዕምቀ ጽ

ልመት ወሃቤ ቃለ ትፍሥሕት ለእለ ይሰብኩ ዕበየ ኃይልከ ።

፻፴፫ ፤ አንተ ውእቱ በብዙኅ ኂሩትከ ሰዋዕኮ ለጳውሎስ ዘኮነ ቀዲሙ ሰዳዴ ወረሰይኮ ንዋየ ኅሩ

የ ። ወበዝንቱ ሠመርኮ ከመ ይኩን ሐዋርያ ወሰባኬ ወንጌል መንግሥትከ ጸዋዒ ።

፻፴፬ ፤ ኦ ክርስቶስ አምላክነ አንተ ውእቱ መፍቀሬ ሰብእ ። ኦ ኄር ጸግወነ ልቡና ዘእንበለ ግብ

ር ወሕሊና ንጹሐ ዘኢይትአተት እምኀቤከ ። ከመ ናእምር ወንለቡ ወንጠይቅ መጠነ ትም

ህርትከ ቅድስት ዘተነበት በላዕሌነ ይእዜኒ እምኀቤሁ ።

፻፴፭ ፤ ወበከመ ተመሰለ ብከ ኦ ርእሰ ሕይወት ከማሁ ለነኒ ረስየነ ድልዋነ ንትመሰል ኪያሁ በ

ምግባር ወበሃይማኖት ወንሰብሕ ለስምከ ቅዱስ ወንትመካህ በክቡር መስቀልከ ኵሎ ጊዜ

እስመ ለከ ይእቲ መንግሥት ወኃይል ዕበይ ወሥልጣን ክብር ወስብሐት ለዓለመ ዓለም

ይ. ሕ. አሜን ።

፻፴፮ ፤ ይ. ዲ. እንዘ ይወፅእ ኵሉ ዘኢያፈቅሮ ለእዚእነ ወመድኃኒነ ኢየሱስ ክርስቶስ ወዘኢየአ

ምን ልደቶ እማርያም እምቅድስት ድንግል በ፪ኤ ታቦተ መንፈስ ቅዱስ እስከ ምጽአቱ

ሐዳስ በከመ ይቤ ጳውሎስ ውጉዘ ለይኩን ።

ወያንብብ መንገለ ምዕራብ እስመ ስብከቱ ይእቲ ። ወእምድኅረ አንበበ ይበል ።

በረከተ አብ ወፍተ ወልድ ወሀብተ መንፈስ ቅዱስ ዘወረደ ላዕለ ሐዋርያት በጽርሐ ጽዮን

ቅድስት ከማሁ ይረድ ወይትመከዐብ ላዕሌየ ወላዕለ ኵልክሙ ።

፻፴፯ ፤ ይ. ሕ. ቅዱስ ሐዋርያ ጳውሎስ ሠናየ መልእክት ፈዋሴ ዱያን ዘነሣእከ አክሊለ ሰአል ወ

ጸሊ ዘእንቲአነ ያድኅን ነፍሳተነ በብዝኀ ሣህሉ ወምሕረቱ በእንተ ስሙ ቅዱስ ።

፻፴፰ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፴፱ ፤ ይ. ካ. ኦ አምላክ ዘለዓለም ቀዳሚ ወደኃሪ ዘአልብከ ጥንተ ወኢተፍጻሜት ዘዐቢይ በተኬ

ንዎቱ ወኃያል በምግባሩ ወጠቢብ በምክሩ ወጽኑዕ በኃይሉ ዘህልው ውስተ ኵሉ ።

፻፵ ፤ ንስእለከ ወናስተበቍዐከ ከመ ተሀሉ ምስሌነ በዛቲ ሰዓት አርኢ ገጸከ ላዕሌነ ወንበር ምስ

ሌነ ማእከሌነ ።

፻፵፩ ፤ ወአንጽሕ አልባበነ ወቀድስ ነፍስተነ ወሥረይ ኃጢአተነ ዘገበርነ በፈቃድነ ዘእንበለ ፈቃደከ

ወረስየነ እግዚኦ ናቅርብ ኀቤከ መሥዋዕተ ንጹሐ ቍርባነ ነባቤ ወዕጣነ መንፍሳዌ ይባእ

ውስተ ጽርሐ ቅዱስ ቅዱሳቲከ በዋሕድ ወልድከ እግዚእነ ኢየሱስ ክርስቶስ ዘምስለ መንፈ

ስ ቅዱስ ።

፻፵፪ ፤ ይ. ዲ. ንፍቅ እንዘ ይወፅእ ነገር ዘእመልእክተ እገሌ ረድኡ ወሐዋርያሁ ለእግዚእነ ኢየ

ሱስ ክርስቶስ ጸሎቱ ወበረከቱ የሀሉ ምስለ ኵልነ ሕዝበ ክርስቲያን ለዓለመ ዓለም ፤ አሜ

ን ። ወእምድኅረ አንበበ ይበል ።

ኦ አኃውየ ኢታፍቅርዎ ለዓለም ወኢዘሀሎ ውስተ ዓለም ። ዓለሙኒ ኀላፊ ፍትወቱኒ ኀላ

ፊ እስመ ኵሉ ኀላፊ ውእቱ ።

፻፵፫ ፤ ይ. ሕ. ቅዱስ ሥሉስ ዘኅቡር ህላዌከ ዕቀብ ማኅበረነ በእንተ ቅዱሳን ኅሩያን አርዳኢከ

ናዝዘነ በሣህልከ በእንተ ቅዱስ ስምከ ።

፻፵፬ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵክሙ ።

ይ. ሕ. ምስለ መንፈስከ ።

፻፵፭ ፤ ይ. ካ. እግዚእነ ወአምላክነ አንተ ውእቱ ለሐዋርያቲከ ቅዱሳን ከሠትከ ሎሙ ምሥጢረ

ስብሐተ ወንጌል መሢሕከ ፤ ወወሀብኮሙ ዐቢየ ሀብተ እንተ አልባቲ ኍልቍ እንተ ይእቲ

እምጸጋከ ወፈነውኮሙ ይስብኩ ውስተ ኵሉ አጽናፈ ዓለም ብዕለ ጸጋከ ዘኢይትዐወቅ ም

ሕረትከ ።

፻፵፮ ፤ ወንሕነኒ እግዚኦ ንስእለከ ወናስተበቍዐከ ከመ ትረስየነ ድልዋነ ለርስቶሙ ወለመክፈልቶ

ሙ ንሑር በፍናዊሆሙ ወንትሉ በዐሠሮሙ ወጸግወነ በኵሉ ጊዜ ንትመሰል ኪያሆሙ ወን

ጽናዕ በፍቅሮሙ ። ወንኩን ክፍለ ምስሌሆሙ በውስተ ፃማሆሙ በሠናይ አምልኮ ።

፻፵፯ ፤ ወዕቀባ ለቤተ ክርስቲያንከ ቅድስት እንተ ሣረርካ በእንቲአሆሙ ። «ቡራኬ ላዕለ ርእሱ፡»

ወባርክ ላዕለ አባግዐ መርዔትከ «ቡራኬ ላዕለ ሕዝብ ።» ወአብዝኃ ለዛቲ ዐፀደ ወይን «ቡ

ራኬ ላዕለ ዘሀለዉ በመሥዋዕ ።» አንተ ተከልካ በየማንከ ቅዱስ በኢየሱስ ክርስቶስ እግዚ

እነ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለ

መ ዓለም ፤ አሜን ።

፻፵፰ ፤ ይ - ካ - ንፍቅ ቅድመ ንበት ግብር ነቅሶ ንጹሕ ዘእምአንቅዕተ ሕግ ንጹሓን ዝውእቱ ዜ

ና ግብሮሙ ለሐዋርያት በረከተ ጸሎቶሙ የሀሉ ፤ ምስለ ኵልነ ሕዝበ ክርስቲያን ለዓለመ

ዓለም አሜን ።

፻፵፱ ፤ ወያንብብ መንገለ ደቡብ ። ወአንቢቦ ይበል ። መልዐ ወዐብየ ወተለዓለ ቃለ እግዚአብሔ

ር ወበዝኀ ወተወሰከ ። ውስተ ቤተ ክርስቲያን ቅድስት ። ወበዝኁ ሕዝብ እለ እምኑ በእግ

ዚእነ ኢየሱስ ክርስቶስ ዘሎቱ ስብሐት ለዓለመ ዓለም አሜን ።

፻፶ ፤ ይ. ሕ. ቅዱስ ቅዱስ ቅዱስ አንተ አብ አጋዜ ኵሉ ።

ቅዱስ ቅዱስ ቅዱስ አንተ ወልድ ዋሕድ ዘአንተ ቃለ አብ ሕያው ።

ቅዱስ ቅዱስ ቅዱስ አንተ መንፈስ ቅዱስ ዘተአምር ኵሎ ።

፻፶፩ ፤ ይ. ካ. ቀዊሞ ቅድመ ምሥዋዕ ።

እግዚአብሔር አምላክነ ዘተወከፍከ መሥዋዕተ አቡነ አብርሃም ፤ ወህየንተ ይስሐቅ ወልዱ

ዘአስተዳሎከ ወአውረድከ ሎቱ ቤዛሁ በግዐ ከማሁ ተወከፍ እግዚኦ መሥዋዕተነ ወመዓዛ ዝ

ንቱ ዕጣንነ ወፈኑ ለነ ህየንቴሁ እምላዕሉ ብዕለ ሣህልከ ወምሕረትከ ከመ ንኩን ንጹሓነ

እምኵሉ ጼና ፂዓተ ኃጣውኢነ ።

፻፶፪ ፤ ወረስየነ ድልዋነ ከመ ንትለአክ ቅድመ ውዳሴ ንጽሕከ ኦ መፍቀሬ ሰብእ በጽድቅ ወበንጽ

ሕ በኵሉ መዋዕለ ሕይወትነ በትፍሥሕት ወበኀሤት ።

፻፶፫ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፶፬ ፤ ይ. ካ. ከመ ቀዳሚ ።

ንስእለከ ወናስተበቍዐከ ከመ ትዘከራ ለቅድስት አሐቲ ቤተ ክርስቲያን ።

፻፶፭ ፤ ይ. ካ. ተፈሥሒ ኦ ዘንስእለኪ ዳኅና ኦ ቅድስት ምልዕተ ክብር ድንግል በኵሉ ጊዜ ወ

ላዲተ አምላክ እሙ ለክርስቶስ አዕርጊ ጸሎተነ ዲበ መልዕልት ኀበ ፍቁር ወልድኪ ከመ

ይሥረይ ለነ ኃጣውኢነ ።

፻፶፮ ፤ ተፈሥሒ ኦ ዘወልድኪ ለነ ብርሃነ ጽድቅ ዘበአማን ክርስቶስሃ አምላክነ ። ኦ ድንግል ንጽ

ሕት ሰአሊ ለነ ኀበ እግዚእነ ከመ ይግበር ምሕረተ ለነፍሳቲነ ወይሥረይ ለነ ኃጣውኢነ

።

፻፶፯ ፤ ተፈሥሒ ኦ ድንግል ማርያም ወላዲተ አምላክ ቅድስት ወንጽሕት ሰአሊት በአማን በእንተ

ዘመደ እኳለ እመሕያው ሰአሊ ለነ ቅድመ ክርስቶስ ወልድኪ ከመ ይጸግወነ ሥርየተ ኃጣ

ውኢነ ።

፻፶፰ ፤ ተፈሥሒ ኦ ድንግል ንጽሕት ዘበአማን ንግሥት ተፈሥሒ ኦ ምክሐ ዘመድነ ተፈሥሒ ኦ

ዘወለድኪ ለነ አማኑኤልሃ አምላክነ ።

፻፶፱ ፤ ንስእለኪ ከመ ትዘከርነ ዐራቂተ ። ዘበአማን ቅድመ እግዚእነ ኢየሱስ ክርስቶስ ከመ ይግ

በር ምሕረተ ለነፍሳቲነ ወይሥረይ ለነ ኃጣውኢነ ።

፻፷ ፤ ወእምዝ ይፃኡ ኅቡረ ኀበ ገጸ መንጦላዕት ወይብሉ በተባርዮ እንዘ ይትቀነዩ ።

ዝውእቱ ጊዜ ባርኮት ወዝ ውእቱ ጊዜ ዕጣን ኅሩይ ጊዜ ስብሖቱ ለመድኃኒነ መፍቀሬ ሰብእ

ክርስቶስ ።

፻፷፩ ፤ ዕጣን ይእቲ ማርያም ዕጣን ውእቱ እስመ ዘውስተ ከርሳ ዘይትሜዐዝ እምኵሉ ዕጣን ኅሩ

ይ ዘወለደቶ መጽአ ወአድኀነነ ።

፻፷፪ ፤ ዕፍረት ምዑዝ ኢየሱስ ክርስቶስ ንዑ ንስግድ ሎቱ ወንዕቀብ ትእዛዛቲሁ ከመ ይሥረይ ለ

ነ ኃጣውኢነ ።

፻፷፫ ፤ ተውህቦ ምሕረት ለሚካኤል ወብሥራት ለገብርኤል ወሀብተ ሰማያት ለማርያም ድንግል

፻፷፬ ፤ ተውህቦ ልቡና ለዳዊት ወጥበብ ለሰሎሞን ወቀርነ ቅብዕ ለሳሙኤል እስመ ውእቱ ዘይቀብ

ዕ ነገሥተ ።

፻፷፭ ፤ ተውህቦ መራኁት ለአቡነ ጴጥሮስ ወድንቅልና ለዮሐንስ ወመልእክት ለአቡነ ጳውሎስ እስ

መ ውእቱ ብርሃና ለቤተ ክርስቲያን ።

፻፷፮ ፤ ዕፍረተ ምዕዝት ይእቲ ማርያም እስመ ዘውስተ ከርሣ ዘይትሌዐል እምኩሉ ዕጣን መጽአ

ወተሠገወ እምኔሃ ።

፻፷፯ ፤ ለማርያም ድንግል ንጽሕት ሠምራ አብ ወአሠርገዋ ደብተራ ለማኅደረ ፍቁር ወልዱ ።

፻፷፰ ፤ ተውህቦ ሕግ ለሙሴ ወክህነት ለአሮን ተውህቦ ዕጣን ኅሩይ ለዘካርያስ ካህን ።

፻፷፱ ፤ ደብተራ ስምዕ ገብርዋ በከመ ነገረ እግዚኦ ወአሮን ካህን በማእከላ የዐርግ ዕጣን ኅሩየ

።

፻፸ ፤ ሱራፌል ይሰግዱ ሎቱ ወኪሩቤል ይሴብሕዎ ይጸርሑ እንዘ ይብሉ ።

፻፸፩ ፤ ቅዱስ ቅዱስ ቅዱስ እግዚአብሔር በኅበ አእላፍ ወክቡር በውስተ ረበዋት ።

፻፸፪ ፤ አንተ ውእቱ ዕጣን ኦ መስኃኒነ እስመ መጻእከ ወአድኃንከ ተሣህለነ ።

፲፸፫ ፤ ዓዲ ህየንተ ዝውእቱ እምትንሣኤ እስከ በዓለ ፶ ።

ክርስቶስ ተንሥአ እሙታን ሞተ ወኬዶ ለሞት ለእለ ውስተ መቃብር ወሀበ ሕይወተ ዘለ

ዓለም ዕረፍተ ፫ ጊዜ ይበሉ ።

፻፸፬ ፤ በአራራይ ይ. ካ. ይ. ሕ. እግዚአብሔር ቅዱስ ኃያል ቅዱስ ሕያው ዘኢትመውት እስ

ከ ተፍጻሜቱ ።

፻፸፭ ፤ ወፈጺሞሙ ኪዳነ ይበሉ ኦ ሥሉስ ቅዱስ መሐረነ ኦ ሥሉስ ቅዱስ መሐከነ ኦ ሥሉስ ቅ

ዱስ ተሣሀለነ ።

፻፸፮ ፤ ይ. ካ. ተፈሥሒ ተፈሥሒ ተፈሥሒ ኦ ማርያም ድንግል ምልዕተ ጸጋ ።

ይ. ሕ. እግዚአብሔር ምስሌኪ ።

ይ. ካ. ተንብሊ ወሰአሊ ኀበ ፍቁር ወልድ ።

ይ. ሕ. ከመ ይሥረይ ለነ ኃጣውኢነ ።

፻፸፯ ፤ ይ. ካ. ስብሐት ወክብር ለሥሉስ ቅዱስ ይደሉ አብ ወወልድ ወመንፈስ ቅዱስ ኵሎ ጊዜ

ይእዜኒ ወዘልፈኒ ወለዓለመ ዓለም አሜን ።

፻፸፰ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፸፱ ፤ ጸሎተ ወንጌል ።

ይ. ካ. እግዚአብሔር እግዚኦ ኢየሱስ ክርስቶስ አምላክነ ዘትቤሎሙ ለአርዳኢከ ቅዱሳን

ወለሐዋርያቲከ ንጹሓን ። እስመ ብዙኃን ነቢያት ወጻድቃን ፈትዉ ይርአዩ አንትሙ ዘት

ሬእዩ ወኢርእዩ ወፈተዉ ይስምዑ አንትሙ ዘትሰምዑ ወኢሰምዑ ። ወለክሙስ ብፁዓት አዕ

ይንቲክሙ እለ ርእያ ወአእዛቲክሙ እለ ሰምዓ ።

፻፹ ፤ ወከማሆሙ ለነኒ ረስየነ ድልዋነ ንስማዕ ወንግበር ። ቃለ ። ወንጌል ቅዱስ በጸሎቶሙ ለቅ

ዱሳን ።

፻፹፩ ፤ ይ. ዲ. ጸልዩ በእንተ ወንጌል ቅዱስ ።

ይ. ሕ. ይረስየነ ድልዋን ለስሚዐ ወንጌል ቅዱስ ።

፻፹፪ ፤ ይ. ካ. ተዘከር ካዕበ እግዚኦ እለ አውሥኡነ ከመ ንዘክሮሙ ጊዜ ጸሎትነ ወአስተብቍዖት

ነ እንተ ነኀሥሥ እምኀቤከ ።

፻፹፫ ፤ ኦ እግዚአብሔር አምላክነ ለእለ ቀደሙነ ነዊመ አዕርፎሙ ወለዱያንሂ ፍጡነ ፈውሶሙ

እስመ አንተ ውእቱ ሕይወተ ኵልነ ወተስፋ ኵልነ ወባላሔ ኵልነ ወመንሥኤ ኵልነ ።

ወለከ ንፌኑ አኰቲተ እስከ አርያም ለዓለመ ዓለም ።

፻፹፬ ፤ ይ. ዲ. ቅድመ ወንጌል ምስባክ አእሚሮ ዘለለ ዕለቱ እመዝሙረ ዳዊት ።

፻፹፭ ፤ ወእምዝ ይባርክ ካህን ፬ተ መዓዝነ ዓለም እንዘ ይብል ።

እግዚአብሔር ልዑል ይባርክ ላዕለ ኵልነ ወይቀደሰነ በኵሉ በረከት መንፈሳዊት ። ወይረ

ሲ በኣተነ ውስተ ቤተ ክርስቲያን ቅድስት ኅቡረ ምስለ ማላእክቲሁ ቅዱሳን እለ ይትቀነዩ

ሎቱ በፍርሀት ወበረዓድ ወትረ ወይሴብሕዎ በኵሉ ጊዜ ወበኵሉ ሰዓት ። ይእዜኒ ወዘል

ፈኒ ወለዓለመ ዓለም ።

፻፹፮ ፤ ወእምዝ ይበል ዘንተ ።

እግዚአብሔር አምላክነ ወመድኃኒነ ወመፍቅሬ ሰብእ አንተ ውእቱ ዘፈነውኮሙ ለአርዳኢ

ከ ቅዱሳን ወለላእካኒከ ወለሐዋርያቲከ ንጹሓን ውስተ ኵሉ አጽናፈ ዓለም ፤ ከመ ይስ

ብኩ ወይምሀሩ ወንጌለ መንግሥትከ ፤ ወይፈውሱ ኵሎ ደዌ ወኵሎ ሕማመ ዘውስተ ኵ

ሉ ሕዝብከ ወይዜንዉ ምሥጢረከ ኅቡአ ዘእምቅድመ ዓለም ።

፻፹፯ ፤ ወይእዜኒ እግዚእነ ወአምላክነ ፈኑ ላዕሌነ ብርሃነከ ወጽድቀከ ወአብርህ አዕይንተ አል

ባቢነ ወሕሊናነ ። ወረስየነ ድልዋነ ንስማዕ በጥብዓት ቃል ወንጌልከ ቅዱስ አኮ ዘንስምዕ

ባሕቲቱ አላ ንግበር በከመ ሰማዕነ ፤ ከመ ይፍረይ ላዕሌነ ፍሬ ሠናየ ህየንተ ፩ ፴ ወ፷

ወ፻ተ ከመ ትሥረይ አበሳነ ለሕዝብከ ወንኩን ድልዋነ ለመንግሥተ ሰማያት ።

፻፹፰ ፤ ወእምዝ ይውግር ዕጣነ ወይዑድ ኅበ ታቦት ፩ደ ጊዜ ማኅቶት ቅድሜሁ ወወንጌል ድኅሬ

ሁ ። ወይበል ላዕለ ወንጌል እንበል ቡራኬ በማዕጠንት ።

ብሩክ እግዚአብሔር አብ አኃዜ ኵሉ ።

ይ. ካ. ንፍቅ ፤ አእኵትዎ ለአብ ።

ይ. ካ. ወቡሩክ ወልድ ዋሕድ እግዚእነ ኢየሱስ ክርስቶስ ።

ይ. ካ. ንፍቅ ፤ አእኵትዎ ለወልድ ።

ይ. ካ. ወቡሩክ መንፈስ ቅዱስ ጰራቅሊጦስ ።

ይ. ካ. ንፍቅ ፤ አእኵትዎ ለመንፈስ ቅዱስ ።

፻፹፱ ፤ ይ. ዲ. ሃሌ ሉያ ቁሙ ወአጽምዑ ወንጌል ቅዱስ ዜናሁ ለእግዚእነ ወመድኃኒነ ኢየሱስ

ክርስቶስ ።

፻፺ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፺፩ ፤ ይ. ካ. በልዑል ዜማ ።

ወንጌል ቅዱስ ዘሰበከ ዮሐንስ ቃለ ወልደ እግዚአብሔር ።

በማቴዎስ ወበማርቆስ ወበሉቃስ ዘዜነወ ይበል ።

፻፺፪ ፤ ይ. ሕ. ስብሐት ለከ ክርስቶስ እግዚእየ ወአምላኪየ ኵሎ ጊዜ ።

ተፈሥሑ በእግዚአብሔር ዘረድአነ ወየብቡ ለአምላከ ያዕቆብ ንሥኡ መዝሙረ ወሀቡ ከበሮ

። መዝሙር ሐዋዝ ዘምስለ መሰንቆ ። በጾም ህየንተ ተፈሥሑ ። በወንጌል መራህከነ ወበነ

ቢያት ናዘዝከነ ዘለሊከ አቅረብከነ ስብሐት ለከ ።

ወይሳለሙ ኵሎሙ ካህናት ወኵሉ ሕዝብ ወንጌል ።

፻፺፫ ፤ ይ. ካ. ነዋ ወንጌል መንግሠተ ሰማያት

ይ. ካ. ንፍቅ ፤ መንግሥቶ ወጽድቆ ዘአወፈየኒ አወፍይኩከ ወየሀቦ ለዲያቆን ።

ይ. ዲ. ነስሑ እስመ ቀርበት መንግሥተ ሰማያት ።

ውያንብብ ካህን ወንጌል መንገለ ምሥራቅ ።

ይ. ካ. ንፍቅ በለኆሳስ ።

፻፺፬ ፤ ርኁቀ መዓት ወብዙኀ ምሕረት ወጻድቅ ዘበአማን ተወከፍ ጸሎትነ ወአስተብቍዖተነ ዘዘልፍ

ወተወከፍ ንስሓነ ወትሕትናነ ወግናያቲነ ቅድመ ታቦትከ ቅድስት ሰማያዊት ወቅድመ ምሥዋ

ዒከ ቅዱስ ሰማያዊ ዘእንበለ ነውር ወዘእንበለ ደነስ ።

ወረስየነ ድልዋነ ለሰሚዐ ቃለ ወንጌልከ ቅዱስ ወለዐቂበ ትእዛዝከ ወሕግከ ወስምዕከ ። ወባ

ርከነ ከመ ነሀብ ፍሬ ህየንተ ፩ ፴ ወ፷ ወ፻ተ በኢየሱስ ክርስቶስ እግዚእነ ።

፻፺፭ ፤ ተዘከር እግዚኦ ዱያነ ሕዝበከ ሐውጾሙ በሣህልከ ወበምሕረትከ ፈውሶሙ ።

፻፺፮ ፤ ተዘከር እግዚኦ አበዊነ ወአኀዊነ እለ ሖሩ ወተአንገዱ ለነጊድ አግብኦሙ ውስተ ማኅደሪሆ

ሙ በዳኅና ወበሰላም ።

፻፺፯ ፤ ተዘከር እግዚኦ ሐወዘ ዓየራት ወፍሬያተ ምድር ባርኮሙ ወዕቀቦሙ ዘእንበለ ሙስና ።

፻፺፰ ፤ ተዘከር እግዚኦ ርደተ ዝማናት ወማያት ወአፍላግ ባርኮሙ ።

፻፺፱ ፤ ተዘከር እግዚኦ ዘርዐ ወማዕረረ ወፍሬያተ ምድር ዘኵሉ ዓመት ባርኮሙ ወአብዝኆሙ ።

፪፻ ፤ ተዘከር እግዚኦ መድኃኒተ ቤተ ክርስቲያን ቅድስት ዘዚአከ ወኵሎ አህጉረ ወበሓውርተ ዘአ

በዊነ ሐዋርያት ርቱዓነ ሃይማኖት ።

፪፻፩ ፤ ተዘከር እግዚኦ መድኃኒተ ሰብእ ወእንስሳ ወሊተኒ ለኃጥእ ገብርከ ።

፪፻፪ ፤ ተዘከራ እግዚኦ ለሀገሪትነ ኢትዮጵያ መፍቀሪተ እግዚአብሔር አምላክ ወዕቀባ እስከ ለዓለ

ም በዳህና ወበሰላም ።

፪፻፫ ፤ ተዘከር እግዚኦ አበዊነ ወአኀዊነ ወአኃቲነ እለ ኖሙ ወአዕረፉ በርትዕት ሃይማኖት ።

፪፻፬ ፤ ተዘከር እግዚኦ እለ አቅረቡ ለከ ዘንተ ቍርባነ ወዘንተ ዕጣነ እለሂ አቅረቡ በእንቲአሆሙ

። ወእለሂ አምጽኡ እምኀቤሆሙ ። ዕሥዮሙ ዕሤተ ሠናየ ዘበሰማያት ወለኵሎሙ ናዝዞሙ

እምንዳቤሆሙ ።

፪፻፭ ፤ ተዘከር እግዚኦ ፂዉዋነ ሕዝበከ ወአግብኦሙ በሰላም ኀበ ማኅደሪሆሙ ።

፪፻፮ ፤ ተዘከር እግዚኦ ጥዉቃነ ወዕፁባነ በኀዘን መሪር ።

፪፻፯ ፤ ተዘከር እግዚኦ ንኡሰ ከርስቲያን ሕዝብከ መሐሮሙ ወተሣሀሎሙ ወአጽንዖሙ ውስተ ሃይ

ማኖት ርትዕት ወኵሎ ተረፈ አምልኮ ጣዖት አርኅቅ እምልቦሙ ። ሕገከ ወትእዛዘከ ወፍር

ሀተከ ወጽድቅከ ወሥርዓተከ ቅድስት አጽንዕ ውስተ ልቦሙ ከመ ያእምሩ ኃይለ ቃል ዘተ

ምህሩ ። ወበጊዜ መፍትው ረስዮሙ ለኵሎሙ ድልዋነ ለልደት ሐዲስ ወለሥርየተ ኃጢአ

ቶሙ ወአስተዳልዎሙ ታቦተ ለመንፈስ ቅዱስ ።

፪፻፰ ፤ ተዘከር እግዚኦ ነዳያነ እግብርቲከ እለ ውስተ ኵነኔ ሀለዉ መሐሮሙ ወአጽንዖሙ በርትዕ

ት ሃይማኖት ። ወረስዩሙ ማኅደረ ለመንፈስ ቅዱስ በፍሥሓ መንፈሳዊት ወበፍቅረ ሰብእ

።

፪፻፱ ፤ ዘበወልድከ ዋሕድ እግዚእነ ወአምላክነ ወመድኃኒነ ኢየሱስ ክርስቶስ ዘቦቱ ለከ ምስሌሁ

ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ፤ አሜን ።

፪፻፲ ፤ ይ. ካ. ንፍቅ ስብሐት ለከ እግዚአብሔር አምላክነ አኃዜ ኵሉ ዘረስይከነ ድልዋነ ንስማ

ዕ ቃለ ወንጌልከ ቅዱስ ወከመ ነአምኆ ወንትፈሣሕ ቦቱ ። ወካዕበ ንስእል ወናስተብቍዕ ከ

መ ትጽሐፍ ውስተ አልባቢነ ቃለ ወንጌልከ ቅዱስ ።

፪፻፲፩ ፤ ወተወከፍ ስእለተነ በውስተ ዝንቱ ምሥዋዒከ ኀበ ቦአ እግዚእነ ኢየሱስ ክርስቶስ ወፈኑ

ላዕሌነ ወላዕለ ሕዝብነ ሣህለከ ወምሕረተከ ።

በ፩ ወልድከ እስመ ለከ ስብሐት ወኃይል ለዓለመ ዓለም አሜን ።

፪፻፲፪ ፤ ይ. ካ. እንዘ ያነብብ ወንጌለ አውሎግዮስ ኪርዮስ (ዘውእቱ ባርክ እግዚኦ)

አእሚሮ ዘያነብብ ይበል) ባርክ እግዚኦ ነገር ዘእምወንጌለ እገሌ ረድኡ ወሐዋርያሁ ለ

እግዚእነ ኢየሱስ ክርስቶስ ወልደ እግዚአብሔር ሕያው ሎቱ ስብሐት ወትረ እስከ ለዓለመ

ዓለም አሜን ።

በማቴዎስ ወበማርቆስ ወበሉቃስ ከመዝ ይበል በበስሞሙ ለ፫ቲሆሙ ።

ሶበሰ ያነብብ ወንጌለ ዮሐንስ ይበል ዝቃል ዘእግዚእነ ወአምላክነ ወመድኃኒነ ኢየሱስ ክ

ርስቶስ ለክብረ መንግሥቱ ስብሐት እስከ ለዓለም ።

፪፻፲፫ ፤ ወእምድኅረ አንበበ ።

ይ. ካ. ዘማቴዎስ ሰማይ ወምድር የኅልፍ ወቃልየሰ ኢየኃልፍ ይቤ እግዚኦ ለአርዳኢሁ ።

ይ. ሕ ነአምን አበ ዘበአማን ወነአምን ወልደ ዘበአማን ወነአምን መንፈሰ ቅዱስ ዘበአማ

ን ህልወ ሥላሴሆሙ ነአምን ።

፪፻፲፬ ፤ ይ. ካ. ዘማርቆስ ዘቦ እዝን ሰሚዐ ለይስማዕ ።

ይ. ሕ. 劥ሉ ኪሩቤል ወሱራፌል ያዐርጉ ሎቱ ስብሐተ እንዘ ይብሉ ቅዱስ ቅዱስ ቅዱስ

አንተ እግዚአብሔር አብ ወወልድ ወመንፍስ ቅዱስ ።

፪፻፲፭ ፤ ይ. ካ. ዘሉቃስ ይቀልል ኅልፈተ ሰማይ ወምድር እምትደቅ አሐቲ ቃል እምኦሪት ወእም

ነቢያት ።

ይ. ሕ. መኑ ይመስለከ እምነ አማልክት እግዚኦ አንተ ውእቱ ዘትገበር መንከረ አርአይከ

ሙ ለሕዝብከ ኃይለከ ወአድኀንኮሙ ለሕዝብከ በመዝራዕትከ ። ሖርከ ውስተ ሲኦል ወአ

ዕረገ ፄዋ እምህየ ወጸጎከነ ምዕረ ዳግመ ግዕዛነ እስመ መጻእከ ወአድኀንከነ ። በእንተ ዝ

ንቱ ንሴብሐከ ወንጸርሕ ኀቤከ እንዘ ንብል ቡሩክ አንተ እግዚኦ ኢየሱስ ክርስቶስ እስመ

መጻእከ ወአድኀንከነ ።

፪፻፲፮ ፤ ይ. ካ. ዘዮሐንስ ዘየአምን በወልድ ቦ ሕይወት ዘለዓለም ።

ይ. ሕ. ቀዳሚሁ ቃል ውእቱ ቃል ቃለ እግዚአብሔር ውእቱ ቃል ሥጋ ኮነ ወኀደረ ላዕሌ

ነ ፤ ወርኢነ ስብሀቲሁ ከመ ስብሐተ ፩ ዋሕድ ለአቡሁ ። ቃለ አብ ሕያው ወቃል ማሕ

የዊ ቃለ እግዚአብሔር ተንሥአ ወሥጋሁኒ ኢማሰነ ።

፪፻፲፯ ፤ በጊዜ ጸሎተ ወቅዳሴ እንዘ ይትነበብ ቃላቲሁ ለእግዚአብሔር ይደሉ ከመ ይኩን አርም

ሞ ወተደሞ ውስቴቶሙ ዘእንበለ ስብሖ ወቀድሶ እምጥንቶሙ እስከ ተፍጻሚቶሙ ለሰሚዐ

ቃለ ወንጌሉ ቅዱስ ለሰማያዊ ንጉሥ ። ወለእመ ኮነ ጊዜ ይትነበብ ክታቡ ለንጉሥ ።

ምድራዊ ኢይደፍር ፩ ከመ ይትናገር ወለእመ ተናገረ ይረክብ መቅሠፍተ ወምንዳቤ ወእ

ንዘ ይትንበብ ክታቡ ለሰማያዊ ንጉሥ እመ ተናገረ እፎ ይረክቦ ከማሁ ።

፪፻፲፰ ፤ ወሰበ ይፌድሞ ካህን ይትአምኅዎ ካህናት ወዲያቆናት ወኵሉ ሕዝብ እምድኅሬሆሙ እ

ንዘ ይብሉ ።

ነአምን በቃለ ወንጌል ቅዱስ ።

ወእንዘ ይኤምኁ ይክሥት ርእሲ ፩ ፩ እምኔሆሙ ። ወለእመ ኢክህለ ክሢተ ርእሱ በው

ስተ ኵሉ ጸሎት ወቅዳሴ ይደሉ ከመ ይግበር ዘንተ ጊዜ ይትነበብ ወንጌል ወለእመ ኢኮ

ነ ልሙደ ዘንተ ልማደ ሠናየ ይግበር ጊዜ ተአምኆቱ ሶበ ይትፌጸም አንቡቦቱ ።

፪፻፲፱ ፤ ወኢይፃእ ፩ሂ እምቤተ ክርስቲያን ዘእንበለ በግብር ዕፁብ እምድኅረ ተነበ ወንጌል ቅዱ

ስ እምቅድመ ይትፈጸም ዕርገተ ቍርባን ወበረከተ ካሁን ወስርሖት ።

ምዕራፍ ፬ ።

፩ ፤ ይ. ዲ. ፃኡ ንኡሰ ክርስቲያን ።

፪ ፤ ይ. ካ. ዘንተ ጸሎተ በለኆሳስ በዊኦ ኀበ ታቦት ወይእቲ በቅዱስ ባስልዮስ ።

ኦ እግዚአብሔር አምላክነ ዘበእንተ አፍቅሮትከ ሰብአ እንተ ኢትትነገር ፈነውኮ ለወልድከ ዋ

ሕድ ውስተ ዓለም ከመ ይሚጥ ኀቤከ በግዐ ዘተገድፈ ።

ናስተበቍዕ ኀቤከ ኦ ሊቅነ ኢታግብአነ ለድኅር ሶበ ንቀርብ ኀበ ዝንቱ ቍርባን መርፍህ ዘእን

በለ ደነስ ።

፫ ፤ ወአኮ ዘንትዌከል በጽድቅነ ዳእሙ ኀበ ምሕረትከ ኦ እንተ አፍቀርከ ለዛቲ ዘመድነ ንስእል ወ

ናስተብቍ ዕእምነ ኂሩትከ ኦ መፍቀሬ ሰብእ ከመ ለነ ኢይኩነነ ለኵነኔ ለአግበርቲከ ወለኵነ

ኔ ለአግብርቲከ ወለኵሉ ሕዝብከ ዝንቱ ምሥጢር ዘረሰይካሁ ለመድኃኒትነ አላ ይኩን ድል

ወ ለመድኃኒትነ ወለድምሳሴ አበሳነ ወሠራዬ ንዝኅላልነ ።

፬ ፤ ስብሐት ወክብር ለስምከ ቅዱስ አብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓ

ለም አሜን ።

፭ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፮ ፤ ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ

ክርስቶስ ንስእል ወነኀሥሥ እምነ ኂሩትከ ኦ መፍቀሬ ሰብእ ።

፯ ፤ ተዘከር እግዚኦ ሰላመ ቤተ ክርስቲያን ቅድስት አሐቲ ጉባኤ እንተ ሐዋርያት እንተ ሀለወት እ

ምጽንፍ እስከ አጽናፈ ዓለም ።

፰ ፤ ይ. ዲ. ጸልዩ በእንተ ሰላመ ቤተ ክርስቲያን አሐቲ ቅድስት ጉባኤ እንተ ሐዋርያት ርትዕት በ

ኀበ እግዚአብሔር ።

፱ ፤ ይ. ካ. ኵሎ ሕዝበ ወኵሎ መራዕየ ባርኮሙ ቡራኬ ላዕለ ሕዝብ ።

ኵሎ ሰላመ እንተ እምሰማያት ፈኑ ውስተ አልባቢነ ለኵልነ ወሰላመ ወሕይወተነ ጸግወነ ባቲ

።

፲ ፤ ጸግዋ ሰላመ ለሀገሪትነ ኢትዮጵያ ለተዕካሃ ወለሠራዊታ ለመኳንንታ ወለሕዝባ ።

፲፩ ፤ ወጉባኤ አግዋርነ ዘአፍኣ ወውስጥ አሠርግዎሙ በኵሉ ሰላም ኦ ንጉሠ ስላም ሰላመበ ሀበነ

እስመ ኵሎ ወሀብከነ ። አጥርየነ እግዚአብሔር ወዕሥየነ እስመ ዘእንበሌከ ባዕድ አልቦ ዘነ

አምር ። ስመከ ቅዱሰ ንሰሚ ወንጼውዕ ከመ ትሕየው ነፍስነ በመንፈስ ቅዱስ ወኢይትኀየል

ሞተ ኃጢአተ ላዕሌነ ለአግበርቲከ ወለኵሉ ሕዝብከ ።

፲፪ ፤ በ፩ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ

ወለዓለመ ዓለም አሜን ።

፲፫ ፤ ይ. ሕ. ኪርያላይሶን ።

፲፬ ፤ ይ. ዲ. ንፍቅ ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ንፍቅ ፤ ሰላም ለኵልክሙ ።

ይ. ሕ. ምስለ መንፈስከ ።

፲፭ ፤ ይ. ካ. ንፍቅ ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ

ኢየሱስ ክርስቶስ ።

፲፮ ፤ በእንተ ብፁዕ ወቅዱስ ርእሰ ሊቃነ ጳጳሳት አባ እገሌ ከመ ዐቂበ ይዕቀቦ ለነ ለብዙኀ ዓመታ

ት ወለመዋዕለ ሰላም እስከ ይፌጽሞ ዘእምኀቤሁ ሎቱ ዘተአመኖ ለሢመተ ክህነት ዘብዑለ ጸ

ጋ ይጼጉ እግዚአብሔር አምላክነ ።

፲፯ ፤ ይ. ዲ. ንፍቅ ፤ ጸልዩ በእንተ ርእሰ ሊቃነ ጳጳሳት አባ እገሌ እግዚእነ ርእሰ ሊቃነ ጳጳሳት

ዘሀገር ዐባይ ኢትዮጵያ ወዲበ ርእሰ ሀገረ አበዊነ ብፁዕ ሊቀ ጳጳሳት አባ እገሌ ወኵሎሙ

ኤጲስ ቆጶሳት ቀሳውስት ወዲያቆናት ርቱዓነ ሃይማኖት ።

፲፰ ፤ ይ. ካ. ንፍቅ ፤ እግዚአብሔር አምላክነ ዘኵሎ ትእኀዝ ንስእለከ ወናስተበቍዐከ በእንተ ብ

ፁዕ ወቅዱስ ርእሰ ሊቃነ ጳጳሳት አባ እገሌ ከመ ዐቂበ ትዕቀቦ ለነ ለብዙኅ ዓመታት ወለመዋ

ዕለ ሰላም እስከ ይፌጽሞ ዘእምኀቤከ ሎቱ ዘተአመንኮ ለሢመተ ክህነት ምስለኵሎሙ ጳጳሳ

ት ኤጲስ ቆጶሳት ቀሳውስት ወዲያቆናት ርቱዓነ ሃይማኖት ።

፲፱ ፤ ወምስለ ኵሉ ፍጻሜ ማኅበራ ለቅድስት አሐቲ እንተ ላዕለ ኵሉ ቤተ ክርስቲያን ። ወጸሎተ

ኒ ዘይገብር በእንቲአነ ወበእንተ ኵሉ ሕዝብከ ተወከፎ ፤ አርኁ ሎቱ መዝገበ በረከትከ ዓዲ

ፈድፋደ ሎቱ ጸጋ መንፈስ ቅዱስ ጸግዎ ወከዐው ላዕሌሁ እምሰማይ በረከተከ ከመ ይባርክ

ሕዝበከ ።

፳ ፤ ወኵሎ እንከ ፀሮ ዘያስተርኢ ወዘኢያስተርኢ አግርር ወቀጥቀጥ ታሕተ እገሪሁ ፍጡነ ፤ ወኪ

ያሁሰ እንከ ዕቀቦ ለነ በጽድቅ ወበሰላም ለቤተ ክርስቲያንከ ቅድስት በስብሐት ።

፳፩ ፤ በ፩ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ

ወለዓለመ ዓለም አሜን ።

፳፪ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፳፫ ፤ ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ

ክርስቶስ ንስእል ወነኀሥሥ እምነ ኂሩትከ ኦ መፍቀሬ ሰብእ ።

፳፬ ፤ ተዘከር እግዚኦ ማኅበረነ ባርኮሙ ።

ቡራኬ ላዕለ ሕዝብ በትእምርተ መስቀል ።

፳፭ ፤ ይ. ዲ. ጸልዩ በእንተ ዛቲ ቤተ ክርስቲያን ቅድስት ወማኅበርነ በውስቴታ ።

፳፮ ፤ ይ. ሕ. ማኅበረነ ባርክ ዕቀብ በሰላም ።

፳፯ ፤ ይ. ካ. ጸግዎሙ ከመ ይኩኑ ለከ ዘእንበለ ጽርዓት ወኢክልዓት ይግበሩ ፈቃደከ ቅድስተ ወ

ብፅዕተ ቤተ ጸሎት ቤተ ንጽሕ ወቤተ በረከት ጸግወነ እግዚኦ ለነኒ ለአግብርቲከ ወለእለ ይ

መጽኡ እምድኅሬነ ወእስከ ለዓለም መዋዕለ ጸጉ ።

፳፰ ፤ ወይንሣእ ቀሲስ ማዕጠንተ እምንፍቅ ወያዑድ ዲበ ርእሰ መሥዋዕ ፫ተ ጊዜ ።

፳፱ ፤ ወዓዲ ይዕጥን በአድንኖ ርእስ በገጸ ፬ቱ ማዕዘን እንዘ ይብል ።

ተንሥእ እግዚኦ አምላኪየ ወይዘረዉ ፀርከ ወይጕየዩ ኵሎሙ እምቅድመ ገጽከ እለ ይጸል

ዑ ቅዱስ ወቡሩከ ስመከ ።

፴ ፤ ወሕዝብከሰ ይኩኑ ብሩካነ በበረከተ እልፍ ወአእላፈ አእላፋት እለ ይገብሩ ፈቃደከ በኵሉ

ጊዜ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ ዓለም አሜን ።

፴፩ ፤ ይ. ዲ. ንበል ኵልነ ። በጥበበ እግዚአብሔር ጸሎተ ሃይማኖት ።

፴፪ ፤ ይ. ሕ. አመክንዮ ዘሐዋርያት ።

፴፫ ፤ ነአምን በ፩ አምላክ ገባሬ ኵሉ ፍጥረት አብ ለእዚእነ ወአምላክነ ወመድኃኒነ ኢየሱስ ክር

ስቶስ እስመ አልቦ ውስተ ህላዌሁ አመክንዩ ።

፴፬ ፤ በከመ አቅደምነ ነጊረ አላ በሕቱ ህልው በኵሉ መዋዕለ አልቦቱ ጥንት ወኢተፍጻሜት ወቦቱ

ብርሃን ዘኢይጠፍእ ወአልቦ ዘይክል ቀሪበ ኀቤሁ ።

፴፭ ፤ ኢኮነ ፪ተ ወኢ፫ተ ወኢይትዌሰክ አላ ፩ ውእቱ ባሕቲቱ ዘይነብር ለዓለም እስመ ኢኮነ ስው

ረ ዘኢይትአመር ዳእሙ ጥዩቀ አእመርናሁ በኦሪት ወበነቢያት ከመ ውእቱ አኃዜ ኵሉ ወ

ሥሉጥ ላዕለ ኩሉ ፍጥረት ።

፴፮ ፤ አሐዱ እግዚአብሔር አብ ለእግዚእነ ወመድኃኒነ ኢየሱስ ክርስቶስ ዘተወልደ እምቅድመ ይ

ትፈጠር ዓለም ወልድ ዋሕድ ዘዕሩይ ምስሌሁ ገባሬ ኵሉ ሠራዊት ወሢመታት ወምሥልናት

።

፴፯ ፤ ዘሠምረ ይኩን ሰብአ በደኃሪ መዋዕል ወነሥአ ሥጋ እምእግዝእትነ ማርያም ቅድስት ድን

ግል ዘእንበለ ዘርዐ ብእሲ ። ወተሐፅነ ከመ ሰብእ ዘእንበለ ኃጢአት ወአበሳ ። ወአልቦ ጕሕ

ሉት ውስተ አፉሁ ።

፴፰ ፤ ወእምዝ ሐመ ወሞተ በሥጋ ወተነሥአ እሙታን በሣልስት ዕለት ወዐርገ ሰማያተ ኀበ አብ

ዘፈነዎ ። ወነበረ በየማነ ኃይል ወፈነወ ለነ ጰራቅሊጦስሃ መንፈሰ ቅዱሰ ዘወፅአ እምአብ

ወአድኀነ ኵሎ ዓለመ ዘህልው ምስለ አብ ወወልድ ።

፴፱ ፤ ንብል እንከ ከመ ኵሉ ሠናይ ፍጥረተ እግዚአብሔር ወአልቦ ግዱፍ ። ወመንፈስሰ ሕይወተ

ሥጋ ይእቲ ንጽሕት ወቅድስት በኵሉ ።

፵ ፤ ወንሕነሰ ንብል ከመ ሰብሳብ ንጹሐ ወልደት ዘአልቦ ርኵስ እስመ ፈጠሮሙ እግዚአብሔር ለ

አዳም ወለሔዋን ከመ ይብዝኁ ሕዝብ ። ንለቡ እንከ ከመቦ ውስተ ሥጋነ ነፍስ እንተ ኢት

መውት ወኢትማስን ምስል ሥጋ ።

፵፩ ፤ ንሕነሰ ናስቈርር ኵሎ ግብሮሙ ለዕልዋነ ሃይማኖት ወኵሎ ፍልጠት ወዐሊወ ሕግ እስመ

ርኩሳን እሙንቱ በኀቤነ ።

፵፪ ፤ ወካዕበ ነአምን ትንሣኤ ሙታን ጻድቃን ወኃጥኣን ወእለተ ኵነኔ እመ ይትፈደይ ኵሉ በከ

መ ምግባሩ ።

፵፫ ፤ ዓዲ ነአምን ከመ ክርስቶስ ኢኮነ ሕፁፀ እምትስብእት ወኢምንተነ አላ ውእቱ እግዚአብሔር

ቃለ ዘኮነ ሰብአ በጽድቅ ። ወዐረቅ ትዝምደ ሰብእ ምስለ እግዚአብሔር ሊቀ ካህናቲሁ ለአብ

።

፵፬ ፤ ኢንትገዘር እንከ ከመ አይሁድ ነአምር ከመ መጽአ ዘይፌጽም ኦሪተ ወነቢያተ ።

፵፭ ፤ ዘኪያሁ ይሴፈዉ ምጽአቶ ኵሎሙ አሕዛብ ኢየሱስ ክርስቶስ ዘሠረፀ እምይሁዳ ወእምሥር

ወ ዕሤይ ፤ ዘሥልጣኑ ዲበ መትከፍቱ ሎቱ ስብሐት ወአኰቴት ዕበይ ወባርኮት ውዳሴ ወማ

ኅሌት ይእዜኒ ወዘልፈኒ ወለዓለመ ዓለም አሜን ።

፵፮ ፤ ንፍቅ ካህን ይቅላዕ ክዳነ ፤ ወእምዝ ይትሐፀብ እዴሁ ካህን በማይ እንዘ ይብል ።

ዘኮነ ንጹሐ ይንሣእ እምቍርባን ፤ ወዘኢኮነ ንጹሐ ኢይንሣእ ከመ ኢየዐይ በእሳተ መለኮ

ት ዘተደለወ ለሰይጣን ወለመላእክቲሁ ዘቦ ቂም ውስተ ልቡ ወዘቦ ውስቴቱ ሕሊና ነኪር ወ

ዝሙት ኢይቅረብ ።

፵፯ ፤ ወእምድኀረ ተሐፅበ እዴሁ ይበል እንዘ ይነዝኅ ማየ በመይጠ ገጹ መንገለ ምዕራብ በከመ

አንጻሕኩ እደውየ እምርስሐት አፍኣዊ ። ከማሁ ንጹሕ አነ እምደመ ኵልክሙ በድፍረትክ

ሙ ለእመ ቀረብክሙ ኀበ ሥጋሁ ወደሙ ለክርስቶስ አልቦ ላዕሌየ ትኅላፍ ለተመጥዎትክሙ

እምኔሁ ። ንጹሕ አነ እምጌጋይክሙ ዳእም ኃጢአትክሙ ይገብእ ዲበ ርእስክሙ ለእመ በ

ንጹሕ ኢቀርብክሙ ።

፵፰ ፤ ይ. ዲ. እመቦ ዘአስተሐቀረ ዘንተ ቃለ ቀሲስ አው ዘሰሐቀ ወዘተናገረ አው ዘቆመ በእከይ

ውስተ ቤተ ክርስቲያን ፤ ለያእምር ወይጠይቅ ከመ አምዕዖ ለእግዚእነ ኢየሱስ ክርስቶስ

ወአንሰሐስሐ ላዕሌሁ ህየንተ ቡራኬ መርገመ ወህየንተ ሥርየተ ኃጢአት እሳተ ገሃነም ይረ

ክብ እምኀበ እግዚአብሔር ።

፵፱ ፤ ይ. ካ. ኦ እግዚእየ ወአምላኪየ ገባሬ ሥርዓት ወሃቤ ሰላም ወፍቅር እሰስል እምላዕሌየ ኵ

ሎ ሕሊና እኩየ ቂመ ወቅንዓተ ወኵሎ ፍትወታተ ሥጋውያተ ። ወክፍለኒ እደመር ምስለ

አግብርቲከ ቅዱሳን እለ አሥመሩከ በሥነ ሕይወቶሙ በመዋዕለ ፍቅር ወሰላም ።

፶ ፤ እስመ አንተ ውእቱ ዘወረድከ እምሰማይ ወገበርከ ሰላመ ምስለ ሰማያውያን ወምድራውያን ወ

አስተጋባእኮሙ ለኵሎሙ ሕዝብከ ከመ ይሰብሐ ኪያከ ፤ እስመ ለከ ስብሐት ለዓለመ ዓለ

ም ፤ አሜን ።

፶፩ ፤ ወተሐፅቦተ እዴሁ ለቀሲስ አምሳለ ሕዕበተ እዴሁ ለጲላጦስ ለነጺሕ እምደመ ንጹሕ ። ከማሁ

ይምዕድ ካህን ሕዝበ በመዝሙረ ዳዊት ወበመልእክተ ጳውሎስ ወበመልክተ ሐዋርያት ወበ

መጽሐፈ አብረክሊስ ወበወንጌል ። ወምክንያቱሰ ለዝ ለነጺሕ እምኃጢአተ ሕዝብ ውእቱ እ

ስመ ኵሉ ዘይነሥእ እምሥጢር ቅዱስ እንዘ ኢይደልዎ ካህን ንጹሕ እምኃጢአቱ እምድኅ

ረ ነገረ ዘንተ ምዕዳን ።

፶፪ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሀለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፶፫ ፤ ይ. ካ. ጸሎተ አምኃ ዘባስልዮስ ፤

እዚአብሔር ዐቢይ ዘለዓለም ዘለሐኮ ለሰብእ እንበለ ሙስና ።

፶፬ ፤ ሞተ ዘቦአ ቀዳሚ በቅንዓተ ሰይጣን ፤ አብ ጠልከ በምጽአቱ ለሕያው ወልድከ እግዚእነ ወአ

ምላክነ ወመድኃኒነ ኢየሱስ ክርስቶስ ።

፶፭ ፤ ወመላዕከ ኵላ ምድረ ሰላመከ እንተ እምሰማያት እንተ ባቲ ሠራዊተ ሰማያት ይሴብሑከ እ

ንዘ ይብሉ ስብሐት ለእግዚአብሔር በስመያት ወሰላም በምድር ሥምረቱ ለሰብእ ።

ይ. ሕ. ከማሁ ስብሐት ለእግዚአብሔር በሰማያት ወሰላም በምድር ሥምረቱ ለሰብእ ።

፶፮ ፤ ይ. ካ. ኦ እግዚኦ በሥምረትከ ምላዕ ውስተ አልባቢነ ለኵልነ ወአንጽሐነ እምኵሉ ደነስ

ወእምኵሉ ምርዓተ ። ወእምኵሉ ቂም ወቅንዓተ ወእምኵሉ ምግባር ሕሱም ወእምተዘክሮ

እከይ እንተ ታለብስ ሞተ ።

፶፯ ፤ ወረስየነ ለኵልነ ድልዋነ ከመ ንትአማኅ በበይናቲነ በአምኃ ቅድሳት ።

፶፰ ፤ ይ. ዲ. ጸልዩ በእንተ ሰላም ፍጽምት ወፍቅር ተአምኁ በበይናቲክሙ በአምኃ ቅድሳት ።

፶፱ ፤ ይ. ሕ. ክርስቶስ አምላክነ ረስየነ ድልዋነ ከመ ንትአማኅ በበይናቲነ በአምኃ ቅድሳት ።

በዝየ ይትአምኁ ቀሳውስት ምስለ ቀሳውስት ወዲያቆናት ምስለ ዲያቆናት ወሕዝብ ምስለ ሕ

ዝብ ወኢንስት ምስለ አንስት ።

፷ ፤ ይ. ካ. ወንትመጦ እንበለ ኵነኔ እምሀብትከ ቅድስት እንተ ይእቲ እንበለ ሞት ሰማያዊት በ

ኢየሱስ ክርስቶስ እግዚእነ ።

፷፩ ፤ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓ

ለም አሜን ።

፷፪ ፤ ወኢይደሉ ለቀሳውስት ወለዲያቆናት እለ ኢበጽሑ ለጸሎት ሌሊተ ከመ ይባኡ ውስተ ምሥዋ

ዕ ወይትለአኩ ። ወለእመ ተዐደው ዘንተ ትእዛዝ ይከውኑ ውፁኣነ እምሕግ ።

ተፈጸመ ሥርዓተ ቅዳሴ ።

**ቅዳሴ ሐዋርያት ።**

፩ ፤ አኰቴተ ቁርባን ዘአበዊነ ሐዋርያት በረከተ ጸሎቶሙ የሀሉ ምስለ ርዕሰ ሊቃነ ጳጳሳቲነ ዕገሌ

ወምስለ ሊቀ ጳጳስነ ዕገሌ ወምስለ ኵልነ ሕዝበ ክርስቲያን ወይዕቀባ ለሀገሪትነ ኢትዮጵያ ለ

ዓለመ ዓለም ፤ አሜን ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፫ ፤ ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፬ ፤ ይ. ካ. ነአኵተከ እግዚኦ በፍቁር ወልድከ እግዚእነ ኢየሱስ ዘበደኃሪ መዋዕል ፈኖከ ለነ ወል

ድከ መድኀነ ወመቤዝወ መልአክ ምክርከ ።

፭ ፤ ዝቃል እንተ እምኔከ ውእቱ ወቦቱ ኵሎ ገበርከ በፈቃድከ ።

፮ ፤ ይ. ዲ. በእንተ ብፁዕ ወቅዱስ ርእሰ ሊቃነ ጳጳሳት አባ እገሌ ።

ወብፁዕ ጳጳስ አባ እገሌ ። እንዘ የአኵቱከ በጸሎቶሙ ወበስእለቶሙ እስጢፋኖስ ቀዳሜ ሰ

ማዕት ። ዘካርያስ ካህን ወዮሐንስ ወጥምቅ ።

፯ ፤ ወበአንተ ኵሎሙ ቅዱሳን ወሰማዕት እለ አዕረፉ በሃይማኖት ። ማቴዎስ ወማርቆስ ሉቃስ ወዮ

ሐንስ ፬ቱ ወንጌላውያን ። ማርያም ወላዲተ አምላክ ። ስምዖን ጴጥሮስ ወእንድርያስ ያዕቆብ

ወዮሐንስ ፊልጶስ ወበርተሎሜዎስ ቶማስ ወማቴዎስ ታዴዎስ ወናትናኤል የዕቆብ ወልደ እልፍ

ዮስ ወማትያን ፲ወ፪ቱ ሐዋሪያት ። ወያዕቆብ ሐዋርያ እኁሁ ለእግዚእነ ኤጲስቆጶስ ዘኢየሩሳ

ሌም ፤ ጳውሎስ ጢሞቲዎስ ሲላስ ወበርናባስ ቲቶ ፊልሞና ወቀሌምጦስ ፸ ወ፪ቱ አርድእት

። ፭ቱ ፻ ቢጽ ። ፫ቱ፻ ፲ወ፰ቱ ርቱዓነ ሃይማኖት ፤ ጸሎተ ኵሎሙ ይብጽሐነ ወምስሌሆሙ

ኪያነ ሐውጽ ።

፰ ፤ ወተዘከር እንተ ላዕለ ኵሉ ዘሐዋርያት ቤተ ክርስቲያን በሰላማ ወበክቡር ደም እንተ በክርስ

ቶስ ተገብረ ።

፱ ፤ ተዘከር ኵሎ ሊቃነ ጳጳሳት ፤ ጳጳሳተ ኤጲስ ቆጶሳተ ቀሳውስተ ውዲያቆናተ እለ ያረትዑ ፍኖ

ተ ቃል ዘበአማን ።

፲ ፤ ወይበል ንፍቅ ካህን ጸሎተ ቡራኬ ዘባስልዮስ ።

ኦ ሥሉስ ቅዱስ አብ ወወልድ ወመንፈስ ቅዱስ ባርክ ዲበ ሕዝብከ ፍቁራን ክርስቶሳውያን በ

በረከተ ሰማያውያን ወምድራውያን ።

ቡራኬ ላዕለ ሕዝብ ። ይባርክ ሠራዒ ካህን በበገጹ ለለይቤ ንፍቅ ባርክ ።

፲፩ ፤ ወፈኑ ላዕሌነ ጸጋ መንፈስ ቅዱስ ። ወረሲ ኀዋኅወ ቤተ ክርስቲያንከ ቅድስት ርኅዋተ ለነ

በምሕረት ወአሚን ።

ወፈጽም ለነ አሚነ ሥላሴከ ቅድስት እስከ ደኃሪት እስትንፋስ ።

፲፪ ፤ ኦ እግዚእየ ኢየሱስ ክርስቶስ ሐውጽ ሕሙማነ ሕዝብከ ፈውሶሙ ። ወምርሖሙ ለአበዊነ

ወለአኀዊነ እለ ሖሩ ወተአንገዱ ። ወሚጦሙ ኀበ ማኅደሪሆሙ በሰላም ወበጥዒና ።

፲፫ ፤ ባርክ ነፋሳተ ሰማይ ።

ቡራኬ መንገለ ሰማይ ።

ወዝናማተ ወፍሬያተ ምድር ዘዛቲ ዓመት በከመ ጸጋከ ወረሲ ፍግዓ ወተድላ ወትረ ዲበ ገጻ

ለምድር ።

ቡራኬ ላዕለ ምድር ።

፲፬ ፤ ወአጽንዕ ለነ ሰላመከ ሚጥ ልበ ነገሥት አዚዛን ለአሠንዩ ላዕሌነ በኵሉ ጊዜ ።

፲፭ ፤ ጸጉ ሰላመ ለሊቃውንተ ቤተ ክርስቲያን እለ ጉቡኣን ውስተ ቤተ ክርስቲያንከ ቅድስት ኵሎ

ጊዜ ። ለኵሉ ለለ፩ዱ በበአስማቲሆሙ በቅድመ ነገሥት ኃያላን አማላክነ አንኅ ሎሙ ።

፲፮ ፤ ወአዕርፍ ነፍሳተ አበዊነ ወአኀዊነ ወአኅቲነ እለ ኖሙ ወአዕረፉ በርትዕት ሃይማኖት ።

፲፯ ፤ ወባርክ ዲበ እለ ያስተነትኑ ።

ቡራኬ ላዕለ ሕዝብ ።

በዕጣን ወቍርባን ወወይን ወቅብዕ ወዘይት ወመንጠዋልዕ ወመጻሕፍት ምንባባት ወንዋያተ

መቅደስ ከመ ክርስቶስ አምላክነ ይዕሥዮሙ በኢየሩሳሌም ሰማያዊት ።

፲፰ ፤ ወለኵሎሙ እለ ተጋብኡ ምስሌነ ይኅሥሡ ምሕረተ ክርስቶስ አምላክነ ተሣሃል ላዕሌሆሙ

። ወለኵሎሙ እለ እምጽኡ ምጽዋተ በቅድመ መንበርከ መፍርህ ወመደንግፅ ተወከፎሙ ።

፲፱ ፤ ወአንኂ ለኵላ ነፍስ ዕፅብት ወእለ እሡራን በመዋቅሕት ወእለ ሀለዉ ውስተ ስደት ወፄዋዌ

።

፳ ፤ ወእለ እኁዛን በቅኔ መሪር አምላክነ አድኅኖሙ በምሕረትከ ። ኦ ሊቅነ ኢየሱስ ክርስቶስ ለ

ኵሎሙ እለ አዘዙነ ከመ ንዘክሮሙ በጊዜ አስተበቍዖትነ ኀቤከ ተዘክሮሙ በመንግሥትከ ሰ

ማያዊት ። ወሊተኒ ለኃጥእ ገብርከ ተዘከረኒ ።

፳፩ ፤ ኦ እግዚኦ አድኅን ሕዝበከ ወባርክ ርስተከ ። ቡራኬ ላዕለ ሕዝብከ ። ረዓዮሙ ወአልዕሎ

ሙ እስከ ለዓለም ።

፳፪ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ፤ ጳጳሳት ኤጲስቆጶሳት ቀሳው

ስት ወዲያቆናት ወኵሎሙ ሕዝበ ክርስቲያን ።

፳፫ ፤ ይ. ካ. ለእሉኒ ወለኵሎሙ አዕረፍ ነፍሶሙ ወተሣሃሎሙ ዘፈኖከ እምሰማይ ወልደከ ውስተ

ማኅፀነ ድንግል ፤ ተፀውረ በከርሥ ሥጋ ኮነ ፤ ወወልድከ ተዐውቀ እመንፈስ ቅዱስ ።

፳፬ ፤ ይ. ዲ. እለ ትነብሩ ተንሥኡ ።

፳፭ ፤ ይ. ካ. ለከ ለዘይቀውም ቅድሜከ አእላፈ አእላፋት ወትእልፊተ አእላፋት ቅዱሳን መላእክት

ወሊቃነ መላእክት ወክቡራን እንስሳከ እለ ፮ቱ ክነፊሆሙ ።

፳፮ ፤ ይ. ዲ. ውስተ ጽባሕ ነጽሩ ።

፳፯ ፤ ይ. ካ. በ፪ቱ ክነፊሆሙ ይከድኑ ገጾሙ በ፪ቱ ክንፊሆሙ ይከድኑ እግሮሙ በ፪ቱ ክንፊሆ

ሙ ይሠሩ እምጽንፍ እስከ አጽናፈ ዓለም ።

፳፰ ፤ ይ. ዲ. ንነጽር ።

፳፱ ፤ ይ. ካ. ወዘልፈ እንከ ኵሎሙ ከመ ኪያከ ይቄድሱ ወይዌድሱ ምስለ ኵሎሙ እለ ይቄድ

ሱከ ወይዌድሱከ ።

፴ ፤ ዓዲ ተወከፍ ዘዚአነሂ ቅዳሴ እለ ዘንብለከ ቅዱስ ቅዱስ ቅዱስ እግዚአብሔር ጸባዖት ፍጹም

።

፴፩ ፤ ይ. ዲ. አውሥኡ ።

፴፪ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፴፫ ፤ ይ. ካ. አማን መልዐ ሰማያተ ወምድረ ቅድሳተ ስብሐቲከ በእግዚእነ ወአምላክነ ወመድኃኒነ

ኢየሱስ ክርስቶስ ፤ ቅዱስ ወልድከ መጽአ ወእምድንግል ተወልደ ከመ ፈቃደከ ይፈጽም ፤

ወሕዝበ ለከ ይግበር ።

፴፬ ፤ ይ. ሕ. ተዘከረነ እግዚኦ በውስተ መንግሥትከ ። ተዘከረነ እግዚኦ ኦ ሊቅ በውስተ መንግሥ

ትከ ። ተዘከረነ እግዚኦ በውስተ መንግሥትከ ። በከመ ተዘከርኮ ለፈያታዊ ዘየማነ እንዘ ሀ

ሎከ ዲበ ዕፀ መስቀል ቅዱስ ።

፴፭ ፤ ወእምዝ ንፍቅ ካህን ይውግር ዕጣነ ወያቅርብ ሎቱ ማዕጠንተ ወይዕጥን እዴሁ ወያዕርግ በ

በ፫ቱ ጊዜ ላዕለ ኅብስት ወድዋዕ ።

፴፮ ፤ ይ. ካ. ሰፍሐ እደዊሁ ለሕማም ፤ ሐሚሞ ከመ ሕሙማን ያድኅን እለ ተወከሉ በላዕሌሁ ።

፴፯ ፤ ዘተውህበ ለሕማም ከመ ሞተ ይሥዓር ወማእሠረ ሰይጣን ይብትክ ወይኪድ ሲኦለ ። ቅዱሳ

ነ ይምራሕ ሥርዓተ ይትክል ወትንሣኤሁ ያዑቅ ።

፴፰ ፤ ይ. ዲ. አንሥኡ እደዊክሙ ቀሳውስት ።

፴፱ ፤ ይ. ካ. በይእቲ ሌሊት እንተ ባቲ አመ ይገብዕዎ ነሥአ ኅብስተ በእደዊሁ ቅዱሳት ወብፁዓት

እለ እንበለ ነውር ።

በዝየ ያነሥእ ኅበስተ ።

፵ ፤ ይ. ሕ. ነአምን ከመ ዝንቱ ውእቱ በአማን ነአምን ።

፵፩ ፤ ይ. ካ. አንቃዕደወ ሰማየ ኀቤከ ኀበ አቡሁ አእኰተ ባረከ ወፈተተ ።

ቡራኬ ላዕለ ኅብስት ፫ተ ጊዜ ።

ወእምዝ ያንቅዖ ለኅብስት ኀበ ፭ቱ ገጽ ንስቲተ እንዘ ኢይሌልዮ ።

፵፪ ፤ ይ. ካ. ወወሀቦሙ ለእሊአሁ አርዳኢሁ ። ወይቤሎሙ ንሥኡ ብልዑ ዝ ኅብስተ ። «እማሬ

፡ » ሥጋየ ውእቱ ለዘበእንቲአክሙ ይትፌተት ለኅድገተ ኃጢአተ ።

፵፫ ፤ ይ. ሕ. አሜን አሜን አሜን ነአምን ወንትአመን ፤ ንሴብሐከ ኦ እግዚእነ ወአምላክነ ከ

መ ዝንቱ ውእቱ በአማን ነአምን ።

፵፬ ፤ ይ. ካ. ወከማሁ ጽዋዕኒ አእኲቶ ባሪኮ ፤

ቡራኬ ላዕለ ጽዋዕ ፫ተ ጊዜ ።

ወቀዲሶ መጠዎሙ ለእሊአሁ አርዳኢሁ ። ወይቤሎሙ ንሥኡ ስትዩ ዝ ጽዋዕ ፤ «እማሬ ፡»

ደምየ ውእቱ ለዘበእንቲአክሙ ይትከዐወ ለቤዛ ብዙኃን ።

ወይነከንኮ ለጽዋዕ በትእምርተ መስቀል በእዴሁ ዘየማን ።

፵፭ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ ዝ

ንቱ ውእቱ በአማን ነአምን ።

፵፮ ፤ ይ. ካ. ሶበ ትገብርዎ ለዝንቱ ተዝካረ ዚአየ ግበሩ ።

፵፯ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ፤ ነአምን ዕርገተከ ወዳግመ ምጽአተከ ን

ሴብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፵፰ ፤ ይ. ካ. ይእዚኒ እግዚኦ ንዜከር ሞተከ ወትንሣኤከ ። ንትአመንከ ወናቀርብ ለከ ዘንተ ኅ

ብስተ ፤ «እማሬ ፡ » ወዘንተ ጽዋዕ « እማዕ ፡ » እንዘ ነአኵተከ ። ወቦቱ ረሰይከ ለነ ለት

ድላ ንቁም ቅድሜከ ወለከ ንትከሀን ። ንስእለከ እግዚኦ ወናስተበቍዐከ ከመ ትፈኑ ቅዱስ

መንፈስ ወኃይለ ዲበ ዝንቱ ኅብስተ «እማሬ ፡ » ወላዕለ ዝንቱ ጽዋዕ « እማሬ ። »

፵፱ ፤ ይረስዩ ሥጋሁ ወደሞ ለእግዚእነ አምላክነ ወመድኃኒነ ኢየሱስ ክርስቶስ ለዓለመ ዓለም ።

ቡራኬ ላዕለ ኅብስት ፩ደ ጊዜ ወላዕለ ጽዋዕ ፩ደ ጊዜ ወላዕለ ፪ኤሆሙ ፩ደ ጊዜ ።

፶ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፶፩ ፤ ይ. ዲ. በኵሉ ልብ ናስተብቍዖ ለእግዚአብሔር አማልክነ ኅብረተ መንፈስ ቅዱስ ሠናየ ከ

መ ይጸግወነ ።

፶፪ ፤ ይ. ሕ. በከመ ሀሎ ህልወ ወይሄሉ ለውልደ ትውልድ ለዓለመ ዓለም ።

በዝየ ይኅትም ሥጋ በደም ጠሚዖ በአጽባዕቱ ።

፶፫ ፤ ይ. ካ. ደሚረከ ተሀቦሙ ለኵሎሙ ለእለ ይነሥኡ እምኔሁ ይኩኖሙ ለቅድሳት ወለምልዐተ

መንፈስ ቅዱስ ወለአጽንዖ ሃይማኖት ዘበአማን ከመ ኪያከ ይቀድሱ ወይወድሱ ወወልደከ ወ

ፍቁረከ ኢየሱስ ክርስቶስ ዘምስለ መንፈስ ቅዱስ ።

ይ. ሕ. አሜን ።

፶፬ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውሰነ በዝንቱ ጵርስፎራ ከመ ብከ ንሕ

የው ዘበኵሉ ዓለም ወለዓለመ ዓለም ።

ይ. ሕ. ከማሁ ።

፶፭ ፤ ይ. ካ. ቡሩክ ስሙ ለእግዚአብሔር ። ወቡሩክ ዘይመጽእ በስመ እግዚአብሔር ። ወይትባረክ

ስመ ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፶፮ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፶፯ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፶፰ ፤ ይ. ካ. ጸሎተ ፈትቶ ።

ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶ

ስ ።

፶፱ ፤ ከመ የሀበነ በበረከት ንንሣእ ዘእምቅዱስ ምሥጢር ጽንዓት ለነ የሀበነ ። ወኢመነሃ እምው

ስቴትነ ኢያርስሕ ። አላ ለኵሎሙ ተድላሆሙ ይረሲ ለእለ ይትሜጠው ንሥአተ ቅዱስ ም

ሥጥር ዘሥጋሁ ወደሙ ለክርስቶስ ዘኵሎ ይእኅዝ እግዚአብሔር አምላክነ ።

፷ ፤ ይ. ዲ. ጸልዩ ።

ይ. ሕ. አቡነ ዘበሰማያት ይትቀደስ ስምከ ትምጻእ መንግሥትከ ፤ ወይኩን ፈቃድከ በከመ በ

ሰማይ ከማሁ በምድር ። ሲሳየነ ዘለለዕለትነ ሀበነ ዮም ። ኅድግ ለነ አበሳነ ወጌጋየነ ከመ ን

ሕነኒ ንኅድግ ለዘአበስ ለነ ። ኢታብአነ እግዚኦ ውስተ መንሱት አላ አድኅነነ ወባልሐነ እም

ኵሉ እኩይ ፤ እስመ ዚአከ ይእቲ መንግሥት ኃይል ወስብሐት ለዓለመ ዓለም ።

፷፩ ፤ ይ. ካ. እግዚአብሔር አምላክነ ዘኵሎ ትእኅዝ ንሥአተ ዘቅዱስ ምሥጢር ፤ ጽንዓተ ለነ ተ

ሀበነ ወኢመነሂ እምውስቴትነ ኢታርስሕ ። አላ ኵሎ ባርክ በክርስቶስ ፤ ዘቦተ ለከ ምስሌሁ

ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን ።

፷፪ ፤ ይ. ሕ. በከመ ምሕረትከ አምላክነ ወአኮ በከመ አበሳነ ። ፫ተ ጊዜ ።

፷፫ ፤ ወእምዝ በተባርዮ ኵሎሙ ይብሉ ፫ተ ጊዜ ። ሠራዊተ መላእክቲሁ ለመድኃኔ ዓለም ዬ

ዬ ዬ ይቀውሙ ቅድሜሁ ለመድኃኔ ዓለም ፤

፷፬ ፤ ወይኬልልዎ ለመድኃኔ ዓለም ዬ ዬ ዬ ሥጋሁ ወደሙ ለመድኃኔ ዓለም ፤

፷፭ ፤ ወንብጻሕ ቅድመ ገጹ ለመድኃኔ ዓለም ዬ ዬ ዬ በአሚነ ዚአሁ ለክርስቶስ ንገኒ ። ወቦ ዘ

ይብሉ ሐዋርያት ተለዉ ዐሠሮ ፤ ወዝውእቱ ዘያሬድ ።

፷፮ ፤ ይ. ዲ. ንፍቅ እንዘ ይበውእ አርኅዉ ኆኃተ መኳንንት ።

፷፯ ፤ ይ. ዲ. እለ ትቀውሙ አትሕቱ ርእስክሙ ።

፷፰ ፤ ይ. ካ. እግዚአብሔር ዘለዓለም ማእምር ዘኅቡእ ወዘገሃድ ።

ቅድሜከ አትሐቱ ርእሶሙ ሕዝብከ ወለከ እግረሩ ቀፈተ ልብ ዘሥጋ ። ርኢ ዘእምድልው

ማኅደርከ ። ባርክ ኪያሆሙ ወኪያሆን ። አጽምዕ ሎሙ እዝነከ ወስምዖሙ ጸሎቶሙ ።

፷፱ ፤ አጽንዕ በኃይለ የማንከ ክድን ወርዳእ እምሕመሜ እኩይ ዐቃቤ ሎሙ ኩን ለሥጋነሂ ወነ

ፍስነሂ ወስክ ሎሙሂ ወሎንሂ ሃይማኖትከ ወፈሪሆተ ስምከ ።

፸ ፤ በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ

ወለዓለመ ዓለም አሜን ።

፸፩ ፤ ይ. ዲ. ስግዱ ለግዚአብሔር በፍርሃት ።

ይ. ሕ. ቅድሜከ እግዚኦ ንስግድ ወንሴብሐከ ።

፸፪ ፤ ይ. ካ. ጸሎተ ንስሓ ።

እግዚእ እግዚኦ እግዚአብሔር አብ አኃዜ ኵሉ ዓለም አንተ ውእቱ ዘትፌውስ ቍስለ ነፍስነ

ወሥጋነ ወመንፈስነ ።

፸፫ ፤ እስመ አንተ ትቤ በአፈ ዋሕድ ወልድከ እግዚእነ ወአምላክነ ወመድኃኒነ ኢየሱስ ክርስቶስ

ዘይቤሎ ለአቡነ ጴጥሮስ አንተ ኰኵሕ ወዲበ ዛቲ ኰኵሕ አሐንጻ ለቤተ ክርስቲያንየ ቅድ

ስት ። ወኢይክልዋ አናቅጸ ሲኦል አማስኖታ ወአንቀልቅሎታ ። ወለከ አሁበከ መራኁተ ዘመ

ንግሥተ ሰማያት ዘአሠርከ በምድር ይኩን እሡረ በሰማያት ፤ ወዘፈታሕከ በምድር ይኩን

ፍቱሐ በሰማያት ።

፸፬ ፤ ወይኩኑ ፍቱሓነ ወግዑዛን ኵሎሙ አግብርቲከ ወአእማቲከ በበአስማቲሆሙ ለአፉሁ ለመንፈ

ስ ቅዱስ ። ወበአፈ ዚአየኒ አነ ገብርከ እገሌ ኃጥእ ወአባሲ እመሂ በአእምሮ አው በኢያእ

ምሮ ገብሩ ።

፸፭ ፤ ዕቀቦሙ እግዚኦ ወተማኅፀኖሙ ለእሉ አግብርቲከ አበውየ ወአኀውየ ወአኃትየ ።

፸፮ ፤ ወዓዲ ለትሕትና ዚአየኒ አነ ገብርከ ኃጥእ ወአባሲ ፍትሐኒ ።

፸፯ ፤ ወይኩኑ ፍቱሓነ ወግዑዛነ እምአፈ ሥሉስ ቅዱስ አብ ወወልድ ወመንፍስ ቅዱስ ። ወእምአ

ፈ ዚአየኒ አነ ገብርከ ኃጥእ ወአባሲ ።

፸፰ ፤ ኦ መሐሪ ወመስተሣህል ወመፍቀሬ ሰብእ እግዚአብሔር አምላክነ ዘታዐትት ኃጢአተ ዓለም

ተወከፍ ንስሓሆሙ ለአግብርቲከ ወለአእማቲከ ። ወአሥርቅ ላዕሌሆሙ ብርሃነ ሕይወት ዘለ

ዓለም ወሥረይ ሎሙ እግዚኦ ኵሎ ኃጢአቶሙ እስመ ኄር አንተ ወመፍቀሬ ሰብእ ።

፸፱ ፤ ኦ እግዚአብሔር አምላክነ ወመሥተሣህል ርኁቀ መዓት ወብዙኃ ምስሕረት ወጻድቅ ሥረይ

ሊተ ኃጢአትየ ።

፹ ፤ ወለኵሎሙ አግብርቲከ ወአእማቲከ አድኅኖሙ እምኵሉ አበሳ ወመርገመ ።

ለእመ አበስነ ለከ እግዚኦ እመሂ በቃልነ ወእመሂ በመግባርነ ወእመሂ በሕሊናነ ኅድግ ወሥ

ረይ ወአናሕሲ ወተሣሃል ። እስመ ኄር አንተ ወመፍቀሬ ሰብእ እግዚአብሔር አምላክነ ።

፹፩ ፤ ኦ እግዚኦ ረስየነ ፍትሓነ ወግዑዛነ ፤ ወለኵሎሙ ሕዝብከ ፍትሖሙ ወሊተኒ ለኃጥእ ገብ

ርከ ፍትሐኒ ።

፹፪ ፤ ወእምዝ ይሚጥ ገጾ መንገለ ሕዝብ ወይዕትቦሙ ሥልሰ ቡራኬ ላዕለ ሕዝብ ። ወለእለኒ ሀ

ለዉ ምስሌሁ ይዝክሮሙ ወዓዲ ይበል ።

ተዘክሮ እግዚኦ ለአብ ክቡር ርእሰ ሊቃነ ጳጳሳት አባ እገሌ ።

ወብፁዕ ጳጳስ አባ እገሌ ።

አማልክነ ዐቂበ ዕቀቦሙ ለነ ዓመታተ ብዙኀ ወመዋዕለ ንዊኀ በጽድቅ ወበሰላም ።

፹፫ ፤ ተዘከራ እግዚኦ ለሀገሪትነ ኢትዮጵያ ወዕቅባ በጽድቅ ወበሰላም አግርር ፀራ ወጸላዕታ ታሕተ

አገሪሃ ፍጡነ

፹፬ ፤ ተዘከር እግዚኦ ሊቃነ ጳጳሳት ጳጳሳተ ኤጲሲቆጶሳተ ቀሳውስተ ወዲያቆናተ አናጕንስጢሳውያ

ነ ወመዘምራነ ደናግለ ወመነኰሳተ ዕቤራተ ወእጓለ ማውታ ዕደ ወአንስተ አእሩገ ወሕፃናተ

። ወኵሎሙ ሕዝበ ክርስቲያን እለ ሀለዉ ወቆሙ ውስተ ዛቲ ቤተ ክርስቲያን ቅድስት

አጽንዖሙ በሃይማኖተ ክርስቶስ ።

፹፭ ፤ በዝየ ይዝክር ሐዲሳነ ሙታነ ።

ተዘክሮሙ እግዚኦ ለኵሎሙ አበዊነ ወአኅዊነ ወአኃቲነ እለ ኖሙ ወአዕረፉ በርትዕት ሃይማ

ኖት ወደምር ነፍሳቲሆሙ ውስተ ሕፅነ አብርሃም ይስሐቅ ወያዕቆብ ።

፹፮ ፤ ወለነኒ አድኅነነ እምኵሉ አበሳ ወመርገም ወእምኵሉ ጌጋይ ወእምኵሉ ክሕደት ወእምኵ

ሉ መሐላ በሐሰት ወእምኵሉ ግዘት ወእምተደምሮ በዕልወት ወርኵስ ምስለ ዓላውያን ወአ

ረማውያን ።

፹፯ ፤ ጸግወነ እግዚኦ ጥበበ ወኃይለ ልበ ወልቡና ወአእምሮ ። ከመ ንርሐቅ ወንጕየይ እንከ እስ

ከ ለዝሉፍ እምኵሉ ምግባራቲሁ ለሰይጣን ዘያሜክር ።

፹፰ ፤ ሀበነ እግዚኦ ንግበር ፈቃደከ ወሥምረተከ በኵሉ ጊዜ ።

መጸሐፍ አስማቲነ ውስተ መጽሐፈ ሕይወት በመንግሥተ ሰማያት ምስለ ኵሎሙ ቅዱሳን

ወሰማዕት በኢየሱስ ክርስቶስ እግዚእነ ፤ ዘቦቱ ለከ ምስሌሁ ወምስለ ቅዱስ መንፈስ ስብሐ

ት ወእኂዝ ይእዜኒ ወዘልፈኒ ወለዓለመ ዓለም ፤ አሜን ።

፹፱ ፤ ይ. ዲ. ነጽር

፺ ፤ ይ. ካ. ቅድሳት ለቅዱሳን ።

ይ. ሕ. ፩ዱ አብ ቅዱስ ፩ዱ ወልድ ቅዱስ ፩ዱ ውእቱ መንፈስ ቅዱስ ፤

፺፩ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፺፪ ፤ ወእምዝ ያንሥእ ካህን ኅብስተ ፍጹመ በእዴሁ ወይበል ።

እግዚኦ መሐረነ ክርስቶስ እግዚኦ መሐረነ ክርስቶስ እግዚኦ መሐረነ ክርስቶስ ፫ተ ፤ ጊዜ

በልዑል ዜማ ። ፲ተ ወ፭ተ ጊዜ በንኡስ ዜማ ። እግዚኦ መሐረነ ክርስቶስ ።

ይ. ሕ. ከማሁ ።

፺፫ ፤ ወእምዝ ይ. ካ. ፫ተ እግዚኦ መሐረነ ክርስቶስ ።

ይ. ሕ. ፪ተ ጊዜ እግዚኦ መሐረነ ክርስቶስ ።

፺፬ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፺፭ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አማላክነ ነጽር ዲበ ሕዝብከ እለ ውስተ ንስሓ ሀልዉ ። ወተሣሃሎሙ

በከመ ዕበየ ሣህልከ ወበከመ ብዝኀ ምሕረትከ ደምስስ አበሳሆሙ ክድኖሙ ወዕቀቦሙ አም

ኵሉ እኩይ ።

፺፮ ፤ ወቤዙ ነፍሳቲሆሙ በሰላም አኅፂረከ ዘቀዳሚ ምግባሮሙ ። ደምሮሙ ውስተ ቤተ ክርስቲያ

ንከ ቅድስት ። በሞገሱ ወበምሕረቱ ለዋሕድ ወልድከ እግዚእነ ወአምላክነ ወመድኃኒነ ኢየ

ሱስ ክርስቶስ

ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓ

ለም አሜን ።

፺፯ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፺፰ ፤ ይ. ካ. ሥጋ ቅዱስ ዘበአማን ዝ ውእቱ «እማሬ ፡» ዘእግዚእነ ወአምላክነ ወመድኃኒነ ኢየ

ሱስ ክርስቶስ ዘይትወሀብ ለሕይወት ወለመድኃኒት ወለሥርየተ ኀጢአት ለእለ ይነሥኡ እም

ኔሁ በአሚን

ይ. ሕ. አሜን ።

፺፱ ፤ ይ. ካ. ደም ክቡር ዘበአማን ዝ ውእቱ «እማሬ ፡» ዘእግዚእነ ወአምላክነ ወመድኃኒነ ኢየ

ሱስ ክርስቶስ ዘይትወሀብ ለሕይወት ወለመድኃኒት ወለሥርየት ኃጢአት ለእለ ይትሜጠዉ እ

ምኔሁ በአሚን ።

ይ. ሕ. አሜን ።

፻ ፤ ይ. ካ. እስመ ዝንቱ ውእቱ «እማሬ ፡» ሥጋሁ ወደሙ ለአማኑኤል አምላክነ ዘበአማን ።

ይ. ሕ. አሜን ።

፻፩ ፤ ይ. ካ. አአምን አአምን አአምን ወእትአመን እስከ ደኃሪት እስትንፋስ ከመ ዝንቱ ውእቱ «

እማሬ ፡» ሥጋሁ ወደሙ ለእግዚእነ ወአማላክነ ወመድኃኒነ ኢየሱስ ክርስቶስ ዘነሣአ እምእ

ግዝእተ ኵልነ ቅድስት ድንግል በ፪ ማርያም ። ወረሰዮ ፩ደ ምስለ መለኮቱ ዘእንበለ ቱስሕ

ት ወኢትድምርት ፤ ዘእንበለ ፍልጠት ወኢውላጤ ወኮነ ስማዕተ በስምዕ ሠናይ በመዋዕለ ጲ

ላጦስ ጰንጤናዊ ወመጠዎ በእንቲአነ ወበእንተ ሕይወት ኵልነ ።

ይ. ሕ. አሜን ።

፻፪ ፤ ይ. ካ. አአምን አአምን አአምን ወእትአመን ከመ ኢተፈልጠ መለኮቱ እምትስብእቱ ኢአሐተ

ሰዓት ወኢከመ ቅጽበተ ዓይን አላ መጠዎ በእንቲአነ ለሕይወት ወለመድኃኒት ወለሥርየተ ኃ

ጢአት ለእለ ይትሜጠዉ እምኔሁ በአሚን ።

ይ. ሕ. አሜን ።

፻፫ ፤ ይ. ካ. አአምን አአምን አአምን ወእትአመን ከመ ዝንቱ ውእቱ «እማሬ» ሥጋሁ ወደሙ

ለእግዚአነ ወአምላክነ ወመድኃኒነ ኢየሱስ ክርስቶስ ። ዝውእቱ ዘሎቱ ይደሉ ክብር ወስብሐ

ት ወስግደት ምስለ አቡሁ ኄር ሰማያዊ ወመንፈስ ቅዱስ ማሕየዊ ይእዜኒ ወዘልፈኒ ወለዓለ

መ ዓለም ፤ አሜን ።

፻፬ ፤ ወእምዝ ይንሣእ ካህን በአዴሁ ዓስበ ዲያቆን ዘቦቱ ትእምርተ መስቀል ወይደዮ ውስተ ጽዋዕ

ወይጥማዕ ቦቱ ደመ ወይዕትብ ሥጋ በትእምርተ መስቀል ቅድመ ዲበ ክፍል ዐቢይ እንተ አ

ፍኣሁ ወዳግመ እንተ ውስጡ ወሣልሰ ዲበ ክፍል ንኡስ ። ወካዕበ ይዕትብ በሥጋ ደመ እን

ዘ ይብል ቡሩክ እግዚአብሔር እስከ ተፍጻሜቱ ። ወያመጽእ ንፍቅ ዲያቆን ማየ ለካህናት ወ

ይትሐፀቡ እዴሆሙ አምሳለ ቅዱሳን በነፍሶሙ ።

፻፭ ፤ ወእምዝ ይበል ዘንተ ጸሎተ ።

እግዚአብሔር አምላኪየ ናሁ ሥጋ ወልድከ መሥዋዕት ዘያሠምረከ ወበዝንቱ አናሕሲ ሊተ

ኵሎ ኃጢአትየ እስመ በእንቲአየ ሞተ ወልድከ ዋሕድ ።

፻፮ ፤ ወናሁ ደመ መሢሕከ ንጹሕ ዘተክዕወ በእንቲአየ በቀረንዮ ይኬልሕ ህየንቴየ ። ዝንቱ ደም

ነባቢ ይኩን ሠራዬ ኃጢአትየ ለገብርከ ።

፻፯ ፤ ወተወከፍ ስእለትየ በእንቲአሁ እስመ በእንቲአየ ኲናተ ወቅንዋተ ተወከፈ ፍቍርከ ወሐመ ከ

መ ያሥምርከ ፤ ወእምድኅረ ድኅንኩ ገብአ ሰይጣን ውስተ ልብየ ወነደፈኒ በአሕፃሁ ። ሀ

በኒ እግዚኦ ምሕረተከ እስመ መስተዋቅሰ ጽኑ ውእቱ ።

፻፰ ፤ ወበሥንቀ ኃጢአት ቀተለኒ ተበቀል ሊተ እምደፋሪ ዘኢይጸግብ አስሕቶትየ እምሕይወትየ ።

፻፱ ፤ አንተ እግዚኦ ንጉሥየ ወአምላኪየ ወመድኃንየ አጽምም ሊተ ቍስለ ነፍስየ ወሥጋየ ለገብ

ርከ ።

፻፲ ፤ ወእምቅድመ ተመጥዎ ቍርባን ይበሉ ኵሎሙ እለ ይነሥኡ እምሥጢር ቅዱስ ።

ኦ እግዚእየ ኢየሱስ ክርስቶስ አኮ ዘይደልወኒ ትባእ ታሕተ ጠፈር ቤትየ ርኵስት እስመ አነ

አስተቍጣእኩከ ወገበርኩ እኩየ በቅድሜከ ወአርኰስኩ ነፍስየ ወሥጋየ ዘፈጠርከ በአርኣያ

ከ ወበአምሳሊከ በዐሊወ ትእዛዝከ ወአልብየ ምግባር ወኢምንትኒ ።

፻፲፩ ፤ ወባሕቱ በእንተ ተኬንዎትከ ወበእንተ ትስብእትከ በእንተ መድኃኒትየ ወበእንተ መስቀልከ

ክቡር ወበእንተ ሞትከ ማሕየዊት ወበአንተ ትንሣኤከ በሣልስት ዕለት እስእለከ ወአስተበቍ

ዐከ ኦ እግዚእየ ከመ ታንጽሐኒ እምኵሉ አበሳ ወመርገም ወእምኵሉ ኃጢአት ወርኵስ ።

፻፲፪ ፤ ወሶበ እትሜጠዎ ለምሥጢረ ቅድሳቲከ ኢይኩነኒ ለቅስት ወኢለኵነኔ ፤ አላ መሐረኒ ወተ

ሣሃለኒ ። ወሀበኒ ቦቱ ሥርየተ ኃጢአትየ ወሕይወተ ነፍስየ ኦ ሕይወተ ዓለም በስእለታ

ለእግዝእትነ ቅድስት ድንግል በ፪ ማርያም ወላዲትከ ፤ ወዮሐንስ መጥምቅ ። ወበጸሎተ

ኵሎሙ ቅዱሳን መላእክት ወኵሎሙ ሰማዕት ወጻድቃን መስተጋድላን ለሠናይ እስከ ለዓ

ለመ ዓለም ፤ አሜን ።

፻፲፫ ፤ ወእንዘ ይትሜጦ ይ. ካ. ለባሕቲቱ ።

ኦ እግዚ እየኢየሱስ ክርስቶስ ኢይኩን ዝንቱ ምሥጢርከ አበሳ ላዕሌየ አላ ይኩን ለአንጽ

ሖ ነፍስየ ወሥጋየ ።

፻፲፬ ፤ ወእምዝ ይትመጦ ቅድመ ቍርባነ ለሊሁ ፤ ወካዕበ ይመጡ ለንፍቅ ካህን ፤ ወንፍቅሂ የሀ

ቦ ደመ ለካህን ። ወእምዝ ይነሣእ ለሊሁ በእዴሁ ደመ ንፍቅ ካህን ወእምዝ ይመጡ ለካ

ህናት ውእቱ ካህን ሥጋ ወንፍቅሂ ደመ ።

፻፲፭ ፤ ይ. ካ. እንዘ ይሜጡ በቅዳሴ እግዚእ ።

ሥጋሁ ለእግዚእነ ኢየሱስ ክርስቶስ ለቀድሶ ሥጋ ወነፍስ ወመንፍስ ።

ወበቅዳሴ ሐዋርያት ።

ኅብስተ ሕይወት ዘወረደ እምሰማያት ቅዱስ ሥጋሁ ለክርስቶስ ።

ወበቅዳሴ ሊቃውንት ።

ሥጋሁ ለአማኑኤል አምላክነ ዘበአማን ዘበሥአ እምእግዝእተ ኵልነ ማርያም ።

ዘይቀርብሂ ይበል አሜን ።

፻፲፮ ፤ ቅድመ ይቅረቡ ሊቃነ ጳጳሳት ጳጳሳት ወኤጲስቆጶሳት ። ወእምድኅሬሆሙ ቀሳውስት ወዲያቆ

ናት ወካዕበ ኵሎሙ በበመዓርጊሆሙ ወእምድኅረ ዕደው ይትመጠዋ አንስት ሕፃናትሰ እለ

ይጠመቁ ይትመጠዉ እምቅድመ ሕዝብ ።

፻፲፯ ፤ ወእምድኅረ ተመጥዎ ቍርባን እንዘ ሀሎ በአፉፍሁ ይበል ኵሉ ለለ፩፩ ።

ቅዱስ ቅዱስ ቅዱስ ሥሉስ ዘኢይትነገር ፤ ሀበኒ ከመ እንሣዕ ለሕይወት ዘንተ ሥጋ ወደመ

ዘእንበለ ኵነኔ ። ሀበኒ እግበር ፍሬ ዘይሠምረከ ከመ አስተርኢ በስብሐቲከ ወእሕየው ለከ

እንዘ እገብር ዘዚአከ ፈቃደ ።

፻፲፰ ፤ በተአምኖ እጼውዐከ አብ ወእጼውዕ መንግሥተከ ይትቀደስ እግዚኦ ስምከ በላዕሌነ እስመ

ኃያል አንተ እኵት ወስቡሕ ወለከ ስብሐት ለዓለመ ዓለም ።

፻፲፱ ፤ ወእምዝ ይብላዕ ዘተመጠወ ወጊዜ ተመጥዎቱ ይደሉ ከመ ያንብር እዴሁ ዲበ አፉሁ ወይ

ሒኮ በለኆሳስ እስከ ያጸሪ አፉሁ በፍርሃት ወበረዓድ ።

ወእምዝ ይበል ።

ምላዕ አፉየ ስብሐተ ወልብየ ሐሤተ ወነፍስየ ትፍሥሕተ ለዘተመጠውኩ እምዝንቱ ምሥጢ

ር አምላካዊ ዘኮነ ሰብአ በእንተ መድኃኒተ ሰብእ ።

፻፳ ፤ ወይበል ንፍቅ ቀሲስ እንዘ ይሜጡ ደመ ። ዝንቱ ጽዋዐ ሕይወት ዘወረደ እምሰማያት ክቡር

ደሙ ለክርስቶስ ።

፻፳፩ ፤ ጸሎት ዘባስልዮስ ወትእዛዝ ዘሀገርነ ። ወእንዘ ሀሎ ደም በአፉሁ ይበል በሕሊናሁ ። ኦ እ

ግዚእየ ወአምላኪየ ኢየሱስ ክርስቶስ ናሁ ተመጠውኩ ሥጋከ ንጹሐ ወደመከ ክቡረ ይኩነ

ኒ ለሥርየተ ኃጢአትየ ወለኅድገተ አበሳየ ።

፻፳፪ ፤ ኦ ወልድ ዋሕድ ወመፍቅሬ ሰብእ ምላዕ አፉየ ስብሐቲከ ከመ እሰብሕ አኰቴተከ እስመ

አንተ ቀዳሚ ዘተሰባእከ ወተሰባሕከ ቦቱ ከመ ታድኅነኒ እስከ ለዓለመ ዓለም ወአድኀንከኒ

በእንተ ስምከ ቅዱስ ለዓለመ ዓለም ።

፻፳፫ ፤ ስብሐት ለከ ኦ እግዚእየ ወአምላኪየ ኢየሱስ ክርስቶስ ዘወሀብከኒ ዕሩየ በእደ ዚአሁ ለገ

ብርከ እገሌ እሴብሐከ ወእስእለከ ከመ እኩን ውስተ መርዔትከ ወከመ ትኈልቈኒ ምስለ

እባግዒከ ወተወከፈኒ ።

፻፳፬ ፤ ይእዜኒ ኢትዝክር ሊተ አበሳየ አአኵቶ ለጸጋ ዚአከ ዘተውህበ ሊተ ወለረድኤትከ እንተ ኮ

ነት ምስሌየ ።

፻፳፭ ፤ ይበል ዲያቆን እንዘ ይትሜጦ ጽዋዐ ። ጽዋዐ ሕይወት እትሜጦ ወስመ እግዚአብሔር እጼ

ውዕ ።

ወእምዝ ይበል ።

ጸልዩ በእንቲአነ ወበእንተ ኵሎሙ ክርስቲያን እለ ይቤሉነ ግበሩ ተዝካሮሙ በሰላም ወበፍ

ቅረ ኢየሱስ ክርስቶስ ሰብሑ ወዘምሩ ።

፻፳፮ ፤ ወእምዝ ይዘምሩ ካህናት በስብሐተ መዝሙር ዘ፻ወ፶ ወኢያጽርዑ አላ በበ፩ አው በበ፪ ይ

ዘምሩ ።

፻፳፯ ፤ ይ. ካ. እንዘ ይወፅእ እለ ጸዋዕከ እግዚኦ ወእለ ቀደስከ ክፍል በጽዋዔከ ፤ ወአጽንዕ በኃይ

ልከ ወዕቀብ በፍቅርከ ወደምር ውስተ ዘለዓም መንግሥትከ በክርስቶስ ። ዘቦቱ ለከ ምስሌ

ሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን ።

፻፳፰ ፤ ወይዕትብ እንዘ ይወፅእ ዲበ ፃሕል ፩ደ ጊዜ ። ወእምዝ ይመጡ ለሕዝብ ውእቱ ካህን

ሥጋ ወዲያቆን ደመ ። ወእንዘ ይሜጡ ይበል ከመ ቀዳሚ ። ወሕዝብኒ እንዘ ይትሜጠዉ

ይበሉ አሜን ፩ደ ጊዜ ዲበ ሥጋ ወ፪ተ ጊዜ ዲበ ደም ።

፻፳፱ ፤ ወእምድኅረ ተመጠዉ ሕዝብ ።

ይ. ካ. እግዚአብሔር ዘለዓለም ብርሃነ ሕይወት ዘወሀብከነ እግዚኦ ለአግብርቲከ ጽንዐተ ወዕ

ቅበተ በዘሀሎ ዕለታት ወለያልይ እንዘ ተዓቅብ በሰላም ። ባርክ በዘይእዜ መዋዕል ወበዘይ

መጽእ እምድኅር በእግዚእነ ኢየሱስ ክርስቶስ ። ዘቦቱ ለከ ምስሌሁ ወምስለ ቅዱስ መንፈ

ስ ስብሐት ወእኂዝ ይእዜኒ ወዘልፈኒ ወለዓመ ዓለም አሜን ።

፻፴ ፤ ወእምዝ ይ. ዲ. ነአኵቶ ለእግዚአብሔር ቅድሳቶ ነሢአነ ከመ ለሕይወት ነፍስ ይኩነነ ፈው

ሰ ዘተመጦነ ንስእል ወንትመሐፀን እንዘ ንሴብሖ ለእግዚአብሔር አምላክነ ።

፻፴፩ ፤ ይ. ካ. ስብሐተ እግዚአብሔር ይነግር አፉየ ወኵሉ ዘሥጋ ይባርክ ለስሙ ቅዱስ ለዓለም

ወለዓለመ ዓለም ።

ይ. ሕ. አቡነ ዘበሰማያት ኢታብአነ እግዚኦ ውስተ መንሱት ።

፻፴፪ ፤ ይ. ዲ. ትመጦነ እምሥጋሁ ቅዱስ ወእምደሙ ክቡር ለክርስቶስ ።

፻፴፫ ፤ ይ. ካ. ስብሐተ እግዚአብሔር ይነግር አፉየ ወኵሉ ዘሥጋ ይባርክ ለስሙ ቅዱስ ለዓለም

ወለዓለመ ዓለም ።

ይ. ሕ. አቡነ ዘበሰማያት ኢታብአነ እግዚኦ ውስተ መንሱት ።

፻፴፬ ፤ ይ. ዲ. ወናእኵቶ ይደልወነ ከመ ንሳተፍ ምሥጢረ ክብርተ ወቅድስተ ።

፻፴፭ ፤ ይ. ካ. ስብሐተ እግዚአብሔር ይነግር አፉየ ወኵሉ ዘሥጋ ይባርክ ለስሙ ቅዱስ ለዓለም

ወለአለመ ዓለም ።

ይ. ሕ. አቡነ ዘበሰማት ኢታብአነ እግዚኦ ውስተ መንሱት ።

፻፴፮ ፤ ይ. ካ. ለእመ ኮነ ዕዝል ፤

አሌዕለከ ንጉሥየ ወአምላኪየ ወእባርክ ለስምከ ለዓለም ወለዓለመ ዓለም ።

ይ. ሕ. አቡነ ዘበሰማያት ኢትብአነ እግዚኦ ውስተ መንሱት ።

፻፴፯ ፤ ይ. ካ. ኵሎ አሚረ እባርከከ ወእሴብሕ ለስምከ ለዓለም ወለዓለመ ዓለም ።

ይ. ሕ. አቡነ ዘበሰማያት ኢታብአነ እግዚኦ ውስተ መንሱት ።

፻፴፰ ፤ ይ. ካ. ስብሐት እግዚአብሔር ይነግር አፉየ ወኵሉ ዘሥጋ ይባርክ ለስሙ ቅዱስ ለዓለም

ወለአለም ዓለም ።

ይ. ሕ. አቡነ ዘበሰማያት ኢታብአነ እግዚኦ ውስተ መሱት ።

አኮ በስኵሉ ዕዝል ዘይትበሀል አላ በበዓላተ እግዚእነ ወበበዓላተ እግዝእትነ ወበእሑድ ሰንበ

ት ።

፻፴፱ ፤ ይ. ካ. ኀዳፌ ነፍስ ።

ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስ

ቶስ ።

፻፵ ፤ ነአኵተከ እስመ ከፈልከነ ንንሣእ ዘእምቅዱስ ምሥጢርከ ኢይኩን ለርስሐት ወኢለኵነኔ

አላ ለሐድሶ ነፍስ ወሥጋ ወመንፍስ በ፩ዱ ወልድከ ዘቦቱ ለከ ምስሌሁ ወምስለ ቅዱስ መን

ፈስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን ።

፻፵፩ ፤ ትእዛዝ ዘባስልዮስ ።

ወለእመ ተርፈ ሥጋ ወደም ይመጥዎሙ ካህን ለካህናት ወለዲያቆናት እምቅድመ አቍርሮ

ማይ ለለ፩ዱ ፪ተ ጊዜ ከመ ይኩን ሥሉስ ምስለ እንተ ነሥኡ ቀዲሙ ። ወለእመ በዝኀ

ይንሥኡ ፫ተ ፫ተ ጊዜ ወእምደምኒ ከማሁ ክሙ ፤ እስመ ኢይትዌለጥ ኀበ ከዊነ ኅብስት

ወወይን ።

፻፵፪ ፤ ይ. ካ. ዝማሬ ።

ወእምዝ ይበል ። በ፪ ሃሌ ሉያ ሃሌ ሉያ አቡነ ዘበሰማያት ይትቀደስ ስምከ ሥረይለነ ኵ

ሎ አበሳነ ኢታብአነ ውስተ መንሱት እግዚኦ አድኅነነ እምዕለት እኪት ወባልሐነ እምኵሉ

መንሱት ።

፻፵፫ ፤ ወእምድኅረ ተፈጸመ አስተናጽሖ ።

ይ. ካ. መልዐት እግዚኦ ምሥጢርከ ቅድስት እንተ ኢትማሰን ዘወሀብከነ ለነ ኃይለ ወመድኃ

ኒነ ተዝካር ሞትከ ዘህልው ምስሌከ ።

፻፵፬ ፤ ወርኢነ ምሥጢረ ሞትከ ዘህልው ምስሌከ ። ወርሰነ ሕይወተ ወዕቀበነ ቦቱ በዛቲ ሰዓት ወ

በኵሉ ጊዜ ፤ እስመ አንተ ንጉሥ ክቡር ላዕለ ኵሉ እግዚአነ ወአምላክነ ወመድኃኒነ ኢየ

ሱስ ክርስቶስ ። ለከ ናዐርግ አኰቴተ ዕበየ ወክብረ ምስለ አቡከ ኄር ሰማያዊ ወምስለ መ

ንፈስ ቅዱስ ማሕየዊ ለዓለመ ዓለም ፤ አሜን ።

፻፵፭ ፤ ጸሎት እምድኅረ ማየ መቍረር ኅቡረ ይበሉ ዘኵሎሙ ውእቱ ።

እጼሊ ኀቤከ ወእስእለከ እግዚእየ ወአምላኪየ ኖላዊ ኄር ዘአፍቀርከ መርዔተከ ወመጦከ

ነፍሰከ ቤዛ አባግዒከ ከመ ተሀበኒ ሥጋከ ወደመከ መብልዐ ጽድቅ ዘበአማን ወስቴ ሕይ

ወት ዘለዓለም ።

፻፵፮ ፤ ወካዕበ እስእለከ ወአስተበቍዐከ ኦ እግዚእየ ከመ ኢይግዓዝ ወኢያርስሕ ነፍስየ ወሥጋየ

ዝንቱ ሥጋከ ወደምከ ዘነሣእኩ አላ ይኩነኒ ዘያሐይወኒ ወዘያጥዕየኒ ወዘያሌብወኒ ፈሪ

ሃ ዚአከ ወዘይሜህረኒ አፍቅሮተከ ከመ አድሉ ለከ በኵሉ መዋዕለ ሕይወትየ ወእስብሕከ

ዘእንበለ አጽርዖ ።

፻፵፯ ፤ ኦ እግዚኦ አንጽሓ ነፍስየ ወካዕበ አጽርያ ከመ ትኩን ለከ መሥዋዕተ ወረስዮ ለልብየ ወ

ይኅድር ይሕየው ወይምላዕ ላዕሌሁ መንፈስ ቅዱስ እስመ ሥጋከ ወደመከ ነሣእኩ በተአም

ኖ ወተመጠውኩ እምእደ ካህናቲከ ወበላዕኩ ፤ እስመ ለከ ስብሐት ለዓለመ ዓለም አሜን ።

፻፵፰ ፤ ይ. ዲ. በእንተ አኰቲትነ ናስተበቍዕ ከመ እግዚአብሔር በምጽሐፈ ሕይወት ይጽሐፍ ስእለ

ተነ ፤ ወአምላክ ዘለዓለም ይዘከረነ በምዕራፈ ቅዱሳን በዘዚአሁ ብርሃን ።

፻፵፱ ፤ በእንተ እለ ተድኅሩ አበዊነ ወአኀዊነ ወአኃቲነ ናስተበቍዕ ከመ እግዚአብሔር ይጸግዎሙ

ጽሒቀ ወያስተሐምም ለኵሉ ወይሚጥ እምኔሆሙ ማእሠር ዝንቱ ዓለም ወየሀቦሙ ግዕዘ

ወፍቅረ አሚነ ወተስፋ ሠናየ በእንተ ሥጋሁ ወደሙ ለወልደ እግዚአብሔር ለዓለመ ዓለም

አሜን ለይኩን ለይኩን ።

፻፶ ፤ ይ. ካ. አንብሮ እድ ።

እግዚአብሔር ዘለዓለም ብርሃነ ሕይወት ዘኢይጠፍዕ ነጽሮሙ ለአግብርቲከ ወለአእማቲከ ወዝ

ራዕ ውስተ ልቦሙ ፈሪሆተ ስምከ ይፍረዩ በበረከት ወኈልቈሙ ምስለ እለ ተውህቦሙ ሥጋ

ከ ወደምከ ።

፻፶፩ ፤ ወይኩን እዴከ ዘየኀድር ላዕሌሆሙ ዲበ እለ አትሐቱ አርእስቲሆሙ ቅድሜከ ሕዝብከ እድ

ወአንስት እዕሩግ ወሕፃናት ደናግል ወመነኰሳት ዕቤራት ወእጓለ ማውታ ።

፻፶፪ ፤ ወኪያነሂ ደምር ህየ ወክድን ወርዳእ ወአጽንዕ ወኀይል በኀይለ ሊቃነ መላእክቲከ እምኵ

ሉ ምግባር እኩይ አግኅሠነ ወውስተ ኵሉ ምግባረ ሠናይ ደምረነ ።

፻፶፫ ፤ በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘል

ልፈኒ ወለዓለመ ዓለም አሜን ።

፻፶፬ ፤ ይ. ካ. ንፍቅ ወዕቀቦሙ በርትዕት ሃይማኖት በስብሐት ወክብር በኵሉ መዋዕለ ሕይወቶሙ

።

፻፶፭ ፤ ወረስዮሙ ውስተ ፍቅር ወሰላም እንተ ትትሌዓል እምኵሉ ሕሊና ወእምኵሉ ልቡና በስእ

ለት ወበ አስተብቍዖት እንተ ትገብር በእንቲአነ እግዝእተ ኵልነ ወላዲተ አማላክ ቅድስ

ት ወንጽሐት ማርያም ። ወበ፬ቱ ዓበይት ብርሃናውያን ሚካኤል ወገብርኤል ሩፋኤል ወሱ

ርያል ወበ፬ቱ እንስሳ እለ እንበለ ሥጋ ወበ፳ወ፬ቱ ካህናተ ሰማይ ።

፻፶፮ ፤ ወአበዊነ ልዑላነ ዝክር ቅዱሳን አብርሃም ይስሐቅ ወያዕቆብ አርእስተ አበው ። ወዮሐንስ

መጥምቅ ፲ወ፬፼ወ፵፻ ሕፃናት ቅዱሳን ። ወአበዊነ ሊቃውንት ሐዋርያት ቅዱሳን ። ወቅዱ

ስ ማርቆስ ሐዋርያ ወሰማዕት ወወንጌላዊ ። ፸ወ፪ቱ አርድእት ። ፭፻ ቢጽ ። ፫፻፲ወ፰ ር

ቱዓነ ሃይማኖት ። ፫ቱ ደቂቅ አናንያ ወአዛርያ ወሚሳኤል ወ፯ቱ ደቂቅ ቅዱሳን ።

፻፶፯ ፤ ወቅዱስ እስጢፋኖስ ሊቀ ዲያቆናት ወቀዳሜ ሰማዕት ወቅዱስ ጊዮርጊስ ። ወቅዱስ ቴዎድ

ሮስ ምሥራቃዊ ወቅዱስ በናድሌዎስ ወቅዱስ መርቆሬዎስ ወቅዱስ ማማስ ። ወቅዱስ አቦሊ

ወቅዱስ ፊላታዎስ ወቅዱስ መርምህናም ወቅዱስ አባዲር ። ወቅዱስ ገላውዴዎስ ወቅዱስ

ፋሲለደስ ወቅዱስ ፊቅጦር ወቅዱስ ሚናስ ። ወቅዱስ ቂርቆስ ውእሙ ኢየሉጣ ወኳሎሙ

ሰማዕታት ወአባ ኖብ ድንግል ዓዛል ወመስተጋድል ሰማዕተ ዋሕድ ።

ወእግዚእ አብ ዐቢይ ወጻድቅ አባ እንጦስ ወአቡነ አባ ጳውሊ ወአበዊነ ቅዱሳን ፫ቱ መቃር

ሳት ወአቡነ አባ ዮሐንስ ሐጺር ወጻድቅ አባ ቡላ ወአቡነ አባ ብሶይ ። ወአቡነ አባ አሞን

ወአቡነ አባ ዮሐንስ ከማ ወአቡነ አባ ጰንጠሌዎን ወአቡነ አባ ሲኖዳ ። ወአቡነ አባ ብስን

ዳ ወአቡነ አባ ለትጹን ወአቡነ አባ ጳኵ ሚስ ወአቡነ አባ አበከርዙን ። ወአቡነ አባ በርሱ

ማ ወአበዊነ ቅዱሳን ሮማውያን መክሲሞስ ወደማቴዎስ ጽኑዕ ወቅዱስ አባ ሙሴ ። ፵ወ፱

ቱ ሰማዕታት ወኵሎሙ ለባስያነ መስቀል ጻድቃን ወኄራን ወመልአከ ዛቲ ዕለት ቡርክት ።

በረከቶሙ ወጸጋ ረድኤቶሙ ወትንብልና ሣህሎሙ ወትረ የሀሉ ምስለ ኵልነ ሕዝበ ክርስቲ

ያን ለዓለመ ዓለም አሜን ።

፻፶፰ ፤ ይ. ሕ. ኦ ንጉሠ ሰላም ሰላማዊ ኢየሱስ ክርስቶስ ሰላመከ ሀበነ ወአጽንዕ ለነ ሰላመከ ።

ወሥረይ ለነ ኃጣውኢነ ወረስየነ ድልዋነ ከመ ንሑር ወንእቱ ውስተ አብያቲነ በሰላም ።

፻፶፱ ፤ ይ. ዲ. አድንኑ አርእስቲክሙ ቅድመ እግዚአብሔር አምላክነ በእደ ገብሩ ካህን ከመ ይባ

ርክሙ

፻፷ ፤ ይ. ካ. እንዘ ይባርክ በትእምርተ መስቀል ። ኦ እግዚኦ አድኅን ሕዝበከ ወባርክ ርስተከ ቡ

ራኬ ፫ተ ጊዜ ላዕለ ሕዝብ ።

ረዓዮሙ ወአልዕሎሙ እስከ ለዓለም ወዕቀባ ለቤተ ክርስቲያንከ ቅድስት እንተ አጥረይካ ወ

ቤዛውካ በደሙ ክብር ለዋሕድ ወልድከ እግዚእነ ወአምላክነ ወመድኃኒነ ኢየሱስ ክርስቶስ

።

፻፷፩ ፤ ወጸዋዕካ ትኩን ማኅደረ ለነገሥት ወለመኳንንት ለዘመድ ንጹሕ ወለሕዝብ ቅዱስ እለ

መጻእክሙ ወእለ ተጋባእክሙ ወእለ ጸለይክሙ ውስተ ዛቲ ቅድስት ቤተ ክርስቲያን እለ በ

ላዕክሙ ሥጋሁ ቅዱሰ ወእለ ሰተይክሙ ደሞ ክብረ ለእግዚእነ ኢየሱስ ክርስቶስ ይሥረይ

ለክሙ ኃጢአትክሙ ዘገበርክሙ እመሂ በአእምሮ አው በኢያእምሮ ። በዘኀለፈ ይምሐርክ

ሙ ወበዘይመጽእ ይዕቀብክሙ በእንተ ሥጋሁ ሥጋ መለኮት ወበእንተ ደሙ ደመ ሕግ ወሥ

ርዓት ኢየሱስ ክርስቶስ ወልደ እግዚአብሔር ጸባዖት ወወልደ ማርያም ንጽሕት በድንግልና

ሕሊና ወበድንግልና ሥጋ ኅትምት ለዓለመ ዓለም ፤ አሜን ።

፻፷፪ ፤ ወእድምኅረ ፈጸመ ግብሮ የሀብ ቡራኬ ወውእቱ ይባርክ በአጽባዕቱ ውስተ ፍጽሞሙ ለሕዝ

ብ ።

ቀሳውስትሰ በተእኅዞ እድ ይትባርኩ በበይናቲሆሙ ። ወሶበ ይባርክ ይበል ለቀሳውስት ።

ሢመተ እዴሁ ለአቡነ ጴጥሮስ ።

ወለሊሆሙ ይበልዎ ።

እግዚአብሔር ይሢምከ ውስተ ዘለዓለም መንግሥቱ ። ወለዲያቆናትሂ ።

እግዚአብሔር ልዑል ይባርከ ወያብርህ አዕይንተ አልባቢከ ።

ለምእመናንሂ ።

እግዚአብሔር ልዑል ይባርክ ወያርኢ ገጾ ላዕሌከ ። ወለአንስትሂ ከማሁ ።

እግዚአብሔር ልዑል ይባርኪ ወያርኢ ገጾ ላዕሌኪ ።

፻፷፫ ፤ ወእምዝ ይ. ካ. እግዚአብሔር ምስለ ኵልክሙ ።

፻፷፬ ፤ ይ. ሕ ምስለ መንፈስከ አሜን እግዚአብሔር ይባርከነ ለአግብርቲሁ በሰላም ሥርየተ ይኩ

ነነ ዘተመጦነ ሥጋከ ወደምከ አብሐነ በመንፈስ ንኪድ ኵሎ ኀይሎ ለጸላዒ ። በረከተ እ

ዴከ ቅድስት እነተ ምልዕተ ምሕረት ኪያሃ ንሴፎ ኵልነ እምኵሉ ምግባረ እኩይ አግኅሠ

ነ ወውስተ ኵሉ ምግባረ ሠናይ ደምረነ ።

፻፷፭ ፤ ቡሩክ ዘወሀበነ ሥጋሁ ቅዱስ ወደሞ ክቡረ ጸጋ ነሣእነ ወሕይወተ ረከብነ በኀይለ መስቀሉ

ለኢየሱስ ክርስቶስ ። ኪያከ እግዚኦ ነአኵት ነሢአነ ጸጋ ዘእመንፈስ ቅዱስ ።

ይ. ዲ. እትዉ ለሰላም ።

፻፷፮ ፤ ትእዛዝ ። ኢይደሉ እምድኅረ ተመጥዎ ቍርባን ተሐፅቦ አእዳው ወአእጋር ወተዐርቆ አልባ

ሰ ፤ ወሰጊደ ወአስተብርኮ ወወሪቀ ምራቅ ወአውፅኦ ደም ቀረጸ አጽፋር ወተላጽየ ፀጕር

። ሐዊረ ፍኖት ወተፋትሖ ምስለ ሰብእ ወበዊዕ ውስተ ቤተ ብለኔ ፤ በሊዕ ወስትይ ዘእንበ

ለ ዐቅም ፤ ወተራክቦ ምስለ ብእሲት ወዘይመስሎ ለዝንቱ ኢይደሉ እምድኅረ ነሢአ ቍር

ባን ።

፻፷፯ ፤ ይ. ካ. ንፍቅ ፤ እንዘ ይሜጡ አውሎግያ ፪ተ ዘተመይጡ ቅድመ ።

እግዚአብሔር አምላክነ ወፈጣሪነ ዘይሁብ ሠናይቶ ወሲሳየ ለኵሉ ዘሥጋ አንተ ውእቱ ዘ

ትሁብ በረከተ ለአግብርቲከ ለእለ ይፈርሁ ስመከ ቅዱስ ስፋሕ የማነከ ቅዱሰ ዮምኒ በዛቲ

ሰዓት ።

፻፷፰ ፤ ወባርክ ዘንተ ኅብስተ በላዕለ እዴየ ወይኩን በረከትከ ወሠናይቲከ በላዕሌሁ ። ወይኩን ዓ

ዲ ለኵሉ ዘይነሥእ እምኔሁ መድኃኒተ ወፈውሰ ለነፍስ ኀይለ ወጽንዐ ለሥጋ ወለሥርየተ

ኃጢአት ። ዘንተ ሲሳየ ዘወሀብከነ ለአኰቴተ ዚአከ ውእቱ ወከመ ንሰብሕ ለመንግሥትከ

ሥሉስ ቅዱስ አብ ወወልድ ወመንፈስ ቅዱስ ።

፻፷፱ ፤ ኦ እግዚኦ በረከተ ዚአከ ይኩን ላዕለ ዝንቱ ኅብስተ ወላዕለ ዘይሁብ ወላዕለ ዘየነሥእ እም

ኔሁ ወላዕለ እለ ይትለአኩ በፈሪሆትከ ።

፻፸ ፤ ስብሐት ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም ፤ አሜን ተፈጸ

መ ሥርዓተ ቅዳሴ ዘሐዋርያት በሰላመ እግዚአብሔር አሜን ።

ቅዳሴ እግዚእ ።

፩ ፤ እመጽሐፈ ኪዳን ዘነገሮሙ እግዚእነ ወአምላክነ ወመድኃኒነ ኢየሱስ ክርስቶስ እምቅድመ ዕር

ገቱ ውስተ ሰማይ እምድኅረ ትንሣኤሁ እሙታን ።

በረከተ ጸጋሁ ወሀብተ ረድኤቱ የሀሉ ምስለ ርእሰ ሊቃነ ጳጳሳት እገሌ ወምስለ ኵልነ ሕዝበ

ክርስቲያን ለዓለመ ዓለም አሜን ።

፪ ፤ ይ. ዲ. በሰማይ የሀሉ ልብክሙ ።

ይ. ሕ. እወ በሰማይ የሀሉ ልብነ በእንተ ስምከ አጽንዐነ ወረስየነ ድልዋነ ኢየሱስ ክርስቶስ

እግዚእነ ወአምላክነ ።

፫ ፤ ይ. ዲ. ወለ እመቦ ዘተሐየሰ ምስለ ቢጹ ይኅድግ ሎቱ ።

ይ. ሕ. ለለምዕራፉ በከመ ምሕረትከ አምላክነ ወአኮ በከመ አበሳነ ፫ ጊዜ ።

፬ ፤ ይ. ዲ. እምቦ ዘሐለየ በልቡ ኑፋቄ ይትጋነይ ።

ይ. ሕ. በከመ ምሕረትከ አምላክነ ወአኮ በከመ አበሳነ ።

፭ ፤ ይ. ዲ. እመቦ ነውረ ሕሊና ዘቦ ኢይቅረብ ።

ይ. ሕ. በከመ ምሕረትከ አምላክነ ወአኮ በከመ አበሳነ ።

፮ ፤ ይ. ዲ. እመቦ ዘወድቀ በኃጢአት ኢይርሳዕ እስመ ዘኢይትረሳዕ ።

ይ. ሕ. በከመ ምሕረትከ አምላክነ ወአኮ በከመ አበሳነ ።

፯ ፤ ይ. ዲ. እመቦ ድውየ ሕሊና ዘቦ ኢይቅረብ ።

ይ. ሕ. በከመ ምሕረትከ አምላክነ ወአኮ በከመ አበሳነ ።

፰ ፤ ይ. ዲ. እመቦ ስዑብ ወዘኢኮነ ንጹሐ ይትገኀሥ ።

ይ. ሕ. በከመ ምህረትከ አምላክነ ወአኮ በከመ አበሳነ ።

፱ ፤ ይ. ዲ. እመቦ ነኪር እምትእዛዙ ለኢየሱስ ይትከላዕ ።

ይ. ሕ. በከመ ምሕረትከ አምላክነ ወአኮ በከመ አበሳነ ።

፲ ፤ ይ. ዲ. እመቦ ዘያስተሐቅር ነቢያተ ያግኅሥ ርእሶ እመዓተ ዋሕድ ወያድኅን ነፍሶ ።

፲፩ ፤ መስቀል ኢይግፋዕ ወይጕየይ እመዓተ እግዚአብሔር እስመ ዘይሬእየነ ብነ አብ ብርሃን

ምስለ ወልዱ ወመላእክቲሁ ቅዱሳን እለ ይሔውጹ ቤተ ክርስቲያን ።

፲፪ ፤ ነጽሩ ነፍሰክሙ ወአንጽሑ ነፍስትክሙ ፤ ወለቢጽክሙኒ ኢትዝክሩ እበሳሁ ፤ ርእዩ ከመ መ

ኑሂ ኢየሀሉ በመዓት ምስለ ካልኡ ።

፲፫ ፤ እግዚአብሔር ይሬኢ አልዕሉ አልባቢክሙ ፤ ንቅረብ ለመድኃኒት ሕይወት ወቅድሳተ በጥበበ

እግዚአብሔር ንንሣእ ዘተውህበ ለነ ጸጋ ።

፲፬ ፤ ይ. ካ. እግዚአብሔር ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ፤

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አማልክነ ።

፲፭ ፤ ይ. ካ. ቅዱስ በቅዱሳን ፫ተ ጊዜ ።

ይ. ሕ. ወትረ በሰማይ ወበምድር ፫ተ ጊዜ ።

፲፮ ፤ ይ. ካ. ቅዱስ ቅዱስ ቅዱስ እግዚአብሔር ።

ይ. ሕ. ከማሁ ቅዱስ ቅዱስ ቅዱስ እግዚአብሔር አምላከ አማልክት ዘሀሎ ወይሄሉ ወትረ በ

በሰማይ ወበምድር ።

፲፯ ፤ እኰቴተ ቍርባን ዘእግዚእነ ወአምላክነ ወመድኃኒነ ኢየሱስ ክርስቶስ ።

በረከተ ሣህሉ የሀሉ ምስለ ርዕሰ ሊቃነ ጳጳሳቲነ ዕገሌ ወምስለ ሊቀ ጳጳስነ ዕገሌ ወምስለ

ኵልነ ሕዝበ ክርስቲያን ወይዕቀባ ለሀገሪትነ ኢትዮጵያ ለዓለመ ዓለም አሜን ።

፲፰ ፤ ይ. ካ. ነአኵተከ አምላክ ቅዱስ ፈጻሚ ነፍስነ ወሀቤ ሕይወትነ ዘኢይማስን መዝገበ አቡሁ

ለዋሕድ ወልድከ መድኃኒነ ዘይዜኑ ዘዚአከ ፈቃደ እስመ ፈቀድከ ከመ ንድኃን ብከ ።

፲፱ ፤ የአኵተከ ልብነ እግዚኦ አንተ ኀይሉ ለአብ ወጸጋ ለአሕዛብ ። አእምሮ ርትዕ ጥበበ ስሑታ

ን መፈውሰ ነፍስ ዕበየ ትሑታን ሀገሪትነ ።

፳ ፤ አንተ ውእቱ ምርጕዘ ጻድቃን ተስፋሆሙ ለስዱዳን መርሶሆሙ ለእለ ይትሀወኩ ። ብርሃነ ፍ

ጹማን ወልደ አማላክ ሕያው አብርህ ላዕሌነ እምዘኢይትአተት ጸጋከ ትክለተ ወጽንዐተ ተአ

ምኖ ወጥበበ ወኃይለ ሃይማኖት ዘኢይፀንን ወዘኢይትመየጥ ተስፋ ።

፳፩ ፤ አእምሮ መንፈስ ሀበ ለትሕትናነ ከመ ዘልፈ በርቱዕ ንጹሓነ ንኩን አግብርቲከ እግዚኦ ።

ወኵሉ ሕዝብ ኪያከ ይሴብሑ ።

ይ. ሕ. ኪያከ እግዚኦ ነአኵት ወንሴብሐከ ።

፳፪ ፤ ይ. ዲ. በእንተ ብፁዕ ።

፳፫ ፤ ይ. ካ. ንፍቅ ጸሎተ ቡራኬ ።

፳፬ ፤ ይ. ዲ. ንፍቅ ፤ መሐሮሙ እግዚኦ ወተሣሀሎሙ ለሊቃነ ጳጳሳት ጳጳሳት ኤጲስ ቆጶሳት ቀሳ

ውስት ወዲያቆናት ወኵሎሙ ሕዝብ ክርስቲያን ።

፳፭ ፤ ይ. ካ. እወ እግዚኦ ኪያከ ነአኵት ወኪያከ ንባርክ ወዘልፍ ንስእለከ እግዚኦ አበ ልዑላን

ዘይነግሥ ለመዛግብተ ብርሃን ።

፳፮ ፤ ሕውጻ ለኢየሩሳሌም እምሰማያት ። እግዚኦሙ ለሥልጣናት አርእስተ መላእክት ወኃይለ አ

ጋዕዝት ወስብሐት መናብርት ፤ ዐፀፍተ ብርሃናት ትፍሥሕተ ፍግዕ ወንጉሠ ነገሥት ፤ አብ

ዘይእኀዝ ኵሎ በእድ ወይመልክ ።

፳፯ ፤ ወበምክረ ዚአከ ወልድከ ኢየሱስ ዋሕድ ዘተሰቅለ በእንተ መድኃኒትነ ።

፳፰ ፤ ይ. ዲ. እለ ትነብሩ ተንሥኡ ።

ይ. ካ. ዘበቃለ ኪዳንከ ቦቱ ኵሎ ገበርከ ሠሚረከ ቦቱ ።

፳፱ ፤ ይ. ዲ. ውስተ ጽባሕ ነጽሩ ።

ይ. ካ. ወፈነውኮ ውስተ ማኅፀነ ድንግል ። ተፀንሰ በከርሥ ሥጋ ኮነ ወልደቱ ተዐውቅ እመ

ንፈስ ቅዱስ ።

፴ ፤ ይ. ዲ. ንነጽር ።

ይ. ካ. እምድንግል ተወሊዶ ከመ ፈቃደከ ይፈጽም ወሕዝበ ለከ ይሥራዕ ቅዱስ ።

፴፩ ፤ ይ. ዲ. አውሥኡ ።

ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፴፪ ፤ በዝየ ዕርገተ ዕጣን ወይዕጥን እዴሁ ወያዕርግ በበ፫ቱ ላዕለ ኅብስት ወጽዋዕ ።

ይ. ካ. ሰፍሐ እደዊሁ ለሕማም ሐመ ከመ ሕሙማን ያድኅን እለ ተወከሉ በላዕሌሁ ።

፴፫ ፤ ይ. ሕ. ተዘከረነ እዚኦ በውስተ መንግሥትከ ። ተዘከረነ እግዚኦ ኦሊቅ በውስተ መንግሥት

ከ ። ተዘከረነ እግዚኦ በውስተ መንግሥትከ ። በከመ ተዘከርኮ ለፈያታዊ ዘየማን እንዘ ሀሎ

ከ ዲበ ዕፀ መስቀል ቅዱስ ።

፴፬ ፤ ይ. ካ. ዘተውህበ በፈቃዱ ለሕማም ሐመ ከመ ሕሙማነ ያድኅን ወያጽንዖሙ ለእለ ተንተኑ

። ግዱፋነ ይርከብ ወሙታነ ያሕዩ ወሞተ ይሥዐር ወማእሠረ ሰይጣን ይብትክ ።

፴፭ ፤ ፈቃደ አቡሁ ይፈጽም ወይኪድ ሲኦለ ወያርኁ አናቅጸ ሕይወት ።

፴፮ ፤ ለጻድቃን ያብርህ ሥርዓተ ይትክል ጽልመተ ያእተት ወሕፃናተ ያልህቅ ወትንሣኤሁ ያግህድ

። በይእቲ ሌሊት እንተ ባቲ አመ ያገብእዎ ።

፴፯ ፤ ይ. ዲ. አንሥኡ እደዊክሙ ቀሳውስት ።

፴፰ ፤ ይ. ካ. ነሥአ ኅብስት በእደዊሁ ቅዱሳት ወብፁዓት እለ እንበለ ነውር ።

በዝየ ያነሥእ ኅብስተ ።

፴፱ ፤ ይ. ሕ. ነአምን ከመ ዝንቱ ውእቱ በአማን ነአምን ።

፵ ፤ ይ. ካ. አእኰተ በረከ ወፈተተ ።

ቡራኬ ፫ተ ጊዜ በዝየ ያነቅዖ ።

ወመጠወ ለአርዳኢሁ ነጊሮ እንዘ ይብል ንሥኡ ብልዑ ዝ «እማሬ ፡» ኅብስተ ሥጋየ ውእቱ

ለዘበእንቲአክሙ ይትፌተት ለኅድገተ ኃጢአት ።

፵፩ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ ዝ

ንቱ ውእቱ በአማን ነአምን ።

፵፪ ፤ ይ. ካ. ሶበ ዘንተ ትገብሩ ተዝካረ ዚአየ ግበሩ ። ወከማሁ ጽዋዐ ወይን ቶሲሐከ አእኲተከ

ባሪከከ ወቀዲሰከ ወሀብኮሙ ቡራኬ ፫ተ ጊዜ ። በአማን ደምከ ዝንቱ «እማሬ ፡» ዘተክዕወ

በእንተ ኃጢአትነ ።

ይ. ሕ. አሜን ።

፵፫ ፤ ወይነክንኮ ለጽዋዕ በትእምርተ መስቀል በእዴሁ ዘየማን ።

ይ. ሕ. አሜን አሜን አሜን ነአምን ወንትአመን ።

፵፬ ፤ ይ. ካ. ይ እዜኒ እግዚኦ እንዘ ንዜከር ሞተከ ወትንሣኤከ ንትአመነከ ።

፵፭ ፤ ይ. ካ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአተከ ፤

ንሴብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፵፮ ፤ ይ. ካ. ወናቀርብ ለከ ዘንተ ኅብስተ ወዘንተ ጽዋዕ እንዘ ነአኵተከ ለከ ለዘባሕቲተከ ዘእምዓ

ለም መድኅን አምላክ ። እስመ አዘዝከነ ንቁም ቅድሜከ ወለከ ንትከሀን ። በእንተ ዝንቱ

ንሕነ አግብርቲከ ንሴብሐከ እግዚኦ ።

ይ. ሕ. ከማሁ ።

፵፯ ፤ ይ. ካ. ንስእለከ እግዚኦ ወናስተበቍዐከ ከመ ትፈኑ መንፈሰ ቅዱሰ ወኃይለ ዲበ ዝንቱ «

እማሬ ፡» ኅብስተ ወላዕለ ዝ «እማሬ ፡» ጽዋዕ ።

፵፰ ፤ ይረስዩ ሥጋሁ ቡራኬ ፩ ጊዜ ።

ወደሞ ቡራኬ ፩ ጊዜ ። ዓዲ ላዕለ ፪ኤሆሙ ፩ ጊዜ ። ለእግዚእነ ወመድኃኒነ ኢየሱስ ። ክር

ስቶስ ለዓለመ ዓለም ።

ይ. ሕ. አሜን ።

እግዚኦ መሐረነ እግዚኦ መሐከነ እግዚኦ ተሣሃለነ ።

፵፱ ፤ ይ. ካ. ዓዲ ናቀርብ ለከ ዘንተ አኰቴተ ዘለዓለም ሥላሴ እግዚኦ አበ ኢየሱስ ክርስቶስ ዘ

ኵሉ ፍጥረት ወነፍስ ትርዕድ ወይሠወጥ ባቲ ለከ ዝንቱ አምኃ ።

፶ ፤ አኮ መብልዐ ወመስቴ ዘአቅረብነ ለቅድሳቲከ ግበር ለነ ኢይኩነነ ለኵነኔ ወኢለዘርክዮ ጸላዒ

ወኢለኀጕል ። አላ ፈውሰ ለሥጋነ ወለጽንዐ መንፈስነ ።

፶፩ ፤ እወ እግዚኦ አምላክነ ሀበነ በእንተ ስምከ ዐቢይ ንጕየይ እምኵሉ ሕሊና ዘኢያሠምረከ ።

፶፪ ፤ እግዚኦ ሀበነ ይሰደድ እምኔነ ኵሉ ምክረ ሞት ለዘበስምከ ተጽሕፈ በውሳጢተ መንጦላዕት

በመቅደስከ ዘአርያም ።

፶፫ ፤ ስመ ዚአከ ይስማዕ ሞት ወይደንግፅ ፤ ወቀላያት ይሠጠቃ ወጸላዒ ይትከየድ ።

መንፈሰ ኀጕል ይርዕድ ወከይሲ ይትገኀሥ ወኢአሚን ይርሐቅ ወዐላዊ ይትመነደብ ። መዓት

ይኅሣዕ ቅንዓት ኢይብቋዕ ዝሉፍ ለይትገሠጽ ።

ወይሠረዉ መፍቀርያነ ወርቅ ፃማ ለይሰስል ። ሐባሊ ለይትነፃሕ ወይዘርዘር ኵሉ ዘፍጥረታ

ተ ኅምዝ ።

፶፬ ፤ ሀብ እግዚኦ ለአዕይንቲ ልበነ ውሳጥያተ ከመ ኪያከ ይርአያ ወይሰብሓከ ወይወድሳከ እንዘ

ይዜከራከ ወይትቀነያ ለከ እስመ አንተ ባሕቲትከ መክፈልቶን ።

፶፭ ፤ ወልዱ ወቃሉ በእግዚአብሔር ዘኵሉ ለከ ይትቀነይ ለእለ ጸጋ ከሠትከ ፈጽም ወአጽንዕ ። ወ

እለ በጸጋ ፈውስ ዕቀብ ። ለእለ በኃይለ ልሳን ይሰብሑ አሚነ ዘበቃለ ልሳን ተምህሩ አርትዕ

።

እለ ይገብሩ ፈቃደከ ለዝሉፍ አድኅን መዓስበ ሐውዕ እጓለ ማውታ ተወከፍ እለ በሃይማኖት

አዕረፉ ተወከፍ ።

፶፮ ፤ ሀበነ ለነኒ ክፍለ እግዚኦ ምስለ ኵሎሙ ቅዱሳኒከ ሀበነ ኃይለ ናሥምርከ በከመ እሙንቱ

አሥመሩከ ።

፶፯ ፤ ይ. ዲ. በኵሉ ልብ ናስተበቍዖ ለእግዚአብሔር አምልክነ ኅብረት መንፈስ ቅዱስ ሠናየ ከ

መ ይጸግወነ ።

፶፰ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

በዝየ ይኅትም ሥጋ በደም ጠሚዖ በአጽባዕቱ ።

፶፱ ፤ ይ. ካ. ሕዝብከ ረዓይ በርትዕ ወቅድሳት ሀበነ እግዚኦ ለኵልነ ድማሬ ለእለ ንትሜጦ እም

ቅድሳቲከ ንጽገብ መንፈሰ ቅዱስ ወኃይለ ወጽንዐ ሃይማኖት በጽድቅ ።

፷ ፤ ከመ ለዝሉፍ ኪያከ ናእኵት ወወልደከ ወፍቁረከ ኢየሱስ ክርስቶስ ዘምስለ መንፈስ ቅዱስ ለ

ዓለመ ዓለም ።

፷፩ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውሰነ በዝንቱ ጵርስፎራ ከመ ብከ ንሕ

የው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፷፪ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፷፫ ፤ ይ. ካ. ፈንዎ ለጰራቅሊጦስ መንፈስ ቅዱስ ።

ይ. ሕ. ፈኑ ጸጋ መንፈስ ቅዱስ ላዕሌነ ።

፷፬ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፷፭ ፤ ጸሎተ ፤ ፈትቶ ።

ይ. ካ. ወካዕበ ናስተበቍዕ ዘኵሎ ትእኅዝ እግዚአብሔር አብ ለእግዚእ ወመድኃኒነ ኢየሱስ

ክርስቶስ ።

፷፮ ፤ እገኒ ለከ እግዚኦ አምላኪየ ዘትነብር ዲበ ኪሩቤል ወተዐርፍ በልዑላን ። ትሑታነ ተአ

ምር እስመ ውስተ ብርሃን ሀሎከ ።

፷፯ ፤ ኦ ዘታዐርፎ ለዓለም ምሥጢረ ኅቡአ በዲበ መስቀል ዘአንተ አርአይከ ወመኑ መሐሪ ወቅ

ዱስ ዘከማከ ።

፷፰ ፤ እንቲአከ ሥልጣነ ዘወሀብኮሙ ለሐዋርያቲከ እለ ይትቀነዩ ልከ በየውሃተ ልብ ወእለ ያቄር

ቡ ለከ መዓዛ ሠናየ ።

ወበአንተ እግዚእነ ወአምላክነ ወመድኃኒነ ኢየሱስ ክርስቶስ ።

ዘኩሎ ይእኅዝ እግዚአብሔር አምላክነ ።

፷፱ ፤ ይ. ዲ. ጸልዩ ።

ይ. ሕ. አቡነ ዘበሰማያት ይትቀደስ ስምከ ትምጻእ መንግሥትከ ወይኩን ፈቃድከ በከመ በሰ

ማይ ከማሁ በምድር ።

ሲሳየነ ዘለለዕለትነ ሀበነ ዮም ኅድግለነ አበሳነ ወጌጋየነ ከመ ንሕነኒ ንኅድግ ለዘአበሰ ለነ

ኢታብአነ እግዚኦ ውስተ መንሱት አላ አድኅነነ ወባልሐነ እምኵሉ እኩይ እስመ ዚአከ ይ

እቲ መንግሥት ኃይል መስብሐት ለዓለመ ዓለም ።

፸ ፤ ይ. ካ. እግዚአብሔር አምላክነ ዘኵሎ ትእኅዝ ንስእለከ ወናስተበቍዐከ እንቲአከ ሥልጣነ ኢ

ታርሕቅ እምኔነ ።

፸፩ ፤ በከመ ሥልጣን ዘወሀብኮሙ ለሐዋርያት እለ ይትቀነዩ ለከ በየውሃት ልብ ወእለ ያቄርቡ ለ

ከ መዓዛ ሠናየ ።

ወበእንተ እግዚእነ ወመድኃኒነ ኢየሱስ ክርስቶስ ይእዜኒ ወዘልፈኒ ወለዓለመ ዓለም አሜን

።

፸፪ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም

፸፫ ፤ ወይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

፸፬ ፤ ወንብጻሕ ቅድመ ገጹ ለመድኃኔ ዓለም ፤ በአማኒ ዚአሁ ለክርስቶስ ንገኒ ።

፸፭ ፤ ይ. ዲ. ንፍቅ አርኅው ኆኃተ መኳንንት ።

፸፮ ፤ ይ. ዲ. እለ ትቀውሙ አትሕቱ ርእስክሙ ።

፸፯ ፤ ይ. ካ. እግዚአብሔር አምልክነ ዘትነብር ዲበ ኪሩቤል ወሱራፌል ወትኔጽር ዲበ ሕዝብከ

ወርስትከ ባርክ አግብርቲከ ወአእማቲከ ወደቂቆሙ ።

፸፰ ፤ ወክፍሎ ለዘይነሥእ እምክብርት ማዕድከ በንጹሕ ሕሊና ለኅድገተ ኃጢአት ፤ ወእመንፈስ

ቅዱስ ትድምርት ለመድኃኒተ ሥጋ ወነፍስ ለዘበሰማያት መንግሥት ወርስት በሞገስ ወበፈ

ቃድ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ አለም አሜን ።

ቦ ኀበ ፫፻ት ተዘከር ሥጋ በል ።

፸፱ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ

፹ ፤ ይ. ካ. ጸሎተ ንስሓ ።

፹፩ ፤ ወእምድኅረ ተመጠዉ ።

ይ. ካ. ኀዳፌ ነፍስ ለጻድቃን መርሕ ወለቅዱሳን ምክሕ ።

ሀበነ እግዚኦ አዕይንተ አእምሮ ወትረ ኪያከ ይርአያ ወአእዛንነሂ ቃለ ዘባሕቲትከ ይስምዓ

። እምከመ ጸግበት ነፍስነ እምጸጋከ ልበ ንጹሐ ፍጥር ለነ ከመ ዘልፈ ዕበየከ ንለቡ ለኄር

ወለመፍቀሬ ሰብእ ።

፹፪ ፤ አምላክነ ሥመራ ለነፍሰ ዚአነ ፤ ወሕሊና ንጹሐ ዘኢይጸንን ጸግወነ ፤ ዘተመጦነ ዚአከ ሥ

ጋ ወእንቲአከ ደመ ንሕነ አግብርቲከ ትሑታን ።

እስመ መንግሥተ ዚአከ እግዚኦ ቡሩክ ወስቡሕ አብ ወወልድ ወመንፈስ ቅዱስ ይእዜኒ ወ

ዘልፈኒ ወለዓለመ ዓለም ፤

ይ. ሕ. አሜን ።

፹፫ ፤ ይ. ካ. አንብሮ እድ ።

ባርክ አግብርቲከ ወአእማቲከ ክድን ወርዳእ ወሠርኅ በኃይለ መላእክቲከ ፤ ዕቀብ ወአጽንዕ

ላዕለ ፈሪሆተ ስምከ ቅዱስ ። በዘዚአከ ዕበይ አሠርጉ ዘዚአከ የሐልዩ ወዘዚአከ ይእመኑ ወ

ዘዚአከ ይፍቅዱ ።

፹፬ ፤ ሱላሜ ዘእንበለ አበሳ ወመዓት በኢጽርዓት ጸጉ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘል

ፈኒ ወለዓለመ ዓለም ፤

ይ. ሕ. አሜን ።

ቅዳሴ ዮሐንስ ወልደ ነጐድጓድ ።

፩ ፤ አኰቴተ ቍርባን ዘዮሐንስ ወልደ ነጐድጓድ ። ጸሎቱ ወበረከቱ የሀሉ ምስለ ርዕሰ ሊቃነ ጳጳ

ሳቲነ ዕገሌ ወምስለ ሊቀ ጳጳስነ ዕገሌ ወምስለ ኵልነ ሕዝበ ክርስቲያን ወይዕቀባ ለሀገሪትነ

ኢትዮጵያ ለዓለመ ዓለም አሜን ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ኀቤከ እግዚኦ አንቃዕዶነ አዕይንተነ አንሣእነ ልበነ ወአልዓልነ ሕሊናነ ። ዘውእቱ ህል

ው ለሊሁ ዘሀሎ እምቅድመ ይትፈጠር ዓለም ወይሄሉ እስከ ለዓለም ።

፬ ፤ አልብከ ጽንፍ ወአልብከ ማኅለቅት አልቦ ዘረከቦ ወአልቦ ዘይረክበከ ።

፭ ፤ ወአልቦ ዘየአምረከ አልቦ ዘይክል ርእዮተከ ።

ለሊከ ተአምር ርእስከ ኢየኀልቅ መንግሥትከ ወኢይሠዐር ኃይልከ ወኢይሤለጥ ዕበይከ ። ወ

ኢይሤወር ስብሐቲከ ሥውር አንተ እምነ ኵሉ ወክሡት ለከ ኵሉ ።

፮ ፤ አልብከ ጥንት ወአንተ ትሁብ ለኵሉ ተፍጻሚተ አልብከ ጽንፍ ወአንተ ትሁብ ለኵሉ ማኅለቅ

ተ ።

ኵሉ እምኔከ ወኵሉ ብከ ወኵሉ በእንቲአከ ። ወአንተ ውስተ ኵሉ ሀሎከ ልዑል አንተ እ

ምልዑላን በዕበይከ ።

፯ ፤ ወሐወጽኮሙ ለትሑታን በምጽኣቱ ለወልድከ ። ርሑቅ አንተ እምርሑቃን በሥዋሬከ ። ወታለ

ጽቆሙ ለርሑቃን በምሕረትከ ።

፰ ፤ አንተ ውእቱ ዘእንተ ውስጡ ለኵሉ ወአንተ ውእቱ ዘእንተ አፍኣሁ ለኵሉ ። ክዱን ብከ ዕበ

ይከ ወሥውር ብከ ኃይልከ ። ለሊከ ብከ አንጦላዕከ ኪያከ ። ወአንተ ብከ ለሊከ ተከደንክ

።

፱ ፤ ነገረነ በእንቲአከ ወልድከ ዘወለድከ ። ሰበከለነ ዜናከ ውእቱ ዝኩ ዘተወልደ እምኔከ ። ክቡር

ዘከማከ ለዓለም ከመ ወላዲሁ ።

፲ ፤ ወአንተ ለሊከ በእንቲአሁ ነገርከነ ። ወሰማዕቱ አንተ በቃልከ ከመ አማን ውእቱ ወልድከ ወበ

ጽድቅ አቡሁ አንተ ።

፲፩ ፤ ለከ ይሰግዱ ምስለ ወልድከ ወሎቱ ስብሐተ ምስለ ዘወለዶ ። አልቦ ዕለት ማእከሊሁ ወማእ

ከሌከ ወአልቦ ሰዓት ማእከለ ወልድ ወወላዲሁ ።

፲፪ ፤ ኢይልሕቅ አብ እምወልዱ ወወልድነ ኢይንእስ እምአቡሁ ። ኢይክል ሕሊና ልብ አዕሚቆ

ወሐሊዮ ከመ ይብድር እምረዋጺ ወይትለዐል እምትጉሃን ።

፲፫ ፤ ይጽብት በኅቡእ ወይፃእ በሥውር ይባእ ወይርአይከ ይፍትን ወይጠይቅ ወያእምር ሕቀ እም

አጽናፍ ከመ ዘሐፍ ለእንተ ምዕር ለሰዓት ወኢከመ ቅጽበተ ዓይን ።

ኢእምኔከ ወኢእምነ ወልድከ ማእከለ ወልድ ወአቡሁ ።

፲፬ ፤ ወመንፍስከ ሕያው ወቅዱስ ውእቱ የአምር ዕመቆ ለመለኮትከ ። ውእቱ ዜነወነ በእንተ ህላዊ

ከ ወአይድዐነ በእንተ ተዋሕዶትከ ። ወመሐረነ በእንተ ድማሬከ ወአጥበበነ በእንተ ሥላሴከ

። እንበይነ ዕሪናክሙ ዘኢይበሊ ወድማሬክሙ ዘኢይዘሮ ወግዕዝክሙ ዘኢይትፈለጥ ።

፲፭ ፤ አብ ሰማዕተ ወልድ ወመንፈስ ቅዱስ ። ወወልድ ይሰብክ በእንተ አብ ወመንፈስ ቅዱስ ።

ወመንፈስ ቅዱስ ይሜህር በእንተ አብ ወወልድ ከመ በ፩ ስም ሥሉስ ያምልኩ ።

፲፮ ፤ ክቡተ ወመንክረ ስብሐቲከ ታዔውቆሙ ወታሬእዮሙ በምሕረተ ጸጋከ ለእለ ይዌድሱከ ። ል

ዑላን በበፆታሆሙ መላእክት በበሥርዓቶሙ ትጉሃን በመብረቆሙ ። ኪሩቤል በግርማሆሙ

ወሱራፌል በቅዳሴሆሙ ወኵሎሙ በፍርሃት ወበረዓድ ይሰግዱ ከመ ዘእምርሑቅ ይሰግዱ ለ

እግዚአብሔር ለዘሀሎ ቅሩበ ።

፲፯ ፤ ይ. ዲ. ንነጽር ።

፲፰ ፤ ይ. ካ. እንዘ ይገለብቡ ገጾሙ በመብረቅ ከመ ኢይብልዖሙ እሳት በላዒ ይክድኑ እግሮሙ

በአፍሐም ከመ ኢያውዕዮሙ ነበልባለ ኃይል ። ወይሠሩ ውስተ ትርብዕተ ዓለም ወውስተ

ኵሉ አጽናፍ ቅድሜሁ ለዘሀሎ ውስተ ኵሉ አጽናፈ ዓለም ። ይጼውዑ ከመ ይቀድስዎ ለ፩

ዘሥውር ውእቱ እምኵሉ በቃል ዐቢይ ወብሩህ ወመንክር ። በበሰራዊቶሙ ወበበሥርዓቶሙ

በበማኅበሮሙ ወበበሢመቶሙ ይሴብሑ ለከ ለአብ ለከ ይሰግዱ ። ወለወልድከ ዋሕድ ይሴብ

ሕዎ ወለመንፈስከ ሕያው ወቅዱስ ።

፲፱ ፤ ወኵሎሙ ኅቡረ አኰቴተ ስብሐቲከ ያዐርጉ ለከ ። አዕርየነ ለነኒ ንበል ምስሌሆሙ ኅቡረ

በምሕረትከ እግዚኦ ተዘከረነ ።

፳ ፤ ይ. ዲ. አውሥኡ ።

ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅዱሳተ ስ

ብሐቲከ ።

፳፩ ፤ ይ. ካ. ወከማሆሙ ንሴብሐከ ወነአምን ንሕነኒ ከመ ቅዱስ ቅዱስ ቅዱስ አንተ እግዚአብሐ

ር ጸባዖት ፍጹም ምሉዕ ሰማያተ ወምድረ ቅድሳተ ስብሐቲከ ።

፳፪ ፤ ኅሩም አንተ ወሀሎከ አብ ቅዱስ ። ኅሩም አንተ ወሀሎከ ወልድ ቅዱስ ። ኅሩም አንተ ወ

ሀሎከ ወንፈስ ቅዱስ ። ፫ቱ ስም ፩ዱ እግዚአብሔር ።

፳፫ ፤ ወለኵሎሙ ቅዱሳኒከ በሠናያቲከ ወሀብኮሙ ከመ ይኩኑ ቅዱሳነ ።

፳፬ ፤ ወኵሎ ተግባረከ ፈጠርከ በቃልከ ። ፈጠርከ ኵሎ እነ ኢትትቀነይ ።

፳፭ ፤ ትጸውር ኵሎ እንዘ ኢትደክም ትሴሲ በኵሉ እንዘ ኢታሐጽጽ ትሔሊ ለኵሉ እንዘ ኢታረ

ምም ።

፳፮ ፤ ትሁብ ለኵሉ እንዘ ኢትቀብል ፤ ታረዊ ለኵሉ እንዘ ኢትነጽፍ ትዜከር ኵሎ እንዘ ኢትረስ

ዕ ።

፳፯ ፤ ተዐቅብ ኵሎ እንዘ ኢትነውም ትስምዕ ኵሎ እንዘ ኢትጸመም ተኀድግ ለኵሉ እንዘ ኢትነ

ሥእ ።

፳፰ ፤ ክቡር ዘባዕድ ኢይሁቦ ፈጣሪ ዘኢይኤዝዝዎ ። ንጉሥ ዘኢይሠይምዎ እግዚእ ዘኢይግዕዝዎ

አምላክ ዘኢይሌቅሕዎ ። ባዕል ዘኢይሁብዎ ወሀቢ እምዘኢየሐልቅ ።

፳፱ ፤ እንዘ ሀሎከ ኵለሄ ነገሩነ በእንቲአከ በአምጣነ ንክል ሰሚዐ ።

፴ ፤ ወፈነውኮ ለወልድከ ኀቤነ ። መጽአ እንዘ ኢይወፅእ እምኀቤከ ነገደ እንዘ ኢይትሐወስ እምኔ

ከ ። ነበረ ኵለንታሁ ኀቤከ ፤ ወፈነውኮ ኀቤነ እንዘ ኢይትፈለጥ እምኀቤከ ። ህየ ሀሎ ኀበ

አንተ ሀሎከ ።

፴፩ ፤ ነበረ ሰማያተ ኀበ አሁሁ እንዘ ሀሎ ምድረ ምስለ ወላዲሁ ወረደ እንዘ ኢየሐጽጽ እምላዕሉ

ወኢይትዌሰክ በታሕቱ ።

፴፪ ፤ ተፀንሰ በከርሥ እንዘ ኢይትዓቈር ፤ ኀደረ ውስተ ማኅፀን እንዘ ኢይትጋባዕ ነበረ ውስተ

ሙላድ ፈጣሬ ኵሉ ዘሥጋ ።

፴፫ ፤ ኀደረ ውስተ ወለተ ሥጋ ዘይነብር መልዕልተ ኪሩቤል ፤ ለብሰ ሥጋ እሳት በላዒ ወተዐፅፈ

ዐባለ መንፈስ ረቂቅ ። ተወልደ እምኅቡእ ውስተ ክሡት ወኮነ ሕፃነ ዘይሥዕሎሙ ለሕፃናት

በውስተ ማኅፀን ጠብለልዎ በአፅርቅት ለዘይትዐፀፍ ብርሃነ ።

፴፬ ፤ ኀደረ ቤተ ነዳይ ከመ ምስኪን ፈነወ ሐዋርያተ ከመ ንጉሥ ያምጽኡ ሎቱ አምኃ እምርኁ

ቅ ።

፴፭ ፤ ሰከበ በውስተ ጎል ዘይኤምሮ ለላህም ። እግዚኡ ተሐፅነ በከመ ሕፃን ወሰገዱ ሎቱ ከመ እ

ግዚአ ኵሉ ። አንሶሰወ ከመ ሰብእ እንዘ ይገብር ከመ እግዚአብሔር ።

፴፮ ፤ ርኅበ በፈቃዱ ከመ እጓለ እመሕያው ወአጽገቦሙ ለርኁባን ብዙኃን አሕዛብ እምኅዳጥ ኅ

ብስት ከመ ከሃሊ ። ጸምዐ ከመ ዘይመውት ወረስዮ ለማይ ወይነ ከመ ማሕየዌ ኵሉ ።

፴፯ ፤ ኖመ ከመ ውሉድ ዘሥጋ ነቅሐ ወገሠጸሙ ለነፋሳት ከመ ፈጣሪ ደክመ ወአዕረፈ ከመ ትሑ

ት ወሖረ ዲበ ማይ ከመ ልዑል ።

፴፰ ፤ ወኰርዕዎ ርእሶ ከመ ገብር ወአግዐዘነ እምአርዑተ ኃጢአት ከመ እግዚኦ ኵሉ ተዐገሠ ኵ

ሎ ወተወክፈ ምራቀ ርኩሳን ዘአሕየዎሙ በምራቁ ለዕዉራን ወወሀበነ መንፈስ ቅዱስ ።

፴፱ ፤ አርስሕዎ ለዘየኀድግ ኃጢአተ ወኰነንዎ ለመኰንነ መኳንንት ተሰቅለ ዲበ ዕፅ ከመ ይሥዐ

ራ ለኃጢአት ተኈለቈ ምስለ ጊጉያን ከመ ይደምረነ ምስለ ጻድቃን ።

፵ ፤ ሞተ በፈቃዱ ወተቀብረ በሥምረቱ ሞተ ከመ ይቅትሎ ለሞት ። ሞተ ከመ ያሕያዎሙ ለም

ዉታን ተቀብረ ከመ ያንሥኦሙ ለቅቡራን ወይዕቀቦሙ ለሕያዋን ። ያንጽሖሙ ለርሱሓን ወ

ያጽድቆሙ ለኃጥኣን ። ያስተጋብኦሙ ለዝርዋን ወይሚጦሙ ለጊጉያን ውስተ ስብሐት ወክ

ብር ።

ለከ ስብሐት ወክብር ወአኰቴት ለዓለመ ዓለም ።

፵፩ ፤ ይ. ዲ. ውስተ ጽባሕ ነጽሩ ።

፵፪ ፤ ይ. ካ. እምኀቤሆሙ ለምዉታን እለ አንሣእከ ወሕያዋነ እለ ዐቀብከ እምኀበ ርኩሳን እለ

አንጻሕከ እምኀበ ኃጥኣን እለ አጽደቀ እምኀበ ዝርዋን እለ አስተጋባእከ ወእምኀበ ጊጉያን

እለ ሜጥከ ለከ አሜን አሜን ።

፵፫ ፤ ንሰግድ ለከ ወንሴብሐከ ነገረ ጥበብ ወቃለ ምክር መዝገበ ረድኤት ወምሥያመ ትፍሥሕት

። ፈልፈለ ረባሕ ወነቅዐ ትንቢት ፤ ዐቢይ ውኂዝ ስቡሕ ወሐዋርያት ዐዘቅተ ክብር ወትርሲተ

መንግሥት ፤ አክሊል ንጹሕ ላካህናት ንጉሥ ስቡሐ አክሊል ዘሎቱ ይሰግዱ ሠረቀ ስብሐት

ወብርሃነ ክቡር ።

፵፬ ፤ ልብስ ዘኢተአንመ ወክዳን ዘኢተፈትለ ፤ ፍኖት ለኀበ አቡሁ አንቀጽ ዘመንገለ ወላዲሁ ።

መድፍን ዘተከሥተ ወባሕርይ ዘተረክበ ። ምናን ዘረብሐ ፤ ወመክሊት ዘተመክዐበ ። ብሑዕ

ዘአግመሮ ለሐሪጽ ጼው ዘአጥዐሞ ለልሱሕ ።

፵፭ ፤ ብርሃን ዘሰደዶ ለጽልመት ወማኅቶት ዘአብርሆ ለኵሉ ዓለም ። መሠረት ዘኢያንቄለቅል ፤

ወንድቅ ዘኢይትነሠት ። ሐመር ዘኢይስበር ወማኅደር ዘኢይሰረቅ አርዑት ሠናይ ወጾር ቀ

ሊል ። ውእቱ ኢየሱስ ክርስቶስ ኃይሉ ወጥበቡ ለአቡሁ ።

፵፮ ፤ ይሔሊ ለኵሉ ወያጸግብ ለኵሉ ። ወይሁቦሙ ለዕዉራን ብርሃነ ከመ ይርአዩ ። ያርኁ መ

ሳክወ ዕፅዋተ ፤ ወያሰምዖሙ ለጽሙማን ወይሰቍር እዝነ ጥይዕተ ። ወይሰልብ እምነፍስት

አልባሰ ለምጽ ወያለብሶሙ ምጣሕተ ዘሥጋ ።

፵፯ ፤ ያረትዕ መዝራዕተ እድ ይቡሰ ወያሐውር እግረ ሐንካስ ።

ያገብኣ ለነፍስ ውስተ መለያልያ ወያነብራ ለመንፈስ ውስተ ማኅደራ ። ያስጥም መራዐየ አ

ኅርው በአጋንንተ ሌጌዎን ። ወይስድድ ሕማመ እምነፍስት ድክምት ።

፵፰ ፤ ፀሓየ ጽድቅ ዘእምክነፊከ ይሠርቅ ፀሓየ ጽድቅ ወፈልፈለ ረባሕ ።

ለከ ስብሐት ወክብር ወአኰቴት ለዓለመ ዓለም ።

፵፱ ፤ ይ. ዲ. እለ ትነብሩ ተንሥኡ ።

፶ ፤ ይ. ካ. ናቀርብ ለከ ቍርባነ ንጹሐ ፍኡመ ለንስሓ ነፍስነ ከመ ይትቀደስ ሥጋነ ፍጹመ ።

አኮ ወርቀ ወብሩረ ዘናቀርብ ለከ ወአኮ ዕንቈ ክብረ ዘዓመፃ ወኃጢአት አኮ አልባሰ ዘይበሊ

። ወአኮ መራዕየ ዘሞት ይሥዕሮ ወአኮ በግዐ ጥቡሐ ። አላ ዘበሞቱ ያድኅን መርዔቶ ወአሕየ

ወነ ለሊሁ ።

፶፩ ፤ እሙንቱሰ ኢየሐይዉ እለ ክሕድዎ ለዘያድኅኖሙ ዘእምድኅኑ ቦቱ ። አላ ዚአከ እምዚአከ ና

ቅርብ ለትስብእትከ ።

ለከ ናቅርብ ለመለኮትከ ።

ለከ ናቅርብ ለአስተርእዮተከ ቅድመ ሠርዌከ ሥጋከ ወደመከ ።

፶፪ ፤ ናቀርብ ቅድመ ህላዌከ በእንተ ቤተ ክርስቲያንከ ቅድስት እንተ ድኅነት ብከ እሞት ወአንተ

በአንቲአሃ ተጸፋዕከ በውስተ ዐውድ ከመ ታግዕዛ በደምከ ። ወትትሐፀር በመስቀልከ ወትጠቀ

ብ በመጽለብትከ እማእከለ መንሱት እስከ ትበውእ ውስተ ከብካብከ ዘበሰማያተ ።

፶፫ ፤ ወበእንተ ኵሎሙ ቅዱሳን ነቢያቲከ እለ ከልሑ ከመ ቀርን ወሰበኩ ሥርቀተከ ውስተ ኵ

ሉ አሕዛበ ጽልመት ።

፶፬ ፤ በአነት ኵሎሙ ሐዋርያቲከ እለ ሐረስዎ ለምድረ አሕዛብ በዕርፈ መስቀልከ ፤ ወዘርዑ መ

ዝገበ ቃልከ ውስተ ኵሉ አጽናፈ ዓለም ።

፶፭ ፤ ወበአንተ ኵሎሙ ሰማዕታት መዋዕያን መሃይምናን ወንጹሓን ። እለ በእንተ መርዔትከ በል

ዕዎሙ ተኵላት ከመ አባግዕ ።

፶፮ ፤ ወበእንተ ኵሎሙ ጳጳሳት እለ አዕለዉ ምግቦሙ በንጽህ ወተወከፍከ ሥልጤሆሙ ከመ ትዕ

ሥዮሙ ዐስበ ጽድቆሙ ።

፶፯ ፤ በእንተ ኵሎሙ ቀሲሳን እለ ዐቀቡ ምሕጽናሆሙ በጽድቅ ከመ ይትመጠው ርስቶም በፍሥሓ

።

፶፰ ፤ ወበእንተ ኵሎሙ ዲያቆናት እለ ኣቅለሉ ክንፊሆሙ ዘመንፈስ ከመ ይሳተፍዎሙ ለእለ በመ

ንፈስ ቅዱስ ።

፶፱ ፤ በእንተ ኵሎሙ አናጕንስጢስ እለ ተልዕኩ ሠናየ ወመሀሩ ለሕዝብከ ወሰበኩ መጻሐፍቲከ ።

፷ ፤ በእንተ ኵሎሙ ነገሥት መዋዕያን ወእለ አዕረፉ በሃይማኖት ።

፷፩ ፤ በእንተ ወራዙት ወደናግል እለ ጸልዕዎ ለዝ ዓለም ኀላፊ ወአብደሩ ከብካበ ዘበሰማያት ።

፷፪ ፤ ወበእንተ ኵሎሙ ቅዱሳን እለ አግብኡ ነፍሶሙ ለከ ወሠለጡ ገድሎሙ ወአተዉ በሠናይ

ስም ከመ ይስአሉ ዐስቦሙ በዐቢይ ቃል ።

፳፫ ፤ በእንተ ኵሎሙ አበዊነ ወአኀዊነ እለ ፈለሱ እምዝንቱ ዓለም ከመ አንተ ትግበር ሎሙ ተ

ዝካሮሙ በቅድሜከ ።

፷፬ ፤ ወበእንተ ኵሎሙ እለ ተወልዱ በጥምቀተ ቤተ ክርስቲያንከ ልዕልት ከመ ታስተፍሥሖሙ

በገድሎሙ ወትረስዮሙ ከመ ትክፍሎሙ አክሊሎሙ ።

፷፭ ፤ ወበአንተ ኵሎሙ እለ ተቀትሉ በኲናት ወእለ ተጼወዉ ። በእንተ ነዳያን ወምስኪናን ። ወ

በእንተ ዕቤራት ወእጓለ ማውታ ።

፷፮ ፤ ወበእንተ ገብርከ አነ ትሑት ዘጸዋዕከኒ በጸጋ ዚአከ እንዘ ኢይደልወኒ አፅበይከኒ ወአልዐ

ልከኒ እንዘ ኢመጠንየ ወአቅረብከኒ ቅድሜከ በምሕረትከ ከመ እቁም ቅድመ ምሥዋዒከ እ

ግዞኦ ከመ ትሥረይ ላቲ ለነፍስየ ወለኵሉ ሕዝብከ ።

፷፯ ፤ ወበእንተ ዝንቱ ማኅበርነ ከመ ይትባረክ በብዝኀ ጸጋከ ። ከመ ይጽንዑ ድኩማን ወይጽድቁ

ኃጥኣን ። ከመ ይንጽሑ እለ ይኔስሑ ወይትዐቀቡ ጻድቃን ከመ ይድኃኑ ምንዱባን ። ወያዕ

ርፉ ምንዙዛን ወይንሐዩ ትኩዛን ወይትፈሥሑ ኅዙናን ። ከመ ይትባልሑ ቅቡፃን ወይሕየው

ድዉያን ከመ ይትመየጡ ጊጉያን ወይትረከቡ ግዱፋን ከመ ይቅረቡ ርሑቃን ወይትዐቀቡ ቅ

ሩባን ።

፷፰ ፤ ወበእንተ ኵሎሙ እለ ይፈቅዱ ይግበሩ ሎሙ ተዝካሮሙ በቅድሜከ ። እስመ አንተ ተአም

ር ኵሎ ወትጤየቅ ኵሎ ።

፷፱ ፤ ወበእንተ ፍሬ ማዕረር ዘአክሊለ ዓመት ከመ ይትባረክ በምሕረትከ ።

፸ ፤ ይ. ሕ. በከመ ምሕረትከ አማላክነ ወአኮ በከመ አበሳነ ። ፫ተ ጊዜ ።

፸፩ ፤ ይ. ካ. ወተሀብ አክሊለ በሣህልከ ። ወበእንተ ኵሎሙ እለ አምጽኡ ዘንተ ተዝካረ ቍርባን

ከመ ትትወከፍ ሎሙ ብጽዓቲሆሙ ወትትቀበል ሎሙ ቍርባኖሙ ።

፸፪ ፤ በእንተ እለ ነሥኡ ማኅተመከ ወወፅኡ እምዝ ዓለም ዘሕማም ወበጽሑ ውስተ ብሔረ ትፍሥ

ሕት ። ከመ ይባኡ ውስተ በዓልከ ወይንሥኡ በሀየ አክሊከ ወያዕርፉ ውስተ ማኅደሪሆሙ ዘ

ለዓለም በሀገረከ እንተ አንተ ለሊከ ኬንያሃ ወነዳቂሃ ።

፸፫ ፤ ወበእንተ ኵሎሙ እለ አበሱ ወጌገዩ ከመ ሰብእ አንተ ከመ እግዚአብሔር መሐሪ ኄር ተስ

ፋሆሙ ትሥረይ ሎሙ ኃጢአቶሙ ወትኅድግ ሎሙ አበሳሆሙ ወጌጋዮሙ ።

፸፬ ፤ ወበእንተ ኵሎሙ እለ ነአምር አስማትሆሙ ወእለሂ ኢነአምር እስመ ለከ ክሡት ወተአምሮ

ሙ ። ይኩን ተዝካሮሙ በቀድሜከ በእግዚእነ ኢየሱስ ክርስቶስ ።

፸፭ ፤ ይ. ዲ. በእንተ ብፁዕ ።

፸፮ ፤ ይ. ካ. ንፍቅ ጸሎተ ቡራኬ ።

፸፯ ፤ ይ. ዲ. ንፍቅ ፤ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳው

ውስት ወዲያቆናት ወኵሎሙ ሕዝበ ክርስቲያን ።

፸፰ ፤ ይ. ካ. ተዘከር ለእሉኒ ወለኵሎሙ አዕርፍ ነፍሶሙ ወሕፅኖሙ ኀበ ማየ ዕረፍት ውስተ ገነ

ት ውስተ ሕዕነ አብርሃም ይስሐቅ ወያዕቆብ ፤ በመራሕያነ ብርሃነ መላእክቲከ ውስተ ቅዱሳ

ት አብያቲከ ። በእግዚእነ ኢየሱስ ክርስቶስ ወልድከ ዘታፈቅሮ ።

፸፱ ፤ በዝየ ዕርገተ ዕጣን ። ወያዕርግ ዕጣነ ቀሲስ ። ይ. ሕ. ተዘከረነ እግዚኦ በውስተ መንግሥት

ከ ፫ተ ጊዜ ።

፹ ፤ ይ. ካ. በይእቲ ሌሊት እንተ ባቲ እኅዝዎ ።

፹፩ ፤ ይ. ዲ. አንሥኡ እደዊክሙ ቀሳውስት ።

፹፪ ፤ ይ. ካ. በዘለሊሁ ፈቅደ ከመ ይቅትልዎ ወውእቱ ሠምረ ከመ ያሕምምዎ ወከመ ይትዐገሥ

ሕማመ ቅንዋት ከመ ያግዕዛ ለቤተ ክርስቲያኑ በደሙ ወከመ ያጽንዖሙ ለሕዝቡ በመስቀሉ

ወከመ ይሕንጽ ምሥዋዖ ። ወይሥርዎሙ ለጣዖታት ይኅረዮሙ ለካህናት ወይዝርዎሙ ለማ

ርያን ።

፹፫ ፤ ነሥአ ኅብስተ በእደዊሁ ቅዱሳት ወብፁዓት ሕፄሃ ለመርዓትከ ወኅዳጋቲሃ ለእንተ ኅደጋ ም

ኵራብ ።

በዝየ ያነሥእ ኅብስተ ።

፹፬ ፤ ይ. ሕ. ነአምን ከመ ዝንቱ ውእቱ በአማን ነአምን ።

፹፭ ፤ ይ. ካ. አእኰተ ባረከ ። ቡራኬ ፫ተ ጊዜ ። ወፈተቶ ።

ወእምዝ ያንቅዖ ለኅብስት ኀበ ፭ቱ ገጽ ንስቲተ እንዘ ኢይለልዮ ።

ወወሀቦሙ ለአርጳኢሁ ወይቤሎሙ ዝውእቱ ሥጋየ መብልዐ ጽድቅ ዘበአማን ። ዘበልዖሂ ኢ

ይመውት ወዘነሥ ኦሂ ኢይማስን ንሥኡ ብልዑ እምኔሁ ኵልክሙ የአምር ።

፹፮ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፹፯ ፤ ይ. ካ. ወከማሁ ሰብሐ ዲበ ጽዋዕኒ ። ቡራኬ ፫ተ ጊዜ ።

ወይቤ ዝ ፅዋዕ ደምየ ውእቱ ዘሐዲስ ሥራዓት ንሥኡ ስትዩ እምኔሁ ኵልክሙ ።

ይኤምር ወይነከንኮ ለጽዋዕ በትእምርተ መስቀል በእዴሁ ዘየማን ።

፹፰ ፤ ይ. ሕ. አሜን አሜን አሜን ነአምን ወንትአመን ።

፹፱ ፤ ይ. ካ. መንክር ተኣምር ውእቱ ለኵሎሙ እለ ይሰግዱ ሎቱ ዐውድ ለሰቃልያን ። ዘተጽሕ

ፈ በደሙ ወተኀትመ በስቅለቱ ወተዐትበ በቅትለቱ ፤ በእንተ ሕይወት ዘለዓለም በዘይትኅደግ

ኃጢአት ።

ወከመዝ ግበሩ ተዝካርየ እስከ ሶበ ትትጋብኡ ።

፺ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ።

፺፩ ፤ ይ. ካ. ወንሕነኒ እግዚኦ እለ ተጋባእነ ከመ ንግበር ተዝካረ ሕማማቲከ ፤ ወከመ ንሳተፍከ

በትንሣኤከ እሙታን ። ናስተበቍዕከ እግዚኦ አምላክነ በከመ ተጋብአተ ዛቲ ኅብስት እንዘ

ዝሩት ይእቲ ማእከለ አድባር ወአውግር ወውስተ ገዳም ወቈላት ፤ ወተጋቢኣ ኮነት አሐተ ኅ

ብስተ ፍጽምተ ። ወከማሁ ኪያነሂ አስተጋብአነ በመለኮትከ እምኵሉ ሕሊና እኩይ ዘኃጢአ

ት ውስተ ሃይማኖትከ ፍጽምት

፺፪ ፤ ወበከመ ቱስሕቱ ለዝ ወይን ምስለ ማይ ኢይትከሀል ይትፍለጥ ፩ዱ እም፩ዱ ። ወከማሁ ይ

ደመር መለኮትከ በትሕትናነ ፤ ወትሕትናነ በዕበይከ ። ወተወከፍ ለነ ዘንተ ቍርባነነ እግዚኦ

በቅድሜከ ለተዝካረ ጽድቅ ።

፺፫ ፤ ናቀርብ ለከ ምስለ ዘአቤል ንጹሕ ወምስለ ኵሎሙ እለ አልቦሙ ነውር ዘሠምረ ቦሙ ዕበ

ይከ ወቍርባኖሙ ዘለዓለም ዘቦሙ ተዝካር በቅድሜከ ።

፺፬ ፤ ምስለ ኖኅ ልብው ፤ ወኵሎሙ የዋሃን ዘየዐርፍ ላዕሌሆሙ መለኮትከ ። ወአዕበይኮሙ በኂ

ሩትከ ከመ ተሀቦሙ ሠናየ መክፈልተ ወርስተ ወሕይወተ ዘለዓለም በመንግሥተ ሰማያት ምስ

ለ ኵሎሙ እለ አድለዉ በቅድሜከ ።

፺፭ ፤ ምስለ አብርሃም ይስሐቅ ወያዕቆብ አበዊነ የዋሃን እለ ገብሩ ሠናየ ወወፅኡ በንጽሕ ወነግሡ

በጽድቅ ።

፺፮ ፤ ምስለ ሙሴ ገብርከ ወኵሎሙ ነቢያት እለ ሰበኩ ዘእንበለ ናፍቆ ከመ ይንሥኡ ዐስቦሙ

ጥንቁቀ ፍጹመ ።

፺፯ ፤ ምስለ ስምዖን ጴጥሮስ ወኵሎሙ አርዳኢከ ምስለ ጳውሎስ ወኵሎሙ ሐዋርያቲከ ቅዱሳን

እለ ጾሩ ወንጌለከ በሕማሞሙ ወዐቀቡ ስብከተ ትምህርትከ በቅትለቶሙ ።

፺፰ ፤ ምስለ እስጢፋኖስ ወኵሎሙ ሰማዕታቲከ እለ ከዐዉ ደሞሙ ህየንተ ደምከ ከመ ይነሥኡ

ክብረ እምነ ስብሐቲከ ፤ ወተጽሕፈ አስማቲሆሙ ውስተ መጽሐፍ ሕይወት በኢየሩሳሌም አግ

ዓዚት እንተ በሰማያት ። እንተ ይእቲ እምነ በአማን ። አመነ ባቲ በቤተክርስቲያንከ ቅድስ

ት ።

፻ ፤ በጸሎቶሙ ለፍጹማን ወበስግደቶሙ ለቅዱሳን ወበስእለቶሙ ለትጉሃን ወበአስተብቍዖቶሙ ለ

መላእክት ። ወበስብሐቶሙ ሊሊቃነ መላእክት በቅዳሴሆሙ ለሱራፌል ወበክብሮሙ ለኪሩቤል

፤ ወበሉዓሌሆሙ ለኵሎሙ ልዑላን ይትቀፈድ ኆኅተ ብርሃን ወይትረኀዉ አናቀጸ ስብሐት ይ

ምጻእ መንፈስከ ሕያው ወቅዱስ ። ይረድ ወይንበር ይኅድር ወይኑኅ ወይባርክ ላዕለ አኰቲተ

ዝንቱ ኅብስተ ወጽዋዐኒ ይቀድስ ።

፻፩ ፤ ይረስዮ ለዝንቱ ኅብስት ሱታፌ ሥጋከ ማኅየዊ።

ቡራኬ ፩ደ ጊዜ ። ወለዝኒ ጽዋዕ ሱታፌ ደምከ መስተሣህል ፤

ቡራኬ ፩ደ ጊዜ ። ወዓዲ ላእለ ፪ኤሆሙ ቡራኬ ፩ደ ጊዜ ።

ይ. ሕ. አሜን እግዚኦ መሐረነ እግዚኦ መሐረነ እግዚኦ መሐከነ እግዚኦ ተሣሀለነ ።

፻፪ ፤ ይ. ዲ. በኵሉ ልብ ናስተበቍዖ ለእግዚአብሔር አማላክነ ኅብረተ መንፈስ ቅዱስ ሠናየ ከመ

ይጸግወነ ።

፻፫ ፤ ይ. ካ. ከመ ለኵሉ ዘየአምን በአብ ሕያው ወበወልድ ዋሕድ ዘሠረቀ አምኔሁ ፤ ወበመንፈስ

ሕያው ወቅዱስ ዘኢይትፈተን አሜን ።

በዝየ ይኅትም ሥጋ በደም ።

ወለዘይነስእ ሥጋከ ወደመከ ይኩኖ ለተስፋ ወለመድኃኒት ወለሥርየት ኃጢአት ወለትንሣኤ

እምነ ምውታን ለብርሃነ መንግሥተ ሰማያት ወለሕይወት ዘለዓለም አሜን ።

፻፬ ፤ ይ. ሕ. በከመ ሀሎ ህልወ ወይሄሉ ለትውልድ ትውልድ ለዓለም ዓለም ።

፻፭ ፤ ይ. ካ. ደሚረከ ተሀቦሙ ለኵሎሙ ለእለ ይነሥኡ እምኔሁ ወይኩኖሙ ለቅዳት ወለምልዐተ

መንፈስ ቅዱስ ከመ ለዝሉፋ ኪያከ ናእኵት ወለወልድከ ፍቁርከ ኢየሱስ ክርስቶስ ለዓለመ

ዓለም ፤ አሜን ።

፻፮ ፤ ይ. ካ. ሀበነ ንኅበር (ቅዳ. ሐ. ቁ. ፶፬ - ፶፮ ።)

፻፯ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

ይ. ካ. ጸሎተ ፍትቶ ። ወካዕበ ና ስተበቍዖ ለዘኵሎ ይእኅዝ እግዚአብሔር አብ ለእግዚእ

ወመድኃኒነ ኢየሱስ ክርስቶስ ። እስመ ከፍለኒ ከመ ንፈጽም ዘንተ ቅዱስ ምሥጢረ ኪያ

ሁ ናስተበቍዕ ከመ ዕለተ በረከት ይጸጉ ለነ ዘኵሎ ይእዝኅዝ እግዚአብሔር አምላክነ ።

፻፱ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፻፲ ፤ ይ. ካ. እግዚእ እግዚኦ አኃዜ ኵሉ አቡሁ ለእግዚእነ ወአምላክነ ወመድኃኒነት ኢየሱስ ክ

ርስቶስ ንስእለከ ወናስተበቍዐከ በኵሉ ወበውስተ ኵሉ ።

እስመ ከፈልከነ ካዕበ ከመ ንፈጽም ዘንተ ቅዱሰ ምሥጢረ ወዘንተ ለበረከት ለነ ጸጉ ።

፻፲፩ ፤ ወኢመነሂ እምኔነ ኢታርስሕ ወኢተድላ ሥጋ ኢትረሲ ።

አላ ለኵሉ ተድላ ረሲ ለነ ለነሢአ ምሥጢርከ ቅዱስ በእግዚእነ ኢየሱስ ክርስቶስ ዘቦቱ

ለከ ምስሌሁ ወምስለ ቅዱስ መንፍስ ስብሐት ወእኂዝ ይእዜኒ ወዘልፈኒ ወለዓለመ ዓለም

፤ አሜን ።

፻፲፪ ፤ ይ. ካ. ቅድመ ዘቅድሳቲከ ስብሐት አትሐቱ አግብርቲከ ወአእማቲከ ክሣደ ነፍስ ወሥጋ ወ

መንፈስ አጽንን እዝነከ ኀበ ስእለቶሙ ወአንጽሖሙ እምኵሉ ርኵሰ ሥጋ ወመንፈስ ለተወ

ክፎ ወለትድምርት ዘቅዱስ ምሥጢርከ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘል

ፈኒ ወለዓለመ ዓለም አሜን ።

፻፲፫ ፤ ይ. ሕ. ሠራዊተ መላእክቲሁ ለመድኀኔዓለም ይቀውሙ ቅድሜሁ ለመድኀኔ ዓለም ።

፻፲፬ ፤ ወይኬልልዎ ለመድኀኔ ዓለም ሥጋሁ ወደሙ ለመድኀኔ ዓለም ።

፻፲፭ ፤ ወንብጻሕ ቅድመ ገጹ ለመድኀኔ ዓለም በአሚነ ዚአሁ ሰማዕታት ከዐዉ ደሞሙ በእንቲአሁ

።

፻፲፮ ፤ ይ. ዲ. ንፍቅ አርኅዉ ኆኃተ መኳንንት ።

፻፲፯ ፤ ይ. ዲ. እለ ትቀውሙ አትሕቱ ርእስክሙ ።

፻፲፰ ፤ ይ. ካ. አይኑ በረከት ወአይኑ ነገር ዘይሴባሕ ወአይኑ ቃል ። ወአይኑ ግናይ ወአይኑ አኰ

ቴት ፤ ወአይኑ ስም ዘንብሎ ሳዕለ ዘይትፌተት ዝንቱ ኅብስተ ዘእንበለ ስምከ ባሕቲቱ ኢየ

ሱስ ክርስቶስ ዘስሙ ማሕየዊ ወመድኅን ።

፻፲፱ ፤ ዝንቱ ኅብስተ ሕይወት ዘወረደ እምሰማያት በእንተ አድኅኖተ ዓለም ። ንባርከከ አንተ ዘኮ

ንከነ ለነ ፍኖተ መካነ ሕይወት ።

፻፳ ፤ ነአኵተከ አነተ በቃልከ ዘፈጠርከ ኵሎ አንተ መራሔ ፤ ወአንተ አንቀጽ ለጸጋ አንተ ጼው

ወአንተ መዝገበ ባሕርይ ፤ ወአንተ መርበብተ ሕይወት ጽድቅ ወኃይል ጥበብ ወፀወን ዕረፍት

ወረድኤት ወመድኃኒት እለ ጸናሕከ ከመ ትስመይ በእሎን አስማት በእንተ ፍቅረ ሰብእ ከመ

ይድኃኑ ወይኩኑ ሐዲሳነ እምክሡት ምግባር እኩይ ዘቀዳሚ እለ ወድቁ ቦቱ በኃጢአት ።

ወለከ ስብሐት ለዓለመ ዓለም ።

፻፳፩ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፳፪ ፤ ይ. ካ. ጸሎተ ንስሓ ።

፻፳፫ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ሱ አብ ቅዱስ ፩ዱ ወልድ ቅዱስ ፩ዱ ውእቱ መንፈስ ቅዱስ ።

፻፳፬ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. እግዚኦ መሐረነ ክርስቶስ ።

ይ. ሕ. ከማሁ ።

፻፳፭ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፳፮ ፤ ወእምድኅረ ተመጠዉ ኅዳፌ ነፍስ ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ

ክርስቶስ ።

፻፳፯ ፤ እንዘ ነአኵቶ በኵሉ ወበውስተ ኵሉ እስመ ከፈለነ ካዕበ ከመ ንፈጽም ንሥአተ ቅዱስ

ምሥጢር ኪያሁ ናስተበቍዕ ከመ ዕለተ በረከት ይጸጉ ለነ ዘኵሎ ይእኅዝ እግዚአብሔር አ

ምላክነ ።

ይ. ዲ. ጸልዩ ።

፻፳፰ ፤ ይ. ካ. እግዚእ እግዚኦ አኃዜ ኵሉ ናስተበቍዐከ በኵሉ ወውስተ ኵሉ ።

እስመ ኀባእከ እሎንተ እምእለ ይመስሎሙ ይኩኑ ጠቢባነ ወለባውያነ ወከሠትከ ለነ

ለየዋሃን ።

፻፳፱ ፤ እወ አባ እስመ ከማሁ ኮነ ሥምረትከ በቅድሜከ ንሥአተ ዘቅዱስከ ምሥጢር ጸግወነ ኢ

ይኩነነ ለርስሐት ወኢለኵነኔ አላ ለኅድገተ ኃጢአት ወለሕይወት ዘለዓለም ወለአእምሮ አማ

ን ጸግወነ አንተ ።

፻፴ ፤ ወበከመ ከፈልከነ በዝ ዓለም ንሥአተ ቅዱስ ምሥጢርከ ከማሁ በዘሀሎ ትንሣኤ ሙታን ኅ

ቡረ ምስለ ቅዱሳኒከ ይኩን ክፍልነ በእግዚእነ ወመድኀኒነ ኢየሱስ ክርስቶስ ። ዘቦቱ ለከ

ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን

።

፻፴፩ ፤ ይ. ካ. እንብሮ እድ ።

ቅድመ ዘቅድሳቲከ ስብሐት አትሐቱ አግብርቲከ ወአእማቲከ ክሣደ ነፍስ ወሥጋ ወመንፈስ

አጽንን እዝነከ ኀበ ስእለቶሙ ።

፻፴፪ ፤ ባርክ ኪያሆሙ ወኪያሆን ዘበሰማያት በበረክተ መላእክቲከ ኀይላት ግብረ እደዊሆሙ ባር

ክ ወኩን ምስሌሆሙ በኵሉ ምግባረ ሠናይ ።

፻፴፫ ፤ ንሥአተ ዘቅዱስከ ምሥጢር ጸግዎሙ ለለብዎ ወለንቅሐት ወለአንፍሶ እምኵሉ እኩይ ።

ወለሴስዮ ነፍሳት ወሥጋት ወመናፍስቲሆሙ በእግዚእነ ኢየሱስ ክርስቶስ ። ዘቦቱ ለከ ምስ

ሌሁ ወምስለ ቅዱስ መንፍስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን ።

ቅዳሴ ማርያም ።

፩ ፤ አኰቴተ ቍርባን ዘእግዝእትነ ማርያም ድንግል ወላዲተ አምላክ ዘደረሰ በመንፈስ ቅዱስ አባ

ሕርያቆስ ኤጲስቆጶስ ዘሀገረ ብሀንሳ ።

ጸሎታ ወበረከታ ወምሕረተ ፍቁር ወልዳ የሀሉ ምስለ ርዕሰ ሊቃነ ጳጳሳቲነ ዕገሌ ወምስለ ሊ

ቀ ጳጳስነ ዕገሌ ወምስለ ኵልነ ሕዝበ ክርስቲያን ወይዕቀባ ለሀገሪትነ ኢትዮጵያ ለዓለመ ዓለ

ም አሜን ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. ለእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ጐሥዐ ልብየ ቃለ ሠናየ ጐሥዐ ልብየ ቃለ ሠናየ ጐሥዐ ልብየ ቃለ ሠናየ ።

፬ ፤ ወአነ ኣየድዕ ቅዳሴሃ ለማርያም አኮ በአብዝኆ አላ በአውሕዶ ።

ወአነ ኣተድዕ ውዳሴሃ ለድንግ አኮ በአንኆ በቃለ ዝንጋዔ አላ በአኅጽሮ ።

ወአነ ኣየድዕ ዕበያቲሃ ለድንግል ።

፭ ፤ ወእቀውም ዮም በትሕትና ወበፍቅር በዛቲ ዕለት ቅድመ ዝነቱ ምሥጢር ግሩም ወቅድመ ዝን

ቱ ምሥጢር ግሩም ወቅድመ ዝናቱ ማዕድ ወቍርባን ።

፮ ፤ በአምን ቍርባን ውእቱ ዘኢይክሉ ይጥ ዐሙ እምኔሁ ግሙናን መንፈስ ። አኮ ከመ መሥዋዕ

ቶሙ ለቀደምት አበው ዘበደመ በግዕ ሐርጌ ወላህም ። አላ እስት ውእቱ ።

፯ ፤ እሳት ማሕየዊ ለርቱዓነ ልብ ለእለ ይገብሩ ፈቃዶ እሳት በላዒ ። ለዓማፅያን ለእለ ይክሕዱ

ስሞ ።

፰ ፤ በአማን እሳት ውእቱ ዘኢይክሉ ለኪፎቶ እሳታውያን እለ ነደ እሳት እምንቱ ኪሩቤል ወሱራ

ፌል ።

፱ ፤ ኦ ማርያም በእንተዝ ናፈቅረኪ ወናዐብየኪ እስመ ወልዲኪ ለነ መብልዐ ጽድቅ ዘበአማን ውስ

ቴ ሕይወት ዘበአማን ።

፲ ፤ ኦ አበዊነ ንብራነ እድ ሥዩማን እለ መትልወ ሐዋርያት እስመ ነሣፅናክሙ አስተበቋዕያነ ለነ

ለኀበ እግዚአብሔር ወናሣዕናሆሙ በመዋዕሊነ አስተብቋዕያን ለነ ለኀበ እግዚአብሔር እሎንተ

፪ተ ሊቃነ ጳጳሳት አባ እገሌ ዘሀገረ ዐባይ ኢትዮጵያ ወዲበ ርእሰ ሀገረ አበዊነ ብፁዕ ጳጳስ አ

ባ እገሌ ።

፲፩ ፤ ይ. ዲ. በእንተ ብፅዕት ወፍሥሕት ወስብሕት በኵሉ ወቡርክት ወቅድስት ወንጽሕት እግዝእት

ነ ወላዲተ አምላክ ማርያም ድንግል ።

፲፪ ፤ ወበእንተ ቅዱሳን ክብራን መንፈሳዊያን ሊቃነ መላእክት ሰማያውያን ወኃያላን ። ወሰባኪ

ወጸያሔ ፍኖት ዮሐንስ መጥምቅ ። ወበእንተ ቅዱሳን ስቡሓን ወላእካን ማቴዎስ ወማርቆስ

ሉቃስ ወዮሐንስ ፬ቱ ወንጌላውያን ።

፲፫ ፤ በእንተ ቅዱሳን አግብርቲከ ጴጥሮስ ወያዕቆብ ዮሐንስ ወእንድርያስ ፊልጶስ ወበርተሎሜዎስ

ቶማስ ወማቴዎስ ። ወያዕቆብ ወልደ እልፍዮስ ታዴዎስ ወስምዖን ወማትያን ፲ ወ፪ቱ ሐዋር

ያት ወያዕቆብ ሐዋርያ እኍሁ ለእግዚእነ ኤጲስቆጶስ ዘኢየሩሳሌም ። ወቅዱስ ወስቡሕ እስ

ጢፋኖስ ሊቀ ዲያቆናት ወቀዳሜ ሰማዕት ።

፲፬ ፤ ወበእንተ ኵሎሙ ቅዱሳን ወሰማዕት እለ አዕረፉ በርትዕት ሃይማኖት ። ጳውሎስ ጢሞቴዎስ

ሲላስ ወበርናባስ ቲቶ ፊልሞና ወቀሌምንጦስ ፸ ወ፪ አርድእት ። ፭፻ ቢፅ ፫፻፲ወ፰ቱ ርቱ

ዓነ ሃይማኖት ።

፲፭ ፤ ለእሉኒ ወለኵሙ ተዘክሮሙ ለከ እግዚኦ ለብፁዕ ወለቅዱስ ርእሰ ሊቃነ ጳጳሳት አባ እገሌ

ከመ ትዕቀቦሙ በሕይወቶሙ ወታድኅኖሙ ወትሥረይ ሎሙ ኃጢአቶሙ ።

ወትመሐረነ ኪያነሂ በጸሎተ ዚአሆሙ ለዓለመ ዓለም ።

፲፮ ፤ ይ. ካ. ንፍቅ ጸሎተ ቡራኬ ።

፲፯ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስት

ወዲያቆናት ወኵሎሙ ሕዝበ ክርስቲያን ።

፲፰ ፤ ይ. ካ. ለእሉኒ ወለኵሎሙ ኦ መስተምሕርት አስተምሕሪ ኀበ ወልድኪ ከመ ያዕርፍ ነፍሰ

ኵሎሙ ጳጳሳት ወሊቃነ ጳጳሳት ወኤጲስቆጶሳት ቀሳውስት ወዲያቆናት እለ ያረትዑ ፍኖተ ቃ

ል ዘበአማን ። ነገሥተ ወመኳንንተ ወመሳፍንተ ወእለ በሥልጣናት ወራዙተ ወደናግለ ወመነ

ኰሳት ባዕለ ወነዳየ ዐቢየ ወንኡሰ ዕቤረ ወእጓለ ማውታ ግዩረ ወምስኪነ ። ወኵሎሙ ሕዝ

በ ክርስቲያን እለ አዕረፉ እማኅበረ ቤተ ክርስቲያን መቅድመ ።

፲፱ ፤ ወፈድፋደሰ በእንተ እለ ኖሙ ውስተ ዛቲ መካነ አንቲ ዘበእንቲአሆሙ አስተብቍዒ ፅሑቀ

ከመ ያዕርፍ ነፍሶሙ ንሑየ ።

፳ ፤ ዘኀበ ኵሉ ዘተሰምየ መካነ ሰማዕት መዋዕያን ወመካነ ጻድቃን ቡሩካን ወመካነ መላእክት ት

ጉሃን ፤ በኀበ ኵሉ መካነ ርስት አንቲ ወሥሉጥ ስምኪ በኀበ እግዚአብሔር ።

፳፩ ፤ ይ. ዲ. እለ ትነብሩ ተንሥኡ ።

፳፪ ፤ ይ. ካ. ንትነሣእ በፍርሃተ እግዚአብሔር ከመ ናዕብያ ወንወድሳ ለምልዕተ ውዳሴ እንዘ ንብ

ል ኦ ምልዕተ ጸጋ ኦ ሙሓዘ ፍሥሐ ። ፈድፋደ ብኪ ግርማ ራእይ ዘየዐቢ እምኪሩቤል እ

ለ ብዙኃት አዕይንቲሆሙ ወሱራፌል እለ ፮ ክነፊሆሙ ።

፳፫ ፤ ይ. ዲ. ውስተ ጽባሕ ነጽሩ ።

፳፬ ፤ ይ. ካ. በአማን ነጸረ እግዚአብሔር አብ እምሰማይ ምሥራቀ ወምዕራበ ሰሜነ ወደቡብ ወው

ስተ ኵሉ አጽናፍ ።

አስተንፈሰ ወአፄነወ ወኢረከበ ዘከማኪ ወሠምረ መዓዛ ዚአኪ ወአፍቀረ ሥነኪ ። ወፈነወ ኀ

ቤኪ ወልደ ዘያፈቅር ።

፳፭ ፤ ይ. ዲ. ንነጽር ።

፳፮ ፤ ይ. ካ. ቅዱስ እግዚአብሔር አብ ዘሠምረ ኪያኪ ወቅዱስ ወልድ ዋሕድ ዘኀደረ ውስተ ከር

ሥኪ ወቅዱስ ጰራቅሊጦስ መንፈሰ ጽድቅ ዘአጽንዐኪ ።

፳፯ ፤ ይ. ዲ. አውሥኡ ።

፳፰ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፳፱ ፤ ይ. ካ. ኦ ድንግል ምልዕተ ውዳሴ በመኑ ወበአምሳለ መኑ ናስተማስለኪ ። ምዕናም አንቲ

ዘእምኔኪ ለብሰ አማኑኤል ልብሰተ ሥጋ ዘኢይተረጐም ። ስፍሖ ገብረ ዘእምጥንተ ሥጋ

ሁ ለአዳም ። ወፍፅሙኒ ሥጋ ዚአኪ ወመስቄሁ ቃል ለሊሁ ኢየሱስ ክርስቶስ ። ወምሕኑሂ

ዘእምላዕሉ ጽላሎት እግዚአብሔር ልዑል ። ወአናሚሁኒ መንፈስ ቅዱስ ።

፴ ፤ አዝመንክር ወዕፁብ ዝንቱ ነገር ። ኦ ማዕዶት ዘበኀቤኪ ፀደዉ አበው ቀደምት እሞተ ውስተ

ሕይወት ። ኦ ምዕራግ እምድር እስከ ሰማይ ወብኪ ተሐደሰ ቀዳሜ ኵሉ ፍጥረት ።

፴፩ ፤ አንቲ ውእቱ ተስፋሁ ለአዳም አመ ይሰደድ እምገነት ። የውሃቱ ለአቤል ዘተቀትለ በዓመፃ

። ኂሩቱ ለሴት ወምግባራቲሁ ለሄኖክ ። ታቦት እንተ ኖኅ በዘባቲ ድኅነ እምእኩይ አይኅ ።

ብራኬሁ ለሴም ወክፍል ሎቱ ።

፴፪ ፤ ተናግዶቱ ለአብርሃም መዓዛሁ ለይስሐቅ ። ወሰዋስዊሁ ለያዕቆብ ወናዛዚቱ ለዩሴፍ ።

፴፫ ፤ ጽላት ዘሙሴ ዕፀ ጳጦስ ዘሲና ጸናጽል ዘውስተ ልብሱ ለአሮን ካህን ። ወዓዲ በትር እንተ

ሠረፀተ ወጸገየት ወፈረየት ።

፴፬ ፤ ሐውልተ ስምዕ ዘኢያሱ ፤ ፀምር ዘጌዴዎን ። ሙዳየ ዕፍረት ወቀርነ ቅብዕ ዘሳሙኤል ።

ሥርው ዘዕሤይ እንተ ባቲ ተመክሐ ። ወሰረገላተ አሜናዳብ ። መሰንቆሁ ለዳዊት ወአክሊሉ

ለሰሎሞን ። ገነት ዕፁት ወዐዘቅት ኅትምት ።

፴፭ ፤ መሶበ ወርቅ እንተ ኤልያስ ። መስብክት ዘኤልሳዕ ፤ ፅንስ ምስለ ድንግልና ዘኢሳይያስ ።

ብኵርና እንበለ ሩካቤ ዘዳንኤል ።

፴፮ ፤ ወደብረ ፋራን ዘዕንባቆም ። ምሥራቅ ዕፁት ዘሕዝቅኤል ። ወሙፃአ ሕግ ዘቤተ ልሔም ወ

ምድረ ኤፍራታ ዘሚክያስ ። ዕፀ ሕይወት ዘሲሎንዲስ ። ወፈዋሲተ ቍስሉ ለናሆም ። ትፍ

ሥሕት ዘዘካርያስ ። ጽርሕ ንጽሕት ዘሚልክያስ ።

፴፯ ፤ ኦ ድንግል አምሳል ወትንቢት ዘነቢያት ሞገሶሙ ለሐዋሪያት እሞሙ ለሰማዕት ወእኅቶሙ

ለመላእክት ። ትምክሕቶሙ ለወራዙት ወደናግል ወመነኰሳት እለ ይተግሁ ውስተ አናቅጺሃ

መዓልተ ወሌሊተ ።

፴፰ ፤ ኦ ድንግል አኮ በፍትወተ ደነስ ዘተፀነስኪ አላ በሩካቤ ዘበሕግ እምሐና ወኢያቄም ተወለድ

ኪ ።

፴፱ ፤ ኦ ድንግል አኮ በተላህዩ ዘልሕቂ ከመ አዋልደ ዕብራውያን እለ ያገዝፋ ክሣዶን ። አላ በቅ

ድስና ወበንጽሕ ውስተ ቤተ መቅደስ ነበርኪ ።

፵ ፤ ኦ ድንግል አኮ ኅብስተ ምድራዌ ዘተሴሰይኪ አላ ኅብስተ ሰማያዌ እምሰማየ ሰማያት ዘበሰለ

።

፵፩ ፤ ኦ ድንግል አኮ ስቴ ምድራዌ ዘተሰይኪ አላ ስቴ ሰማያዌ እምሰማየ ሰማያት ዘተቀ

ድሐ ።

፵፪ ፤ ኦ ድንግል አኮ ዘተአምሪ ርስሐተ ከመ አንስት እለ እምቅድሜኪ ወእምድኅሬኪ ። አላ በቅ

ድስና ወበስንጽሕ ሥርጉት አንቲ ።

፵፫ ፤ ኦ ድንግል አኮ ወራዙት ስፋጣን ዘናዘዙኪ አላ መላእክተ ሰማይ ሐወጹኪ በከመ ተብህለ ካ

ህናት ወሊቃነ ካህናት ወደሱኪ ።

፵፬ ፤ ኦ ድንግል አኮ ለዮሴፍ ዘተፍኅርኪ ለተቃርቦ አላ ከመ ይዕቀብኪ ንጹሕ እስመ ካማሁ ኮነ

።

፵፭ ፤ ወሶበ ርእየ ንጽሕናኪ ለሊሁ እግዚአብሔር አብ ፈነው ኀቤኪ መልአኮ ብርሃናዌ ዘስሙ ገብ

ርኤል ። ወይቤለኪ መንፈስ ቅዱስ ይመጽእ ላዕሌኪ ወኃይለ ልዑል ይጼልለኪ ።

፵፮ ፤ መጽእ ኀቤኪ ቃል እንዘ ኢይትፈለጥ እምሕፅነ አቡሁ ፀንስኪዩ እንዘ ኢይትጋባዕ ተዐቍረ

ውስተ ማኅፀንኪ እንዘ ኢየሐፅፅ በላዕሉ ወኢይትዌሰክ በታሕቱ ።

፵፯ ፤ ኀደረ ውስተ ክርሥኪ እሳተ መለኮት ዘአልቦቱ ጥያቄ ወኢመጠን ። ወኢርቱዕ እንከ ናስተማ

ስሎ በእሳት ምድራዋ እሳትሰ ቦቱ መጠን ወቦቱ አካል ። ወመለኮትሰ ኢይትከሀል ይትበሀል

ዘንተ የአክል ወዘንተ ይመስል ።

፵፰ ፤ አኮ ዘቦቱ ለመለኮት ክበብ ከመ ፀሓይ ወወርኅ ወዐቅም ከመ ሰብእ አላ መንክር ውእቱ ወ

ንቡር ዲበ አርያሙ ኀበ ኢይበጽሖ ሕሊና ሰብእ ወኢዘመላእክት አእምሮ ።

፵፱ ፤ አኮ ዘቦቱ ለመለኮት ግድም ወኑኅ ላዕል ወታሕት የማን ወጸጋም አላ ምሉዕ ውእቱ እንተ

በኵልሄ ወበኵሉ ።

፶ ፤ አኮ ዘቦቱ ለመለኮት ምስፋሕ ወምስትጉቡዕ አላ ውስተ ኵሉ በሓውርት መለኮቱ ።

፶፩ ፤ አኮ ዘቦቱ ለመለኮት ዘበላዕሉ ወዘበታሕቱ መሠረት አላ ጠፈር ውእቱ ወመሠረት ውእቱ ።

፶፪ ፤ አኮ ዘቦቱ ለመለኮት ምድናን ወአትሕቶ ርእስ ከመ ይንሣእ እምድር ዘኮነ ውስቴታ አላ

ውስተ እዴሁ ኵሉ እኁዝ በከመ አርአዮ ለጴጥሮስ ።

፶፫ ፤ አኮ ዘቦቱ ለመለኮት እንግድዓ ወፍጽም ወዘባን እንተ ድኅር በዘይትረአይ ወበዘይትገመር

አላ ግልቡብ ውእቱ በነደ እሳት ። ነደ እሳትሰ ለሊሁ ውእቱ ። ወመለኮትሰ ንጹሕ ወጽሩይ

ወብሩህ ውእቱ ።

፶፬ ፤ ነአምን አበ ፈናዌ ከመ አብ ውእቱ በህላዌሁ ። ወነአምን ወልደ ተፈናዌ ከመ ወልድ ውእቱ

በህላዌሁ ። ወነአምን መንፈስ ቅዱስ ማኅየዌ ከመ መንፈስ ቅዱስ ውእቱ በህላዌሁ ። ፫ቱ

ስም ፩ዱ እግዚአብሔር ።

፶፭ ፤ አኮ ከመ አብርሃም ዘይልሕቅ እምይስሐቅ ወይስሐቅ ዘይልሕቅ እምያዕቆብ አኮ ከማሁ ለመ

ለኮት ኢይልሕቅ አብ እምወልዱ ወወልድኒ ኢይልሕቅ እመንፈስ ቅዱስ ወመንፈስ ቅዱስኒ

ኢይንእስ እምወልድ ወወልድኒ ኢይንእስ እምአቡሁ ።

፶፮ ፤ አኮ ከመ አብርሃም ዘይኤዝዞ ለይስሐቅ በሕገ ፍጥረት ወይስሐቅ ዘይኤዝዞ ለያዕቆብ ። አኮ

ከማሁ ለመለኮት ኢይኤዝዞ አብ ለወልዱ በከዊነ አብ ወኢየዐበ ወልድ በከዊነ ወልድ ወመን

ፈስ ቅዱስ ዕሩይ ውእቱ ።

፶፯ ፤ ወመለኮትሰ አብ ወወልድ ወመንፈስ ቅዱስ ፩ አምላክ አሐቲ መንግሥት ወአሐቲ ሥልጣን

ወአሐቲ ምኵናን ።

፶፰ ፤ አብ ወወልድ ወመንፈስ ቅዱስ ይሔልዩ ።

አብ ወወልድ ወመንፈስ ቅዱስ ይትናገሩ ።

አብ ወወልድ ወመንፈስ ቅዱስ ይሠምሩ ።

፶፱ ፤ አብ ወወልድ ወመንፈስ ቅዱስ ይመክሩ ።

አብ ወወልድ ወመንፈስ ቅዱስ ይነብቡ ።

አብ ወወልድ ወመንፈስ ቅዱስ ይፌጽሙ ።

፷ ፤ አብ ወወልድ ወመንፈስ ቅዱስ ይገብሩ ።

አብ ወወልድ ወመንፈስ ቅዱስ ያስተዋድዱ ።

አብ ወወልድ ወመንፈስ ቅዱስ ያጠአጥዑ ።

፷፩ ፤ አብ ወወልድ ወመንፈስ ቅዱስ ይፌንዉ ።

አብ ወወልድ ወመንፈስ ቅዱስ ያሠለጥኑ ።

አብ ወወልድ ወመንፈስ ቅዱስ ስምዐ ይከውኑ ።

፷፪ ፤ አብ ወወልድ ወመንፈስ ቅዱስ ይስሕቡ ።

አብ ወወልድ ወመንፈስ ቅዱስ ያለምዱ ።

አብ ወወልድ ወመንፈስ ቅዱስ ያጸርዩ ።

፷፫ ፤ አብ ወወልድ ወመንፈስ ቅዱስ ይንዕዱ ።

አብ ወወልድ ወመንፈስ ቅዱስ ያነጽሑ ።

አብ ወወልድ ወመንፈስ ቅዱስ ያጸርዩ ።

አብ ወወልድ ወመንፈስ ቅዱስ ይቄድሱ ።

፷፬ ፤ አብ ወወልድ ወመንፈስ ቅዱስ ያጻንዑ ።

አብ ወወልድ ወመንፈስ ቅዱስ ያጠብዑ ።

አብ ወወልድ ወመንፈስ ቅዱስ ይሔድፉ ።

፷፭ ፤ አብ ወወልድ ወመንፈስ ቅዱስ ይኬልሉ ።

አብ ወወልድ ወመንፈስ ቅዱስ ያለብሱ ።

አብ ወወልድ ወመንፈስ ቅዱስ ያሞግሱ ።

፷፮ ፤ አብ ወወልድ ወመንፈስ ቅዱስ ይነብሩ ።

አብ ወወልድ ወመንፈስ ቅዱስ ይኴንኑ ።

አብ ወወልድ ወመንፈስ ቅዱስ የሐትቱ ።

፷፯ ፤ ከመዝ ነአምን ወከመዝ ንትአመን ድማሬ ወኁባሬ እንዘ ኢንፈልጥ ወኢንሌሊ ከመ ኢይ

ኩን ብዑደ ወኢፍሉጠ ። ንፍልጥ ወንሌሊ ከመ ኢይኪን ሕውሰ ።

፷፰ ፤ አኮ ዘንብል ፫ቱ ከመ አብርሃም ይስሐቅ ወያዕቆብ አላ ፩ዱ ውእቱ እንዘ ፫ቱ ግጻዌ ።

፷፱ ፤ አኮ ዘንብል ፩ዱ ከመ አዳም ቀዳሜ ኵሉ ፍጥረት አላ ፫ቱ ውእቱ እንዘ ፩ዱ ህላዌ ።

፸ ፤ ናሁ ንሰምዖሙ ለአይሁድ እኩያን ወለይስማኤላውያን ጊጉያን እለ ይብሉ ፩ዱ ገጸ እግዚ

አብሔር ወ፩ዱ አካል ወኢለብዎቶሙ ዕውራን ልብ እሙንቱ ።

፸፩ ፤ ናህ ንሬእዩሙ ለአረሚ መጣዓውያን ዘብዙኅ አማልክቲሆሙ ወብዙኅ አጋንንቲሆሙ ።

፸፪ ፤ ንሕነሰ ንተሉ አምህርተ ሠናይ ለፍኖት ። በከመ መሀሩነ ሐዋርያት እንዘ ይብሉ ።

፸፫ ፤ አብ ፀሓይ ፤ ወልድ ፀሓይ ፤ ወመንፈስ ቅዱስ ፀሓይ ፩ዱ ውእቱ ፀሓየ ጽድቅ ዘላዕለ ኵሉ

።

፸፬ ፤ አብ እሳት ፤ ወልድ እሳት ፤ ወመንፈስ ቅዱስ እሳት ፩ዱ ውእቱ እሳተ ሕይወት ዘእም አርያ

ም ።

፸፭ ፤ አብ ጎሕ ፤ ወልድ ጎሕ ፤ ወመንፈስ ቅዱስ ጎሕ ፩ዱ ውእቱ ጎሐ ጽባሕ ዘበፀዳለ ብርሃኑ ሰሰ

ለ ጽልመት ።

፸፮ ፤ አብ ጕንደ ወይን ፤ ወልድ ጕንደ ወይን ፤ ወመንፈስ ቅዱስ ጕንደ ወይን ፩ዱ ውእቱ ወይ

ነ ሕይወት ዘቦቱ ጥዕመ ኵሉ ዓለም ።

፸፯ ፤ አብ ሐሊብ ፤ ወልድ ሐሊብ ፤ ወመንፈስ ቅዱስ ሐሊብ ፩ዱ ውእቱ ሐሊብ ዘአልቦቱ ቱስሕ

ት ።

፸፰ ፤ ከመዝ ነአምን ወከመዝ ንትአመን ወንበል ጸሎተ ሃይማኖት ።

፸፱ ፤ ይ. ሕ. ኀበ ፫፻ ።

፹ ፤ ይ. ካ. ንግባዕኬ ኀበ ጥንተ ነገር ወንሕትታ ለቅድስት ድንግል በእንተ ፅንሳ ዘምንክር ለ

ኵሉ እንዘ ንብል ።

ኦ ድንግል ሶበ ኀደረ ውስቲ ከርሥኪ እሳተ መለኮት ገጹ እሳት ልብሱ እሳት ክዳኑ እሳት እ

ፎኑ ኢያውዐየኪ ።

፹፩ ፤ ወ፯ቱ መንጦላዕት ዘነደ እሳት አይቴኑ ተደለወ ወአይቴኑ ተንጦልዐ በውስተ ከርሥኪ እምገ

ቦኪ በየማንኑ ወአምገቦኪ በጸጋምኑ እንዘ ንስቲት አባል አንቲ ።

፹፪ ፤ መንበር ኪሩባዊ ዘያንጸበርቅ ወዘየዐውዶ ነደ እሳት አይቴኑ ተደለወ ወአይቴኑ ተተክለ በ

ውስተ ከርሥኪ እንዘ ንአስት መርዓት አንቲ ።

፹፫ ፤ ኦ ከዊነ እም ዘምስለ ዓመት ጽበተ ከርሥ ዘምስለ ርኅብ ፅንስ እንበለ ሩካቤ ከመ ንህብ

ዘእምቃል ንባብ ። ሐሊብ ምስለ ድንግልና ጽሙር ።

፹፬ ፤ ወሶበ እሔሊ ዘንተ ይፈቅድ ሕሊናየ ይጽብት ዕመቅ አብሕርቲሁ ለወልድኪ ወያመዐብሎ መ

ዋግደ ምሥዋራቲሁ ለፍቁርኪ ።

፹፭ ፤ ወሶበ እሔሊ ካዕበ ይፈቅድ ሕሊናይ ይዕርግ ላዕለ ወይፃእ በሥውር ወይቅላዕ መንጦላዕተ

ምሥዋራቲሁ ለሕያው ወይፈርህ እምነደ እሳት ወኢይበጽሕ እስከ መጠነ መንፈቅ መንፍቆ

ሙ ለዐየራት ።

፹፮ ፤ ወሶበ እሔሊ ዘንተ ይፈቅድ ሕሊናየ ይጸዐን መትከፈ ነፋት ወይስርር ምሥራቀ ወምዕራበ

ሰሜነ ወደቡበ ወውስተ ኵሉ አጽናፍ ይርአይ ህላዌሆሙ ለፍጡራን ወይመጥን ዕመቃቲሆ

ሙ ለአብሕርት ያእምር ሉዓሌሁ ለሰማይ ወየአይይ እንተ በኵለሄ ወበኵሉ ይስእን ወይገ

ብዕ ኀበ ዘትካት ህላዌሁ ።

፹፯ ፤ ወይእዜኒ ኢንኅሥሥ ዕበያቲሁ ወኢንጠናቀቅ ማዕምቅቲሁ ዘኢይክል ልሳነ ነቢያት ወሐዋር

ያት ለወድሶተ መጠነ ዕበዩ ።

፹፰ ፤ ግሩም ውእቱ ዘኢይደፈር በኀቤነሰ ትሑት ውእቱ ። ልዑል ውእቱ ዘኢይትረከብ በኀቤነስ አ

ርኣያ ገብር ነሥአ ። እሳት ውእቱ ዘኢይትገሠሥ ንሕነስ ርኢናሁ ወገሠሥናሁ በላዕነ ወሰተ

ይነ ምስሌሁ ።

ወይእዜኒ ንሰብሖ እነዘ ንብል ።

፹፱ ፤ ይ. ሕ. ቅዱስ እግዚአብሔር ኅበ ኪዳን እስከ ተፍጻሜቱ ።

፺ ፤ ይ. ካ. ኦ ድንግል መፍርዪት ለእንተ ይትበላዕ ወመንቅዕት ለእንተ ይሰተይ ።

፺፩ ፤ ኦ ኅብስት እንተ እምኔኪ ለእለ ይበልዑ እምኔሁ በአሚን ዘይሁብ ሕይወት ወመድኃኒተ ።

፺፪ ፤ ኦ ኅብስት እንተ እምኔኪ ለእለ ኢይበልዑ አምኔሁ በአሚን ጽኑዕ ውእቱ ዘኢይትሔየክ ዘው

እቱ ዕብነ አድማስ ኀያል ።

፺፫ ፤ ኦ ጽዋዕ እንተ እምኔኪ ለእለ ይሰትዩ እምኔሁ በአሚን ዘያጐሥዕ ጥበበ ወይሁብ ሕይወተ ።

፺፬ ፤ ኦ ጽዋዕ እንተ እምኔኪ ለእለ ኢይሰትዩ እምኔሁ በአሚን ዘያስክር ወያተነትን ወያወድቅ ወ

ይዌስክ ኃጢአተ ህየንተ ኅድገተ ኃጢአት ።

፺፭ ፤ ወይእዜኒ ንሰብሖ እንዚ ንብል ስብሐት ለከ ስብሐት ለመንግሥትከ ፤ ስብሐተ ዘምስለ ዕጣ

ን ንጹሕ ናዐርግ ለከ ።

፺፮ ፤ በዝየ ዕርገተ ዕጣን ።

ይ. ሕ. ተዘከረነ እግዚኦ በውስተ መንግሥትከ ።

፺፯ ፤ ይ. ካ. ኢየሱስ ክርስቶስ ወልደ እግዚአብሔር ሕያው ዘእምኅቤሁ ኵሉ ሀብት ሠናይ ወኵሉ

ፍት ፍጹም ። ኮነ ሰብአ ወኵሎ ሕገ ሰብእ ፈጸመ ዘእንበለ ኃጢአት ባሕቲታ ወተምህረ ሕ

ገ ዕብራውያን ።

፺፰ ፤ እምኀበ ዮሐንስ ተጠምቀ በውስተ ገዳም ተመከረ ርኅበ ወጸምዕ ወተኣምራት ገብረ

፺፱ ፤ በይእቲ ሌሊት እነ ባቲ መጠወ ነፍሶ ለሞት አመረ ለአርዳኢሁ በብዙኅ ትእምርት በአንተ

ሕማሙ ወስቅለቱ ወሞቱ ። ወትንሣኤሁ በሣልስት ዕለት በሥጋ ወነፍስ ዐፅም ወደም በከ

መ ኮነ ትካት እንዘ ሀለዉ ምስሌሁ አርዳኢሁ በየማኑ ወበፀጋሙ ። ወምስሌሆሙ ኍሊቀ ዝ

ኩ ዘፍጥረቱ ክርዳድ ዘምስለ ሥርናይ ድሙር ይሁዳ ዘአግብኦ ።

፻ ፤ ይ. ዲ. አንሥኡ እደዊክሙ ቀሳውስት ።

፻፩ ፤ ይ. ካ. አሜሃ ኢየሱስ ክርስቶስ ነሥአ ኅብስተ በእደዊሁ ቅዱሳት ወብፁዓት ወንጹሓት እንበ

ለ ርስሐት ።

፻፪ ፤ ይ. ሕ. ነአምን ከመ ዝንቱ ውእቱ በአማን ነአምን ።

፻፫ ፤ ይ. ካ. አንቃዕደወ ሰማየ ኀበ አቡሁ ወአስተምሕረ ወላዲሁ ወአማኅፀነ አርዳኢሁ ከመ ይ

ዕቀቦሙ እምኵሉ እኩይ ።

ባረከ እንዘ ቡሩክ ውእቱ ። ቡራኬ ፫ተ ጊዜ ። ፈተተ እንዘ ቅዱስ ውእቱ ።

፻፬ ፤ ወእምዝ ያንቅዖ ለኅብስት ኀበ ፭ቱ ገጽ ንስቲተ እንዘ ኢይሌልዮ ።

፻፭ ፤ ወወሀቦሙ ለአርዳኢሁ ወይቤሎሙ ንሥኡ ብልዑ ዝኅብስት «እማሬ ፡» ሥጋየ ውእቱ ለዘበ

እንቲአክሙ ይትወሀብ ለቤዛ ኵሉ ዓለም ።

፻፮ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ ዝ

ንቱ ውእቱ በአማን ነአምን ።

፻፯ ፤ ይ. ካ. ወከማሁ ጽዋዐኒ ቡራኬ ፫ተ ጊዜ ። እምድህረ ተደሩ አንጸረ ወይቤ ንሥኡ ስትዩ ዝ

ፅዋዕ «እማሬ ፡» ደምየ ውእቱ ለዘበአንቲአክሙ ያነቅዖ ኵናት ።

፻፰ ፤ ወይነክንኮ ለጽዋዕ በትእምርተ መስቀል በእዴሁ ዘየማን ።

፻፱ ፤ ይ. ሕ. አሜን አሜን አሜን ነአምን ወንትእመን ።

፻፲ ፤ ይ. ካ. ወለዝ ሶበ ትገብርዎ ተዝካረ ሞትየ ትገብሩ ወተዝካረ ትንሣኤየ ትዜንዉ ።

፻፲፩ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአተከ ን

ሴብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፻፲፪ ፤ ይ. ካ. ኦ እግዚኦ በከመ አሜሃ ዘንተ «እማሬ ፡» ኅብስተ ባርክ ወፈትት ወሀብ ። ቡራኬ

፩ደ ጊዜ ።

ይ. ሕ. አሜን ።

፻፲፫ ፤ ይ. ካ. እግዚኦ በከመ አሜሃ ዘንተ «እማሬ ፡» ጽዋዐ እተብ ወቀድስ ወመጡ ። ቡራኬ ፩

ደ ጊዜ ።

ዓዲ ላዕለ ፪ኤሆሙ ፩ደ ጊዜ ።

ይ. ሕ. አሜን ።

፻፲፬ ፤ ይ. ካ. ወዘንተ ዘዚአየ ተክህኖ አንጽሕ ወኅረይ ወሥመር ።

ይ. ሕ. አሜን ።

፻፲፭ ፤ ይ. ካ. ወዘንተ ካህነ ዘሀሎ ምስሌየ እንዘ ይትራድአነ በዝንቱ ምሥጢር ረስየነ ሎቱኒ ወ

ሊተኒ ከመ ዮሴፍ ወኒቆዲሞስ እለ ገነዝዎ ለሥጋከ ።

ይ. ሕ. አሜን ።

፻፲፮ ፤ ይ. ካ. ወዘንተ ዲያቆነ ዘተልእከ በከመ ሕገ ላእክ አብጽሖ ካዕበ ኀበ ዘየዐቢ መዓርገ

ሢመተ ክህነት ዘእንቲአነ ወረስዮ ምሉዐ ጸጋ ወጽድቅ ወሞገስ ከመ እስጢፋኖስ ዘርእየ

ህሉና ሥላሴ በላዕሉ እንከረ ወተፋጸየ በርደተ መንፈስ ቅዱስ ።

ይ. ሕ. አሜን ።

፻፲፯ ፤ ይ. ካ. ወለእሉ ሕዝብከ እለ ተጋብኡ ውስተ ቤተ ክርስቲያንከ ቅድስት ምስለ ካህናት ወዲ

ያቆናት ዐቢይ ወንኡስ አድሉ ለነሢአ ምሥጢርከ ቅዱስ መሐር ወኢትስኪ ።

ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፻፲፰ ፤ ይ. ካ. እግዚኦ መሐረነ ክርስቶስ ። ፫ተ ጊዜ ።

ይ. ሕ ከማሁ ።

፻፲፱ ፤ ይ. ዲ. በኵሉ ልብ ናስተበቍዖ ለእግዚአብሔር አምላክነ ኅብረት መንፈስ ቅዱስ ሠናየ ከ

መ ይጸግወነ ።

፻፳ ፤ ይ. ሕ. በከመ ሀሎ ህለወ ወይሄሉ ለትውልደ ትውልድ ለዓለመ ዓለም ።

፻፳፩ ፤ በዝየ ይኅትም ሥጋ በደም ጠሚያ በአጽባእቱ ። ይሚረከ ተሀቦሙ ለኵሎሙ ለእለ ይነሥ

ኡ እምኔሁ ይኩኖሙ ለሕይወት ዘለዓለም ።

፻፳፪ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውሰነ በዝንቱ ጵርስፎራ ። ከመ ብከ

ንሕየው ዘለኵሉ ዓለም ወለዓለመ ዓለም ።

፻፳፫ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ። ወይትባረክ

ስመ ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፻፳፬ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፻፳፭ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፳፮ ፤ ይ. ካ. ጸሎተ ፈትቶ ።

እግዚአብሔር ገባሬ ኵሉ ወጣኔ ኵሉ ወፈጻሜ ኵሉ አኃዜ ኵሉ ወጸባጤ ኵሉ ። ዘሎቱ

ይሰግዱ መላእክት ወሊቃነ መላእክት መናብርት ወሥልጣናት አጋዕዝት ወኃይላት ።

ፀሓይ ወወርኅ ወከዋክብት ወኵሉ ድርገታት እስመ እሙንቱ ቅኑያቱ ወምስል ክናሁ ወግዝ

ዓት ሎቱ ። እንዘ ባዕል ውእቱ በኵሉ አንደየ ርእሶ እምኵሉ ።

፻፳፯ ፤ ፍቅር ሰሐቦ ለወልድ ኃያል እመንበሩ ወአብጽሖ እስከ ለሞት ።

፻፳፰ ፤ ኦ ላህም ዘኢይትኄየል በቀርኑ ለእለ ይስሐብዎ ወያጸንን ክሣዶ ለእለ ይጠብሕዎ ።

፻፳፱ ፤ ኦ በግዕ ዘኢይነብብ በቅድመ ዘይቀርጾ ። ኦ ትዕግሥት ዘኢከሠተ አፉሁ በሕማሙ በቅድመ

እለ ይረግዝዎ ።

፻፴ ፤ ኦ ኅብስት ዘወጽአ እምዝገብ ዘተሣየጠ ዮሴፍ ወረከበ በውስቴታ ባሕርየ ዕንቈ ክቡረ ።

፻፴፩ ፤ ኦ ጽዋዕ ዘወጽአ እምጽርሕ ዘኢቦአ ውስቴታ ብእሲ ።

፻፴፪ ፤ ኦ ዝንቱ ትእምርተ መስቀል ዘተፈልጠ እምዝንቱ ኅብስተ እንዘ ኢኮነ ፍሉጠ ወኢብዑደ

አላ አርአያሁ ወጣዕሙ ወልምላሜሁ ፩ ውእቱ ።

፻፴፫ ፤ በከመ ኢኮነ ፍሉጠ ወኢብዑደ መለኮቱ እምትስብእቱ ። ወከማሁ ኢኮነ ፍሉጠ ወኢብዑደ

ዝንቱ ትእምርተ መስቀል እምዝንቱ ኅብስት ።

፻፴፬ ፤ ወከማሁ ይደመር ዕበይከ በትሕትናነ ወትህትናነ በዕበይከ ።

እንተ አኃዜ ዓለም እግዚአብሔር አምልክነ ።

፻፴፭ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፻፴፮ ፤ ይ. ካ. ንስማዕ እንከ ዘንተ ቃለ እስከ ነፍስ ደኃሪት በዘባቲ ንሰከይ ወበዘባቲ ንትኴነን ወ

ዘበባቲ ንትመሐር ።

፻፴፯ ፤ በከመ መጽአ ወልድ እምሰማየ ሰማያት ለኰንኖ ወለምሕረት ። ወከማሁ ዝንቱ ኅብስት

መስክይ ውእቱ ወመኰንን ውእቱ ወመሐሪ ውእቱ ።

፻፴፰ ፤ እምዝንቱ ቃል መደንግፅ ትፍራህ ነፍስ ወይርዕድ መለያልይ ወይሰበር አናቅጸ ልብ ዘው

ስጥ ።

፻፴፱ ፤ ናሁ ተፈተተ ዝንቱ ኅብስት መለኮታዊ ወናሁ ተደለወ ዝንቱ ጽዋዕ ማሕየዋ ። ይምጻእ ዝይ

ነሥእ ወቅድመ ሕቱ ርእስክሙ ወአንጽሑ ነፍስተክሙ ።

፻፵ ፤ እመቦ ዘኢኮነ ንጹሐ ይትገኀሥ ወእመቦ ዘወድቀ በኃጢአት ኢይርሳዕ እስመ ዘኢይትረሳዕ ።

፻፵፩ ፤ ወለ እመቦ ዘያስተቃልል ዘንተ ቍርባነ ኢይቁም አላ ይትከላዕ ። አኮ በክ በከመ ትሬእይ

እስመ ዘኢይትረሳዕ ።

፻፵፪ ፤ ዓይ አፍ ዘይትፈአም ዘንተ ኅብስተ ወአይ አስናን ዘየሐይክ ዘንተ ኅብስተ ወአይ ከርሥ ዘ

ያገምር ዘንተ ኅብስተ ።

፻፵፫ ፤ ወይእዜኒ ንበል በከመ ምሕረትከ አምላክነ ወአኮ በከመ አበሳነ ።

፻፵፬ ፤ ይ. ሕ. በከመ ምሕረትከ ፫ተ ጊዜ ።

፻፵፭ ፤ ወድኅሬሁ ይ. ሕ. ሠራዊተ መላእክቲሁ ለመድኃኔ ዓለም ። ይቀውሙ ቅድሜሁ ለመድኃኔ

ዓለም ወይኬልልዎ ለመድኃኔ ዓለም ። ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም ። በአሚነ ዚአሁ ለክርስቶስ ንገኒ ።

፻፵፮ ፤ ይ. ዲ. ንፍቅ አርኅዉ ኆኃተ መኳንንት ።

፻፵፯ ፤ ይ. ዲ. እንዘ ትቀውሙ አትሕቱ ርእስክሙ ።

፻፵፰ ፤ ይ. ካ. ለከ እግዚኦ ለገባሬ ኵሉ ለዘኢታስተርኢ አምላክ ንሰፍሕ ነፍሰነ ። ለከ ናቴሕት

ዘአንተ መትሐቲ ለኵሉ ። ወለከ ንሰግድ ዘአንተ መስገዲ ለኵሉ ወለከ ንትቀነይ ዘአንተ

መቅንዪ ለኵሉ ።

፻፵፱ ፤ ኦ ሰጣሂሁ ለኅቡእ ዘከባቲሁ ለኵሉ ክሡት ።

ኦ አውሃኢሁ ለዘእንተ ውስጥ ውለአባኢሁ ለዘእንተ አፍኣ ።

ወይእዜኒ ሰማዕ ዐውያቶሙ ለሕዝብከ ለእለ ይጼውዑከ በጽድቅ ።

፻፶ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፶፩ ፤ ይ. ካ. ጸሎተ ንስሓ ።

፻፶፪ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፻፶፫ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ወእምዝ ያንሥእ ካህን ኅብስተ ፍጹመ በእዴሁ ወይበል ። ፫ተ ጊዜ በልዑል

ዜማ ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ እግዚኦ መሐረነ ክርስቶስ ።

ይ. ሕ. ፪ተ ጊዜ እግዚኦ መሐረነ ክርስቶስ ።

፻፶፬ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፶፭ ፤ ወእምዝ ተመይጦ መንገለ ሕዝብ ። ይ. ካ. እግዚአብሔር አምላክነ ።

፻፶፮ ፤ ወ እምድኅረ ተመጠዉ ።

ይ. ካ. ኀዳፌ ነፍስ ። ኦ አንትሙ ሕዝበ ክርስቲያን በከመ ተጋባእክሙ በዛቲ ዕለት ከማ

ሁ ያስተጋብእክሙ በደብረ ጽዮን ቅድስት ወበኢየሩሳሌም እግዓዚት እንተ በሰማያት ።

፻፶፯ ፤ ወበከመ ሰማዕክሙ ዘንተ ቃለ ቅዳሴሃ ለማርያም ከማሁ ያስምዕክሙ ቃለ መሰናቁት ዘ

ሕፃናት ወማኅሌተ ዘመላእክት ዘያጠልል አዕዕምተ እምብዝኃ ጣዕሙ ፈድፋደ ።

፻፶፰ ፤ ያብእክሙ ኀበ ተተክሉ ደባትር ዘንደ እስት ። ኀበ ሀሎ ሊቀ ካህናት ህየ ሀሎ መልክአ ገ

ጹ ሥዑል ፤ አክሊል ንጹሐ ወአልባስ ብሩህ ዚኢትኬነዎ እደ እጓለ እመ ሕያው አላ ዘእላ

ዕሉ እንመቱ ።

፻፶፱ ፤ ያብእክሙ ኅበ ሀለዉ ማኅበረ ነቢያት ቅዱሳን ወማኅበረ ሐዋሪያት ሰባክያን ፤ ወማኅበረ

ሰማዕት ወማዕያን ። ወማህበረ ጻድቃን ቡርካን ወማኅበረ ካህናት ሥዩማን ወማኅበረ መ

ላእክት ትጉሃን ። ወማኅበረ ደናግል ወመነኰሳት ፍጹማን ። ወምስለ ኵሉ ፍጻሜ ማኅበ

ራ ለቅድስት አሐቲ እንተ ላዕለ ኵሉ ቤተ ክርስቲያን ። ወምስሌሆሙ ታቦት ዘዶር እን

ተ ይእቲ እግዝእትነ ማርያም ።

፻፷ ፤ ኢንሠርገው እንከ ትዕቢተ ወትዝኅርተ እንተ ታለብስ ሞተ ወታወርድ ኢኦል ።

፻፷፩ ፤ ናጥሪ እንከ ትሕትና ምስለ ንጽሕና ወአኮ ንጽሖ ሥጋ ባሕቲቱ ። እስመ በአንጽሖ መንፈስ

ርእይዎ ነቢያት ለእግዚአብሔር ወተናጸሩ ገጸ በገጽ ።

፻፷፪ ፤ ናጥሪ እነከ አፍቅሮ ወየዋሃተ ከመ ሐዋሪያት እስመ አፈቀርዎ ለእግዚኦሙ ዘወሀቦሙ ሥል

ጣነ ዘከማሁ ይዕሥሩ ወይፍትሑ ኵሎ ማዕሠረ ዐመፃ ።

፻፷፫ ፤ ናጥሪ እነከ አርምሞ ወትዕግሥተ ከመ ማርያም እስመ ወደሳ እግዚእነ እንዘ ይብል ማር

ያምሰ ኀርየት መክፈልተ ሠናየ ዘኢየኀይድዋ ።

፻፷፬ ፤ ወይእዜኒ ንሠአሎ ለጸጋዌ ጸጋ እግዚአብሔር አምላክነ ።

ይ. ዲ. ጸልዩ ።

፻፷፭ ፤ ይ. ካ. ኦ ድንግል አዘክሪ ኀበ መዘክር ዘኢይረስዕ ኵሎ ።

፻፷፮ ፤ አዘኪሪ ድንግል ልደቶ እምኔኪ ዘተወልደ በቤተ ልሔም ወዘተጠብለለ በአፅርቅት ወአስተ

ማወቅዎ እስትንፋሰ አድግ ወላህም በመዋዕለ ቍር ።

፻፷፯ ፤ አዘክሪ ድንግል ንግደቶ ዘምስሌኪ እነዘ ትጐይዪ ምስሌሁ እምሀገር ለሀገር በመዋዕለ ሄ

ሮድስ ርጕም ።

፻፷፰ ፤ አዘክሪ ድንግል አንብዐ መሪረ ዘውኅዘ እምአዕይንትኪ ወወረደ ዲበ ገጸ ፍቁር ወልድኪ

።

፻፷፱ ፤ አዘክሪ ድንግል ረኃበ ወጽምዐ ምንዳቤ ወኀዘነ ወኵሎ አጸባ ዘበጽሐኪ ምስሌሁ ።

፻፸ ፤ አዘክሪ ሣህለ ወአኮ ተኃጕሎ ። አዘክሪ ምሕረተ ወአኮ መዓተ ።

፻፸፩ ፤ አዘክሪ ለኃጥኣን ወአኮ ለጻድቃን ። አዘክሪ ለርሱሓን ወአኮ ለንጹሓን ።

፻፸፪ ፤ ወይእዜኒ ንሰብሖ ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

፻፸፫ ፤ ይ. ካ. አንብሮ እድ ። ነአኵቶ ለእግዚአብሔር በእንተ ኵሉ ጸጋ ዘወሀበ ወአሠልጠና ለ

እሙ በላዕለ ዛቲ ቅዳሴ ። ወለነኒ ረስየነ ድልዋነ ንንብብ በኂሩቱ ወንፈጽም በሥምረቱ ዘ

ሎቱ ስብሐት ወውእቱ ጠቢብ ለዓለመ ዓለም አሜን ።

፻፸፬ ፤ ይ. ካ. ወረከብኩ በውስቴታ ዘይብል ዘንተ ቅዳሴ ዘይቄድስ ካህን አኮ ማርያምሃ ዘይቄድ

ስ አላ ውእቱ ይትቄደስ ወእለ ስምዕዎ ኵሎሙ ይትቄደሱ ። እስመ እግዝእትነሰ ማርያም

ቅድስት ይእቲ በሰማይ ወበምድር ።

፻፸፭ ፤ በረከተ ጸሎታ ውኩፍ ወሀብተ ረድኤታ ትሩፍ ወምሕረተ ፍቁር ወልዳ ምልዕተ አጽናፍ የ

ሀሉ ምስለ ኵልነ ሕዝበ ክርስቲያን ለዓለመ ዓለም አሜን ።

ቅዳሴ ሠለስቱ ምእት ።

ጸሎተ ሃይማኖት ።

፩ ፤ ነአምን በ፩ዱ አምላክ እግዚአብሔር አብ አኃዜ ኵሉ ገባሬ ሰማያት ወምድር ዘያስተርኢ ወ

ዘኢያስተርኢ ።

፪ ፤ ወነአምን በ፩ዱ እግዚእ ኢየሱስ ክርስቶስ ወልደ አብ ዋሕድ ዘህልው ምስሌሁ እምቅድመ ይ

ትፈጠር ዓለም ።

፫ ፤ ብርሃን ዘእምብርሃን አምላክ ዘእምአምላክ ዘበአማን ዘተወልደ ወአኮ ዘተገብረ ዘዕሩይ ምስለ

አብ በመለኮቱ ።

፬ ፤ ዘቦቱ ኵሉ ኮነ ወዘእንበሌሁ አልቦ ዘኮነ ወኢምንትኒ ዘበሰማይኒ ወዘበምድርኒ ።

፭ ፤ ዘበአንቲአነ ለሰብእ ወበእንተ መድኃኒትነ ወረደ እምሰማያት ። ተሰብአ ወተሠገወ እመንፈ

ስ ቅዱስ ወእማርያም እምቅድስት ድንግል ።

፮ ፤ ኮነ ብእሲ ወተሰቅለ በእንቲ አነ በመዋዕለ ጲላጦስ ጰንጤናዊ ። ሐመ ወሞተ ወተቀብረ ወተነ

ሥአ እሙታን አመ ሣልስት ዕለት በከመ ጽሑፍ ውስተ ቅዱሳት መጻሕፍት ።

፯ ፤ ዐርገ በስብሐት ውስተ ሰማያት ወነበረ በየማነ አቡሁ ። ዳግመ ይመጽእ በስብሐት ይኰንን ሕ

ያዋነ ወሙታነ ። ወአልቦ ማኅለቅት ለመንግሥቱ ።

፰ ፤ ወነአምን በመንፈስ ቅዱሰ እግዚእ ማሕየዊ ዘሠረፀ እምአብ ንሰግድ ሎቱ ወንሰብሖ ምስለ አ

ብ ወወልድ ዘነበበ በነቢያት ።

፱ ፤ ወነአምን በአሐቲ ቅድስት ቤተ ክርስቲያን እንተ ላዕለ ኵሉ ጉባኤ ዘሐዋርያት ።

፲ ፤ ወነአምን በአሐቲ ጥምቀት ለሥርየት ኃጢአት ። ወንሴፎ ትንሣኤ ሙታን ወሕይወት ዘይመጽ

እ ለዓለመ ዓለም አሜን ።

፲፩ ፤ አኰቲተ ቍርባን ዘ፫፻፲ወ፰ቱ ርቱዓን ሃይማኖት ጸሎቶሙ ወበረከቶሞ የሀሉ ምስለ ርዕሰ ሊ

ቃነ ጳጳሳቲነ አባ ዕገሌ ወምስለ ሊቀ ጳጳስነ አባ ዕገሌ ወምስለ ኩልነ ሕዝበ ክርስቲያን ወይ

ዕቀባ ለሀገሪትነ ኢይትዮጵያ ለዓለመ ዓለም አሜን ።

፲፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፲፫ ፤ ይ. ካ. ግሩም በውስተ ደመናት ወልዑል እምሰማያት ። እግዚአብሔር ስቡሕ በኵሉ ፍናዊሁ

አምላከ አማልክት ፀባዖት ፍጹም ።

፲፬ ፤ አልቦ እመ ኢሀሎ ወአልቦ አመ ተኀጥአ ወአልቦ እመ አስተርአየ ፍጹመ በመለኮቱ ። አልቦ

ዘይክል ርእየቶ ወአልቦ ዘየአምር ዘከመ አፎ ህላዌሁ ።

፲፭ ፤ ዘኪያሁ ይሴብሑ ሰማያት ወምድር ምስለ ኵሉ ዓለሞሙ ባሕር ወአፍላግ ወኵሉ ዘውስቴቶ

ሙ ። ዘበጸጋሁ ተፈጥረ ኵሉ ወበኂሩቱ ይበይት ኵሉ ።

ዘውእቱ ዋሕድ አበ ዋሕድ አበ እግዚእ አበ መሢሕ ዘበአማን ብርሃን ምስለ ዘወለዶ ።

፲፮ ፤ ይ. ዲ. አውሥኡ ።

ይ. ሕ. ቅዱስ ቅዱስ ቅዱስ እግዚአብሔር ፀባዖት ፍጹም ምሉዕ ሰማያት ወምድረ ቅድሳተ

ስብሐቲከ ።

፲፯ ፤ ይ. ካ. ንዜኑ ህላዌሁ ለአብ ምስለ ወልዱ ወህላዌሁ ለወልድ ምስለ አቡሁ ። እምቅድመ ፍ

ጥረት ወእምቅድመ ግብረት ሰማያት እምቅድመ ትሣረር ምድር ።

፲፰ ፤ ወእምቅድመ ይቁሙ አድባር ወአውግር ወእምቅድመ ያስተርኢ ኑኀ አየር ወእምቅድመ ይን

ፋሕ ኃይለ ነፋስ ።

፲፱ ፤ ወእምቅድመ ያንበስብስ ፀዓዕ ወእምቅድመ ያስተርኢ ብልሐተ መብረቅ ወእምቅድመ ይድም

ፅ ነጐድጓድ ወይሰፍሑ ደመናት ።

፳ ፤ ወእምቅድመ ፍጥረተ መላእክት እምቅድመ ኵሉ ስም ዘይሰመይ በታሕተ ሰማይ ወምድር ።

፳፩ ፤ ወኢመኑሂ ሐሊዮ ወአፅሚቆ ኢይክል ረኪበ ህላዌሁ እመሂ ተለዕለ እስከ ሰማያት ወኀለፈ እ

ምኀበ አጋዕዝት ። ወረከበ ፬ት እንስሳ ምሉዓነ አዕይነተ ዘኵለንታሆሙ ፀዳል ወእምአፋሆ

ሙ ይወፅእ አምሳለ ነደ እሳት ። ወካዕበ ለእመ ወረደ ምድረ ወኀለፈ ባሕረ ነፋስ ወእሳተ

። ወካዕበ ለእመ ወፅአ እምህየ ወኀሠሠ የማነ ወፀጋመ ። ወኢበምክሕ ወኢበጸቢተ ሕሊና ።

፳፪ ፤ ይ. ዲ. እለ ትነብሩ ተንሥኡ ።

፳፫ ፤ ይ. ካ. ኢይክል ይባእ ማዕከለ አብ ወወልድ ወመንፈስ ቅዱስ ከመ ያእምር ዘከመ አፎ ህላ

ዌሁ ።

፳፬ ፤ ወለዶ አብ ለወልዱ ኢይትበሀል ዘ ጊዜ ወበዘከመዝ መዋዕል ወለዶ ።

፳፭ ፤ ኢይት አመር ልደቱ እምአብ እስመ ዕዑብ ውእቱ ወኢይት ዐወቅ ህላዌሁ እስመ ሥውር ው

እቱ ። ውእቱ ለአቡሁ የማኑ እደ መዝራዕቱ ወልዱ ወፍቁሩ ዘከማሁ አምሳሊሁ ።

፳፮ ፤ ይ. ዲ. ውስተ ጽባሕ ነጽሩ ።

፳፯ ፤ ይ. ካ. ወለዶ አብ ለወልዱ አኮ በምክንያት ዘወለዶ ለመርድአ ግብር ከመ ይትለአኮ ዘከመ

ተፀንስ ። ወአመ ፈጠረ ሰማያተ ወምድረ አልቦ ዘረድኦ እስመ ከሃሊ ውእቱ ።

፳፰ ፤ አኮ ከመ ብእሲ ዘፃመወ ወአዕረፈ አላ ሰይፈ እሳት ይወፅእ እምአፉሁ ዘነበበ በጊዜሃ ይገብ

ር ወዘሐለየ በቅጽበት ይከውኖ ዘውእቱ ሕሊና ሕሊናት ጠቢብ ወኬንያ ።

፳፱ ፤ መኑ ከማሁ ይጼዐን ቀመር ወየሐንዕ መሠረተ ይጻውር ድደ ወይነብር ጠፈረ ። ይሣርር ዲ

በ ማይ ወየሐንዕ በደቃቅ ወይጠበልል በረቂቅ ይዌስን በኆፃ ወይዔምድ በነፋስ ይሰቅል ማየ

ወይሰሚ ሰማየ ።

፴ ፤ የዐቍር ማየ በማኅፀን ወያረግዕ ከመ ይኩን ሥጋ የዐሥር በአሥራው ወያጸንዕ በአምትንት

ይኌልቍ አሥዕርተ ። ይፈትን ልበ ወየአምር ኵልያተ ።

፴፩ ፤ ወልደኦ አብ ለወልድ አልቦ ዕለተ ወአልቦ ሰዓት ። ወኣመ ወለዶ ኢተባሕተወ አቡሁ ሎቱ

እምቅድመ ይፍጥር መላእክተ ለቅዳሴ አኮ ስብሐቲሁ ዘተፀርዐ አላ ምሉዕ ውእቱ ስብሐተ

ዘተፀርዐ አላ ምሉዕ ውእቱ ስብሐተ አብ ወወልድ ወመንፈስ ቅዱስ ።

፴፪ ፤ ይ. ዲ. ንነጽር ።

፴፫ ፤ ይ. ካ. ወአመ ፈጠሮ ለአቡነ አዳም አኮ ዘአንሶሰወ ከመ ያምጽእ መሬተ ወማየ ነፋሰ ወእሳ

ተ ። አላ እመንበሩ ኢተሐውሰ ወኢያንቀልቀለ ፍጹመ ።

፴፬ ፤ ወእንዘ ሀሎ ህየ ነሥአ ፬ተ ጠባይዐ ፪ተ እምዘይትገሠሥ ወ፪ተ እምዘኢይትገሠሥ ፫ተ እ

ምዘይትረአይ ወ፩ደ እምዘኢትይትረአይ ።

፴፭ ፤ ቦቱ ለሐኮ ወአሠነዮ በእደዊሁ ቅዱሳት ሰዐሞ ወአፍቅሮ ። ወነፍሐ ላዕሌሁ መንፈሰ ሕይወት

እምቅድመ ይሕንፅ አየራተ ወአርያማተ አኮ ዘተትሕተ አላ ጽኑዐ መንበር ወእዙዘ መንግሥት

።

፴፮ ፤ ዘበላዕሉ አንጐድጐደ ወዘበታሕቱ አርዐደ ወደመናተ ኬደ ዘእንበለ እሳት አንደደ ወዘእንበለ

ማይ አብረደ ።

፴፯ ፤ ወአመ ፈጠረ ፀሓየ ወወርኀ አኮ ከመ ያብርሁ ሎቱ ከመ ዘጸልሞ አላ ጸገዎሙ ንስቲተ እ

ምዘዚአሁ ብርሃን መጠነ ኅጠተ ሥርናይ ። ወበእንተዝ አብርሁ ዲበ ሰብእ ።

፴፰ ፤ ወኵሎ እንከ ዘያስተርኢ ወዘኢያስተርኢ ፈጢሮ ወአስተናቢሮ አኮ ዘተመክሐ እንዘ ይብል

ገበርኩ ወፈጸምኩ ወአዐርፍ እምነ ኵሉ ፃማ ዘረከበኒ ። ውእቱሰ እምቅድመ ይኩን አእመረ

ወእምቅድመ ይግበር ፈጸመ እምቅድመ ይግበር ጻድቃነ ወኅጥኣነ ሠናያነ ወእኩያነ ።

፴፱ ፤ እምቅድመ ይፍጥሮ ለእጓለ እመሕያው ገነተ አስተዳለወ ከመ ያብእ ውስቴታ ለዘአፍቀረ ወ

እሳተ ሲኦል አስተዳለው ከመ ያብእ ውስቴታ ለዘጸልዐ ።

፵ ፤ ብፁዕ ዘኀረዮ ወብፁዕ ዘሠምሮ ንለቡ እንከ ዘንተ ቃለ በዐቢይ ጥንቃቄ ። ከመ ኢንባእ ውስ

ተ ዐቢይ ባሕር ኀበ ተደመረ እሳት ወማይ ወኀበ ኢንክል ጻቢተ ወወፂአ እምኔሁ ።

፵፩ ፤ ንሕነሰ ንለቡ በከመ መሐሩነ ሐዋርያት በእንተ አብ ወወልድ ወመንፈስ ቅዱስ እንዘ ይብሉ

። አብ ይነግር በእንተ ወልዱ ውእቱ ኢየሱስ ክርስቶስ ዘዋሕድ ሎቱ ። ወወልድ ይነግር ከ

መ እግዚአብሔር አብ ዘወለዶ ። ወመንፈስ ቅዱስ ይዜኑ ዘከመ ወፅአ እምአብ ወዘከመ ነሥ

አ እምወልድ ።

፵፪ ፤ አሐቲ ክብር ወአሐቲ ሥልጣን ወ፩ዱ ኅይል ዘኢይትከፈል ። አልቦ እመክንዮ ወኢቡዓዴ ለ

ኀበ ዚአሁ ህላዌ ። አልቦ ሕፀት ወተውሳክ ለኀበ ዚአሁ መለኮት ።

፵፫ ፤ በከመ አውሥአ እግዚእነ ለአርዳኢሁ በእንተ ህላዌሆሙ እንዘ ይብል አልበነ ቀዳማዊ ወአል

ብነ ደኀራዊ አልብነ የማን ወአልብነ ፀጋም አልብነ ጠፈር ወአልብነ መሠረት ንሕነ ጠፈር

ወንሕነ መሠረት ።

፵፬ ፤ አልቦ ዘይክል ርእዮተነ ወአልቦ ዘየአምር ዘከመ እፎ ህላዌነ ። ንሕነ ነአምሮ ለኵሉ ወንሕ

ነ ንጤይቆ ። ለኵሉ ናአትሮ ለልጹቅ ወናቀርቦ ለርሑቅ ። ንጸመም አውያተ ልሳን ከመ ዘ

ኢይሰምዕ ። ወነአምር ለኆሳሰ ልብ ዘውስጥ ።

፵፭ ፤ አቡየ ወአነ ወመንፈስ ቅዱስ ዴዴ ወአንቀጽ ወማኅደር ።

፵፮ ፤ አቡየ ወአየ ወመንፈስ ቅዱስ ግርማ ወጸጋ ወሞገስ ።

፵፯ ፤ አቡየ ወአነ ወመንፈስ ቅዱስ ፀሓይ ወብርሃን ወዋዕይ ።

፵፰ ፤ አቡየ ወአነ ወመንፈስ ቅዱስ እሳት ወነበልባል ወፍሕም ።

፵፱ ፤ ከመዝ ህላዌነ ወከመዝ ፍጻሜነ ወመዋዕሊነ ኢኮነ ለዓለም አላ ለዓለም ወለዓለመ ዓለም ።

ዓዲ አልቦ ኍልቍ ወኢተፍጻሜት ።

፶ ፤ ይ. ዲ. ላዕለ ይኩን ሕሊናክሙ ። በሰማይ የሀሉ ልብክሙ ። አእምሩ ኀበ ዘትቀውሙ ።

፶፩ ፤ ይ. ካ. ርሑቀ መዓት ወብዙኀ ምሕረት ወጻድቅ አልቦ አመ ተዐገሠ ወአልቦ አመ ኢተዐገሠ

። ይትዔገሥ ለዘአበሰ እስከ ይገብእ ወይትመየጥ ኀቤሁ ።

፶፪ ፤ ወአመ ተምዐ ደምሰሰ ኃጥኣነ በማየ አይኅ ። ወአትረፈ ሰማኒተ ነፍሳተ እለ ዐቀቡ ቃሎ ወ

ምስለ አቡሆሙ ዐቀመ ኪዳነ ጽድቅ ዘለዓለም ። አምላክ አማልክት እሳት በላዒ እሳት ማሕ

የዊ ።

፶፫ ፤ መኑ ስሙ ወመኑ ስመ ወልዱ ዘከመ እፎ ብሔሩ ወዘከመ እፎ ሀገሩ ።

፶፬ ፤ መንበሩ በእሳት ክሉል ወማኅደሩ በማይ ጥፉር ወዲበ ተድባበ ቤቱ ሕንባበ ማይ ዘኢይትከዐ

ው ። ወእመንበሩ ይወፅእ ፀዓዕ ከመ ርስነ እሳት ውስጡ ብርሃን ዐቢይ ውስቴቱ ከመ ቀስተ

ደመና ዘክረምት መብረቅ ዐውዱ ።

፶፭ ፤ ወእምገበዋቲሁ ለውእቱ መንበር ፬ቱ እንስላ ከመ ዘይጸውሩ መልዕልተ ርእሶሙ መንበረ ስ

ፉሐ ዘኅብረ በረድ ፀዓዳ ።

፶፮ ፤ ወእምዐውዱ ለውእቱ መንበር ፳ወ፬ቱ ካህናት ወቅድሜሆሙ ይሬእዩ ሥዕለ በግዑ ወልብሰ

ዘንዝኅት በደም ወመጽሐፈ ኅቱመ ።

፶፯ ፤ ወለለዖድዎ ለውእቱ መንበር ይሰግዱ ፫ተ ጊዜ ለውእቱ ሥዕለ በግዑ ወለይእቲ ልብስ ዘንዝ

ኅት በደም ወለመጽሐፍ ኅቱም ወጢስ ስብሐት ይመልዕ ውስተ ደብተራ መርጡል ወእምታሕ

ቴሁ ለውእቱ መንበር ይነቅዕ ባሕር ዘ፪ኤ ፍናዊሁ ባሕር ዘብርሃን ወባሕር ዘነፋስ ።

፶፰ ፤ አኮ ህየ ዘይሄሉ አምላከ አማልክት ወአኮ ህየ ዘይትጋባእ እግዚአ አጋዕዝት ይሄሉ በአፍአ

ወይትረከብ በውስጥ ።

፶፱ ፤ ኢየሐውሩ ከመ ይርከብዎ ወኢይትኀጣእ ሶበ የኀሥሥዎ ። ኢይትገሠሥ ሶበ ይእኅዝዎ እስ

መ ብዑድ ውእቱ እምሕሊና ።

፷ ፤ የዐቅብ ባዕለ ወምስለ ነዳይ ይሄሉ ያፈቅር ትሑተ ወይትሔየይ ዕቡየ ። ያጸድቅ ለእመ ፈቀደ

ወያድኅን ለእመ ሠምረ ይጸምም ከመ ዘኢይሰምዕ ያረምም ከመ ዘኢይሬኢ ። ይትዔገሥ ከ

መ ዘኢየአምር ያጐነዲ ከመ ዘኢይሁብ ።

፷፩ ፤ አምላከ አማልክት ወእግዚአ አጋዕዝት እግዚኦሙ ለአዚዛን ዘሎቱ ይሰግዱ መላእክት ወሊቃ

ነ መላእክት ።

፷፪ ፤ አኮ ዘይሰግዱ ሎቱ በነጽሮ አላ ለመንበሩ ይሰግዱ ወለዕበዩ ይገንዩ ። ወይሠሩ ውስተ ትር

ብዕተ ዓለም ለገቢረ ኵሉ ፈቃዱ ። ሱራፌል ወኪሩቤል ይጸርሑ ወይብሉ ቅዱስ እግዚአብ

ሔር ቅዱስ ኃያል ። አኮ በኀይለ ትዕቢት ቅዱስ ሕያው ዘኢይመውት ዘሞተ በእንተ ፍቅረ

ሰብእ ።

፷፫ ፤ ወእምአሐቲ መዝገብ ዘእምእስትንፋስ አፉሁ ይሠርፃ ወያሕመለምላ ነፍሳት እለ ይትወለዳ

ውስተ ዓለም ።

፷፬ ፤ ወበአሐቲ መዝገብ ይትወደይ ሥርናይ ዘአልቦ ክርዳድ ። ህየ ይሠየማ ወህየ ይትዐቀባ ነፍ

ሳቲሆሙ ለጻድቃን እስከ አመ ይፈድዩ ለኵሉ በከመ ምግባሩ ።

፷፭ ፤ ህየ ሀሎ ፍሥሓ ወሐሤት ። ህየ ሀሎ አዳም አበ ኵሎ ህየ ሀልዉ አቤል ወሴት ወኄኖስ አ

ርእስተ አበው ምስለ ኵሉ ፍሬሆሙ ።

፷፮ ፤ ህየ ሀለዉ አብርሃም ይስሐቅ ወያዕቆብ ዐርካነ እግዚእ ። ህየ ሀለዉ ሙሴ ወአሮን ካህናት

። ህየ ሀለዉ ዳዊት ወሕዝቅያስ ወኢዮስያስ ወኵሎሙ ርቱዓነ ሃይማኖት ነገሥት ።

፷፯ ፤ ህየ ህለው ነቢያት ምስለ ትንቢቶሙ ። ህየ ሀለዉ አርድእተ ዋሕድ ዘመራኁት ውስተ እደ

ዊሆሙ እንዘ ይነብሩ አንቀጸ ከመ ያብኡ ውስቴታ ዘፈቀዱ ።

፷፰ ፤ ህየ ሀልዉ ሊቃነ ጳጳሳት ጳጳሳት ወኤጲስቆጶሳት ቀሳውስት ወዲያቆናት እለ አዕለዉ ምግቦሙ

ዘተአመኖሙ እግዚኦሙ

፷፱ ፤ ህየ ሀለዉ ሰማዕት እንዘ ይበርቅ አክሊሎሙ ምስብዒተ እምፀሓይ ። ህየ ሀለዉ ጻድቃን በ

ትዕግሥቶሙ ።

፸ ፤ ህየ ሀለዉ እድ ወአንስት ትዕይንተ አብ ወወልድ ወመንፈስ ቅዱስ እለ አልቦሙ ኍልቍ ። ህ

የ ይነብሩ በትፍሥሕት ወበሐሤት እስከ አመ ይትሜጠዉ ምክዕቢተ እምቀዳሚ ።

፸፩ ፤ ህየ ይነብሩ ጻድቃን በክብር የዋሃን በክብር ወኅሩያን በክብር ። ንስእለከ እግዚኦ ኪያከ

መሠጥወ ኪያከ ሰሜዔ ፤ ወኪያከ ረዳኤ ።

፸፪ ፤ ናስተበቍዐከ እግዚኦ በእንተ እለ ኖሙ ወፈለሱ እምዝንቱ ዓለም ኀላፊ ወተሠልጠ ሥልጣነ

ሞት ላዕሌሆሙ ወተከድኑ ታሕተ ከፈር ።

፸፫ ፤ ንስእለከ እግዚኦ ወናስተበቍዐከ ከመ ትጸውዖሙ ውስተ ትንሣኤ ክብር እንዘ ተነሥእ ሥጋ

አኅቢረከ ዘምስለ መንፈስ ። እንዘ ተዐሲ ዕሴተ ሠናየ ዘዐይን ኢርእየ ወእዝን አ ስምዐ

ውስተ ልበ ሰብእ ዘኢተሐለየ ዘአስተዳሎከ በወልድከ ኢየሱስ ክርስቶስ ለዓለመ ዓለም ።

፸፬ ፤ ይ. ዲ. በእንተ ብፁዕ ።

፸፭ ፤ ይ. ካ. ንፍቅ ፤ ጸሎተ ቡራኬ ።

፸፮ ፤ ይ. ዲ. ንፍቅ ፤ መሐሮሙ እግዚኦ ወተሣሃሎሙ ለሊቃነ ጳጳሳት ጳጳስት ኤጲስቆጶሳት ቀሳው

ስት ወዲያቆናት ወኵሎሙ ሕዝበ ክርስቲያን ።

፸፯ ፤ ይ. ካ. እግዚአብሔር አብ ዘፈነወ ወልዶ ዋሕደ ከመ ይኅድር ውስተ ሥጋ ወለት እንተ ኢ

ተአምር ሞተ ተዐቍረ ውስተ ማኅፀን ሠዓሌ ሕፃንት እንዘ ኢይትጋባእ ተሰብ አንዘ አምላክ

ውእቱ ወተወልደ እንዘ እሳተ መለኮት ውእቱ ተሐፅነ አኮ በትርሲት ወክብር አላ ከመ ውሉ

ደ ነዳያን ልሕቅ በዐቢይ ተግሣጽ እንዘ ይትኤዘዝ ለአዝማዲሁ ።

፸፰ ፤ አድነነ ርእሶ ከመ ያጥምቆ ገብር እንዘ ንጹሕ ውእቱ እምኃጢአት ። ገብረ ተኣምራት እስ

ከ ረሰየ ማየ ወይነ ወእስከ አጽገበ አእላፈ ብዙኃነ በገዳም ።

፸፱ ፤ በዝየ ዕርገተ ዕጣን ።

ይ. ሕ. ተዘከረነ እግዚኦ በውስተ መንግሥትከ ፫ተ ጊዜ ።

፹ ፤ ይ. ካ. ኦ ዘአሜሃ ትውልድ ዖረ አዕይንቲሆሙ ከመ ኢይርአይዎ ደንቀወ እዘኒሆሙ ከመ ኢ

ይስምዕዎ ። ወተጸለለ ልባሙ ከመ ኢያእምርዎ አምሰልዎ ሰብአ ለዘየኀድግ ኃጢአተ መኰ

ነንዎ ለመኰንነ መኳንንት ።

፹፩ ፤ ወኀረየ እምውስቴቶሙ ፲ወ፪ተ ሐዋርያተ ወአንሶስወ ምስሌሆሙ ወአርአዮሙ ሥርዓተ ም

ሥጢር ዘቍርባን ።

፹፪ ፤ ይ. ዲ. አንሥኡ እደዊክሙ ቀሳውስት ።

፹፫ ፤ ይ. ካ. ነሥአ ኅብስተ በቅድሜሆሙ ።

በዝየ ያንሥእ ኅብስተ ።

፹፬ ፤ ይ. ሕ. ነአምን ከመ ዝንቱ ውእቱ በአማን ነአምን ።

፹፭ ፤ ይ. ካ. ባረከ ።

ቡራኬ ፫ተ ጊዜ ። ወእምዝ ያእቅዖ ለኅብስት ኀበ ፭ ገጽ ንስቲተ እንዘ ኢይሌልዮ ። ወይ

ቤ ንሥኡ ብልዑ ዝኅብስተ «እማሬ ፡» ሥጋየ ውእቱ ለዘበእንቲአክሙ ይትወሀብ ለኅድገተ

ኃጢአት ።

፹፮ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፹፯ ፤ ይ. ካ. ወከማሁ ጽዋዐኒ ባረከ ።

ቡራከ ፫ተ ጊዜ ።

ወቀደሰ ወይቤ ንሥኡ ስትዩ ዝ ጽዋዕ «እማሬ ፡» ደምየ ውእቱ ለዘበእንቲአክሙ ይትከዐው

ለኅድገተ ኃጢአተ ወይነክንኮ ለጽዋዕ በትእምርተ መስቀል በእዴሁ ዘየማን ።

ይ. ሕ. አሜን አሜን አሜን ።

፹፰ ፤ ይ. ካ. አሜሃ ኢየሱስ ይቤ ተከዘት ነፍስየ እስከ ለሞት ዘውእቱ መስተፋሥሔ ተኩዛን ።

፹፱ ፤ በይእቲ ሌሊት አኀዝዎ ። ወጸቢሖ ረበናተ አይሁድ ወሊቃነ ካህናት ምስለ ጲላጦስ መስፍን

ነበሩ ዐውደ ለኰንኖቱ ።

፺ ፤ አሰርዎ ድኅሪት እከመ ሠራቂ ወተለዎሙ በፍቅር ከመ በግዕ የዋህ ነበሩ ዐውደ ለኰንኖቱ አ

ቀምዎ ቅድሜሆሙ ለዘሎቱ ይቀውሙ ሠራዊተ መላእክት በፍርሀት ወበረዓድ ።

፺፩ ፤ ገብር እኩይ አጽንዐ እዴሁ ከመ ይጽፍዖ ለዘኢአበሰ ፤ ሎቱ ያደነኑ ሎቱ ከመ ይስግዱ በትዕ

ቢት ለዘሎቱ ይሰግዱ ሊቃነ መላእክት በዐቢይ ድንጋፄ ።

፺፪ ፤ አስተቀሰልዎ አክሊለ ዘሦክ ለርእሰ ሕይወት ሰለብዎ አልባሲሁ ወአልበስዎ ካለሜዳ ዘለይ ለ

ዘይትዐጸፍ ብርሃነ ከመ ልብስ ።

፺፫ ፤ ወወሰድዎ ኀበ ይሰቅልዎ ብሔረ ዘስሙ ቀራንዮ አጾርዎ መስቀሎ ወደክመ ኢየሱስ በጸዊረ

መስቀሉ ወሐፈወ እስመ ክቡድ ውእቱ ።

፺፬ ፤ ኈለቍዎ ምስለ ፈያት ወአዕረግዎ ዲበ ዕፅ ወሰቀልዎ ዘአልቦ ምሕረት በከመ ሕጎሙ ።

፺፭ ፤ ኦ አእዳው እለ ለሐኳሁ ለአዳም ተቀነዎ በቅንዋተ መስቀል ። ኦ አእጋር እለ አንሶስዋ ውስ

ተ ገነት ተቀነዋ በቅንዋተ መስቀል ።

፺፮ ፤ ኦ አፍ ዘነፍሐ ውስተ ገጹ ለአዳም መንፈሰ ሕይወት ሰረበ ብሒዐ ወከርቤ ቱሱሐ ዘምስለ ሐ

ሞት ።

፺፯ ፤ ገዐረ ኢየሱስ በሕማሙ ወጸርሐ ኀበ አቡሁ አድነነ ርእሶ ወወፅአት መንፈሱ ሶቤሃ ።

፺፰ ፤ ርገዝዎ ገቦሁ በኲናት ጸሊም በዘሎቱ አንሐቡ ፤ አውረድዎ እምዕፅ ወወደይዎ ውስተ መቃ

ብር አኮ ኀበ መቃብረ ዚአሆሙ ዘወደይዎ አላ አፍኣ ኀበ መቃብረ እንግዳ ዘ፫ቱ እመቱ ወ

ኀተምዎ በእብን ።

፺፱ ፤ ወእንዘ ሀሎ ህየ ጸርሐ ኀበ አዳም ገብሩ ወኀበ ኵሎሙ ደቂቁ ።

፻ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ። አቡነ ዘበሰማያት ። ፫ተ ጊዜ ።

እንተ ውእቱ እግዚእነ ወአምላክነ ።

፻፩ ፤ ይ. ካ. ወሶበ ይቤ ዘንተ ለአዳም ገብሩ ተፈሥሐ አዳም ወወፅአ ምስለ ኵሎሙ ደቂቁ ወቦአ

ውስተ ሀገር ቅድስት በከመ ተብህለ ።

፻፪ ፤ ወካዕበ ከመ ያርኢ ስብሐተ ትንሣኤሁ አሥረቀ ንስቲተ መለኮቶ ወአውደቆሙ ለእለ የዐቅቡ

ዝኅሮ ።

፻፫ ፤ ወተንሥአ በሣልስት ዕለት በዕለት ጥይቅት ቦአ ኀበ ሀለዉ አርዳኢሁ ወአርአዮሙ ርግዘተ ገቦ

ሁ ወቅንዋተ እደዊሁ ። ወነበረ ምስሌሆሙ እንዘ ይሜህሮሙ በእንተ መንግሥተ ሰማያት ።

፻፬ ፤ ወበ፵ ዕለት ዐርገ ሰማያተ ኀበ አብ ዘፈነዎ ። ወካዕበ ይመጽእ አኮ ዘይመጽእ በትሕትና ። አ

ላ በስብሐተ አብ ዘወልዶ በመፍርህ ሥልጣን ምስለ መላእክቲሁ ቅዱሳን በደመና ሰማይ ።

፻፭ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአተከ ንሴ

ብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፻፮ ፤ ይ. ካ. ለትኩን እግዚኦ ምሕረትከ ላዕሌነ ወበከመ ላዕሌከ ተወከልነ ።

፻፯ ፤ ይ. ሕ. በከመ ምሕረትከ አምላክነ ወአኮ በከመ አበሳነ ። ፫ተ ጊዜ ።

፻፰ ፤ ይ. ካ. ወተጋብኦትነ ይኩን በከመ ተጋብኦቶሙ ለአርዳኢከ አንተ ዘእሙንቱ ወአንተ ዘለ

ነ ። አንተ ዘአሜሃ ወአንተ ወይእዜ ።

፻፱ ፤ ዚአከ ሰማያት ወዚአከ ምድር ዚአከ ጻድቃን ወዚአከ ኃጥኣን ። እስመ አንተ ትትዐዶ አእላ

ፈ ኃጢአት ። ወታቀውም ውኁደ ተክለ ጽድቅ ወትፈቅድ ምክንያተ ለድኂን ።

፻፲ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፻፲፩ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፻፲፪ ፤ በዝየ ይኅትም ሥጋ በደም ጠሚዖ በአጽባዕቱ ።

ይ. ካ. ደሚረከ ተሀቦሙ ለኵሎሙ ለእለ ይነሥኡ እምኔሁ ይኩኖሙ ንጽሐ ለእለ ይነሥእ

ዎ ወኅሩየ ለእለ ኃጢአት ትትመላኅ አበሳ ወትደምሰሰ ጌጋይ ወትንሐይ ነፍስ እምአበሳሃ ፍ

ጹመ ።

፻፲፫ ፤ ይትቀፈጽ ኆኅተ ብርሃን ወይትረኀው አናቅጸ ስብሐት ወይትፈኖ መንፈስ ቅዱስ ወሕያው እ

መካን ዘሥውር ህላዌሁ ይረድ ወይምጻእ ። ወያንጸብርቅ ዲበ ዝንቱ «እማሬ ፡» ኅብስት

ወይኩን ሥጋ ክርስቶስ አምላክነ ።

ቡራኬ ላዕለ ኅብስት ፩ ጊዜ ።

፻፲፬ ፤ ወይትወለጥ ጣዕሙ ለዝንቱ «እማሬ ፡» ጽዋዕ ወይኩን ደመ ክርስቶስ አምላክነ ።

ቡራኬ ላዕለ ጽዋዕ ፩ ጊዜ ዓዲ ላዕለ ፪ሆሙ ፤ ፩ ጊዜ ።

፻፲፭ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፻፲፮ ፤ ይ. ካ. ወምስለ ኵሉ ፍጻሜ ማኅበራ ለቅድስት አሐቲ እንተ ላዕለ ኵሉ ቤተ ክርስቲያን

መሐሮሙ ወተሣሃሎሙ ወፈድፋደሰ ለእለ ኀረዩ ንዴተ ዚአየ ለመልእክተ ዝንቱ ምሥጢር

መሐሮሙ ወተሣሃሎሙ ለዓለመ ዓለም አሜን ።

፻፲፯ ፤ ይ. ካ. ሀበነ ንኅበር በዘዚአከ መንፈስ ቅዱስ ወፈውሰነ በዝንቱ ጵርስፎራ ከመ ብከ ንሕየ

ው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፻፲፰ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስ

መ ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፻፲፱ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፻፳ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፳፩ ፤ ይ. ካ. ጸሎተ ፈትቶ ።

ወካዕበ ናስተበቍዖ ለአኃዜ ዓለም ወቤዛሆሙ አምኃጢአቶሙ ። ተዘከር ሥጋ እንተ ነሣእከ

እምቅድስት ድንግል እንቲአነ ሥጋ አኮ እምሰማያት ዘአውረድከ ።

፻፳፪ ፤ ተዘከር ሥጋ እንተ ነሣእከ እምቅድስት ድንግል ከመ ውእቱ ሥጋ ዘቆመ ቅድመ ጲላጦስ

።

፻፳፫ ፤ ተዘከር ሥጋ እንተ ነሣእከ እምቅድስት ድንግል ከመ ውእቱ ሥጋ ዝግሐታተ ወዋቀሕት ዘ

ጾረ ።

፻፳፬ ፤ ተዘከር ሥጋ እንተ ነሣእከ እምቅድስት ድንግል ከመ ውእቱ ሥጋ ዘሐመ ወሞተ ።

፻፳፭ ፤ ተዘከር ሥጋ እነተ ነሣእከ እምቅድስት ድንግል ከመ ውእቱ ሥጋ ዘተንሥአ እሙታን በሣ

ልስት ዕለት ።

፻፳፮ ፤ ተዘከር ሥጋ እንተ ነሣእከ እምቅድስት ድንግል ከመ ውእቱ ሥጋ ዘዐረከ በስብሐት ውስተ

ሰማያት ወነበረ በየማነ አቡሁ ። ወካዕበ ይመጽእ በውእቱ ሥጋ ምስለ ኃይለ መለኮቱ እ

ግዚአብሔር አምላክነ ።

፻፳፯ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፻፳፰ ፤ ይ. ካ. ሄና መዓዛ ሠናይ ከመ ታእምሩ ፄና መዓዛሁ ምሥጥዎ ለሕሊናክሙ ኀበ መልዕል

ት ኀበ ሀሎ ዝንቱ ኅብስት ።

፻፳፱ ፤ ነጽሩ ነፍስክሙ ወአንጽሑ ነፍስክሙ ወኢመኑሂ እምኔነ ኢይድወይ በብዝኀ አበሳ ወኃጢአ

ት ።

፻፴ ፤ ናሁ ሀሎ ምስሌነ ዮም ዲበ ዝንቱ ማዕድ አማኑኤል በግዑ ለእግዚአብሔር ናሁ ሀሎ አብ

ብርሃን ምስለ ወልዱ ወምስለ መንፈስ ቅዱስ ።

፻፴፩ ፤ ናሁ ሀለዉ መላእክተ ብርሃን እለ ይሔውጹ ቤተ ክርስቲያን ነጽሩ ነፍስክሙ ወአንጽሑ ነ

ፍስትክሙ ወኢመኑሂ እምኔነ ኢይድወይ ቦ ዘአበሳ ወቦ ዘኃጢአት ። ናንቅሕ ሕሊናነ ከመ

ንኩን ድልዋነ ለነሢአ ዝንቱ ምሥጢር ለዓለመ ዓለም ።

፻፴፪ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወ

ይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

ወቦ ዘይቤሉ ጻድቃን ተጋደሉ በእንቲአሁ ።

፻፴፫ ፤ ይ. ዲ. ንፍቅ ፤ አርኅው ኆኃተ መኳንንት ።

፻፴፬ ፤ ይ. ዲ. እለ ትቀውሙ አትሕቱ ርእስክሙ ።

፻፴፭ ፤ ይ. ካ. ነአኵተከ እግዚኦ በፍቁር ወልድከ ኢየሱስ ክርስቶስ ዘአቅረብከነ ቅድመ ዕበየ ልዕ

ልናከ ለከ ስብሐት ወክብር ወአኰቴት ለዓለመ ዓለም ፤ አሜን ።

፻፴፮ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፴፯ ፤ ይ. ካ. ጸሎተ ንስሓ ።

፻፴፰ ፤ ይ. ዲ. ነጽረ ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፻፴፱ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፵ ፤ ወእምዝ ያንሥእ ካህን ኅብስተ ፍጹም በእዴሁ ወይበል እግዚኦ መሐረነ ክርስቶስ በልዑል

ዜማ ፫ተ ጊዜ ፤ ፲ወ፭ተ ጊዜ በንኡስ ።

ይ. ሕ. ከማሁ ።

ይ. ካ. ፫ተ ጊዜ ።

ይ. ሕ. ፪ተ ጊዜ ።

፻፵፩ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፵፪ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ነጽር ዲበ ሕዝብከ እለ ውስተ ንስሓ ሀልዉ እስከ ተፍጻሜ

ቱ ።

፻፵፫ ፤ ወእምድኅረ ተመጠዉ ።

ይ. ካ. ኀዳፌ ነፍስ ። ቀዳሚሁ ቃል ውእቱ ቃል ፤ ቃለ እግዚአብሔር ውእቱ ቃል ሥጋ

ኮነ ወኀደረ ላዕሌነ ። ወርኢነ ስብሐቲሁ ከመ ስብሐተ ፩ዱ ዋሕድ ለአቡሁ ። ውእቱ ቃል

ውስተ ዚአሁ መጽአ ወእሊአሁሰ ኢተወክፍዎ ።

፻፵፬ ፤ ንሕነ እሙንቱ እለ ተወክፍኖ ፫፻፲ወ፰ቱ ርቱዓነ ሃይማንት ሥራዕያነ ሕገጋቲሃ ለቅድስት

ቤተ ክርስቲያን ዘውእቱ መርዓዊሃ እግዚአብሔር አምላክነ ።

ይ. ዲ. ጸልዩ ።

፻፵፭ ፤ ይ. ካ. አንተ ውእቱ ዘየዐውዱከ ኪሩቤል እለ ብዙኃት አዕይንቲሆሙ ወሱራፌል እለ ፮

ቱ ክነፊሆሙ ።

፻፵፮ ፤ ኦ ዘለሐኮ ለአዳም በዘዚአከ አርኣያ ወአምሳል ኦ ዘወጣሕኮ ለእሳት ዲበ ማይ ። ኦ ዘኢ

ይጸልሞ ጽልመት ወኢይሤወሮ ሌሊት አንተ ውእቱ ዘአቅረብከነ ቅድመ ዝንቱ ምሥጢር ለ

ከ ስብሐት ወክብር ወአኰቴት ለዓለመ ዓለም ።

ይ. ሕ. አሜን ።

፻፵፯ ፤ ይ. ካ. አንብሮ እድ ።

ኦ እግዚኦ እግዚእነ ወአምላክነ ወመድኀኒነ ኢየሱስ ክርስቶስ ባርከነ ወቀድሰነ ። ወረስየነ

ንኩን ድልዋነ ከመ ንሑር ውስት አብያቲነ በፍሥሓ ወበሐሤት ዘእንበለ ኃጢአት ወዘእንበ

ለ ደነስ ።

፻፵፰ ፤ ዘተመጦነ ሥጋከ ወደምከ እምክብርት ማዕድከ ይኩነነ ዘያሐይወነ ።

፻፵፱ ፤ ወመንፈሰከ ቅዱስ እግዚኦ ፈኑ ለነ ከመ ይምርሐነ ውስተ ፍኖተ ጽድቅ ወሕይወት ።

፻፶ ፤ ሥጋሁ ወደሞ ሠርዐ ወልደ እግዚአብሔር ሕያው ውስተ ዓለም ከመ ንብላዕ እምኔሁ ወከመ

ንሕየው ምስሌሁ ።

፻፶፩ ፤ አቅርበነ ኀቤከ በምሕረትከ ኀበ ምሥዋዒከ ሕያው ወቅዱስ ንሰመይ ገብሮ ለእግዚአብሔር

ወምዕራፎ ለልዑል ። ወንቅረብ ኀቤሁ ኵልነ ። በስኢል ወበሰጊድ በጸሎት ወበንጽሕ ንብጻ

ሕ ቅድመ ገጹ በአሚን ።

፻፶፪ ፤ ሥጋሁ ቅዱስ ወደሙ ክብሩ ዘተመጦነ በእደዊሆሙ ለካህናት እለ ያዐርጉ ጸሎተ ወስእለተ

በኵሉ ጊዜ ወበኵሉ ሰዓት ይኩነነ ለሕይወት ለተስፋ ወለመድኅኒት ለሥርየተ ኃጢአት ወ

ለትንሣኤ ሙታን ለዓለመ ዓለም አሜን ።

ቅዳሴ አትናቴዎስ ።

፩ ፤ አኰቴተ ቍርባን ዘቅዱስ አትናቴዎስ ሊቀ ጳጳሳት ዘሀገረ እስክንድርያ ።

ጸሎቱ ወበረከቱ የሀሉ ምስለ ርዕሰ ሊቃነ ጳጳሳቲነ አባ ዕገሌ ወምስለ ሊቀ ጳጳስነ አባ ዕገሌ

ወምስለ ኵልነ ሕዝበ ክርስቲያን ወይዕቀባ ለሀገራትነ ኢትዮጵያ ለዓለመ ዓለም

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. ለእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ዲ. ዮም በዛቲ ዕለት እለ ተጋባእክሙ ውስተ ዛቲ ቤተ ክርስቲያን አጽምዑ ቅዳሴሃ ለሰ

ንበተ ክርስቲያን ቅድስት ።

፬ ፤ ይ. ካ. አሰምዕ ለክሙ ሰማያተ አሰምዕ ለክሙ ምድረ ከመ ትቁሙ በፍርሃት ወበረዓድ ዘእን

በለ ተሀውኮ ።

፭ ፤ ወኢመኑሂ ኢየሀሉ ዝየ በመዓት ምስለ እኁሁ ከመ ቃየል እንዘ መስተበቅል ውእቱ ።

፮ ፤ ወኢመኑሂ ኢየሀሉ ዝየ በተቃርኖ ምስለ ቢጹ ከመ ዳትን ወአቤሮን እለ ተቃረንዎ ለሙሴ ።

፯ ፤ ወኢመኑሂ ኢየሀሉ ዝየ በተጓሕልዎ ምስለ ካልዑ ከመ ከይሲ ዘፈየታ ለሔዋን ።

፰ ፤ ኦ ካህናት አንትሙ ውእቱ አዕይንተ እግዚአብሔር ብሩሃት ተናጸሩ በበይናቲክሙ ፩ዱ ምስለ

ካልዑ ። ሕቱ እምውስተ ሕዝብክሙ በአበይኖ ፤ ኢይቁም ወኢይኅበር ምስሌክሙ በጸልዩ

ኢዘማዊ ወኢቀታሊ ወዘያጣዑ ኢሰራቂ ወኢሐሳዊ ዘውእቶሙ ፭ቱ አክላብ እለ በአፍኣ ይት

ኴነኑ ።

፱ ፤ ገሥጽዎ ለኃጥእ ከመ እኁክሙ ፤ ዝልፍዎ በግህደት ለእመ ቦቱ አበሳ ዘለሞት ።

፲ ፤ መዐድዎ ለዘጌገየ ከመ ይኅድግ ኪያሃ ፍኖተ ወይትጋነይ ለእግዚአብሔር ከመ ይሥረይ ሎቱ

።

፲፩ ፤ ኦ ዲያቆናት ማኅቶተ ቤተ ክርስቲያን ወላእካኒሃ ምልኁ እምውስቴአ ኢየሀሉ ተኵላ ምስለ

በግዕ ፤ አንቴ ምስለ ርግብ ፤ ክርዳድ ምስለ ሥርናይ ።

፲፪ ፤ አንትሙሰ ሕቱ እንተ አፍኣ ወአኮ እንተ ውስተ ፤ ወእንተ ውስጥሰ እግዚአብሔር የአምር ።

ወይፈትነ በማኅቶት ዚአሁ ።

፲፫ ፤ ይ. ዲ. እለ ትነብሩ ተንሥኡ ።

፲፬ ፤ ይ. ካ. ይትረኀዋ አእዛነ ልብ ዘውስጥ ወአኮ አእዛነ እለ ትኩላት በአፍኣ ። ይትከሠታ አዕይ

ንተ ልብ ዘውስጥ ወአኮ አዕይነተ እለ ብሩሃት በአፍኣ ።

፲፭ ፤ ወኢይኩን ሕሊናነ ከመ መዋግደ ባሕር ምዕረ ዘየዐርግ ላዕለ ወምዕረ ዘይወርድ ታሕተ ፤ አ

ላ ይኩን ከመ ዐምደ እሳት እምድር ዘይበጽሕ እስከ ሰማይ ።

፲፮ ፤ ወይኩን ልብነ ስፉሐ በፈሪሃ ዚአሁ ከመ መንጦላዕተ ወርቅ ዘጽፉቅ እንመቱ ።

፲፯ ፤ ናንሥእ እደዊነ ኀቤሁ ወንስፉሕ የማነ ወጸጋመ ከመ ሰይፈ እሳት ዘውእቱ ያፈርሆ ለሰይጣን

በከመ ተብሀለ ።

፲፰ ፤ ወይኩን እገሪነ ትኩለ ውስተ ቤተ እግዚአብሔር ከመ ቅትራተ ሐፂን ዘኢያንቀለቅል መዓል

ተ ወሌሊተ ኵሎ ጊዜ በዘከመዝ ነሀሉ እግዚአብሔር ይሬኢ ።

፲፱ ፤ ይ. ዲ. ውስተ ጽባሕ ነጽሩ ።

፳ ፤ ይ. ካ. ሰብእሰ እንዘ ክቡር ውእቱ ኢያእመረ ። ወኮነ ከመ እንስሳ ዘአልቦ ልብ ወተመሰሎ

ሙ ።

፳፩ ፤ ሰብእሰ እንዘ ንጉሥ ውእቱ ኢያእመረ ። አኅሠረ ርእሶ በፈቃዱ ወኮነ ገብረ ወመለክዎ እለ

ኢኮኑ አጋአዝተ ።

፳፪ ፤ ሰብእሰ እንዘ ባዕል ውእቱ ኢያእመረ ። እንደየ ርእሶ በሥምረቱ አርኀበ ከርሦ ወአጽምዐ ነ

ፍሶ ።

፳፫ ፤ ኦ እግዚኦ አንተሰ ሚመጠን ዘገበርከ ሎቱ ለስብእ ። ሰፋሕከ ሰማየ ከመ ቀመር ለአንክሮቱ

ወአርኅብከ ምድረ ለኪደተ እግሩ ።

፳፬ ፤ ተዐቍር ማየ በከርሠ ደመና ለሲሳዩ ። አብራህከ ፀሓየ ከመ ይትፈሣሕ መዓልተ ። ወአሠነ

ይከ ወርኀ ከመ ኢይድፍኖ ጽልመተ ሌሊት ወአዕደልከ ብርሃነ ከዋክብት ከመ ያእምር ግብ

ረ አጻብዒከ ወወሀብኮ ዕለታተ ወዓመታተ አዝማነ ወመዋዕለ ከመ ይትጋነይ ለከ ።

፳፭ ፤ ኦ ለይብስት ልቡ ለሰብእ አርአይኮ ሞተ ወሕይወተ አፍቀረ ሞት ወመነነ ሕይወተ ። አኮ

ሞተ ዘሥጋ ከመ ንዋም ለእንተ ምዕር ለሰዓት እስከ ጊዜሁ ለጻድቃን ወለኃጥኣን ዘተሠርዐ

አላ ሞት ዘለዓለም ወለዓለመ ዓለም ዘአልቦ ኍልቍ ወኢተፍጻሜት ።

፳፮ ፤ ሰብእሰ እንዘ ልብስ ውእቱ ልብሰ ብርሃነ አዕረቀ ሥጋሁ ወተከድነ አዕዳለ ዘማዕስ ።

፳፯ ፤ ሰብእሰ እንዘ መላኢ ውእቱ እምታሕተ እግዚእ ሰረቀ ወበልዐ እምፅፅ ዘኢተአዘዘ ሎቱ ።

፳፰ ፤ ኦ አዳም ምንተኑ ረሰይናከ ዘአምጻእከ ፍትሐ ሞት ላዕሌነ ። ኦ አዳም ምንተኑ ረሰይናከ

ዘኢኀደገነ ንትፈጋዕ በእንተ ፍግዕ በአብያተ እግዚእ ።

፳፱ ፤ ኦ ሔዋን ምንተኑ ረሰይናኪ ናሁ ጸልመ ሥጋነ በብዝኀ ኃጣውእ ዘእምነበርነ በአርአያ ሰማ

ያውያን ።

፴ ፤ ኦ ሔዋን ምንተኑ ረሰይናኪ ናሁ ይበከያ ኵሎን አዋልድኪ ሶበ ይወልዳ በፂዕር ወሕማም ወ

ይዴመዋ በከመ አድመውኪያ አንቲ ለእንትኩ ዕፅ ዘውስተ ገነት ።

፴፩ ፤ ኦ አዳም ወሔዋን እስመ አኮ ዘይትከሀል ኪያክሙ ንጽዐል በከመ ለልሳን ዘኢይትከሀል ይ

ጽዐልዎ እንዘ ይትናገሩ ቦቱ ። ወከማሁ አንትሙ ንሕነ ወንሕነ አንትሙ ።

፴፪ ፤ ኦ አዳም ወሔዋን አንትሙስ ነሳሕያን በተግሣጸ እግዚእ መሐሪ ። ኦ አዳም ወሔዋን አንት

ሙስ በአማን ድኁናን ወቦእክሙ ኀበ ዘቀዳሚ ርስትክሙ ዘእንበለ ክልአት በደመ ዚአሁ ለ

ዘተቤዛውክሙ ። ወኵሎሙ ዐላውያን እለ ኢየአምኑ በዘተቤዘወክሙ ኢኮኑ ደቂቀክሙ አላ

አርኣያክሙ ወአምሳሊክሙ ።

፴፫ ፤ ወንሕነሰ እለ አመነ በዋሕድ ወልድክሙ በአማን ንሕነ አርኣያክሙ ወአምሳሊክሙ እለ ወ

ፃእነ እምሐቌክሙ ።

፴፬ ፤ ናሁ ለደቂቅክሙ በልዐተነ ኃጢአት ከመ ዘእሳት ወአውዐየተነ ፍትወት አኮ ፍትወት ዘነፍስ

አላ ፍትወት ዘሥጋ ። ዘውእቱ ማኅጐሊሃ ለነፍስ ።

፴፭ ፤ እምይእዜሰ ንበል ሰላም ለኪ ኦ ገነት ትፍሥሕት ዘኢይትከሀል ንባእ ኅቤኪ ዘእንበለ ዳእ

ሙ ለድርዐ እንግዳዓ ።

፴፮ ፤ ሰላም ለኪ ኦ ኤዶም ገነት እንተ አቡነ አዳም ዘኢይትከሀል ናንፈርዕ በውስቴትኪ ዘእንበለ

ዳእሙ እመ ኢያፃመውነ ሥጋነ በዝየ ።

፴፯ ፤ ሰላም ለኪ ኦ ምድረ ገነት ዘኢይትከሀል ናንሶሱ በውስቴትኪ ዘእንበለ ዳእሙ እመ ኢከላእ

ነ እገሪነ እምአንሶስዎ በከንቱ ።

፴፰ ፤ ወካዕበ ንበል ኦ ሱራፊ ዐቃቢሃ ለገነት ዘበሰይፈ እሳት ኅድገነ ንባእ ወንርአያ ለአብያተ እ

ግዚእ ወአኮ ዘንነበር ውስቴታ ።

፴፱ ፤ ኦ ሱራፊ ኅድግነ ንባእ ንርአያ ለማኅደረ ሕይወት ወአኮ ዘንትኀባእ ህየ ።

፵ ፤ ኦ ሱራፊ ኅድግነ ንባእ ውስተ ገነት ወናፄኑ አፈዋቲሃ ወይሠወጥ ውስተ ልብነ መዓዛ ዚአሃ ።

፵፩ ፤ ኦ ሱራፊ ኅድገነ ንባእ ውስተ ዘቀዳሚ ርስተ አቡነ ከመ ንትፈሣሕ በዕፀዊሃ ወአኮ ዘንቀጥፍ

እምፍሬሃ በአእዳው ከመ ዘትካት ።

፵፪ ፤ ኦ ሱራፊ ኅድገነ ንባእ ንርአዮሙ ለወሐይዝተ ብርሃን እለ ይሠቅይዋ ለገነት ግዮን ወኤፌ

ሶን ጤግሮስ ወኤፍራጥስ ።

፵፫ ፤ ቦ ዘይወፅእ እምሥራቅ ወየሐውር ለምዕራብ ከመ ይሥቂ ዘህየ ።

፵፬ ፤ ቦ ዘይወፅእ እምዕራብ ወየሐውር ለምሥራቅ ከመ ይሥቂ ዘህየ ።

፵፭ ፤ ቦ ዘይነቅዕ እምደቡብ ወይሠወጥ ለሰሜን ከመ ይሥቂ ዘህየ ።

፵፮ ፤ ወቦ ዘይፈለፍል እምሰሜን ወይሠወጥ ለደቡብ ከመ ይሥቂ ዘህየ ።

በከመ ተብህለ መንክር ተላህያ ለባሕር ወከማሁ መንክር ውእቱ ተላህዮቶን ለአፍላግ ዘእንበ

ለ ድምፅ ። ምንተ ንብል ወንዛዋዕ ከመ መሰንቆ ዘአልቦ ነፍስ ።

፵፯ ፤ ወንሕነሰ እለ ቅቡዓን በጸጋ እግዚአብሔር በአማን ክርስቲያን ክርስቶሳውያን ወመሢሐውያን

ንጽሐቅ ወንጐጕዕ ንቅናዕ ወንቅረብ ከመ ንባእ እምክብር ውስተ ክብር ።

መቅድሙ ናግርሮ ለሥጋነ ወናስተጋብእ ሕሊናነ እምዝርወት ኵሎ ጊዜ ከመ ተሰጢዎ ይት

ወከፍ ጸሎተነ እግዚአብሔር አምላክነ ።

፵፰ ፤ ይ. ዲ. ንነጽር ።

፵፱ ፤ ይ. ካ. አኮ ብነ ዝየ ሀገር አጽዳፍ ወጐጻጕጽ ወመብዕስ ዘኢኮነ ርቱዐ ። አላ ዘበላዕሉ ኀበ

ዘቀደሙ በጺሐ ነቢያት ወሐዋርያት ።

፶ ፤ አኮ ብነ ዝየ አብያት ዘሕኑፅ በኆፃ ዘይነፍሕዎ ነፋሳት ወይገፍዕዎ መሐይዝት ። አላ ዘበላዕሉ

ኢየሩሳሌም አግዓዚት ኀበ ቀደሙ በዊአ ሊቃነ ጳጳሳት ወኤጲስቆጶሳት ቀሳውስት ወዲያቆያቆና

ት ።

፶፩ ፤ ወእሉ እንዘ ከማነ ለባስያነ ሥጋ እሙንቱ ተመሰሉ ከመ መላእክት በሕይወቶሙ አንጽሑ ነ

ፍሶሙ ወአፃዕደዉ አልባሲሆሙ ወኢያርኰሱ ምኵራበ ሥጋሆሙ ወተጽሕፈ አስማቲሆሙ ው

ስተ መጽሐፈ ሕይወት በደመ በግዑ ።

፶፪ ፤ ንሕነኒ እለ ተወለድነ በሥጋ ከማሆሙ ብነ ፫ቱ ልደታት ። አሐቲ ጥምቀት ቅድስት እነተ ት

ሬስየነ አምሳለ ክርስቶስ ። ወ፩ዱ ሥጋሁ ወደሙ ለክርስቶስ ዘይሠሪ አበሳ ወኃጢአተ ። ወ

፩ዱ አንብዕ ዘበንስሓ ። ዘይወፅእ እምውስጥ በአምሳለ ዮርዳኖስ ዘያቀርብ ንጹሐ ቅድመ እ

ግዚአብሔር ። ወኵልነ እንዘ ንጹሓን ንሕፅብ ሥጋነ በማይ ።

፶፫ ፤ ወንኩን አምሳለ መላእክት እለ ይሴብሕዎ ለእግዚአብሔር በቃለ ቅዳሴ በበዕበዮሙ ወበበማኅ

በሮሙ በበነገዶሙ ወበበሠራዊቶሙ በበአስማቲሆሙ ወበበኍልቆሙ ። ቦ ዘይክልሉ ወቦ ዘየዐ

ውዱ ቦ ዘይየብቡ ወቦ ዘይዜምሩ ቦ ዘየአኵቱ ወቦ ዘይሴብሑ ። እለ ፮ቱ ክንፊሆሙ ከመዝ

ይብሉ ቅዱስ ቅዱስ ቅዱስ እግዚአብሔር ፀባዖት ፍጹም ወንሕነኒ ንበል ምስሌሆሙ ቅዱስ

ቅዱስ ቅዱስ እግዚአብሔር ።

፶፬ ፤ ይ. ዳ. አውሥኡ ።

ይ. ሕ. ቅዱስ ቅዱስ ቅዱስ እግዚአብሔር ፀባዖት ፍጹም ምሉዕ ሰማያት ወምድረ ቅድሳተ

ስብሐቲከ ።

፶፭ ፤ ይ. ካ. ንዑ ናዕብያ ንዑ ንወድሳ ። ንዑ ናክበራ ንዑ ናብዕላ ለበኵረ በዓላት እንተ ይእቲ

ሰንበተ ክርስቲያን ቅዱስት ወንበል ዛቲ ዕለት እንተ ገበረ እግዚአብሔር ንትፈሣሕ ወንትሐ

ሠይ ባቲ ወንዘምር ምስለ አላፍ ነቢይ እንዘ ንብል ተፈሥሑ በእግዚአብሔር ዘረድአነ ።

፶፮ ፤ በአማን ንትፈሣሕ በእግዚአብሔር ዘጸገወነ እምግብርናት ግዕዛነ ወእምጽልመት ብርሃነ ። ወ

የብቡ ለአምላክ ያዕቆብ ።

፶፯ ፤ በአማን ንየብብ ለአምላከ ነቢያት ቅዱሳን ወለእግዚአ ሐዋርያት ንጹሓን ። ንሥኡ መዝሙ

ረ ወሀቡ ከበሮ ።

፶፰ ፤ በአማንኬ ንንሣእ ወንጌለ ዘቦ ውስቴቱ ትሕትና ወፍቅር ። ወንኅድግ ኦሪት ዘቦ ውስቴቱ ፍት

ሕ ወቀትል ቤዛ ነፍስ ህየንተ ነፍስ ። መዝሙር ሐዋዝ ዘምስለ መሰንቆ ትእዛዘ ወንጌልኬ

ሠናይ ምስለ ገቢሮቱ ።

፶፱ ፤ መሰንቆ ይእቲ ሃይማኖት እንተ ለብስዋ ሰማዕት ። ንፍሑ ቀርነ በዕለተ ሠርቅ ።

፷ ፤ በአማን ንበል ሃሌ ሉያ በመዝሙረ ዳዊት ነቢይ በእምርት ዕለት በዓልነ ። በአማን እምርት

ይእቲ እንተ ባቲ አኀዘ እግዚአብሔር ከመ ይግበር ግብሮ ።

፷፩ ፤ ኦ ዛቲ ዕለት ቀዳማዊት ይእቲ ወአኮ ደኃራዊ ። ኦ ዛቲ ዕለት ደኃራዊት ይእቲ እንተ ትሰፍ

ን ለዓለም ።

፷፪ ፤ ኦ ዛቲ ዕለት ለአብርሃም ተከሥተት ፤ ወኪያሁ አመነየት ወአነበየት ወኪያሁ አስተፍሥሐት

።

፷፫ ፤ ኦ ዛቲ ዕለት ለሙሴ በደብረ ሲና ተከሥተት ወእምኀበ እስራኤል ተከብተት ።

፷፬ ፤ ኦ ዛቲ ዕለት በነቢያት ተዐውቀት ። ወእምኅበ ሕዝብ አይሁድ ተሠወረት ። በኀቤነሰ ፍጹመ

አስተርአየት ወከመ ፀሓይ አንበስበሰት ለለሰሙኑ ትሰፍን ወለለሰሙኑ ትነግሥ ወለለሰሙኑ

ትትቀመር ።

፷፭ ፤ ኦ ዛቲ ዕለት ቅድስቱ ለአብ ፤ ቡርክቱ ለወልድ ፤ ልዕልቱ ለመንፈስ ቅዱስ ። ንትፈሣሕ ባ

ቲ ወንትሐሠይ ባቲ ቀድስዋ ከመ ትትቀደሱ ባቲ ።

፷፮ ፤ ኦ ባዕዳት ዕለታት እንተ ባቲ ተአመርክን ለአዝማን ወለመዋዕለ ፤ ነዓኬ ወድሳሃ ለበኵረ በ

ዓላት እንተ ይእቲ ሰንበት ክርስቲያን ቅድስት ።

፷፯ ፤ ኦ ዛቲ ዕለት እንተ ባቲ ብሊት ተፀርዕት መሐዳስ ጸንዐት ። ኦ ዛቲ ዕለት እንተ ባቲ ሙቁሓ

ን ትፈትሑ ወአግብርት ግዕዙ ።

፷፰ ፤ ኦ ዛቲ ዕለት እንተ ባቲ ምዝቡር ተሐንጸ ወሰይጣን ተኀጕለ ።

፷፱ ፤ ወካዕበ አመ ትሰፍን ዛቲ ዕለት ይከውን ሐዲስ ግብር ወሐዲስ ነገር አልቦ አሜሃ ብርሃነ ፀ

ሓይ ወወርኅ ወከዋክብት ኢዋካ ወኢፀዳል ኢክረምት ወኢሐጋይ ።

፸ ፤ ወታስተናፍስ ምድር ፯ተ ዕለታት እንዘ አልቦ ዘይትሐወስ ውስቴታ ዘነፍስ ሕያው ። ወይትፌኖ

ቃል ከመ ፋፃ ቀጢን ወበይእቲ ቃል ይትአተት ጽንዐ ሰማያት ወያድለቀልቅ ግዘፈ ምድር ።

፸፩ ፤ አሜሃ መቃብራት ይትከሠታ ወሙታን እለ በልዩ ዘእምዓለም ይትነሥኡ ከመ ቅጽበተ ዓይ

ን ። ወያወፊ አብ ለወልዱ መንግሥተ ወምኵናነ አሜሃ ያስተርኢ ኃይለ መብረቅ ሒዲስ ወ

ቃለ ነጐድጓድ ግሩም እምቀዳሚ ዘኢሰምዐ እዝን ወዘኢርእየ ዓይን ።

፸፪ ፤ ወይቀውሙ ቅድሜሁ ግሩማን መላእክት እለ አክናፈ እሳት እለ አልቦሙ ስም ወኢይብልዎ

ሙ እገሌ ወእገሌ ወእለ ነበሩ ውስተ መንጦላዕቱ ለአብ መላእክተ ገጽ እሙንቱ ። ወዘእሉ

ክንፍ ይትጓዳዕ ምስለ ክንፍ ይደምፁ ወያንጐደጕዱ ወይመልኁ ሰይፎሙ ወያንበለብሉ ከ

መ ያርእዩ ጽንዖሙ ።

፸፫ ፤ አሜሃ ትትከሠት ባሕረ እሳት እስከ ማዕምቅቲሃ ወግበ አስሐትያ ዘመትሕቴሃ ወፈለገ እሳት ይ

ውኅዝ ከመ ይርአይ ኵሉ ዘጽኑሕ ሎቱ ።

፸፬ ፤ አሜሃ መጻሕፍት ይትከሠታ ወምግበራት ይሰጣሕ ወልሳን ያረምም ወአፍ ብቅው ይብሕም

ወይቀውም ኵሉ ፍጥረት በፍርሃት ወበረዓድ ወበዐቢይ ጸጥ ። ወኢተአክል ኵላ ምድር ዘእ

ንበለ መጠነ ምክያደ እግር ወይጸዐቀ ከመ ጽፍቀት ሮማን ።

፸፭ ፤ አልቦ አሜሃ ሐጺር ወነዊኅ ጸሊም ወቀይሕ አላ ፩ዱ አካል ወ፩ዱ ኅብር ።

፸፮ ፤ አልቦ አሜሃ ቤዛ ነፍስ ወኢትውላጠ ብእሲ በብእሲቱ አብ በወልዱ ወእም በወለታ አላ ፩

፩ ይነሥእ ፍዳ ምግባሩ ።

፸፯ ፤ ኢየኀፍሮ ለባዕል እንበይነ ብዕሉ አላ በከመ ተሐሰበ ሎቱ ወኢይምሕሮ ለነዳይ እንበይነ ን

ዴቱ ለእመ ኢኮነ መሥመሬ ሎቱ ።

፸፰ ፤ አሜሃ ጻድቃን ይትፌሥሑ እስመ ለሐዉ በሕይወቶሙ ወኃጥኣን ይበክዩ እስመ አፍቅሩ ሠ

ሐቀ ወሥላቀ ፤ እስመ በጽሐቶሙ ዕለተ ፍዳ ወደይን ።

፸፱ ፤ አሜሃ ብዑላን ይነድዩ እስመ ሠለጡ ትፍግዕቶሙ በዐመፃ ወንዳያን ይብዕሉ እስመ ተወከ

ፉ ንዴቶሙ በአኰቴት ።

፹ ፤ አሜሃ ርኁባን ይሰግቡ እሰመ ተጸነሱ በሕይወቶሙ ።

፹፩ ፤ አሜሃ ነባብያን ያረምሙ እስመ ተናገሩ ከንቶ ወበከ ወዕጉሣን ይነብቡ እስመ ኢኀደግዎ ለ

ልሳኖሙ ይሩጽ ውስተ ሐሜት ወኢያኅዘኑ ቢጾሙ ፍጹመ ።

፹፪ ፤ አሜሃ ጽኑዓን ይደክሙ እስመ አኅለቁ ሥጋሆሙ በዝሙት ወድኩማን ይጸንዑ እስመ አድ

ከሙ ኃይሎሙ በሰጊድ ወበትጋህ መዓልተ ወሌሊተ ።

፹፫ ፤ አሜሃ ኃያላን ይጸብሱ እስመ ሰፍሑ እደዊሆሙ ውስተ ትዕግልት ወአብክዩ እቤረ ወእጓለ

ማውታ ።

፹፬ ፤ አሜሃ ምኑናን ይሠርሩ ከመ አንስርት ወይሠርፅ ክንፊሆሙ ወይትዌደስ ውርዙቶሙ ።

፹፭ ፤ አሜሃ ዕቡያን ወዝኁራን ይትቀፈጹ ወይትከሠት ኀፍረቶሙ ።

፹፮ ፤ አሜሃ ዕሩቃን ይለብሱ እስመ አርሐሶሙ ነፍኒፈ ዝናም ወጠል ወአመንደቦሙ ቍር ወአስ

ሐትያ ወአውዐዮሙ ሐሩረ ፀሓይ ።

፹፯ ፤ አልቦ አሜሃ ኵናት ወወልታ ቅስት ወሐፅ እስመ ኵሉ ዘበምድር ተስዕረ ።

፹፰ ፤ አሜሃ ይፈትሕ ንጉሥ በኵነኔ ርትዕ ዘእልቦ አድልዎ ።

፹፱ ፤ አሜሃ ይትፈለጡ ኃጥኣን እማእከለ ጻድቃን ወይትለለዩ ርኩሳን እማእከለ ንጹሓን ።

፺ ፤ ምንትኬ ዘአሜሃ አውያት ወዘአሜሃ ክላሕ ወዘአሜሃ አንብዕ እስከ ለሊሁ ፈጣሪ ያነብዕ በእን

ተ ፍጥረቱ እንተ ለሐኰት እዴሁ ሶበ ይሬእዩሙ እንዘ የሐውሩ ውስተ ፍኖተ ኀጕል ።

፺፩ ፤ አሜሃ ኃጥኣን ይበክዩ በእንተ ርእሶሙ ወጻድቃን ይበክዩ በእንተ ዘመዶሙ ወመላእክተ ሰማ

ይ የኀዝኑ በእንተ ፍጥረተ ሰብእ ።

፺፪ ፤ በዝየ ይዑድ ንፍቅ ቀሲስ ።

፺፫ ፤ ይ. ካ. ወሶበ ተፈጸመ ኵሉ አሜሃ ለእሊአሁ ለኅሩያኒሁ ወለጻድቃኒሁ ደብተራ ብርሃን ይተ

ክል ወመንጦላዕተ እሳት ይሰፍሕ ዘቦ ፯ቱ ምሥዋር ።

፺፬ ፤ ወህየ ይበውእ ሊቀ ካህናት ኢየሱስ ክርስቶስ ውስተ ምሥጢር ለሥርዓተ ግብር ወያቀውሞ

ሙ ለካህናት በየማኑ ወለዲያቆናት በጸጋሙ ከመ ያርእዮሙ ሥርዓተ ምሥጢር ።

፺፭ ፤ ምንተ ይመስል ወምንት ስሙ ወምንተ ይትበሀል ዘአሜሃ ምሥጢር ወኢይትከሀል ይእዜ ይ

ንግርዎ ወኢሀሎ ውስተ ልበ እጓለ እመሕያው ።

፺፮ ፤ ኦ ካህናት ሥዩማን ክብር ለክሙ ሶበ ትትከሀኑ ምስለ እግዚአ ሰማያት ወምድር ።

፺፯ ፤ ኦ ዲያቆናት ኅሩያን እለ ትመስሉ አስራበ ወርቅ ንጹሕ ፍሥሓ ለክሙ ሶበ ትሬእዩ ምሥጢ

ረ ዕፁበ ።

፺፰ ኦ ቅዱሳን አበው እለ ትመስሉ አዕምደ ወርቅ ንጹሕ ዘቅውም ዲበ ዕብነ ሰንፔር ብዕዓን ለክ

ሙ ።

፺፱ ፤ ኦ ኵልክሙ መሃይምናን እለ ትመስሉ ከዋክብተ ብሩሃነ ዕበይ ለክሙ ሶበ ትበውኡ ውስተ

ይእቲ ከብካበ መርዓሁ ለክርስቶስ ዕበይ ለክሙ ሶበ ትሬእይዎ ለእግዚእክሙ ይቀንት ወያን

ሶሱ ምስሌክሙ ወይሜጥወክሙ ዘዚአሁ ሀብታተ ።

፻ ፤ አሜሃ ሰአሉ ለነ አስተምሕሩ በእንቲአነ ከመ ይምሐረነ ወይሣሃለነ አኮ በሥንነ አላ በሥንክ

ሙ አኮ በከመ ምግባሪነ ርኵስት አላ በከመ ምሕረቱ ለአምላክነ ።

፻፩ ፤ ይ. ሕ. በከመ ምሕረትከ አምላክነ ወአኮ በከመ አበሳነ ፫ ጊዜ ።

፻፪ ፤ ይ. ካ. ንስእለከ እግዚኦ ወናስተበቍዐከ በእንተ እለ ኖሙ አበዊነ ወአኅዊነ ወፈለሱ እምዝን

ቱ ዓለም ኀላፊ ከመ ታዕርፎሙ ሠናየ እስመ አልቦ ንጹሕ እምርስሐት በቅድሜከ ሰብእሰ ዕ

ቡረ ኃጢአት ውእቱ ።

፻፫ ፤ እመሰ ኃጢአተኑ ትትዐቀብ እግዚኦ እግዚኦ መኑ ይቀውም ቅድሜከ ።

፻፬ ፤ ዮም በዛቲ ዕለት ሰንበተ ብርሃን በኀበ ተሠርዐ ሥጋከ ወደምከ ። እለ ነአምር አስማቲሆሙ

ንዜከር በቃለ ዝንቱ ላእክ ወእለሂ ኢነአምር አስማቲሆሙ አንተ ተዘከሮሙ በምሕረትከ ።

ወጸሐፍ ስሞሙ ውስተ መጽሐፈ ሕይወት በኢየሩሳሌም አግዓዚት ።

፻፭ ፤ ይ. ዲ. በእንተ ብፁዕ ።

፻፮ ፤ ይ. ካ. ንፍቅ ጸሎተ ቡራኬ ።

፻፯ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስት

ወዲያቆናት ወኵሎሙ ሕዝበ ክርስቲያን ።

፻፰ ፤ ይ. ካ. ቅድመ ዝንቱ ቅዳሴከ ስብሐት ወአኰቴት ዕበይ ወልዕልና ። ኢየሱስ ክርስቶስ ወል

ደ እግዚአብሔር ሕያው አልቦ መጠን ለዕበይከ ወአልቦ ማኅለቅት ለመንግሥትከ አልቦ ወሰን

ለግዝዓትከ ወአልቦ ጽንፍ ለምልክናከ ።

፻፱ ፤ ኢይትአመር እምኀበ ይወፅእ መለኮትከ ወኀበ ይትዔለድ ህላዌከ ኢይጤየቅ እምኅበ ይውኅ

ዝ መለኮትከ ወኀበ ይደነገግ ህላዌከ ።

፻፲ ፤ ኢይበጽሖ ሕሊና ሰብእ ለቅድምናከ ወኢይረክቦ ሥረተ መላእክት ለደኃሪትከ ሥውር አንተ

እምዓይነ ኵሉ ወስሙዕ አንተ ውስተ እዝነ ኵሉ ።

፻፲፩ ፤ ርሑቅ አንተ ወምጡቅ እምዓይነ ኵሉ ወቅሩብ አንተ በኀቤሆሙ ለእለ ይፈርሁከ ኵሉ ወ

ምስሌሆሙ ተዐርፍ ወትገብር ሎሙ ፈቃዶሙ ።

፻፲፪ ፤ ኦ ዘኢትፈቅድ ዘኃጥእ ሞተ አላ ግብዓተ ።

፻፲፫ ፤ ኦ ዘታወፅኦ ለሕፃን እምሐቌ ብእሲ ወትፌንዎ ውስተ ከርሠ ብእሲት ወትጠበልሎ በሰፋድ

ል ረቂቅ ወእንዘ ማይ ውእቱ ታረግዖ በጥበበከ ወትነፍሕ ላዕሌሁ መንፈሰ ሕይወት ወበ፵ ዕ

ለት ትሠይም ዲቤሁ በዘኮነ ከዊኖ እመሂ ለብዒል ወለነድይ እመሂ ለጸዲቅ ወለተኃጕሎ ።

፻፲፬ ፤ ወካዕበ ታወፅኦ እምህየ ወትከሥት አዕይንቲሁ ከመ ይረአይ ምድረ ዘህየ ምግባዒሁ ወትከ

ሥት አብቃዊሁ ወታኬልሖ ። ወታንሰሀስሖ እደዊሁ ወእገሪሁ ከመ ያእምር ጥበ እሙ ።

፻፲፭ ፤ ኦ ዘታልሕቆ ወታወርዝዎ ወታበጽሖ እስከ ርስዓን ።

፻፲፮ ፤ ኦ ዘታደምዖ ለነፍስ ዘእንበለ ርእይ ወታሐውሮ ለጊሜ ዘእንበለ ድምፅ ።

፻፲፯ ፤ ኦ ዘቦቱ መዝገበ ስብሐት ዘኢይመልዖ ኵሉ ስብሐት ።

፻፲፰ ፤ መኑ ከማከ መንበሮ ዘከለለ በእሳት ወውስተ ልብሱ ዘገበረ ሥዕለ ማያት መኑ ከማከ ዘደለ

ዎሙ ለአድባር በመዳልው ወለማየ ባሕርኒ ዘይሰፍሮ በሕፋኑ ።

፻፲፱ ፤ መኑ ከማከ ዘይጠፍር በማይ ጽርሖ ወአዕዋዲሁ በእሳት ዘተኬነወ ኢጠፈረ ማይ ዘላዕሉ ኢ

ይወርድ ኅበ አዕዋደ እሳት በጥበብከ ወኢአዕዋደ እሳት ዘታሕቱ ኢየዐርግ ኅበ ጠፈረ ማይ

ዘህላዌከ ።

፻፳ ፤ መንክርኬ ወዕፁብ ወመድምም ዝንቱ ነገር ምንተኑ እሔሊ ወአነክር ሀልዎተከኑ ምስለ አቡ

ከ በአርምሞ ወበቅድስና ወሚመ ከመ ሕፃናት ውስተ ሕፅነ እምከ ።

፻፳፩ ፤ አየኑ እሔሊ ወአነክር ስብሐተኑ ዘይትፌኖ ለከ ከመ መዋግደ ባሕር እምኀበ ሱራፌል ወ

ሚመ በውስተ ዮርዳኖስ እንዘ ትቀውም በትሕትና ።

፻፳፪ ፤ ኦ እግዚኦ እንዘ ሀሎከ በላዕሉ ትትበሐት በታሕቱ ወእንዘ ሀሎከ በታሕቱ ትሤለስ በላዕሉ ።

፻፳፫ ፤ ንሕነሰ በአምጣነ ንክል ተናገርነ ወአብጻሕነ እስከ ሰማይ ወእምህየሰ ኢንክል ኀሊፈ እስ

መ ቦ ህየ ባሕረ እሳት ዘኢያበውሖ ለሕሊናነ ይፅዱ ። አንተ ለሊከ ተአምር ህላዊከ ወአን

ተ ለሊከ ትጤይቅ መለኮተከ ።

በዝየ ዕርገተ ዕጣን ።

፻፳፬ ፤ ይ. ሕ. ተዘከረነ እግዚኦ በውስተ መንግሥትከ ።

፻፳፭ ፤ ይ. ካ. ዘንተ ኅብስት «እማሬ ፡» ዚዚአከ ሥጋ ናቀርብ ለከ ወዘንተ ጽዋዐ «እማሬ ፡» ዘ

ዚአከ ደመ ናዐርግ ለከ ። በእንተ ኃጢአትነ ወአበሳነ ወበእንተ ዕበዶሙ ለሕዝብከ አልቦ ዘ

ኅባእከ እምነ አርዳኢከ ምሥጢረ ዕበያቲሁ ለመለኮትከ ።

፻፳፮ ፤ ይ. ዲ. አንሥኡ እደዊክሙ ቀሳውስት ።

፻፳፯ ፤ ይ. ካ. ነሣእከ ኅብስተ በቅድሜሆሙ ።

በዝየ ያንሥእ ኅብስተ ።

፻፳፰ ፤ ይ. ሕ. ነአምን ከመ ዝንቱ ውእቱ በአማን ነአምን ።

፻፳፱ ፤ ይ. ካ. አእኰትከ ባረከ ። ቡራኬ ፫ተ ጊዜ ወፈተትከ ።

፻፴ ፤ ወእምዝ ያንቅዖ ለኀብስት ኀበ ፭ቱ ገጽ ንስቲተ እንዘ ኢይሌልዮ ።

ወወሀብኮሙ እንዘ ትብል ንሥኡ ብልዑ ዝ ኅብስት «እማሬ ፡» ሥጋየ ውእቱ ዘአልቦ ተሌ

ልዮ እምኔሁ ።

፻፴፩ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፻፴፪ ፤ ይ. ካ. ወከማሁ ጽዋዐኒ ቶሲሐከ ማየ ወወይነ አእኰትከ ባረከ ወቀደስከ ። ቡራኬ ፫ተ ጊ

ዜ ።

ወወሀብኮሙ እንዘ ትብል ንሥኡ ስትዩ ዝ ጽዋዕ «እማሬ ፡» ደምየ ውእቱ ዘአልቦ ተፈልጦ

እምኔሁ ።

ወይነክንኮ ለጽዋዕ በትእምርተ መስቀል በእዴሁ ዘየማን ።

ይ. ሕ. አሜን አሜን አሜን ።

፻፴፫ ፤ ይ. ካ. አምጣነ ትበልዕዎ ለዝንቱ ኅብስት ወትሰትይዎ ለዝንቱ ጽዋዕ ዜንዉ ሞትየ ወትንሣ

ኤየ ወእመኑ ዕርገትየ ውስተ ሰማያት ወዳግመ ምጽአትየ በስብሐት እንዘ ትሴፈዉ ።

ይ. ሕ. ንዜኑ ሞተከ እግዚኦ ወትንሣኤከ ቅድስተ ።

፻፴፬ ፤ ይ. ካ. በከመ ኢኀባእከ እምነ አርዳኢከ ምሥጢረ ዕበያቲሁ ለመለኮትከ ወአሙንቱሂ አል

ቦ ዘኀብኡ እምኔነ ። ወሤሙነ ሊቃነ ጳጳሳት ኤጲስቆጶሳት ቀሳውስተ ወዲያቆናተ ለሥርዓተ

ቤተ ክርስቲያንከ ።

፻፴፭ ፤ ወለኵሎሙ እለ ይትቃረንዎ ለሕግነ ሠሩ እምድር ዝክሮሙ ወኢትጽሐፍ ስሞሙ ውስተ

መጽሐፈ ሕይወት ።

፻፴፮ ፤ ወለኵሎሙ እለ ኢየኀብሩ በቤተ ክርስቲያንከ ቅድስት ጉባኤ እንተ ሐዋርያት ስቅል ውስ

ተ ክሣውዲሆሙ ጋጋ ዘእሳት ወቦቱ ይሰሐቡ ውስተ ዐቢይ ሰይል ።

፻፴፯ ፤ ወለኵሎሙ እለ ይጸልዑ ስመከ ቅዱሰ ምላኅ ሰይፈከ ወሰግቶሙ ወእንተ ይከይድዋ ምድ

ር ለተሠረም ወተኀጦሙ ፤ ወይረዱ ውስተ ሲኦል ሕያዋኒሆሙ ።

፻፴፰ ፤ ንሕነሰ እለ ተሰደድነ በእንተ ስምከ ወኮነ ሕብልያ እምኀቤሆሙ ለዕልዋን ረዐየነ በሣህል

ከ ከመ ነሐድፍ ልቦሙ ለመሃይምናኒከ ።

፻፴፱ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፻፵ ፤ ይ. ካ. እስመ በዝኁ መከልአን መሠጥ እለ ኢይምሕክዋ ለመርዔትከ ።

፻፵፩ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብርተ መንፈስ ቅዱስ ሠናየ

ከመ ይጸግወነ ።

፻፵፪ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለም ዓለም ።

፻፵፫ ፤ በዝየ ይኅትም ሥጋ በደም ጠሚዖ በአጽባዕቱ ።

ይ. ካ. ደሚረከ ተሀቦሙ ለኵሎሙ እንዘ ትቄድሶ ለውእቱ በውእቱ ።

ቡራኬ ፩ ላዕለ ኅብስት ወ፩ ላዕለ ጽዋዕ ዓዲ ላዕለ ፪ኤሆሙ ፩ ጊዜ ።

፻፵፬ ፤ ኦ ወልድ ክላሕ ከመ ዘሐመ ወበል ኤልማስ ላማ ሰበቅታኒ ወእንዘ ሀሎ ውስተ አፉሆሙ በ

ል አባ ወአቡየ መሐር ወተሣሀል እለ በልዑ ሥጋየ ወሰትዩ ደምየ ።

፻፵፭ ፤ ይ. ካ. ሀበነ ንኅበር በዘዚአከ መንፈስ ቅዱስ ወፈውሰነ በዝንቱ ጵርስፎራ ከመ ብከ ንሕየ

ው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፻፵፮ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስ

መ ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፻፵፯ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፻፵፰ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፵፱ ፤ ይ. ካ. ጸሎተ ፈትቶ ።

ወካዕበ ናስተበቍዖ ለአምላክ ምሕረት ። ወሎቱ ንትከሀን ዘውእቱ ካህን ። ወሎቱ ንሠውዕ

ዘውእቱ መሥዋዕተ ። ወሎቱ ናቀርብ ዘውእቱ መቅርብ ።

፻፶ ፤ ይምጻእ ውእቱ በግዕ እመልዕልተ መልዕልት ንርአዮ በአዕይንት ወንጥብሖ በአእዳው ከመ ን

ትፈሣሕ ቦቱ ።

፻፶፩ ፤ ይደመር ሥጋሁ ውስተ ዝንቱ ኅብስት ወደሙኒ ይትከዐው ውስተ ዝንቱ ጽዋዕ ።

፻፶፪ ፤ ወኢይመስሎ ለ፩ዱ እምኔነ ሶበ ይበልፅ ዘንተ ኅብስተ ከመ ዘይበልዕ ሥጋ ባሕቲቶ ዘእንበ

ለ ደም ወመንፈስ ። ወሶበ ይሰቲ ዘንተ ጽዋዐ ኢይምስሎ ለ፩ እምኔነ ከመ ዘይሰቲ ደመ

ባሕቲቶ ዘእንበለ ሥጋ ወመንፈስ አላ ፩ ውእቱ ሥጋ ወደም ወመንፈስ ።

፻፶፫ ፤ በከመ ከኦነ መለኮቱ ዘምስለ ትስብእቱ ፩ደ እግዚአብሔር አምላክነ ።

፻፶፬ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፻፶፭ ፤ ይ. ካ. ንስእለከ ኦ አብ ወናስተበቍዕ እምነ ኂሩትከ ከመ ትፈኑ ወልደከ ወፍቁረከ ዘእል

ቦ አሠር ለህላዌሁ እንዘ እሳተ መለኮት ውእቱ ።

፻፶፮ ፤ እስኩኬ ንርአዮ ለዘይመስል እሳተ ለሕርደት መንፈሳዊ መለጥብሕ ነባቢ ይደመር ላዕለ ዝ

ንቱ አኰቴት ውእቱ ኢየሱስ ክርስቶስ ለዓለመ ዓለም ።

፻፶፯ ፤ ይ. ሕ. ሠራዊተ መላእክቲሁ ለመድኃኒዕ ዓለም ይቀውሙ ቅድሜሁ ለመድኃኔ ዓለም ።

ወይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድሙ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

፻፶፰ ፤ ይ. ዲ. ንፍቅ አርኅዉ ኆኃተ መኳንንት ።

፻፶፱ ፤ ይ. ዲ. እለ ትቀውሙ አትሕቱ ርእስክሙ ።

፻፷ ፤ ይ. ካ. ኦ ዛቲ ዕለት ሰንበተ ክርስቲያን ቅድስት ስብሐት ከመ አብ ስፍንት ከመ ወልድ ህ

ሉት ከመ መንፈስ ቅዱስ ኦ ዛቲ ዕለት ሰንበተ ክርስቲያን ቅድስት ሰአሊለነ አስተምሕሪ በእ

ንቲአነ ኅበ እግዚአብሔር አምላክነ ለዓለመ ዓለም ።

፻፷፩ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፷፪ ፤ ይ. ካ. ጸሎተ ንስሓ ።

፻፷፫ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፻፷፬ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፷፭ ፤ ወእምዝ ያንሥእ ካህን ኅብስተ ፍጹመ በአዴሁ ወይበል ።

እግዚኦ መሐረነ ክርስቶስ ፫ ጊዜ በልዑል ዜማ ፲ ወ፭ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ ጊዜ ። ይ. ሕ. ፪ ጊዜ ።

፻፷፮ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፷፯ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክ ነጽር ዲበ እለ ውስተ ንስሓ ሀለዉ ።

፻፷፰ ፤ ወእምድኅረ ተመጠዉ

ይ. ካ. ኀዳፌ ነፍስ ። በከመ ይቤ ዳዊት በመዝሙር እግዚኦ መኑ የኅድር ውስተ ጽላሎት

ከ ። ወመኑ ያጸልል ውስተ ደብረ መቅደስከ ።

፻፷፱ ፤ ተሠጥወ መንፈስ ቅዱስ ወይቤ ። ዘየሐውር በንጹሕ ወይገብር ጽድቀ ። ወዘይነብብ ጽድቀ

በልቡ ። ወዘኢጓሕለወ በልሳኑ ። ወዘኢገብረ እኩየ ዲበ ቢጹ ። ወዘኢያጽአለ አዝማዲሁ

። ወዘምኑን በቅድሜሁ እኩይ ። ዘያከብሮሙ ለፈራህያነ እግዚአብሔር ። ዘይምሕል ለ

ቢጹ ወኢይሔሱ ። ወዘኢለቅሐ ወርቆ በርዴ ። ወዘኢነሥአ ሕልየነ በላዕለ ንጹሕ ። ዘይገ

ብር ከመዝ ኢይትሀወክ ለዓለም ።

፻፸ ፤ ወካዕበ ይቤ መኑ የዐርግ ውስተ ደብረ እግዚአብሔር ። ወመኑ ይቀውም ውስተ መካነ መቅ

ደሱ ።

፻፸፩ ፤ ተሠጥወ መንፈስ ቅዱስ ወይቤ ። ዘንጹሕ ልቡ ወንጹሕ እደዊሁ ። ወዘኢነሥአ ከንቶ በላ

ዕለ ነፍሱ ። ወዘኢመሐለ በጕሕሉት ለቢጹ ። ውእቱ የነሥእ በረከተ እምኅበ እግዚአብሔር

። ወይበውእ ውስተ ሀገር እንተ ኬንያሃ ወገባሪሃ እግዚአብሔር አምላክነ ።

ይ. ዲ. ጸልዩ ።

፻፸፪ ፤ ይ. ካ. ንዑ ናዕብያ ንዑ ንወድሳ ንዑ ናክበራ ንዑ ናብዕላ ለበኵረ በዓላት እንተ ይእቲ ሰ

በተ ክርስቲያን ቅድስት ።

፻፸፫ ፤ በከመ ተፈሣሕነ ትማልም በበኣታ ከማሁ ናስተፋንዋ በፍሥሓ በዐአታ እንዘ ንተግህ ባቲ በ

አዕርፎ ሥጋነ ።

፻፸፬ ፤ ወዕረፍትነሰ አኮ በሰኪበ ከመ ዘሐመ በደዌ አላ በትጋህ መልዓተ ወሌሊተ ከመ ንኩን ፍቁ

ራኒሃ ለዛቲ ዕለት ።

፻፸፭ ፤ ወካዕበ ንበል ሰአሊ ለነ አስተምሕሪ በእንቲአነ ኅበ እግዚአብሔር አምላክነ ለእለ ኮነ ከመ

እንስሳ ወአከይን እምኔሆሙ ።

፻፸፮ ፤ ኦ ቅድስት ንዒ ኀቤነ ለለሰሙኒ ከመ ንትፈሣሕ ብኪ ለዓለመ ዓለም ።

፻፸፯ ፤ አንብሮ እድ ይ. ካ. ካህናትየ ይቤሎሙ ፈድፋደ እምኵሉ አፍቀሮሙ ዘኢተገበረ ለመላእ

ክት ተገበረ ለካህናት ።

፻፸፰ ፤ በተመጦነ በእደዊሆሙ ለካህናት ዘንተ ሥጋ ወልድከ ቅዱስ ወደመ መሢሕከ ክቡር ኦ እ

ግዚአብሔር አምላክነ አቡነ ዘበሰማያት ረሲ ይኩነነ ለሕይወት ወለመድኃኒት ወለሥርየተ

ኃጢአት ወለሕይወት ዘኢየኅልቅ ለዓለመ ዓለም አሜን ።

ቅዳሴ ባስልዮስ ።

፩ ፤ አኰቴተ ቍርባን ዘቅዱስ ባስልዮስ ጸሎቱ ወበረከቱ የሀሎ ምስለ ኰልነ ሕዝበ ክርስቲያን ለዓ

መ ዓለም አሜን ።

፪ ፤ ይ. ካ. እግዚኦ መሐረነ ክርስቶስ ።

እግዚኦ መሐረነ ክርስቶስ ።

እግዚኦ መሐረነ ክርስቶስ ።

ይ. ሕ. ከማሁ ።

፫ ፤ ይ. ዲ. ኢየሱስ ክርስቶስ ወልደ እግዚአብሔር ስምዐነ ወመሐረነ ። ተንሥኡ ወቍሙ በረዓድ

። ውስተ ጽባሕ ነጽሩ ቁሙ ሠናየ ቁሙ በጻሕቅ ቁሙ በፍርሃተ እግዚአብሔር ወበትሕትና ቅረ

ቡ ወቁሙ በረዓድ ውስተ ጽባሕ ነጽሩ አውሥኡ ።

፬ ፤ ይ. ሕ. ምሕረተ ወሰላም ወመሥዋዕተ ስብሐት ፫ተ ጊዜ ።

፭ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አልዕሉ አላባቢክሙ ።

ይ. ሕ. ብነ ኀበ እግዚአብሔር አምላክነ ።

፮ ፤ ይ. ካ. አእኵትዎ ለአምላክነ ።

ይ. ሕ. አማን ርቱዕ ወጽድቀ ይደልዎ ።

አማን ርቱዕ ወጽድቅ ይደልዎ ።

አማን ርቱዕ ወጽድቅ ይደልዎ ።

፯ ፤ ይ. ካ. ህልው እግዚኦ እግዚአብሔር አምላክነ ዘበአማን ዘሀሎ እምቅድመ ይትፈጠር ዓለም

ወይነግሥ እስከ ለዓለም ዘይነብር ውስተ አርያም ወይሬኢ ትሑታነ ።

፰ ፤ ፈጣሬ ሰማያት ወምድር ወባሕር ወኵሎ ዘውስቲቶሙ አቡሁ ለእግዚእነ ወአምላክነ ወመድኃኒ

ነ ኢየሱስ ክርስቶስ ዘቦቱ ገብረ ኵሎ ዘያስተርኢ ወዘኢያስተርኢ ። ዘይነብር ዲበ መንበረ ስ

ብሐቲሁ ቅዱስ ዘሎቱ ይሰግዱ ኃይላት በንጽሕ ።

፱ ፤ ይ. ዲ. እለ ትነብሩ ተንሥኡ ።

፲ ፤ ይ. ካ. ሎቱ ለዘይቀውሙ ቅድሜሁ መላእክት ወሊቃነ መላእክት መኳንንት ወመናብርት ወ

ሥልጣናት አጋዕዝት ወኵሉ ኃይላት ።

፲፩ ፤ ይ. ዲ. ውስተ ጽባሕ ነጽሩ ።

፲፪ ፤ ይ. ካ. አንተ ውእቱ ዘይዐውዱከ ኪሩቤል እለ ብዙኃት አዕይንቲሆሙ ወሱራፌል እለ ፮ቱ

ክነፊሆሙ ።

፲፫ ፤ ይ. ዲ. ንነጽር ።

፲፬ ፤ ይ. ካ. ይሴብሑከ ዘእንበለ አርምሞ እንዘ ይብሉ ።

፲፭ ፤ ይ. ዲ. አውሥኡ ።

፲፮ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፲፯ ፤ ይ. ካ. ቅዱስ ቅዱስ ቅዱስ አንተ እግዚአብሔር አምላክነ ወፈጣሪነ ዘአንበርከነ ውስተ ገነ

ት ትፍሥሕት ።

፲፰ ፤ ወሶበ አበስነ ወዐለውነ በአስሕቶ ከይሲ ርሕቅነ እምሕይወት ዘለዓለም ወወፃእነ እምገነት ትፍ

ሥሕት ።

፲፱ ፤ አንተሰ ኢገደፍከነ ለዝሉፉ አላ ሐወዕከነ በነቢያቲከ ቅዱሳን ወበደኃሪ መዋዕል አስተርአይከነ

ለነ ለእለ ንነብር ውስተ ጽልመት ወጽላሎተ ሞት ።

ወአብራህከ ላዕሌነ ብርሃነ ዋሕድ ወልድከ እግዚእነ ወአምላክነ ኢየሱስ ክርስቶስ ዘተሰብአ

እመንፈስ ቅዱስ ወእማርያም እምቅድስት ድንግል ።

ይ. ሕ. አሜን ነአምን ።

፳ ፤ ይ. ካ. ተሠገወ ወኮነ ሰብአ ። ወመሀረነ ፍኖተ ሕይወት ። ወወሀበነ ልደተ እምላዕሉ እማይ

ወእመንፈስ ቅዱስ ።

ይ. ሕ. አሜን ነአምን ።

፳፩ ፤ ይ. ካ. ወረስየነ ሎቱ ሕዝበ ንጹሐ ። ወአንጽሐነ በመንፈስ ቅዱስ እስመ ውእቱ አፍቀሮሙ

ለእሊኣሁ እለ እምውስተ ዝንቱ ዓለም ወመጠወ ርእሶ በፈቃዱ ከመ ያንግፈን እሞት እንተ

ነግሠ ላዕሌነ ።

፳፪ ፤ ዝንቱ ውእቱ ዘተእኅዝነ በምክንያቱ ። ወቀነየነ በኃጢአትነ ወወረደ ውስተ ሲኦል እምዲበ

መስቀል ።

ይ. ሕ. አሜን ነአምን ።

፳፫ ፤ ይ. ካ. ወተንሥአ እሙታን በሣልስት ዕለት ወዐርገ በስብሐት ውስተ ሰማያት ወነበረ በየማን

ከ ኦ አብ ። ወአስትዳለው ዕለተ ለፍዳ በዘያስተርኢ ቦቱ ከመ ይኰንን ዓለመ በጽድቅ ወይ

ፈድዮ ለኵሉ ለለ፩ ፩ በከመ ምግባሩ ።

፳፬ ፤ ይ. ሕ. በከመ ምሕረትከ አምላክነ ፫ተ ጊዜ ።

፳፭ ፤ ወካህን ንፍቅ ይዑድ ኅበ ታቦት ወይሰድ ማዕጠንተ ለካህን በዝየ ዕርገተ ዕጣን ።

፳፮ ፤ ይ. ሕ. ተዘከረነ እግዚኦ በውስተ መንግሥትከ ።

፳፯ ፤ ይ. ካ. ኅደገ ለነ ዘንተ ዐቢየ ምሥጢረ ዘለአምልኮ ሠናይ ወሠምረ ከመ ይመጡ ነፍሶ ለ

ሞት በእንተ ሕይወተ ኵሉ ዓለም ።

፳፰ ፤ ይ. ዲ. አንሥኡ እደዊክሙ ቀሳውስት ።

፳፱ ፤ ይ. ካ. ነሥአ ኅብስተ በእደዊሁ ቅዱሳት ወንጹሓት እለ እንበለ ርስሐት ወብፁዓት ወማሕየ

ውያት ።

በዝየ ያንሥእ ኅብስተ ።

፴ ፤ ይ. ሕ. አሜን ነአምን ወዓዲ ነአምን ከመ ዝንቱ ውእቱ በአማን ነአምን ።

፴፩ ፤ ይ. ካ. ነጸረ ውስተ ሰማይ ኀቤከ ኀበ አቡሁ እግዚአብሔር ወእግዚአ ኵሉ ዘመልዕልተ ኵሉ

።

፴፪ ፤ አእኰተ ባረከ ። ቡራኬ ፫ተ ጊዜ ።

ወእምዝ ያንቅዖ ለኅብስት በኀበ ፭ ገጽ ንስቲተ እንዘ ኢይሌልዮ ።

ወፈተተ ። ወወሀቦሙ ለእሊኣሁ ለአርዳኢሁ ቅዱሳን ወለሐዋርያቲሁ ንጹሓን ወይቤሎሙ ን

ሥኡ ብልዑ እምኔሁ ኵልክሙ ዝ ኅብስት «እማሬ ፡» ሥጋየ ውእቱ ለዘበእንቲአክሙ ይ

ትፌተት ለኅድገተ ኃጢአት ወከማዝ ግበሩ ተዝካርየ ።

፴፫ ፤ ይ. ሕ. አሜን ነአምን ። ወዓዲ አሜን አሜን አሜን ነአምን ወንትአመን ንሴብሐከ ኦ እ

ግዚእነ ወአምላክነ ከመ ዝንቱ ውእቱ በአማን ነአምን ።

፴፬ ፤ ይ. ካ. ወከማሁ ካዕበ ጽዋዐኒ እምድኅረ ቶስሐ ማየ ወወይነ አእኰተ ባረከ ። ቡራኬ ፫ተ

ጊዜ ።

ወቀደሰ ጥዕመ ወወሀቦሙ ለእሊኣሁ አርዳኢሁ ቅዱሳን ወለሐዋርያቲሁ ንጹሓን ወይቤሎሙ

ንሥኡ ስትዩ እምኔሁ ኵልክሙ ዝ ጽዋዕ «እማሬ ፡» ደምየ ውእቱ ለዘበእንቲአክሙ ይት

ከዐው ለሥርየተ ኃጢአት ።

ወይነክንኮ በትእምርተ መስቀል በእዴሁ ዘየማን ።

፴፭ ፤ ይ. ሕ. አሜን ነአምን ። ወዓዲ አሜን አሜን አሜን ነአምን ።

፴፮ ፤ ይ. ካ. ወከመዝ ግበሩ ተዝካርየ አምጣነ ትበልዕዎ ለዝንቱ ኅብስት ወትሰትይዎ ለዝንቱ ጽዋ

ዕ ። ዜንዉ ሞትየ ወእመኑ በትንሣኤየ እስከ ሶበ እመጽእ ።

፴፯ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ።

፴፰ ፤ ይ. ካ. ንግበር ካዕበ ንሕነኒ ተዝካረ ሕማማቲሁ ቅድስት ፤ ወትንሣኤሁ እሙታን ወዕርገቱ

ውስተ ሰማያት ወንብረቱ በየማንከ ኦ አብ ወአስተርእዮቱ ዳግመ እንዘ ይመጽእ በግርማ

ወፍርህ ዘምሉዕ ስብሐተ ። ናቀርብ ለከ ዘንተ ቍርባን እንተ ይእቲ ለከ በኵሉ ግብር በእ

ንተ ኵሉ ግብር ።

፴፱ ፤ ይ. ዲ. ስግዱ ለእግዚአብሔር በፍርሃት ።

፵ ፤ ይ. ካ. በለኆሳስ ናስተበቍዐከ ኦ እግዚአብሔር አምላክነ ንሕነ አግብርቲከ ኃጥኣን እለ እን

በለ ጽልመት ንሰግድ ለከ በሥምረተ አቡከ ከመ ትፈኑ መንፈስከ ቅዱስ ዲበ ዝንቱ ቍርባን

ዘሥሩዕ ቅድሜከ ታንጽሖ ወኪያነሂ ትቀድስ በቅድሳቲከ ።

፵፩ ፤ ለዝንቱ ኅብስት «እማሬ ፡» ይረስዮ ከመ ይኩን ሥጋሁ ሎቱ ለእግዚእነ ወመድኃኒነ ኢየ

ሱስ ክርስቶስ ። ቡራኬ ፩ ጊዜ ይትወሀብ ለኅድገተ ኃጢአት ወለሕይወት ዘለዓለም ለእለ ይ

ነሥኡ እምኔሁ ።

ይ. ሕ. አሜን ነአምን ።

፵፪ ፤ ይ. ካ. ወለዝንቱ ጽዋዕ «እማሬ ፡» ካዕበ ይረስዮ ከመ ይኩን ደሞ ክቡረ ሎቱ ለእግዚእነ

ወመድኃኒነት ኢየሱስ ክርስቶስ ቡራኬ ፩ ጊዜ ይትወሀብ ለሥርየተ ኃጢአት ወለሕይወት ዘ

ለዓለም ለእለ ይነሥኡ እምኔሁ ።

ቡራኬ ዓዲ ላዕለ ፪ኢሆሙ ።

፵፫ ፤ ይ. ሕ. አሜን ነአምን ወዓዲ አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፵፬ ፤ ይ. ካ. ረሰየነ ድልዋነ ከመ ንንሣእ እምቅድሳቲከ ንጽሖ ለነፍስነ ወሥጋነ ወመንፈስነ ከመ

ትኩን ፩ደ ሥጋ ወ፩ደ መንፈስ ። ለንርከብ መክፈልተ ወርስተ ምስለ ኵሎሙ ቅድሳቲከ እ

ለ ኀረይከ ።

፵፭ ፤ ተዘከር እግዚኦ ሰላመ አሐቲ ቅድስት ቤተ ክርስቲያን ጉባኤ እንተ ሐዋርያት ።

፵፮ ፤ ይ. ዲ. ጸልዩ ሰላመ አሐቲ ቅድስ ቤተክርስቲያን ጉባኤ እንተ ሐዋርያት ርትዕት በእግዚአብ

ሔር ።

፵፯ ፤ ይ. ካ. ዛቲ እንተ አጥረይካ በደመ መሢሕከ ክቡር ዕቀባ በሰላም ። ወኵሎሙ ኤጲስቆጶሳት

ቀሳውስተ ወዲያቆናት እለ በውስቴታ ርቱዓነ ሃይማኖት ።

፵፰ ፤ ቅድመ ተዘክሮ እግዚኦ ለአብ ክቡር ርእሰ ሊቃነ ጳጳሳት አባ ወብፁዕ ሊቀ ጳጳስነ አባ ወለእ

ለ ይፈትሑ ምስሌሆሙ በርቱዕ ቃል ዘበአማን ።

ይ. ዲ. ጸልዩ በእንተ ርእሰ ሊቃነ ጳጳሳት አባ እገሌ ወብፁዕ ሊቀ ጳጳስነ አባ ወኵሎሙ ጳ

ጳሳት ኤጲስ ቆጶሳት ርቱዓነ ሃይማኖት ።

፵፱ ፤ ይ. ካ. ዕቀቦሙ ለቤተ ክርስቲያንከ ቅድስት ከመ ይርእዩ መርዔተከ በጽድቅ ወሰላም ። ተዘ

ከር እግዚኦ ቀሳውስተ ወዲያቆናተ ርቱዓነ ሃይማኖት ።

፶ ፤ ይ. ዲ. ጸልዩ በእንተ ቀሳውስት ወዲያቆናት ወንፍቀ ዲያቆናት ርቱዓነ ሃይማኖት ወኵሎ እለ

ውስተ ድንግልና ወንጽሕ ወኵሎ ሕዝበከ መሃይምናን ተዘከር እግዚኦ ወለኵልነ መሐረነ ።

፶፩ ፤ ይ. ሕ. መሐረነ ኦ እግዚአብሔር አብ አኃዜ ኵሉ ።

፶፪ ፤ ይ. ካ. ተዘከር እግዚኦ መድኃኒተ ዝንቱ መካን ቅዱስ ዘዚአከ ።

፶፫ ፤ ይ. ዲ. ጸልዩ በእንተ ዳኅና ዝንቱ መካን ወመድኃኒተ ኵሉ ዓለም ።

፶፬ ፤ ይ. ካ. ወዛቲ ሀገር ወኵሎን አህጉር ወበሓውርት ወደሰያት ወአዕፃዳት ወምኔታት እለ የኀድ

ሩ ውስቴቶን ።

፶፭ ፤ ይ. ሕ. እግዚኦ ተሣሃለነ እግዚኦ ተሣሃለነ እግዚኦ ተሣሃለነ ።

፶፮ ፤ ይ. ካ. ዛተ ሀገረ ወኵሎን አብያተ ክርስቲያናት ዘአበዊነ ርቱዓነ ሃይማኖት ወእለ የኀድሩ

ውስቴቶን በአሚን እግዚአብሔር ።

፶፯ ፤ ጸጉ እግዚኦ ርደተ ዝማናት ወሐውዘ አየራት ወፍሬያተ ምድር ወለአዝርዕት ባርኮሙ ።

፶፰ ፤ ይ. ዲ. ጸልዩ በእንተ ርደተ ዝናማት ወነፋሳተ ሰማይ ወፍሬያተ ምድር ዘርዕ ወገራውህ ወፍ

ሬያተ ዕፅ ወአውያን ። ወኵሉ ፆም ዘትሁብ ፍሬ በኵሉ በሓውርት ከመ ክርስቶስ አምላክነ

ይፈጽማ በዳኅና ወበሰላም ወይረሥይ ለነ ኃጣውኢነ ።

፶፱ ፤ ይ. ሕ. እግዚኦ ተሣሃለነ ፤ እግዚኦ ተሣሃለነ እግዚኦ ተሣሃለነ ።

፷ ፤ ይ. ካ. አዕርገሙ ኀበ ወሰኖሙ ከመ ይልሐቁ ወይሥመሩ በጸጋከ ። አስተፍሥሕ ገጻ ለምድር

ወአርዊ ትለሚሃ አብዝኅ እክለ ወአስተዳልዎ ለዘርዕ ወለማዕረር ።

፷፩ ፤ ወሥራዕ ሕይወተነ በዘይደሉ ባርክ አክሊለ ዛቲ ዓመት በኂሩትከ ። በእንተ ነዳያን ሕዝብከ

ወበእንተ ዕቤራት ወእጓለ ማውታ ። ወበእንተ ነጋድያን ወፈላስያን ወበእንተ ኵልነ እለ ንሴ

ፎ ኀቤከ ወንጼውዕ ቅዱስ ወክቡረ ስመከ እስመ ዓይነ ኵሉ ነፍስ ይሴፎ ኪያከ ከመ ተሀቦ

ሙ ሲሳዮሙ በጊዜሁ ሠናየ ግበር ምስሌነ በከመ ምሕረትከ ፤

፷፪ ፤ ኦ ወሃቤ ሲሳይ ለኵሉ ዘሥጋ ምላዕ ውስተ አልባቢነ ፍሥሓ ወኀሤተ ። ወሐሊ ምስሌነ ዘየ

አክለነ በምንትኒ በኵሉ ጊዜ ወንትባዛኅ ውስተ ኵሉ ምግባረ ሠናይ ።

፷፫ ፤ ይ. ሕ. እግዚኦ ተሣሃለነ ፤ እግዚኦ ተሣሃለነ ፤ እግዚኦ ተሣሃለነ ።

፷፬ ፤ ይ - ካ ተዘከራ እግዚኦ ለሀገሪትነ ኢትዮጵያ

፷፭ ፤ ይ - ዲ - ጸልዩ ከመ የሀበነ እግዚአብሔር ምሕረተ ወሣህለ በቅድመ ምኵናነ መኳንንት

ዓበይት ወያራኅርኅ ልቦሙ ላዕሌነ በኂሩት ወየሀባ መድኃኒተ ወመዊዐ ለሀገሪትነ ኢትዮጵያ

ወይሥረይ ለነ ኃጣውኢነ ።

፷፮ ፤ ይ. ካ. ዕቀቦ ለነ በጽድቅ ወበሳላም ወአብዝኅ ዓመታት ወአጽንዕ መንግሥቶ ወዕቀብ ሠራዊ

ቶ ሀቦ ኃይለ ወጽንዐ ወመዊዐ በኀበ እለ ይገብሩ ጸብዕ ዘመግለ ዐረፍቱ ።

፷፯ ፤ ወተናገር ውስተ ልቡ በእንተ አብያተ ክርስቲያናቲከ ወሀቦ ከመ ንሕየው ንሕነ ውስተ ዕረፍ

ት ወኅድዓት ወንትረከብ ድልዋነ ለዐቂበ ትእዛዝከ በኵሉ ኂሩት ዘዚአከ ።

፷፰ ፤ ተዘከር እግዚኦ እለ አምጽኡ ለከ ዘንተ ቍርባነ ወለ እለሂ አቅረቡ በእንቲአሆሙ ።

፷፱ ፤ ይ. ዲ. ሰልዩ በእንተ ዝንቱ መሥዋዕተነ ወመባአ ቍርባንነ ።

፸ ፤ ይ. ካ. ወለእለኒ አቅረቡ እምኀቤሆሙ ሀቦሙ ዐስቦሙ ለኵሎሙ ዘበሰማያት እስመ ዝንቱ ው

እቱ ትእዛዘ ዋሕድ ወልድከ ከመ ንዘክር ቅዱሳኒከ እለ አሥመሩከ እምቅድም ።

፸፩ ፤ አበዊነ ቅዱሳን ሊቃነ ጳጳሳት ጳጳሳት ኤጲስ ቆጶሳት ነቢያት ወለሐዋርያት ወሰማዕት ምእመና

ን ወሰባክያነ ወንጌል እለ ቤተ ክርስቲያን ። ወኵሎሙ ነፍሳት ጻድቃን እለ ፍጹማን በሃይ

ማኖት ።

፸፪ ፤ ወፈድፋደሰ እነተ ምልዕተ ምሕረት ኵሎ ጊዜ ቅድስት ወንጽሕት ወላዲተ አምላክ ማርያም

ድንግል ።

፸፫ ፤ ይ. ሕ. ወትረ ድንግል ማርያም ።

፫ተ ጊዜ ።

፸፬ ፤ ይ. ካ. ወቅዱስ ወነቢያ ወሰማዕት ወጸያሔ ፍኖት ዮሐንስ መጥምቅ ወቅዱስ እስጢፋኖስ ሊ

ቀ ዲያቆናት ወቀዳሜ ሰማዕት ። ወነባቤ መለኮት ማርቆስ ወንጌላዊ ሐዋርያ ወርእሰ ኤጲስቆ

ጶስ ወሊቃነ ጳጳሳት ።

ቅዱስ ሳዊሮስ ወቅዱስ ዲዮስቆሮስ ወቅዱስ ቄርቶስ ወቅዱስ ባስልዮስ ወቅዱስ ጎርጎርዮስ ወ

ቅዱስ አትናቴዎስ ።

፸፭ ፤ ወአቡነ ዐቢይ ወጻድቅ አባ እንጦንዮስ ወጻድቅ አባ ቡላ እ፫ቱ መቃርሳት ወጻድቅ አባ ዮሐ

ንስ ወአባ ኤስድሮስ ወጻድቅ አባ ብሶይ ወአበዊነ ቅዱሳን መክሲሞስ ወደማቴዎስ ፵ ወ፱ቱ

ሰማዕታት ።

፸፮ ፤ ወአቡነ አባ ሙሴ ወአቡነ አባ በኪሞስ ወአቡነ አባ ጳኵሚስ ወአቡነ አባ ሳሙኤል ወአቡነ

አባ ዳንኤል ወአባ ሲኖዳ ወአባ በብኑዳ ወኵሎሙ ማኅበረ ቅዱሳኒከ በእንተ ስእለቶሙ ወአ

ስተብቍዖቶሙ ለእሉ መሐረነ ለኵልነ ወአድኅነነ በእንተ ስምከ ቅዱስ ዘተሰምየ በላዕሌነ

።

፸፯ ፤ ዝክሩ ስመ አበዊነ ሊቃነ ጳጳሳት እለኖሙ ከመ የሀብ እግዚእ ዕረፍተ ለነፍሳቲሆሙ ወረሥ

ረይ ለነ ኃጣውኢነ ።

፸፰ ፤ በዝየ ይትካፈሉ ዲያቆናት ።

ዚዲያቆን ሥራዲ ። በጸሎታ ወበስእለታ ለልዕልት ወቅድስት ወስብሕት ወንጽሕት ወክብርት

እግዝእትነ ወላዲተ አምላክ ድንግል ማርያም ።

፸፱ ፤ ወቅዱስ ወነቢይ ወሰባኪ ወጻያሔ ፍኖት ዮሐንስ መጥምቅ ሰማዕት ፤ ወቅዱስ እስጢፋኖስ

ርእሰ ዲያቆናት ወቀዳሜ ሰማዕት ወሐዋርያት ወቅዱሳን ወስቡሓን ፤ ወነቢያት ወሰማዕት ሠ

ናያን መዊዕ ወኵሎሙ ማኅበረ ቅዱሳን ።

፹ ፤ ወአብ ክቡር አባ እገሌ እግዚእ ርእሰ ኤጲስቆጶሳት ዘሀገር ዐባይ ኢትዮጵያ ወአቡነ ክቡር አ

ባ እገሌ ወኵሎሙ ኤጲሲቆጶሳት ርቱዓነ ሃይማኖት ።

፹፩ ፤ በእንተ እለ ኖሙ ወዕረፍቶሙ ወንህዮቶሙ ወዕረፍተ አበዊነ ቅዱሳን ። ማርቆስ ሐዋርያ ወ

ንጌላዊ ርእሰ ኤጲስቆጶሳት ።

አንያኖስ

ሜልዮስ

ክርዳኑ

አብርምዮስ

ዮስጦስ

አውማንዮስ

ወርክያኖስ

ከላድያኖስ

አክርጵዮስ

ዮልዮስ

ድሜጥሮስ

ያሮክላ

ዲዮናስዮስ

መክሊሞስ

ቴዎናስ

ጴጥሮስ ተፍጻሜተ ሰማዕት ።

፹፪ ፤ ክፍል ዳግም ዘንፍቅ ዲያቆን ዘየማን ።

አኪሳስ

እለእስክንድሮስ

አትናቴዎስ

ጴጥሮስ

ጢሞቲዎስ

ቴዎፍሎስ

ቄርሎስ

ዲዮስቆሮስ

ጢሞቲዎስ

ጴጥሮስ

አትናቴዎስ

ዮሐንስ

ዮሐንስ

ዲዮስቆሮስ

ጢሞቴዎስ

ቴውዳስዮስ

ጴጥሮስ

ድምያኖስ

አንስጣስዮስ

እንድራኒቆስ

ብንያሚን

ያቃቱ

ዮሐንስ

፹፫ ፤ ክፍል ሣልስ ዘንፍቅ ዲያቆን ዘፀጋም

ይስሐቅ

ስምዖን ።

እለእስክንድሮስ

ቆዝሞስ

ቴዎድሮስ

ሚካኤል

ሚናስ

ዮሐንስ

ማርቆስ

ያዕቆብ

ስምዖን

ዮሴፍ

ሚካኤል

ቆዝሞስ

ስንትዩ

ሚካኤል

ገብርኤል

ቆዝሞስ

መቃርስ

ታውፍኔዎስ

ሚናስ

አብርሃም

ፊላታዎስ

ዘካርያስ

ስንትዩ

፹፬ ፤ ክፍል ራብዕ ዘኵሎሙ ዲያቆናት ።

ገብረ ክርስቶስ

ጌርሎስ

ሚካኤል

መቃርዮስ

ገብርኤል

ሚካኤል

ዮሐንስ

ማርቆስ

ዮሐንስ

ቄርሎስ

አትናቴዎስ

ገብርኤል

ዮሐንስ

ታውዳስዮስ

ዮሐንስ

ዮሐንስ

ብንያሚን

ጴጥሮስ

ማርቆስ

ዮሐንስ

ገብርኤል

ዮሐንስ

ማቴዎስ

ገብርኤል

ሚካኤል

ዮሐንስ

ዮሐንስ

ገብርኤል

ማርቆስ

ዮሐንስ

ማቴዎስ

ማርቆስ

ማቴዎስ

ዮሐንስ

ጴጥሮስ

ዮሐንስ

ማርቆስ

ዮሐንስ

ማርቆስ

ጴጥሮስ

ቄርሎስ

ድሜጥሮስ

ቁርሎስ

ዮሐንስ

መቅርዮስ

ምእት ዐሠርቱ ወአርባዕቱ

ወለባሴ መስቀል ሳዊሮስ ሊቀ ጳጳሳት ዘአንጾኪያ ።

፹፭ ፤ ይ. ካ. ምድጋም በለኆሳስ ተዘክሮሙ ካዕበ እግዚኦ ለኵሎሙ እለ ኖሙ ወአዕረፉ በርትዕ

ት ሃይማኖት ካህናት በክህነቶሙ ወኵሎሙ ሠራዊት ሕዝባውያን ።

፹፮ ፤ ወፈድፋደሰ አዕርፍ ነፍሶሙ ለኵሎሙ ውስተ ሕፅነ አብርሃም ይስሐቅ ወያዕቆብ ወረስዮሙ

ውስተ መካን ሥዑር ኀበ ማየ ዕረፍት ውስተ ገነት ትፍሥሕት በመካን ዘርሕቀ እምኔሁ ሕ

ማመ ልብ ወኀዘን ወገዓር ወናዕክ ውስተ ብርሃነ ቅዱሳኒከ ።

፹፯ ፤ ይ. ዲ. በእንተ ብፁዕ ወቅዱስ ።

፹፰ ፤ ይ. ካ. ንፍቅ ጸሎተ ቡራኬ ዘጎርጎርዮስ ።

ይ. ዲ. ንፍቅ ፤ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስት ወዲ

ያኖናት ወኵሎሙ ሕዝበ ክርስቲያን ።

፹፱ ፤ ይ. ካ. አባ እንጦንዮስ ወአባ መቃርዮስ ወአባ ቡላ ወአባ መቃርስ ወአባ መቃራ ወአባ ዮ

ሐንስ ወአባ ብሶይ ወአባ ኤስድሮስ ።

፺ ፤ ወአበዊነ ዘሮም መክሲሞስ ወደማቴዎስ አባ ሙሴ ወአባ ዳንኤል ወአባ በርሱማ ወአባ አቡና

ፍር ወአባ በኪሞስ ወአባ ሲኖዳ ወአባ በብኑዳ ።

፺፩ ፤ ወኵሎሙ እለ በርቱዕ መሐሩ ወአቀሙ ቃለ ዘበአምን ኤጲስቆጶሳት ርቱዓነ ሃይማኖት ቀሳው

ስት ወዲያቆናት ወላእካን ወሕዝብ ወእሉ ኵሎሙ ።

፺፪ ፤ ይ. ዲ. ጸልዩ በእንተ አበዊነ ወአኀዊነ እለ ኖሙ ወአዕረፉ በሃይማንተ ክርስቶስ እምፍጥረተ

ዓለም ።

፺፫ ፤ ይ. ካ. አበዊነ ቅዱሳን ሊቃነ ጳጳሳት ወአበዊነ ኤጲስቆጶሳት ወአበዊነ ኮሬ ኤጲቆጶሳት ወአበ

ዊነ ቀሳውስት ወአኀዊነ ዲያቆናት ወአበዊነ መነኰሳት ወአኀዊነ ሕዝባውያን ።

፺፬ ፤ ወበእንተ ኵሎሙ ሕዝበ ክርስቲያን እለ አዕረፉ ከመ ክርስቶስ አምላክነ ያዕርፍ ነፍሶሙ

ለኵሎሙ ውስተ ሕፅነ አበዊነ ጻድቃን አብርሃም ይስሐቅ ወያዕቆብ ውስተ ገነት ትፍሥሕት

። ወኪያነሂ ካዕበ ይግበር ምስሌነ ምሕረተ ወይሥረይ ለነ ኃጣውኢነ ።

፺፭ ፤ ይ. ዲ. ጸልዩ በእንተ ኅዙናን ።

፺፮ ፤ ይ. ሕ. ኦ እግዚኦ መሐሮሙ ኦ እግዚኦ ተሣሃሎሙ ኦ እግዚኦ አዕርፎሙ አሜን ።

፺፯ ፤ ይ. ካ. ኦ እግዚኦ አዕረፍ ነፍሳቲሆሙ ለእሉ ውስተ ውእቱ መካን ወኪያነሂ እለ ነግድ ንሕነ

ውስተ ዛቲ መካን ዕቀበነ በሃይማኖትከ በዝየኒ ወበከሀከኒ ። ወሀበነ ሰላምከ ለዝሉፍ ወአድኅ

ነነ እስከ ተፍጻሜተ መዋዕሊነ ወምርሐነ ኀበ መንግሥትከ ዘለዓለም ።

፺፰ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፺፱ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፻ ፤ ይ. ካ. ከመ በዝንቱ መካን ወከመዝ ካዕበ ኵሎ ጊዜ ይስባሕ ወይትለዓል ወይትባረክ ስምከ

ዐቢይ ወቅዱስ በኵሉ ግብር ኵሎ ጊዜ ስቡሕ ወቡሩክ ምስለ ኢየሱስ ክርስቶስ ወልድከ ወፍ

ቁርከ ወመንፈስከ ቅዱስ ለዓለም ዓለም ።

፻፩ ፤ ይ. ካ. ሀበነ ንኅፀር በዘዚአከ መንፈስ ቅዱስ ወፈውስነ በዝንቱ ጵርስፎራ ከመ ብከ ንሕየው

ዘለኵሉ ዓለም ወለዓለመ ዓለም ።

ይ. ሕ. ከማሁ ።

፻፪ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ። ወይትባረክ ስ

መ ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፻፫ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፻፬ ፤ ይ. ካ. ጸሎተ ፈትቶ ።

ወካዕበ ነአኵቶ ለእግዚአብሔር አኃዜ ኵሉ አቡሁ ለእግዚእነ ወአምላክነ ወመድኃኒነ ኢየሱ

ስ ክርስቶስ እስመ ውእቱ ረስየነ ድልዋነ ይእዜኒ ከመ ንቁም ውስተ ዝንቱ መካን ቅዱስ ወ

ንጽሕ ወናንሥእ እደዊነ ኀበ መልዕልት ወንትቀነይ ለስሙ ቅዱስ ።

፻፭ ፤ ኪያሁ ካዕበ ንስአሎ ከመ ይረስየነ ድልዋነ ለዕርገት ወለተሳትፎ ምሥጢራቲሁ መለኮታዊት

እንተ ኢትመውት ሥጋ ቅዱስ ወደመ መሢሑ ክቡር አኃዜ ኵሉ እግዚአብሔር አምላክነ ።

፻፮ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፻፯ ፤ ይ. ካ. እግዚእ እግዚኦ እግዚአብሔር አምላክነ ዐቢይ ዘለዓለም ወመድምም ስብሐቲሁ ክቡ

ር ዘየዐቅብ ኪዳኖ ወምሕረቶ ለእለ ያፈቅርዎ በኵሉ ልቦሙ ።

፻፰ ፤ ዘጸገወነ መድኃኒተ እምኃጣውኢነ በዋሕድ ወልዱ ኢየሱስ ክርስቶስ እግዚእነ ሕይወተ ኵሉ

ረዳኢ ለእለ ይጐይዩ ኀቤሁ ወተስፋሆሙ ለእለ ይጸርሑ ኪያሁ ።

፻፱ ፤ ዘይቀውሙ ቅድሜሁ ፼ አእላፋት ወትእልፊተ አእላፋት መላእክት ወሊቃና መላእክት ቅዱሳ

ን ሱራፌል ወኪሩቤል ወኵሉ ጉባኤ ዘኢይትኌለቍ እምኃይላት ሰማያውያን ።

፻፲ ፤ ኦ እግዚአብሔር ዘቀደስከ ዘንተ ቍርባነ ዘሥሩዕ ቅድሜከ በርደተ መንፈስ ቅዱስ ላዕሌሁ አ

ንጽሐነ ኦ ሊቅነ እምኵሉ አበሳነ ዘኅቡእ ወዘገሀድ ።

፻፲፩ ፤ ወኵሎ ሕሊና ዘኢያሥምር ኂሩተከ ኦ እግዚአብሔር መፍቅሬ ሰብእ አርሕቅ እምኔነ ወአ

ንጽሕ ነፍሰነ ወሥጋነ ወመንፈስነ ወአልባበነ ከመ በልብ ንጹሕ ወበብርህት ነፍስ ወበከናፍር

ፍሡሓት ንትሀበል ህየንቴሁ ዘእንበለ ኀፍረት ከመ ንጸውዕ动 ኦ አብ ቅዱስ አቡነ ዘበሰማያ

ት ።

፻፲፪ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ፤ ወ

ይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሜነ ዚአሁ ለክርስቶስ ንገኒ ።

፻፲፫ ፤ ይ. ዲ. ንፍቅ አርኅዉ ኆኃተ መኳንንት ።

፻፲፬ ፤ ይ. ዲ. እለ ትቀውሙ አትሕቱ ርእስክሙ ።

፻፲፭ ፤ ይ. ካ. ናሁ ሀሎ ምስሌነ ዮም ዲበ ዝንቱ ማዕድ አማኑኤል በግዑ ለእግዚአብሔር ዘያአት

ት ኃጢአተ ዓለም ወሃቤ ቃሉ ዲበ መናብርት ።

፻፲፮ ፤ ወኵሉ ሠራዊተ መላእክትእለ ይቀውሙ ቅድሜሁ ይጸርሑ ወይባርክዎ ወሊቃነ መላእክት

ያደንኑ ወይሰግዱ ለበዓለ ዐቢይ ስም ዘኢያስተርኢ ።

፻፲፯ ፤ ፬ቱ እንስሳ ሰባሕያን ወመዘምራን እል ይጸውሩ መንበሮ ይጸርሑ ወይባርክዎ ፳ወ፬ ካህና

ት ዘበእደዊሆሙ ማዕጠንተ ወርቅ ምሉዓነ ዕጣን ዘውእቱ ጸሎተ ንጹሓን ያዐርጉ ዲበ መ

ልዕልት መሥዋዕተ ውኩፈ ቅድመ ሕያው እስከ ለዓለመ ዓለም ።

፻፲፰ ፤ ደናግል ንጹሓን እለ ሐፀቡ አልባሲሆሙ በደመ በግዑ ዘውእቶሙ ፲ ወ፬ ፼ ወ፵ ፻ ይሴ

ብሕዎ ወይባርክዎ ለእግዚአብሔር ፀባዖት እንዘ ይብሉ ።

አሜን ሃሌ ሉያ ቅዱስ እግዚአብሔር አብ ፀባዖት አሜን ።

ሃሌ ሉያ ቅዱስ ወልድ ዋሕድ ኢየሱስ ክርስቶስ እግዚእነ አሜን ።

ሃሌ ሉያ ቅዱስ መንፈስ ቅዱስ ጰራቅሊጦስ መጽንዒ አሜን ።

ሃሌ ሉያ ቅድስት ወኅሪት ወላዲተ አምላክ ማርያም ድንግል አሜን ።

ሃሌ ሉያ ንጽሕት ወኅሪት ዓዲ ዛቲ መሥዋዕት አሜን ሃሌ ሉያ ።

፻፲፱ ፤ ወበእንተ ዝንቱ መድኃኒነ ይኬልሕ እንዘ ይብል እስመ ሥጋየኒ መብልዐ ጽድቅ ዘበአማን

ዘበልዐ ሥጋየ ወሰትየ ደምየ ይሄሉ ምስሌየ ወአነሂ ካዕበ እሄሉ ምስሌሁ ።

፻፳ ፤ ከመ በልብ ንጹሕ ወበከናፍር ፍሡሓት ንድፍር በሞገስ ወንበል ኦ እግዚአብሔር አብ ቅዱ

ስ አቡነ ዘበሰማያት ።

፻፳፩ ፤ ይ. ዲ. ስግዱ ለእግዚአብሔር በፍርሃት ።

፻፳፪ ፤ ይ. ሕ. ቅድሜከ እግዚኦ ንሰግድ ወንሴብሐከ ።

፻፳፫ ፤ ይ. ካ. ጸሎተ ንስሓ ።

፻፳፬ ፤ ይ. ዲ. ነጽር ።

፻፳፭ ፤ ይ. ካ. ቅድሳት ለቅዱሳን ።

፻፳፮ ፤ ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፻፳፯ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፳፰ ፤ ወእምዝ ያንሥእ ካህን ኅብስተ ፍጹመ በእዴሁ ወይበል ።

እግዚኦ መሐረነ ክርስቶስ ፫ ጊዜ በልዑል ዜማ ። ፲ ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፻፳፱ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፴ ፤ ወእምዝ ተመይጦ መንገለ ሕዝብ ይ. ካ. እግዚአብሔር አምላክነ ።

፻፴፩ ፤ ወእምድኅረ ተመጠዉ ።

ይ. ካ. ኀዳፌ ነፍሰ ። አሜሃ መልዐ ፍሥሓ አፉነ ። ወተኀሥየ ልሳንነ ዘነሣእነ እምዝንቱ

ምሥጢር ዘኢይማስን ።

፻፴፪ ፤ ኦ እግዚኦ ዘዓይን ኢርእየ ወእዝን ኢሰምዐ ውስተ ልበ ሰብእ ዘኢተሐለየ ዘእስተዳሎከ አ

ምላክ ለእለ ያፈቅሩ ስመከ ቅዱስ ።

፻፴፫ ፤ ወከሠትከ ለነ ለሕፃናት ንኡሳን ለውስተ ቤተ ክርስቲያንከ ቅድስት ። ኦ አብ እስመ ዝንቱ

ሥምረት ዘኮነ በቅድሜከ እስመ መሀሪ እንተ እግዚአብሔር አምላክነ ።

፻፴፬ ፤ ይ. ዲ. ጸልዩ ።

፻፴፭ ፤ ይ. ካ. ወለከ ንፌኑ አኰቴተ እስከ አርያም ስብሐት ወክብር ለአብ ወወልድ ወመንፈስ ቅ

ዱስ ይእዜኒ ወዘልፈኒ ወለዓለመ ዓለም ፤

ይ. ሕ. አሜን ።

፻፴፮ ፤ ይ. ካ. አንብሮ እድ አግብርቲከ እግዚኦ እሉ እለ ይትቀነዩ ለከ ወይጼውዑ ስመከ ቅዱስ

ወአትሐቱ አር እስቲሆሙ ቅድሜከ ኅድር ላዕሌሆሙ እግዚኦ ወሑር ምስሌሆሙ ። ወርድኦ

ሙ ውስተ ኵሉ ምግባረ ሠናይ ። ወአንጽሕ ልቦሙ እምኵሉ ምግባረ እኩይ ምድራዊ ።

፻፴፯ ፤ ወሀቦሙ ይሕየዉ ወየሐልዩ ዘለዓለም ሕይወተ ወይለብዉ ዘያሠምረከ በወልድከ ዋሕድ እ

ግዚእነ ወአምላክነ ወመድኃኒነ ኢየሱስ ክርስቶስ ዝንቱ ዘንሕነ ኵልነ ንጸርሕ ኀቤሁ ወን

ብል መሐረነ እግዚአብሔር መድኃኒነ ለዓለመ ዓለም ፤ አሜን ።

ቅዳሴ ጎርጎርዮስ ።

፩ ፤ ይ. ዲ ጸልዩ በእንተ አበዊነ ጳጳሳት ወአበዊነ ኤጲስቆጶሳት ወአበዊነ ቀሳውስት ወአኀዊነ ዲያቆ

ናት ጸልዩ ውሉዶ ዛቲ ቤተ ክርስቲያን በእንተ መሃይምናን ወመሃይምናት ። ወካዕበ ጸልዩ በ

እንተ ደናግል ወመዓስባት በእንተ አእሩግ ወሕፃናት በእንተ ደቂቅ ወወራዙት ቁሙ ሠናየ ቁ

ሙ ከመ ሰላሙ ለእግዚአብሔር የሀሉ ምስሌክሙ ።

፪ ፤ አኰቴተ ቍርባን ዘቅዱስ ጎርጎርዮስ ኤጲስ ቆጶስ ዘኑሲስ እኁሁ ለባስልዮስ ጸሎቱ ወበረከቱ የ

ሀሉ ምስለ ኵልነ ሕዝበ ክርስቲያን ለዓለመ ዓለም አሜን ።

፫ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፬ ፤ ይ. ካ. ነአኵቶ ለገባሬ ሠናያት ላዕሌነ እግዚአብሔር መሐሪ አቡሁ ለእግዚእነ ወአምላክነ ወ

መድኃኒነ ኢየሱስ ክርስቶስ ።

፭ ፤ ነአኵተከ አምላክ ቅዱስ አምላክ መሐሪ አምላክ መስተሣህል ርሑቀ መዓት ወብዙኀ ምሕረት

ወጻድቅ እንተ ውእቱ አምልክነ ዘእንበለ ጥንት ወመድኃኒነ ዘእንበለ ተፍጻሜት ።

፮ ፤ የማነ እዴሁ እሳት ወሥልጣነ ቃሉ ዘኢይትነሠት አልቦ ኍልቍ ለኑኀ ዘመኑ ወአልቦ ወሰን ለ

ራኅበ ምኵናኑ ።

፯ ፤ አልቦ አድልዎ በኀቤሁ ወኢነሢአ ገጽ ለአውሥኦተ ቃሉ ኢየኀፍሮ ለባዕል እንበይነ ብዕሉ ወኢ

ይሰድዶ ለነዳይ መንገለ ገጽ ዘአፍኣ ።

፰ ፤ እስመ እንተ ውእቱ ረኣዬ ኅብኣት እምትካት ወነጻሬ ነገር እስከ እስትንፋስ ደኃሪት ።

፱ ፤ ይ. ዲ. ንነጽር ሥነ ስብሐቲሁ ለአምላክነ ።

፲ ፤ ይ. ካ. ዝውእቱ ዘገብረ ሰማየ ወዝውእቱ ዘሣረረ ምድረ አልቦ ዕመቅ ለመለኮቱ አልቦ ላዕል

ወአልቦ ታሕት አልቦ ኑኅ ወግድም አልቦ የማን ወአልቦ ፀጋም ወአልቦ ማእከል አላ ምሉዕ

ውእቱ ውስተ ኵሉ አጽናፈ ዓለም ።

፲፩ ፤ ሥውር ውእቱ እምሕሊና ኵሎሙ መላእክት አልቦ ዘየአምሮ ለህላዌሁ ወአልቦ ዘይኌልቆ ዘ

ለሐኮ በእዴሁ ።

፲፪ ፤ ይ. ዲ. እለ ትነብሩ ተንሥኡ ።

፲፫ ፤ ይ. ካ. መጽአ እመልዕልተ ሰማይ ጠፈሩ እተሠገወ ኀቤነ ወተሰብአ ኀበ ዘቀዳሚ ተግበሩ ወረ

ደ እንዘ ኢየዐርቅ በተድላ መለኮት ወአሕየወነ በሞተ ዚአሁ ።

፲፬ ፤ ይ. ዲ. ውስተ ጽባሕ ነጽሩ ።

፲፭ ፤ ይ. ካ. ናንቀዐዱ ኀቤከ አዕይነተ አልባቢነ ወደንን ለከ ቀፈተ ልብነ ግናይ ለከ ስብሐት ለ

መንግሥትከ ወናቅርብ ለከ ዕጣነ ንጹሕ ምስለ ሊቃነ መላእክቲከ ።

በዝየ ዕርገተ ዕጣን ።

፲፮ ፤ ይ. ሕ. ተዘከረነ እግዚኦ በውስተ መንግሥትከ ።

፲፯ ፤ ይ. ካ. ንሰፍሕ ለከ አእዳወ መዝራዕት ወንጹልል ዲበ ዝንቱ መሥዋዕት «እማሬ ።»

፲፰ ፤ ሐመ በፈቃዱ ወተሰቅለ በሥምረቱ ወሞተ በምክረ አቡሁ ወተንሥአ በሣልስት ዕለት ዐረገ በ

ስብሐት ውስተ ሰማያት ከደነ ሰማያተ ሥኑ ወመልዐ ምድረ ስብሐቲሁ ።

፲፱ ፤ ይ. ዲ. አውሥኡ ።

፳ ፤ ይ. ሕ. ቅዱስ ቅዱስ ቅዱስ እግዚአብሔር ፀባዖት ፍጹም ምሉዕ ሰማያተ ወምድረ ቅድሳተ ስ

ብሐቲከ ።

፳፩ ፤ ይ. ካ. በሉኆሳስ ኦ እግዚእየ ሊቅ ሱታፌ ቀዳማዊ ወደኃራዊ አንተ ውእቱ ኅብስተ ሕይወት

ዘወረድከ እምሰማያት ፈኑ መንፈስ ቅዱስ ወኃይለ ዲበ ዝንቱ ኅብስት ወላዕለ ዝ ጽዋዕ ዘይ

ቄድስ ነፍሰነ ወሥጋነ ወመንፈሰነ ከመ ንኩን ንጹሓነ ቦቱ እምኵሉ ኃጣውኢነ ። ወንቅረብ

ለነሢአ ምሥጢርከ ቅዱስ እስመ ለከ ይእቲ መንግሥት ወኃይል ወስብሐት ወስግደት ለዓለ

መ ዓለም ።

፳፪ ፤ በልዑል ዜማ ይካ ኦ አምላክ ዘለዓለም ቀዳማዊ ወደኃራዊ ቀዳማዊ ዘእንበለ ጌሠም ወደኃ

ራዊ ዘእንበለ ትማልም ብሉየ መዋዕል ዘእንበለ ዮም ።

፳፫ ፤ የዐቍር ማየ በከርሠ ደመና ወያወርድ ዝናመ እምከርሠ ማኅፀና ያዐርግ ዐቀበ መንገለ ሰማ

ያት ወያወርድ ዝናመ ለሲሳየ ኵሉ ፍጥረት ። ይገብር በከመ ሐለየ ይፌጽም በከመ ፈቀደ

።

፳፬ ፤ ፫ቱ ዕደው ሀለዉ ኀቤነ አኃዝያነ ኵሉ ዓለም በአሐቲ ምክር ወበአሐቲ ሥልጣን ወበአሐቲ

ፅምረት ።

፳፭ ፤ ኅብረ ምስለ አቡሁ ሰማያተ ገብረ አልቦ ከማከ መሐሪ ወአልቦ ዘከማከ በሥልጣነ ቃሉ ተዓ

ጋሢ ።

፳፮ ፤ ይ. ሕ. በከመ ምሕረትከ አምላክነ ወአኮ በከመ አበሳነ ፫ተ ጊዜ ።

፳፯ ፤ ይ. ካ. ግሩም ውእቱ እምግሩማን ወልዑል ውእቱ እምልዑላን ወጽኑዕ ውእቱ እምአርእስተ

አድባር ።

፳፰ ፤ ክቡር ውእቱ ዘይነብር መዕልተ አርያም ዕሙቅ ውእቱ ዘይነብር መትሕተ መዕምቅት ሠረገ

ላሁ በረድ ወራኅበ ዘውሩ በእሳት ሕፁር ።

፳፱ ፤ ወማእከሉ ዘምሉዕ ጢስ አልቦ ዘይበውእ ወአልቦ ዘይወፅእ እንበለ ውእቶሙ ግሩማነ ራእይ

እንስሳ እለ ፮ቱ ክንፊሆሙ ወእንተ ኵለንታሆሙ ምሉዓነ አዕይነት ።

፴ ፤ ይ. ዲ. አንሥኡ እደዊክሙ ቀሳውስት ።

፴፩ ፤ ይ. ካ. ነሥአ ኅብስት በእደዊሁ ዘተቀነወ ወበዘለሐኮ ለአዳም አቡነ ንጹሕ ውእቱ ዘእንበለ

ኃጢአት ወጽሩይ ውእቱ ዘእንበለ ተምያን ።

በዝየ ያንሥእ ኅብስተ ።

፴፪ ፤ ይ. ሕ. ነአምን ከመ ዝንቱ ውእቱ በአማን ነአምን ።

፴፫ ፤ ይ. ካ. አእኰተ ባረከ ። ቡራኬ ፫ተ ጊዜ ። ወፈተተ ።

ወእምዝ ያንቅዖ ለኅብስት ኀበ ፭ ገጽ ንስቲተ እንዘ ኢይሌልዮ ።

ወወሀቦሙ ለአርዳኢሁ ወይቤሎሙ ንሥኡ ብልዑ ዝኅብስት «እማሬ ፡» ሥጋየ ውእቱ መብ

ልዐ ጽድቅ ዘበአማን ዘይትወሀብ ለመድኃኒተ ኵሉ ዓለም ።

ዘበልዖሂ የሐዩ እስከ ለዓለመ ዓለም ።

፴፬ ፤ ይ. ካ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፴፭ ፤ ይ. ካ. ወካዕበ ነጸረ ዲበ ዝንቱ ጽዋዕ «እማሬ ፡» ማየ ሕይወት ምስለ ወይን አእኰተ ባረ

ከ ። ቡራኬ ፫ተ ጊዜ ወቀደሰ ወመጠዎሙ ለእሊአሁ ሐዋርያቲሁ ወይቤሎሙ ንሥኡ ስትዩ

ዝጽዋዕ ደምየ ውእቱ ስቴ ሕይወት ዘበአማን ።

ዘሰትየ እምኔሁ ቦ ሕይወት ዘለዓለም ንሥኡ ስትዩ እምኔሁ ኵልክሙ ይኩንክሙ ለሕይወት

ወለመድኃኒት ።

ወይነክንኮ ለጽዋዕ በትእምርተ መስቀል በእዴሁ ዘየማን ።

፴፮ ፤ ይ. ሕ. አሜን አሜን አሜን ።

ይ. ካ. እለ ተጋብእክሙ ውስተ ዛቲ ቤተ ጸሎት ምጽላየ ኵሎሙ መሃይምናን ወመሃይምና

ት ።

፴፯ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአተከ ንሴ

ብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፴፰ ፤ ይ. ካ. ቀዳሚሁ ቃል ። ውእቱ ቃል ቃለ እግዚአብሔር ። ውእቱ ቃል ሥጋ ኮነ ወኀደረ ላ

ዕሌነ ወሠወሮ እምኔነ ።

፴፱ ፤ ልብሰ ሥጋ ዘይማስን ወረስዮ ዘኢይማስን ወበይእቲ ሥጋ ተቀሥፈ ዘኢይትቀሠፍ አምላክ

።

፵ ፤ ንዑ ትርእዩ ዘንተ ቅሥፈተ እለ ትሳተፉ ሕማመ ቢጽክሙ ወእለ ትትዌከፉ ሕማመ ፍቁራኒክ

ሙ ። ዕፁብ ወእቱ ለዘይሬእዩ በዓይን ወመድምም ውእቱ ለዘይሰምዖ በእዝን ። ንዑ ትር

እዩ ጽፍዓተ መላትሕ እምገብር ወተኰርዖተ ርእስ በበትር በዐውደ ሊቃነ ካህናት ።

፵፩ ፤ ንዑ ትርእዩ አክሊለ ዘሦክ ዘአስተቀጸልዎ ለማሕየዌ ኵሉ ።

፵፪ ፤ ንዑ ናስተብርክ ለባሕቲቱ ኵልክሙ ሠራዊተ መላእክት እለ ትሠርሩ መልዕልተ አየራት ወ

እለ ትትፌነዉ ኀበ ፀሓይ ወወርኅ ወከዋክብት ወእለሂ ተዐርጉ ኀበ አብሕርት ወቀላይት ።

፵፫ ፤ ባሕር ርዕደት ወማየ ተከዚ ጐየት ሶበ ርእየት ጽፍዓተ መላትሒሁ ለአምላክ ፀሓይ ጸልመ

ወወርኅ ደመ ኮነ ወከዋክብት እምዕበየ ብርሃኖሙ ተዐርቁ ።

፵፬ ፤ ሞት ፈርሀ ወዲያብሎስ ወድቀ ወኢሲኦል ሖረት ምስለ እሊኣሃ ኅቡረ ለቀበላ አምላክ ግሩ

ም ።

፵፭ ፤ ንዑ ትርእዩ ዕፁብ ነገረ ዘተገብረ ውስተ ቤተ ጸሎት ጊዜ ይበውእ ሊቀ ካህናት ውስተ ውሳ

ጤ መንጦላዕት ወይብልዋ ኵሎሙ ኀባኢተ መለኮት ይእቲ ወሠዋሪተ ኵሉ ሕሊናት ። ቦአ

ኀቤሃ እግዚአ አጋዕዝት ወመናፍስት እንዘ ይጼዐን ዕዋለ አድግ ትሑት ።

፵፮ ፤ መለኮቶ አርአየ ለኵሉ ሕፃናት እለ ይብሉ ቡሩክ ዘይመጽእ በስመ እግዚአብሔር ወቡሩክ አ

ንተ እግዚአብሔር አምላከ አማልክት ወንጉሠ እስራኤል ።

፵፯ ፤ ዑደተ ሆሣዕና አርአየ ለእሊአሁ አርዳኢሁ ወይቤሎሙ ቡሩክ በሉ እንዘ ትጸርሑ በዐቢይ ቃ

ል ሆሣዕና በአርያም ።

ይ. ሕ. ከማሁ እንዘ የዐውዱ ።

፵፰ ፤ ይ. ካ. እምሆሣዕናሁ አርአየ ተኣምረ ወመንክረ ዘኢተገብረ እምቅድመዝ ወዘኢይከውንሂ እ

ምድኅረዝ ።

ሆሣዕና በአርያም ሆሣዕና በአርያም ሆሣዕና በአርያም ።

ይ. ሕ. ከማሁ ።

፵፱ ፤ ይ. ካ. እምሆሣዕናሁ አርአየ ጸጋ ወኀይለ ወረደ እምልዑል መንበሩ እንዘ ኢያንቀለቀል እ

መሠረተ ቤቱ ።

ሆሣዕና በአርያም ሆሣዕና በአርያም ሆሣዕና በአርያም ።

ይ. ሕ. ከማሁ ።

፶ ፤ ይ. ካ. እምሆሣዕናሁ ወሀበ ፈልፈለ አንብዕ ለኃጥኣን ከመ ያጽድቆሙ ለጊጉያን ያንጽሖሙ

ለርሱሓን ወይሚጦሙ ለስሑታን ። ሆሣዕና በአርያም ሆሣዕና በአርያም ሆሣዕና በአርያም ።

፶፩ ፤ ይ. ካ. እምሆሣዕናሁ ጸገወ ብርሃነ ለእዉራን ዳግመ ዘኢይጠፍዕ ዘኢይክል ዓለም ነሢኦቶ ።

፶፪ ፤ እምቅድመ ሒሊና የአምር ወእምቅድመ ሕሊና ይፈትን ወአልቦ ዘይትነኀብኦ ።

፶፫ ፤ ይ. ዲ. በእንተ ብፁዕ ወቡሩክ ወክቡር ርእሰ ሊቃነ ጳጳሳት አባ እገሌ ወብፁዕ ሊቀ ጳጳስነ

አባ እገሌ ።

አባ ቲቶ አባ ፊልሞና ወአባ እንድራኒቆስ ወአባ ባስሊቆስ ። በእንተ እሉ አግብርቲከ አበዊነ

ጳጳሳት ወአበዊነ ኤጲስቆጶሳት ወአበዊነ ካህናት ወአኀዊነ ዲያቆናት ርቱዓነ ሃይማኖት ።

፶፬ ፤ ወለእሉ ሕዝብከ መሐሮሙ ወለኵሎሙ አዕርፍ ነፍሶሙ ወተሣሃሎሙ እወ እግዚኦ አምላክነ

ኅድግ ሎሙ አበሳሆሙ ወኢትነጽር ምግባረ ኃጢአቶሙ ። እለ ይቀርቡሂ ለነሢአ ሥጋከ ቅ

ዱስ ወለእለ ኢይቀርቡሂ ይቅረቡ አዝዞሙ በትእዛዘ ቃልከሰ ኵሉ ይነጽሕ ።

፶፭ ፤ ለእሉኒ ወለኵሎሙ አዕርፍ ነፍሶሙ ወተሣሃሎሙ ውስተ ሕፅነ አብርሃም ይስሐቅ ወያዕቆ ወ

በእንተ እለ ተድኅሩ ውስተ ዛቲ እምነ ቤተ ክርስቲያን መሐሮሙ ወተሣሃሎሙ ለኵሎሙ ለ

ዓለመ ዓለም ።

፶፮ ፤ ይ. ካ. ንፍቅ ህየነተ ጸሎተ ቡራኬ ።

ኦ ሥሉስ ቅዱስ አኃዜ ኵሉ ዓለም ዘገበርከ ዐቢየ ወመንክረ በሥልጣነ ቃልከ ።

፶፯ ፤ ባርክ ምሥራቀ ወምዕራበ ሰሜን ወደቡበ መስዐ ወአዜበ ። ባርክ ሰማየ ወምድረ ወባሕረ ወ

አፍላገ ወአንቅዕተ ማያት ወኵሎ ዓይነ ማይ ።

፶፰ ፤ ባርክ ነፍሳተ ሰማይ ወዝናማተ ። ባርክ ፀሓየ ወወርኀ ወከዋክብተ ባርክ አድባረ ወአውግረ

ዕፀወ ወሰብለ ወፍሬያተ ምድር ።

፶፱ ፤ ባርክ እለ ሀለዉ በታሕተ ሰማይ ወእለሂ ሀለዉ በታሕተ ምድር ። ክርስቶስ አምላክነ ምላዕ

ውስተ ልቦሙ ፈሪሆተ ስምከ ወአስተናብር ሕይወቶሙ እስከ ለዓለመ ።

ቡራኬ ፫ተ ጊዜ ላዕለ ሕዝብ ።

፷ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስት

ወዲያቆናት ወኵሎሙ ሕዝበ ክርስቲያን ።

፷፩ ፤ ይ. ካ. ለእሉኒ ወለኵሎሙ አግብርቲከ ወአእማቲከ አዕርፍ ነፍሳተ አበዊሆሙ ወአበዊነ ጳጳ

ሳት ቅዱሳን ። አቡነ ጳውሎስ ወአቡነ ጴጥሮስ ወአቡነ አባ ያዕቆብ ጳጳስ ወአቡነ ክቡር ጳጳ

ስ አባ ማቴዎስ ። ዮሐነስ ወስምዖን ወያዕቆብ ወልደ እልፍዮስ ወያዕቆብ ሐዋርያ እኁሁ ለ

እግዚእነ ኤጶስቆጶስ ዘኢየሩሳሌም ።

፷፪ ፤ በእንተ እሉ አግበርቲከ ማርቆስ ወሉቃስ ቲቶ ፊልሞና ወቀሌምጦስ ባስልዮስ ወአትናሲስ ወ

ኤጲፋንዮስ ወኤጲስቆጶስ አባ ሕርያቆስ ወአቡነ ክብሩ ሊቀ ጳጳሳት አባ ዮሐንስ ወአቡነ ጳጳስ

አባ ሲኖዳ ።

ከመ ታሠኒ ሕይወቶሙ ወታፄኑ ወትረ መዓዛ ዕጣኖሙ ወትምሕረነ ኪያነሂ በጸሎተ ዚአሆ

ሙ ለዓለመ ዓለም ።

፷፫ ፤ መቅድመ አዕርፍ ነፍሳተ አበዊነ ጳጳሳት ወአበዊነ ኤጲስቆጶሳት እለ አዕረፉ ውስተ ዛቲ ቤተ

ክርስቲያን ቀሳውስት ወዲያቆናት አናጕስጢስ ወመዘምራን ወአፃውያነ ኅዋኅው ኅቡረ ። እ

ስመ አንተ እግዚኦ ማዕምረ ኅቡኣት አንሥኦሙ በትንሣኤከ ቅድስት ።

፷፬ ፤ ወለነሂ እለ ተጋባእነ ለነሢአ ሥጋከ ቅዱስ ወለሰትየ ደምከ ክቡር አቁመነ በየማንከ ምስለ

እለ ገብሩ ፈቃደከ ።

፷፭ ፤ አልሕቅ ሕፃናቲነ ወወራዙቲነ ወአንኅ መዋዕሊሆሙ እስከ ርስዓነ ወኢታንዲ ብዑላኒነ ወአብ

ዕል ነዳያኒነ ። ፈውስ ድዉያኒነ ወኢታድዊ ሕያዋኒነ ተሣሃል ዘሞተ ወመሐር ዘሐይወ ።

፷፮ ፤ ይ. ሕ. እግዚኦ መሐረነ እግዚኦ መሐከነ እግዚኦ ተሣሃለነ ።

፷፯ ፤ ይ. ካ. ባርክ ርእስየ ። ቡራኬ ላዕለ ኅብስት ፩ ጊዜ ።

ወቀድስ ነፍስየ ። ብራኬ ላዕለ ጽዋዕ ፩ ጊዜ ።

ወአንጽሕ ሥጋየ ። ቡራኬ ላዕለ ፪ሆሙ ፩ ጊዜ ።

ለነሢአ ሥጋከ ማሕየዊ ወለሰትየ ደምከ ደመ ምሥጢር መለኮታዊ ።

፷፰ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፷፱ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፸ ፤ በዝየ ይሕትም ሥጋ በደም ጠሚዖ በአጽባዕቱ ።

ይ. ካ. ደሚረከ ተሀቦሙ ለእለ ይነሥኡ እምኔሁ ይኩኖሙ ለሕይወት ወለመድኃኒት ዘለዓለም

ይ. ሕ. አሜን ።

፸፩ ፤ ይ. ካ. ሀበነ ንኅበር በዘዚአከ መንፈስ ቅዱስ ወፈውሰነ በዝንቱ ጵርስፎራ ከመ ብከ ንሕየው

ዘለኵሉ ዓለም ወለዓለመ ዓለም ።

ይ. ሕ. ከማሁ ።

፸፪ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፸፫ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፸፬ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፸፭ ፤ ይ. ካ. ጸሎተ ፈትቶ ።

እግዚአብሔር ዘተናገረ ምስለ አቡነ አብርሃም በላዕለ ዕፀ ምንባር እንዘ ይብል ኦ አብርሃም

ኦ አብርሃም ኦ አብርሃም አነ ውእቱ አምላክከ አምላከ አበዊከ ወኢኮንኩ ባዕደ አምላከ ።

፸፮ ፤ ወኩን ዐቃቤ ትእዛዝየ ወቃለ ዚአየ ዘነገርኩከ ወአነ እሁቦሙ ምድረ ለደቂቅከ ወአበዝኆሙ

ለዘርዕከ ከመ ኮከበ ሰማይ ወከመ ኆፃ ዘድንጋገ ባሕር ።

፸፯ ፤ ተንሥእ ኦ አብርሃም ወንሣእ መሶበ ኅብስት ወጻሕበ ወይን ወግበር ሐፂነ ወ፪ት እምደቂቅከ

ምስሌከ ወዕርግ ዲበ ደብር ወጸውዖ ለካህን ዘስሙ መልከ ጼዴቅ ወጸውዖ ፫ተ ጊዜ እንዘ

ትብል ኦ ብእሴ እግዚአብሔር ኦ ብእሴ እግዚአብሔር ኦ ብእሴ እግዚአብሔር ። ወሶቤሃ ይ

ወጽእ ብእሲ ዘምፍርህ ጥቀ ወሶበ ርኢኮ ኢትፍራህ ።

፸፰ ፤ ወተንሥአ አብርሃም በከመ ነበቦ እግዚአብሔር ወነሥአ ምስሌሁ መሶበ ኅብስት ወጻሕበ ወ

ይን ወክልኤተ እምደቂቁ ። ወገብረ ሐፂነ ወዐርገ ዲበ ደብር ወጸርሐ እንዘ ይብል ኦ ብእሴ

እግዚአብሔር ኦ ብእሴ እግዚአብሔር ኦ ብእሴ እግዚአብሔር ፃእ ። ወእምዝ ወፅአ ብእሲ

ዘመፍርህ በሕቁ ወሶበ ርእዮ አብርሃም ወጽቀ በገጹ ወኮነ ከመ ምውት ።

፸፱ ፤ ወሰፍሐ እዴሁ መልከ ጼዴቅ ወአንሥኦ ወይቤሎ ተንሥእ ኦ አብርሃም ወኢትፍራህ እስመ

እግዚአብሔር ዘፈነወከ ኀቤየ ውእቱ ይቤለኒ ይመጽእ ኀቤከ ።

፹ ፤ ወተንሥአ አብርሃም ወተናገሩ ፪ሆሙ ዕበያቲሁ ለእግዚአብሔር አምላክነ ።

፹፩ ፤ ይ. ዲ ጸልዩ ።

ይ. ሕ. አቡነ ዘበሰማያት ።

፹፪ ፤ ይ. ካ. ወተነሥአ አብርሃም ወነሥአ መቅረፀ ወቀረፀ አጽፋረ እደዊሁ ወአገሪሁ ወሥእርት

ርእሱ ።

ወተንሥአ መልከ ጼዴቅ ወነሥአ መሶበ ኅብስት ወጻሕበ ወይን ወአንሥአ አዕይንቲሁ ውስተ

ሰማይ አእኰተ ባረከ ወፈተተ ወወሀቦሙ በረከተ ለአብርሃም ። ወለደቂቁ ።

፹፫ ፤ ኦ እግዚአብሔር አምላክነ ዘተወከፍከ ቍርባነ ዝኩ ጻድቅ ተወከፍ ኀቤከ ዘንተ መሥዋተነ

ወአንጽሐነ በፍጹም ነፍስ ወሥጋ ወምንፈስ ወሕሊና ከመ በልብ ንጹሕ ወበፍርሃተ ነፍስ ንን

ብብ ዘእንበለ ጽርዓት ወኢፍርሃት ወከመ ንበል ኦ እግዚአብሔር ቅዱስ አቡነ ዘብሰማያት

።

፹፬ ፤ ይ. ካ. ናስተበቍዐከ ኦ አብ ቅዱስ ወኄር ዘያፈቅር ኂሩተ ኢታብአነ ውስተ መንሱት ወኢ

ይቅንየነ ስሕተት አላ አድኅነነ እምኵሉ ምግባረ እኩይ ወእምሕሊናሁ ወጽርዓታቲሁ ወመና

ግንቲሁ ወሁከታቲሁ ።

፹፭ ፤ ወአብጥሎ ለዘያሚክረነ ውስድዶ እምኔነ ወገሥጽ ሁከታቲሁ ዘተከለ ዲቤነ ወብትክ እምኔነ

ምክንያተ እንተ ትወስደነ ውስተ ኃጢአት ወባልሐነ በኃይልከ ቅዱስ በኢየሱስ ክርስቶስ እ

ግዚእነ ።

፹፮ ፤ ይ. ሕ. ሠራዊት መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ።

ወይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

፹፯ ፤ ይ. ዲ. ንፍቅ አርኅዉ ኆኃተ መኳንንት ።

፹፰ ፤ ይ. ዲ እለ ትቀውሙ አትሕቱ ርእስክሙ ።

፹፱ ፤ ይ. ካ. መልዐ ሀብታተ ጸጋ ፤ ወልድከ ዋሕድ እግዚእነ ወአምላክነ ወመድኃኒነ ኢየሱስ ክ

ርስቶስ ወአመነ በሕማሙ ማሕየዊ ወዜነወነ ሞቶ ወአመነ በትንሣኤሁ በፍጹም ምሥጢር

።

፺ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፺፩ ፤ ይ. ካ. ጸሎተ ንስሓ ።

፺፪ ፤ ይ. ዲ. ነጽር ።

፺፫ ፤ ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፺፬ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፺፭ ፤ ወእምዝ ያነሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ተ ጊዜ

በልዑል ዜማ ። ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፺፮ ፤ ይ. ዲ. እለ ውስተ ንስሓ ሀለውክሙ አትሕቱ ርእሰክሙ ።

፺፯ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፺፰ ፤ ወእምድኅረ ተመጠዉ ።

ይ. ካ. ኀዳፌ ነፍስ ።

ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶ

ስ ።

፺፱ ፤ ኦ ዘአፍቀርከ ትሕትናሁ ለእጓለ እመሕያው እምዕበዮሙ ለመላእክት ። ኦ ዘአፍቀርከ ንዴተ

ዚአሁ ለአዳም እመዛግብቲሆሙ ለነገደ አብርሃም ።

፻ ፤ ኦ ዘፈተውከ ሥነ ላህዩ ለዳዊት እመልክዐ ገጹ ለኤልያብ ወልደ ኢያቡሳዊት ። ኦ ዘለከ አፍቅ

ሮተ ሰብእ እንዘ አምላክ አንተ እግዚአብሔር አምላክነ ።

፻፩ ፤ ይ. ዲ. ጸልዩ ።

፻፪ ፤ ይ. ካ. ኀድፍ ንፍሰነ ወሥጋነ ኦ ኀዳፊ ።

ኦ አምላክ መስተሣህል አቡሁ ለእግዚእነ ወመድኃኒነ ኢየሱስ ክርስቶስ ።

፻፫ ፤ ቶሳሕከ ማየ ምስለ ወይን ነፍሰ ምስለ እሳት ወማየሂ ዘምስለ መሬት ከማሁ ቶስሕ ድካመ

ዚአነ ውስተ ጽንዐ መለኮትከ ። ወድምር ካዕበ ሕማመ ዚአነ ውስተ ሕማመ መስቀልከ ።

፻፬ ፤ ኀቤከ ንስእል ኀቤከ ናስተበቍዕ ኅቤከ ንትመሀለል ለዓለመ ዓለም ።

ይ. ሕ. አሜን ።

፻፭ ፤ ይ. ካ. አንብሮ እድ ። እግዚአብሔር አምላክነ ባርክ አግብርቲከ ወአእማቲከ እለ ፃመዉ ወ

መጽኡ ቤተ መቅደስከ ኀበ የኀድር ብዕለ ስብሐቲከ ። ባርክ እደ ወአንስተ አዕሩገ ወሕፃናተ

።

፻፮ ፤ ወኪያነሂ ደምር በኃይለ መላእክቲከ ቅዱሳን ወክድነነ በመንጦላዕተ ብርሃንከ ፤ ወሠውረነ

በዕፀ መስቀልከ ወአግኅሠነ እምኵሉ ምግባረ እኩይ ።

፻፯ ፤ ወአኅድረነ ውስተ ማኅበሮሙ ለቅዱሳን እለ ያዐርጉ ጸሎተ በኵሉ ጊዜ ወበኵሉ ሰዓት እለ

በላዕነ ሥጋከ ወእለ ሰተይነ ደመከ ይኩነነ ለሥርየተ ኃጢአት ወለሕይወት ዘለዓለም ። በ፩ዱ

ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለ

ዓለመ ዓለም አሜን ።

ቅዳሴ ኤጲፋንዮስ ።

፩ ፤ አኰቴተ ቍርባን ዘቅዱስ ኤጲፋንዮስ ኤጲስቆጶስ ዘደሴተ ቆጵሮስ ።

ጸሎቱ ወበረከቱ የሀሉ ምስለ ርዕሰ ሊቃነ ጳጳሳቲነ አባ ዕገሌ ወምስለ ሊቀ ጳጳስነ አባ ዕገሌ

ወምስለ ኵልነ ሕዝበ ክርስቲያን ወይዕቀባ ለሀገሪትነ ኢይትዮጵያ ለዓለመ ዓለም አሜን ።

፪ ፤ ይ. ካ. እግዚአብሔር ምስለ ኵልክሙ

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ዐቢይ ውእቱ እግዚአብሔር በዕበዩ ቅዱስ በቅዳሴሁ እኩት በአኰቴቱ ፤ ወስቡሕ በስብ

ሐቲሁ ።

ቀዳማዊ ውእቱ ዘኢይብልዎ እማእዜ ፤ ወማእከላዊ ውእቱ ዘኢይብልዎ እስከ ይእዜ ፤ ወደኃራ

ዊ ውእቱ ዘኢይብልዎ እስከ ዝየ ።

፬ ፤ አልቦ ጥንት ለህላዌሁ ወአልቦ ማኅለቀት ለክዋኔሁ አልቦ ኍልቍ ለመዋዕሊሁ ፤ ወአልቦ ሀሳ

ብ ለዓመታቲሁ ።

ወአልቦ ርስዓን ለውርዛዌሁ ፤ ወአልቦ ድካም ለጽንዕ ኃይሉ ወአልቦ ሙስና ለመልክኡ ፤ ወአል

ቦ ጽልመት ለብርሃነ ገጹ ።

፭ ፤ አልቦ ድንጋግ ለባሕረ ጥበቡ ወአልቦ መስፈርት ለሣህለ ትእዛዙ አልቦ ዐቅም ለስፍሐ መንግ

ሥቱ ፤ ወአልቦ ወሰን ለራኅበ ምኵናኑ ።

፮ ፤ ሥዉር ውእቱ ዘኢይረክብዎ በሕሊና ወምጡቅ ውእቱ ዘኢይጤይቅዎ በልቡና ፤ ነዋኅ ውእቱ

ዘኢይበጽሕዎ አንስርት ፤ ቀላይ ውእቱ ዘኢይፀብትዎ ዓሣት ።

፯ ፤ ልዑል ውእቱ እምአርእስተ አድባር ወዕሙቅ ውእቱ እምዕመቀ ባሕር ። ፅኑዕ ውእቱ ዘኢይትና

ስእዎ ነገሥት ፤ መዋዒ ውእቱ ዘኢይትቃወምዎ መኳንንት ።

፰ ፤ ጠቢብ ውእቱ ዘያኀጕል ምክረ ጠቢባን ማዕምር ውእቱ ዘያረስዕ ሕሊና መካርያን ኃይል

ውእቱ ዘይፈትሕ ልጓማተ ጽኑዓን ፤ ተባዕ ውእቱ ዘያደቅቅ አስናነ ኃጥኣን ወይቀጠቅጥ መዝራ

ዕተ ዕቡያን ።

፱ ፤ ክቡር ውእቱ ዘያኀሥር ገጸ መደልዋን ከሀሊ ውእቱ ዘያአትት ብርሃነ ረሲዓነ ።

፲ ፤ ዋሕድ ውእቱ ዘእንበለ ቢጽ ወብሑት ውእቱ ዘእንበለ አዝማድ ። ይትኃጐላ ሰማይት ወትማስን

የብስ ፤ ወኵሉ ይበሊ ከመ ልብስ ውእቱሰ ውእቱ ከመ እስከ ለዓለም ።

፲፩ ፤ መንክር ውእቱ ተላህያ ለባሕር መንክርሰ እግዚአብሔር ውእቱ በአርያሙ ። አልቦ ዘይመስ

ሎ ወአልቦ ዘይትዔረዮ እምኵሉ ፍጥረት ወእምኵሉ ደቂቅ አማልክት ባሕቲቱ አምላክ ወባ

ሕቲቱ እግዚእ ፤ በሕቲቱ ፈጣሪ ወባሕቲቱ ገባሪ ።

፲፪ ፤ ኢየኀሥሥ መርድአ በእንተ ኪን ዘሐለየ ወኢይፈቅድ መምክረ በእንተ ምግባር ዘፈተወ ።

የአምር ኵሎ እምቅድመ ይኩን ከመ ዘኮነ ቅድመ ወዘኢተገብረ ከመ ዘተገብረ ።

፲፫ ፤ የሐትት ሕሊና እንዘ ኢይሴአል ወይፈተን አልባበ እንዘ ኢየኀሥሥ ወይሬኢ ዘውስተ ጽል

መት ዘእንበለ ማኅቶት ።

፲፬ ፤ ወየአምሮ ለጻድቅ እንበለ ይግበር ጽድቀ ወይቤይኖ ለኃጥእ እንበለ ይግበር ኃጢአተ ይሌ

ብዎሙ ለልቡባን እንበለ ይፃኡ እምሐቌ አቡሆሙ ፤ ወይጤይቆሙ ለኃጥኣን እምከርሠ እ

ሞሙ ።

፲፭ ፤ አልቦ ዘይትኀብኦ ወአልቦ ዘይሤወሮ ወአልቦ ዘይትከበት እምኔሁ ኵሉ ክሡት በኅቤሁ ወኵ

ሉ ስጡሕ ቅድመ አዕይንቲሁ ኵሉ ጽሑፍ ውስተ መጽሐፉ ወኵሉ ጽውዕ በሕሊናሁ ።

፲፮ ፤ ይገብር ዐቢያተ ዘአልቦ ኍልቍ ክቡራተ ወመንክራተ ዘአልቦ ዐሠር ። ዕፁብ ግብሩ እምዘ

ርኢነ ወመንክር ኃይሉ እምዘሰማዕነ ወመድምም ስብሐቲሁ እምዘነገሩነ ።

፲፯ ፤ ውእቱ ገብረ ብርሃነ እምጽልመት ወየአምር ፈሊጦቶ ለደመና ይከፍሎ ለማይ ዘከመ ፈቀደ

ወይሤውር ኅሩያነ በደመና ።

፲፰ ፤ ሣረራ ለምድር ፤ ወሠርዕ አምጣኒሃ ፤ ወተከለ ከመ ወኢምን ሕላቃቲሃ ወአስተኀደረ መዓ

ዝኒሃ ።

፲፱ ፤ ሐፀረ ለባሕር በአናቅጽ አመ ወፅአት እምከርሠ እማ ፤ ወረሰየ ላቲ ደመና ልብሳ ፤ ወበጊሜ

ጠብለላ ። ወገብረ ላቲ ወሰነ ፤ ወሤመ ውስቴታ መዓፁተ ወመናሥግተ ። ወይቤላ እስከ ዝየ

ብጽሒ ወኢትትዐደዊ እምወሰንኪ ፤ ዳእሙ ይትከወስ ማዕበልኪ በውስቴትኪ ።

፳ ፤ ወበላዕሌሃ ተሠርዐ ጎሐ ጽባሕ ፤ ወኮከበ ጽባሕኒ አእመረ ትእዛዞ ውእቱ ነሥአ ዕቡረ እምድ

ር ወፈጠረ ዘሕያው ወረስዮ ይትናገር ዲበ ምድር ።

፳፩ ፤ ውእቱ በጽሐ እስከ አጽናፈ ባሕር ወአንሶሰወ ውስተ ዐሠረ ቀላይ ።

፳፪ ፤ ሎቱ ይትረኀዉ አናቅጸ ሞት እምግርማሁ ፤ ወአጸውተ ሲኦል ይደነግፁ እምከመ ርእይዎ ።

ውእቱ የአምር ራኅበ ዘታሕተ ሰማይ ወዘይከውን በመልዕልተ ሰማይ ።

፳፫ ፤ ወበትእዛዙ ይወፅእ ሐመዳ እምዝገቡ ወይትመየጥ አዜብ ዘታሕተ ሰማይ ። ያጸንዖ ለዝናም

በፍኖተ በድው ከመ ይዝንም ብሔረ ኀበ አልቦ ሰብእ ወኢይነብሮ እጓለ እመሕያው ።

፳፬ ፤ ውእቱ ዐቀመ ሙሐዘ ማይ ወያርኁ ክረምተ በበዓመት ወያመጽኦ ለሐጋይ ድኅረ በዕድሜሁ

። ውእቱ ይጼውዖ ለደመና በቃሉ ወያወሥኦ ማይ እንዘ ይርዕድ ።

፳፭ ፤ ውእቱ ይፌንዎ ለፀዓዕ ወየሐውር ወይሠጠዎ እንዘ ይብል ምንት ውእቱ ። ውእቱ ይኌልቆ

ለደመና በጥበቡ ወያጸንኖ ለሰማይ ዲበ ምድር ።

፳፮ ፤ ውእቱ ባሕቲቱ ለብሰ ኃይለ አርያም ወተረሰየ በስብሐት ወበክብር ።

፳፯ ፤ ኪያሁ ይቄድሱ ኪሩቤል እሳታውያን ወሱራፌል ልቡሳነ ብርሃነ በቃል ዘኢየዐርፍ ወበአፍ

ዘኢያረምም ወበልሳን ዘኢይደክም ። ወይብሉ ኵሎሙ ኀቢሮሙ በ፩ዱ ቃለ አውሥኦ

ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ ስብሐ

ቲከ ።

፳፰ ፤ ይ. ዲ. አውሥኡ ።

፳፱ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፴ ፤ ይ. ካ. ቅዱስ ቅዱስ ቅዱስ አንተ እግዚአብሔር እግዚኦሙ ለቅዱሳን ወመልዐ ሰማያተ ወም

ድረ ቅድሳተ ስብሐቲከ ።

፴፩ ፤ ኵሉ እምኔሁ ወኵሉ በእንቲአሁ ወኵሉ ዘዚአሁ ። ሰማይ ሎቱ ወሰማየ ሰማያት እንቲአሁ

። ራኅበ አርያም መንበረ ክቡሩ ወስፍሐ ምድር መከየደ እገሪሁ ።

፴፪ ፤ ፀሓይ ዚአሁ ወወርኅ ሎቱ ወከዋክብት ተግባረ እደዊሁ ደመናት ሐዋርያቲሁ ወነፍሳት ሠረገ

ላቲሁ ወእሳተ አየራት ነሶሳዉ ።

፴፫ ፤ ማይ ጠፈረ ቤቱ ፤ ሰሌዳ በረድ ጸፍጸፈ ዐውዱ ወብርሃናት ደባትሪሁ ፤ ወመብረቀ ሰብሐት

መንጦላዕተ ምሥዋራቲሁ ፤ ወውስተ አየራት ነሶሳዉ ።

፴፬ ፤ ዘበፀዐዕ ድምፀ ንባቡ ቃለ ነጐድጓዱ በሠረገላት ባሕር ዓመቱ ወሐይዝተ አፍላግ ቅኑያቲሁ

፤ ቍር ወአስሐትያ ገባርያነ ሥምረቱ ።

፴፭ ፤ ያዐርግ ደመናተ እም አጽናፈ ምድር ። ወገብረ መብረቅ ለጊዜ ዝናም ። ወይክዑ ዝናማት

ከመ ነጠብጣበ ማሕየብ ፤ ይዘርዎ ለጊሜ ከመ ሐመድ ፤ ወያወርድ በረደ ከመ ፍትታት ፤

ወያሕመለምል ሣዕረ ለእንስሳ ።

፴፮ ፤ ይገብር በከመ ሐለየ ፤ ወይፌጽም በከመ መጠነ ወያጠዐጥዕ በከመ ፈቃደ ፤ ያሐስም ወያ

ሤኒ ፤ ይነዲ ወያብዕል ፤ ያኀሥር ወያከብር ፤ ይቀትል ወያሐዩ ፤ ያደዊ ወይፌውስ ይኴን

ን ወያጸድቅ ።

፴፯ ፤ ለዘፈቅደ ይምሕር ወለዘፈቀደ ያዐፅብ ለዛሂ መሐረ ይምሕሮ ወለዘሂ ተሣሃለ ይሣሃሎ ።

፴፰ ፤ ይ. ሕ. በከመ ምሕረትከ አምላክነ ወአኮ በከመ አበሳነ ።

፴፱ ፤ ይ. ካ. ኄር ዘእንበለ እከይ ወየዋሕ ዘእንበለ በቀል ወዕጉሥ ዘእንበለ መዓት ጻድቅ ዘእንበለ

ኃጢአት ፤ ወንጹሕ ዘእንበለ ርስሐት ወራትዕ ዘእንበለ ጥውየት ።

፵ ፤ ወሀቢ ዘእንበለ ከልአት ወጸጋዊ ዘእንበለ ደንፅዎ ሠራዬ ኃጢአት ዘእንበለ ቂም ወቅንዓት ።

፵፩ ፤ ቅሩብ ውእቱ ለእለ ይጼውዕዎ ወገባሬ ሠናያት ለእለ ይፈርህዎ አንቀጽ ርኅው ለእለ ይጐደጕ

ድዎ ፍኖት መጽያሕት ዘእንበለ ማዕቀፍ ወዐሠር ንጹሕ ዘእንበለ አሥዋክ ።

፵፪ ፤ ውእቱ ባሕቲቱ እግዚአብሔር አምላክ አማልክት ወእግዚአ አጋዕዝት ።

፵፫ ፤ ወእምዝ ሶበ ርእየ ከመ ኢባቍዕ ለአድኅንተ ዓለም ደመ ነቢያት ቅዱሳን እምደመ አቤል

ጻድቅ እስከ ደመ ዘካርያስ ወልደ በራክዩ ፈነወ ለነ ወልዶ መድኅነ ወመቤዝወ ከመ ይሳልሕ

ወይቤዙ ወያብእ ቅድሜሁ ተዝካረ ሕያዋን ወሙታን ።

፵፬ ፤ ይ. ዲ. በእንተ ብፁዕ ።

፵፭ ፤ ይ. ካ. ንፍቅ ጸሎተ ቡራከ ።

፵፮ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስ

ት ወዲያቆናት ወኵሎሙ ሕዝበ ክርስቲያን ።

፵፯ ፤ ይ. ካ. መጽአ እንዘ ህልው በህየ ወተፈነወ እንዘ ኢይደምፅ በዝየ ።

፵፰ ፤ ይ. ዲ. እለ ትነብሩ ተንሥኡ ።

፵፱ ፤ ይ. ካ. ወረደ እንዘ ኢይትሐወስ እመንበሩ ወኢያንቅለቀል እመካኑ ።

፶ ፤ ይ. ዲ. ውስተ ጽባሕ ነጽሩ ።

፶፩ ፤ ይ. ካ. ተፀንሰ በከርሥ እንዘ ምሉዕ በኵለሄ ወተወልደ እንዘ ኢያርኁ ማኅተመ ድንግልና ።

፶፪ ፤ ይ. ዲ. ንነጽር ።

፶፫ ፤ ይ. ካ. ተሐፅነ ከመ ሕፃን ወልሕቅ በበሕቅ እስከ ወርዘወ እባምጣነ ብእሲ ።

፶፬ ፤ በ፴ ክረምት በዮርዳኖስ ተጠምቀ ከመ ያንጽሐነ እምኃጢአት በሕፅበተ ዳግም ልደት ።

፶፭ ፤ እምኀበ ዲያቢሎስ ተመከረ ርኅበ ወጸምዐ አንሶስወ ወአስተርአየ እንዘ ይሰብከ ወንጌለ መ

ንግሥተ ሰማያት ።

፶፮ ፤ በዝየ ዕርገተ ዕጣን ።

ይ. ሕ. ተዘከረነ እግዚኦ በውስተ መንግሥትከ ።

፶፯ ፤ ይ. ካ. ወእምዝ ሰፍሐ እደዊሁ ዲበ ዕፀ መስቀል ለሕማም ከመ ይፈውስ ቍስለ ሕሙማን በ

ንዝኃተ ደሙ ።

፶፰ ፤ በይእቲ ሌሊት ምሴተ ኀሙስ በጸቢሐ ዐርብ አመ ረፈቀ ውስተ ቤተ አልዓዛር ዐርኩ ።

፶፱ ፤ ይ. ዲ. አንሥኡ እደዊክሙ ቀሳውስት ።

፷ ፤ ይ. ካ. ነሥአ በእደዊሁ ኅብስተ ሥርናይ ናዕተ እምዘ አምጽኡ ሎቱ ለድራር ።

በዝየ ያንሥእ ኅብስተ ።

፷፩ ፤ ይ. ሕ. ነአምን ከመ ዝንቱ ውእቱ በአማን ነአምን ።

፷፪ ፤ ይ. ካ. አእኰተ ባረከ ። ቡራኬ ፫ተ ጊዜ ወፈተተ ።

ወእምዝ ያንቅዖ ለኅብስት ኀበ ፭ ገጽ ንስቲተ እንዘ ኢይሌልዮ ።

ወወሀቦሙ ለእሊኣህ አርዳኢሁ ወይቤሎሙ ንሥኡ ብልዑ ዝ ኅብስተ «እማሬ ፡» ሱታፌ ሥ

ጋየ ውእቱ ዘይትፌተት በአንቲክሙ ።

፷፫ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፷፬ ፤ ይ. ካ. ወካዕበ ቶስሐ ጽዋዐ ወይን ምስለ ማይ አእኰተ ባረከ ። ቡራኬ ፫ተ ጊዜ ወቀደሰ

ወመጠዎሙ ለሐዋርያቲሁ ወይቤሎሙ ንሥኡ ስትዩ ዝ ጽዋዕ ደምየ ውእቱ ዘይትከዐው

በእንቲአክሙ ።

ወይነክንኮ ለጽዋዕ በትእምርተ መስቀል በእዴሁ ዘየማን ።

፷፭ ፤ ይ. ሕ. አሜን አሜን አሜን ።

፷፮ ፤ ይ. ካ. ወዝንቱ ሥርዓት ይኩንክሙ ለተዝካረ ሞትየ ወትንሣኤየ ።

፷፯ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአትከ ንሴ

ብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፷፰ ፤ ይ. ካ. ወንሕነኒ እግዚእነ ወአምላክነ ንስእለከ ወናስተበቍዐከ ወነኀሥሥ እመነ ኂሩትከ

ኦ መፍቀሬ ሰብእ ከመ ትፈኑ ቅዱስ መንፈሰ ወኃይለ ዲበ ዝንቱ ኅብስት «እማሬ ፡» ወላዕ

ለ ዝ ጽዋዕ «እማሬ ፡»

ይረስዮ ለዝንቱ ኅብስት ። ቡራኬ ፩ደ ጊዜ ። ሥጋ ዚአከ ቅዱስ ። ወለዝ ጽዋዕ ።

ቡራኬ ፩ደ ጊዜ ። ደመ ገቦከ ነባቤ ። ወዓዲ ላዕለ ፪ሆሙ ፩ደ ጊዜ ።

ይ. ሕ. አሜን እግዚኦ መሐረነ እግዚኦ መሐከነ ፤ እግዚኦ ተሣሃለነ ።

፷፱ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ

ከመ ይጸግወነ ።

፸ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፸፩ ፤ በዝየ ይኅትም ሥጋ በደም ጠሚዖ በአጽባእቱ ።

ይ. ካ. ደሚረከ ተሀብ ለእለ ይነሥኡ እምኔሁ ይኩኖሙ ለበረከት ወለሥርየተ ኃጢአት ለፍ

ሥሓ ወለኀሤት ለሐድሶ ነፍስ ወሥጋ ወመንፈስ ወአጽንዖ ሃይማኖት እስከ አስተንፍስ ደኃሪት

።

ይ. ሕ. አሜን ።

፸፪ ፤ ይ. ካ. ሀበነ ንኅበር በዘዚአከ መንፈስ ቅዱስ ፤ ወፈውሰነ በዝንቱ ጵርስፎራ ከመ ብከ ንሕ

የው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፸፫ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፸፬ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፸፭ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፸፮ ፤ ይ. ካ. ጸሎተ ፈትቶ ።

አይቴ ብሔራ ለጥበብ ወአይቴ ማኅደራ አይቴ ደወላ ወበአይቴ ተረከበ ዐሠረ ፍኖታ ።

፸፯ ፤ መኑ ዐደወ ባሕረ ወተሣየጣ በወርቅ ቀይሕ ወመኑ ዐርገ መልዕልተ ደመናት ወአውረዳ ኢየ

አምራ መዋቲ ለፍኖታ ወኢሀወት ኅበ እጓለ እመሕያው ።

፸፰ ፤ ታረስአት እምኵሉ ሰብእ ወተኀብአት እምኵሉ አዕዋፈ ሰማይ ። እለ ኪያሃ አጥረዬ ኀበ እ

ግዚአብሔር ተዐረኩ ። ወእለ ይጸልዕዋ ያፈቅሩ ሞተ ። ትልሒ እምፀሓይ ወእምኵሉ ንብረ

ተ ከዋክብት ። ወምስለ ብርሃን እንዘ ትትቃወም ትትረከብ ከመ ቀዳሚት ይእቲ ።

፸፱ ፤ ወእንዘ በርሥዕ ሀለወት ኵሎ ትሔድስ ወበበትውልድ ውስተ ነፍሰ ጻድቃን ትትፋለስ ።

፹ ፤ ወእንዘ በርሥዕ ሀልወት ኵሎ ትሔድስ ወበበትውልድ ውስተ ነፍሰ ጻድቃን ትትፋለስ ።

፹፩ ፤ ይእቲ ትኄይሶ እምዕንቍ ክቡር ወኵሉ ክብር ኢመጠና ላቲ ምክር ወእዘዝ ። ወላቲ ጽንዕ

ወአእምሮ ወባቲ ነገሥት ይነግሡ ወባቲ ኃያላን ይጽሕፉ ጽድቀ ።

፹፪ ፤ ውስተ ፍናወ ጽድቅ ታንሶሱ ወውስተ ዐሠረ ጽድቅ ትትመያየጥ ከመ ተሀቦሙ ለእለ የአምር

ዋ ጥሪተ ወመዛግብቲሆሙ ከመ ትምላዕ ተድላ ።

፹፫ ፤ ዘኵሎ የአምር ውእቱ አእመራ ፤ ወዘኵሎ ይጤይቅ ውእቱ አሠነየ ፍኖታ ውእቱ ወሀቦ ለ

ያዕቆብ ቍልዔሁ ወለእስራኤል ቅዱሱ ወእምዝ አስተርአየት ዲበ ምድር ወአንሶሰወት ከመ

እጓለ እመሕያው ።

፹፬ ፤ ናሁ ሐነጸት ላቲ ቤተ ወቀዐመት ፮ት አዕማደ ዘብሐት ዘዚአሃ ጥብሕ ወቶስሐት ውስተ ስያሓ

ዘዚአሃ ወይነ ወአስተዳለወት ዘዚአሃ ማዕደ ።

፹፭ ፤ ፈነወት ዘዚአሃ አግብርተ በነዋኅ ስብከት እንዘ ትብል ዘአብድ ውእቱ ይትገሃሥ ኀቤየ ።

ወለእለሂ የሐጾሙ አእምሮ ትጼውዕ እንዘ ትብል ንሥኡ ብልዑ ኅብስትየ ወስትዩ ወይንየ

ወኅድግዋ ለእበድ ወሕየዉ ።

፹፮ ፤ ጥበብሰ መድኃኒነ ውእቱ ዘቤዘወነ በጥብሐ ሥጋሁ ወተሣየጠነ በንዝኀተ ደሙ ወኀረየነ ለ

መንግሥቱ ለዓለመ ዓለም ።

፹፯ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፹፰ ፤ ይ. ካ. እግዚአብሔር ዘብርሃናት እግዚአብሔር ዘሥልጣናት እግዚአብሔር ዘአርእስተ መላእ

ክት ። ነፍሰ እንተ ተአሥረት በሞት ፈታሕከ ወዘተቀነወ በጽልመት በቅንዋተ መስቀሉ ለዋ

ሕድከ አብራህከ ።

፹፱ ፤ ዘፈትሐ ሕማማተ ዚአነ ወኵሎ ክበድነ አሰሰለ ፤ ወኵሎ ማእሠረ ኃጢአትነ ፈትሐ ። ዘቅ

ጥቃጤ ዚአነ ነሣእከ እግዚኦ ወአሕዮከነ ወኮንከ ለነ ፍኖተ መካነ ሕይወት እሙስና ውስተ

ዘኢይማስን ሜጥከነ ።

፺ ፤ እግዝኦ አምላክነ አኃዜ ኵሉ አቡሁ ለእግዚእነ ወመድኃኒነ ኢየሱስ ክርስቶስ ዘመንጦላዕቱ

ብርሃን ወቅድመ ገጹ እሳት ወመንበረ ስብሐቲሁ ዘኢይተረጐም ወምዕራፈ ተድላሁ ዘኢይትነገ

ር ዘአስተዳለወ ለቅዱሳን ወመልበስቱ መዛግብተ ብርሃን ።

፺፩ ፤ ወቅዱሳነ መላእክተ ትርዒ ዘይርዕድ እይዌድስ ኵሉ በነጽሮ ይመስዎሙ ለአድባር ወስሙሂ

ተነጊሮ ይነቅዕ ማዕምቅት ።

፺፪ ፤ ዘሰማያት ከደንከ አስተጋቢአከ በእደ ዘምድር ትርዕድ ወቀላያት ኅቡረ ።

፺፫ ፤ ዘቦቱ ኵሉ ሠራዊተ ጸላዒ ይትመነደቡ ዲያብሎስ ወድቀ ወአርዌ ተከይደ ወከይሲ ተኀጕለ

።

፺፬ ፤ ወዘቦቱ አሕዛብ እለ አምኑ ብከ በርሁ ወጸንዑ ብከ እግዚኦ ዘብከ ተርእየ ሕይወት ወተስፋ

ጸንዐ ፤ ወወንጌል ተሰብከ ዘቦቱ ማሰነ ሙስና ወዘኢይማስን ጸንዐ ።

፺፭ ፤ እግዚኦ አምላክነ አኃዜ ኵሉ ረስየነ ድልዋነ ንንሣእ እምዝንቱ ኅብስት «እማሬ ፡» ሥጋ

ወልድከ ማሕየዊ ፤ ወእምዝንቱ ጽዋዕ «እማሬ ፡» ደመ መሢሕከ ነባቢ ዘቦቱ ለከ ምስሌሁ

ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም አሜን ።

፺፮ ፤ ይ. ሕ. ሠራዊተ መላእክቲሁ ለመድኃኔ ዓለም ፤ ይቀውሙ ቅድሜሁ ለመድኃኔ ዓለም ፤ ወ

ይኬልልዎ ለመድኃኔ ዓለም ፤ ሥጋሁ ወደሙ ልመድኃኔ ዓለም ፤ ወንብጻሕ ቅድመ ገጹ ለ

መድኃኔ ዓለም በአሚነ ዚአሁ ለክርስቶስ ንገኒ ።

፺፯ ፤ ይ. ዲ. ንፍቅ አርኅዉ ኆኃተ መኳንንት ።

፺፰ ፤ ይ. ዲ. እለ ትቀውሙ አትሕቱ ርእሰክሙ ።

፺፱ ፤ ይ. ካ. በግዕ ይምጻእ ንርአዮ በአዕይንት ወንጥብሖ በአእዳው ከመ ንትፈሣሕ ቦቱ ይደመር

ሥጋሁ ምስለ ዝንቱ ኅብስት ወደሙኒ ይትከዐው ውስተ ዝንቱ ጽዋዕ ።

፻ ፤ ወኢይምስሎ ለ፩ዱ እምኔነ ሶበ ይበልዕ ዘንተ ኅብሥተ «እማሬ ፡» ከመ ዘይበልዕ ሥጋ ባሕ

ቲቶ ዘእንበለ ደም ወመንፈስ ወሶበ ይሰቲ ዘንተ ጽዋዐ «እማሬ ፡» ኢይምሰሎ ለ፩ እምኔነ ከ

መ ዘይስቲ ደመ ባሕቲቶ ዘእንበለ ሥጋ ወመንፈስ አላ ፩ ውእቱ ሥጋ ወደም ወመንፈስ በከ

መ ኮነ መለኮቱ ዘምስለ ትስብእቱ ፩ደ ለዓለመ ዓለም ።

፻፩ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፪ ፤ ይ. ካ. ጸሎተ ንስሓ ።

፻፫ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፻፬ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፭ ፤ ወእምዝ ያንሥእ ካህን ኅብስተ ፍጹመ በአዴሁ ወይበል እግዚኦ መሐረነ ክርስቶስ ፫ተ ጊዜ

በዐቢይ ዜማ ። ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ። ይ. ሕ. ፪ተ ጊዜ ።

፻፮ ፤ ይ. ዲ. ውስተ ንስሓ ሀለውክሙ አትሕቱ ርእስክሙ ።

ወእምዝ ተመይጦ መንገለ ሕዝብ ።

፻፯ ፤ ይ. ካ. እግዚአብሔር አምላክነ ነጽር ዲበ እለ ውስተ ንስሓ ሀለዉ ።

ወእምድኅረ ተመጠዉ ።

፻፰ ፤ ይ. ካ. ኀደፌ ነፍስ ። ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመ

ድኃኒነ ኢየሱስ ክርስቶስ ። እስመ ኢመነነ ወኢተቈጥዐ ስእለተነ ወኢያርኀቀ ሣህሎ እምኔነ

እስመ መሐሪ ውእቱ እግዚአብሔር አምላክነ ።

፻፱ ፤ ይ. ካ. እወ እግዚኦ አምላከ ኵሉ ።

እወ እግዚኦ ንጉሠ ኵሉ ።

እወ እግዚኦ አኃዜ ኵሉ ።

እወ እግዚኦ መላኬ ኵሉ ።

እወ እግዚኦ መድኃኔ ኵሉ ።

እወ እግዚኦ መኰንነ ኵሉ ።

እወ እግዚኦ ማሕየዌ ኵሉ ።

እወ እግዚኦ መጋቤ ኵሉ ።

እወ እግዚኦ መሴስየ ኵሉ ።

፻፲ ፤ በከመ ደመርከ ሥጋ ወልድከ ውስተ ሥጋ ዚአነ ወበከመ ቶሳሕከ ደመ መሢሕከ ውስተ ደ

መ ዚአነ ከማሁ ደምር ፈሪሆተከ ውስተ አልባቢነ ወሥነ አምልኮትከ ውስተ ሕሊናነ ።

፻፲፩ ፤ ንሕነሰ ሥጋውያን ንሔሊ ሕገ ሥጋ ወንገብር ግብረ ሥጋ ወነሐውር በፍኖተ ሥጋ ። አን

ተ ባሕቱ መሀረነ ምግባረ መንፈስ ወአለብወነ ሕገ መንፈስ ወምርሐነ ለነ አንተ ፍኖተ መ

ንፈስ ።

፻፲፪ ፤ እስመ ለነ ለኃጥኣን ለእመ መሐርከነ ውእተ አሚረ ትሰመይ መሐሬ ወለጻድቃንሰ እምግባ

ሮሙ ትምሕሮሙ ወትዔሥዮሙ በከመ ጽድቆሙ ።

፻፲፫ ፤ ኢትዝክር ለነ አበሳነ ዘትካት ፍጡነ ይርከበነ ሣህልከ እግዚኦ ።

፻፲፬ ፤ ኀቤከ ንጸርሕ ኀቤከ ነዐወዩ ኄቤከ ንትመሀለል ። ለዓለመ ዓለም ።

ይ. ሕ. አሜን ።

፻፲፭ ፤ ይ. ካ. አንብሮ እድ ።

ልዑል ውእቱ እመልዕልተ ኵሉ አልቦ ዘይክል ሕሊና ወልቡና ፈክሮ ብዕለ ሀብትከ ኦ ሊቅ

ነ እስመ ኀባእከ እሎንተ እምጠቢባን ወለባውያን ወከሠትከ ለሕፃናት ንኡሳን ።

፻፲፮ ፤ ዘፈተዉ ነቢያት ወነገሥት ከመ ይርአዩ ወኢርእዩ ኪያሆሙ ጸጎከ ለነ ለኃጥኣን ከመ ንትቀ

ነይ ወንትቀደስ ቦሙ ሶበ ገበርከ ለነ በሥርዓተ ዋሕድ ወልድከ ምሥጢር ኅቡእ ዘኢየዐግ

ቶ ደመ ሕግ ብሉይ ወኢጽድቅ ዘሥጋ አላ በግዕ ሰማያዊ ወመሥዋዕት ነባቢ ዘእንበለ ሥጋ

።

፻፲፯ ፤ ዘንተ መሥዋዕተ ዘናቀርብ ለከ ቀድስ ከናፍሪነ ወአንጽሕ አልባበነ እምተቶስሖ በከንቱ ። ወ

ፈኑ ላዕሌነ ጸጋ መንፈስ ቅዱስ ከመ ንትአማኅ በበይናቲነ በአምኃ ቅድሳት ወንትመጦ እም

ሀብትከ ሰማያዊት እንተ ይእቲ እንበለ ሞት በኢየሱስ ክርስቶስ ።

፻፲፰ ፤ ዘቦቱ ለከ ምስሌሁ ወምስለ ቅዱስ መንፈስ ማሕየዊ ዘዕሩይ ምስሌከ ስብሐት ወእኂዝ ይ

እዜኒ ወዘልፈኒ ወለዓለመ ዓለም አሜን ።

ቅዳሴ ዮሐንስ አፈ ወርቅ ።

፩ ፤ አኰቴተ ቁርባን ዘቅዱስ ዮሐንስ አፈ ወርቅ ጸሎቱ ወበረከቱ የሀሉ ምስለ ርዕሰ ሊቃነ ጳጳሳቲ

ነ እግሌ ወምስለ ሊቀ ጳጳስነ እገሌ ወምስለ ኵልነ ሕዝበ ክርስቲያን ወይዕቀባ ለሀገሪትነ ኢት

ዮጵያ ለዓለመ ዓለም ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ዲ. ላዕለ ይኩን ሕሊናክሙ በሰማይ የሀሉ ልብክሙ አእምሩ ኀበ ዘትቀውሙ ወስምዑ ቃ

ለ ጽድቅ ወአጽምዑ ዜና ሠናየ ።

፬ ፤ ይ. ካ. ናሁ ንዜኑ ህላዌሁ ለአብ ዘሀሎ እምቅድመ ይትፈጠር ዓለም ወይሄሉ እስከ ለዓለም ።

አልቦ እምቅድሜሁ ወአልቦ እምድኅሬሁ ወአልቦ ዘከማሁ ወአልቦ የአምር ዘከመ እፎ ውእቱ

።

፭ ፤ ዘውእቱ ህልው እምቅድመ ኵሉ እምቅድመ ይትረበባ ሰማያት ወእምቅድመ ያስተርኢ ገጾ የ

ብስ እምቅድመ ይቁሙ አድባራት ወእምቅድመ ይትረኀው ኑኀ አየራት ህልው ውእቱ በህላዌሁ

።

፮ ፤ እምቅድመ ይዕምቁ ቀላያት ወእምቅድመ ያንበሐብሑ ወሐይዝተ አፍላግ ህልው ውእቱ በህላዌ

ሁ ።

፯ ፤ እምቅድመ ይንፍሑ ነፋሳት ወእምቅድመ ያንበስብስ ፀዓዕ እምቅድመ ይትመልኁ ወባርቅት ወ

እምቅድመ ይድምፅ ነጐድጓድ ወእምቅድመ ይስሐው ግዘፈ ደመናት ህልው ውእቱ በህላዌሁ ።

፰ ፤ እምቅድመ ይትጋውሁ ብርሃናት ወእምቅድመ ይንጦላዕ ጽልመት እምቅድመ ይብራህ ብርሃነ

መዓልት ወእምቅድመ ይትሐደም ሌሊት ህልው ውእቱ በህላዌሁ ።

፱ ፤ እምቅድመ ይስፍን ፀሓይ በኑኀ መዓልት ወእምቅድመ ይምልክ ወርኅ በኑኀ ሌሊት ህልው ው

እቱ በህላዌሁ ።

፲ ፤ እምቅድመ ይትባረጹ ከዋክብት ወእምቅድመ ይትሐውሱ መናፍስት እምቅድመ ይትፈጠሩ መላ

እክት ህልው ውእቱ በህላዌሁ ።

፲፩ ፤ እምቅድመ ነፍስ ነባቢት ወእምቅድመ ሥጋ መዋቲት እምቅድመ ኵሉ ፍጥረት ዘኅቡእ ወዘ

ክሱት ዘመልዕልት ወዘምትሐት ህልው ውእቱ በህላዌሁ ።

፲፪ ፤ እምቅድመ ጊዜ ወሰዓት ወእምቅድመ ለያልይ ወዕለታት እምቅድመ አውራኅ ወዓመታት እ

ምቅድመ መዋዕል ወአዝማናት ህልው ውእቱ በህላዌሁ ።

፲፫ ፤ ስብሐቲሁ ዘእምኀቤሁ ወውዳሴሁ እምዚአሁ ምሉፅ ወፍጹም ውእቱ ብዕለ ጸጋሁ ።

፲፬ ፤ ንንግር እንከ ዕበየ ምሕረቱ ዘተዐውቀ በላዕሌነ ዘኢይትኌለቍ ወዛኢይሰፈር ።

፲፭ ፤ ወሶበ ዐለውነ ትእዛዞ በምክረ ከይሲ ርጕም ወፃእነ እምገነተ ተድላ ውስተ ሙስና እምሕይ

ወት ውስተ ሞት እምግዕዛን ውስተ ግብርናት ወተቀነይነ ለአርዑተ ኃጢአት ።

፲፮ ፤ ውእቱሰ ኢኀደገነ ወኢተሐየየነ ለተግባሩ ወኢተቀየመነ በኃጣውኢነ ፍጹመ ንማስን በከመ

አበስነ ሎቱ አላ አፈቀረነ ወሐወጸነ መሐረነ ወተሣሃለነ ወአንገፈነ እምእደ ዘይቀንየነ ።

፲፯ ፤ ፈነወ ለነ ወልዶ መድኅነ ወመቤዝወ መልአከ ምክሩ የማኑ እደ መዝራዕቱ ኃይሉ ወጥበቡ

ለአቡሁ ። ወቦቱ ገብረ ኵሎ ዘፈቀደ እለ እምውስተ ዝንቱ ዓለም ።

፲፰ ፤ ለእለ ኀረየ ኪያሆሙ ጸውዐ ወለእለ ጸውዐ ኪያሆሙ አፍቀረ ወለእለ አፍቀረ ኪያሆሙ አክበ

ረ ።

ወለእለ አክበረ ኪያሆሙ አጽደቀ ፤ ወለእለ አጽደቀ ኪያሆሙ ሠርዐ ከመ ይኩኑ ትርሲተ ወ

ልዱ ።

፲፱ ፤ ወቦቱ አስተጋብአነ እምዝርወት ውስተ እንተ ተዐቢ ሃይማኖት ፤ ወረሰየነ ሎቱ ሕዝበ ጉቡአ

፤ ወአቅረበነ ኀቤሁ ለስባሔሁ ።

፳ ፤ ወጸሐፈ አስማቲነ ውስተ መጽሐፈ ሕይወት ከመ ይኩን ተዝካሮሙ በቅድሜሁ ለለ አሐዱ አሐ

ዱ ለሙታን ወለሕያዋን ።

፳፩ ፤ ይ. ዲ. በእንተ ብፁዕ ።

፳፪ ፤ ይ. ካ. ንፍቅ ጸሎተ ቡራኬ ።

፳፫ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጵሳት ቀሳውስ

ት ወዲያቆናት ወኵሎሙ ሕዝበ ክርስቲያን ።

፳፬ ፤ ይ. ካ. ንዜኑ ካዕበ ህላዌሁ ለዋሕድ ዘከመ እፎ ውእቱ ወዘከመ እፎ ርደቱ ወዘከመ እፎ ል

ደቱ ።

፳፭ ፤ መጽአ እንዘ ኢይወፅእ እምአቡሁ ወረደ እንዘ ኢይትፈለጥ እምህላዌሁ ። ነገደ እንዘ ኢይት

በዐድ እምሥላሴሁ አጽነነ እንዘ ኢይዘሮ እምድሜሬሁ ኀደረ ውስተ ወለተ ሥጋ እንዘ ኢየ

ዐረቀ እመንበሩ ።

፳፮ ፤ ይ. ዲ. እለ ትነብሩ ተንሥኡ ።

፳፯ ፤ ይ. ካ. ተፀንሰ በከርሥ እንዘ ኢይትጋባእ እምኵለሄ በምልዓቱ ፤ ተዐቍረ ውስተ ማኅፀን

እንዘ ኢየሐጽጽ በላዕሉ ፤ ወተወልደ እንዘ ኢይትዌሰክ በታሕቱ ።

፳፰ ፤ ይ. ዲ. ውስተ ጽባሕ ነጽሩ ።

፳፱ ፤ ይ. ካ. ኮነ ሰብአ ፍጹመ ዘእንበለ ኃጢአት ወአስተርአየ ከመ ንብር እንዘ ይገብር ከመ እ

ግዚአብሔር በከመ ስምዐ ኮኑ ሰባክያነ ወንጌሉ ።

፴ ፤ ይ. ዲ. ንኔጽር ።

፴፩ ፤ ይ. ካ. እምኀበ አቡሁ ተሰብሐ ወእምኀበ መላእክት ተአኵተ እምኀበ ሰብእ ተወደሰ ወእምኀ

ቤሁ ተቀደሰ ።

፴፪ ፤ ወመልዐ ሰማያተ ወምድረ ቅድሳተ ስብሐቲሁ ወዘልፈ እንከ ንሕነኒ ኢነዐርፍ በአልባቢነ ወና

ነብብ ቅድሳተ ስብሐቲሁ ወንጸርሕ እንዘ ንብል ቅዱስ ።

፴፫ ፤ ይ. ዲ. አውሥኡ ።

፴፬ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፴፭ ፤ ይ. ካ. ቅዱስ ቅዱስ ቅዱስ አንተ ዘበአማን ኢየሱስ ክርስቶስ ዘትትቄደሰ በአፈ ኵሉ ።

፴፮ ፤ ወለኵሎሙ ቅዱሳኒሁ በሠናይቲሁ ወሀቦሙ ከመ ይኩኑ ቅዱሳነ ። እንተ ይእቲ ቅድሳቱ እ

ንተ ኢትትነሠት ወኢትማስን ። ዘዓይን ኢርእየ ወእዝን ኢሰምዐ ውስተ ልበ ሰብእ ዘኢተሐ

ለየ ዘአስተዳለወ እግዚአብሔር ለእለ ያፈቅርዎ ለአርዳኢሁ ቅዱሳን ወለሐዋርያቲሁ ንጹሓን

አርአዮሙ ሥርዓተ ምሥጢር ዘቍርባን ።

፴፯ ፤ ይ. ዲ. አንሥኡ እደዊክሙ ቀሳውስት ።

፴፰ ፤ ይ. ካ. ነሥአ ኅብስተ በእደዊሁ ቅድሳት ወብፁዓት እለ እንበለ ርስሐት ።

በዝየ ያንሥእ ኅብስተ ።

፴፱ ፤ ይ. ሕ. ነአምን ከመ ዝንቱ ውእቱ በአማን ነአምን ።

፵ ፤ ይ. ካ. አንቃዕደወ ሰማየ ኀቤከ ኀበ አብሁ እግዚአብሔር ወእግዚአ ኵሉ ዘመልዕልተ ኵሉ ።

አእኰተ ባረከ ። ቡራኬ ፫ተ ጊዜ ወፈተተ ወወሀቦሙ ለአርዳኢሁ ወይቤሎሙ ዝ ውእቱ ሥጋ

የ «እማሬ ፡» መብልዐ ጽድቅ ዘበአማን ዘበልዕ እምኔሁ ቦ ሕይወት ዘለዓለም ንሥኡ ብልዑ

እምኔሁ ።

፵፩ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

ይ. ካ. ወከማሁ ጽዋዐኒ ቶስሐ ማየ ወወይነ አእኰተ ባረከ ። ቡራኬ ፫ተ ጊዜ ወቀደሰ ወወ

ሀቦሙ ለአርዳኢሁ ወይቤሎሙ ዝ ውእቱ ደምየ «እማሬ ፡» ስቴ ሕይወት ዘበአማን ዘሰትየ

እምኔሁ ቦ ሕይወት ዘለዓለም ንሥኡ ስትዩ እምኔሁ ኵልክሙ ።

ወይነክንኮ ለጽዋዕ በትእምርተ መስቀል በእዴሁ ዘየማን ።

፵፪ ፤ ይ. ሕ. አሜን አሜን አሜን ።

፵፫ ፤ ይ. ካ. ተኣምር ውእቱ ለክሙ ወለእለ እምድኅሬክሙ ወከመዝ ግበሩ ተዝካርየ እስከ ሶበ እ

መጽእ ።

ወሶበሂ ትትጋቡኡ በስምየ ዜንዉ ሞትየ ወትንሣኤየ ፤ ወዕርገትየ ውስተ ሰማያት ።

፵፬ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግም ምጽአተከ ን

ሴብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፵፭ ፤ ይ. ካ. ወንሕነኒ እለ ተጋባእነ ንዜኑ ሕማሞ ለዘኢየሐምም ንዜኑ ሞቶ ለዘኢይመውት በይ

እቲ ሌሊት እንተ ባቲ ረፈቀ ምስለ አርዳኢሁ መጠወ ነፍሶ ለሞት በፈቃደ አቡሁ ወበሥም

ረተ ርእሱ ።

፵፮ ፤ አኀዝዎ ለአኃዜ ኵሉ አሠርዎ ለመላኬ ኵሉ ወሐመይዎ ለወልደ አምላክ ሕያው ። ስሐብዎ

በመዓት ወተለዎሙ በፍቅር ወወሰድዎ እንዘ የሐውር ድኅሬሆሙ ከመ በግዕ የዋሕ ዘኢይነብ

ብ በቅድመ ዘይቀርዖ ።

፵፯ ፤ አቀምዎ ውስተ ዐውድ ለዘሎቱ ይቀውሙ ሊቃነ መላእክት በፍርሃት ወበረዓድ አርስሕዎ ለዘ

የኀድግ ኃጢአተ ኰነንዎ ለመኰንነ መኳንንት ።

፵፰ ወአስተቀጸልዎ አክሊለ ዘሦክ ለዘያስተቄጽሎሙ ጌራ ለሱራፌል አልበስዎ ከለሜዳ ዘለይ ለተሣ

ልቆ ለዘያለብሶሙ ሞጣሕተ ግርማ ለኪሩቤል ።

፵፱ ፤ ገብር እኩይ አጽንዐ እዴሁ ወጸፍዖ ገጾ ለዘይሤወሩ እምቅድመ ገጹ ኪሩባውያን በአክናፈ

እሳት እንዘ ይትገለበቡ ።

፶ ፤ አስተብረኩ ቅድሜሁ እንዘ ይዘነጕግዎ ለዘሎቱ ይሰግዱ ሠራዊት መላእክት በዐቢይ ድንጋፄ

።

፶፩ ፤ ኦ ትሕትና ዘመጠነዝ ትሕትና ኦ ትዕግሥት ዘመጠነዝ ትዕግሥት ኦ አርምሞት ዘመጠነዝ አር

ምሞት ።

፶፪ ፤ ኦ ኂሩት ዘመጠነዝ ኂሩት ኦ ፍቅር ዘመጠነዝ አፍቅሮተ ሰብእ ።

፶፫ ፤ ፍቅር ሰሐቦ ለወልደ አምላክ እመንበሩ ወአብጽሖ እስከ ለሞት ሰቀልዎ ከመ አቡስ ለዘአልቦ

ቱ አበሳ ወኈለቍዎ ምስለ ጊጉያን ለገባሬ ሕይወት ።

፶፬ ፤ ኦ አእዳው እለ ለሐኳሁ ለአዳም ተቀነዋ በቅንዋተ መስቀል ።

ኦ አእጋር እለ አንሶሰዋ ውስተ ገነት ተቀነዋ በቅንዋተ መስቀል ።

፶፭ ፤ ኦ አፍ ዘነፍሐ ውስተ ገጹ ለአዳም መንፈሰ ሕይወት ብሒዐ መጺጸ ዘምስለ ሐሞት ሰረበ ።

፶፮ ፤ አይ አፍ ወአይ ከናፍር ወአይ ልሳን ዘይትናገር ሕማማቲሁ ለወልድ ።

፶፯ ፤ ልብ ይትከፈል ወሕሊና ይዘበጥ ወነፍስ ትርዕድ ወሥጋ ይደክም ሶበ ይትነገር ሕማማቲሁ ለ

ፍቁር ።

፶፰ ፤ ሞተ ዘኢይመውት ሞተ ከመ ይሥዐሮ ለሞት ሞተ ከመ ያሕይዎሙ ለሙታን ።

፶፱ ፤ ይ. ዲ. ብክይዎ ወላህውዎ እለ ታፈቅርዎ ።

፷ ፤ ይ. ካ. ዬ ዬ ዬ አማኑኤል አምላክነ ።

ይ. ሕ. ከማሁ ።

፷፩ ፤ ይ. ካ. ዬ ዬ ዬ ኢየሱስ መድኃኒነ ።

ይ. ሕ. ከማሁ ።

፷፪ ፤ ይ. ካ. ዬ ዬ ዬ ክርስቶስ ንጉሥነ ።

ይ. ሕ. ከማሁ ።

፷፫ ፤ ይ. ካ. ዬ ዬ ዬ አውረድዎ እምፅዕ ዕደው ጻድቃን ወአምጽኡ አፈዋተ ከርቤ ሕውሰ ወልብ

ስ ገርዜን ንጹሕ ለግንዘተ ሥጋሁ ።

፷፬ ፤ ይ. ሕ. ቅዱስ እግዚአብሔር ቅዱስ ኃያል ቅዱስ ሕያው ዘኢይመውት ። ዘተወልደ እማርያ

ም እምቅድስት ድንግል ተሣሃለነ እግዚኦ ። ቅዱስ እግዚአብሔር ቅዱስ ኃያል ቅዱስ ሕያ

ው ዘኢይመውት ። ዘተጠምቀ በዮርዳኖስ ወተሰቅለ ዲበ ዕፀ መስቀል ተሣሃለነ እግዚኦ ።

፷፭ ፤ በዝየ ዕርገተ ዕጣን በዕርፈ መስቀል ።

ይ. ሕ. ተዘከረነ እግዚኦ ።

፷፮ ፤ ይ. ካ. አመ ሣልስት ዕለት ሦጣ ለነፍሱ ውስተ ሥጋሁ ።

፷፯ ፤ ይ. ሕ. ቅዱስ እግዚአብሔር ፤ ቅዱስ ኃያል ቅዱስ ሕያው ዘኢይመውት ። ዘተነሥአ እሙ

ታን አመ ሣልስት ዕለት ዐርገ በስብሐት ውስተ ሰማያት ወነበረ በየማነ አቡሁ ፤ ዳግመ ይመ

ጽእ በስብሐት ይኰንን ሕያዋነ ወሙታነ ተሣሃለነ እግዚኦ ።

ስብሐት ለአብ ስብሐት ለወልድ ስብሐት ለመንፈስ ቅዱስ ። ይእዜኒ ወዘልፈኒ ወለዓለመ ዓለ

ም አሜን ወአሜን ለይኩን ለይኩን ።

፷፰ ፤ ይ. ካ. ተንሥአ እሙታን ። ፍጹመ ዘእንበለ ሙስና ወአግዕዘነ እምዐርዑተ ኃጢአት ። በይ

እቲ ሥጋ ምስለ ኃይለ መለኮት ውስተ ሰማያት ዐርገ ኀበ ዘትካት ህላዌሁ ።

፷፱ ፤ ይ. ዲ. አድንኑ አርእስቲክሙ ቅድመ እግዚአብሔር ።

፸ ፤ ይ. ካ. በለኆሳስ ንስእለከ እግዚኦ ወናስተበቍዐከ በከመ ፈኖከ መንፈስከ ቅዱስ ላዕለ አርዳ

ኢከ ቅዱሳን ወለሐዋሪያቲከ ንጹሓን ። ከማሁ ፈኑ ለዕሌነ ውእተ መንፈስከ ቅዱስ ዘይቄድስ

ነፍሰነ ወሥጋነ ወመንፈስነ ንኩን ንጹሓነ ቦቱ እምኵሉ ኃጢአትነ ወንቅረብ ለነሢአ ምሥጢ

ርከ መለኮታዊ ። እስመ ለከ ይእቲ መንግሥት ኃይል ወስብሐት ለዓለመ ዓለም ።

፸፩ ፤ ይ. ካ. በልዑል ቃል ተዘከር እግዚኦ ኪዳነ ቃልከ ዘተካየድከ ምስለ አበዊነ ወምስለ ሐዋር

ያቲከ ቅዱሳን ከመ ትፈኑ ላዕሌነ ውእተ መንፈስከ ቅዱስ ዘኢይክል ዓለም ነሢኦቶ ። ወ

መሀርከነ ለነ ከመ ንጸውዕከ እንዘ ንብል አቡነ ዘበሰማያት ይትቀደስ ስምከ ትምጻእ መንግ

ሥትከ ።

፸፪ ፤ ውእቱ ዝኩ መንፈስ ቅዱስ ዘኢይትፈተን ወዘኢየሐጽጽ ። ይመጻእ እምላዕሉ እምሰማየ ሰማ

ያት ልዑል ይባርክ ዘንተ ኅብስተ «እማሬ ፡» ወጽዋዐኒ ይቀድስ ይረስዮ ለዝንቱ ኅብስት ሱ

ታፌ ሥጋከ ማሕየዊ ። ቡራኬ ፩ደ ጊዜ ። ወካዕበ ይረስዮ ለዝንቱ ጽዋዕ ሱታፌ ደምከ መ

ስተሣህል ።

ቡራኬ ፩ደ ጊዜ ። ዓዲ ላዕለ ፪ሆሙ ቡራኬ ፩ደ ጊዜ ።

፸፫ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፸፬ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፸፭ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፸፮ ፤ በዝየ ይኅትም ሥጋ በደም ጠሚዖ በአጽባዕቱ ።

ይ. ካ. ይደመር ምስለ ዝንቱ ኅብስት ወጽዋዕ ይኩን ለቅድሳት ወለአንጽሖ እምርስሐት ወለት

ንሣኤ እሙታን ለርስተ መንግሥተ ሰማያት ወለሕይወት ዘለዓለም ።

ይ. ሕ. አሜን ።

፸፯ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውስነ በዝንቱ ጵርስፎራ ከመ ብከ ንሕ

የው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፸፰ ፤ ይ. ካ. ቡሩክ ስሙ ለእግዚአብሔር ። ወቡሩክ ዘይመጽ እ በስመ እግዚአብሔር ወይትባረክ

ስመ ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፸፱ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፹ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፹፩ ፤ ይ. ካ. ጸሎተ ፈትቶ ።

ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስ

ቶስ ።

፹፪ ፤ ኦ ዝንቱ ምሥጢር ዘኢይትፌከር ወዘኢይተረጐም ። መኑ ስሙ ወመኑ ስመ አቡሁ አይቴ

ብሔሩ ወመኑ የአምር መካነ ማኅደሩ ።

፹፫ ፤ ኢይክል ሕሊና ልብ አዕሚቆ ወሐሊዮ ከመ ይርከብ ምክንያተ ነገር ወይንግር ኩነቶ ኢዘ

ቀዳሚ ወኢዘደኃሪ ።

፹፬ ፤ ውእቱ ዜነወነ በእንቲአሁ ወበእንተ አቡሁ በአምጣነ ንክል ሰሚዐ ከመ አማን ውእቱ መድ

ኃኒነ ዘምጽአ ውስተ ዓለም በልብሰተ ሥጋ እንተ ነሥአ እምኔነ ።

፹፭ ፤ ዝንቱ ውእቱ ዘንሕነ ንሠውዖ ለመድኃኒትነ በከመ ተሦዐ በቀራኒዮ ለሕይወተ ኵሉ ዓለም

። አኮ በክ በከመ ትሬእይዎ ለዝንቱ ኅብስት ምድራዊ ይቡሰ ወብሱለ ዘይትገሠሥ ወዘይ

ትለከፍ ፤ አላ እሳተ መለኮት ውእቱ ዘያውዒ ሦከ ኃጢአት ። በላዒ ውእቱ ዘይበልዕ ዐማፅ

ያነ ወውዑይ ውእቱ ዘያውዒ ኃጥኣነ ።

፹፮ ፤ አእምሩ ወሕቱ ርእስክሙ ዑቁኬ ኦ አኅውየ መሃይምና ወለእመቦ እምኔነ ዘቦ ነውር ውስ

ተ ሥጋሁ ወኃጢአት ውስተ ነፍሱ ይትገኀስ ወኢይምጻእ ።

፹፯ ፤ ወለእመቦ እምኔነ ዘቦ ቂም ውስተ ልቡ ይትገኀሥ ወኢይቁም ወዘሰ አንጽሐ ነፍሶ ወሥጋሁ

ብፁዕ ውእቱ ይምጻእ ወይንሣእ ወይትጋነይ በእንተ ኃጢአቱ እስመ መሐሪ ውእቱ እግዚአ

ብሔር አምላክነ ።

፹፰ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

ዓዲ በከመ ምሕረትከ አምላክነ ወአኮ በከመ አበሳነ ፫ተ ጊዜ ።

፹፱ ፤ ይ. ካ. ሣህሉሰ ለእግዚአብሔር እምዓለም ወእስከ ለዓለም ። ዝኬ ውእቱ ሣህሉ ለእግዚአ

ብሔር ዘወሀቦሙ ለካህናት ልሳናተ እሳት ከመ ይፍትሑ ማዕሠረ ኃጢአት ።

፺ ፤ ወይእዜኒ ፍትሐነ እማዕሠሪሁ ለሞት እግዚአብሔር አምላክነ አቡነ ዘበሰማያት ።

፺፩ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወይ

ኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

፺፪ ፤ ይ. ዲ. ንፍቅ አርኅዉ ኆኃተ መኳንንት ።

፺፫ ፤ ይ. ዲ. እለ ትቀውሙ አትሕቱ ርእስክሙ ።

፺፬ ፤ ይ. ካ. እወ ኅድጉ ከመ ይኅድግ ለክሙ ። እወ ሥረዩ ከመ ይሥረይ ለክሙ እወ ጸልዩ ከ

መኢትባኡ ውስተ መንሡት ። መንሡትኬ ውእቱ ነሢኦ ሥጋሁ በድፍረት ወተመጥዎ ደሙ ዘ

እንበለ ፍርሃት እንዘ ቦ ላዕሌሁ ነውረ ኃጢአት ።

፺፭ ፤ ወይእዜኒ በልብ ንጹሕ ወበነፍስ ቅዱስ ወበሥጋ ጽሩይ ንቅረብ ለመድኃኒትነ ንዑ ንስግድ

ወንግነይ ሎቱ ።

፺፮ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ

፺፯ ፤ ይ. ካ. ጸሎተ ንስሓ ።

፺፰ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፺፱ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻ ፤ ወእምዝ ያንሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ ጊዜ በ

ልዑል ዜማ ፲ወ፭ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፻፩ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፪ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፻፫ ፤ ወእምድኅረ ተመጠዉ ።

ይ. ካ. ኀዳፌ ነፍስ ። ቅድመ ዘቅድሳቲከ ስብሐት አትሐቱ አግብርቲከ ወአእማቲከ ክሣደ ነ

ፍስ ወሥጋ ወመንፈስ አጽንን እዝነከ ኀበ ስእለቶሙ ።

፻፬ ፤ ባርክ ኪያሆሙ ወኪያሆን ዘበሰማያት በበረከት መላእክቲከ ኃይላት ግብረ እደዊሆሙ ባርክ

፤ ወኩን ምስሌሆሙ በኵሉ ምግባረ ሠናይ ።

፻፭ ፤ ንሥአተ ዘቅዱስከ ምሥጢር ጸግዎሙ ለለብዎ ወለንቅሐት ወለአንፍሶ እምኵሉ እኩይ ። ወ

ለሴስዮ ነፍሳት ወሥጋት ወመናፍስቲሆሙ ። በእግዚእነ ኢየሱስ ክርስቶስ ።

፻፮ ፤ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓ

ለም ።

ይ. ሕ. አሜን ።

፻፯ ፤ ይ. ካ. አንብሮ እድ ሠናይ ለክሙ ሠናይ ለክሙ ሠናይ ለክሙ ኦ አባግዐ መርዔቱ ለክርስ

ቶስ ። በላዕክሙ ወጸገብክሙ ሰተይክሙ ወረወይክሙ በሰላም ዕትዉ ውስተ አብያቲክሙ እ

ግዚአብሔር የሀሉ ምስለ ኵልክሙ ።

ቅዳሴ ቄርሎስ ።

፩ ፤ አኰቴተ ቁርባን ዘቅዱስ ቄርሎስ ጸሎቱ ወበረቱ የሀሉ ምስለ ኵልነ ሕዝበ ክርስቲያን ለዓለመ

ዓለም አሜን ።

፪ ፤ ይ. ካ. እግዚአብሔር ምስለ ኵልክሙ ፤፡

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ኀቤከ እግዚኦ አምላከ አማልክት ወእግዚአ አጋዕዝት አምላክ ኅቡእ ህላዌሁ ዘኢይትዌ

ዳዕ ፤ ልዑል ውእቱ እምኵሉ ፤ ህላዌሁ ዘኢይትረከብ ።

፬ ፤ እሳት በላዒ ወእሳት ማሕየዊ አምላከ አማልክት ወእግዚኦ አጋዕዝት ። ዘመልዕልተ ሰማያት መ

ንበሩ ወምድር መከየደ እገሪሁ ልዑል ወምጡቅ ዘውስተ ብርሃን የኀድር ።

፭ ፤ ልዑል ወግኑዝ ዘበሰማያት ማኅደሩ ። ልብሰ እሳት ዘይትዐፀፍ ወሥርግው በነደ እሳት ዘዲበ

አርእስተ እሳት መንበሩ ወዲበ አየር ዘኢይትገሠሥ ነሶሳዉ ። ወበሰማይ ልዑል ጠፈሩ ደመና

ት መንኵራኵሩ ወዲበ ማዕበል ባሕር ፍኖቱ ወውስተ አርእስተ እሳት እለ ይትለአክዎ ።

፮ ፤ ይ. ዲ. እለ ትነብሩ ተንሥኡ ።

፯ ፤ ይ. ካ. በ፪ኤ ክነፊሆሙ ዘእሳት ይከድኑ ገጾሙ ከመ ኢይብልዖሙ እሳት በላዒ ። ወበ፪ኤ ክ

ንፊሆሙ ዘጸዳል ይከድኑ እግሮሙ ከመ ኢይዝብጦሙ ጸዳሉ ግሩም ። ወበ፪ኤ ክነፊሆሙ ዘ

መንፈስ ይሠሩ እስከ አጽናፈ ዓለም ።

፰ ፤ ሱራፌል በአርእስቲሆሙ ወኪሩቤል በቅዳሴሆሙ መላእክት በበሥርዓቶሙ ወትጉሃን በበሠራ

ዊቶሙ ሊቃናተ ትጉሃን በበዖታሆሙ መላእክተ እሳት በጸዳሎሙ መንፈሳውያን በበህላዌሆሙ

የአኵቱ ወይቄድሱ በግሩም ቃል ።

ይጸርሑ ወይብሉ በቃል ዐቢይ ወልዑል ወእንዘ ይቄድሱ ከመዝ ይብሉ ቅዱስ ቅዱስ ቅዱስ

እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ ስብሐቲከ ።

፱ ፤ ይ. ዲ. አውሥኡ ።

፲ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ ስ

ብሐቲከ ።

፲፩ ፤ ይ. ካ. ወንሕነኒ ንብል ምስሌሆሙ ኅቡረ ቅዱስ አንተ ወግሩም ቅድሳተ ስብሀቲከ አቡሁ ለ

እግዚእነ ወአምላክነ ወመድኃኒነ ኢየሱስ ክርስቶስ ።

ዘውእቱ ባሕቲቱ ዘበአማን ወልድከ ወአንተ ባሕቲትከ አቡሁ በጽድቅ ።

፲፪ ፤ ኢይትረከብ ልደቱ እምኔከ ። ዘከመ አልቦቱ ጥንት ለህላዌከ ሎቱ ለወልድከ አልቦቱ ጥንት

ወአልቦቱ ተፍጻሜት ወበከመ አልቦቱ ጥንት ለመዋዕሊከ አልቦቱ ጥንት ለመዋዕሊሁ ።

፲፫ ፤ አልቦ ዘይነብር በየማንከ ዘእንበለ ወልድከ ዘእምኔከ ተወልደ ወአልቦ ዘይነብር ዲበ

መንበርከ አላ አርኣያከ ዘከማከ ወአምሳሊከ ።

፲፬ ፤ ወውእቱ ወልድከ ወመልአከ ምክርከ ወፍቁርከ ዘእምኔከ አምሳሊከ ወመልክእከ ሕሊናከ ወ

ኃይልከ ጥበብከ ወምክርከ የማንከ ወመዝራዕትከ ። አምላክ ዘበአማን ዘእምህላዌከ ዘበአ

ማን ተወልደ ወልድ ዋሕድ ።

፲፭ ፤ ወሠረቀ እምህላዌከ ቃል ፍጹም በኵሉ ዘእምኔከ ተወልደ አርአያ ዚአከ ወዕሩይ ዘከማከ ል

ዑል ወግሩም ዘምስሌከ ።

፲፮ ፤ ይሰግዱ ሎቱ መላእክት ወሊቃነ መላእክት ዘበአፍቅሮትከ ሰብአ ፈነውኮ ኀቤነ እስመ እስመ

አፍቀርከነ ።

፲፯ ፤ አትሒቶ ርእሶ ውእቱ ቤዘወነ ዘተወልደ እምኔከ ዘከማከ ። ተወልደ እምኔነ በአምሳሊነ ዘው

እቱ አርኣያ ዚአከ ።

፲፰ ፤ ወአንሶሰወ ማእከሌነ ዝኩ በአምሳሊነ ዘዕሩይ ፍጻሜሁ ምስሌከ ወአርኣያ ዚአከ ውእቱ ዘከ

ማከ ።

፲፱ ፤ ወውእቱ ነገረነ በእንተ ህላዌከ ወኮነ ሥጋ ከማነ ወሐመ ካዕበ በፈቃዱ ዘያደነግፆሙ ለሱራ

ፌል እምአርያም ።

፳ ፤ ርኢናሁ ወመነንናሁ ከመ ዐቢይ ውእቱ በኀቤከ እግዚእ ወስቡሕ በኀቤነ ወሥዉር ውእቱ እም

ትጉሃን በአማን አስተርአየ ገሃደ ተወሊዶ እምህላዌነ ።

፳፩ ፤ ኪያከ ይመስል በአርኣያ ወበፀዳል ተሰብአ ወተመሰለ በሥጋነ ወበአርኣያነ ነበረ ኀቤነ ወስቡ

ሕ ውእቱ ዘከማከ ።

፳፪ ፤ ሠረረ ወወረደ ኀቤነ ወተፅዕለ ከማነ ። ሠረረ ወዐርገ ኀቤከ ወክቡር ውእቱ ዘከማከ ።

፳፫ ፤ ዘየአኵትዎ ትጉሃን በሰማያት ተቀጸለ አክሊለ ዘሦክ ወዲበ ዕፀ መስቀል ምስለ ፈያት ተሰቅ

ለ ። ዘያቴሕቱ ርእሶሙ ልዑላን ቅድሜሁ በፍርሃት አትሐተ ርእሶ ቅድመ ሰቃልያን ለሕማም

።

፳፬ ፤ ለጸዋሬ ሰማያት ወምድር ጾሮ ዕፅ ድኩም ዲበ ዕፀ መስቀል ለዘእምኔሁ ይርዕዱ ሰማያት

ወምድር አግመሮ መቃብር ጸባብ አመ ተቀብረ ዲቤሁ ።

፳፭ ፤ ዘአስተጋብአ አጽናፈ ምድር በእራኁ ወዘዘገነ አብሕርተ ዓለም በሕፍኑ ጠብለልዎ በሰንዱና

ት ወቀበርዎ ውስተ መቃብር ዘ፫ቱ እመቱ ወሰፍሐ ርእሶ ክብረ ወተመልዐ እምኔሁ መቃብር

።

፳፮ ፤ ወተንሥአ እሙታን አመ ሣልስት ዕለት ወቦአ ኀበ ሀልወ አርዳኢሁ ። እንዘ ዕፅው ኆኅት ፤

ወወፅአ እምኀበ አርዳኢሁ ።

፳፯ ፤ ወእንዘ ሀሎ ህየ ከደነ ሰማያት ሥኑ ወዐርገ ሰማያተ ወነበረ በየማነ አቡሁ ወኮነ ሰማይ መ

ንበሮ ወምድር መከየደ እገሪሁ ።

፳፰ ፤ ወይመጽእ ዳግመ ይኰንን ሕያዋነ ወሙታነ ወያንጐደጕድ በላዕሉ ወያድለቀለቅ ቃሉ መሠ

ረታተ ምድር ወይወፅኡ ኀቤሁ ሙታን እመቃብሪሆሙ ዘሎቱ ስብሐት ወክብር ምስለ አቡሁ

ወምስለ መንፈስ ቅዱስ ለዓለመ ዓለም ።

፳፱ ፤ ይ. ዲ. ውስተ ጽባሕ ነጽሩ ።

፴ ፤ ይ. ካ. እወ እግዚኦ ዘታነሥእ ኵሎ በቃልከ ወሙታነ እለ አንሣእከ በሞትከ እምከሐድያ

እለ ተመይጡ በቅትለትከ ። ወእምርኩሳን እለ ተቀደሱ በሕማምከ ወእሙታን እለ አንሣእከ

በትንሣኤከ ወአምኑ ብከ እለ ተጋብኡ ለኵነኔ ዚአከ ።

፴፩ ፤ ወአርኅውከ ኆኃተ ሐፂን ወታነሥኦሙ ለእለ በልየ ሥጋሆሙ ውስተ መቃብር ወታነቅሖሙ

ለእለ ኖሙ በሕይወቶሙ ወታነሥኦሙ ለእለ ሰከቡ ውስተ መሬት ። ወታግዕዞሙ ለአግብር

ት ኃጥኣን ወታጸድቆሙ ለእለ ረስሑ በምሕረትከ ።

፴፪ ፤ ይ. ሕ. በከመ ምሕረትከ አምላክነ ወአኮ በከመ አበሳነ ፫ተ ጊዜ ።

፴፫ ፤ ይ. ካ. ወታስተናሥኦሙ ለዐላውያን በሣህልከ ወታነጸንዖሙ ለእለ ተመይጡ በቃልከ ወት

መይጦሙ ለዐላውያን ከመ ይሑሩ ውስተ ፍኖትከ ወለዝርዋን ታስተጋብኦሙ ከመ ይባኡ

ውስተ ዐጸድከ ።

፴፬ ፤ ወለእለ ስሑቱ እምውስተ ሕዝብከ ትመይጦም ውስተ ዘዚአከ ሃይማኖት ።

፴፭ ፤ አንተ እግዚኦ ታጸንዖሙ ለድኩማን መንፈስ ከመ ያእምሩከ ኵሎሙ እለ ይነብሩ ውስተ

ምድር ከመ አንተ ውእቱ አምላክ ። ወዘፈነውኮ ወልድከ ኢየሱስ ክርስቶስ ወልድከ ወፍቁር

ከ ዘታፈቅር ዘእምኔከ ተወልደ ዘለከ ምስሌሁ ስብሐት ወምስለ መንፈስ ቅዱስ ሥዉር ለዓለ

መ ዓለም ።

፴፮ ፤ ይ. ዲ. ንነጽር ።

፴፯ ፤ ይ. ካ. ናቀርብ ለከ ዘንተ ቍርባን ንጹሐ ወቅዱስ በቅድሜከ በእንተ አቤል ወሴት ወሄኖስ

ወመልከ ጼዴቅ በእንተ አብርሃም ይስሐቅ ወያዕቆብ በእንተ ሙሴ ወአሮን ወኵሎሙ ነቢያ

ት ።

፴፰ ፤ በእንተ ስምዖን ጴጥሮስ ወዮሐንስ ወጥምቀ ወኵሎሙ ሐዋርያት ።

፴፱ ፤ በእንተ ዳዊት ወሕዝቅያስ ወኢዮስያስ ወቈስጠንጢኖስ ንጉሥ ወኵሎሙ ነገሥት እለ አእረ

ፉ በርትዕት ሃይማኖት ።

፵ ፤ ወበእንተ ኵሎሙ ኤጲስቆጶሳት ቀሳውስት ወዲያቆናት ወንፍቀ ዲያቆናት ወአናጕንስጢስ ወወ

ራዙት ወደናግል ።

፵፩ ፤ ወበእንተ ኵሉ ነፍስ እነ ኀደረ ላዕሌሃ መንፈስ ቅዱስ ወተፈጸመ ላዕሌሃ መንፈሰ ሕይወት ።

ወበእንተ ኵላ መልክእ እነተ ተለክአት በአምሳሊሁ ለእግዚእነ ኢየሱስ ክርስቶስ ወልድከ

ወፍቁርከ ዘታፈቅር ።

፵፪ ፤ ወበእንተ ኵሎሙ ቅዱሳን እለ ተገብረ ሎሙ ዝንቱ ቍርባን ወአብእዎሙ ውስተ ቅድስት

ቤተ ክርስቲያከ ወአቅረብዎሙ ቅድመ ምሥዋዒከ ዐቢይ ወቅዱስ ።

፵፫ ፤ ወበእንተ ኵሎሙ ነጋድያን ወፈላስያን እለ ሀልዉ ውስተ ኵሉ ገጻ ለምድር በርትዕት ሃይ

ማኖት ወወፅኡ እምዝንቱ ዓለም ።

፵፬ ፤ ወበእንተ ኵሉ አፍ ወልሳን እለ አምኑ በስሙ ለእግዚእነ ኢየሱስ ክርስቶስ ወልድከ ወፍቁ

ርከ ዘታፈቅር ።

ዘለከ ስብሐት ምስሌሁ ወምስለ መንፈስ ቅዱስ ሥዉር ለዓለመ ዓለም ።

፵፭ ፤ ይ. ዲ. በእንተ ብፁዕ ፡

፵፮ ፤ በዝየ ይዝክር አስማተ እለ ኖሙ ።

፵፯ ፤ ይ. ካ. ንፍቅ ጸሎተ ቡራኬ ።

፵፰ ፤ ይ. ዲ. ንፍቅ ፤ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳው

ስት ወዲያቆናት ወኵሎሙ ሕዝበ ክርስቲያን ።

፵፱ ፤ ይ. ካ. ሎሙኒ ወለኵሎሙ እግዚእነ ወአምላክነ ወመድኃኒነ ኢየሱስ ክርስቶስ ትሰግድ ለ

ከ ቤተ ክርስቲያንከ ወታሌዕለከ መርዓትከ በበቍዔቶሙ ለልዑላን በቅዳሴሆሙ ለሱራፌል

ወበውዳሴሆሙ ለኪሩቤል ወበአኰቴቶሙ ለመላእክት ወበስእለቶሙ ለትጉሃን ወበፍጻሜሆሙ

ለቅዱሳን ።

፶ ፤ በንጽሑ ለአዳም ወበመሥዋዕቱ ለኖኅ ወበተወክፎቱ ለአብርሃም ወበኂሩቱ ለይስሐቅ ወበአስተር

እዮቱ ለያዕቆብ ።

፶፩ ፤ ወበመዋቅሕቲሁ ለዮሴፍ በትዕግሥቱ ለኢዮብ ወበየውሃቱ ለሙሴ ወበውዳሴሁ ለኤሊያስ ።

፶፪ ፤ ወበአፍቅሮቶሙ ለሐዋርያት ወበስእለቶሙ ለቅዱሳን ፤ በፃማሆሙ ለፈላስያን ወበጽድቆሙ ለ

እለ ኢአበሱ ፤ በትሕትናሆሙ ለእለ አድምዑ ንጽሐ ።

፶፫ ፤ በገድሎሙ ለንጹሓን በሕርመቶሙ ለተሐራምያን ወበጽድቆሙ ለቅዱሳን ፍጹማን ።

፶፬ ፤ በርኅቀተ አጽናፈ ምድር ወበዕመቆሙ ለልጐታተ ባሕር በንጥረ መባርቅት ወበሥረቶሙ ለደ

መናት ።

፶፭ ፤ በአኰቴቶሙ ለመላእክት ወበስብሐቶሙ ለቅዱሳን ፤ በንጽሖሙ ለትጉሃን ወበስንዓሆሙ ለል

ዑላን ወበፀዳሎሙ ለመንፈሳውያን ።

፶፮ ፤ ወበየማኖሙ ለካህናት በቅትለቶሙ ለሰማዕታት ወበደሞሙ ለመሃይምናን ወበዕበዮሙ ለመላእ

ክት ብርሃናውያን ።

፶፯ ፤ በጽፍዓቱ ለወልድከ ወበሕማማቲሁ ለዋሕሕድከ ወበሥልጣንከ አኃዜ ኵሉ ።

፶፰ ፤ ወበጸሎት እንተ ተዐርግ ኀበ አቡሁ ለእግዚእነ ወመድኃኒነ ኢየሱስ ክርስቶስ ።

፶፱ ፤ በዝየ ዕርገተ ዕጣን ።

ይ. ሕ. ተዘከረነ እግዚኦ በውስተ መንግሥትከ ።

፷ ፤ ይ. ካ. በይእቲ ሌሊት እንተ ባቲ አመ ያገብእዎ ።

፷፩ ፤ ይ. ዲ. አንሥኡ እደዊክሙ ቀሳውስት ።

፷፪ ፤ ይ. ካ. ነሥአ ኅብስተ በእደዊሁ ቅዱሳት ወብፁዓት እለ እንበለ ርስሐት አንቃዕደወ ሰማየ ኀ

ቤከ ኀበ አቡሁ ።

በዝየ ያንሥእ ኅብስተ ።

፷፫ ፤ ይ. ሕ. ነአምን ከመ ዝንቱ ውእቱ በአማን ነአምን ።

፷፬ ፤ ይ. ካ. አእኰተ ባረከ ወፈተተ ።

ቡራኬ ፫ተ ጊዜ ። ወእምዝ ያንቅዖ ለኅብስት ኅበ ፭ቱ ገጽ ንስቲተ እንዘ ኢይሌልዮ ።

ወይቤሎሙ ንሥኡ ብልዑ ዝ ኅብስት «እማሬ ፡» ሥጋየ ውእቱ ለዘበእንቲአክሙ ይትፌተት

ለቤዛ ኵሉ ዓለም በዘይትኀደግ ኃጢአት ።

፷፭ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፷፮ ፤ ይ. ካ. ወካዕበ እምድኅረ ተደሩ ነሥአ ጽዋዐ አእኰተ ባረከ ወቀደሰ ።

ቡራኬ ፫ተ ጊዜ ወይቤሎሙ ለአርዳኢሁ ንሥኡ ስትዩ ዝ ጽዋዕ «እማሬ» ደምየ ውእቱ ዘሐ

ዲስ ሥርዓት ለዘበእንቲአክሙ ይትከዐው ወይትወሀብ ለቤዛ ኵሉ ዓለም ለኅድገተ ኃጢአት

።

ወይነክንኮ ለጽዋዕ በትእምርተ መስቀል በእዴሁ ዘየማን ።

፷፯ ፤ ይ. ሕ. አሜን አሜን አሜን ።

፷፰ ፤ ይ. ካ. እወ እግዚኦ አምላክነ ስምዖሙ ጸሎቶሙ ለአግበርቲከ ወተወከፎሙ ለእለ ይሰግዱ

ለከ እምቅድመ ገጽከ ።

፷፱ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽአተከ ንሴ

ብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፸ ፤ ይ. ካ. ሜሎስ ሰይፈ እሳት ዘይነድድ ይትከሠት ወይትረኀው ሰማየ ሰማያት በጽድቅከ ወበፈቃ

ድከ ፤ ይትፈኖ መንፈስከ ሕያው ወቅዱስ ፤ ወይምጻእ ወያዕርፍ ዲበ ዝንቱ ኅብስት ወጽዋዕ ፤

ይባርክ ወይቀድስ ይኩን ሱታፌ ሥጋሁ ወደሙ ለዋሕድ ወልድከ እግዚእነ ወአምላክነ ወመድ

ኃኒነ ኢየሱስ ክርስቶስ ።

ቡራኬ ፩ ላዕለ ኅብስት ወ፩ ላዕለ ጽዋዕ ወ፩ ላዕለ ፪ሆሙ ።

ከመ ይኩን ለኅድገተ አበሳ ለእለ ይቀርብዎ ወለሥርየተ ኃጢአት ለእለ ይነሥእዎ ።

፸፩ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፸፪ ፤ ይ. ዲ. በኵሉ ልብ ናስተበቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፸፫ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፸፬ ፤ በዝየ ይኅትም ሥጋ በደም ጠሚዖ በአጽባዕቱ ።

ይ. ካ ለኵሎሙ እለ በርትዕት ሃይማኖት ይሳተፉ ወይነሥኡ እምኔሁ ይኩኖሙ ለሣህል

ወለምሕረት ለፈውስ ወለረድኤት ለሕይወተ ነፍስ ወሥጋ ለኅድገተ አበሳ ወለሥርየተ ኃጢአት

ወለትንሣኤ ሙታን ወለሕይወት ሐዲስ ለዓለመ ዓለም ።

ይ. ሕ. አሜን ።

፸፭ ፤ ይ. ካ. ሀበነ ንኅበር በዘዚአከ መንፈስ ቅዱስ ወፈውሰነ ብዝንቱ ጵርስፎራ ከመ ብከ ንሕየ

ወ ዘለኵሉ ዓለም ወለዓለመ ዓለም ።

ይ. ሕ. ከማሁ ።

፸፮ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስብሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፸፯ ፤ ይ. ካ. ፈኒ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፸፰ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፸፱ ፤ ይ. ካ. ጸሎተ ፈትቶ ።

ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወምድኃኒነ ኢየሱስ ክርስቶ

ስ ኀቤከ እግዚኦ አንቃዕዶነ አዕይንተነ እንዘ ንትሜነይ ርደተ መንፈስ ቅዱስ ። ወለከ ንሰግ

ድ በአብራከ ልብነ ወለከ ናደንን አርእስተ ሕሊናነ ወመንፈሰነ ።

፹ ፤ ቀድሰነ እግዚኦ በቅድሳቲከ ወአንጽሐነ በምሕረትከ ወረስየነ ድልዋነ ወሱቱፋነ ለነሢአ ምሥ

ጢረከ ቅዱስ ።

፹፩ ፤ ዝ አፍሐመ እሳት ዘአንበርኖ በቅድሜከ ቅድመ ምሥዋዒከ ቅዱስ ኢይኩነነ ዘይሰክየነ ወዝ

ኅብስተ አምልኮ ዘፈተትኖ ኢይኩነነ ለበቀል በእንተ ዘኢያንጻሕነ ነፍሰነ ወሥጋነ ።

፹፪ ፤ መፍርሀኬ አብቀዎ ከናፍር ለበሊዐ እሳት ውዑይ ወዉሂጠ አፍሐም ርሱን ለእመ ኢያንጽሕ

ት ከርሥ ውሳጤሃ እምጽልሑት ።

፹፫ ፤ መፍርሀኬ ነጽሮ ሕርደቱ ለመርዓዊ ንጹሕ በውስተ ፒላሳሁ ።

፹፬ ፤ መፍርሀከ ርእየ ጥብሐቱ ለወልደ አምላክ ሕያው በቅድመ አቡሁ ሰማያዊ ።

፹፭ ፤ መፍርሀኬ ቀሪቦቱ ለንጥረ መለኮት ወለኪፎቱ ለመብረቀ ስብሐት ።

፹፮ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፹፯ ፤ ይ. ካ. ናንጽሕ ርእሰነ ለነሢኦቱ ወንቀድስ ነፍሰነ ለትመጥዎቱ ወንበል ። ስብሐት ለአብ ዘ

ሠምረ ይጠባሕ ወግዝዐ ላህም ንጹሕ ።

ስብሐት ለወልድ ዘው እቱ መግዝ ዕ ላህም ንጹሕ ።

ስብሐት ለመንፈስ ቅዱስ ለዝ ኅብስት ዘረሰዮ ከመ ይኩን ሥጋሁ ለመግዝዕ ላህም ንጹሕ

።

፫ቱ አስማት ወ፩ዱ እግዚአብሔር ፫ቱ ገጽ ፩ዱ ራእይ ፫ቱ አካል ወ፩ዱ ህላዌ ።

፹፰ ፤ ሎቱ ስብሐት እምአፈ መላእክት ትጉሃን ወሎቱ ቅዱሳት እምአፈ ነቢያት ወሐዋርያት እም

ይእዜ ወእስከ ለዓለም ወእስከ ዳግም ጉባኤ ።

፹፱ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወ

ይኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

፺ ፤ ይ. ዲ. ንፍቅ አርኅዉ ኆኃተ መኳንንት ።

፺፩ ፤ ይ. ዲ. እንዘ ትቀውሙ አትሕቱ ርእስክሙ ።

፺፪ ፤ ይ. ካ. ህልው አብ ምስለ ወልዱ ወምስለ መንፈስ ቅዱስ እምቅድመ ሰዓት ወዕለት እምቅድ

መ አውራኀ ወዓመታት ።

፺፫ ፤ አልቦ ቀዲመ ህላዌሁ ለ፩ዱ እምከልዑ ወለካልዑ እምሣልሱ ። ሚመጠን ሩጸተ መባርቅት

ወሚመጠን ጥፍሐተ አክናፈ ንስር ።

፺፬ ፤ ኀቡራን በኢቡዓዴ ወድሙራን በኢቱሳሔ ህልዋነ ባትሥልስት ወእኁዛን በጽምረት ዕሩያን በ

አካል ወዕዩያን በሱራኄ ወበጸዳል ።

፺፭ ፤ አኮ ለመርድአ ግብር ዘወለዶ አብ ለወልዱ እምቅድመ ይትፈጠር ዓለም ወአኮ በአስተዋፅኦ

ኪን ወተግባር ዘኮነ ህላዌሁ ለመንፈስ ቅዱስ ።

፺፮ ፤ ንንግርኬ ልደቶ እምአብ ባሕቲቱ እግዚአብሔር አልቦቱ እም አሜሃ እስከ ኢያስተርአየ ህላ

ዌሆሙ ለፍጡራን ። ወካዕበ ንንግር ወንዜኑ ልደቶ እምድንግል ባሕቲቱ ወልደ እምላክ ዘእ

ምባሕቲታ ወለተ ዳዊት ዘእንበለ አብ ምድራዊ ።

፺፯ ፤ ኢሐዖ ፍና ትስብእት በእንተ ዘአልቦቱ አብ ለዘርዐ ሙላድ አላ ፍጹመ ተሰብአ ዘአምባሕቲታ

ድንግል ።

፺፰ ፤ በከመ ኢሐፃ ለሔዋን ጠባይዕ አንስት በእንተ ዘአልባቲ እም አመ ተነድቀት እምዐፅመ ገቦሁ

ለአዳም ወበከመ ኢሐዖ ለአዳም እምሕንጻ ሥጋሁ ዘቀዲሙ በእንተ ዘተነቅለ ፀዕመ ገቦሁ

ከማሁ ኢሐፀ ማኅተመ ድንግልናሃ ለማርያም አመ ወለደቶ ለአበ አዳም በሥጋ ።

፺፱ ፤ ወበከመ ኢይሕመሞ ለአዳም ሶበ ተነቅለ ዐፅመ ገቦሁ ከማሁ ኢረከባ ሕማመ ወሊድ ለእመ

አምላክ ገሊላዊት ።

፻ ፤ ከምዝ ነአምን ወከመዝ ንትአመን ከመ ዝንቱ ኅብስት ዘንፌትቶ ሥጋ ክርስቶስ ውእቱ ዘነሥ

አ እምወለቶሙ ለዕብራውያን ።

፻፩ ፤ ወካዕበ ነአምን ከመ ዝንቱ ጽዋዕ ደመ መለኮት ውእቱ ዘውኅዘ እምገቦ በግዑ ለእግዚአብሔር

። ወዓዲ ነአምን ከመ ዝንቱ ትእምርተ መስቀል አርኣያ ስቅለቱ ለክርስቶስ ዘተንጦልዐ አመ

ሕማማቲሁ ።

፻፪ ፤ ንሰግድ ቅድመ ምሥዋዒሁ ለዘይለብስ አልባሰ ዘንዙኅ በደም ወለይእቲ ልብስ ዘንዝኅት በደ

ም ለዓለም ዓለም ።

፻፫ ፤ ይ. ዲ. ስገዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፻፬ ፤ ይ. ካ. ጸሎተ ንስሓ ።

፻፭ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ዱ አብ ቅዱስ ፩ዱ ወልድ ቅዱስ ፩ዱ ውእቱ መንፈስ ቅዱስ ።

፻፮ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፻፯ ፤ ወእምዝ ያንሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ተ ጊዜ

በልዑል ዜማ ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፻፰ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፻፱ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፻፲ ፤ ወእምድኅረ ተመጠዉ ።

ይ. ካ. ኀደፌ ነፍስ ። አሜሃ መልዐ ፍሥሓ አፉነ ወተኀሥየ ልሳንነ ዘነሣእነ እምዝንቱ ም

ሥጢር ዘኢይማስን ።

፻፲፩ ፤ ኦ እግዚአኦ ዘዐይን ኢርእየ ወእዝን ኢሰምዐ ውስተ ልበ ስብእ ዘኢተሀለየ ዘአስተዳሎከ አ

ምላክ ለእለ ያፈቅሩ ስመከ ቅዱስ ። ወከሠትከ ለነ ለሕፃናት ንኡሳን እለ ውስተ ቤተ ክር

ስቲያንከ ቅድስት ። ኦ አብ እስመ ዝንቱ ሥምረትከ ዘኮነ በቅድሜከ እስመ መሐሪ አንተ

እግዚአብሔር አምላክነ ።

፻፲፪ ፤ ይ. ዲ. ጸልዩ ።

፻፲፫ ፤ ይ. ካ. ወለከ ንፌኑ እስከ አርያም ስብሐተ ወክብረ ለአብ ወወልድ ወመንፈስ ቅዱስ ይእ

ዜኒ ወዘልፈኒ ወለዓለመ ዓለም ።

ይ. ሕ. አሜን ።

፻፲፬ ፤ ይ. ካ. አንብሮ እድ ። እለ ጸዋዕከ ወእለ ቀደስከ እግዚኦ ክፍለነ በጽዋዔከ ወዕቀብ በፍቅር

ከ ወአፅንዕ በቅዳሴከ ።

፻፲፭ ፤ ወዕቀብ እምኵሉ እኩይ አድኅን በየማንከ ውስተ ዘለዓለም መንግሥትከ በክርስቶስ ወልድ

ከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለ

መ ዓለም አሜን ።

ቅዳሴ ያዕቆብ ዘሥሩግ ።

፩ ፤ አኰቴተ ቁርባን ዘቅዱስ ያዕቆብ ኤጲስቆጶስ ዘሥሩግ ጸሎቱ ወበረከቱ የሀሉ ምስለ ርእሰ ሊቃ

ነ ጳጳሳቲነ እገሌ ወምስለ ሊቀ ጳጳስነ እገሌ ወምስለ ኵልነ ሕዝበ ክርስቲያን ወይዕቀባ ለሀገ

ሪትነ ኢትዮጵያ ለዓለመ ዓለም አሜን ።

፪ ፤ ይ. ካ. እግዚአብሔር ምስለ ኵልክሙ ፡

ይ. ሕ. ምስለ መንፈስከ ።

ይ. ካ. አእኰትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ተንሥኡ በፍርሃት እግዚአብሔር ከመ ታጽምዑ አርኅዉ መሳክወ አእዛኒክሙ ወአንቅ

ሑ ልበክሙ ። አኮ በከ ዘይከውን ሀልዎትነ ውስተ ዝንቱ መካን እግዚአብሔር ይሬኢ ወይፈ

ትን ለለ ፩ዱ ፩ዱ እምኔነ ።

፬ ፤ ንቅረብ ወንስእሎ ለእግዚአብሔር እንዘ ንዜክሮሙ ለቀደምት አበው እለ አዕረፉ በርትዕት ሃይ

ማኖት ። ወንዌጥን እምሀልዎቱ ለአብ ክቡር ብፁዕ ወቅዱስ ርእሰ ሊቃነ ጳጳሳት አባ ወዲበ

ሱታፌሁ ብፁዕ ሊቀ ጳጳስ አባ እገሌ ።

፭ ፤ ይ. ዲ. በእንተ ብፁዕ ።

፮ ፤ ይ. ካ. ንፍቅ ፤ ጸሎተ ቡራኬ ።

፯ ፤ ይ. ዲ. ንፍቅ ፤ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስ

ት ወዲያቆናት ወኵሎሙ ሕዝበ ክርስቲያን ።

፰ ፤ ይ. ካ. ለእሉኒ ወለኵሎሙ እለ ተጸውዐ ስሞሙ ወእለ ኢተጸውዐ አስማቲሆሙ ወእለ ተገብረ

ሎሙ ዝንቱ ተዝካር ሠናይ በቅድሜከ አዕረፍ ነፍሶሙ ወተሣሃሎሙ ።

፱ ፤ ዘፈኖከ እምሰማይ ወልደከ ውስተ ማኅፀነ ድንግል ይግበር ፈቃደከ ።

፲ ፤ ይ. ዲ. እለ ትነብሩ ተንሥኡ ።

፲፩ ፤ ይ. ካ. ሎቱ ለወልድከ አወፈይኮ ወአሠልጠንኮ ወወሀብኮ ወአኰነንኮ ኵነኔ ሰማያት ወምድ

ር እንዘ ሥሉጥ ውእቱ እምቅድመ ይትፈጠር ዓለም ።

፲፪ ፤ ይ. ዲ. ውስተ ጽባሕ ነጽሩ ።

፲፫ ፤ ይ. ካ. ሎቱ ለዋሕድከ ሚመጠን ዕበይ ወክብር ወትሕትና ወትዕግሥት ዘምስለ ክሂል ።

፲፬ ፤ ይ. ዲ. ንነጽር ።

፲፭ ፤ ይ. ካ. ሎቱ ለፍቁርከ ይሰግዱ መላእክት ወሊቃነ መላእክት ርበዋተ ረበዋት ወኵሉ ስም ዘ

ይሰመይ በታሕተ ሰማይ ወምድር ።

፲፮ ፤ ሠራዊተ ሚካኤል በበነገዶሙ ወሠራዊተ ገብርኤል በበማኅበሮሙ ኪሩቤል በግርማሆሙ ወ

ሱራፌል በቅዳሴሆሙ ። ወኵሎሙ ሠራዊተ መላእክት በበዖታሆሙ ይሴብሕዎ ለእግዚአብሔ

ር ለዘበስብሐተ ቅዱሳን ይሴባሕ ።

፲፯ ፤ ይ. ዲ. አውሥኡ ።

፲፰ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅዱሳተ

ስብሐቲከ ።

፲፱ ፤ ይ. ካ. ወንሕነኒ ንበል ምስሌሆሙ ኅቡረ ቅዱስ ቅዱስ ቅዱስ እግዚአብሔር አንተ በአማን

እግዚእነ ወአምላክነ ወመድኃኒነ ኢየሱስ ክርስቶስ ቅዱስ በቅድሳትከ ልዑል በልዕልናከ ወእ

ኵት በአኰቴትከ ወስቡሕ አንተ በስብሐተ ቅዱሳን መላእክቲከ ።

፳ ፤ ኦ እግዚኦ ኪያከ ይመስል በአርኣያ ወበፀዳል ዘወለደከ ወፍንው አንተ እምኀቤሁ ለአቡከ ነቅ

ዕ ዘእምነቅዕ ዘውኅዘ እምአርያም ።

፳፩ ፤ ፈትል ነዊኅ ዘኢይትበተክ እምአብ ፈጣሬ ሰማያት ወምድር ። እምሰማይ ወረድከ በፈቃድከ

ማኅፀነ ድንግል አግመረከ ። ንስቲት ወለት ወለቶሙ ለነዳያን ጾረተከ ። ገሊላዊት ሐቀፈተከ

ነፍሳ ቀደስከ ወሥጋሃ አንጻሕከ ። አጽናዕካ ወኢደንገፀት ብከ ።

፳፪ ፤ በቤተ ልሔም ተወለድከ ወከመ ሰብእ አስተርአይከ ። እምኅበ ዮሐንስ ተጠመቀ ወዲበ ባሕ

ር ሖርከ ነፋሳተ ገሠፅከ ወነፋሳተ አሕዮከ ።

፳፫ ፤ ሆሣዕና ምስለ አርዳኢከ ዖድከ እም፭ ኅብስት በድማሬ መለኮትከ ወእም፪ኤ ዓሣ ብዙኃነ ሰ

ብአ አጽገብከ ።

፳፬ ፤ ኦ እግዚኦ ዘኢትደፈር ይሁዳ ደፈርከ እምኀበ ሐና ተዕዕልከ ወእምኀበ ቀያፋ ተመነንከ ወእ

ምኀበ ጲላጦስ ተትሕትከ ወምስለ ጊጉያን ተኈለቈ ።

፳፭ ፤ ዓርብ አሜሄ እኩያን አይሁድ ዲበ ዕዕ ሰቀሉከ በአምሳለ ዝንቱ ትእምርተ መስቀል ዘንገብ

ሮ ንሕነ እንዘ ናነሥእ እደዊነ በዲበ ዛቲ ጠረጴዛ ።

፳፮ ፤ ኦ እግዚኦ በእደ ገብር ተጸፋእከ ወበበትረ ህለት ተኰራዕከ ወበኲናት ተረገዝከ ። ሐሞተ

መረረ ወብሒአ አስተዩከ እንዘ አምላክ አንተ ዘትክል ከሊአ ኢከላእከ ወተዐገሥከ እስከ ለ

ሞት በጻሕከ ዘንተ ኵሎ በእንተ ፍቅረ ሰብእ ኮንከ ።

፳፯ ፤ እሙታን ተንሣእከ ወሙታነ አንሣእከ ፄዋ ፄወውከ አምኃ ለአቡከ ። በልብሰተ ሥጋ ምስ

ለ ኃይለ መለኮት ሰማያተ ዐረገ ኀበ ዘትካት ህላዌከ ።

፳፰ ፤ ኦ እግዚኦ ሕዝበከ መሐር ኪዳነከ ተዘከር በእንተ አብርሃም ፍቁርከ ወይስሐት ቍልዔከ ወ

እስራኤል ቅዱስከ ዘሰመይካሁ በስምከ ።

፳፱ ፤ ኦ እግዚኦ በእንተ ነቢያት ቅዱሳን ወበአንተ ሐዋርያት ሰባክያን በእንተ ካህናት ሥዩማን ወ

በእንተ ሰማዕታት መዋዕያን ወበእንተ ጻድቃን ቡሩካን ወበእንተ ደናግል ወመነኰሳት መስተ

ዓግሣን ።

፴ ፤ ኦ እግዚኦ በእንተ እሉ ፬ቱ ወንጌላውያን እምሳሊሆሙ ለእለ በሰማያት ሠረገላተ መናብርት

።

፴፩ ፤ ማቴዎስ በአምሳለ ብእሲ ዘዜነወ ልደተከ እምዘርዕ ዳዊት በሥጋ እንዘ ይዌጥን እምበኵረ

አበው ቀደምት ።

፴፪ ፤ ማርቆስ በአምሳለ አንበሳ ዘይጥኅር ዘአንኀ ስብከተከ ለእለ በግብጽ በርትዕት ሃይማኖት ።

፴፫ ፤ ሉቃስ በአምሳል ላህም ዘሰበከ ትሕትናከ ማእከለ አድግ ወላህም ሰኪቦተከ ወበአዕርቀተ ጥ

ብላሌከ ዘምስለ ድንግል እምከ በውስተ ጎል ህላዌከ ።

፴፬ ፤ ዮሐንስ በአምሳለ ንስር ዘልዑል ይሰርር ወልዑለ ይጸርሕ ህሉና መለኮት ይፌክር ባሕረ ጥ

ባት ወዕመቀ ትንቢት ።

፴፭ ፤ አንተ ውእቱ ዘኀረይኮ እምአብያጺሁ ወአሠርገውኮ በቅድስና ወአቅነትኮ በዘዚአከ ቅናተ ድን

ልና አምሳለ መላእክት ይኩን ዘአልቦቱ ጥልቀት ።

፴፮ ፤ ኦ እግዚኦ አይ አፍ ወአይ ከናፍር ወአይ ልሳን ዘይክል ወድሶ ልዕልናከ ።

በዝየ ዕርገተ ዕጣን ።

፴፯ ፤ ይ. ሕ. ተዘከረነ እግዚኦ በውስተ መንግሥትከ ።

፴፰ ፤ ይ. ካ. ስብሐት ለከ አኰቴት ለመንግሥትከ ኃይል ለአቡከ ክብር ወስብሐት ምስለ እዘዝ ለ

መንፈስ ቅዱስ ዘእሩይ ምስሌከ ወምስለ ዘወለደከ ዘኢየሐጽጽ ለዓለመ ዓለም ።

፴፱ ፤ ይ. ዲ. አንሥኡ እደዊክሙ ቀሳውስት ።

፵ ፤ ይ. ካ. ነሣእከ ኅብስተ በእደዊከ ቅዱሳት ከመ ተሀቦሙ ለአርዳኢከ ንጹሓን ።

በዝየ ያንሥእ ኅብስተ ።

፵፩ ፤ ይ. ሕ. ነአምን ከመ ዝንቱ ውእቱ በአማን ነአምን ።

፵፪ ፤ ይ. ካ. ዘአሜሃ ባረከ ዘምስለ በረከት ባርኮ ይእዜኒ ለዝንቱ «እማሬ ፡» ኅብስት ። ቡራኬ

፫ተ ጊዜ ።

፵፫ ፤ ዘአሜሃ ፈተትከ ዘምስለ አኰቴት ፈትቶ ይእዜኒ ለዝንቱ ኅብስት ። «እማሬ ፡»

ወእምዝ ያንቅዖ ለኅብስት ኀበ ፭ቱ ገጽ ንስቲተ እንዘ ኢይሌልዮ ።

፵፬ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ ዝ

ንቱ ውእቱ በአማን ነአምን ።

፵፭ ፤ ይ. ካ. ወካዕበ ቶሳሕከ ጽዋዐ ወይን ምስለ ማይ ከመ ተሀቦሙ ለሐዋርያቲከ ንጹሓን ።

፵፮ ፤ ዘአሜሃ ቀደስከ ቀድሶ ይእዜኒ ለዝንቱ «እማሬ ፡» ጽዋዕ ። ቡራኬ ፫ተ ጊዜ ፡

፵፯ ፤ ዘአሜሃ መጦከ መጥዎ ይእዜኒ ለዝንቱ ጽዋዕ ። ወይነክንኮ ለጽዋዕ በትእምርተ መስቀል በእ

ዴሁ ዘየማን ።

፵፰ ፤ ይ. ሕ. አሜን አሜን አሜን ።

፵፱ ፤ ይ. ካ. ዘአሜሃ ደመርከ ደምሮ ይእዜኒ ለዝንቱ ኅብስት ምስለ ዝንቱ «እማሬ ፡» ጽዋዕ ይ

ኩን ሥጋከ ወደመከ በዝየ ይኅትም ሥጋ በደም ጠሚዖ በአጽባዕቱ ።

፶ ͤ ይ. ሕ. ንዜኑ ሞተከ እግዚኦ ወትንሣኤከ ቅድስት ነአምን ዕርገተከ ወዳግመ ምጽአተከ ንሴብ

ሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፶፩ ፤ ይ. ዲ. በሰማይ የሀሉ ልብክሙ ።

፶፪ ፤ ይ. ሕ. በከመ ምሕረትከ አምላክነ ወአኮ በከመ አበሳነ ፫ተ ጊዜ ።

፶፫ ፤ ይ. ካ. ይትቀፈጽ ኆኅተ ብርሃን ወይትረኀው አናቅጸ ስብሐት ወይትቀላዕ መንጦላዕት ዘቅድ

መ ገጹ ለአብ ወይረድ ነዋ በግዑ ለእግዚአብሔር ወይንበር ዲበ ዝንቱ «እማሬ ፡» ማዕደ

ክህነት ዘሥሩዕ በቅድሜየ ለገብርከ ። ወይትፈኖ ሜሎስ ሰይፈ እሳት መደንግፅ ወያስተርኢ

ዲበ ዝንቱ «እማሬ ፡» ኅብስት ወጽዋዕ ብራኬ ፩ ላዕለ ኅብስት ወ፩ ላዕለ ጽዋዕ ወ፩ ላዕለ

፪ሆሙ ከመ ይፈጽም ዘንተ አኰቴተ ።

፶፬ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሀለነ ።

፶፭ ፤ ይ. ዲ. በኵሉ ልብ ናስተበቍዖ ለእግዚአብሔር አምላክነ ኅብረት መንፈስ ቅዱስ ሠናየ ከ

መ ይጸግወነ ።

፶፮ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፶፯ ፤ ይ. ካ. ደሚረከ ተሀቦሙ ለኵሎሙ ለእለ ይነሥኡ እምኔሁ ይኩኖሙ ለሕይወት ወለሥርየተ

ኃጢአት ለዓለመ ዓለም ።

፶፰ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውሰነ በዝንቱ ጵርስፎራ ከመ ብከ ንሕ

የው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፶፱ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ። ወይትባረክ ስ

መ ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፷ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፷፩ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፷፪ ፤ ይ. ካ. ጸኦተ ፈትቶ ።

ወካዕበ ናስተበቍዐከ ኦ መፍቀሬ ሰብእ ወንገኒ ለከ በኵሉ ወበውስተ ኵሉ ወኢለ፩ እምኔነ

ኢይስክየነ ሥጋከ ወደምከ በእንተ ዘኢኮነ ንጹሐ ነፍስነ ወሥጋነ ።

፷፫ ፤ በከመ ተንጦልዐ ሥጋከ ዲበ ዕፀ መስቀል ላዕለ ወታሕተ የማነ ወጸጋመ በከመ መዓዝኒሃ ለ

ምድር ለሕይወተ ኵሉ ዓለም ። ወከማሁ ንሕነኒ ንእኅዝ ወናሬኢ እምዝንቱ ኅብስት ኪያሁ

ትእምርተ መስቀል ። ወለኵሉ ዘይነሥእ እምኔሁ ኢይኩኖ ለቅስት ወኢለኀጕል ።

፷፬ ፤ ሚኬ እግዚኦ ዘተአምር እበዲሁ ለሰብእ አልቦ ዘተረክበ ዘኢኀደጎ ለሥርዓትከ እምቀዳሚ አ

ዳም እስከ ይእዜ መዋዕል ። እስመ እንተ ውእቱ ርሑቀ መዓት ወብዙኀ ምሕረት ወጻድቅ እ

ግዚአብሔር አምላክነ ።

፷፭ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፷፮ ፤ ይ. ካ. እወ እጼሊ በከመ ቀዳሚ ሥርዓት ዘተአዘዘ እምኀበ እግዚአብሔር ከመ ይጸልዩ በእ

ንተ ሕዝብከ ወርስትከ ሙሴ ወአሮን ካህናት ።

፷፯ ፤ ወከማሆሙ እጼሊ ኀቤከ በእንተ ሕዝብከ ወርስትከ እለ መጽኡ ውስተ ቤተ ክርስቲያንከ ካህ

ናት ወዲያቆናት ወእለ በአፍኣ ሕዝብከ ወርስትከ ። ወለእመቦ እምዝየ እምካህናት ወእምህየ

ኒ እምሕዝባውያን ዘርሕቀ ሕሊናሁ እምኔከ ረሲ ይሠጠም ኀበ ዘዚአከ ፈቃደ ።

፷፰ ፤ በከመ አስተጋባእካ ለዛቲ ኅብስት እንዘ ዝሩት ይእቲ ማእከለ አድባር ወአውግር ወውስተ ገ

ዳም ወቄላት ወተጋቢኣ ኮነት አሐተ ጵርስፎራ ።

፷፱ ፤ ይ. ሕ. ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወይ

ኬልልዎ መላእክት ዘእሳት መንጦላዕቱ ለመድኃኔ ዓለም በእንተ ሥጋሁ ቅዱስ ፤ ወበእንተ

ደሙ ክቡር ።

ወንብጻሕ ቅድመ ገጹ ከመ ንባእ ውስተ ጽርሐ ቅድሳቱ ለመድኃኔ ዓለም አሚነነ ኪያሁ ተወ

ኪለነ ቦቱ ነሐዩ ።

፸ ፤ ይ. ዲ. ንፍቅ አርኅዉ ኆኃተ መኳንንት ።

፸፩ ፤ ይ. ዲ. እለ ትቀውሙ አትሕቱ ርእስክሙ ።

፸፪ ፤ ይ. ካ. እወ ናቴሕት ወንገኒ ለከ ዘትነብር ውስተ ጽርሕከ አርያም ኀበ ኢይበጽሖ ሕሊና ሰብ

እ ወኢዘመላእክት አእምሮ ።

፸፫ ፤ ናስተበቍዕ ኂሩተ ሠናያቲከ በእንተ ሕዝብከ ወርስትከ እለ መጽኡ ውስተ መቅደስከ በዛቲ ዕ

ለት ካህናት ወዲያቆናት እለ አድነኑ ርእሶሙ ቅድመ ዕበየ ልዕልናከ ከመ ይንሥኡ ሥጋከ

ወደመከ በእደ ዚአየ ዘጸዋዕከኒ በጸጋ ዚአከ ዘኢመጠንየ ወኢድልወትየ ወምስኪነትየኒ ሊተ

ለገብርከ ።

፸፬ ፤ ዝኬ ውእቱ ኪዳነ ቃልከ ዘታወሥኦሙ ለካህናት እንዘ ትብል ጼዉ ለምድር ። ዘትቤሎሙ

ለካህናት ብርሃኑ ለዓለም ።

ዘትቤሎሙ ለካህናት አዕይንተ ቤተ እግዚአብሔር ።

ዘትቤሎሙ ለካህናት ማኅቶተ ቤተ ክርስቲያን ። ዘትቤሎሙ ለካህናት አምሳለ መላእክት ።

ነቤከ ሊቀ ካህናት ኢየሱስ ክርስቶስ ከመ ትባርክ ሕዝበከ ወርስተከ ለዓለመ ዓለም ።

፸፭ ፤ ይ. ዲ. ስገዱ ለእግዚአብሔር በፍርሃት ።

፸፮ ፤ ይ. ሕ. ቅድሜከ እግዚኦ ንሰግድ ወንሴብሐከ ።

፸፯ ፤ ይ. ካ. ጸሎተ ንስሓ ።

፸፰ ፤ ይ. ዲ. ነጽር ።

ይ. ካ. ቅድሳት ለቅዱሳን ።

ይ. ሕ. ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ።

፸፱ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፹ ፤ ወእምዝ ያንሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ተ ጊዜ

በልዑል ዜማ ፤ ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፹፩ ፤ ይ. ዲ. እለ ውስተ ንስሓ ፤ ሀለውክሙ አትሕቱ ርእስክሙ ።

፹፪ ፤ ውእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፹፫ ፤ ወእምድኅረ ተመጠዉ ።

ይ. ካ. ኀዳፌ ነፍስ ። ኦ ገባሬ ብርሃናት ዘደፍዖ ለጽልመት ወሠዐሮ ለጣዖት ዘበሞቱ ደም

ሰሶ ለሞት ።

፹፬ ፤ ናስተብቍዕ ኂሩተ ሠናይቲከ በእንተ ሕዝብከ ወርስትከ እለ መጽኡ ውስተ ቤተ መቅደስከ

ከመ ይንሥኡ ሥጋከ ወደመከ እምክብርት ማዕድከ እንተ ይእቲ ተስፋሆሙ ለኀጥኣን ።

፹፭ ፤ መዓልተ ዕቀቦሙ እምጌግዮ ወስሒት በመልክእ ወበመለያልይ በንጻሬ ወበራእይ ። ሌሊተ

ተኖልዎሙ ትግሀታተ ከንቱ ኢይምጽኦሙ እንተ ይእቲ አማሳኒሃ ለነፍስ ።

፹፮ ፤ ወለእመኒ ኖሙ ረሲ አክናፈ መላእክት ይክድኖሙ ክበደ ንዋም ኢያሥጥሞሙ ዘውእቱ አ

ምሳሊሁ ለሞት ።

አንቅሖሙ እግዚኦ በፍቅርከ ከመ ይሰብሑ ለስምከ ክቡር ወአዚዝ ። አንተ አኃዜ ዓለም

እግዚአብሔር አምላክነ ።

ይ. ዲ. ጸልዩ ።

፹፯ ፤ ይ. ካ. አኮ ለነ እግዚኦ ለክርስቲያን ሕዝብከ ዝንቱ ዓለመ ተስፋ ዘይበሊ ወዘይማሰን አላ

ዘይመጽእ ንሴፎ ወንጸንሕ ።

፹፰ ፤ እስመ አንተ ትቤ ሰማይ ወምድር የኀልፍ ወቃልየሰ ኢየኀልፍ ።

፹፱ ፤ ወካዕበ ትቤ ይከውን ንፍሐተ ቀርን ፫ተ ጊዜ ዘውእቱ መንቅሔ ሙታን ።

፺ ፤ በቀዳሚ ንፍሐተ ቀርን ይትጋባእ ደበለ ሥጋ ዘተዘርወ ውስተ ኵሉ አጽናፈ ዓለም ዘሀሎ መል

ዕልተ ወዘሀሎ ውስተ ከርሦሙ ለአራዊት ዘበልየ ወዘማሰነ በዘዘዚአሁ ሞት ወዘወድቀ ቅርፍተ

ሥጋ ዲበ ምድር ይትጋባእ ኀበ ዘትካት ምዕላዲሁ ።

፺፩ ፤ ወበዳግም ንፍሐተ ቀርን ይሰፈያ አዕፅሞት ምስለ ሥጋ ወደም ወይከውን በድነ ፍጹመ ዘእ

ንበለ አንሰሐስሖ ወኢተሐውሶ እስከ ጊዜሁ ።

፺፪ ፤ ወበሣልስ ንፍሐተ ቀርን ይትነሥኡ ሙታን ከመ ቅጽበተ ዓይን ጻድቃን ወኃጥኣን እንዘ ይጸ

ውሩ ምግባራቲሆሙ እምዲበ ምድር ዘተለዎሙ ዘገብሩ በኵሉ መዋዕለ ሕይወቶሙ እመሂ

ሠናየ ወእመሂ እኩየ ። ወታቀውሞ ጻድቃነ በየማንከ ወኃጥኣን በጸጋምከ ።

፺፫ ፤ ወታወሥኦሙ ለኅሩያኒከ በቃለ ብፅዓን ፤ እንዘ ትብል ንዑ ኀቤያ ቡሩካኑ ለአቡየ ትረሱ

መንግሥተ ሰማያት ዘድልው ለክሙ እምቅድመ ይትፈጠር ዓለም ።

እስመ ርኅብኩ ወአብላዕክሙኒ ።

ጸማዕኩ ወአስተይክሙኒ ።

ነግደ ክንኩ ወአንኅደርክሙኒ ።

ዐርቁ ወአልበስክሙኒ ።

ደወይኩ ወሐወፅክሙኒ ።

ተሞቃሕኩ ወመጻእክሙ ወነበብክሙኒ ።

፺፬ ፤ ወእምዝ ትትመየጥ መንገለ ፀጋምከ ወትገንሖሙ ለኃጥኣን በቃለ ስክየት እንዘ ትብል ሑሩ

እምኔየ ርጉማን ውስተ እሳት ዘለዓለም ዘድልው ለሰይጣን ወለመላ እክቲሁ ።

እስመ ርኅብኩ ወኢያብላዕክሙኒ ።

ጸማዕኩ ወኢያስተይክሙኒ ።

ነግደ ኮንኩ ወኢያኅደርክሙኒ ።

ዐረቁ ወኢያልበስክሙኒ ።

ደወይኩ ወኢሐወፅክሙኒ ።

ተሞቃሕኩ ወኢነበብክሙኒ ።

፺፭ ፤ አሜን ይትፌጸም ኵሉ አፍ ወልሳን ዘይነብብ ዓመፃ ወጽልሑተ ።

አሜሃ ይከውን ኀዘን ዘኢይበቍዕ ኀዘን ።

፺፮ ፤ አሜሃ ይከውን ክላሕ ዘኢይበቍዕ ክላሕ አሜሃ ይከውን አውያት ዘኢይበቍዕ አውያት አሜሃ

ይከውን ገዓር ዘኢይበቍዕ ገዓር ። አሜሃ ይውኅዝ አንብዕ ከመ ማየ ክረምት ዘአልቦ ማኅለ

ቅት ወኢተፍጻሜት ፤ ወይትፌኖ ኀቤሆሙ መብረቅ መሣጢ ወቃለ ነጐድጓድ መደንግፅ ወፀዓ

ፅ ኃያል ዘይሰይፍ ወይከፍል ወይሌሊ ዘውእቱ መክፈልቶሙ ለኃጥኣን ።

፺፯ ፤ አሜሃ ምድር ታገብእ ማኅፀንታ ወኢትሰምዕ እም አውያተ ወለታ ።

እሜሃ ይትከሠት ምግባራ ለነፍስ ዘገብረት በኵሉ መዋዕለ ሕይወታ ።

፺፰ ፤ አሜሃ ከመ ትምሐረነ ወትሣሃለነ ተማኅፀነ በዘበላዕነ ሥጋከ ወበዘሰተይነ ደምከ ። እስመ አ

ንተ ትቤ ዘበልዐ ሥጋየ ወሰትየ ደምየ ቦ ሕይወት ዘለዓለም ።

፺፱ ፤ ወካዕበ ተማኅፀነ በማርያም እምከ እንተ ይእቲ እግዝእትነ ወትምክሕተ ዘመድነ በወሊዶተ

ዚአከ እስመ አንተ ትቤላ ዘገብረ ተዝካሪኪ ወዘጸውዐ ስመኪ ሕይወተ ዘለዓለም የሐዩ ።

፻ ፤ ወካዕበ ተማኅፀነ በርእሶሙ ለመላእክት ወበስደቶሙ ለነቢያት ወበስብከቶሙ ለሐዋርያት በየማ

ኖሙ ለካህናት ወበደሞሙ ለሰማዕታት ወበትዕግሥቶሙ ለወራዙት ወደናግል ወመነኰሳት ወበ

እምነቶሙ ለመሃይምናን ወመሃይምናት ።

፻፩ ፤ አሜሃ መሐረነ ወመሐከነ ወተሣሃለነ ። ስብሐት ለአብ ፈናዊ ፤ አኰቴት ለወልድ ተፈናዊ ፤

ክብር ወስብሐት ለመንፈስ ቅዱስ ማሕየዊ ፤ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

፻፪ ፤ ይ. ካ. አንብሮ እድ ።

እግዚአብሔር ብሑተ ሥልጣን ወስም ወአልቦ ዘከማሁ ስም በታሕተ ፬ቱ ድድ ወበላዕለ ፯ቱ

ሰቀላት ። ዘፈጠረ ኵሎ ዘያስተርኢ ወዘኢያስተርኢ ፤ ዘይትዐወቅ ወዘኢትዐወቅ ፤ ዘይትገሠ

ሥ ወዘኢይትገሠሥ ፤ ዘኅቡእ ወዘክሡት ዘመልዕልት ወዘመትሕት ።

፻፫ ፤ ዘፈጠረ ኵሎ በኢጻምዎ ዘእንበለ ፩ዱ አዳም ግብረ እደ አምላክ ።

፻፬ ፤ ወይእዚኒ እግዚኦ አምላክነ ወመድኃኒነ ኢየሱስ ክርስቶስ ንስእለከ ወናስተበቍዐከ በእንተ እ

ለ አድነኑ አርእስቲሆሙ በቅድሜከ ከመ ትሠርሖሙ ።

፻፭ ፤ አልሕቅ ለፃናቲሆሙ ወአወርዙ ውርዝዋኒሆሙ ። ሱቅ አዕሩጊሆሙ ወአጽንዕ ቅጥቁጣኒሆሙ

። ዕቀብ አንስቲያሆሙ ወተማኅፀን ደቃውቂሆሙ ።

፻፮ ፤ አጽግብ ርኁባኒሆሙ ወአርዊ ጽሙዓኒሆሙ ። አልብስ ዕሩቃኒሆሙ ወአዕርፍ ምንድባኒሆሙ

። አንሂ ትኩዛኒሆሙ ወአስተፍሥሕ ኅዙናኒሆሙ ።

፻፯ ፤ አሕዩ ጽውያኒሆሙ ወፈውስ ሕሙማኒሆሙ አብርህ አዕይንተ ዕውራኒሆሙ ወአስምዕ እዝነ ጽ

ሙማኒሆሙ ፍታሕ እሡራኒሆሙ ወቤዙ ፂውዋኒሆሙ ።

፻፰ ፤ አንጽሕ ሥጋቲሆሙ ወቀድስ ነፍሳቲሆሙ ወሶበ የአትዉ አብያቲሆሙ አንተ እግዚኦ ምርሖ

ሙ ወህየ አብጽሖሙ እግዚኦ ። ረዐዮሙ ወአልዕሎሙ እስከ ለዓለመ ዓለም ።

ቅዳሴ ዲዮስቆሮስ ።

፩ ፤ አኰቴተ ቍርባን ዘቅዱስ ዲዮስቆሮስ ጸሎቱ ወበረከቱ የሀሉ ምስለ ርዕሰ ሊቃነ ጳጳሳቲነ ዕገሌ

ወምስለ ኵልነ ሕዝበ ክርስቲያን ወይዕቀባ ለሀገሪትነ ኢትዮጵያ ለዓለመ ዓለም አሜን ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. እምቅድመ ዓለም ወእስከ ለዓለም ሀሎ እግዚአብሔር በትሥልስቱ እግዚአብሔር በመለ

ኮቱ እግዚአብሔር በመንግሥቱ ።

፬ ፤ እምቅድመ ጎሕ ወጽባሕ ወእምቅድመ መዓልት ወሌሊት እምቅድመ ይትፈጠሩ መላእክት ሀሎ

እግዚአብሔር በመንግሥቱ ።

፭ ፤ እምቅድመ ይትረበባ ሰማያት ወእምቅድመ ያስተርኢ ገጸ የብስ ወእምቅድመ ይብቍሉ ሐመል

ማላት ሀሎ እግዚአብሔር በመንግሥቱ ።

፮ ፤ እምቅድመ ፀሓይ ወወርኅ ወከዋክብት ወእምቅድመ ሚጠታት ዘብርሃናት ሀሎ እግዚአብሔር በ

መንግሥቱ ።

፯ ፤ እምቅድመ እንስሳ ዘይትሐወስ ወእምቅድመ አዕዋፍ ዘይሰርር እምቅድመ አራዊት ዘባሕር ሀሎ

እግዚአብሔር በምንግሥቱ ።

፰ ፤ እምቅድመ ይፍጥሮ ለአዳም በዘዚአሁ አርኣያ ወአምሳል ወእምቅድመ ይዕሉ ትእዛዞ ሀሎ እግ

ዚአብሔር በመንግሥቱ ።

፱ ፤ ስብሐት ለአብ ወወልድ ወመንፈስ ቅዱስ ይእዜኒ ወዘልፈኒ ወለዓለመ ዓለም ።

፲ ፤ ይ. ዲ. በእንተ ብፁዕ ።

፲፩ ፤ ይ. ካ. ንፍቅ ጸሎተ ቡራኬ ።

፲፪ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጶሳት ቀሳውስት

ወድያቆናት ወኵሎሙ ሕዝበ ክርስቲያን ።

፲፫ ፤ ይ. ካ. ይስማዕ ሰማይ ወታጽምእ ምድር ወይደንግፁ መሠረታተ ሕምዝ ።

፲፬ ፤ ይ. ዲ. እለ ትነብሩ ተንሥኡ ።

፲፭ ፤ ይ. ካ. በፈቃደ አቡሁ ወረደ ኀበ ማርያም ተአንገደ በድንግልናሃ ንጹሕ እግዚአብሔር ተወ

ልደ ።

፲፮ ፤ ይ. ዲ. ውስተ ጽባሕ ነጽሩ ።

፲፯ ፤ ይ. ካ. በጎለ እንስሳ ተወድየ አምኃ ንግሡ ተወፈየ ወከመ ሕፃናት በከየ እንዘ ይስእል እም

አጥባተ እሙ ሲሳየ ።

፲፰ ፤ አንሶሰወ ገሃደ ወአስተርአየ ከመ ሰብእ ፤ በበሕቅ ልሕቀ በ፴ ክረምት በዮርዳኖስ ተጠመቀ

።

፲፱ ፤ ይ. ዲ. ንነጽር ።

፳ ፤ ይ. ዲ. ከመ እንተ ብእሲ ለጸዊም በውስተ ገዳም ኀደረ እምኀበ ዲያብሎስ ተመከረ በኃይ

ለ መለኮቱ መኳንንተ ጽልመት ሠዐረ ።

፳፩ ፤ ይ. ዲ. አውሥኡ ።

፳፪ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያተ ወምድረ ቅድሳተ

ስብሐቲከ ።

፳፫ ፤ ይ. ካ. ቅዱስ ቅዱስ ቅዱስ እግዚአብሔር በሥላሴሁ ፤ እንዘ ነጋሢ ለሊሁ አርአየ ትሕትናሁ

ከመ ገብር ።

በዝየ ዕርገተ ዕጣን ።

፳፬ ፤ ይ. ሕ. ተዘከረነ እግዚኦ በውስተ መንግሥትከ ።

፳፭ ፤ ይ. ካ. ሰፍሐ አደዊሁ ለሕማም ዘለሐኰ ሰብአ ከመ ያግዕዞ ለአዳም እምአርዑተ ኃጢአት

፳፮ ፤ ይ. ዲ. አንሥኡ እደዊክሙ ቀሳውስት ።

፳፯ ፤ ይ. ካ. በይእቲ ሌሊት እንተ ባቲ እመ ያገብእዎ ነሥአ ኅብስተ በእደዊሁ ቅዱሳት ወብፁዓት

እለ እንበለ ነውር ።

በዝየ ያንሥእ ኅብስተ ።

፳፰ ፤ ይ. ሕ. ነአምን ከመ ዝንቱ ውእቱ በአማን ነአምን ።

፳፱ ፤ ይ. ካ. አንቃዕደወ ሰማየ ኀቤከ ኀበ አቡሁ አእኰተ ባረከ ወፈተተ ።

ቡራኬ ፫ ጊዜ ። በዝየ ያንቅዖ ለኅብስት ኀበ ፭ቱ ገጽ ንስቲተ እንዘ ኢይሌልዮ ። ወወሀቦ

ሙ ለእሊኣሁ አርዳኢሁ ቅዱሳን ወለሐዋርያቲሁ ንጹሓን ወይቤሎሙ ንሥኡ ብልዑ ዝ ኅብ

ስት «እማሬ ፡» ሥጋየ ውእቱ ለዘበእንቲአክሙ ይትፌተት ለኅድገተ ኃጢአት ።

፴ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ ዝን

ቱ ውእቱ በአማን ነአምን ።

፴፩ ፤ ይ. ካ. ወካዕበ ቶስሐ ማየ ወወይነ አእኰተ ባረከ ወቀደሰ ቡራኬ ፫ተ ጊዜ ። ወወሀቦሙ ለ

እሊኣሁ አርዳኢሁ ቅዱሳን ወለሐዋርያቲሁ ንጹሓን ወይቤሎሙ ንሥኡ ስትዩ ዝ ጽዋዕ «እ

ማሬ ፡» ደምየ ውእቱ ለዘበእንቲአክሙ ይትከዐዉ ለቤዛ ብዙኃን ።

ወይነክንኮ ለጽዋዕ በትእምርተ መስቀል በእዴሁ ዘየማን ።

፴፪ ፤ ይ. ሕ. አሜን አሜን አሜን ።

፴፫ ፤ ይ. ካ. አኀዝዎ አይሁድ ወአቀምዎ ውስተ ዐውድ ለዘሎቱ ይቀውሙ ሠራዊተ መላእክት በፍ

ርሃት ወረዓድ ።

፴፬ ፤ ሰቀልዎ ዲበ ዕፅ ወቀነውዎ በቀንዋት ፤ ወኰርዕዎ ርእሶ በሕለት ረገዝዎ ገቦሁ በኵናት ፤ አ

ስተይዎ ለጽምዑ ሐሞተ ወከርቤ ቱሱሐ ለዘአስተዮሙ ለእስራኤል እም፩ዱ ዕብን ለሰብአ ዓ

ይን ።

፴፭ ፤ ሞተ ዘኢይመውት ። ሞተ ከመ ይሥዓሮ ለሞት ። ሞተ ከመ ይሕይዎሙ ለሙታን በከመ

አስፈዎሙ በቃለ ኪዳን ።

፴፮ ፤ ይ. ሕ. ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽዓተከ ን

ሴብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፴፯ ፤ ይ. ካ. አውረድዎ እምዕፅ ወገነዝዎ በሰንዱናት ወቀበርዎ ውስተ መቃብር ሐዲስ ።

፴፰ ፤ አመ ሣልስት ዕለት ተንሥአ እሙታን ወሶአ ኀበ ህለዉ አርዳኢሁ ጉቡኣን ወአስተርአዮሙ

በጽርሐ ጽዮን ወበ፵ ዕለት አመ የዐርግ ሰማየ አዘዞሙ እንዘ ይብል ጽንሑ ተስፋሁ ለአብ ።

፴፱ ፤ ወበ፶ ዕለት ፈነወ ሎሙ መንፈስ ቅዱሰ ከመ ዘእሳት ወተናገሩ በነገረ ኵሉ በሓውርት ወከ

ማሆሙ ፈኑ ውእተ መንፈሰከ ቅዱስ ዲበ ዝንቱ ኅብስት «እማሬ ፡» ወላዕለ ዝ ጽዋዕ «እማ

ሬ ፡»

ይረስዮ ሥጋሁ ወደም ለእግዚእነ ወመድኃኒነ ኢየሱስ ክርስቶስ ለዓለመ ዓለም ።

ቡራኬ ፩ ላዕለ ኅብስት ወ፩ ላዕለ ጽዋዕ ወ፩ ላዕለ ፪ሆሙ ።

በከመ ትቤ ለሊከ ዘበልሀ ሥጋየ ወሰትየ ደምየ ይሄሉ ምስሌየ ወአነሂ እሄሉ ምስሌሁ ።

፵ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፵፩ ፤ ይ. ዲ. በኵሉ ልብ ናስተብቍዖ ለእግዚአብሔር አምላክነ ኅብረተ መንፈስ ቅዱስ ሠናየ ከ

መ ይጸግወነ ።

፵፪ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፵፫ ፤ በዝየ ይኅትም ሥጋ በደም ጠሚዖ በአጽባዕቱ ።

ይ. ካ. ደሚረከ ተሀብ ለኵሉ ሕዝብከ ይኩኖሙ ለሕይወት ወለአንጽሖ እምርስሐት ለዓለመ

ዓለም ።

፵፬ ፤ ይ. ካ. ሀበነ ንኅበር በዘዚአከ መንፈስ ቅዱስ ወፈውሰነ በዝንቱ ጵርስፎራ ከመ ብከ ንሕየው

ዘለኵሉ ዓለም ወለዓለመ ዓለም ።

ይ. ሕ. ከማሁ ።

፵፭ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስብሐቲሁ ለይኩን ለይኩን ቡሩክ ለይኩን ።

ይ. ሕ. ከማሁ ።

፵፮ ፤ ይ. ካ. ፈኑ ጸጋ መንፈስ ቅዱስ ላዕሌነ ።

ይ. ሕ. ከማሁ ።

፵፯ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፵፰ ፤ ይ. ካ. ጸሎተ ፈትቶ ።

አይቴ ብሔራ ለጥበብ ወአይቴ ማኀደራ ።

በቅዳሴ ኡጵፋንዮስ ተመልከት ቁ. ፸-፺፭ ።

፵፱ ፤ ይ. ሕ. በከመ ምሕረትከ አምላክነ ወአኮ በከመ አበሳነ ፫ተ ጊዜ ።

ወዓዲ ሠራዊተ መላእክቲሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወይ

ኬልልዎ ለመድኃኔ ዓለም ሥጋሁ ወደሙ ለመድኃኔ ዓለም ።

ወንብጻሕ ቅድመ ገጹ ለመድኃኔ ዓለም በአሚነ ዚአሁ ለክርስቶስ ንገኒ ።

፶ ፤ ይ. ዲ. ንፍቅ አርኅዉ ኆኃተ መኳንንት ።

፶፩ ፤ ይ. ዲ. እለ ትቀውሙ አትሕቱ ርእሰክሙ ።

፶፪ ፤ ይ. ካ. በግዕ ይምጻእ ንርአዮ በአዕይንት ወንጥብሖ በአእዳው ከመ ንትፈሣሕ ቦቱ ይደመር

ሥጋሁ ምስለ ዝነቱ ኅብስት ወደሙኒ ይትከዐው ውስተ ዝንቱ ጽዋዕ ።

፶፫ ፤ ወኢይምሰሎ ለ፩ደ እምኔነ ሶበ ይበልዕ ዘንተ ኅብስተ «እማሬ ፡» ከመ ዘይበልዕ ሥጋ ባሕ

ቲቶ ዘእንበለ ደም ወመንፈስ ። ወሶበ ይሰቲ ዘንተ ጽዋዐ «እማሬ ፡» ኢይምሰሎ ለ፩ዱ እ

ምኔነ ከመ ዘይሰቲ ደመ ባሕቲቶ ዘእንበለ ሥጋ ወመንፈስ ፤ አላ ፩ዱ ውእቱ ሥጋ ወደም

ወመንፈስ በከመ ኮነ መለኮቱ ዘምስለ ትስብአቱ ፩ደ ለዓለመ ዓለም ።

፶፬ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፶፭ ፤ ይ. ካ. ጸሎተ ንስሓ ።

፶፮ ፤ ይ. ዲ. ነጽር ።

ይ. ካ. ቅድሳት በቅዱሳን ።

ይ. ሕ. ፩ዱ አብ ቅዱስ ፩ዱ ወልድ ቅዱስ ፩ዱ ውእቱ መንፈስ ቅዱስ ።

፶፯ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፶፰ ፤ ወእምዝ ያንሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ተ ጊዜ

በልዑል ዜማ ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፶፱ ፤ ይ. ዲ. እለ ውስተ ንስሓ ሀለውክሙ አትሕቱ ርእስክሙ ።

፷ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፷፩ ፤ ወእምድኅረ ተመጠዉ ።

ይ. ካ. ኀዳፌ ነፍስ ፤ ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመ

ድኃኒነ ኢየሱስ ክርስቶስ ። እስመ ኢመነነ ወኢተቈጥዐ ስእለተነ ወኢያርሐቀ ሣህሎ እምኔ

ነ እስመ መሐሪ ውእቱ እግዚአብሔር አምላክነ ።

ይ. ዲ. ጸልዩ ።

፷፪ ፤ ይ. ካ. እወ እግዚኦ አምላክ ኵሉ ።

እወ እግዚኦ ንጉሠ ኵሉ ።

እወ እግዚኦ አኃዜ ኵሉ ።

እወ እግዚኦ መላኬ ኵሉ ።

እወ እግዚኦ መድኃኔ ኵሉ ።

እወ እግዚኦ መኰንነ ኵሉ ።

እወ እግዚኦ ማሕየዌ ኵሉ ።

እወ እግዚኦ መጋቤ ኵሉ ።

እወ እግዚኦ መሴስየ ኵሉ ።

፷፫ ፤ በከመ ደመርከ ሥጋ ወልድከ ውስተ ሥጋ ዚአነ ወበከመ ቶሳሕከ ደመ መሢሕከ ውስተ

ደመ ዚአነ ከማሁ ደምር ፈሪሆተከ ውስተ አልባቢነ ወሥነ አምልኮትከ ውስተ ሕሊናነ ።

፷፬ ፤ ንሕነሰ ሥጋውያን ንሔሊ ሕገ ሥጋ ወንገብር ግብረ ሥጋ ወነሐውር በፍኖተ ሥጋ ። አንተ

ባሕቱ መሀረነ ምግባረ መንፈስ ወአለብወነ ሕገ መንፈስ ወምርሐነ ለነ አንተ ፍኖተ መንፈስ

።

፷፭ ፤ እስመ ለነ ለኃጥኣን ለእመ መሐርከነ ውእተ አሚረ ትሰመይ መሐሬ ወለጻድቃንሰ እምግባሮ

ሙ ትምሕሮሙ ወትዔሥዮሙ በከመ ጽድቆሙ ።

፷፮ ፤ ኢትዝክር ለነ አበሳነ ዘትካት ፍጡነ ይርከበነ ሣህልከ እግዚኦ ።

፷፯ ፤ ኀቤከ ንጸርሕ ፤ ኀቤከ ነዐወዩ ፤ ኀቤከ ንትመሀል ለዓለመ ዓለም ።

ይ. ሕ. አሜን ።

፷፰ ፤ ይ. ካ. አንብሮ እድ ።

እግዚአብሔር ዘለዓለም ብርሃነ ሕይወት ዘኢይጠፍእ ነጽሮሙ ለአግብርቲከ ወለአእማቲከ ።

ወዝራዕ ውስተ ልቦሙ ፈርሆተ ስምከ ይፍረዩ በበረከት ወኈልቆሙ ምስለ እላ ተውህቦሙ

ሥጋከ ወደምከ ።

፷፱ ፤ ወይኩን እዴከ ዘየኀድር ላዕሌሆሙ ዲበ እለ አትሐቱ አርእስቲሆሙ ቅድሜከ ። ሕዝብከ ዕ

ድ ወአንስት አእሩግ ወሕፃናት ደናግል ወመነኰሳት እቤራት ወእጓለ ማውታ ።

፸ ፤ ወኪያነሂ ደምር ህየ ወክድን ወርዳእ ወአጽንዕ ወኃይል በኃይለ ሊቃነ መላእክቲከ ። እምኵ

ሉ ምግባረ እኩይ አግሕሠነ ወውስተ ኵሉ ምግባረ ሠናይ ደምረነ ።

፸፩ ፤ በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ ዓለም አሜን ።

ቅዳሴ ጎርጎርዮስ ካልዕ ።

፩ ፤ አኰቴተ ቍርባን ዘቅዱስ ጎርጎርዮስ ። ጸሎቱ ወበረከቱ የሀሉ ምስለ ኵልነ ሕዝበ ክርስቲያን

ለዓለመ ዓለም አሜን ።

፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. አልዕሉ አልባቢክሙ ።

ይ. ሕ. ብነ ኀበ እግዚአብሔር አምላክነ ።

፫ ፤ ይ. ካ. ነአኵተከ እግዚኦ ወንሴብሐከ ወንዌድሰከ ።

ቡሩክ ስምከ ፤ ወንባርከከ ንሕነኒ ።

ውዱስ ስምከ ንዌድሰከ ።

፬ ፤ ግሩም አንተ እምግሩማን ወኢይትነገር ዕበይከ ስቡሕ አንተ ወንሴብሐከ ።

፭ ፤ ዘመልዕልተ ቅዱሳን ሀሎከ ወመንክር ስብሐቲከ ትእልፊተ አእላፋት መላእክት ይቄድሱከ ወ

ትጉሃን እለ ኢይነውሙ ይሴብሑከ ።

፮ ፤ ወ፰ቱ ግሩማን እለ ይቀርቡ ኀቤከ ወእማዕበለ እሳት ይጐይዩ ከመ ኢይቅረቡ ኀቤከ ወእምአፍ

ሐመ እሳት ዘይወጽእ እምአፉከ ይፈርሁ ወይደነግፁ ወኵሎሙ ኅብረ በ፩ዱ ቃል ኪያከ ይቄ

ድሱ ወይዌድሱ ።

፯ ፤ ወንሕነኒ አግብርቲከ ትሑታን ከማሆሙ በፍትሐተ እድ እንዘ ናነሥእ እደዊነ ወእንዘ ናስተማስ

ል በአርኣያ መስቀል ንሴብሐከ ወንዌድሰከ ። ወውእቶሙሂ ክንፍ ቦሙ ፤ ለለ ፩ዱ ፩ዱ ፮ቱ

ክንፊሆሙ ሱራፌል ወኪሩቤል ።

፰ ፤ ይ. ዲ. እለ ትነብሩ ተንሥኡ ።

፱ ፤ ይ. ካ. ወኵሎሙ ኅቡረ በ፩ዱ ቃል ኪያከ ይቄድሱ ወይዌድሱ ፩ዱ ለ፩ዱ ወዝንቱ ለዝንቱ

ወካልዑ ለካልዑ ወይብሉ ቅዱስ ቅዱስ ቅዱስ እግዚአብሔር ጸባዖት ፍጹም ።

፲ ፤ ይ. ዲ. አውሥኡ ።

፲፩ ፤ ይ. ሕ. ቅዱስ ቅዱስ ቅዱስ እግዚአብሔር ጸባዖት ፍጹም ምሉዕ ሰማያት ወምድረ ቅድሳተ

ስብሐቲከ ።

፲፪ ፤ ይ. ካ. ዘበመንጦላዕተ ደመና ተሠወረ ፤ ወእምቅድስት ድንግል መድኅን ተወልደ እግዚእ ተ

ረክበ ፀሓየ ጽድቅ ዘበአማን ሠረቀ ።

፲፫ ፤ ነአምን አበ ፈናዌ ወነአምን ወልደ ተፈናዌ ወነአምን መንፈስ ቅዱሰ ማሕየዌ ።

፲፬ ፤ ወንብል ዘሞተ ፈትሐ ወቅትራተ ዘብርት ሰበረ እሙታን ተንሥአ ወሙታነ አነሥአ ወወረዶ

ውስተ ሲኦል ሙቁሓነ ፈትሐ ወሰበከ ሎሙ ግዕዛነ ።

፲፭ ፤ ይ. ዲ. ውስተ ጽባሕ ነጽሩ ።

፲፮ ፤ ይ. ካ. ነአኵተከ ወንሴብሐከ ሰዳዴ ጽልመት ወሀቤ ብርሃነ ዘበአማን መድኃኒነ ዘበአፍቅሮ

ወልድከ ወበአፍቅሮትከ ሰብአ ወሀበ ሥጋሁ በይእቲ ሌሊት ።

፲፯ ፤ ይ. ዲ. ንነጽር ።

፲፰ ፤ ይ. ካ. እንዘ አምላክ ውእቱ ኵሎ ዘኮነ ወአመ ይእኅዝዎ ተወክፈ ምራቀ ርኩሳን ወዝግ

ሐታተ ወዋቅሕት ኵሎ ጾረ ።

፲፱ ፤ ወዘንተ ኵሎ ጾረ እንዘ እግዚእ ወአምላክ ውእቱ ወኵሎ ጾረ በእንቲአነ ወእንተ ነዳያን ወ

ምስኪናን በእንተ ነቢያት ወሐዋርያት በእንተ ሰማዕታት ወምእመናን ።

፳ ፤ በእንተ ጳጳሳት ወቀሳውስት በእንተ ዲያቆናት ወአናጕንስጢስ በእንተ እቤራት ወእጓለ ማውታ

በእንተ ደናግል ወመነኰሳት ወወራዙት ።

፳፩ ፤ በእንተ ኃጥኣን ወዝርዋን ከመ ያስተጋብኦሙ ለዝርዋን ወያጽድቆሙ ለኃጥኣን ወይሚጦ

ሙ ለኵሎሙ ጊጉያን ወትንሣኤሁ ያዑቅ ።

፳፪ ፤ ለእለ ነአምር አስማቲሆሙ ንነግር ወለእለሂ ኢነአምር አስማቲሆሙ አንተ እግዚኦ ተአምሮ

ሙ ወትጤይቆሙ ወኵሉ ክሡት በቅድሜከ ።

፳፫ ፤ ይ. ዲ. በእንተ ብፁዕ ።

፳፬ ፤ ይ. ካ. ንፍቅ ጸሎተ ቡራኬ ።

፳፭ ፤ ይ. ዲ. ንፍቅ መሐሮሙ እግዚኦ ወተሣሃሎሙ ለሊቃነ ጳጳሳት ጳጳሳት ኤጲስቆጵሳት ወቀሳው

ስት ወዲያቆንት ወኵሎሙ ሕዝበ ክርስቲያን ።

፳፮ ፤ ይ. ካ. ሎሙኒ ወለኵሎሙ በእግዚእነ ወመድኃኒነ ኢየሱስ ክርስቶስ ወልድከ ወፍቁርከ ዘ

ታፈቅር ዘቀዳሚ ፈኖከ ።

፳፯ ፤ ወበከመ አስተጋባእከ ለዛቲ ኅብስት እንዘ ዝሩት ይእቲ ውስተ አድባር ወአውግር ወተጋቢኣ

ኮነት አሐተ ኅብስተ ፍጽምተ ወከማሁ ኪያነሄ አስተጋብአነ በመለኮትከ እምኵሉ ሕሊና እ

ኩይ ውስተ ሃይማኖት ፍጽምት ።

፳፰ ፤ ወበከመ ደመርከ ማየ ምስለ ወይን ወወይኑሂ ድሙር ምስለ ማይ ወተደሚሮሃ ወተቶሲሖሂ

ኢይትከሀል ይትፈለጥ ፩ዱ እም፩ዱ ወከማሁ ኪያነሂ አስተጋብአነ በመለኮትከ እምኵሉ ሕ

ሊና እኩይ ውስተ ፍጽምት ሃይማኖት ።

፳፱ ፤ በዝየ ዕርገተ ዕጣን ።

ይ. ሕ. ተዘከረነ እግዚኦ በውስተ መንግሥትከ ።

፴ ፤ ይ. ካ. ወደምር እግዚኦ ትስብእተነ በመለኮትከ ወዕበየከ በትሕትናነ ወትሕትናነ በዕበይከ ።

፴፩ ፤ ይ. ዲ. አንሥኡ እደዊክሙ ቀሳውስት ።

፴፪ ፤ ይ. ካ. ከመ ናቅርብ ለከ ዘንተ ቍርባነ «እማሬ ፡» ዘአንተ ወሀብከ ለአርዳኢከ ።

፴፫ ፤ ይ. ሕ. ነአምን ከመ ዝንቱ ውእቱ በአማን ነአምን ።

፴፬ ፤ ይ. ካ. እንተ ትብል ንሥኡ ብልዑ ዝ ኀብስት «እማሬ ፡» ሥጋየ ውእቱ ለዘበእንቲአክሙ

ይትፌተት ወይትወሀብ በዘይትኀደግ ኃጢአት ለሕይወት ዘለዓለም አሜን ።

ቡራኬ ፫ተ ጊዜ ።

፴፭ ፤ ይ. ሕ. አሜን አሜን አሜን ነአምን ወንትአመን ንሴብሐከ ኦ እግዚእነ ወአምላክነ ከመ

ዝንቱ ውእቱ በአማን ነአምን ።

፴፮ ፤ ይ. ካ. ወከማሁ ዲበ ጽዋዕኒ ነገርኮሙ እንዘ ትብል ንሥኡ ስትዩ ዝ ጽዋዕ «እማሬ ፡» ደ

ምየ ወእቱ ለዘበእንቲአክሙ ይትከዐው ወይትወሀብ በዘይትኀደግ ኃጢአት ለሕይወት ዘለዓለ

ም አሜን ።

ቡራኬ ፫ ጊዜ ወይነከንኮ ለጽዋዕ በትእምርተ መስቀል በእዴሁ ዘየማን ።

፴፯ ፤ ይ. ሕ. አሜን አሜን አሜን ።

፴፰ ፤ ይ. ካ. ወከመዝ ግብሩ ተዝካርየ ትቤሎሙ አምጣነ ትበልዕዎ ለዝንቱ ኅብስት ወትሰትይዎ

ለዝንቱ ጽዋዕ ።

ቡራኬ ፩ ላዕለ ኅብስት ወ፩ ላዕለ ጽዋዕ ወ፩ ላዕለ ክልኤሆሙ ።

ሞተ ዚአየ ትዜንዉ ወበትንሣኤየ እንዘ ትትአመኑ ።

፴፱ ፤ ይ. ሕ. አሜን እግዚኦ መሐረነ እግዚኦ መሐከነ እግዚኦ ተሣሃለነ ።

፵ ፤ ይ. ካ. ወግበሩ ተዝካርየ ።

፵፩ ፤ ይ. ሕ ንዜኑ ሞተከ እግዚኦ ወትንሣኤከ ቅድስተ ነአምን ዕርገተከ ወዳግመ ምጽዓተከ ንሴ

ብሐከ ወንትአመነከ ንስእለከ ወናስተበቍዐከ ኦ እግዚእነ ወአምላክነ ።

፵፪ ፤ ይ. ዲ. በኵሉ ልብ ናስተበቍዖ ለእግዚአብሔር አምልክነ ኅብረተ መንፈስ ቅዱስ ሠናየ ከ

መ ይጸግወነ ።

፵፫ ፤ ይ. ሕ. በከመ ሀሎ ህልወ ወይሄሉ ለትውልደ ትውልድ ለዓለመ ዓለም ።

፵፬ ፤ ይ. ካ. በስብሐት ወበውዳሴ በአኰቴት ወበዕበይ ናቀርብ ለከ ከመ ይኩን ለኵሎሙ እለ ይነ

ሥኡ እምኔሁ ለፍሥሓ ወለኀሤት ለፈውስ ወለረድኤት ወለሐድሶ ሥጋ ወለፈውሶ መንፈስ ወ

ነፍስ ወየአኵቱከ ኵሎሙ ኅቡረ በ፩ዱ ቃል ለዓለመ ዓለም ።

፵፭ ፤ ይ. ካ. ሀበነ ንኅበር በዘዚአከ መንፈስ ቅዱስ ። ወፈውሰነ በዝንቱ ጵርስፎራ ከሙ ብከ ንሕ

የው ዘለኵሉ ዓለም ወለዓለመ ዓለም ።

ይ. ሕ. ከማሁ ።

፵፮ ፤ ይ. ካ. ቡሩክ ስሙ ለእግዚአብሔር ወቡሩክ ዘይመጽእ በስመ እግዚአብሔር ወይትባረክ ስመ

ስበሐቲሁ ለይኩን ለይኩን ቡሩከ ለይኩን ።

ይ. ሕ. ከማሁ ።

፵፯ ፤ ይ. ካ. ጸጋ መንፈስ ቅዱስ ላዕሌነ ።

ይ. ሕ. ከማሁ ።

፵፰ ፤ ይ. ዲ. ተንሥኡ ለጸሎት ።

ይ. ሕ. እግዚኦ ተሣሃለነ ።

ይ. ካ. ሰላም ለኵልክሙ ።

ይ. ሕ. ምስለ መንፈስከ ።

፵፱ ፤ ይ. ካ. ጸሎተ ፈትቶ ።

ነአኵተከ እግዚኦ ኢየሱስ ክርስቶስ እግዚአ ኃይላት ወእግዚአ ሥልጣናት ወእግዚአ ምሕረታ

ት ።

፶ ፤ እስመ ከፈልከነ ውስተ ዝንቱ ቅዱስ ወንጹሕ ምሥጢርከ ። ከመ ንሰብሕከ ወንወድስከ ዘመል

ዕልተ ቅዱሳን ሀሎከ ወመንክር ስብሐቲከ ለዓለመ ዓለም እግዚእ ዘኵሎ ትእኅዝ እግዚአብሔ

ር አምላክነ ።

፶፩ ፤ ይ. ዲ. ጸልዩ ።

ይ. ሕ. አቡነ ዘበሰማያት ።

፶፪ ፤ ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ እስመ ከፈልከነ ውስተ ዝንቱ

ምሥጢር ንጹሕ ወቅዱስ ።

፶፫ ፤ ወህላዌከ በመለኮትከ ዲበ ዝንቱ ኅብስት ዘንትሜጦ ወለእለሂ ይትሜጠውዎ ይኩኖሙ ለፍ

ሥሓ ወለኀሤት ለፈውስ ወለረድኤት ወለሕይወት ዘለዓለም ወለሐድሶ ሥጋ ወለፈውሶ ነፍስ ወ

መንፈስ ። ደምር ውስተ ርስትከ በመንግሥትከ ዘበሰማያት ።

፶፬ ፤ በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ ዓለም አሜን ።

፶፭ ፤ ይ. ሕ. በከመ ምሕረትከ አምላክነ ወአኮ በከመ አበሳነ ። ፫ተ ጊዜ ዓዲ ሠራዊተ መላእክቲ

ሁ ለመድኃኔ ዓለም ይቀውሙ ቅድሜሁ ለመድኃኔ ዓለም ። ወይኬልልዎ ለመድኃኔ ዓለም

ሥጋሁ ወደሙ ለመድኃኔ ዓለም ። ወንብጻሕ ቅድመ ገጹ ለመድኃኔ ዓለም በአሚነ ዚአሁ

ነአምን ልደቶ ለክርስቶስ ።

፶፮ ፤ ይ. ዲ ነፍቅ ፤ እንዘ ይበውእ አርኅዉ ኆኃተ መኳንንት ።

፶፯ ፤ ይ. ዲ. እለ ትቀውሙ አትሕቱ ርእስክሙ ።

፶፰ ፤ ይ. ካ. ኦ ገባሬ ብርሃናት ዐበይት ባሕቲቱ ውእቱ ኢየሱስ ክርስቶስ ዘፈለጠ ብርሃነ እምጽል

መት ። ዕቀቦሙ ለእለ አትሐቱ ለከርእሶሙ ሕዝብከ ወይጻንሑ ዘእምኀቤከ በረከተ ወተስፋ

ሠናየ ። ከመ ትዕቀቦሙ ወትባርኮሙ ወታልሕቅ ውሉዶሙ በዘይትሜጠዉ ቍርባነ ቅዱሰ ለ

በረከት ጸግዎሙ ። በኢየሱስ ክርስቶስ እግዚእነ ዘቦቱ ለከ ምስሌሁ ወምስለ ቅዱስ መንፈስ

ስብሐት ወእኂዝ ይእዜኒ ወዘልፈኒ ወለዓለመ ዓለም ፤ አሜን ።

፶፱ ፤ ይ. ዲ. ስግዱ ለእግዚአብሔር በፍርሃት ።

ይ. ሕ. ቅድሜከ እግዚኦ ንሰግድ ወንሴብሐከ ።

፷ ፤ ይ. ካ ጸሎተ ንስሓ ።

፷፩ ፤ ይ. ዲ ነጽር ።

ይ. ካ. ቅድሳት ለቅዱሳን ።

ይ. ሕ. ፩ዱ አብ ቅዱስ ፩ዱ ወልድ ቅዱስ ፩ዱ ውእቱ መንፈስ ቅዱስ ።

፷፪ ፤ ይ. ካ. እግዚአብሔር ምስለ ኵልክሙ ።

ይ. ሕ. ምስለ መንፈስከ ።

፷፫ ፤ ወእምዝ ያንሥእ ካህን ኅብስተ ፍጹመ በእዴሁ ወይበል እግዚኦ መሐረነ ክርስቶስ ፫ተ ጊዜ

በልዑል ዜማ ፲ወ፭ተ ጊዜ በንኡስ ዜማ ።

ይ. ሕ. ከማሁ ።

ወእምዝ ይ. ካ. ፫ተ ጊዜ ይ. ሕ. ፪ተ ጊዜ ።

፷፬ ፤ ይ. ዲ. እለ ውእቱ ንስሓ ሀለውክሙ አትሕቱ ርእስክሙ ።

፷፭ ፤ ወእምዝ ተመይጦ መንገለ ሕዝብ ።

ይ. ካ. እግዚአብሔር አምላክነ ።

፷፮ ፤ ወእምድኅረ ተመጠዉ ።

ይ. ካ. ኀዳፌ ነፍስ ወካዕበ ናስተበቍዖ ለዘኵሎ ይእኅዝ እግዚአብሔር አምላክነ አቡሁ ለእ

ግዚእነ ወመድኃኒነ ኢየሱስ ክርስቶስ እግዚእ ዘለዓለም ዐቢይ ወቅዱስ ስምከ ።

፷፯ ፤ ዘእምልዑላን ተሰባሕከ ወትሑታን ይዌድሱከ ነአኵተከ ወንሴብሐከ እስመ ከፈልከነ አንተ

ዘንተ ዘተመጦነ ቍርባን ቅዱሰ ።

፷፰ ፤ ፈጽም ለነ በተአምኖ ዚአከ ለሕይወት ወለመድኃኒት ከመ ኪያከ ናእኵት ወንሰብሕ በኵሉ

ጊዜ ወበኵሉ ሰዓት ዘኵሎ ይእኅዝ እግዚአብሔር አምላክነ ።

፷፱ ፤ ይ. ዲ. ጸልዩ ።

፸ ፤ ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ከመ ትቀድሰነ በመንፈስ ቅዱስ

ወረሲ ለነ ዘንተ ለበረከት እግዚኦ ከመ ኪያከ ናእኵት ወንሰብሕ በኵሉ ጊዜ ወበኵሉ ሰዓት

።

፸፩ ፤ በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈ

ኒ ወለዓለመ ዓለም ።

ይ. ሕ. አሜን ።

፸፪ ፤ ይ. ካ. አንብሮ እድ ።

እግዚእነ ወአምላክነ ወመድኃኒነ ኢየሱስ ክርስቶስ አብርከነ ወቀድሰነ ። ወረስየነ ድልዋነ ከ

መ ንሑር ውስተ አብያቲነ በፍሥሓ ዘእንበለ ኃጢአት ወነውር ።

፸፫ ፤ ዘተመጦነ ሥጋከ ወደምከ እምክብርት ማዕድከ ይኩነነ ዘያሐይወነ ።

፸፬ ፤ ወመንፈስከ ፈኑ ለነ እግዚኦ ከመ ይምርሐነ ውስተ ፍኖተ ሕይወት ። ሥጋሁ ወደሞ ሠርዐ

ወልደ እግዚአብሔር ውስተ ዓለም ከመ ንብላዕ ወከመ ንሕየው ምስሌሁ ።

፸፭ ፤ አቅረበነ ኀቤሁ በምሕረቱ ውስተ ምሥዋዒሁ ቅዱስ ንስመይ ገብሮ ለእግዚአብሔር ወምዕራ

ፎ ለልዑል ። ንቅረብ ኀቤሁ ኵልነ በስኢል ወበሰጊድ ወበንጽሕ ቅድመ ገጹ በአሚን ።

፸፮ ፤ ሥጋሁ ቅዱስ በደሙ ክብር ዘተመጦነ በአደዊሆሙ ለካህናት እለ ያዐርጉ ጸሎተ ይኩነነ ለ

ሕይወት ወለሥርየተ ኃጢአት ወለትንሣኤ ሙታን ወለርስተ መንግሥተ ሰማያት ለዓለመ ዓ

ለም አሜን ።

ተፈጸመ መጽሐፈ ቅዳሴ ፲ቱ ወ፬ቱ ።

ሐተታ

ንጽሕፍ ኍልቈ ፵ ወ፪ ቡራኬያት ፳ ወ፩

ዘውስጥ ፳ወ፩ ዘአፍኣ ።

ቡራኬሰ ዘውስጥ ላዕለ ኅብስት ወወይን ። ወዘአፍኣስ ቡራከ ላዕለ ሕዝብ ወካህናት ።

ሐተታ እመቦ ዘይብል በአይ ጊዜ እሙንቱ ቡራኬያት ዘውስጥ ።

ፍካሬ ንብሎ ፫ቱ ሶበ ይብል ካህን ቡሩክ እግዚአብሔር አብ አኃዜ ኵሉ ወ፫ቱ ሶበ ይጼሊ ጸሎተ እንፎራ ወሶበ ይቤ አእኰተ ባረከ ወፈተተ ፫ቱ ላዕለ ኅብስት ወ፫ቱ ላዕለ ወይን ወዓዲ ሶበ ይብል ይረስዩ ፩ዱ ላዕለ ኅብስት ወ፩ዱ ላዕለ ወይን ወሳዕለ ፪ኤሆሙ ፩ዱ ።

አእኰተ ፫ ቢሉ ከይረስዮ ፮ አእኰተ ፯ ቢሉ ከይረስዮ ፫ ይባርኳል ።

ወ፮ቱ ላዕለ ፪ኤሆሙ እምድኀረ ይቤ አአምን አአምን አአምን ፲ወ፭ በእደ ካህን ወ፮ቱ በሥጋ ዲበ ደም ወበደም ዲበ ሥጋ ።

ወዘአፍኣስ ቡራኬያት ፫ቱ ሶበ ይብል አርኅቅ እግዚኦ እምኔየ ወ፫ቱ ሶበ ይጼሊ ጸሎተ ፍትሓት ዘወልድ ወይብል አግበርቲከ እለ ተልእኩ ። ወ፫ቱ ሶበ ይቤ ወዕቀባ ለቤተ ክስርስቲያንከ ወ፪ቱ ላዕለ ጸዋትው ሶበ ይብል ኵሎ ሕዝብ ወኵሎ መራዕየ ባርኮሙ ፩ ።

፪ና ፤ ተዘከር እግዚኦ ማኅበረነ ባርኮሙ ሲል ወ፫ቱ ሶበ ይጼሊ ጸሎተ ቡራኬ ወይብል ባርክ ዲበ ሕዝብከ ፤ ፩ ። ወ፫ቱ ሶበ ይጼሊ ጸሎተ ንስሓ ወይብል ኦ እግዚኦ ረስየነ ፍቱሓነ ወግዑዛነ ወለኵሎሙ ሕዝብከ ፍትሖሙ ። ወ፩ዱ ላዕለ ፃህል እኀዘ ይወፅእ ። ወቦ ዘይቤ ፫ቱ ላዕለ ፃህል ፤ ወ፫ቱ ሶበ ይሤርሕ ሕዝበ በደኃሪ እኀዘ ይብል ኦ እግዚኦ አድኅን ሕዝብከ ወባርክ ርስትከ ረዐዮሙ ወአልዕሎሙ እስከ ለዓለም ።

ተፈጸመ ኍልቈ ቅዳሴያት ዘውእቶሙ ፲ቱ ወ፬ቱ በሰላመ እግዚአብሔር አሜን ።

ተፈጸመ ለእግዚአብሔ አኃዜ ኵሉ ዓለም ዘአፈጸመነ በዳኅና ወበሰላም ለዓለመ ዓለም ።

ጸሎተ ኪዳን ።

ጸሎተ ኪዳን ዘ፫ቱ ጊዜያት ።

ትእ ወይሚጥ ካህን ገጾ መንገለ ምሥራቅ ወይበል በዜማ ወበልዑል ቃል ቅዱስ ወእምድኅሬሁኒ ይብሉ ሕዝብ ኅቡረ በዜማ ዘከመ ሕጉ ወሥርዓቱ ።

ይ. ካ. ቅዱስ ።

ይ. ሕ. እግዚአብሔር ቅዱስ ኃያል ቅዱስ ሕያው ዘኢይመውት ዘተወልደ እማርያም እምቅድስት ድንግል ተሣሃለነ እግዚኦ ።

ቅዱስ እግዚአብሔር ቅዱስ ኃያል ቅዱስ ሕያው ዘኢይመውት ዘተንሥኦ እሙታን አመ ሣልስት ዕለት ዐርገ በስብሐት ውስተ ሰማያት ወነበረ በየማነ አቡሁ ዳግመ የመጽእ በስብሐት ይኰንን ሕያዋን ወሙታነ ተሣሃነ እግዚኦ ። ስብሐት ለአብ ስብሐት ለወልድ ስብሐት ለመንፈስ ቅዱስ ይእዜኒ ወዘልፈኒ ወለዓለመ ዓለም አሜን ወአሜን ለይኩን ለይኩን ።

ቅዱስ ሥሉስ እግዚአብሔር ሕያው ተሣሃለነ ። ትእ ዝንቱ ጸሎት ውእቱ መኃትዊሁ ለጸሎተ ኪዳን ዘሠለስቱ ጊዜያት ።

ክፍል ፩

ኪዳን ዘመንፈቀ ሌሊት ።

ትእ ወይሚጥ ካህን ገጾ መንገለ ሕዝብ ወይበል ዘንተ በልዑል ቃል ፤ ወሕዝብኒ ይበሉ በከመ ሥርዓቱ ።

ይ. ካ. ስብሐት ለእግዚአብሔር ።

ይ. ሕ. ርቱዕ ይደሉ ።

ይ. ካ. ለከ እግዚኦ ለገባሬ ኵሉ ለዘኢታስተርኢ አምላክ ንሰፍሕ ነፍሰነ ። ወስብሐት ዘነግህ ንፌኑ ለከ እግዚኦ ለጥበበ ኵሉ ኃያል ብዙኀ ሣህል አምላክ ሣራሪሃ ለነፍስ ። ንሴብሐከ ለዘእምቅድመ ዓለም ተወልደ እምአብ ። ቃል ዘባሕቲቱ በቅዱሳኒሁ ዕሩፍ ኪያከ ዘትሴባሕ እምስብሐታት ዘኢያረምም ወእምሠራዊተ ሊቃነ መላክት ። ኪያከ ዘኢትገበረ በእደ ፈጣሬ ኅቡኣት ዘኢታስተርኢ ንጹሕ ወቅዱስ ዜናዊ ዘነገረነ ጥበበ ኅቡኣት ቅድሳቲከ ። ወብርሃነ ለነ ዘኢይፍእ አሰፈውከነ ስብሀተ ወአኰቴተ ንፌኑ ወቅድሳተ ንጹሐ ንብል ንሕነ እሊኣከ አግብርት ። ወሕዝብኒ ኪያከ ይሴብሑ ።

ይ. ሕ. ኪያከ ንሴብሕ እግዚኦ ።

ይ. ካ. አምላክ ብርሃን ወላዴ ሕይወት ርእሱ ለአእምሮ ወሀቤ ጸጋ ዘእምጸጋ ፍጹም ገባሬ ነፍስ በቋዒ ጸጋዌ መንፈስ ቅዱስ መዘገበ ጥበብ ረዳኢ መምህረ ቅዱሳን ወመሠረተ ዓለም ዘይትዌከፍ ጸሎተ ንጹሓን ፡

ለከ ንሴብሕ ወልድ ዋሕድ ። ቀዳሜ በኵር ቃል አብ ዘለኵሉ ዚአከ ጸጋ ዘወሀብከነ ለእለ ንጼውአከ ።

አብ ንጹሕ ዘአልቦ ነውር ዘቦቱ ጥሪት ። ኅበ ፃፄ ወቍንቍኔ ኢያማስኖ ለዘበኵሉ ሕሊና ለእለ ይትዌከሉ ብከ ትሁብ ።

ዘያፈትዎሙ ለመላእክት የሐውጽዎ ለዘእምቅድመ ዓለም ብርሃነ ዐቃቢነ ዘኢይማስን ።

መዝገበ ጽልመት እንተ ብነ በሥምረተ አቡከ አብራህከ ለነ ዘአውፃእከነ እማዕምቅ ውስተ ብርሃነ ። ወወሀበነ ሕይወተ እምት ። ወጸጎከነ እምግብርናት ግዕዛነ ። ዘበመስቀልከ አቅረብከነ ኀበ አቡከ መልዕልተ ሰማያት በወንጌል መራሕከነ ፤ ወበነቢያት ናዘዝከነ ፤ ዘለሊከ አቅረብከነ አምላክ ። አላ ብርሃነ ሀበነ እግዚኦ ። ለከ ለአምላክነ ንዌድስ ከመ ወትር በዘኢያረምም አኰቴት ንብል ንሕነ እሊአከ አግብርት ። ወሕዝብኒ ኪያከ ይዌድሱ ።

ይ. ሕ. ኪአከ ንዌድስ እግዚኦ ።

ይ. ካ. ንሤልስ ለከ ዘንተ ስብሐት እምአፋነ ዘምስለ መንግሥትከ ዘለዓለም ኢየሱስ ወልደ እግዚአብሔር ዘመልዕልተ ኵሉ ምስለ አብ ኵሉ ፍጥረት ይሴብሐከ በረዓድ ወበፍርሃተ መንፈስ

ዘኩሉ ነፍስ ይፈርሆ ።

ወኵሎሙ ነፍሳት ጻድቃን ብከ ይጼወኑ ዘአዝኀንከ እምኔነ ማዕበላት ውኂዛተ መናፍስት ዘኮንከነ መርሶ ሕይወት እሙስና ወዘኮንከነ ምጕያየ ዘቦቱ ተስፋ መድኀኒት ዘለዓለም ። በባሕር እለ ይትመነደቡ ታድኅን ። ወለእለ በበድው በጸጋ ትፌውስ ወለእለ በመዋቅሕት ጽኑዓን ዘምስሌሆሙ ትሄሉ ዘእማእሰረ ሞት ፈትሐነ ። ዘለምስኪናን ወለልሕዋን ይናዝዞሙ ወለእለ ፃመው በመስቀሉ ይባልሕ ዘኵሎ መዓተ ይመይጥ ወያሴስል እምኔነ ለእለ ቦቱ ተወከልነ ። ዘነቢያት ወሐዋርያት አእኰቱከ በኅቡእ ኪያከ ንዌድስ እግዚኦ ። ወንሴብሐከ ከመ ለቢወነ ብከ ናዕርፍ በማኅደረ ሕይወት እንዘ ንገብር ፈቃደከ ። ሀበነ ንሑር በትእዛዝከ ። ወኵሎ እግዚኦ በምሕረትከ ሐውጽ ንኡሳነ ወዐቢያነ መኰንነ ወሕዝቦ ኖላዌ ወመርዔቶ ። እስመ ዚአከ መንግሥት ቡሩክ እግዚኦ አምላክነ ስብሐት ለአብ ወወልድ ወመንፈስ ቅዱስ እምቅድመ ዓለም ይእዜኒ ወዘልፈኒ ለዓለም ወለትውልደ ትውልድ ዘኢየኀልቅ ለዓለመ ዓለም ።

ይ. ሕ. አሜን ።

ክፍል ፪

ኪዳን ዘነግህ ።

ትእ. ወይሜጥ ካህን ገጾ መንገለ ሕዝብ ወይበል ዘንተ በልዑል ቃል ወሕዝብኒ ይበሉ በከመ ሥርዓቱ ።

ይ. ካ. ጸጋ ዘእግዚአብሔር የሀሉ ምስሌክሙ ።

ይ. ሕ. ምስለ መንፈስከ ።

ይ. ካ. ንሰብሖ ለአምላክነ ።

ይ. ሕ. ርቱዕ ይደሉ ።

ይ. ካ. አጽንዑ ሕሊና ልብክሙ ።

ይ. ሕ. ብነ ኀበ እግዚአብሔር አቡነ ዘበሰማያት አቡነ ዘበሰማያት አቡነ ዘበሰማያት ኢታብአነ እግዚኦ ውስተ መንሱት ።

ይ. ካ. እግዚአብሔር አብ ወሀቤ ብርሃን ፤ ዘለኵሉ ኃይል ፤ ወለኵሉ ነፍስ ሐዋፂ ብርሃነ ዘእምቅድም ዓለመ ሐታሚ መራሔ ሕይወት ወበቋዔ ተድላ ዘኢይመውት ።

ዘአውፃ እከነ እምዕቅፍተ ጽልመት ፤ ወብርሃነ ዘኢይትረከብ ጸጎከነ ። ዘእማዕሠር ለእለ የአምኑ ብከ ፈቲሐከ በሃይማኖት ከለልከነ ።

ዘኢይርኅቅ እምአግብርቲሁ ወትረ ዘምስሌሆሙ ይሄሉ ዘኢይጸመም ለዘበፍርሃት ወበረዓድ ትስእሎ ነፍስ እምቅድመ ሕሊና ኵሎ የአምር ወእምቅድመ ሕሊና ይፈትን ። ወዘእንበለ ንስአሎ ይሁብ ፍትወተነ ዘእምፈቃዱ ፤ ወይሰምዐነ እለ እንበለ ኑፋቄ ንጼውዖ ። ዘኢይትነገር ብርሃን ንጉሠ ሠራዊተ ሰማያት ሰማዒ ስብሐተ ማኅሌት ዘሊቃነ መላእክት ዘደቤሆሙ የዐርፍ ።

ስምዐነ ንስእለከ እግዚኦ ። ሀበነ በትውክልት ቃለ ዘኢያረምም ። ኪያከ ንሰብሕ ኪያከ ናእኵት ወኪያከ ንባርክ ፤ ወከመ ብከ ንፀወን ንሕነ አግብርቲከ ንሴብሐከ እግዚኦ ።

ይ. ሕ. ኪያከ ንሴብሕ እግዚኦ ።

ይ. ካ. እግዚኦ ኢየሱስ ክርስቶስ ሰምዐነ ቅዱስ ።

ለበሐማን ኮኖሙ ቃለ ለስቡራን ምርጕዘ ወለዕዉራን ብርሃነ ወለሐንካሳን ፍኖተ ወለዘለምጽ መንጽሒ ። እኁዛተ ሕማማት እግዚእ ፈወስከ ለጽሙማን መፈውስ ።

ለሞት ዘለፎ ወለጽልመት ሣቀዮ ። ዘገብረ ብርሃነ ፤ ፀሓይ ዘኢየዐርብ ወማኅቶት ዘኢይጠፍእ ። ፀሓይ ዘዘልፈ ያበርሀ ዲበ ቅዱሳን ወኵሎ ተከለ ለሠርጐ ዓለም በሥምረት እቁም ።

ገሃደ ለኵሉ ሠረቀ ለሰብእ መድኃኒት መያጠሃ ለነፍስ ወኵሎ በዘይደሉ አቅደምከ ሐልዮ ።

ገባሬ መላእክት አበ ኵሎ ሠርጐ ዓለም ሣራሪሃ ለምድር ።

ጥበብ ወአእምሮ እምአብ ዘሀሎ እምቅድም ውስተ ዓለም ተፈነወ ዝ ህሉና ዘኢይትነሠት ወዘኢይተረጐም መንፈስ ዘኢያስተርኢ ። ዜናዊ ስቡሕ አንተ ወመንክር ስምከ ፤ ወበእንተ ዝንቱ ንሕነ አግብርቲከ ንዌድሰከ እግዚኦ ።

ይ. ሕ. ኪያከ ንዌድስ እግዚኦ ።

ይ. ካ. ንሤልስ ለከ ዘንተ ቅዱስ ስብሐት ዘወሀብከነ ዚአከ ሃይማንተ ዘኢይትነሠት ወቦቱ ገበርከ ለነ ንማዕ ማዕሠሪሁ ለሞት ። ዘፈጠርከ ሕሊናተ ርቱዓተ ለእለ የአምኑ ብከ ከመ እምሰብእ ይኩኑ አማልክት ዘወሀብከነ በመንፈስ ንኪድ ኵሎ ኀይሎ ለጻላኢ ከመ ንፍታሕ ዘኢይትፈታሕ ፍቅረ ለነ ኀበ አቡከ ገበርከ ወዐረቀ ማእከሌነ ።

ስማዕ እግዚኦ እለ ኪያከ ይስእሉ ። እግዚኦ እለ ንስእለከ ኢንሰተት አላ በስክየት ዲበ ጸላኢ

ነ ነሀሉ ። ሀበነ ዘወትር ጸሎተነ እምኂጠነ ጸላኢ ንትዐቀብ ። ስማዕ ዘዓለም ንጉሥ መዓስበ ናዝዝ እጓለ ማውታ ተወከፍ ሲሩያነ በምሕረትከ አንጽሕ አብዳነ አጥበብ ወኅጕላነ ሚጥ እለ ውስተ ሞቅሕ አድኅን ወለኵልነ ኩን ፀወነ እስመ ለከ እግዚኦ አምላክነ መንግሥት ቡሩክ ።

ይ. ሕ. አሜን ።

ክፍል ፫

ኪዳን ዘሠርክ ።

ትኢ ወይሚጥ ካህን ገጾ መንገለ ሕዝብ ወይበል ዘንተ በልዑል ቃል ፤ ወሕዝብኒ ይበሉ በከ

መ ሥርዓቱ ።

ይ. ካ. ጸጋሁ ለእግዚአብሔር የሀሉ ምስሌክሙ ።

ይ. ሕ. ምስለ መንፈስከ ።

ይ. ካ. አእኵትዎ ለአምላክነ ።

ይ. ሕ. ርቱዕ ይደሉ ።

ይ. ካ. ለከ ለአብ ዘኢይማስን መድኃኔ ነፍስነ ወመሠረተ ጥበባት ዐቃቤ አልባቢነ ።

ዘንተ ውስጥ ዓይነነ አብራህከ ወጽልመተ ሕሊናነ በዘዚአከ አእምሮ ከለልከነ አንተ ። ዘተውህበ ለሙስና ዘትካት ብእሴ አድኀንከ በመስቀሉ ለዋሕድከ ወሐደስኮ በዘኢይማስን ዘስሕተታ በጠላ በትእዛዝከ ወበሞተ ወልድከ ቤዛውከ ወዘተገድፈ ኀሠሥከ ።

በእንተ ዝንቱ ንሕነ አግብርቲከ ንሴብሐከ እግዚኦ ።

ይ. ሕ. ንሴብሐከ እግዚኦ ።

ይ. ካ. ንዌድሰከ እግዚኦ ዘወትረ ይሴብሑ ስብሐት ማኅሌት ዘሊቃነ መላእክት በኢያርምሞ እንበለ ዕረፍት ውዳሴ ስብሐት ወአኰቴት ዘአጋዕዝት በመኃልይ ይሴብሑከ እግዚኦ ዘፈኖከ ምክረከ ዚአከ ቃል ዚአከ ጥበበ ወዛዚአከ ሕዋጹ ዘሀሎ ምስሌከ እምቅድም ዓለም እንበለ ይትገበር ዘትገበረ ቃል ዘተርእየ በሥጋ ለመድኃኒተ ትዝምደ ሰብእ ። ወልድከ ወፍቁርከ እግዚእነ ኢየሱስ ዘአግዐዘነ እምአርዑተ ኃጢአት ።

ወበእንተ ዝንቱ ንሕነ አግበርቲከ ንዌድሰከ እግዚኦ ።

ይ. ሕ. ንዌድሰከ እግዚኦ ።

ይ. ካ. ለከ ዘእምልብነ ውዳሴ ንሤልስ ወሀቤ ሕይወት እግዚኦ ።

ሐዋፂ ነፍሰ ትሐታን መንፈሰ ምንዱበ ኢተሐየየ ዘይትዌከፎሙ ለእለ ይሰደዱ ረዳኢ ወለእለ ውስተ ሠርም ይትመነደቡ መድኅን ለርኁባን ዘይሄሉ ወይትቤቀል ለግፉዓን ። ዐርከ መሐይምናን መስተናግር ለጻድቃን ወማኅደር ለንጹሓን ። ወለእለ በጽድቅ ይጼውዕዎ ሰሚዒ ለመበለት ከዳኒ ወባላሒ ለእጓለ ማውታ ዘይሁብ መርሐ ርቱዐ ለቤተ ክርስቲያን ዘተከላ ላቲ ምዕራፈ ስብሐተ ሃይማኖት ጉባኤ መንፈስ ሀብተ ጸጋ ወኀይል ።

ለከእንዘ ንዌድስ ወኢነዐርፍ ለዝሉፋ በአልባቢነ ናስተማስል አምሳለ መንግሥትከ ቦቱ ። በእንቲአከ ወበእንተ ፍቁር ወልድ እግዚእነ ኢየሱስ ዘቦቱ ለከ ስብሐት ወእኂዝ ለዓለመ ዓለም ።

ይ. ሕ. አሜን ።

ሊጦን ዘነግህ ።

ሊጦን ዘነግህ ዘ፯ ዕለታት

ዘተናገሮ ቅዱስ ባስልዮስ ።

ትእ. ወሶበ ይጼሊ ካህን ሊጦነ ይሚጥ ገጾ መንገለ ምሥራቅ ወይጸሊ በልዑል ቃል ። ወበኀበ ይብል ዲያቆን ጸልዩ ። ለይበሉ ሕዝብ አቡነ ዘበሰማያት ወሰላመ ገብርኤል መልአከ ፤

ሊጦን ዘሰኑይ ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ ።

እንዘ ነአኵቶ እስመ ዐቀበነ በኑኀ ሌሊት ። ወአብጽሐነ እምጽልመት ውስተ ብርሃን እሙስና ውስተ ዘኢይማስን እምኢያእምሮ ውስተ አእምሮ አማን ከመ ኑኀ ዕለትኒ በኵሉ ሰላም ወጥዓና ይረስየነ ነሀሉ ወይኅፅር ሕዝቦ በኀይለ መላእክቲሁ ዘለኵሉ ግብረ በረከት ሥልጣን ቦቱ እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት

ይ. ካ. እግዚእ ዘኵሎ ትእኅዝ አንተ ኑኀ ዕለትኒ በኵሉ ሰላም ወዳኅና ረስየነ ነሀሉ ። እስመ አንተ ዐቀብከነ በኑኀ ሌሊት ። አንተ እግዚኦ ዘኵሎ ትእኅዝ መልአከከ ኄረ መራሔ ፈኑ ለነ ። ወተሣሀለነ በከመ ዕበየ ሣህልከ ። ወበከመ ብዝኀ ምሕረትከ ደምስስ አበሳነ ። ወኢአሐደ እምኔነ ውፁአ ወግኁሠ ኢትረሲ እምገስከ ፤ በእንተ ዐቢይ ስምከ ዘተሰምየ በላዕሌነ ። ሠራዬ ኩን ለነ ወኢትኅድገነ ሀበነ ንርከብ ሞገሰ በቅድሜከ ወበቅድመ ክርስቶስ ወልድከ ።

ዘቦቱ ለከ ምስሌሁ ወምስለ ቅዱስ መንፈስ ስብሐት ውእኂዝ ይእዜኒ ወዘልፈኒ ወለዓለመ ዓለም ።

ሊጦን ዘሠሉስ ።

ይ. ካ. ስምከ ሕያው ዘኢይመውት ትጉህ ዘኢይዴቅስ ፈጣሪ ዘኢይደክም እግዚእ ሥሉጥ ላዕለ ኵሉ አምላክ ዘኢይትኀባእ ።

ዘኪያከ ያንቀዐዱ ኵሉ ዘበሰማይ ወዘበምድር ዘፈጠርከ ለስምከ ይሰብሑ ወያእኵቱ አንተ አኃዜ ዓለም እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. አምላክነ አምላከ ትፍሥሕት ወአምላከ ኀሤት ተወከፍ ጸሎቶሙ ለአግብርቲከ ወለአእማቲከ እለ ፃመው ወመጽኡ ቤተ መቅደስከ ኀበ የኀድር ኃይለ ስብሐቲከ ። ከመ ይስአሉ ዘእምኀቤከ ርቅየተ ወሕይወተ ኅድግ ሎሙ አበሳሆሙ ወኢትነጽር ምግባረ ኃጢአቶሙ ። ወተወከፍ ንስሐሆሙ ይባእ ጸሎቶሙ በቅድሜከ ከመ መዓዛ ሠናይ ። እወ እግዚኦ አምላክነ ትረኢ ወኢታስተርኢ መሐሪ ነጽር ወተመየጠነ ከመ በዝኒ ዓለም ወበዘይመጽእ ንስግድ ወናልዕል ናእኵት ወንሴብሕ ስመከ ኅቡረ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘረቡዕ ።

ይ. ካ. ለትሩጽ እግዚኦ ምሕረትከ ላዕሌነ ወብርሃነ ገጽከ ላዕለ ነፍስነ ። ይምጻእ ምሕረትከ ዘያሐይወነ ያስተርኢ ኂሩትከ ዘያስተፌሥሐነ ፤ ዕቀበነ እግዚኦ እምኵሉ እኩይ ወእምኵሉ ስሕተት ። ወተወከፈነ በከመ ነቢብከ ። ግብር ሰላመ ማእከሌነ ወማእከሌከ እስመ ለዘኒ ስሕት አንተ ትክል ወይጦቶ መንገሌከ ። ወንሰግድ ለከ ውስተ አዕፃዳቲከ ዘኢይትኌለቍ ። እስመ አመ ዕለተ ጸራሕነ ኀቤከ አንተ ትሰምዐነ ። ወትጸውር ለነ ድካመነ ወትትዔገሠነ ኃጢአተነ ። እስመ መሐሪ አንተ እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እስመ አንተ ክመ ወልደ አብ ኄር ዘአስተርአይከ ውስተ ዓለም ከመ ትስቀ ወትሕዕን እጓለ እመሕያውከ ወሊተኒ ለገብርከ ጸግወኒ ወትረ ብዕለ ሠናይቲከ ። እስመ አንተ ትሁብ ሠናያተ

ለኅሩያኒከ ወትጼጉ መድኃኒተ ለሕዝብከ ። ወፈቂደከ ታስተርኢ አስተርአይከ ። ወመኑ አምላክ መሐሪ ወቅዱስ ዘከማከ ። ተሣሃለነ በከመ ዕበየ ሣህልከ ወበከመ ብዝኀ ምሕረትከ ደምስስ አበሳነ ። ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘሐሙስ ።

ይ. ካ. ከመ ታድኅነነ እግዚኦ እምዕለት እኪት ወእምሰዓታተ መንሱት ወእምኵሎሙ ዘ እኩያን ትምይንት እምሕየት ወእምጽርዓት እምድድቅ ወእመጻኢት ። አድኅነነ እግዚኦ አምላክነ በዛቲ ሰዓት ። አንተ አኃዜ ዓለም እግዚአብሔር አምላክነ ።

ይ. ዲ. ጸልዩ ።

ት እ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ እስመ ዘእምኀቤከ ውእቱ ረድኤት ወድኅነት ወኵሎሙ እለ ይትመኀፀኑ ኀበ ዘዚአከ መለኮት ። ዘአድኀንኮ ለዳዊት ገብርከ እምኵናት እኪት ። ወለዳንኤል እምአፈ አነስብስት ። ወለሶስና እምእደ ረበናት ለአናንያ ወአዛሪያ ወሚሳኤል እምዕቶነ እሳት ዘይነድድ ። አድኅነነ እግዚኦ አምላክነ እምትውልድ ዕሉት ወግፍትዕት ወተማኅፀን ነፍሳቲነ ወሥጋነ ኀበ ዘዚአከ ኂሩት ። ወዕቀብ አብያተ ክርስቲያናቲነ በስብሐት ወበጸሎት ወበርትዕት ሃይማኖት ወተሣሃለነ አምላክነ ። አቡነ ዘበሰማያት ኢታብአነ ውስተ መንሱት አላ አድኅነነ ወባልሐነ እምኵሉ እኩይ እምተመውዖ ለሰይጣን እምሕርትምና ወድቀት ። ርድአነ ንትቀነይ ለከ ዘእንበለ ድካም ወሐኬት ወትረ በኵሉ ጊዜ ወበኵሉ ሰዓት ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ፡

ይ. ሕ. አሜን ።

ሊጦን ዘዓርብ ።

ይ. ካ. ተዘከር እግዚኦ ለለ ፩ዱ ፩ዱ ስእለቶ ተዘከር እግዚኦ ለለ ፩ዱ ፩ዱ እምከርሠ እሙ ።

ተዘከር እግዚኦ ብዙኃነ አሕዛበ እለ በርትዕት ሃይማኖት የሐይዉ አንስቲያሆሙ ዕቀብ ወወራዙቶሙ ሰርሕ ርሱዓነ አጽንዕ ቅጥቁጣነ ባልሕ ዝርዋነ አስተጋብእ ። ወለእለ ይነግዱ ንግድ ምስሌሆሙ ወለእለ ይትመነደቡ አድኅኖሙ ። ወለእለ ውስተ ተስናን ወቅንየት መሪር ይሄልዉ አንተ አኃዜ ዓለም ተዘከር እግዚአብሔር አምላክነ ፡

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ ። ለምዓስብ ከዳኒ ወባላሒ ለእጓለ ማውታ ለዱያን ዐቃቤ ሥራይ ። ለእለ ይነግዱ መርስ ወዛኅን እስመ አንተ ተአመር ወትጤይቅ ለለ ፩ዱ ፩ዱ ስእለቶ ወንብረቶ ወትካዘ ቤቱ ።

አድኅን እግዚኦ ዛቲኒ ሀገረ መካልአተኒ አህጉረ ወበሓውርተ እለ በሃይማኖተ ዚአከ የኀድሩ ውስቴቶን ። ቅዱሳነ አድኅን እምድልቅልቅ ወእምረኃብ ወእመራደ ካልእ ሕዝብ ። ሐዋዘ ብርሃነ ጸግወነ ወአዕትት ኑፋቄ እምቤተ ክርስቲያንከ ። ወደምረነ ምስለ ደቂቀ ብርሃነ ስብሐቲከ ሀበነ ከመ በ፩ዱ ልብ ወበ፩ዱ አፍ ንሰብሐ ለአብ ወወልድ ወመንፍስ ቅዱስ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘቀዳሚት ።

ይ. ካ. ቀዳሚ ጸጋ ኢየሱስ ክርስቶስ ኃይሉ ወጥበቡ ለአቡሁ ። እስመ አንተ ውእቱ በግዑ ለእግዚአብሔር ዘያአትት ኃጢአተ ዓለም ተሣሃለነ እስመ ወረድከ እምሰማይ በመስፈርተ ጥበቡ ለአቡከ ከመ ታድኅን ልሕኵተከ ዘአንተ ለሐኰ መዋቴ ዘይማስን ። ዘየሐውር በክነፈ ነፋስ ዘይሬስዮሙ ለመላእክቲሁ መንፈሰ ። ወለእለ ይትለአክዎ ነደ እሳት ዘይኔጽራ ለምድር ወይሬስያ ከመ ትርዐድ ዘይገሥሦሙ ለአድባር ወይጠይሱ በመንፈሰ ጸጋከ አጽንዖሙ ለሕዝብከ አንተ አኃዜ ዓለም እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት

ይ. ካ. እወ እግዚኦ አምላክነ በመንፈስ ጸጋከ አስተፍሥሖሙ ለሕዝብከ ። እስመ አንተ ውእቱ መቅለሌ ዕፁብ ረዳኤ ምንዱብ ። ሠርጐሙ ለሐዋርያት ንዋዮሙ ለነዳያን ተስፋሆሙ ለቅቡፃን መንሥኢሆሙ ለሙታን ኢየሱስ ክርስቶስ ኀይሉ ወጥበቡ ለአቡሁ ። ኪያከ ነአኵት ይ እዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘእሑድ ።

ይ. ካ. ወካዕበ ናስተበቍዖ ለአምላክ ምሕረት ዘረዳእኮ ለአብርሃም አመ ይቀትሎሙ ለነገሥት ዘአድኀንኮ ለይስሐቅ እምነ መጥባሕት ዘመራሕኮ ለያዕቆብ በውስተ መንገድ ወአስተርአይኮ በራእየ ሌሊት በኀበ አቀሞን ለሐውልት ዘአዕበይኮ ለዮሴፍ በብሔር ባዕድ እግዚአብሐር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ ዘኀደፍኮ ለኖኅ በውስተ ታቦት ወለዳንኤል እምአፈ አናብስት ወለሶስና እምእደ ረበናት ። ዘለአኮ ለሙሴ ምስለ ዐቢይ ረድኤት ዘምራሕኮሙ ለሕዝብከ መዓልተ በደመና ወኵሎ ሌሊት በብርሃነ እሳት ። ዘተናገርከ በዲበ ነቢያት ። ወአስተርአይከ ጸጋከ ላዕለ ሐዋርያት እንዘ ጉቡኣን እሙንቱ ውስተ ፩ዱ ቤት ወረደ ላዕሌሆሙ መንፈስ ቅዱስ ከመ ዘእሳት ወተናገሩ በነገረ ኵሉ በሓውርት ። ውእተ መንፈሰከ ፈኑ ዐማዴ ሰማይ ወምድር ባርክ ማኅበረነ በኵሉ ጊዜ ወበኵሉ ሰዓት ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘሠርክ ።

ይ. ካ. አምላክነ ዘዲበ ኪሩቤል ትነብር እምኀበ መላእክት ትትአኰት ወትሴባሕ ። አንተ ውእቱ ዘከፈልከነ ንባእ ውስተ ጽርሐ ቅዱስ ማኅፈድከ ንዘከር ቅድሳተ ስብሐቲከ ወንፍዲ ለከ ዘሠርክ አኰቴተ ። አንተ ተወከፍ ዘኵልነ ስክየተ ወበቍዔተ በተአምኖ በውስተ ልብው ዘበሰባያት ምሥጢርከ በፄና ሠናይ መዓዛ ። ዕቀብ ኵለነ ዘእንበለ ፃሕብ ወዘእንበለ ተመውፆ ወዘእንበለ ማ ዕቅፍ ። አድኅን አእጋረነ አምዳኅፅ ወአዕይነተ እምአንብፅ ወነፍስተነ እሞት ኃጢአት ። ወደምረነ ምስለ እለ ድኅኑ ብከ በጸሎተ ኵሎሙ እለ እምዓለም አሥመሩከ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዓዲ ሊጦን ዘሠርክ ።

ይ. ካ. ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ እስመ ረሰየነ ተድላ ካዕበ ውስተ ዝንቱ መካን ቅዱስ ንቁም ንሰብሕ ወንዘምር ለዘበኵሉ ቅዱስ ወብፁዕ ስመ ዚአሁ ። ዘኵሎ ይእኅዝ እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚኦ ዘኵሎ ትእኅዝ ንስእለከ ወናስተበቍዐከ በከመ ዐቀብከነ ኑኀ ሌሊት ወአብጻሕከነ ካዕበ ውስተ ብርሃነ መዓልት ዕቀበነ በኑኀ ሌሊት ። ሱላሜ ዘእንበለ ኃጢአት ሠርክ ወሌሊተ ጸግወነ ። ወአድኅነነ እምፍርሃተ ሌሊት ወእምትካዝ ዘይወስድ ውስተ ጽልመት ። እምሰብእ ዐማፂ ወሀባሊ ባልሐነ ። ዘአበስነ ወዘተሠወረነ ሕገ ሰብእ አናኅሲ ለነ ። እስመ ኄር ወመፍቀሬ ሰብእ አንተ እግዚአብሔር አምላክነ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ሊጦን ዘቀዳም ሥዑር ።

ትእ. ይሚጥ ካህን ገጾ መንገለ ሕዝብ ወይበል ዘንተ ጸሎተ ሊጦን በልዑል ቃል ።

ይ. ካ. ሶበ አኮ እግዚአብሔር ምስሌነ ። ይብል እስራኤል ሶበ አኮ እግዚአብሔር ምስሌነ ። እንተ ጊዜ ተንሥአ ሰብእ ላዕሌነ አሐዝብ ሕያዋኒነ እምውኅጡነ በከመ አንሥኡ ቍጥዐ መዓቶሙ ላዕሌነ ። አሐዝብ በማይ እምአስጠሙነ ።

እምውኂዝ አምሰጠት ነፍስነ አምሰጠት ነፍሰነ እማየ ሐከክ ፤ ይትባረክ እግዚአብሔር አምላክነ ዘኢያግብአነ ውስተ መሥገርተ ማዕገቶሙ ። ነፍስነሰ አምሰጠት ከመ ዖፍ እመሥገርት ነዓዊት ። ወሥገርትሰ ተቀጥቀጠት ወንሕነሰ ድኅነ ። ረድኤትነሰ በስመ እግዚአብሔር ። ዘገብረ ሰማየ ወምድር ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ፤

ይ. ካ. ዘገብረ ሰማየ ወምድረ ።

ዘገብረ ሰማየ ወምድረ ።

ዘገብረ ሰማየ ወምድረ ።

ይ. ሕ. አሜን ።

መስተብቍዕ ።

መስተብቍዓን ዘይበቍዑ ለጸሎት በእንተ ኳሉ ግብር ።

ይ. ካ. ናስተበቍዕ ዘኵሉ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ ። እንዘ ነአኵቶ በኵሉ ወበውስተ ኵሉ ። እስመ ከደነነ ወረድአነ ሶቀነ ወአብጽሐነ እስከ ዛቲ ሰዓት ንስእል ወናስተበቍዕ ። ከመ ተረፈ ሌሊተኒ በኵሉ ሰላም ወጥዒና ይረስየነ ዘለምሕረት ሥልጣን ቦቱ እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚኦ ዘኵሎ ትእኅዝ ንስእል ወናስተበቍዕ ቅዱስ ስመከ ። ነጽር ላዕሌነ ወውስተ ስ እለትነ ሕፅር ሕዝበከ በኃይለ መላእክቲከ ። ኵሎ ሕመሜ እኵሎ መንሡት ደምስስ አምላዕሌየ ወእምላዕለ ኵሉ ሕዝብከ ። ወተረፈ ሌሊትኒ በኵሉ ሰላም ወዳኅና ጸግወነ ነሀሉ ።

በክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በአንተ ዱያን ።

ይ. ካ. ወካዕበ ናስተበቍዖ ለዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ ዱያን አኀዊነ ከመ ኵሎ ደዌ ወኵሎ ሕማመ ያሰስል እምኔሆሙ ። መንፈሰ ደዌ ሥዒሮ ሕይወተ የሀቦሙ ። ዘለኵሉ ፈውስ ሥልጣን ቦቱ እግዚአብሔር አምላክነ ።

ይ. ዲ. ጸልዩ በእንተ ዱያን ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ለዱያን አኀው ሕይወተ ሎሙ ጸጉ ። መንፈሰ ደዌ ሠዐር ኵሎ ደዌ ወኵሎ ሕማመ እምላዕሌሆሙ አኅልፍ ። ፍጡነ ይርከበነ ሣህልከ እግዚኦ ።

ይ. ዲ. ንበል ኵልነ ።

ይ. ሕ. እግዚኦ ተሣሃለነ ።

ይ. ካ. መፈውሰ ነፍስ ወመፈውሰ ሥጋ ። ሐዋፂሃ አንተ ለኵላ ዘሥጋ ወለእለ እምኀበ መናፍስት ርኩሳን ይፄዐሩ አግዕዝ ለኵላ ነፍስ ምንድብት ወጥውቅት ሀብ ሳኅተ ወሀብ ዕረፍተ ። ኵሎ ደዌ ስድድ እምዝንቱ ቤት ወእምእለ ይጼውዑ ቅዱስ ወቡሩክ ስመከ ። ወለእለ ኍልቄ ነፍሳቲነ እንከ ደዌ ፈዊሰከ ፍጹመ መድኃኒተ ጸጉ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ እለ ይነግዱ ።

ይ. ካ. ወካዕበ ናስተበቍዕ ዘኵሎ ይእህዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ እለ ይነግዱ አኀዊነ ። ወበእንተሂ እለ ሀለዉ ይንግዱ ። እመሂ በባሕር ወእመሂ በአፍላግ ወእመሂ በቀላያት ወእመሂ በፍኖት በዘኮነ መንገደ ይገብሩ ከመ ኵሎ ያብጽሕ ውስተ መርሶ መድኅን ። ዘኵሎ ይእኅዝ እግዚአብሔር አምላክነ ።

ይ. ዲ. ጸልዩ በእንተ እለ ይነግዱ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተብቍዐከ ለእለ ነገዱ አኀዌነ ወበእንተሂ እለ ሀልዉ ይንግዱ ። ለነጊድ አርትዕ ኅቡረ ምስሌሆሙ ከዊነከ ፍቅድ ፍጡነ ይርከበነ ሣህልከ እግዚኦ ።

ይ. ዲ. ንበል ኵልነ ።

ይ. ሕ. እግዚኦ ተሣሃልነ ።

ይ. ካ. አብጽሖሙ ውስተ ዘመድኅን መርሶ ። አውፊ ለሰብኦሙ በፍሥሓ ወበኀሤት እንዘ ይትፌሥሑ ወያስተፌሥሑ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ዝናማት ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ ዝናማት ከመ ዝናሞ ይፈኑ ውስተ ኀበ ዘይትፈቀድ መካነ ዘኵሎ ይእኅዝ እግዚአብሔር አምላክነ ።

ይ. ዲ. ጸልዩ በእንተ ዝናማት ።

ት እ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ዝናማቲከ ፈኑ ውስተ ኀበ ዘይትፈቀድ መካነ ። አስተፍሥሕ ገጻ ለምድር ወአርዊ ትለማሂ አብጽሕ ለዘርእ ወለማዕረር ። ዘእምኀበ ኂሩትከ ፍጡነ ይርከበነ ሣህልከ እግዚኦ ፡

ይ. ዲ. ንበል ኵልነ ።

ይ. ሕ. እግዚኦ ተሣሃለነ ።

ይ. ካ. በእንተ ነዳያን ሕዝብከ ወበእንተ ኵሎሙ እለ ይሴፈዉከ ግበር ምስሌነ በከመ ምሕረተከ ። ወሴሲ ልበነ በመለኮተ ትምህርት ወበለብዎ ዘእምኀቤከ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ፍሬ ምድር ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ ። በእንተ ፍሬ ምድር ከመ ፍሬሃ ለምድር ያልህቅ ወያሥምር ። ያብጽሕ ለዘርእ ወለማዕረር ። ዘብዑለ ጸጋ ይጼጉ እግዚአብሔር አምላክነ ።

ይ. ዲ. ጸልዩ በእንተ ፍሬ ምድር ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ፍሬሃ ለምድር አልህቅ ወአሥምር ። አብጽሕ ለዘርእ ወለማዕረር ዘእምኅበ ኂሩትከ ፍጡነ ይርከበነ ሣህልከ እግዚኦ ።

ይ. ዲ. ንበል ኵልነ ።

ይ. ሕ. እግዚኦ ተሣሃለነ ።

ይ. ካ. በእንተ ነዳያን ሕዝብከ ወበእንተ ኵሎሙ እለ ይጼውዑ ቅዱስ ወቡሩከ ስመከ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝይ እዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ማያተ አፍላግ ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ ማያት አፍላግ ከመ ያዕርግ እስከ መስፈርቶሙ ያስተፍሥሕ ገጻ ለምድር ወያርዊ ትለሚሃ ያብጽሕ ለዘርእ ወለማዕረር ዘብዑለ ጸጋ ይጼጉ እግዚአብሔር አምላክነ ።

ይ. ዲ. ጸልዩ በእንተ ማያት አፍላግ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ዘአፍላግ ማያት አዕርግ እስከ መስፈርቶሙ ። አስተፍሥሕ ገጻ ለምድር ወአርዊ ትለሚሃ አብዝኅ እክለ ወባርክ ዐውደ ዓመት በዘዚአከ ኂሩት ፤ ፍጡነ ይርከበነ ሣህልከ እግዚኦ ።

ይ. ዲ. ንበል ኵልነ ።

ይ. ሕ. እግዚኦ ተሣሃለነ ።

ይ. ካ. በእንተ ነዳያን ሕዝብከ ወበእንተ ኵሎሙ እለ ይጼውዑ ቅዱስ ወቡሩክ ስመከ ፡

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ሀገር ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ ። በእንተ መፍቀሪተ እግዚአብሔር ሀገሪትነ ኢትዮጵያ ከመ መንግሥታ ዘእንበለ ሕማም በሰላም ወበጽድቅ ይዕቀብ ዘኵሎ ይእኅዝ እግዚአብሔር አምላክነ ።

ይ. ዲ. ጸልዩ በእንተ ሀገር ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ለመፍቀሪተ እግዚአብሔር ሀገሪትነ ኢትዮጵያ ወባቁዐ ላቲ ጸግዋ አግርር ፀራ አሕዛበ ዘመንገለ ዐረፍታ ወተናገር ጽድቀ ውስቴታ በእንተ ቅድስት ቤተ ክርስቲያንከ ፍጡነ ይርከባ ሣህልከ እግዚኦ ።

ይ. ዲ. ንበል ኵልነ ።

ይ- ካ- እግዚኦ ተሣሃለነ ለሀገሪትነ ኢትዮጵያ

ይ- ካ- ሀባ ዘእንበለ ስሕተት ትዕቀብ ልቡና ዘሃይማኖት ውስተ ሥነ አምልኮትከ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ

ወለዓለመ ዓለም ።

ይ. ሕ. አሜን ።

መስተብቍዕ በእንተ እለ ኖሙ ።

ይ. ካ. ወካዕበ ናስተበቍዐከ ለዘኵሎ ትእኅዝ እግዚአብሔር አብ ለእግዚአነ ወመድኃኒነ ኢየሱስ ክርስቶስ ። አምላክ ዘመናፍስት ወለኵሉ ዘሥጋ እግዚአ አጋዕዝት ወአምላከ በቍዔት ዘሞተ አዕራዕከ ወሥልጣኖ ሄድከ ሕይወተ ለትዝምደ ሰብእ ጸጎከ ዘለዕረፍት ሥልጣን ብከ እግዚአብሔር አምላክነ ።

ይ. ዲ. ጸልዩ በእንተ እለ ኖሙ ።

ትእ በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ። አምላከ አበዊነ ወአምላከ ቅዱሳን ዕረፍት ለፅዑራን ። አዕርፍ እግዚኦ ነፍሳተ ጳጳሳቲነ እገሌ ወእገሌ ወኵሎሙ ጳጳሳት እለ አዕረፉ በርትዕት ሃይማኖት ። አዕርፍ እግዚኦ ነፍሳተ አግብርቲከ ወአእማቲከ ኵሎሙ ክርስቶሳውያን ውስት ብሔር ሥዑር ወውስተ መካን ሐዋዝ ኀበ ተኀጥአ ኀዘን ወናዕክ ወሀብ ውስተ ሕፅነ አብርሃም ይስሐቅ ወያዕቆብ ። ወለእለሂ ይላህዉ ናኅየ ወዕረፍተ ጸጉ ። ለፅዑራን መድኅን ወለነኒ አድኅነነ በዝ ዓለም ወበዘይመጽእ ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ንኡሰ ክርስቲያን ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየኡስ ክርስቶስ ። በእንተ አግብርቲሁ ንኡሰ ክርስቲያን ከመ ይክፍሎሙ በጊዜ ርቱዕ ሕዕበተ ዳግም ልደት ለሥርየተ ኃጢአት ። ዘኵሎ ይእኅዝ እግዚአብሔር አምላክነ ።

ይ. ዲ. ጸልዩ በእንተ ንኡሰ ክርስቲያን ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ አግብርቲከ ንኡስ ክርስቲያን ተሣሃል ። ኵሎ ተረፈ ጣዖት አርኅቅ አምኔሆሙ ሕገከ ወትእዛዘከ ጽድቀከ ወስምዐከ ሢም ውስተ ሕሊናሆሙ ። ፍጡነ ይርከበነ ሣህልከ እግዚኦ ።

ይ. ዲ. ንበል ኵልነ ።

ይ. ሕ. እግዚኦ ተሣሃለነ ።

ይ. ካ. በጊዜ መፍትው ሕፅበተ ዳግም ልደት ለሥርየተ ኃጢአት ማኅፈደ መንፈስ ቅዱስ ረስዮሙ በክርስቶስ ።

ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ በእንተ ሰላም ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ ሰላም ለቅድስት አሐቲ እንተ ላዕለ ኵሉ ቤተ ክርስቲያን ከመ ብዙኀ ሰላመ ይጸጉ ላዕለ ሕዝብ ወዲበ መርዔተ ዘለኵሉ ሥልጣን ቦቱ እግዚአብሔር አምላክነ ።

ይ. ዲ. ጸልዩ በእንተ ሰላም ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እግዚአብሔር ዘኵሎ ትእኅዝ ንስእለከ ወናስተበቍዐከ ። ንጉሠ ሰላም ሰላመ ሀበነ ። እስመ ኵሎ ወሀብከነ ። አጥርየነ እግዚአብሔር ወዕሥየነ ። እስመ ዘእንበሌከ ባዕድ አልቦ ዘነአምር ። ስመከ ቅዱሰ ንሰሚ ወንጼውዕ ። አንተ ዘእምሰማያት ሰላመከ ከልል ላዕለ ዘኵልነ ነፍስ ። ወንብረተነኒ በዝ ዓለም በሰላም ጸጉ ።

ይ. ሕ. እግዚኦ አምላክነ ሰላመ ሀበነ

እግዚኦ አምላክነ ሰላመ ሀበነ ክርስቶስ ንጉሥነ ተሣሃለነ ።

ይ. ካ. በምፍቅሪተ እግዚአብሔር ሀገሪትነ ኢትዮጵያ ሰላመ ሀባ በቅዱስ ስምከ ሀብ ምክረ ለመኳንንተ አሕዛብ አግዋረነ በአንተ ወጸአተነ በሰላም ዕቀብ ። ከመ በኀዱዕ ወበዕምው ሕይወተ እንዘ ነሐዩ በኵሉ አምልኮ ሠናይ በፈሪሀ እግዚአብሔር ወበኂሩት ንትረከብ ።

በክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መተብቍዕ ። ዘይነግሥ ።

ዘይነግሥ ዘአቡነ ያሬድ ዘጾም ወዘክረምት

ወዘአስተምህሮ ።

ይ. ካ. ወካዕበ ነአኵቶ ወንሴብሖ ለእግዚአ ኵሉ አምላክነ አኃዜ ኵሉ ዓለም ዘይነግሥ ለኵ

ሉ ዘኪያሁ ይሴብሑ ኵሉ ኃይለ ሰማያት ወይዌድስዎ መላእክት ወሊቃነ መላእክት ።

ወለከ ይትቀነዩ ኵሉ ፍጥረት ። ኪያከ ነአኵት ወኃይለከ ንቄድስ ወለስምከ ንገኒ በኵሉ ጊዜ ወበኵሉ ሰዓት ነአኵተከ ወንሴብሐከ በከመ ዐቀብከነ ኑኀ ሌሊት ወአብጻሕከነ ውስተ ብርሃነ መዓልት ብቍዐነ እግዚኦ ዛተኒ ዕለተ በሰላም ወበዳኅና ዕቀበነ እግዚኦ ዛተኒ ዕለተ በሰላም ወበዳኃና ዕቀበነ ዘእንበለ ኃጢአት ወመንሱት ዘአንተ ሥሉጥ ላዕለ ምሕረት እግዚአብሔር አምላክነ ።

ይ. ዲ. ጸልዩ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አምላክ ልዑል አምላክ መሐሪ አምላክ መስተሣህል ርኁቀ መዓተ ወብዙኀ ምሕረት ወጻድቅ ። ነአኵተከ ወንሴብሐከ ዘይሴብሑከ ኵሉ ኃይለ ሰማያት ወይዌድሱከ መላእክት ወሊቃነ መላእክት ወለከ ይገንዩ ኵሉ ፍጥረት ኪያከ ነአኵት ወኃይለከ ንቄድስ ወለስምከ ንገኒ በኵሉ ጊዜ ወበኵሉ ሰዓት ነአኵተከ ወንሴብሐከ በከመ ዐቀብከነ ኑኀ ሌሊት ወአብጻሕከነ ውስተ ብርሃነ መዓልት ብቍዐነ እግዚኦ ። ዛተኒ ዕለት በሰላም ወበዳኅና ዕቀበነ ዘእንበለ ኃጢአት ወመንሱት ።

በ፩ዱ ወልድከ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ዱያን ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዜ ኵሉ ዘይነግሥ ለኵሉ ዓለም አብሁ ለእግዚእነ ወመድኃኒነ ኢየሱስ ክርስቶስ ሐዋፂሃ ለነፍስ ወመፈውሰ ሥጋ ዘያወርድ ውስተ ሲኦል ወካዕበ ያዐርግ ዘይፌውስ ቅጥቃጤሃ ለነፍስ በእንተ ኵሎሙ ዱያን ። ከመ ኵሎ ይፈውስ ወያነሥእ ።

ዘውእቱ ሥሉጥ ላዕለ ምሕረት እግዚአብሔር አምላክነ ።

ይ. ዲ. ጸልዩ በእንተ ዱያን ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለቅዱስ ወልድከ ኢየሱስ ክርስቶስ እግዚእነ አኀዊነ ዱያነ ፈውስ ለእለሂ አጋንንተ አውፅእ ወለእለሂ አርኀቁ ደዌ ናዝዝ ሕማማ ለነፍስ ሐውዕ ወኵሎ ፈውስ እስመ ትክል ወጽኑዕ አንተ ዘትገብር መድምመ ።

ይ. ዲ. ተሣሃለነ ።

ይ. ሕ. እግዚኦ ተሣሃለነ ።

ይ. ካ. ዘ፴ወ፰ተ ክረምተ መፃጕዐ አሕየውከ ወአልዓዛርሃ እሙታን አንሣእከ ወለዘ፩ዱ ለእሙ ጸጎከ ወለዘ እንተ ደም ይውኅዛ አሕዮከ ወለሐማተ ጴጥሮስ እምፈጸንታ አንሣእከ ከማሁ ዲበ እሉኒ ዲያን ግበር ትእምርተ ዘሠናይ ወፈኑ ላዕሌሆሙ ነጠብጣበ ምሕረትከ እስመ ጠል ዘእምኀቤከ ሕይወቶሙ ውእቱ ከመ እሙንቱሂ ተንሢኦሙ ይሰብሑከ ምስሌነ ወናልዕል ስመከ ኅቡረ ።

በዋሕድ ወልድከ እግዚእነ ወመድኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ እለ ይነግዱ ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ። ዘይሁብ ፍኖተ ባሕር ወውስተ ማይ ኃይል ምሕዋረ ፤ ዘያወፅኦሙ እመዛግብቲሆሙ ለነፋሳት ።

በእንተ ኵሎሙ እለ ይነግዱ እለ በኵለሄ ወበኵሉ ለእለሂ ውሰተ ባሕር ወለ እለሂ ውስተ አፍላግ ወለእለሂ ውስተ በድው ናሰተበቍዐከ ከመ ለኵሎሙ ታብጽሖሙ ውስተ አብያቲሆሙ ዘበፍሥሓ እንዘ ይትፌሥሑ ወያስተፌሥሑ ዘላዕለ ኵሉ ሥልጣን ቦቱ እግዚአብሔር አምላክነ ።

ይ. ዲ. ጸልዩ በእንተ እለ ይነግዱ ፤

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ኵሎሙ እለ ይነግዱ እለ ዘበእንቲአሆሙ ንስእል ወናስተበቍዕ ንስእለከ ። ከመ ለኵሎሙ ትኩኖሙ መርሐ ።

ይ. ዲ. ተሣሃለነ ።

ይ. ሕ. እግዚኦ ተሣሃለነ ።

ይ. ካ. ለእለሂ ይነግዱ ንግድ ምስሌሆሙ ወለእለሂ በእግር የሐውሩ ሑር ምስሌሆሙ ። ወለ እለሂ ይትመነደቡ አብጽሖሙ ውስተ መርሶ መድኃኒት ለእለሂ ይሳኰዩ ምርሖሙ ፍኖተ ጽድቅ ። ወለእለሂ እለ ሀለዉ ለነጊድ ዕቀቦሙ ዘእንበለ ማዕቅፍ ሀቦሙ ሥርዓተ መንገዶሙ ። ለኵሎሙ እለ ዘበአንቲአሆሙ ንስእል ወናስተበቍዕ ሠርሖሙ ። ከመ አንተ በእሉሂ ወከመ በኵሉ ይሰባሕ ስምከ ቅዱስ ።

በፍቁር ወልድከ እግዚእነ ወመድኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ዝናማት ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዘ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነት ኢየሱስ ክርስቶስ እግዚኦሙ ወአምላኮሙ ለማያት ንስእለከ ወናስተበቍዐከ ከመ ትፈኑ ዝናመ ውስተ ፋና ኀበ ይትፈቀድ አስተፍሥሕ ገጻ ለምድር ወአርዊ ትለሚሃ ወበነጠብጣብከ ትበቍል ተፈሢሓ ሀባ ለምድር ዘርእ ወማዕረረ ወለአፍላግኒ ምላዕ ማያተ በመዋዕለ ጊዜሁ ፍጹም ።

ዘላዕለ ኵሉ ሥልጣን ቦቱ እግዚአብሔር አምላክነ ።

ይ. ዲ. ጸልዩ በእንተ ዝናማት ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ።

እግዚኦሙ ወአምላኮሙ ለማያት ንስእለከ ወናስተበቍዐከ በእንተ ዝናማት ከመ ተሀበነ ማያተ ወትምላዕ አፍላገ አስተፍሥሕ ገጻ ለምድር ወአርዊ ትለሚሃ ሀባ ፍሬ ለዘርእ ወለማዕረር ወባርክ አክሊለ ዓመተ ምሕረትከ በእንተ ነዳያን ሕዝብከ ወበእንተ ኵሎሙ እለ ይሴፈዉከ ወኵሎ መካነ ኀበ ይትፈቀድ ሀብ ጸጋከ ።

ይ. ዲ. ተሣሃለነ ።

ይ. ሕ. እግዚኦ ተሣሃለነ ።

ይ. ካ. አዝዞሙ ለደመናት ያውርዱ ዝናመ ዘቀዳሚ ወዘደኃሪ መሐር አግብርቲከ ወአእማቲከ ወተመየጥ ነዳያነ ወምስኪናነ ዕቤራተ ወእጓለ ማውታ እስመ ኵሎሙ ኀቤከ ይጸርሑ ኪያከ መሴስየ ኵሉ ይትመሀለሉ ወይስእሉ ኪያከ መጋቤ ኵሉ ፤ ኵሎሙ ተሣሃል ወአጽግብ ከመ ይክሀሉ ዘበሥጋ ወዘበመንፈስ ዘልፈ ሰብሖተከ ።

በዋሕድ ወልድከ እግዚእነ ወመድኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ፍሬ ምድር ።

ይ. ካ. ወካዕበ ናስተበቍዖ ለእግዚኦ ኵሉ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ በእንተ ፍሬ ምድር ከመ ፍሬሃ ለምድር ይልህቅ ወያሥምር ወይዕቀብ ዘእንበለ ሙስና መሴስየ ኵሉ ዘሥጋ ዘብዑለ ጸጋ ይጼጉ እግዚአብሔር አምላክነ ።

ይ. ዲ. ጸልዩ በእንተ ፍሬ ምድር ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኅኒነ ኢየሱስ ክርስቶስ ንስእለከ ወናስተበቍዐከ በእንተ ፍሬ ምድር ፍረሃ ለምድር አልሕቅ ወአሥምር ወዕቀብ ዘእንበለ ሙስና እግዚአብሔር አምላክነ ።

ይ. ዲ. ተሣሃለነ ።

ይ. ሕ. እግዚኦ ተሣሃለነ ።

ይ. ካ. እስመ አንተ ዘታሠርዕ ሣዕረ ለእንስሳ ወሐመልማለ ለቅኔ እጓለ እመሕያውከ እስመ ዓይነ ኵሉ ነፍስ ይሴፎ ኪያከ አንተ ትሁቦሙ ሲሳዮሙ በጊዜሁ ትሰፍሕ የማነከ ወታጸግብ ለኵሉ እንስሳ ዘበሥርዓትከ ።

በፍቁር ወልድከ እግዚእነ ወመድኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ማያት አፍላግ ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ በእንተ ማያት አፍላግ ከመ ያዕርግ እስከ መፈርቶሙ ።

እስመ አንተ ዘትገብር ሠናያተ ወታርኁ ክረምተ ወትፌኑ ዝማናት ። አስተፍሥሕ ገጻ ለመድር ወአርዊ ትለሚሃ አብጽሕ ለዘርእ ወለማዕረር ዘአንተ ሥሉጥ ላዕለ ምሕረት እግዚአብሔር አምላክነ ።

ይ. ዲ. ጸልዩ በእንተ ማያት አፍላግ ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. አወ እግዚአ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኅኒነ ኢየሱስ ክርስቶስ ።

ንስእለከ ወናስተበቍዐከ በእንተ ማያት አፍላግ ዘአፍላግ ማያተ አዕርግ እስከ መስፈርቶሙ አዝዞሙ ለደመናት ያውርዱ ዝናመ ወምልዖሙ ለአፍላግ ማያት በዐቅሞሙ ። በጊዜ መፍትው አስተፍሥሕ ገጻ ለምድር ወአርዊ ትለሚሃ አብ ዝኅ እክለ ወባርከ ዐውደ ዓመት በዘዚአከ ኂሩት ፡

ይ. ዲ. ተሣሃለነ ።

ይ. ሕ. እግዚኦ ተሣሃለነ ።

ይ. ካ. እስመ አንተ ዘትገብር ሠናያተ ወታርኁ ክረምተ ወትፌኑ ዝናማተ ዲበ ገጻ ለምድር በእንተ አትክልት ወጽጌያት ወፍሬያተ ምድር ። እስመ አንተ መሴስይ ለኵሉ ዘሥጋ ወለከ ይደሉ ስብሐት ምስለ ወልድከ ፍቁርከ ኢየሱስ ክርስቶስ ።

ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ሀገር ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ።

እግዚኦሙ ለአጋዕዝት ወንጉሦሙ ለነገሥት በእንተ መፍቀሪተ እግዚአብሔር ሀገሪትነ ኢትዮጵያ ከመ መንግሥት ይዕቀብ በጽድቅ ወበሰላም መዋዒ በኵሉ ፀብዕ እግዚአብሔር አምላክነ

ይ - ዲ - ጸልዩ በእንተ ሀገር ።

ት እ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ እግዚኦሙ ለአጋዕዝት ወንጉሦሙ ለነገሥት ንስእለከ ወናስተበቍዐከ መንግሥተ መፍቀሪተ እግዚአብሔር ሀገሪትነ ኢትዮጵያ በሰላም ወበጽድቅ ዕቀብ ከመ በንተ ዓይን ወበጽላሎተ ክነፊከ ክድን ።

ይ. ዲ. ተሣሃለነ ።

ይ - ሕ - እግዚኦ ተሣሃለ ለሀገሪትነ ኢትዮጵያ

ይ. ካ. አግርር ላቲ ፀራ ታሕቴሃ ብዙኀ ሰላመ ጸግዋ በኩለሄ ወበኩሉ በሓውርት ለብዙኀ መዋዕለ ወለጕንዱይ ዓመታት ወለነዋኅ ክራማታ ለተድላ ወለዳኅና ዚአነ ወስካ አሚነ ወሃይማኖተ ተናገር ውስቴታ በእንተ አብያተ ክርስቲያናቲከ ሀባ ሰላመ ታሐሊ ሠናየ በእንቲአነ ወበእንተ ኵሉ ሕዝብከ ከመ ንሕነኒ ዕሩፈ ነሀሉ በሰላም ወንሕየው በፈሪሃ እግዚአብሔር በኂሩት ንትረክብ ።

በፍቁር ወልድከ እግዚእነ ወመኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ዘይነግሥ በእንተ ሰላም ።

ይ. ካ. ወካዕበ ናስተበቍዖ ለእግዚአ ኵሉ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ። በእንተ ሰላም ለቅድስት አሐቲ እንተ በኵለሄ ቤተ ክርስቲያን ከመ ብዙኀ ሰላመ ያጸጉ ላዕለ ኵሎሙ ኖሎት ወአሕዛብ ።

ውእቱ ወሃቤ ሰላም እግዚአብሔር አምላክነ ።

ይ. ዲ. ጸልዩ በእንተ ሰላም ።

ትእ. በዝየ ይበሉ ሕዝብ አቡነ ዘበሰማያት ።

ይ. ካ. እወ እግዚኦ አምላክነ አኃዜ ኵሉ ዘይነግሥ ለኵሉ ዓለም አቡሁ ለእግዚእነ ወመድኃኒነ ኢየሱስ ክርስቶስ ። ንስእለከ ወናስተበቍዐከ በእንተ ሰላም ንጉሠ ሰላም ሰላመ ሀበነ እስመ ኵሉ ወሀብከነ አጥርየነ እግዚአብሔር ወዕሥየነ እስመ ዘእንበሌከ ባዕድ አልቦ ዘነአምር ስመከ ቅዱሰ ንሰሚ ወንጼውዕ አንተ ዘእምሰማያት ሰላመከ ፈኑ ውስተ አልባቢነ ለኵልነ ።

ይ. ዲ. ተሣሃለነ

ይ. ሕ. እግዚኦ ተሣሃለነ

ይ. ካ. ወንብረተነ ዘበዝ ዓለም በሰላም ዕቀብ ወለመንግሥተ ዛቲ ምድር ሰላመ የሃሊ በእንቲ አነ ወበአንተ ኵሉ ሕዝብከ መኳንንተኒ ወአሕዛበ አግዋረነ በኣተነ ወፀኣተነ በሰላም ዕቀብ ከመ በዳኅና ወበዕረፍት ሕይወተ እንዘ ነሐዩ በኵሉ አምልኮ ሠናይ በፈሪሃ እግዚአብሔር ወበኂሩት ንትረከብ ።

በዋሕድ ወልድከ እግዚእነ ወመድኃኒነ ኢየሱስ ክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወመለኮት ወክብር ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ካልዓት መስተብቍዓት ።

መስተብቍዕ በእንተ ሙታን ።

ወካዕበ ናስተበቍዕ ዘኵሉ ይእኅዝ እግዚአብሔር አብ ለእግዚእ ወመድኃኒነ ኢየሱስ ክርስቶስ በእንተ እለ ኖሙ አበዊነ ከመ ነፍሶሙ ያግዕዝ ውስተ መካን ሥዑር ወኀበ ማየ ዕረፍት ወያኅብር አንሥኦ ሥጋሆሙ በዘባቲ ሠርዐ ዕለተ በዘኢይትሔሰው ተስፋሁ ዘበሰማያት መንግሥተ ይክፍል ።

በእንተ ነፍሰ ገብሩ እኁነ እገሌ ።

በእንተ ነፍሰ ገብሩ እኁነ እገሌ ።

በእንተ ነፍስ ገብሩ እኁነ እገሌ ።

ዘለዕረፍት ሥልጣን ቦቱ እግዚአብሔር አምላክነ ።

ይ. ዲ. ጸልዩ በእንተ እል ኖሙ ።

ይ. ሕ. መሐራ እግዚኦ ለንፍስ ገብርከ እገሌ ።

መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

ይ. ካ እግዚአብሔር አምላክነ ዘኵሎ ትእኅዝ ንስእለከ ወናስተበቍዐከ በእንተ እለ ኖሙ አበዊነ ከመ ነፍሶሙ ታግዕዝ ውስተ መካን ሥዑር ኀበ ማየ ዕረፍት ወታኅብር እንሥኦ ሥጋሆሙ በዘባቲ ሠራዕከ ዕለተ በዘኢይትሔሰው ተስፋከ ዘበሰማያት መንግሥተከ ክፍል ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

ይ. ሕ. መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

ይ. ካ. ማኅለፍታተ ነፍሶሙ ግዑዘ ዘእንበለ ክልኣት ወዘእንበለ ሕመሜ ጸጉ በጊዜ መፍትው ። ሥጋ አኅቢረከ አንሥእ ዘበሰማያት መንግሥተ ክፍሎ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

ይ. ሕ. መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

ይ. ካ. ወእንዘ ተዐሢ ዕሤተ ሠናየ ዘዓይን ኢርእየ ወእዝን ኢሰምዐ ውስተ ልበ ሰብእ ዘኢተሐለየ ወኢዐርገ መጠነ አስተዳሎከ አንተ እግዚአብሔር ለእለ ያፈቅሩከ ።

መናኅየ ወመናዝዘ ለሰብኦሙ ፈኑ ።

መናኅየ ወመናዝዘ ለሰብኦሙ ፈኑ ።

መናኅየ ወመናዝዘ ለሰብኦሙ ፈኑ ።

ከዊነከ ክፍል ። በክርስቶስ ዘቦቱ ለከ ምስሌሁ ወምስለ ቅዱስ ስብሐት ወእኂዝ ይእዜኒ ወዘልፈኒ ወለዓለም ዓለም ።

ይ. ሕ. አሜን ።

ዓዲ መስተብቍዕ በእንተ ሙታን ።

ይ. ካ. ወካዕበ ናስተበቍዕ ዘኵሎ ይእኅዝ እግዚአብሔር አብ ለእግዚኦ ወመድኃኒነ ኢየሱስ ክርስቶስ ።

እግዚአ ሕያዋን ሕይወተ ሙታን ተስፋ ቅቡፃን ረዳኤ ምንዱባን መንጽሔ ኃጥኣን ።

ዘሞተ አፅራዕከ ወማዕሠረ ሰይጣን በቲከከ ሕይወተ ለትዝምደ ሰብእ ጸጎከ ። ኀቤከ ንስእል ወናስተበቍዕ ዘኢትመውት ለዓለመ ዓለም ። ዘመዝገበ ሕይወት ኀቤከ ውእቱ ።

በእንተ እለ ኖሙ በሃይማኖት ወአዕረፉ አበው ቀደምት ሊቃነ ጳጳሳት ኤጲስቆጶሳት ቀሳውስት ወዲያቆናት ዓንጕንስጢስ ወመዘምራን ደናግል ወመነኰሳት ሕፃናት ዕቤራት ወእጓለ ማውታ ።

በእንተ ነፍሰ ገብሩ እኁነ እገሌ ።

በእንተ ነፍሰ ገብሩ እኁነ እገሌ ።

በእንተ ነፍሰ ገብሩ እኁነ እገሌ ።

ወበእንተ ኵሎሙ እለ ዝየ ሀልዉ ዘአንተ ጸዋዕከ እምውስተ ሕዝብከ በጽድቅ ወበርትዕ ሕፅን ነፍሶሙ ውስተ መካን ሥዑር ኀበ ማየ ዕረፍት ውስተ ሕፅነ አብርሃም ይስሐቅ ወያዕቆብ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

ዘለዕረፍት ሥልጣን ብከ እግዚአብሔር አምላክነ ።

ይ. ዲ. ጸልዩ በእንተ እለ ኖሙ አበዊነ ጳጳሳት ወአበዊነ ኤጲስቆጶሳት ወአበዊነ ቀሳውስት ወአኀዊነ ዲያቆናት ወአበዊነ መነኰሳት ወአኀዊነ ሕዝባውያን ወአኃቲነ አንስት ከመ ያዕርፍ እግዚእ ነፍሳቲሆሙ በሰማያት ወይሥረይ ለነ ኃጣውኢነ ።

ይ. ሕ. መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

ይ. ካ. እግዚአብሐር አምላክነ ዘኵሎ ትእኅዝ ንስእለከ ወናስተበቍዐከ በእንተ እለ ኖሙ አግብርቲከ ወናስተበቍዐከ በእንተ እለ ኖሙ አግበርቲከ ወአእማቲከ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

በእንተ ነፍሰ ገብርከ እኁነ እገሌ ።

ይ. ሕ. መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

መሐራ እግዚኦ ለነፍሰ ገብርከ እገሌ ።

ይ. ካ. ወበእንተ ኵሎሙ እለ ዝየ ሀለዉ ውስተ ዝንቱ መካን ዘአንተ ጽዋዕከ እምውስተ ሕዝብከ በጽድቅ ወበርትዕ አዕርፍ ነፍሶሙ ውስተ መካን ሥዑር ወኀበ ማየ ዕረፍት ውስተ ሕፅነ አብርሃም ይስሐቅ ወያዕቆብ በመራሕያነ ብርሃን መላእክቲከ ሕፅን ነፍሶሙ ምስለ ቅዱሳኒከ ውስተ ዘለዓለም ማኅደርከ ። ወሥጋሆሙኒ አንሥእ በዕለተ ዐደምከ እንተ ባቲ ሠራዕከ በከመ ቅዱስ ወቡሩክ ዘኢይትሔሰው ተስፋከ ። ዘበሰማያት መንግሥትከ ክፍሎሙ ። እስመ አልቦሙ ለአግበቲከ ሞት አላ ፍልሰት ወለእመኒ ቦ ዘአበሱ ዘተሠወሮሙ ሕገ ሰብእ አናኅሲ ሎሙ ። እስመ ኄር ወመፍቀሬ ሰብእ አንተ እግዚአብሔር ። እስመ አልቦ ንጹሕ እምርስሐት በቅድሜከ ። ወለእመኒ ቦ አሐተ ሰዓተ ሐይዉ በዲበ ምድር ማኅለፍታተ ነፍሶሙ ግዑዘ ዘእንበለ ክልኣት አንተ ጸጉ ። መንፈሰ ናዛዜ ወመናኅየ ለሰብኦሙ ፈኑ ። ናዝዘሙ ወአስተፍሥሖሙ ።

በክርስቶስ ዘቦቱ ለከ ምስሌሁ ወምስለ ቅዱስ መንፈስ ስብሐት ወእኂዝ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

መስተብቍዕ ዘእግዝ እትነማርያም ።

እግዚአብሔር እግዚኦ ኢየሱስ ክርስቶስ አምላክነ ዘትቤሎ ለፍቁርከ ዩሐንስ እንዘ ሀሎከ ዲበ ዕፀ መስቀል ቅዱስ ። ወትቤላ ለማርያም ነዋ ወልድኪ ወለረድእከኒ ነያ እምከ ወእምይ አቲ ሰዓት ንሥኣ ውእቱ ረድእ ወአእተዋ ቤቶ ። ይእዜኒ እግዚኦ ንስእለከ ወናስተበቍዐከ በእንተ ማርያም ወላዲትከ ወበእንተ ዩሐንስ ዘረፈቀ ውስተ ሕፅንከ ወበእንተ ኵሎሙ ሐዋርያት አርዳኢከ ከመ ትረስየነ ድልዋነ ለሰሚዐ ተኣምሪሃ ለማርያም በእደዊሃ ዘከሠትከ ።

ይ. ዲ. ጸልዩ በእንተ ወንጌል ቅዱስ ።

ትእ. ለእመ ኮነ ምንባብ እምወንጌል ይበል ጸልዩ በእንተ ወንጌል ቅዱስ ።

ወለእመ ኮነ ምንባብ እምራእየ ዩሐንስ ይበል ጸልዩ በእንተ ተኣምር ዘድንግል ።

ይ. ሕ. እግዝእትነ ተሣሃልነ ዘመንክር በአርያሙ እግዚአብሔር ስሙ ዝንጓጔ መስቀል አመ ተወፈየ ነዋ ወልድኪ ይቤላ ለእሙ ። ፍቅረ ዮሐንስ ኢያንተገ በጊዜ ሕማሙ ላዕለ ጕንደ መስከቀል አመ ውኅዘ ደሙ ።

ይ. ዲ. እስመ ኀረያ እግዚአብሔር ለጽዮን ።

ወአብደራ ከመ ትኩኖ ማኀደሮ ።

ዛቲ ይእቲ ምዕራፍየ ለዓለም ።

ይ. ሕ. ከማሁ ።

ይ. ካ. ተዘከር እግዚኦ አግብርቲከ ወአእማቲከ እለ በልዑ ሥጋከ ወሰትዩ ደመከ ወእለ አዕፈፉ በሃይማኖተ ዚአከ ።

ኦ በግዕ ዘአርያም በርእሰ ደብረ ጽዮን ዘቆምከ ኢትፍልጠነ እምከብካበ መርዓከ ኢተዘኪረከ አበሳነ ወአናኅስየከ ጌጋየነ በምሕረትከ ተዘከረነ እንበለ ምሕረትከሰ አልቦ ዘይድኅን ።

ለከ ይደሉ ስብሐት በጽዮን ወለከ ይትፌኖ ጸሎት በኢየሩሳሌም ስማዕ ጸሎተ ኵሉ ዘሥጋ በእንተ ማርያም ምልዕተ ጸጋ ይእዜኒ ወዘልፈኒ ወለዓለመ ዓለም ።

ይ. ሕ. አሜን ።

ተፈጸመ ።

በሰላመ እግዚአብሔር ።