**መግለጫ**

ዜማው በዐቢይ ድምፅ በሚዜምበት ጊዜ ልዩ ልዩ ምድጋም በመካከሉ የሚያስገኘው ይህ የጾም ድጓ መጽሐፍ በዜማ የተደረሰው በኢትዮጵያ ኦርቶዶክስ ተዋሕዶ ቤተ ክርስቲያን ከፍተኛ ሊቅ በቅዱስ ያሬድ ነው።

ደራሲውን ሊቅ ቅዱስ ያሬድን በምናወሣበት በዚህ አጋጣሚ ጊዜ ስለትውልዱና ስለአስተዳደጉ በመጠኑ መግለጽ ይኖርብናል።

የቅዱሳት መጸሕፍትን ትርጓሜና ሥርዓተ ማኅሌትን አቀነባብሮና አስተባብሮ የደረሰው ኢትዮጵያዊ ሊቅ ቅዱስ ያሬድ ከጌታችን ኢየሱስ ክርስቶስ ልደት ወዲህ ማለት በ፭፻፭ ዓ/ም አካባቢ በጥንታዊቷ ቅድስት ሀገር በአኵስም ተወለደ።

አባቱ አብዩድ ወይም ይሥሐቅ፣ እናቱም ክርስቲና ወይም ታውክልያ ተብለው ይተሩ እንደነበር በታሪክ ይነገራል።

ቅዱስ ያሬድ ጌዴዎን ከሚባለው አጎቱ ዘንድ ጠቅላላውን መንፈሳዊ ትምህርትን እየተማረ ሊቅነቱና ቅድስናው ከዕለት ወደዕለት እየተሟላ ሄዶ ወደፍጹም ብቃት ስላደረሰው በቀጥታ ከመላእክት በሚሰማው ድምፅ ተመሥጦ ጸዋትወ ዜማን ለመድረስ ቻለ።

ይህንኑም እሱ ራሱ ዋይ ዜማ ዘሰማዕኩ በሰማይ እመላእክት ቅዱሳን በማለት ገልጾ በዜማ ተናግሮታል። በዚህም ወደሦስተኛው ሰማይ ወጥቶ የማይመረመር ነገርን ያየ የሰማ ቅዱስ ጳውሎስን መስሎታል ፪ኛ ቆሮ ፲፪ ቁ ፩-፭።

ጸዋትወ ዜማን የደረሰበት ጊዜም ከ፭፻፵ እስከ ፭፻፰ ባለው ዓመተ ምሕረት ነው። በስመ ጥሩው ጻድቅና ሐዋርያ በአቡነ አረጋዊ ስም ከዳሞ ተራራ ላይ (ደብረ ዳሞ) በተሠራው ቤተ ክርስቲያንና በተገደመው ሥፍራ ቅዱስ ያሬድ ተገኝቶ፣ በግዕዝ ሲዘምር እንዲህ ብሏል ይሔውጽዋ መላእክት እንተ በሰማያት ይሔውጽዋ መላእክት እስመ ማኀደረ መለኮት ዖድክዋ ዖድክዋ ዖድክዋ ወርኢኩ ሥነ ሕንጼሃ ለቅድስት ቤተ ክርስቲያን።

በሰማያት የሚኖሩ መላእክት ይህችን ቤተ ክርስቲያን ይጎበኟታል የመለኮት ማደሪያ ናትና። ሦስት ጊዜ ዞርኳት የዚች ቅድሰት ቤተ ክርስቲያንን የሕንጻዋን ማማር አየሁ።

ሊቁ እንዲህ ማለቱ ሥርዓተ ሆሣዕናን አብነት አድርጎ ነው። ጌታ ሆሣዕና በአርያም የሚለውን የአዕሩግንና የሕፃናትና ምስጋና እየሰማ በዕዋል ላይ ተቀምጦ ቤተ መቅደስን ሦስት ጊዜ ዞሮዋልና ማቴ ፳፩ ቁ ፩ - ፲፫።

ይህም ሥርዓተ ሆሣዕና ታቦታት በወጡ ጊዜ፣ በየአብያተ ክርስቲያናቱ እስከ አሁን ሲፈጸም ይታያል። ሊቁ አስቀድሞ ወደነበረበት ወደእኵስም እንተመለሰም ቅድስት ወብፅዕት ስብሕት ወቡርክት ክብርት ወልዕልት በሚል መነሻ ተነሥቶ፣ አንቀጸ ብርሃን የተባለ አዲስ ድርሰት ደርሶ እመቤታችንን በዜማ አመስግኗል።

ቅዱስ ያሬድ በዜማ ከደረሳቸው ጸዋትወ ዜማዎች ማለት ከድጓ ከምዕራፍ ከዝማሬና ከመዋሥዕት ከዐስራ አራቱ ቅዳሴያት አንደኛው ክፍል የጾም ድጓ ነው የሚዘመረውም በዓቢይ ጾም ብቻ ከዘወረደ ጀምሮ እስከ በዓለ ትንሣኤ ድረስ ነው።

የጾም ድጓ ዝግጅቱ በሦስቱ ክፍላተ ዘመን ከተመደቡት የድጓ ክፍሎች ማለት ዮሐንስ፣ አሰተምሕሮ ፋሲካ ተብለው ከሚጠሩት መካከል ከአስተምሕሮ ክፍል የተደራጀ መሆኑ ታውቋል።

የድጓ መምህራን ሦስት ክፍል አድርገው ተናገሩት እንጂ፣ የትርጓሜ መጻሕፍት መምህራን በዐራቱ ወንጌል ይመስሉታል። ሲመስሉትም እንዲህ ይላሉ ድጓ እንደ ወንጌል በዐራት ዐቢይ ክፍል ተከፍሎ ዮሐንስ አስተምሕሮ ጾም፣ ፋሲካ ተብሎ ይነገራል።

ከረጅም ዘመን ጀምሮ በኢትዮጵያ በየታላላቁ አድባራትና ገዳማት በዓቢይ ጾም የጾም ድጓ ይቆማል ይጸለይበታል፤ ንባቡን ሲመረምሩት የዜማውን ስልትና አቀነባበር በትምህርት ሲከተሉት የምሥጢሩ ጥልቅነት ፣ የትርጓሜው ስፋት የጾም ድጓ የሚዘምሩትን ሊቃውንትና መዘምራንን ሕሊና እንዲሁም የሰማዕያን ምእመናንን ሁሉ ልቡና በመንፈሳዊ ስሜት የሚመሥጥ ነው።

በጾም ድጓ ላህየ ዜማ ለመመሠጥና መንፈሳዊ አገልግሎትን ለማበርከት መጀመሪያ ግዕዝን አጣርቶ ማወቅ ከዚያም ቀጥሎ የጾም ድጓውን በቁም ዜማና በዝማሜ እንደሚገባ አድርጎ ማጥናት ያስፈልጋል።

ዜማ መላ ሕዋሳትን በተመሥጦ ሰብስቦ በአንክሮና በተዘክሮ ወደ እግዚአብሔር ፍቅር የሚስብና የሚያራቅቅ ነው ብለው መምህራን ይናገራሉ። ከዚህም የተነሣ በቅዱስ ያሬድ የዜማ ድርሰቶች መንፈሳዊ አገልግሎታቸውን ሊያበረክቱ የሚገባቸው ሁሉ ከዚህ ዓለምና ከፍላጎቱ የተላቀቁ ፍጹማን ሊሆኑ በተገባ ነበር እያሉ የመላእክት ምስጋና የሆነውን ዜማ የሚያደንቁ ሊቃውንት ብዙዎች ናቸው።

ቅዱስ ያሬድ ፀዋትወ ዜማን የደረሰው ከብሉያን ከሐዲሳት ከመጻሕፍተ ሊቃውንት በጠቅላላውም ቤተ ክርስቲያናችን ከምትሠራባቸው መጻሕፍት ጋር በምሥጢር እያገናዘበ ነው። ንባቡም ምሥጢሩም ያስደስታል።

የጾም ድጓ “ኵሉ ኃላፊ ወፈላሲ ወኵሉ ከመልብስ ይበሊ አንተስ እግዚኦ ለዓለም ትነብር” በማለት የምንጨነቅለትንና የምንጠበብለትን የዚህን ዓለም ከንቱነት እያስረዳ የሰውን ሕሊና ከዓለመ ሰብእ ወደ ዓለመ መላእክት ይስባል፡

በቤተ ክርስቲያናችን በኩል የጾም ድጓ ተፈላጊነት በይበልጥ የታወቀ ስለሆነ እስከ ዛሬ ድረስ የዜማ መጻሕፍት ሁሉ በሀገራችን ቁም ጸሓፊዎች ብራና እየተደመፀላቸው ብሕራዊ ቀለም ከልዩ ልዩ ዓይነት እየተዘጋጀላቸውና ብርዕ ከሸምበቆ እየተቀረጸላቸው በብዙ ጥረትና ድካም እየተጻፉ ከትውልድ ወደትውልድ ሲተላለፉ ቆይተዋል።

ለእግዚአብሔር ክብር ምስጋና ይግባውና ዛሬ ግን የዜማ መጻሕፍትን ከነምልክታቸው ማለት በጽሑፋዊ የተፈጥሮ አቀማመጣቸው የሚያትም ኦፍሴት መኪና በቤተክርስቲያን ማተሚያ ቤት ስለተደራጀ እነሆ ይህን የጾም ድጓ ለማሳተምና በየአብያተክርስቲያናቱ በመንፈሳዊ አገልግሎት እንዲውል ለማድረግ ተቻለ።

የሚቀጥሉትም የዜማ መጻሕፍት በተከታታይ እንደሚታተሙ ታቅዷል፣ በጾም ድጓው መጨረሻ በዓለ ማርያም በዓቢይ ጾም ሲውል ሊደርስ የሚገባው የእመቤታችን ምስጋና ማለት የአንድ ቀን የጾም ድጓ በመጽሐፉ መጨረሻ በተለይ ታትሟል። መልካም አብነትነቱ ታውቆ የታተመበት የጾም ድጓ በታወቁት በአዲስ አበባ ገነተ ጽጌ ቅዱስ ጊዮርጊስ ደብር መዝገብ ድጓ አሰተማሪ በመሪጌታ ባይነሣኝ ሣህሉ በቤተ ልሔም ተጽፎ የቀረበና ሰለትክክለኛነቱ በድጓ አስተማሪዎች የተመረጠ ስለሆነ ለመንፈሳዊ አገልግሎትም ሆነ በቤተ ክርስቲያን ትምህርት ቤቶች ትምህርትን ለመስጠት የሚጠቅም መሆኑ ተረጋግጧል።

የዜማ ምልክቶችን በቅድሚያ ማስተማር ለደቀመዝሙሩም ሆነ ለአስተማሪው ጊዜን የሚያባክን መሆኑ ታምኖበት “የቅዱስ ያሬድ ታሪክና የዜማው ምልክቶች” በሚል ስያሜ ከታተመው መጽሐፍ ሌላ ወጣቶችን በጠቅላላውም ምእመናንን ሁሉ የሥርዓተ ቅዳሴ (የተሰጥዎ) ተካፋዮች እንዲሆኑ ታስቦ በቁም ጽሕፈት ከነምልክቱ ተዘጋጅቶ ከታተመው ሥርዓተ ቅዳሴ (የሕዝብ ተሰጥዎ) መጽሐፍ ጋር ይህ የጾም ድጓ ሲደመር ቤተ ክርስቲያናችን ጸዋትወ ዜማን በዘመናዊ መሣሪያ ለማራባትና የዘመኑ ትውልድ እንዲጠቀምበት ለማድረግ የምታደርገው ጥረት በቀላሉ የሚገመት አይደለም።

ትንሣኤ ዘጉባኤ ማተሚያ ቤት