**የዜማ ቃል ትምህርት ።**

ምዕራፍ ፩ ።

**ዜማ በጠቅላላው ።**

ዜማ ማለት በጠቅላላ አነጋገር ጩኸት ፤ ድምፅ ማሰማት ማለት ነው ፤ ከዚህ ላይ ግን ዜማ ባልን ጊዜ የምስጋና መዝሙር የደስታ ድምፅ ማለት ይሆናል ፤

ይኸውም ዘመረ አመሰገነ ፤ አዜመ ካለው ቃል ጋር ይመሳሰላልና ። የሆነው ሆኖ ዜማ ማለት ለምስጋና ብቻ ሳይሆን የልቅሶ ፤ የቀረርቶ ፤ የሽለላ ፤ የፉከራ ፤ የኀዘን ፤ የደስታ ይኸን የመሰለውን ስሜት ሁሉ መግለጫ የሆነው ድምፅ ነው ፤

ለቤተ ክርስቲያን ማገልገያ ለእግዚአብሔር ምስጋና ማቅረቢያ የሆነው ይኸ ጩኸት አንድም ድምፅ ዜማ ይባላል።

የዚህም የቤተ ክርስቲያን ዜማ ደራሲው ቅዱስ ያሬድ የተባለው የኢትዮጵያ ሊቅ እንደሆነ የታወቀ ነው ።

እርሱም መጀመሪያ ዜማውን በአርያም ጀመሮ እንደነበር ራሱ ሲመሰክር «ቀዳሚ ዜማ ተሰምዐ በሰማይ» እያለ ነበር ፥ በአሁኑ ጊዜ ግን የዜማው ትምህርት ሲጀመር በሰላም ለኪ አንድም በውዳሴ ማርያም ነው ፤

ይኸም ለውጥ ከመቼ ጀምሮ እንደሆን ለምን እንደተለወጠ አይታወቅም ፤ ይሁን እንጂ ከዚህ ጀምሮ ያለው የዜማ ትምህርት ሁሉ የቃል ትምህርት ይባላል ። የዚህም የአርያም ዜማ አደራረስ በዓራራይና በግዕዝ ሲሆን ሰላም ለኪ ብሎ የመጀመሪያው ዜማ ግን ከሰኞ እስከ ቅዳሜ ያለው የውዳሴ ማርያም ዜማ ዓራራይ ብቻ ነው ፤ ሰላም ለኪ ግን ግዕዝም ዕዝልም ይሆናል ፤ ለምሳሌ የሰንበት ቀን ውዳሴ ማርያም ዜማ ዕዝል ይሆናል ፤ ከዚህ ከውዳሴ ማርያም በላይ ያለው ትምህርት ለምሳሌ የመወድስ የምዕራፍ ዜማ ሁሉ የቃል ትምህርት ሲባል የዜማው ዓይነት ግን በ፫ቱም ዓይነት ዜማዎች ይደረሳል ፤ ማለት ግዕዝም ዕዝልም ዓራራይም ይሆናል ፤ ቅደም ተከተሉ ግን የሚከተለው ነው ።

**፩ኛ የውዳሴ ማርያም ዜማ ።**

የዜማ ቃል ትምህርት መጀመሪያው ውዳሴ ማርያም ነው ፤ ይኸን ትምህርት ጀማሪዎች ሁሉ እርሱን በትጋት ካጠኑ በኋላ ወደሌላ ይተላለፋሉ ። ውዳሴ ማርያም በንባብ ከሚማሩትና ለጸሎት ከሚደግሙት ሌላ ሀ/ በማስታኮት ጸሎት ጊዜ በዜማ ያደርሳሉ ።

ለ/ የዓመት በዓል በተከበረበት አደራረስም በደረሰ ጊዜ እንደ አንድ የቤተ ክርስቲያን አገልግሎት ተቈጥሮ በዜማ ይደረሳል ።

የዚህም ዜማ ደራሲ እንደሌለው ሁሉ ቅዱስ ያሬድ ሲሆን ንባቡን የደረሰው ግን ቅዱስ ኤፍሬም ሶሪያዊ እንደሆነ የታወቀ ነው ።

**፪ኛ መስተጋብእ ።**

መስተጋብእም ማለት እስትጉቡእ (ስብስብ) እተከማቸ ማለት ነው ፤ ይኸውም ከዳዊት መዝሙር ከ፩፻፶ው ውስጥ ከየዕለቱ ለጸሎትና ለዝማሬ ተስማሚ የሆነው እየተውጣጣ ለመዝሙር ተስማሚ የሆነው የተቀመረ ነው ። የዚህም ዜማ ደራሲ ያው የታወቀው ታላቅ ሊቅ ቅዱስ ያሬድ ሲሆን እርሱም መስተጋብእን ሲጀምር «ወለቡ ድራኅየ» ጩኸቴን ልብ አድርግ ብሎ ይጀምራል ።

ይኸንም ሁለተኛ የዜማ ትምህርት አድርገው ሊቃውንት ያስተምሩታል ፤ ተማሪዎችም በዚሁ መልክ ይማሩታል ፤ ለገልግሎትም ጊዜ ቢሆን በዓቢይ ጾም ሁልጊዜ ከሰኞ እስከ ቀዳሚት ድረስ በጧት ይዘመራል ፤ የቀድሞ አባቶች ግን የቅድስት ማርያምን ክብር ለመግለጥ ሲሉ በፍልሰታ ጾምም ይዘምሩት ነበር ይባላል ።

ይኸም ዜማ ከሰኞ እስከ ቅዳሜ በየዕለቱ የተለየ የተወሰነም መዝሙር ስላለው የዕለቱ እየተለየ በየጊዜው ይዘመራል ። ዜማውም በግዕዝና በዕዝል ብቻ ይወሰናል ፤ ነገር ግን ከሐሙስ አንድ ፤ ከቅዳሜም አንድ ብቻ ዓራራይ ዜማ ይገኝበታል ፤ ይኸውም ከሐሙስ ውስጥ የሚገኘው «አንተስ እግዚኦ ለዓለም ትነብር ወዝክርከኒ ለትውልድ ትውልድ» የሚለው ሲሆን ከቅዳሜ ደግሞ «መንግሥትከሰ መንግሥት ዘለኵሉ ዓለም ወምኵናኒከኒ ለትውልደ ትውልድ» የሚል ነው ።

የመስተጋብእ ዜማ በመላ ከዳዊት መዝሙር የተውጣጣ ነው ብለናል ፤ ነገር ግን አንድ ብቻ በመስተጋብእ መጨረሻ ላይ የሚገኝ ልዩ ድርሰት አለ ፤ እርሱም ዳዊትን የማይነካ ሲሆን የሚከተለው ነው ፤ «አድኀነ ሕዝቦ በኃይለ መስቀሉ እስመ ብርሃን ሠረቀ» የሚል ነው ።

መስተጋብእ የተባለው የቃል ትምህርት ድምሩ ፩፻፹ ሲሆን በጠቅላላው የሚሰጠው አገላለጥ የአምላክን ምስጋና ለማቅረብ የሚደረስ መሆኑን ነው ፤ ብዙ ጊዜም የሚነገረው የዳዊት ቃል ብቻ ነው ።

**መስተጋብእ የሚባሉበት ቀኖችና የዜማው ዓይነት የሚከተለው ነው ።**

ቀኖች የዕዝል ቍጥር የግዕዝ ቍጥር

ሰኞ ፲፩ ፳፬

ማክሰኞ ፲፩ ፲፰

ረቡዕ ፲፩ ፲፬

ሐሙስ ፲፩ ፲፮

ዓርብ ፲፪ ፲፭

ቅዳሜ ፲፩ ፳

**፫ኛ አርባዕት ።**

አርባዕት ማለት አራት ፤ አራተኛ ማለት ነው ፤ ምክንያቱም በዳዊት መዝሙር በአራተኛው መሥመር ውስጥ እየገባ የሚዘመር ቅዱስ ያሬድ የደረሰው መዝሙርና ጸሎት ነው ፤ ይኸውም «ቃልየ አጽም ዕግዚኦ ፤ ወለቡ ድራኅየ ፤ ወአጽምአኒ ቃለ ስእለትየ ፤ ንጉሥየኒ ወአምላኪየኒ» ብሎ አራቱን ቍጥሮች አንድም ፬ቱን መሥመሮች ዘምሮ ከፈጸመ በኋላ አርባዕት የተባለው የቅዱስ ያሬድ ድርሰት ይገባል ፥ ስለዚህ ስሙን አርባዕት ብለውታል ።

አርባዕት ሲጀምር ፤ ቃልየ ፤ ከመ ያፈቅር ፤ ጐሥዓ ፤ ዓቢይ ፤ ተሠሃለኒ ፤ ብሎ ነው ፤ እርሱም በግጥም መልክ የተቀመረ ነው ፤ ለምሳሌ «ኮከብ መርሆኑ ፤ ቤተ ልሔም አብጽሆሙ ፤ ወቆመ መልዕልቴሆሙ ፤ ወዜነዎሙ ፥ ዓቢየ ዜና ዘይከውን ሎሙ ነገሮሙ» የሚል ነው ።

እንዲሁም በስድ ንባብ የሆነ ይገኛል ፤ ይኸም ምሳሌ አለው ፤ አራት መዝሙር መሆኑ የ፬ቱ ኪሩቤል ምሳሌ ነው ፤ በዳዊት መዝሙር እየገባ መባሉ ደግሞ ጌታ በዳዊት መዝሙርና ቃል ምስጋና ይገባዋል ለማለት ነው ። የአርባዕትም እንዲሁ የተለየ ዜማ ግዕዝ ዕዝል ዓራራይ አለው ፤ እንዲሁም የሚዘመርበት የተለየ ዕለት የተለየም በዓል አለው ፤ አርባዕት የተባለው ድርሰት ሲጀመር በዳዊት መዝሙር ይጀመር እንጅ በኃላ የቅዱስ ያሬድ ድርሰት ይቀጥላል ፤ እርሱም በግጥም መልክ የተዘጋጀ ። ስሙና ቍጥሩ ግን እንደሚከተለው ነው ።

**የአርባዕት ስምና ቍጥር ።**

የሰኞ ፤

፩ኛ አጥመቀ

፪ኛ/ ኮከብ መርሆሙ

፫ኛ/ ዘረሰዮ

፬ኛ/ እስመ አንተ ባሕቲትከ ንጉሥ

፭ኛ/ አፍቅር ቢጸከ

፮ኛ/ ዓርገ ሐመረ

ማክሰኞ ፤

፩ኛ/ አምላከ አዳም

፪ኛ/ አንትሙ ውእቱ

፫ኛ/ ወይቤሎሙ ዮሐንስ ለሕዝብ

፬ኛ/ ሐጸቦሙ እገሪሆሙ

፭ኛ/ ሀቡ ስብሐተ

የረቡዕ ፤

፩ኛ/ ተንሥኡ ንሑር

፪ኛ/ ኒቆዲሞስ አምጽአ

፫ኛ/ ዘመጽአ እምድኅረ

፬ኛ/ ብፁዕ አንተ ዮሐንስ

፭ኛ/ ዘምራህኮሙ ለሕዝብከ

፮ኛ/ ኃያላን ሰብእ

የሐሙስ ፤

፩ኛ/ ዛቲ ዕለት

፪ኛ/ ሰንበት አሜሃ

፫ኛ/ ወይሡዑ ሎቱ መሥዋዕተ ስብሐት

፬ኛ/ ንልበስ ወልታ ዘብርሃን

፭ኛ/ ዘይገለብቦ ለሰማይ በደመና

፮ኛ/ ናሁ ሠናይ

የዓርብ ፤

፩ኛ/ አብርህ ለነ

፪ኛ/ በከመ ይቤ

፫ኛ/ ለከ ስብሐት

፬ኛ/ ዘበዳዊት ተነበየ

፭ኛ/ ናሁ ብርሃናተ

የቅዳሜ ፤

፩ኛ/ ብርሃን ዘይወጽእ

፪ኛ/ ሠርዓ ሰንበተ

፫ኛ/ አፃብኢሁ ፍሑቃት

፬ኛ/ ዘጌሠ ኃቤሃ

፭ኛ/ ለቤተ ክርስቲያን የሚለው ነው ።

የአርባዕት ጠቅላላ ድምሩ ፴፫ ይሆናል ። ነገር ግን ትርፍ የተባሉትን ሰባቱን የጨመርን እንደሆነ ፵ ይሆናሉ ፤ ትርፍም የሚባሉት የሚከተሉት ናቸው ።

**የአርባዕት ትርፍ ።**

ሐጸቦሙ እገሪሆሙ ፤ ተፈሥሒ ጽዮን ፤ ቅኔ ደብተራ ፤ አእትት እከየ ፤ ጸርኀ ኢሳይያስ ፤ ዓራራተ ነበረት ታቦት ፤ በመስቀልከ አብራኅከ ለነ ፤ እነዚህ ፯ቱ ትርፍ ናቸው ።

አርባዕት የሚደረሰበት ጊዜ ወይም የሚባልበት ቦታ መወድስ በደረሰበት ጊዜ በየሳምንቱ እሑድ ነው ።

**፬ኛ አርያም ።**

አርያም ማለት ልዑል አንድም ከፍተኛ ማለት ነው ፤ ነገር ግን ከዚህ በላይ በአርያም የተሰማ ድርሰት ስለሆነ አርያም ተብሏል ። ምክንያቱም ቅዱስ ያሬድ በተመስጦ ጽርኀ አርያም ወጥቶ መላእክት ቅዱስ ፤ ቅዱስ ፤ ቅዱስ ፤ እያሉ ሲያመሰግኑ ሰምቶ ድርሰቱን በአርያም ጀምሯል ስለሚባል አርያም ተብሏል ይባላል ። እርሱም «ቀዳሚ ዜማ አንድም ቀዳሚሃ ለጽዮን ሰማየ ሣረረ» የሚል ነው ፤ እንዲሁም ከመላእክት ሰምቶ ስለአመጣው በአርያም የተገኘ ዜማ ለማለት ስሙን አርያም ብለውታል ።

ይኸውም ሃሌ ሉያ ለአብ ፤ ሃሌ ሉያ ለወልድ ፤ ሃሌ ሉያ ለመንፈስ ቅዱስ ብሎ የግጥም መልክ ባለው አርያም በተባለው ይጀምራል ፤ ምሥጢሩም ቅድመ ዓለም ለነበሩ ዓለምን አሳልፈው ለሚኖሩ ሥላሴ ምስጋና ይገባል የሚል ነው ።

ይኸ አርያም የተባለው ድርሰት ከፍ ያለ የግጥም ሞያን የሚያሳይ ነው ፤ ለምሳሌ «ኃላፊ ንብረት ፤ ከመ ጽላሎት ፤ ወከመ ልብሰ ኅስት ፤ ዮምኬ ሰብእ ወጌሰመ መሬት» ይላል ። እንዲሁም በስድ ንባብ ደግሞ ይገኛል ፤ ለምሳሌ «በዕንንቈ ሰንፔር ትትሐነፅ ወበመረግድ ፤ ሃሌ ሉያ ለአብ ፤ ሐፁር የዐውዳ ትበርህ እምከዋክብት ፤ ሃሌ ሉያ ለወልድ ፤ ሃሌ ሉያ ወለመንፈስ ቅዱስ ጽዮን ቅድስት ቤተ ክርስቲያን ደብተራ ፍጽምት» ሲል ይገኛል ።

አርያም በዕለት የተለየ ግዕዝ ዕዝል ዓራራይ ዜማ ያለው ጸሎት ሲሆን የሚባልበት ጊዜ ደግሞ በጾም ጊዜ በጾመ ድጓው እየገባ ነው ፤ በተለይም በክብረ በዓል ክሥተት አርያም ሲደረስ ይዘመራል ።

**የአርያም ስምና ቍጥር ።**

የሰኞ ፤

፩ኛ/ ቀዳሚ ዜማ

፪ኛ/ ይገብሩ በዓለ

፫ኛ/ ቃለ ዓዋዲ

፬ኛ/ አክሊለ ሰማዕት

፭ኛ/ ተከሥተ አፉሁ

፮ኛ/ ዮሐንስ ስሙ

፯ኛ/ አጥምቆሙ ዮሐንስ

፰ኛ/ ዴግንዋ ለፍኖተ ሕይወት

፱ኛ/ እስመ በትሕትና

፲ኛ/ እስመ ዋካ ይእቲ

፲፩ኛ/ ለቅድስት ቤተ ክርስቲያን

፲፪ኛ/ ኃላፊ ንብረት

የማክሰኞ ፤

፩ኛ/ ካህን ወነቢይ

፪ኛ/ ለዘገብርኤል

፫ኛ/ ተሰፍሐ ትፍሥሕት

፬ኛ/ ከመ ቀስተ ደመና

፭ኛ/ ግነዩ ለአምላክ አማልክት

፮ኛ/ ትጉሃን እለ ኢይነውሙ

፯ኛ/ ዘልዑል እምሰማያት

፰ኛ/ ይትዓየን መልአከ እግዚአብሔር

፱ኛ/ ረኪቦሙ ሕፃነ

የረቡዕ ፤

፩ኛ/ ተበሃሉ በበይናቲሆሙ

፪ኛ/ ይቤ እስጢፋኖስ አንሰ ርኢኩ

፫ኛ/ ለዘዓርገ ውስተ ሰማያት

፬ኛ/ አዋልደ ንግሥት

፭ኛ/ አክሊሎሙ ለሰማዕት

፮ኛ/ ፃኡ ተቀበሉ መርዓዌ

፯ኛ/ ወሰኑ ወሠርዑ ሃይማኖተ

፰ኛ/ ጽድቅ ውእቱ ስምከ

፱ኛ/ ዕዝራኒ ርእያ

የሐሙስ ፤

፩ኛ/ ፀወንነ ወኃይልነ

፪ኛ/ ይቤልዎ ሕዝብ ለዮሐንስ

፫ኛ/ አረጋዊ አንግሃ ገይሠ

፬ኛ/ መስቀልከ እግዚኦ

፭ኛ/ በመስቀሉ አተበነ

፮ኛ/ ሚካኤል ብሂል

፯ኛ/ በመዳልው ደለወ ዓለመ

የዓርብ ፤

፩ኛ/ ለካህናት አሠርገዎሙ

፪ኛ/ ጸለየ ዓዛርያ

፫ኛ/ ባረኮ ለሕፃን

፬ኛ/ ኃረየ አሠርተ ወክልኤተ

፭ኛ/ ሕንፄሃ ወሱራሬሃ አዳም

፮ኛ/ አዳም ወሠናይት

፯ኛ/ ሕንፄሃ ወሱራሬሃ

፰ኛ/ ሥላሴ ዋሕድ

፱ኛ/ በእንቈ ሰንፔር

የቅዳሜ ፤

፩ኛ/ ንሴብሕ ወንዜምር

፪ኛ/ ከሠተ ለነ

፫ኛ/ ዋካ ወብርሃን

፬ኛ/ እምጽዮን ነበበ

፭ኛ/ ተዘከርኩ በሌሊት

፮ኛ/ መስቀል ሞዓ ፤ ሞት ተምዓ

፯ኛ/ ይምጻእ ብርሃነ

፰ኛ/ ሐዋዘ ብርሃነ

፱ኛ/ ብርሃን ትእዛዝከ

የዓርያም ጠቅላላ ድምሩ ፶፮ ብቻ ነው ፤ ነገር ግን ፬ቱ ትርፍ ሲደመሩ ፷ ይሆናል ።

የአርያም ትርፍ የሚባሉትም የሚከተሉት ናቸው

ዮሐንስኒ ሀሎ ፤

ንዑ ንትፈሥሕ

ዮሐንስ እምከርሠ እሙ አእመረ

ዓቢይ ዜማ ተሰምዐ በሰማይ

እንዚህ ፬ቱ ትርፍ ናቸው ።

**፭ኛ ሠለስት ።**

ሠለስት ማለት ሦስት ሦስተኛ ማለት ነው ፤ ምክንያቱም በዳዊት መዝሙር በሦስተኛው መሥመር እየገባ የሚዘመር ስለሆነ ነው ፤ አንድም ፫ መዝሙሮች ብቻ የሚዘመሩለት ማለት ነው ።

ይኸውም «ስምዐኒ እግዚኦ ጸሎትየ ፥ ወይብጻሕ ቅድሜከ ገዓርየ ፥ ወኢትሚጥ ገጸከ እምኔየ» ፣ ብሎ ከዘመረ በኋላ የያሬድን ድርሰት እያስገባ የሚሄድ ነውና ።

ሠለስት ሁል ጊዜ ሲጀመር ስምዐኒ ብሎ ነው ፤ ብዙ ሃሌታ አለው ፤ ብዙውም በግጥም መልክ የሚዘመር ነው ፤ ለምሳሌ «ተወልደ ኢየሱስ በቤተ ልሔም ዘይሁዳ ፤ አዋልደ ጢሮስ አሜሃ ይሰግድ ፤ ሰብአ ሰገል አምጽኡ ሎቱ ጋዳ ፤ ወይትሐሠያ አዋልደ ይሁዳ» እንዲሁም እያለ ይሄዳል ።

እንዲሁም በምዕራባውያን ግጥም መልክ የሚሄድ ይገኛል ፤

ለምሳሌ መርዓዊ በጽሐ ተቀበሉ - - - - - - ይላል ። በስድ ንባብም ይገኛል

ለምሳሌ ጽጌ አስተርአየ በውስተ ምድርነ - - - - - ይላል ። ይኸ ሠለስት የተባለው

ዜማ የሚደርስ በዋዜማ ፤ በስብሐተ ነግህ ፤ በአርያም ፤ በጾመ ድጓው ውሎ ፤ በአርያም ፤ በሰንበት ፤ በፍትሐት ጊዜ ነው ።

የሠለስት ስምና ቍጥር የሚከተለው ነው ።

የሰኞ ፤

፩ኛ/ እስመ ተሐውር

፪ኛ/ ርእዩ በግዓ

፫ኛ/ ሠርዓ ሰንበተ

፬ኛ/ ሶበ ይትነሣእ

፭ኛ/ በመንፈስ የሐውር

፮ኛ/ በከመ ሥምረቱ

፯ኛ/ ነያ ሀገር መድኀኒት

፰ኛ/ እስመ አልቦ ነገር

፱ኛ/ ባረከ እግዚአብሔር

፲ኛ/ ረከብናሃ በኦመ ገዳም

፲፩ኛ/ ዝንቱ ውእቱ ዮሐንስ

፲፪ኛ/ ለቅድስት ቤተ ክርስቲያን

፲፫ኛ/

የማክሰኞ ፤

፩ኛ/ ማርያም ጽርሕ ንጽሕት

፪ኛ/ በጺሖሙ

፫ኛ/ ጾመ ሙሴ ፵ መዓልተ

፬ኛ/ ተወልደ ኢየሱስ

፭ኛ/ ወአንተሰ ብእሴ እግዚአብሔር

፮ኛ/ ደምፀ እገሪሁ ለዝናም

፯ኛ/ ይገንዩ አሕዛብ ለስምከ እግዚኦ

፰ኛ/ እደ ወአንስተ ወሕፃናተ

፱ኛ/ መርዓዊ በጽሐ ተቀበሉ

፲ኛ/ ጽጌ አስተርአየ በውስተ ምድርነ

፲፩ኛ/ ጽጌ አስተርአየ

፲፪ኛ/ ጊዜ ገሚድ በጽሐ

የረቡዕ ፤

፩ኛ/ አብ መርሆሙ ወልድ መገቦሙ

፪ኛ/ ሶፍያ ንግሥት

፫ኛ/ ወገብረ ንጉሥ መድቅሐ

፬ኛ/ ቅንዋተ እንደዊሁ አርአዮሙ

፭ኛ/ ወሚካኤል አሐዱ እመላእክት

፮ኛ/ መዝራዕትየ ወኃይልየ

፯ኛ/ አጸውተ ሲኦል አድለው ሎቱ

፰ኛ/ ወበልዋ ለወለተ ጽዮን

፱ኛ/ ዝንቱሰ ብእሲ መምህርነ

፲ኛ/ በከመ ይቤ እግዚእነ በወንጌል

፲፩ኛ/ ዮምሰ ወለደት ቅድስት ድንግል

፲፪ኛ/ ወጸውኦ ሊቀ ምርፋቅ

የሐሙስ ፤

፩ኛ/ ወመሀረ እስከ አመ ዓርገ

፪ኛ/ ወተቀበልዎ መላእክት

፫ኛ/ ሰብሑ ወዘምሩ

፬ኛ/ በከመ ይቤ ዕዝራ ነቢይ

፭ኛ/ ሰፍሐ እደዊሁ ቅዱሳተ

፮ኛ/ በመስቀሉ ወልድ ቤዘወነ

፯ኛ/ ነገሩነ በእንተ ወልድከ

፰ኛ/ ዕቀብዋ ለዛቲ ቃል

፱ኛ/ ኢትርኃቁ እምኔሃ

፲ኛ/ ይእዜኒ ንዜንወክሙ

፲፩ኛ/ ዛቲ ዕለት ዓባይ ፋሲካ

፲፪ኛ/ ኀበሩ ቃለ

የዓርብ ፤

፩ኛ/ ርግብየ ይቤላ

፪ኛ/ ማርያምሰ እሙኒ

፫ኛ/ ነጽረነ በአዕይንተ ምሕረትከ

፬ኛ/ ሖረ ኢየሱስ እምገሊላ

፭ኛ/ ዮሐንስ ስሙ ቅዱስ ውእቱ

፮ኛ/ ካህን ወነቢይ ድንግል ወሰማዕት

፯ኛ/ ካህን ወነቢያ ወሰማዕት

፰ኛ/ ሶፍያ ንግሥት

፱ኛ/ ነያ ደብተራ

የቅዳሜ ፤

፩ኛ/ ኃይል ክርስቶስ

፪ኛ/ በለስ ዘይቤ ቤተ እስራኤል

፫ኛ/ ገብርኤል መልአክ መጽአ

፬ኛ/ ዖፍ ፀዓዳ ትመስል

፭ኛ/ ወአመ ሰዱስ ነሥኦሙ

፮ኛ/ ወሪዶሙ እምደብር

፯ኛ/ አዋልደ ንግሥት

የሠለስት ጠቅላላው ድምር ፶፯ ነው ፤ ነገር ግን ስድስት ትርፍ ስላለ እርሱ ሲደመር ፷፫ ይሆናል ።

የሠለስት ትፍር የሚባሉትም የሚከተሉት ናቸው ።

ይትበደር ሰብእ

ትንሣኤሁ አግሀደ

ዘምሩ

በአይቴ እንከ ንረክብ

ክርሡ ሰሌዳ ከመ ቀርነ ነጌ ።

ሮማይ ብእዚሁ

እነዚህ ፮ቱ ትርፍ ናቸው ። ትርፍ የተባሉት ሁሉ መቼ እንደ ገቡ ማን እንደደረሳቸው አይታወቅም ።

**፮ኛ ክሥተት**

ክሥተት ማለት የቃሉ ትርጕምና የሥራው ዓይነት በትክክል ያልተያዘ ነው ፤ ስለዚህም ቀጥተኛ ትርጕሙ እስካሁን አልታወቀም ፤ ሆኖም ግን በሰዓታት መዓልት እግር የገባ እንደሆነ ሊቃውንቱ ይናገራሉ ። የኢትዮጵያ ሥርዓተ ቤተ ክርስቲያን እንደሚያመለክተው በጾምና በበዓላት ጊዜ የሚባል የመዓልት ሰዓታት አለ ፤ ይሁን እንጅ ትልቅ በዓል ሁኖ በአርያም ቁመት ጊዜ ሰዓታቱን ማኅሌት ስለ አስቀረው ክሥተት በርሱ ፈንታ ገብቶ ይዘመራል ፤ ይኸም ይታወቅ ዘንድ «በሌሊት አንሥኡ እደዊክሙ በቤተ መቅደስ ፤ ወዘሕጎ ያነብብ መዓልተ ወሌሊተ ፤ ሌሊተ ተዛዋእኩ ምስለ ልበየ ወአንቃሕክዋ ለነፍስየ» ሲል ይገኛል ። የክስተት ትምህርት ሁል ጊዜ ፪ መዝምር ብቻ ይዘምራል ፤ ምሳሌውም ከላይ እንደተመለከተው ይሆናል ። ክስተት ብዙ ጊዜ የሚገባው ከዳዊት መዝሙር ነው ፤ ነገር ግን በቀዳሚት ላይ የነቢያት መዝሙር ይገኝበታል ፤ ለምሳሌ መኑ ይመስለከ እምነ አማልክት እግዚኦ ፥ ወመኑ ከማከ ስቡሕ በውስተ ቅዱሳን ፥ መገቦሙ ወመርሆሙ ወዐቀቦሙ ከመ ብንተ ዓይን - - - - - - - ይላል ።

እንዲሁም ከዳዊት መዝሙርም ከነቢያት ቃልም ያልሆነ ንጹሕ የቅዱስ ያሬድ ድርሰት እንደመርገፍ ሆኖ የገባ አለ ፤ እርሱም «እስመ ኪያከ ይሴብሑ ኵሉ ኃይለ ሰማያት ወምድር» ብሎ መንግሥቱ እስከሚለው ድረስ የሚገኘው ነው ። እርሱም ከምስጋና ቃልነቱ ጋር ዜማው ልብን የሚመስጥ ድርሰት ነው ፤ ስለዚህም ሁል ጊዜ በትልቅ ዓመት በዓል ሁሉ ይደርሳል ።

**የክሥተት ቀኖችና** **ቍጥር**

የሰኞ . . . . . . . . . . . . . . . . ፸፪

የማክሰኞ . . . . . . . . . . . . . . ፲፭

የረቡዕ . . . . . . . . . . . . . . . ፲፭

የሐሙስ . . . . . . . . . . . . . . .፲፭

የዓርብ . . . . . . . . . . . . . . . ፲፭

የቅዳሚት . . . . . . . . . . . . . . ፴

የክሥተት ጠቅላላ ድምር ፩፻፷፪ ነው ነገር ግን የጥምቀተ ባሕር ክሥተት ለብቻው ፶፪ የሚሆን ስላለ ፤ ሁለቱም ዓይነት ሲደመር ፪፻፲፬ ይሆናል ።

ምዕራፍ ፪ ።

**መወድስ ።**

መወድስ ማለት ወደስ አመሰገነ ካለው ከግዕዝ የወጣ ቃል ስለሆነ ምስጋና ወይም ማመስገኛ ማለት ነው ፤ ይኸውም ከክሥተት ቀጥሎ የሚማሩት ራሱን የቻላ ትምህርት ነው ።

እስከዚህ ያለው ትምህርት ሁሉ የቃል ትምህርት ይባላል ፤ ከዚህ ጀምሮ እስከ ክሥተት ዓርያም ያለው ግን መወድስ ይባላል መወድስ የሚባለው ወይም የሚደረሰው በዕለተ ሰንበት ነው ፤ ምክንያቱም መላእክት በዕለተ ሰንበት ሲፈጠሩ አንደበታቸው ከምስጋና ሳይለይ ቅዱስ ፤ ቅዱስ ፤ ቅዱስ እያሉ እያመሰገኑ ተገኝተዋልና የዚያ ምሳሌ ነው ይባላል ። ቅዱስ ያሬድም ከመላእክት ምስጋና ሰምቶ ይኸን መወድስን የዕለተ ሰንበት ማመስገኛ አድርጎ ሠርቶታል ። በዕለተ ሰንበት የሚደረሰው ጸሎት የሚያድረው ማኅሌት ሁሉ በጠቅላላው መወድስ ይባላል ፤ ምክንያቱም ዕለተ ሰንበት የምስጋና መጀመሪያ ናትና ።

በዚህም በመወድስ ጊዜ ቅኔ በብዛት ይደርሳል ፤ የዳዊትም መዝሙር በልዩ ልዩ ዜማ ይደረሳል ። መወድስ በመባል በአንድ ዕለተ ሰነበት የሚደረሰው ምስጋና በጠቅላላው በአንድ ላይ ሲደመር ፶፪ ይሆናል ።

ይኸንንም የሚያረጋግጥ «ሃምሳ ወክልኤቱ ቅኔያቲሃ ለዕለተ ሰንበት» ሲል ራሱ ምዕራፉ ይመሰክርልናል ። መወድስ የተባለው ድርሰት ስምና ቍጥር እንደሚከተለው ነው ።

፩ኛ/ ጸሎተ አኰቴት

፪ኛ/ ይእቲ ማርያም

፫ኛ/ እግዚኦ ፀወነ ኮንከነ

፬ኛ/ እግዚኦ ኵነኔከ

፭ኛ/ ግነዩ ብሎ ዛቲ ዕለት

፮ኛ/ መስተብቍዕ እስከ ወገኑ

፯ኛ/ ምስባኩ ንዑ ንትፈሣሕ

፰ኛ/ መዝሙር ተቀነዩ

፱ኛ/ ዘአምላኪየ እስመ ከማሁ ይቤ

፲ኛ/ እግዚኦ ሚበዝኁ

፲፩ኛ/ ቃልየ አጽምእ አርባዕት

፲፪ኛ/ ጸኒሐ

፲፫ኛ/ ብፁዕ ዘይሌቡ

፲፬ኛ/ ከመ ያፈቅር

፲፭ኛ/ ፍታሕ ሊተ

፲፮ኛ/ እግዚኦ ሰማዕነ

፲፯ኛ/ ጐሥዐ

፲፰ኛ/ አምላክነሰ

፲፱ኛ/ ኵልክሙ

፳ኛ/ ዓቢይ

፳፩ኛ/ ስምዑ ዘንተ

፳፪ኛ/ አምላከ አማልክት

፳፫ኛ/ ተሣሃለኒ

፳፬ኛ/ ግነዩ ዛቲ ዕለት

፳፭ኛ/ ይኄይስ

፳፮ኛ/ እግዚአብሔር ነግሠ

**የሰንበት ስብሐተ ነግህ ።**

፳፯ኛ/ ዕዝል

፳፰ኛ/ ንሴብሖ

፳፱ኛ/ አጽምዕ ሰማይ

፴ኛ/ እስመ እሳት ትነድድ

፴፩ኛ/ ጸንዐ ልበየ

፴፪ኛ/ አንሰ እቤ

፴፫ኛ/ እግዚኦ አኃዜ ኵሉ

፴፬ኛ/ ጸራኅኩ በምንዳቤየ

፴፭ኛ/ ይትባረክ ዘዳንኤል

፴፮ኛ/ ይትባረክ ዘሠለስቱ ደቂቅ

፴፯ኛ/ ይባርክዎ

፴፰ኛ/ እግዚኦ ሰማዕኩ

፴፱ነኛ/ በሌሊት ትገይሥ

፵ኛ/ ተዐብዮ ነፍስየ

፵፩ኛ/ ይትባረክ ዘዘካርያስ

፵፪ኛ/ ይእዜ ትሥእሮ

፵፫ኛ/ ስብሕዎ ለእግዚአብሔር እምሰማያት

፵፬ኛ/ ስብሕዎ ለእግዚአብሔር ስብሐት ሐዲስ

፵፭ኛ/ ስብሕዎ ለእግዚአብሔር በቅዱሳኑ

፵፮ኛ/ እስመ ለዓለም

፵፯ኛ/ አቡን

፵፰ኛ/ ሠለስት

፵፱ነኛ/ ሰላም

፶ኛ/ ክብር ይእቲ

፶፩ኛ/ ዝማሬ

፶፪ኛ/ ዕጣነ ሞገር

የዚህ ሁሉ ጠቅላላ ድምር ፶፪ ነው ።

«፶ወ፪ ቅኔያቲሃ ለዕለተ ሰንበት» ያለው ስለዚህ ነው ። ይኸ ሁሉ በአንድ ዕለተ ሰንበት ይዘመራል ፤ ይጸለያል ። አንዳንድ ሊቃውንት እንደሚሉት ግን ፶ወ፪ ቅኔያቲሃ ያለው ፫፻፷፭ቱን ቀን ለ፯ ቀን ሲያድሉት ፶፪ ደርሷቸው አንድ ቀን ይተርፋል ፤ ይኸም ማለት የአንድ ዓመት መዝሙር ቢቈጥሩት ፶፪ ሁኖ ፩ ይተርፋል ፤ አንዱን የዘመን መለወጫ አድርጎ በ፶፪ እሑድ ውስጥ በየአንዳንዱ መዝሙር ፶፪ ሥርዓት ይደርሳልና ፶ወ፪ ቅኔያትሃ አለ ይላሉ ።

**፩ኛ ስብሐተ ነግህ ።**

ስብሐተ ነግህ ማለት የነግህ ምስጋና ማለት ነው ፤ ምክንያቱም ሁልጊዜ መዝሙር ምስግናው በነግህ የሚባል ስለሆነ ነው ። ስብሐተ ነግህም በ፯ ዓይነት ይከፈላል ፤ ይኸውም ፤

ሀ/ የዘወትር ስብሐተ ነግህ ነው ።

እርሱም የሚከተለው ነው ።

፩ኛ/ ዕዝል ፤

፪ኛ/ መስተብቍዕ እንዘ ነአኵቶ

፫ኛ/ አምላኪየ አምላኪየ

፬ኛ/ ይኄይስ

፭ኛ/ ለከ ይደሉ

፮ኛ/ የነርሱ ምቅናዮች ፲፩ ይባላሉ ።

፯ኛ/ በእነተ ዱያን

፰ኛ/ ተዐብዮ ነፍስየ እንደ በዓሉ ይባላል ።

፱ኛ/ በእንተ እለ ይነግዱ

፲ኛ/ ይትባረክ እግዚአብሔር

፲፩ኛ/ ይባርክዎ ለእግዚአብሔር

፲፪ኛ/ ሰብሕዎ ለእግዚአብሔር እምሰማያት

፲፫ኛ/ ሰብሕዎ ለእግዚአብሔር ስብሐተ ሐዲስ

፲፬ኛ/ ስብሕዎ ለእግዚአብሔር በቅዱሳኑ

፲፭ኛ/ በእንተ ንጉሥ

፲፮ኛ/ እስመ ለዓለም ሁለት

፲፯ኛ/ አቡን አንድ

፲፰ኛ/ ውዳሴ ማርያም

፲፱ኛ/ ወንጌል

፳ኛ/ ሠለስት

፳፩ኛ/ ሰላም

፳፪ኛ/ የስብሐተ ነግህ መርገፍ ።

፳፫ኛ/ ሰላምታ

፳፬ኛ/ ስብሐት ለእግዚአብሔር ኪያነ ዘፈጠረ ከመ ናምልኮ ።

ለ/ የዕለተ ሰንበት ስብሐተ ነግህ ።

እርሱ ደግሞ በገጽ ፷፱ እንደተመለከተው ነው ።

ሐ/ የዓበይት በዓላት ስብሐተ ነግህ ።

የዓበይት በዓላት ስብሐተ ነግህ እንደዘወትሩ ሆኖ ልዩነቱ በየዳዊቱ መጨረሻ ቅኔ ይገባበታል እርሱንም በገጽ ፩፻፲፱ ተመልከት ።

መ/ በዘመነ ጽጌ የሰሎሞን ስብሐተ ነግህ ተብሎ የሚደርስ ነው ።

ሠ/ የተጽዒኖ ማግሥት የምህላ ሳኒታ የሚባለው ነው ።

ረ/ በሰሙነ ሕማማት የሚደርሰው ፤

የግብረ ሕማሙ ሥራ እንደ ስብሐተ ነግህ ይቈጠራልና ።

ሰ/ የቅዳሜ ሥዑር ስብሐተ ነግህ ነው ።

ይኸውም የሚባለው በዘወትር በበዓላት በሰንበትም ቀን ነው ። ስብሐተ ነግህም ሲጀመር አምላኪየ አምላኪየ ብሎ ነው ፤ ምክንያቱም የቅዱስ ዳዊት መጀመሪያው ድርሰት አምላኪየ ብሎ ነው እና የሚሉ አሉ ። መምህራን ለተማሪዎቻቸው ስብሐተ ነግህ ሁሉ ጊዜ በጧት እንዲያደርሱ ይመክሯቸው ነበር ፤ እነርሱንም እንዲህ ይሏቸው ነበር ፤ የክርስቶስን የሕይወት ታሪክ ሳትሰሙ ፤ በማየ ዮርዳኖስ ሳትጠመቁ ፤ የአበውን ሞት ሳትረዱ አትዋሉ ። የምሳሌው ትርጕም ዮርዳኖስ የተባለ ማየ ገቦ ነው ፤ የአበው ሞት የተባለ በስንክሳር ውስጥ የአሉቱ የቅዱሳን ዜና ነው ፤ ኢየሩሳሌም የተባለች ቤተ ክርስቲያን ናት በቤተ ክርስቲያን ተገኝታችሁ ስብሐተ ነግህ አድርሱ ስንክሣር አንብቡ ማለት ነው ።

ምዕራፍ ፫ ።

ምዕራፍ ።

ምዕራፍ ማለት ማረፊያ ማለት ነው ፤ ይኸ ስም በሌላ ቦታ ሲውል የመጻሕፍት ክፍል የኃይለ ቃል መለያ ሆኖ አዲስ መሥመር በሚጀመርበት ጊዜ አዲስ ምዕራፍ ይከፈትለታል ፤ ይኸም ምዕራፍ ይባላ ። በዜማ ቤት የሆነ እንደሆነ ግን ምዕራፍ ማለት በመላ ሰላም ለኪ ብሎ ጀምሮ የጾም ምዕራፍ እስኪፈጸም ድረስ ያለው ትምህርት ሁሉ ምዕራፍ ይባላል ። ራሱንም የቻለ ምዕራፍ የተባለ መጽሐፍ አለ ፤ እርሱም በቃል ትምህርት ጊዜ የተለየ ተራ ሲኖረው በመጽሐፉ አቀማመጥ ደግሞ የተለያየ ተራ ያለው ሁኖ ይገኛል ። የሆነው ሆኖ ምዕራፍ ሲል ልዩ ልዩ ክፍል ያለው የታወቀው የዘወትር ምዕራፍ የጾም ምዕራፍ በመባል አንድ ላይ ሆኖ ነው ።

ምዕራፍ በመባል በ፩ ስም የታወቀው ትምህርት በክፍል ግን የተለየ ስም አለው ፤ ይኸውም ሰላም ለኪ ብሎ እስከ ክሥተት ድረስ ያለው የቃል ትምህርት ይባላል ፤ እርሱም ከገጽ ፶፯-፸፫ ያለው መሆኑ ነው ።

ከመወድስ ጀምሮ ምቅናዩን ጨምሮ እስከ እምሥራቀ ፀሐይ ድረስ ያለው ትምህርት ሁሉ ዳግም መወድስ ይባላል ፤ እርሱንም በገጽ ፷፯-፷፱ ተመልከት ። ከርሱ ቀጥሎ ያለው ትምህርት ደግሞ ክሥተት ዓርያም ይባላል ፤ እርሱም ፥ ተሣሃለኒ ብሎ ይጀምርና በእግዚአብሔር ነግሠ ይፈጸማል ፤ እርሱንም በገጽ ፻፲፱-፻፳፫ ተመልከት ። እንዲሁም ቀጥሎ ያለው ዋዜማ ይባላል ፤ እርሱም ሲጀምር ቅዱስ ብሎ በኪዳኑ ይጀምራል ፤ ዋዜማ የተባለው ትምህርት ደግሞ ፳፪ አርእስት አሉት ፤ እነርሱም የሚከተሉት ናቸው ።

፩- ዋዜማ

፪- በአምስት

፫- እግዚአብሔር ነግሠ

፬- ይትባረክ

፭- ሠለስት

፮- ሰላም

፯- መዝሙር

፰- ዘአምላኪየ

፱- አርባዕት

፲- ሚበዝኁ

፲፩- ብፁዕ ዘይሌቡ

፲፪ኛ- መወድስ

፲፫- ኵልክሙ

፲፬- ዕዝል

፲፭- ማኅሌት

፲፮- ዘይእዜ

፲፯- ስብሐተ ነግህ

፲፰- እስመ ለዓለም

፲፱- አቡን

፳ኛ- ክብር ይእቲ

፳፩- ዝማሬ

፳፪- ዕጣነ ሞገር

ድምር ፳፪ ያልነው ይኸ ነው ። የዜማም ሁሉ አርእስት ይኸ ነው ፤ በአምስት የሚለው ትርጓሜ በዳዊት መዝሙር በ፭ኛው መሥመር የሚባል ስለሆነ ብቻ ነው ፣ ይኸውም ፥

፩- ለእግዚአብሔር ምድር በምልዓ

፪- ዓለምኒ ወኵሎሙ እለ ይነብሩ ውስቴታ

፫- ወውእቱ በባሕር ሣረራ

፬- ወበአፍላግኒ ውእቱ አጽንዓ

፭- መኑ የዓርግ ውስተ ደብረ እግዚአብሔር

የሚለውና ይኸንም የመሰለ ነው ፥ ከዚህ ላይ ግን ምዕራፍ ይገባል ፥ ይኸውም በአምስቱ አዕማደ ምሥጢር ይመሰላል ። በጠቅላላው እስከአሁን የዘረዘርነው የዜማ ትምህርት ሁሉ በስም ምዕራፍ ይባላል ፤ እርሱም የዘወትርና የጾም ምዕርፍ በማለት ይከፈላል ።

ጥንታዊ የኢትዮጵያ ሥርዓተ ትምህርት ።

ከሊቀ ሥልጣናት ሀብተ ማርያም ወርቅነህ ።