ዝማሬና መዋሥዕት

ምዕራፍ ፩ ።

ዝማሬ ።

፩ኛ የዝማሬ ታሪክ ።

ዝማሬ ማለት ዘመረ አመሰገነ ካለው ከግዕዝ የወጣ ቃል ነው ፤ ትርጕሙም ምስግና ማለት ነው ። ይክ ቃል በግዕዝም በአማርኛም ምሥጢሩም ቃሉም የተያያዘ ነው ፤ ይኸውም ብቻ ሳይሆን ሴማውያን በሆኑ ቋንቋዎችም ሁሉ ቃሉም ትርጕሙም እንደዚሁ ያለመለወጥ ይገኛል ። በሌሎች ሴማውያን ቋንቋ ዝማሬ ለሌላም ጩኸት የሚሆን ቃል ነው፤ የሆነው ሆኖ ዝማሬ ማለት ዛሬ እኛ በአዲስ ዘመን የምንዘምረውን ሁሉ መዝሙር ዝማሬ እንደምንለው በዚያን ዘመን ይዘመር የነበረውን መዝሙር ሁሉ ዝማሬ ብለውታል።

ይሁን እንጂ ዝማሬ የተባለው ትምህርት በዚህ በያዝነው ክፍለ ትምህርት ውስጥ የተለየ ስምን ፤ የተለየም ክፍልን ይዞ ይገኛል። ስለዚህ ዝማሬ የተባለው ማንኛውንም ምስጋና ሳይሆን በተለይ የታወቀውን የቅዱስ ያሬድ የሆነውን ፪ኛውን ድርሰት የሚያመለክት ስም ሆኖ ይገኛል ።

ብዙዎች ሊቃውንት እንደሚሉት ቅዱስ ያሬድ ይኽን ዝማሬ የተባለውን ድርሰት የደረሰው ዙሩአንባ በተባለው ገዳም ተገኝቶ ነው ፤ እርሱም ከአጼ ገረብ መስቀልና ከአቡነ አረጋዊ ጋር በዚህ ቅዱስ ቦታ ተገኝቶ የደረሰውና ፫ ዓመት በዚሁ ቦታ የአስተማረው እንደሆነ ይናገራሉ ።

ስለ ድርሰቱም የሆነ እንደሆነ ምንም ጥርጥር የሌለበት የርሱ ልዩ ድርሰት እንደሆነ የታመነ ነው ፤ ይኸንም ለመረዳት ስንፈልግ ፤ ድርሳነ ዑራኤልንና ክብረ ነገሥቱን ልንመለከት ይገባል።

እርሱም «ወመሀረ ባቲ ፫ተ ዓመተ በዝማሬ ቃሎሙ ለመላእክት» ሲል እናገኘዋለን ። ይኸም ድርሰት ለአገልግሎት ይሚውለው በቅዳሴ ጊዜ እንደ መልክአ ቍርባን ሆኖ ከክብር ይእቲ በኋላ ነው ።

፪ኛ የዝማሬ ክፍል ።

ዝማሬ ሁል ጊዜም ቢሆን በቤተ ክርስቲያን የሚደረሰው ስለ ቅዱስ ቍርባን ክብር እንደሆነ የታወቀ ሲሆን ፤ ክፍሉም ራሱን በቻለ ክፍል በአምስት ይከፈላል ፤ እነርሱም የሚከተሉት ናቸው ። ሀ/ ኅብስት ፤ ለ/ ጽዋዕ ፤ ሐ/ መንፈስ ፤ መ/ አኰቴት ፤ ሠ/ ምሥጢር ናቸው ።

ምሥጢርና አኰቴት የሚባሉትን ክፍሎች ገባሬ ሠናዩ ቄስ በአንብሮተ እድ ጊዜ በመቅደሱ እንዳለ ሆኖ የሚዘመረው መዝሙር ፤ የሚጸለየው ጸሎት ነው ፤ ለምሳሌ «ለዝ ኅብስት ምስሐ በዓል ፤ ወለዝ ጽዋዕ ደመ ነበልባል ፤ ሦዕዎ እሥራኤል በመልዕልተ ቅዱስ መስቀል » የሚለው ዓይነት ነው ። ሌሎቹ ሦስቱ ግን ከመቅደሱ ውጪ በመዘምራኑ ብቻ የሚዘመሩ ናቸው ።

አምስቱ ዓይነት ዝማሬዎች ሁሉ በ፩ ቀን ይባላሉ ፤ የአባባላቸውም ዓይነት ሀ/ አኰቴት የተባለው በቅዳሴው መካከል ላይ ሀበነ ሲል ይዘመራል ። ለ/ ኅብስት ፤ ጽዋዕ ፤ መንፈስ ፤ የተባሉት ደግሞ ከቍርባን ቀጥለው ይዘመራሉ ፤ ሐ/ ምሥጢር የተባልው ግን በዕጣነ ሞገር ጊዜ ይዘመራል ፤ በጥንት ዘመን አምስቱም ክፍል በ፩ ጊዜ እንዲባሉ ያዝ ስለነበር ፤ በዚሁ መሠረት ይፈጸም ነበር ግን አሁን እንድ ብቻ ይባላል ።

ሁሉም በአንድ ጊዜ ሊባሉ እንዲገባም ከዚህ የሚከተለው ቅኔ ያስረዳል «በምሥጢረ አምላክ ተክዕወ ደመ አኰቴቱ ለወልድ ፥ ጽዋዓ መንፈስ ይጸልል ወይምላዕ እንዘ ሆሣዕና ኅብስተ ነድ» ። በዚህ በዝማሬ ውስጥ እንደ ሌላው ዜማ ሁሉ ሦስት የዜማ ዓይነቶች ፤ ግዕዝ ፤ ዕዝል ፤ አራራይ ፤ የሚባሉት ሁሉ ይገኙበታል ። የዓመት በዓላት ፤ ክፍለ ዘመናት ሌሎችም ይኸን የመሳሰሉ ነክ የሆኑ ክፍሎችም ይገኙበታል ። እንዲሁም ቅዱሳንን የሚመለከት ልዩ ልዩ ምሥጢር ይገኝበታል ። የሆነ ሆኖ ጠቅላላው ከላይ የገለጥናቸው ፭ቱ ሲሆኑ በዝርዝር የሚከተሉት ናቸው ።

ሀ- ኅብስት ፤

ኅብስት የሚባለው ዝማሬ ልዩ ምልክቱ ወይም ሲጀመር እስመ ለዓለም ምሕረቱ ብሎ ነው ።

የሚገልጠውም ብዙ ጊዜ ፤ ስለ ኅብስተ በረከት ነው ፤ በጠቅላላውም ስለ ምሥጢረ ቍርባን ነው ። የርሱም ነክ የሆኑ በግዕዝ ፪፻፲፱ ፤ በዕዝል ፩፻፴፪ ሲሆኑ ፤ ድምሩ ፫፻፶፩ ዝማሬ ይገኛል ።

ለ- ጽዋዕ ፤

ጽዋዕ የሚባለው ዝማሬ ሲጀምር እስመ አልቦ ነገር ዘይሰዓኖ ለእግዚአብሔር በሚል ነው ። የሚገልጠውም ስለ ጽዋዓ አኰቴት ስለሆን ብዙ ጊዜ የደሙን ነገር ይናገራል ። የርሱም ነክ የሆኑ በግዕዝ ፪፻፳፭ ፤ በዕዝል ፵፰ ሲሆኑ ፤ ድምሩ ፪፻፸፫ ዝማሬ ይገኝበታል ።

ሐ- መንፈስ ፤

መንፈስ የሚባለው ሲጀምር ፤ «ሃሌ ሉያ» ብሎ ነው ። የሚገልጠውም ከላይ እንደተናገርነው የሥጋውንና የደሙን ነገር ሲሆን ፤ የዚህ ነክ የሚሆኑ በቍጥር ፵፭ ይገኛሉ ።

መ- ምሥጢር ፤

ምሥጢር የባለው በቀጥታ ቅዱስ ቍርባንን የሚመለከት ነው ። በጠቅላላው እርሱን የሚመለከቱ ቍጥራቸው ግዕዙ ፪፻፬ ሲሆን ፤ ዕዝሉ ፶፫ ጠቅላላ ድምራቸው ግን ፪፻፶፯ ይሆናሉ ።

ሠ- አኰቴት ፤

አኰቴት የሚባለውም በቍጥር ፸፬ ሲሆን ፤ እንደ ክብር ይእቲና ዕጣነ ሞግር ያሉ ፮ ቍጥር ያላቸው አሉ ። አዋልድም የሆኑ ፪ ይገኛሉ ። በጠቅላላው ሁሉም በአንድ ሲደመር ፩ሺህ፰ ይሆናል ። በዝማሬ ውስጥ የዓራራይ ዜማ ከኅብስት ፳፫ ፤ ከጽዋ ፲ ፤ ከመንፈስ ፲ የሚገኝ ሲሆን ፣ ከዝማሬ ውስጥ የሚገኘው የዓራራይ ዜማ ያላቸው ቍጥራቸው ፵፫ ብቻ ናቸው ።

ይኸንንም በጠቅላላው ለመማር በተለይም አስተማሪ ለመሆን የአንድ ዓመት ጊዜ ይፈጃል ። ይኸም ሊሆን የሚችለው በጾመ ድጓና በሌላ በልዩ ልዩ ዜማ የበሰለ እንደሆነ ነው ፤ ምክንያቱም በምልክቱ ሊረዳው ይችላልና ። የሆነ ሆኖ ፤ ዝማሬ ራሱን የቻለ የዜማ ድምፅ ወዝና ስልት አለው ፤ ራሱንም የቻለ የምስክር ቦታ አለው ፤ ቦታውም ዙር አባ የተባለው ታላቁ ገዳም ነው ።

ምዕራፍ ፪ ።

መዋሥዕት ።

፩ኛ የቃሉ ትርጕም ።

መዋሥዕት ማለት ቀጥተኛ ትርጕሙ አይታወቅም ፤ ሥራው ግን እንደሚያመለክተን የሆነ እንደሆነ ለሙታን የሚደረግ የፍትሐት ጸሎት መሆኑ የታወቀ ነው ።

ይኸም ጸሎት ወይም ዝማሬ ለቤተ ክርስቲያን አገልግሎት ፤ ለበዓላት ፤ ለአጽዋማት ፤ ይኸንም የመሳሰሉ አገልግሎቶች የሚውል አይደለም ። ይሁን እንጂ በዓመት አንድ ጊዜ ብቻ እንደ ቤተ ክርስቲያን አገልግሎት ተቈጥሮ የሚዘመርበት ጊዜ አለ ፥ እርሱም የቅዳም ሥዑር ዕለት ነው ፤ በዚያን ጊዜም ቢሆን ቃሉ በፍትሐት መልክ ይደርሳል እንጂ እንደ ሌላ የቤተ ክርስቲያን አገልግሎት ይቈጠራል ተብሎ አይደለም ።

በዚያም ጊዜ ቢሆን የሚደርስበት ምክናያት የሙታን በኵር ሆኖ የተነሣው ክርስቶስ የቅዳም ሥዑር በከርሠ መቃብር እንደዋለ ስለሚታመን በሰው ልጅ መልክ ፍትሐት ለማድረግ የተሰጠ ውሳኔ ነው ።

እንዲሁም ይኸን የመሰለ አገልግሎት አለ ፤ ይኸውም በሕማማት ሳምንት ለሙታን ፍትሐት የማይደረግ ስለሆነ ፤ በዚህ ዕለት ለሙታንም ፤ ለሕያዋንም የፍትሐት ጸሎት ለማድረግ ሲባል የገባ ጸሎት ነው ።

ይኸ መዋሥዕት የተባለው ጸሎት የቅዱስ ያሬድ ድርሰት እንደሆነ የታመን ሲሆን ፤ ከዝማሬ ድርሰቱ ጋር አብሮ እንደደረሰው ይነገርለታል ስለዚህም በትምህርት ጊዜ አብረው ያስተምሩታል ። በሞያም ቢሆን ቅሉ የዚሁ ሞያ ያላቸው ሊቃውንት መዋሥዕቱን የሚያስመሰክሩ ዙር አባ በተባለው ገዳም ነው ። በስምም ቢሆን ያለመለያየት ዋዌ እንኳን ሳይሻ ዝማሬ መዋሥዕት በማለት ይጠሩታል ። ለሙታን መታሰቢያ ጸሎት በተደረገ ጊዜ እንደግንዘቱ ጸሎት ለሁሉም የግድ አስፈላጊ ሆኖ ከርሱ ጋር ጐን ለጐን ይደረሳል ። ስለዚህም ለዕለት ፍትሐት ፥ ለሙት ዓመት መታሰቢያ በጠቅላላው ፍትሐት በተደረገ ጊዜ ሁሉ ይደርሳል ። መዋሥዕት የኀዘን ዜማ ያለው ስለሆነ ፤ በተለይ ድምፃዊ ካህን ተመርጦ በተመስጦ ይዘምረዋል ። ይኸም ሳይደርስ የቀረ እንደሆነ የሙቱ ወገኖች ቅር ይላቸዋል ።

የሚዘመረውም የዳዊትን መዝሙር እየተከተለ በዓሉንም ነክ የሆነ እንድም የሙቱን የሕይወት ታሪክ ተክትሎ ነው። በዚህ መልክ ጥንቱን የተዘጋጀ ስለሆነ ፤ ምሥጢር የጠነቀቀ ደቀ መዝሙር ሲቃኘው ዕለት የደረሰው ድርሰት መስሎ ሲያስደንቅ ይታያል ።

፪ኛ የመዋሥዕት ቍጥር ።

መዋሥዕት ለጊዜው ለዘመኑ ተስማሚ ሆኖ የተሠራ ነው አንድም የሙቱን የሕይወት ታሪክ የተከተለ ሆኖ ተሠርቷል ። ብዙ ቍጥር የያዘውም ለሁሉ ነክ እንዲገኝለት በማለት ነው ። ቍጥሩም የሚከተለው ነው ፤ የመዋሥዕት ቍጥር ፱፻፸፬ ብቻ ነው ። ከዚህ ውስጥ ግዕዝ ፤ መዋሥዕት እናቱ ብቻ ፰፻፫ ሲሆን ፤ ምልጣኑ ፰፻፫ ይሆናል ።

ከዚህ ትርፍ ፯ ይገኛል ። ዕዝል መዋሥዕት ደግሞ እናቱ ፰ ሲሆን ፤ ምልጣኑ ፰ ብቻ ነው ።

ዓራራይ መዋሥዕት ደግሞ እናቱ ፩፻፬ ሲሆን ፤ ምልጣኑ እንደዚያው ፩፻፬ የዚህ ሁሉ ጠቅላላ ድምር ከላይ እንደ ገለጥነው ፱፻፸፬ ሲሆን ፤ ይኸኛውም እንት እናቱን ብቻ ቈጥረን ነው ። ሁሉም የሚጀመረው በዳዊት መዝሙር ነው ፤ አንዳንድ ጊዜ ግን መጀመሪያውም መጨረሻውም የዳዊት መዝሙር ይሆናል ፤ እንዲህ ያለው ከርሠ ዳዊት ይባላል ።

፫ኛ ደንበኛ ፍትሐት ለማድረስ ።

የመዋሥዕት ጸሎት ለማድረስ በመጀመሪያ ጸሎተ አኰቴት ይደረጋል ፤ ቀጥሎም የዳዊት መዝሙር ይጸለያል ፤ እንዲሁም ውዳሴ ማርያም ይደገማል ፤ ከዚያም በኋላ ዕዝል ይመራና ይዘመማል ፤ ይመረገዳል ፤ የጸፋል ፤ ቀጥሎ እንዘ ነአኵቶ ይደርስና አቡን ይመራል ። ከዚያም በኋላ ፭ ግዕዝ መዋሥዕትና ፤ ፩ ዕዝል ፤ ደግሞም አንድ ዓራራይ ይደረሳል ። ግዕዝ መዋሥዕት የሚደረሰው ሁል ጊዜ ከዳዊት መዝሙር ብቻ ሲሆን ፤ ዓራራይ ግን ከዳዊት መዝሙር ውስጥ ስብሕዎ ለእግዚአብሔር እምሰማያት ፤ ስብሕዎ ለእግዚአብሔር ስብሐተ ሐዲስ ፤ ስብሕዎ ለእግዚአብሔር በቅዱሳኑ ከሚባሉት ብቻ ይደርሳሉ ።

ከነቢያት ውስጥም ደግሞ ይባርክዎ ኵሉ ግብረ እግዚእ ለእግዚአብሔህ የሚባለው ብቻ ይገባል ፤ በዕዝል መዋሥዕት ጊዜ ግን ነቢያት ሁሉ እየገበኡ ይባላሉ ።፡ከዚህ ሁሉ በኋላ ግን አቡኑ እንደ ገና ይዘመምና ይመረገዳል ፤ ይጸፋል ፤ ከዚህም በኋላ እስመ ለዓለሞች ይቃኛሉ ። እነርሱም አንድ ሌጣ ፤ አንድ ቅንዋት ነክ የሆነ ሁለቱም ይጸፋሉ ። ከዚህ አያይዞ ደግሞ ሠለስት ፤ ቀጥሎም ሰላም ይደርስና የአንድ ሙሉ ፍትሐት ፍጻሜ ይሆናል ።

፬ኛ የጉዞ ፍትሐት ።

የጉዞ ፍትሐት የሆነ እንደሆነ አደራረሱ እንደ ደንበኛው ፍትሐት ከላይ እንደተናገርነው ሆኖ ልዩነቱ አንድ መዋሥ ት ተመርቶ በመካከሉ ዳዊትና ውዳሴ ማርያም ይደገማል ፤ ሌላው አባባል ግን እንደዚያው ነው ። ጊዞም የተባለበት ምክንያት ሬሣው ከቤቱ ከወጣ በኋላ አንዳንድ ምዕርፍ እያረፈ በ፯ቱ መንገደ ሰማያት ምሳሌ ይፈታልና ። ደንበኛው ፍትሐት ለሁሉ ትክክል ሲሆን ፤ ሰልፉ እንዲሞቅ ለቅሶው ወግ እንዲያገኝ ከእገሌ ይልቅ የኔ ይብለጥ እያሉ ስለሚፈቱ ጉዞ ተብሏል ።

አንዳንዶች ደግሞ የአድልዎ ሥራ እንደተደረገባቸው ለእገሌ እንዲህ አደረጉ ለኔ ግን እንዲህ አላደረጉልኝም እያሉ ያማርራሉ ፤ ይኸንም ለማለት የቻሉት ሁናቴውን በመመልከት ብቻ ነው።

ብዙ ጊዜ ፍትሐቱ ደምቆ የሚታየው ፤ ካህን በሞተ ጊዜ ነው ፤ ምክንያቱም ካሁኑ የነርሱ የቅርብ ወንድም በመሆን ከልብ ያዝኑለታል ፤ ደንበኛም ሰሎት ያደርሱለታልና ፤ በዚያን ጊዜ አደራረስ ይደረሳል ፤ ቀኔውንም ያጐርፉታል ፤ ለተመልካችም ምነው እኔን ካህን ባደረገኝ ያሰኛል ። በዚህም መልክ የተመለከተ ገጣሚ እንዲህ አለ ይባላል ። «ካህንና ዶሮ ሲሞት ነው ኵራቱ ፤ በቁመናውማ ጥሬ ነው ራቱ» ። ይኸም ማለት በሕይወቱ ያልነበረው ክብር ይሰጠዋል ፤ ለማንም ያልተገባ ፍትሐት ይደርስለታል ማለት ነው ።

ልዩ አስተያየት ።

፩-ዝማሬ ፤ ማኅሌት ካልተቆመ ፤ ደብተራም ካሌለ አይባልም ፤ ምክንያቱም ቀሳውስቱ ስለማያውቁት ነው ፤ አንዳንድ ቀሳውስት በቃላቸው የያዙትን ከእንዘ ብዙኃኑ ጋር ይሉታል ።

፪-መዋሥዕት መሪ ጌታ በሌለበት ፍትሐት አይደርስም ፤ ግንዘቱን ደግመው ሥርዓተ ቅዳሴውን ብቻ አድርሰው ይተዉታል ።

እነዚህ ነገሮች በቤተ ክርስቲያን ቋሚ የጸሎት ቦታ አላቸው ከተባለ በአስፈላጊነታቸውም ከታመነበት እንደ ቅዳሴው ትምህርት አብሮ መሰጠት አለባቸው ፤ ያለዚያ ግን ጸሎቱ እንደ ታጐለ ያስገምታል ።

ጥንታዊ የኢትዮጵያ ሥር ዓተ ትምህርት ።

ከሊቀ ሥልጣናት ሀብተ ማርያም ወርቅነህ ።