መቅድም

እግዚአብሔር፡አምላክ፡የምስጋና፡ጌታ፡የክብርም፡ባለቤት፡ስለሆነ፡የተለየ፡ዝማሬ፡ማኀሌት፤ከመላእክትም፣ከደቂቀ፡አዳምም፡ይቀርብልታል።

በዚህም፡መሠረት፡ቤተ፡ክርሰቲያናችን፡ለእግዚአብሔር፡በቅኔ፣በዜማ፣በንባብ፡ምስጋና፡ለማቅርብ፡የተለያዩ፡የምስጋና፡መጻሕፍትን፡አዘጋጅታ፡ትገኛለች።ለነዚህ፡ምስጋና፡መጻሕፍት፡ዝግጅት፡መነሻ፡የሆነው፡ታላቁ፡ኢትዮጵያዊ፡ደራሲ፡ቅ/ያሬድ፡እንደሆነ፡በየጊዜው፡ይገለጣል፤ይሁን፡እንጂ፡ከእርሱም፡በኋላ፡የተነሡ፡ሊቃውንት፡በየጊዜው፡እንደጨመሩበት፡ጊዜውን፡ሁኔታውን፡እንደወሰኑለትና፡የቤተ፡ክርስቲያናችን፡መንፈሳዊ፡ትውፊት፡ሆኖ፡ሲያያዝ፡እንደመጣ፡የታወቀ፡ነው።

ቤተ፡ክርስቲያናችን፡ብሔራዊት፡እንደመሆኗ፡ብሔራዊ፡ባህልን፡ተከትለው፡በሀገርዋ፡ሊቃውንት፡ተቀምረው፡ከዘመናት፡ወደ፡ዘመናት፡ሲተላለፉ፡የኖሩና፡የሚኖሩ፡ስማቸው፡ዓይነታቸው፡የተለያዩ፣የመዝሙር፣የምስጋና፣የጸሎት፡፡መጻሕፍትን፡ይዛ፡ትገኛለች።

እነዚህም፡መጻሕፍት፡በአንድ፡በኩል፡ለአገልግሎት፡መፋጠን፡ያመቹና፡በየቦታውም፡ይገኙ፡ዘንድ፡አስፈላጊነቱን፡በማመን፡በ2ኛም፡በኩል፡ጥንታዊ፡ሥልጣኔያችን፡የሚታወቅባቸውን፣የዜማችንን፡ሰልት፡የምንገልጥባቸውን፡የምስጋና፣የዝማሬና፡የጸሎት፡መጻሕፍትን፡በነበሩበት፡መልክ፡እንዲጠበቁ፡በማለት፡ድጓው፡ለብቻ፣የቀሩት፡የዜማ፡መጻሕፍት፡በአንድ፡ላይ፡ተጠቃለው፡“5ቱ፡ጽዋተወ፡ዜማ”፡ተብለው፣ታትመው፣ወጥተው፡ለብዙ፡አብያተ፡ክርስቲያናትና፡ለግል፡ሰዎች፡እንደተዳረሱ፡ይታወሳል።

እነዚህ፡ቀደም፡ብለው፡ታትመው፡የነበሩ፡መጻሕፍት፡በአሁኑ፡ጊዜ፡አይገኙም።ፈላጊያቸው፡ደግም፡ከጊዜ፡ወደ፡ጊዜ፡እየበዛ፡በመሄዱ፡እንደገና፡ማሳተም፡ግድ፡ሆኖአል።በመሆኑም፡ለ3ኛ፡ጊዜ፡የዓመቱን፡ዚቅና፡መዝሙር፡ለብቻ፡በአንድ፡ጥራዝ፡አድርገን፡አቅርበናል።ምክንያሩም፡የዚቁና፡የመዝሙሩ፡ለአገልግሎት፡ተፈላጊነቱ፡በጣም፡ግልጥ፡ሁኖ፡የታወቀ፡ስለሆነ፡ለእርሱ፡ቅድሚያ፡መስጠት፡አስፈላጊ፡በመሆኑ፡ነው።

የቀሩትም፡ተራቸውን፡ጠብቀው፡ለመታተም፡በዝግጅት፡ላይ፡መሆናቸውን፡ስናበሥር፡በቀርብ፡ጊዜም፡አሳትመን፡ለማቅረብ፡እንደምንችል፡ረድኤተ፡እግዚአብሔርን፡ጥግ፡በማድረግ፡መሆኑን፡እንገልጣለን።

ትንሣኤ፡ማሳተሚያ፡ድርጅት